ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟ**΄**

Πέμπτη 28 Αυγούστου 2025

Αθήνα, σήμερα στις 28 Αυγούστου 2025, ημέρα Πέμπτη και ώρα 10.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. ΝΙΚΗΤΑ ΚΑΚΛΑΜΑΝΗ.

**ΠΡΟΕΔΡΟΣ (Νικήτας Κακλαμάνης):** Καλή σας ημέρα, κυρίες και κύριοι συνάδελφοι.

Πριν μπούμε στην ημερήσια διάταξη, τα λίγα λουλούδια που βλέπετε σε ένα άδειο έδρανο της Βουλής είναι για να μας θυμίσουν το χαμό του συναδέλφου μας Απόστολου Βεσυρόπουλου, ένα έδρανο που για πολλά χρόνια ο Αποστόλης ετίμησε, τιμώντας την πατρίδα μας, την κοινοβουλευτική δημοκρατία, και όπως διαπίστωσα βρισκόμενος στην πατρίδα του, Αλεξάνδρεια, την ημέρα της κηδείας, και τον λαό της ιδιαίτερης πατρίδας του. Ήταν ένας συνάδελφος ευπρεπής, ευγενής, έχοντας καλές σχέσεις με όλους μας και προσπάθησε για το καλύτερο και για την ιδιαίτερη πατρίδα του, αλλά γενικότερα για τον κοινοβουλευτισμό. Τιμώντας σήμερα τη μνήμη του, παρακαλώ πολύ τη Βουλή να κρατήσουμε ενός λεπτού σιγή στη μνήμη του.

(Στο σημείο αυτό τηρείται στην Αίθουσα ενός λεπτού σιγή)

Αιωνία του η μνήμη.

Εκ μέρους, πιστεύω, όλης της Βουλής να ευχηθούμε περαστικά στον συνάδελφό μας, τον Θανάση Παφίλη, ο οποίος πέρασε μια περιπέτεια υγείας, χειρουργήθηκε με επιτυχία. Του ευχόμαστε ταχεία ανάρρωση και γρήγορα κοντά μας του αγαπητού Θανάση.

Θα διακόψουμε για δυο-τρία λεπτά, προκειμένου να γίνει η ορκωμοσία της νέας συναδέλφου μας. Αμέσως μετά θα μπούμε στην ημερήσια διάταξη του σχεδίου νόμου.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΟΣ (Νικήτας Κακλαμάνης):** Επαναλαμβάνεται η διακοπείσα συνεδρίαση.

Καλείται η συνάδελφος κ. Στεργιανή (Στέλλα) Αραμπατζή να προσέλθει και να δώσει τον νενομισμένο από το Σύνταγμα και τον Κανονισμό της Βουλής όρκο ενώπιον του εκπροσώπου της Εκκλησίας.

(Στο σημείο αυτό προσέρχεται η Βουλευτής κ. Στεργιανή (Στέλλα) Αραμπατζή και δίνει τον ακόλουθο όρκο:

**ΣΤΕΡΓΙΑΝΗ (ΣΤΕΛΛΑ) ΑΡΑΜΠΑΤΖΗ:** «Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστή στην Πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου.»)

(Χειροκροτήματα)

**ΠΡΟΕΔΡΟΣ (Νικήτας Κακλαμάνης):** Ευχαριστούμε πολύ, Πατέρα Δημήτρη.

Εκ μέρους των συναδέλφων σας, καλώς ήρθατε στη Βουλή των Ελλήνων, κυρία Αραμπατζή.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, πριν εισέλθουμε στην ημερήσια διάταξη, επιτρέψτε μου και εμένα να αναφερθώ στο πολύ μεγάλο κενό, στο τεράστιο κενό, που αφήνει η απώλεια του Απόστολου Βεσυρόπουλου στην Κοινοβουλευτική Ομάδα της Νέας Δημοκρατίας, αλλά, επιτρέψτε μου να πω, και συνολικά στη Βουλή. Θα μας λείψει σε όλους το χαμόγελο, η ευγένεια και η αισιοδοξία που μετέδιδε ο Απόστολος σε κάθε στιγμή. Έτσι θα μείνει στη μνήμη μας, ένας καλός άνθρωπος, εξαιρετικός συνάδελφος και έμπιστος φίλος, πάντα χαμογελαστός, προσιτός, με πραγματική έγνοια για τον συνάνθρωπο.

Και βέβαια με την ευκαιρία να ευχηθώ καλή επιτυχία, υγεία και τύχη στη νέα συνάδελφο, την κ. Αραμπατζή, στα καθήκοντά της.

Κυρίες και κύριοι συνάδελφοι, εισερχόμεθα στην ημερησία διάταξη της **ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Αναμόρφωση του πειθαρχικού δικαίου των υπαλλήλων του δημόσιου τομέα, σύσταση Ελληνικού Κέντρου Εμπειρογνωμοσύνης Διοικητικών Μεταρρυθμίσεων και λοιπές διατάξεις». Η Διάσκεψη των Προέδρων αποφάσισε στη συνεδρίασή της της 24ης Ιουλίου 2025 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και επί των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει η εισηγήτρια της Νέας Δημοκρατίας κ. Μαρία-Αλεξάνδρα Κεφάλα για δεκαπέντε λεπτά, παρακαλώ.

Παρακαλώ, να ανοίξει το σύστημα της ηλεκτρονικής εγγραφής.

**ΜΑΡΙΑ-ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ξεκινώντας, θα μου επιτρέψετε και εμένα μια αναφορά, γιατί η Κοινοβουλευτική μας Ομάδα θρηνεί την απώλεια του Γραμματέα μας, του Απόστολου Βεσυρόπουλου. Ο ξαφνικός χαμός του σκόρπισε θλίψη όχι μόνο σε όλους εμάς, αλλά και σε κάθε πολίτη που τον γνώρισε και συνεργάστηκε μαζί του. Ο Απόστολος υπηρέτησε τη Βουλή, την παράταξή μας και τον τόπο του με σεμνότητα και αφοσίωση. Υπήρξε άνθρωπος της ευθύνης και της προσφοράς. Με την πραότητά του και τη βαθιά συναίσθηση του καθήκοντος στήριξε συναδέλφους, υπηρέτησε τον θεσμό και τίμησε τον ρόλο που του εμπιστεύτηκαν οι πολίτες της Ημαθίας. Στην οικογένεια του, στους οικείους του, εκφράζω τα πιο θερμά και ειλικρινή μας συλλυπητήρια και από αυτό το Βήμα.

Επί της ημερήσιας διάταξης τώρα, συζητάμε σήμερα στην Ολομέλεια ένα νομοσχέδιο που εντάσσεται στο πλαίσιο της ευρύτερης προσπάθειας ουσιαστικής βελτίωσης των παρεχόμενων υπηρεσιών του κράτους προς τον πολίτη. Μέσα από τα εκατόν δεκαεπτά άρθρα του γίνεται σαφές ότι πρόκειται για ένα εργαλείο πολιτικής και θεσμικής αναμόρφωσης, που αφορά άμεσα τόσο στους εργαζόμενους του Δημοσίου όσο και τους πολίτες που ζητούν ένα κράτος πιο δίκαιο, πιο λειτουργικό, πιο υπεύθυνο. Δίνουμε στον εργαζόμενο του δημόσιου τομέα τα εφόδια να σταθεί με αξιοπρέπεια και αποτελεσματικότητα στη θέση του και στον πολίτη τη σιγουριά ότι το κράτος είναι δίπλα του.

Εισάγουμε ρυθμίσεις με σκοπό την ενίσχυση της λειτουργικότητας του δημοσίου τομέα, την ενδυνάμωση της διεθνούς παρουσίας της Ελλάδας και την επικαιροποίηση του υφιστάμενου νομοθετικού πλαισίου αναφορικά με την ιθαγένεια και το ανθρώπινο δυναμικό της δημόσιας διοίκησης. Δεν θεραπεύουμε απλώς αδυναμίες του παρελθόντος. Δημιουργούμε ένα Δημόσιο που ανταποκρίνεται στις ανάγκες της εποχής μας, γρήγορο στις διαδικασίες του, διαφανές στις αποφάσεις του, αποτελεσματικό στις υπηρεσίες του.

Το νομοσχέδιο στηρίζεται πάνω σε τρεις βασικούς πυλώνες. Μέσα από τις διατάξεις του το Υπουργείο Εσωτερικών στοχεύει, πρώτον, στην επίσπευση, απλοποίηση και αναβάθμιση της πειθαρχικής διαδικασίας που αφορά στους δημοσίους υπαλλήλους και στην ενίσχυση του πλαισίου θεσμικής ευθύνης και ελέγχου, προκειμένου να προωθηθούν η διαφάνεια, η αποτελεσματικότητα και η αποκατάσταση της εμπιστοσύνης των πολιτών στη δημόσια διοίκηση.

Δεύτερον, στην ενίσχυση της εξωστρέφειας και της διεθνούς παρουσίας της Ελλάδας με την παροχή και την εξαγωγή εθνικής τεχνογνωσίας, καλών πρακτικών, εξειδικευμένων γνώσεων και εμπειρογνωμοσύνης σε κράτη-μέλη της Ευρωπαϊκής Ένωσης και σε τρίτες χώρες μέσω της ίδρυσης εξειδικευμένου θεσμικού φορέα όσον αφορά σε θέματα δημόσιας διοίκησης, διοικητικής μεταρρύθμισης και ανθρώπινου δυναμικού μέσω της ανάληψης, εκπόνησης έργων και προγραμμάτων που άπτονται των θεμάτων αυτών και τρίτον, στην αναμόρφωση σημαντικών διατάξεων που σχετίζονται με την απόκτηση ιθαγένειας καθώς και με ζητήματα που αφορούν τις υπηρεσιακές μεταβολές του προσωπικού της δημόσιας διοίκησης συμπεριλαμβανομένων ειδικών θεμάτων των Οργανισμών Τοπικής Αυτοδιοίκησης.

Μπαίνοντας στην ουσία του πρώτου μέρους του νομοσχεδίου, όπου και εμπεριέχονται οι διατάξεις για το νέο πειθαρχικό, προκύπτουν κάποια βασικά ερωτήματα στα οποία καλούμαστε να δώσουμε σαφείς και ξεκάθαρες απαντήσεις. Ποια δημόσια διοίκηση θέλουμε; Θέλουμε ένα κράτος που δουλεύει για τον πολίτη ή ένα κράτος που αναπαράγει εσωτερικές παθογένειες; Θέλουμε έναν δημόσιο υπάλληλο που αμείβεται και εξελίσσεται αξιοκρατικά ή έναν δημόσιο υπάλληλο που καλύπτεται πίσω από τοίχους αδιαφάνειας; Απαντάμε καθαρά: Η διοικητική αδιαφάνεια τελειώνει. Η πειθαρχική δικαιοσύνη επισπεύδεται. Η ευθύνη κατοχυρώνεται.

Το κεφάλαιο «Πειθαρχικά συμβούλια-πειθαρχική διαδικασία» αποτέλεσε και αποτελεί μέχρι σήμερα μια παθογένεια αναγνωρισμένη στον δημόσιο τομέα. Όλα τα προηγούμενα χρόνια βρισκόμασταν μπροστά σε πολυάριθμα πειθαρχικά συμβούλια, καθυστερήσεις, αλληλοαναιρούμενες αποφάσεις και εν τέλει όλο αυτό να οδηγεί στην υπονόμευση και στην έλλειψη εμπιστοσύνης στους θεσμούς ελέγχου και στους μηχανισμούς λογοδοσίας. Αυτήν την παθογένεια την αναγνωρίζουμε και την καταπολεμούμε σήμερα με αυτό το νομοσχέδιο.

Σας αναφέρω χαρακτηριστικά ότι μέχρι και την 31η Δεκεμβρίου του 2024 στα εκατό λειτουργούντα πρωτοβάθμια πειθαρχικά συμβούλια του Δημοσίου εκκρεμούσαν περίπου δύο χιλιάδες τριακόσιες πειθαρχικές υποθέσεις. Υπάρχουν περιπτώσεις που ο μέσος χρόνος ολοκλήρωσης των πειθαρχικών διαδικασιών μπορεί να φτάσει ή και να ξεπεράσει ακόμη και τα πέντε έτη. Πέντε ολόκληρα χρόνια για να εκδοθεί μια πειθαρχική απόφαση!

Ποιον εξυπηρετεί, λοιπόν, αυτή η αδικαιολόγητη καθυστέρηση; Εξυπηρετεί την υπηρεσία; Όχι, γιατί η υπηρεσία οφείλει να προστατευτεί, εφόσον εντοπιστεί κάποιο πειθαρχικό παράπτωμα και να ολοκληρώνεται όσο το δυνατόν γρηγορότερα η διαδικασία. Εξυπηρετεί τον υπάλληλο; Όχι, μόνο χαμένος μπορεί να βγει διαιωνίζοντας επί χρόνια μια τέτοια εκκρεμότητα. Οι σημαντικές αυτές καθυστερήσεις καταγράφονται κυρίως εξαιτίας συνεχών αναστολών, λόγω ποινικής εκκρεμοδικίας, αλλά και λόγω καθυστερήσεων στη συγκρότηση, τη λειτουργία και τις συνεδριάσεις των πρωτοβάθμιων πειθαρχικών συμβουλίων, καθώς οι δικαστές που συμμετέχουν δεν έχουν ως κύριο καθήκον τους τη συμμετοχή στα συγκεκριμένα όργανα. Αυτά ακριβώς ερχόμαστε να αλλάξουμε.

Με την πρότασή μας θεσπίζεται το Πειθαρχικό Συμβούλιο Ανθρώπινου Δυναμικού του Δημοσίου Τομέα, ένα ενιαίο, ανεξάρτητο όργανο στελεχωμένο λειτουργούς του Νομικού Συμβουλίου του Κράτους με πλήρη όμως και αποκλειστική απασχόληση. Για πρώτη φορά η αντικειμενικότητα κατοχυρώνεται θεσμικά. Για πρώτη φορά εξασφαλίζουμε ότι η πειθαρχική διαδικασία γίνεται από λειτουργούς που αφιερώνονται αποκλειστικά σε αυτό το έργο χωρίς θεσμικές εξαρτήσεις, με ανεξαρτησία κρίσης. Και είναι σημαντικό, γιατί η εμπιστοσύνη στο κράτος ξεκινάει με την εμπιστοσύνη στη δίκαια κρίση του.

Πιο αναλυτικά, με τα άρθρα 1 ως 67 εισάγονται ρυθμίσεις που αφορούν κατά βάση στην τροποποίηση των διατάξεων του Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Νομικών Προσώπων Δημοσίου Δικαίου σε σχέση με την υπηρεσιακή κατάσταση των δημοσίων πολιτικών διοικητικών υπαλλήλων με έμφαση στο πειθαρχικό δίκαιο, καθώς και στην εναρμόνιση των αντίστοιχων διατάξεων του Κώδικα Κατάστασης Δημοτικών και Κοινοτικών Υπαλλήλων.

Ειδικότερα, με στόχο την επιτάχυνση απονομής της πειθαρχικής δικαιοσύνης προωθείται η αντικατάσταση όλων των λειτουργούντων πρωτοβάθμιων πειθαρχικών συμβουλίων καθώς και του δευτεροβάθμιου πειθαρχικού συμβουλίου από ένα νέο όργανο, το Πειθαρχικό Συμβούλιο Ανθρώπινου Δυναμικού Δημοσίου Τομέα, που θα απαρτίζεται μόνο από εξήντα λειτουργούς του Νομικού Συμβουλίου του Κράτους με εχέγγυα ορθής κρίσης, οι οποίοι θα είναι πλήρους και αποκλειστικής απασχόλησης χωρίς να επιφορτίζονται με άλλα παράλληλα καθήκοντα. Το νέο πειθαρχικό συμβούλιο υπό την εποπτεία του συντονιστή θα λειτουργεί σε κλιμάκια τριμελούς και πενταμελούς σύνθεσης ανάλογα με τη βαρύτητα της εξεταζόμενης υπόθεσης. Οι αποφάσεις που θα εκδίδονται από το νέο πειθαρχικό όργανο δεν θα επιδέχονται ένστασης και θα προσβάλλονται μόνο ενώπιον των αρμοδίων διοικητικών δικαστηρίων.

Επιπλέον, προβλέπεται η δημιουργία μηχανισμού τακτικής παρακολούθησης των εκκρεμών υποθέσεων και θεσπίζονται μέτρα για την απόδοση ευθυνών σε περιπτώσεις αδικαιολόγητων καθυστερήσεων. Ακόμη, εισάγονται ρυθμίσεις με τις οποίες τίθενται αυστηρές προθεσμίες σε κάθε στάδιο της πειθαρχικής διαδικασίας και παράλληλα καταργείται η δυνατότητα αναστολής της πειθαρχικής διαδικασίας σε περίπτωση που υφίσταται για τον διωκόμενο υπάλληλο και ποινική εκκρεμοδικία.

Μία σημαντική καινοτομία του νομοσχεδίου αποτελεί η θεσμοθέτηση του μηχανισμού πειθαρχικής συνδιαλλαγής. Στη διαδικασία αυτή μπορεί να προσφύγει οποιοσδήποτε πειθαρχικά διωκόμενος υπάλληλος, εφόσον το αδίκημα που του αποδίδεται δεν τιμωρείται με την ποινή της οριστικής παύσης και υπό τον όρο ότι δεν υφίσταται οικονομική ζημία του Δημοσίου, είτε επειδή αυτή έχει ήδη αποκατασταθεί είτε επειδή το παράπτωμα δεν είναι οικονομικής φύσης. Για να επιτευχθεί η πειθαρχική συνδιαλλαγή ο διωκόμενος υπάλληλος αποδέχεται την πράξη που του αποδίδεται έναντι ηπιότερης ποινής.

Για την απλοποίηση και τον εκσυγχρονισμό της πειθαρχικής διαδικασίας θεσμοθετείται η αξιοποίηση σύγχρονων ψηφιακών τεχνολογιών και η ενίσχυση διαλειτουργικότητας μεταξύ συστημάτων. Με τη χρήση εφαρμογών τηλεματικής η πειθαρχική διαδικασία και οι συνεδριάσεις του πειθαρχικού συμβουλίου θα μπορούν να διεξαχθούν και μέσω τηλεδιάσκεψης. Σε αυτό θα συνδράμουν και οι επτά αποκεντρωμένες διοικήσεις της χώρας που θα διαθέτουν κατάλληλα εξοπλισμένους και υποστηριζόμενους χώρους. Έτσι δεν θα χρειάζεται ένας υπάλληλος που είναι διωκόμενος και ζει στην επαρχία να μεταβαίνει στην Αθήνα για την πειθαρχική διαδικασία.

Επιπλέον, θεσπίζεται η δυνατότητα ψηφιακής διακίνησης όλων των εγγράφων που αφορούν τις πειθαρχικές διαδικασίες, καθώς και η δυνατότητα ηλεκτρονικών επιδόσεων προς τους ενδιαφερόμενους υπαλλήλους. Θα δημιουργηθεί ηλεκτρονική εφαρμογή παρακολούθησης πειθαρχικού δικαίου για την πλήρη ψηφιακή ιχνηλάτηση κάθε σταδίου των υποθέσεων. Η εφαρμογή αυτή θα διασυνδέεται τόσο με το Σύστημα Διαχείρισης Ανθρώπινου Δυναμικού της Δημόσιας Διοίκησης που τηρείται στο Υπουργείο Εσωτερικών απ’ όπου θα αντλούνται στοιχεία για τον πειθαρχικά διωκόμενο υπάλληλο όσο και με την ηλεκτρονική βάση δεδομένων e-Πειθαρχικά της Εθνικής Αρχής Διαφάνειας.

Από εκεί και πέρα, με σκοπό την ενίσχυση της πειθαρχικής αυστηρότητας στο καθεστώς των δημοσίων υπαλλήλων εισάγονται συγκεκριμένες παρεμβάσεις που τροποποιούν το ισχύον θεσμικό πλαίσιο και ενισχύουν την αποτελεσματικότητά του. Αυστηροποιούνται οι προϋποθέσεις πρόσληψης και παραμονής στο Δημόσιο, καθώς προστίθενται νέα ποινικά αδικήματα που συνιστούν αφενός λόγους αποκλεισμού από διορισμό αφετέρου αίτια έκπτωσης από την υπηρεσία. Αναφέρω ενδεικτικά την απάτη με υπολογιστή, την πλαστογραφία πιστοποιητικών, τη νομιμοποίηση εσόδων από εγκληματικές δραστηριότητες, την εγκληματική οργάνωση, τις τρομοκρατικές πράξεις και τα εγκλήματα της νομοθεσίας περί ναρκωτικών.

Τα πειθαρχικά παραπτώματα επανακαθορίζονται με νέες προσθήκες, όπως η άρνηση υπαλλήλου να συμμετάσχει ή να διευκολύνει ή να υλοποιήσει τη διαδικασία αξιολόγησης είτε ως αξιολογούμενος είτε ως αξιολογητής, ενώ παράλληλα κωδικοποιούνται παραπτώματα που ήδη προβλέπονται από υφιστάμενες διατάξεις ή ειδική νομοθεσία. Το τονίζουμε, στα πλαίσια της αναμόρφωσης του πειθαρχικού δικαίου η άρνηση της αξιολόγησης θα συνιστά πια πειθαρχικό παράπτωμα και θα αξιολογείται αντιστοίχως από το αρμόδιο πειθαρχικό συμβούλιο.

Αυξάνονται τα πειθαρχικά αδικήματα τα οποία δύναται να επισύρουν την ποινή της οριστικής παύσης. Επαναπροσδιορίζονται οι προϋποθέσεις και τα ποινικά αδικήματα που μπορεί να οδηγήσουν σε αυτοδίκαιη και δυνητική αργία. Από το 2019 έχουν οδηγηθεί σε οριστική παύση από το Δημόσιο χίλιοι εκατό πενήντα πέντε υπάλληλοι, καθώς εντάθηκαν οι προσπάθειες αντιμετώπισης των επίορκων, ενώ, αντίθετα, με τον ξεχωριστό μηχανισμό της αξιολόγησης και το μπόνους παραγωγικότητας έχουν θεσμοθετηθεί διαδικασίες και κίνητρα για την επιβράβευση των αποδοτικότερων και την ενίσχυση των αδύναμων.

Με το νέο σύστημα οι περισσότερες υποθέσεις θα μπορούν να εκδικάζονται και να κλείνουν εντός κάποιων μηνών και όχι εντός πολλών ετών. Θέτουμε καθαρές γραμμές και όρια, για να μπορεί η κοινωνία να αποκαταστήσει τη σχέση εμπιστοσύνης με το κράτος.

Κυρίες και κύριοι συνάδελφοι, περνώ στο Μέρος Δεύτερο του νομοσχεδίου, άρθρα 68-91, όπου προβλέπεται η δημιουργία Νομικού Προσώπου Ιδιωτικού Δικαίου, με τίτλο «Ελληνικό Κέντρο Εμπειρογνωμοσύνης Διοικητικών Μεταρρυθμίσεων».

Το Reform Greece στοχεύει στην ενίσχυση της εξωστρέφειας και της διεθνούς παρουσίας της ελληνικής Δημόσιας Διοίκησης. Θα μεταφέρουμε τεχνογνωσία, βέλτιστες πρακτικές και εξειδίκευση προς κράτη μέλη της Ευρωπαϊκής Ένωσης και τρίτες χώρες σε τομείς όπως η διοικητική μεταρρύθμιση και η διαχείριση ανθρώπινου δυναμικού μέσω έργων και προγραμμάτων αντίστοιχου περιεχομένου. Βρισκόμαστε πλέον ως χώρα σε θέση να μπορούμε να εξάγουμε τεχνογνωσία. Αντίστοιχες δομές λειτουργούν σε ευρωπαϊκά κράτη όπως η Γαλλία, η Γερμανία και η Σουηδία.

Μερικές επιπλέον πληροφορίες για το Κέντρο: Εποπτεύεται από τον Υπουργό Εσωτερικών. Μπορεί να συνεργάζεται με ελληνικούς, ευρωπαϊκούς και διεθνείς, δημόσιους ή ιδιωτικούς φορείς, αναλαμβάνοντας την εκπόνηση και εφαρμογή έργων ή προγραμμάτων που σχετίζονται με διοικητικές μεταρρυθμίσεις, διαχείριση προσωπικού, αξιοποίηση ψηφιακών τεχνολογιών, βελτίωση διαδικασιών και ενίσχυση της οργανωτικής αποτελεσματικότητας της Δημόσιας Διοίκησης.

Θα έχει τη δυνατότητα να αντλεί και να αξιοποιεί πόρους από διεθνή και εθνικά χρηματοδοτικά εργαλεία και προγράμματα, καθώς και από ιδιωτικούς φορείς, ενώ η οργανωτική του διάρθρωση είναι πλήρως ευθυγραμμισμένη με τα ευρωπαϊκά πρότυπα και τις απαιτήσεις για εξασφάλιση χρηματοδότησης έργων από την Ευρωπαϊκή Ένωση.

Το Κέντρο θα καταθέτει ετησίως στον Υπουργό Εσωτερικών έκθεση με τις δράσεις και τα αποτελέσματα του έργου του, καθώς και πλήρη οικονομικό απολογισμό για τη διαχείριση του εκάστοτε διαχειριστικού έτους.

Για να επιτελέσει την αποστολή του θα συστήσει μητρώο εμπειρογνωμόνων διοικητικών μεταρρυθμίσεων στο οποίο θα εντάσσονται έμπειροι και καταρτισμένοι ημεδαποί ή αλλοδαποί εμπειρογνώμονες προερχόμενοι από τον δημόσιο ή τον ιδιωτικό τομέα, με στόχο την ανάθεση του εκάστοτε ανειλημμένου έργου ή προγράμματος στο πλέον κατάλληλο πρόσωπο.

Πρόκειται για ένα φιλόδοξο και πολλά υποσχόμενο εγχείρημα, που σε καμία περίπτωση δεν θα λειτουργήσει ανταγωνιστικά με εξειδικευμένους φορείς όπως ΕΚΔΔΑ και ΕΑΔ. Απεναντίας, προβλέπεται συνεργασία με αυτούς τους φορείς.

Με το Μέρος Τρίτο επικαιροποιούνται ρυθμίσεις για την καταχώρηση ληξιαρχικών πράξεων στο Ειδικό Ληξιαρχείο, την κτήση ελληνικής ιθαγένειας και για ζητήματα υπηρεσιακών μεταβολών του ανθρώπινου δυναμικού του δημοσίου τομέα, καθώς και την επίλυση επιμέρους ζητημάτων των Οργανισμών Τοπικής Αυτοδιοίκησης.

Αντικείμενο του παρόντος είναι η εισαγωγή ρυθμίσεων αρμοδιότητας Υπουργείου Εσωτερικών, όπως η δυνατότητα κατ’ εξαίρεση σύνταξης πρωτογενών ληξιαρχικών πράξεων στο Ειδικό Ληξιαρχείο, η βελτίωση της διαδικασίας κτήσης ελληνικής ιθαγένειας στο προσωπικό του δημοσίου τομέα σχετικά με την κινητικότητα και τη χορήγηση αδειών, η λειτουργία περιφραγμένο πάρκο σκύλων και η εκποίηση δημοσίων ακινήτων σε άστεγους δημότες.

Κλείνοντας, θα ήθελα να αναφερθώ σε δύο παρεμβάσεις με κοινωνικό και λειτουργικό αποτύπωμα που εισάγονται με την 393 υπουργική τροπολογία στο νομοσχέδιο.

Η πρώτη αφορά τις τρίτεκνες και πολύτεκνες οικογένειες. Αντιμετωπίζει και επιλύει το ζήτημα της συνυπηρέτησης δημοσίων υπαλλήλων με τους συζύγους ή συμβιούντες τους που εργάζονται στον ιδιωτικό τομέα ή ως ελεύθεροι επαγγελματίες. Με τη ρύθμιση αυτή επιδιώκεται η ενίσχυση της οικογενειακής συνοχής, η διευκόλυνση της οικογενειακής ζωής και η υποστήριξη της καθημερινότητας των οικογενειών με τρία ή περισσότερα ανήλικα τέκνα.

Με τη δεύτερη αντιμετωπίζεται το πρόβλημα υποστελέχωσης των δήμων που προκύπτει από την απουσία υπαλλήλων λόγω της χορήγησης άδειας άνευ αποδοχών για γονική ανατροφή τέκνου ή για σοβαρούς προσωπικούς λόγους. Δίνεται η δυνατότητα στους δήμους να προχωρούν στην πρόσληψη έκτακτου προσωπικού για την κάλυψη αυτών των κενών, ώστε να διασφαλίζεται η εύρυθμη λειτουργία των υπηρεσιών τους, ειδικά σε μικρούς και ορεινούς δήμους.

Κυρίες και κύριοι συνάδελφοι, το νομοσχέδιο αυτό αποτελεί ένα ολοκληρωμένο και σύγχρονο πλαίσιο που ανταποκρίνεται στις ανάγκες και τις απαιτήσεις της εποχής μας. Ενισχύει την αποτελεσματικότητα της Δημόσιας Διοίκησης, εκσυγχρονίζει κρίσιμες διαδικασίες και προσφέρει στους πολίτες ένα κράτος πιο δίκαιο, πιο διαφανές και πιο αποδοτικό.

Χτίζουμε την Ελλάδα του αύριο με σεβασμό στον κάθε Έλληνα και την κάθε Ελληνίδα. Η ψήφιση του νομοσχεδίου αποτελεί ένα ακόμη βήμα εμπιστοσύνης στους θεσμούς.

Καλώ όλα τα κόμματα και τους συναδέλφους να το υπερψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Κεφάλα.

Τον λόγο έχει ο εισηγητής από το ΠΑΣΟΚ, ο κ. Παύλος Χρηστίδης.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, ευχαριστώ.

Θα μεταφέρω και εγώ εκ μέρους όλης της Κοινοβουλευτικής Ομάδας τα ειλικρινή μας συλλυπητήρια στην οικογένεια του Απόστολου Βεσυρόπουλου και στην Κοινοβουλευτική Ομάδα της Νέας Δημοκρατίας για έναν συνάδελφο ο οποίος ήταν πάντοτε αξιοπρεπής, πολύ συναδελφικός, πολύ ζεστός με τους νεότερους συναδέλφους του. Και είμαι σίγουρος ότι θα λείψει η παρουσία του απ’ αυτό το Κοινοβούλιο και αυτήν την Κοινοβουλευτική Περίοδο.

Κυρίες και κύριοι συνάδελφοι, συζητάμε σήμερα ένα νομοσχέδιο που αφορά τον πειθαρχικό έλεγχο των δημοσίων υπαλλήλων, ένα ζήτημα απολύτως κρίσιμο, καθώς σχετίζεται άμεσα με τη λειτουργία του κράτους, την προστασία του δημοσίου συμφέροντος, αλλά και με την αξιοπρέπεια και τον επαγγελματισμό των ίδιων των υπαλλήλων.

Δυστυχώς, όμως, για ακόμα μια φορά τα τελευταία πολλά χρόνια ένα νομοσχέδιο του Υπουργείου Εσωτερικών δεν υπηρετεί αυτές τις αρχές. Αντί να ενισχύσει το νομοσχέδιο την ορθή λειτουργία του Δημοσίου, αντί να καλλιεργήσει την υπευθυνότητα, τη διαφάνεια και την ποιότητα των παρεχόμενων υπηρεσιών, προωθεί μια λογική σιωπής, μια λογική υποταγής.

Τι επί της ουσίας κάνει το συγκεκριμένο νομοσχέδιο; Μετατρέπει τον πειθαρχικό έλεγχο σε εργαλείο πολιτικού ελέγχου και εκφοβισμού. Το κράτος, κύριοι συνάδελφοι της Νέας Δημοκρατίας, δεν μεταρρυθμίζεται με ποινές, αλλά με αξιολόγηση, με αξιοκρατία, με διαφάνεια, με εμπιστοσύνη στο ανθρώπινο δυναμικό του.

Εμείς δεν θα κουραστούμε να λέμε το αυτονόητο, ότι είναι απαράδεκτο, αδιανόητο οι δημόσιοι υπάλληλοι να μετατρέπονται σε αποδιοπομπαίους τράγους για τις δικές σας επαναλαμβανόμενες αποτυχίες.

Το περιβόητο επιτελικό κράτος έχει αποτύχει. Έχει αποτύχει να προβλέψει, έχει αποτύχει να οργανώσει, έχει αποτύχει να λειτουργήσει. Και σήμερα το μόνο το οποίο ξέρει να κάνει είναι να επιβάλλει τον φόβο, να κομματικοποιεί τους θεσμούς και να τιμωρεί τους αδύναμους, για να καλύπτει τις δικές του ανεπάρκειες.

Αυτό που σήμερα χρειάζεται η Δημόσια Διοίκηση είναι στήριξη, είναι καθοδήγηση, είναι αξιολόγηση με δίκαια και αντικειμενικά κριτήρια. Χρειάζεται ένα πλαίσιο το οποίο θα τιμά τον επαγγελματισμό και θα απομονώνει τις πραγματικές περιπτώσεις παραβατικότητας.

Εσείς φέρνετε αυτές τις διατάξεις επικαλούμενοι την υποτιθέμενη πρόθεση για επιτάχυνση της πειθαρχικής διαδικασίας. Και εδώ αρχίζουν τα ωραία!

Θα ήθελα να μου εξηγήσετε και να εξηγήσετε και στους πολίτες οι οποίοι μας παρακολουθούν με ποιον ακριβώς τρόπο θα επιταχυνθεί μια διαδικασία η οποία σήμερα τρέχει με εκατό πενταμελή πειθαρχικά συμβούλια και εσείς στη μεγάλη σας μεταρρύθμιση δημιουργείτε ένα όργανο με δεκαπέντε για όλες τις πειθαρχικές υποθέσεις. Αυτό είναι ένα πράγμα το οποίο μόνο η δική σας φαντασία μπορεί να το εξηγήσει.

Δεν το λέμε μόνο εμείς. Το τόνισε και η Πρόεδρος του Νομικού Συμβουλίου του Κράτους στην ακρόαση των φορέων, όταν ανέφερε με θεσμική ευθύτητα ότι υπάρχουν πολλά κενά και ότι δεν θα μπορούσε να λειτουργήσει το Νομικό Συμβούλιο του Κράτους με τον τρόπο με τον οποίο εσείς υπόσχεστε ότι θα λειτουργήσει με την υφιστάμενη μορφή του στον νέο ρόλο.

Είπε μάλιστα ότι και φέτος, όπως διαρκώς τα τελευταία χρόνια, θα υπάρξουν πολλοί λειτουργοί του Νομικού Συμβουλίου του Κράτους οι οποίοι θα συνταξιοδοτηθούν. Επομένως, θα πρέπει να υπάρξει μία πρόβλεψη για ταχύτατη πρόσληψη, όχι μόνο των επιπλέον εξήντα ατόμων, αλλά και για κάλυψη πολλών ακόμα από τα κενά τα οποία θα προκύψουν. Και περιμένω να δω πώς αυτό θα το καλύψετε με ένα χρονοδιάγραμμα για το οποίο περιμένω και μία δέσμευση.

Το λέω, διότι επανειλημμένως -αυτό προκύπτει από τις τοποθετήσεις που έκαναν και όλοι οι φορείς στις επιτροπές- αγνοείτε τις προειδοποιήσεις των φορέων. Και αυτό δεν το κάνετε από άγνοια, το κάνετε από πολιτική σκοπιμότητα.

Είναι προφανές ότι επειδή γνωρίζετε πάρα πολύ καλά ότι είναι αδύνατο να καλυφθούν όλες αυτές οι θέσεις, έχετε φέρει και μεταβατικές διατάξεις στο άρθρο 66 ότι κατά την πρώτη εφαρμογή του νόμου το Πειθαρχικό Συμβούλιο θα είναι δεκαπενταμελές αντί για εξηνταμελές, όπως προβλέπεται στο άρθρο 20, με εξάμηνη διάρκεια και σημειώστε το, εδώ θα είμαστε να δούμε πόσες παρατάσεις θα φέρετε αυτής της εξάμηνης διάρκειας όλο το επόμενο χρονικό διάστημα.

Τα λέω όλα αυτά τα στοιχεία για να αναδείξω κάτι το οποίο είναι σαφές προς όλους αυτούς που έχουν επαφή καθημερινή με το δημόσιο. Δεν ενδιαφέρεστε για την ταχύτερη ολοκλήρωση των πειθαρχικών διαδικασιών, όπως ισχυρίζεστε. Αν πράγματι ενδιαφερόσασταν, δεν θα συγκεντρώνατε εκατοντάδες υποθέσεις σε ένα δεκαπενταμελές Συμβούλιο, όταν σήμερα εκκρεμούν πάνω από 2.000 πειθαρχικές υποθέσεις στα εκατό πενταμελή Συμβούλια. Αυτό δεν είναι επί της ουσίας καμία μεταρρύθμιση, είναι ένα μπλοκάρισμα. Ο πραγματικός σας στόχος είναι άλλος, είναι να δημιουργήσετε ένα κλίμα εκφοβισμού, να καλλιεργήσετε την αίσθηση ότι όποιος σηκώνει το κεφάλι, όποιος επιχειρήσει να αποκαλύψει σκάνδαλα ή όποιος καταγγείλει αδιαφάνεια, θα βρεθεί αντιμέτωπος με την απειλή μιας πειθαρχικής δίωξης. Είναι πολιτική επιλογή δικιά σας, ένα εργαλείο χειραγώγησης, ένα εργαλείο φίμωσης και το βλέπουμε αυτό από τα στατιστικά στοιχεία τα οποία έχουμε στη διάθεσή μας.

Από το 2022 μέχρι και το πρώτο εξάμηνο του 2025, αυτό το οποίο έχει εκτοξευθεί είναι οι πειθαρχικές διώξεις και έχει σημασία, κύριε Πρόεδρε, να αναφερθώ σε μια σειρά συγκεκριμένων αριθμών που προκύπτουν από τα επίσημα στοιχεία, όπως είπα προηγουμένως. Από το 2021 έως τις 9 Απριλίου του 2025 6.796 δημόσιοι υπάλληλοι κλήθηκαν σε πειθαρχικό έλεγχο. Οι 3.165 από αυτές τις υποθέσεις κρίθηκαν, με 1.852 υπαλλήλους να τιμωρούνται. Περίπου 700 υποθέσεις έχουν οδηγηθεί σε ένσταση και το πιο κρίσιμο, πάνω από 2.000 παραμένουν εκκρεμείς.

Επί της ουσίας, λοιπόν, αυτό το οποίο αποδεικνύεται είναι ότι το σύστημα λειτουργεί, μιας και οι εκκρεμείς υποθέσεις δεν αυξάνονται, αλλά αυτό το οποίο αυξάνεται είναι οι πειθαρχικές διώξεις που κάνουν οι δικοί σας προϊστάμενοι. Είναι προφανές ότι αν το πρόβλημα ήταν η καθυστέρηση, δεν θα μειώνατε από 100 σε 1. Αν το πρόβλημα είναι η αυθαιρεσία, γιατί καταργείτε τους αιρετούς των εργαζομένων; Και αν σας ενδιαφέρει η αξιολόγηση, γιατί δεν αξιολογείτε ούτε καν τους δικούς σας προϊσταμένους;

Εδώ θέλω να πω κάτι με πολύ μεγάλη σαφήνεια. Έχουμε εντελώς διαφορετική προσέγγιση στα πράγματα. Ο πειθαρχικός έλεγχος πρέπει να είναι αντικειμενικός, ανεξάρτητος και αμερόληπτος. Δεν μπορεί να εξαρτάται από τον εκάστοτε κομματικά τοποθετημένο προϊστάμενο. Σήμερα η συντριπτική πλειοψηφία και συγκεκριμένα το 80% των προϊσταμένων στο Δημόσιο δεν έχει προέλθει από αξιολόγηση. Έχει προέλθει από απευθείας ανάθεση. Το 80% των προϊσταμένων στο Δημόσιο, αυτών τους οποίους καλείτε να αξιολογήσουν σήμερα τους δημοσίους υπαλλήλους, τους έχετε διορίσει εσείς, αρνούμενοι να κάνετε κρίσεις. Το λέω διότι αυτό είναι η πεμπτουσία της αποτυχίας του επιτελικού κράτους μετά από έξι χρόνια διακυβέρνησης της Νέας Δημοκρατίας.

Επειδή πολλές φορές αναφέρεστε στις ευρωπαϊκές πρακτικές, στην Ευρώπη οι υπόλοιποι Ευρωπαίοι Υπουργοί με τους οποίους συναντάστε δεν σας λένε για τον τρόπο με τον οποίο λειτουργούν τα αντίστοιχα πειθαρχικά συμβούλια, για τη συμμετοχή των εργαζομένων στα πειθαρχικά συμβούλια; Είναι προφανές ότι η φωνή τους πρέπει να ακούγεται και όχι να φιμώνεται και αυτό δεν είναι μια δικιά μας επιμονή, δεν είναι μια δικιά μας πρωτοβουλία. Είναι κάτι το οποίο βλέπουμε να ακολουθείται σε όλες τις διεθνείς καλές πρακτικές. Ισχύει από τη Μεγάλη Βρετανία μέχρι τη Γαλλία και τη Γερμανία. Το γνωρίζετε πάρα πολύ καλά, αλλά σε αυτό φαίνεται ότι δεν φοράτε τη φανέλα της Εθνικής Ελλάδος όταν βγαίνετε στην Ευρώπη. Σας ενδιαφέρει μόνο η «γαλάζια» επιβολή της εξουσίας σας.

Για να αξιολογήσεις μια πειθαρχική υπόθεση πρέπει να γνωρίζεις πολύ καλά τα πραγματικά περιστατικά, το πλαίσιο, τις συνθήκες κάτω από τις οποίες έλαβε χώρα το εξεταζόμενο παράπτωμα.

Σας ζητούμε για ακόμα μια φορά αυτήν την ύστατη στιγμή να εντάξετε πλήρως τους εκπροσώπους των εργαζομένων στα πειθαρχικά, για τους οποίους πρέπει να πούμε και κάτι ακόμα, ότι δεν αποτελούν την πλειοψηφία στα πειθαρχικά συμβούλια. Δεν έχουν αυτοί την ευθύνη για τις όποιες καθυστερήσεις υπάρχουν. Δεν έχουν καν τη δυνατότητα να επιλέξουν αυτοί το πότε θα συνεδριάζουν τα όργανα.

Σε αυτό οφείλω να πω ότι φέρνετε και διατάξεις οι οποίες έχουν αόριστη έκφραση, διατάξεις οι οποίες περιγράφουν παραπτώματα που μπορεί να επισύρουν μέχρι και την ποινή της οριστικής παύσης.

Χαρακτηριστική τέτοια περίπτωση είναι εκείνη του άρθρου 12 όπου προβλέπεται η δυνατότητα επιβολής της ποινής της οριστικής παύσης εξαιτίας χαρακτηριστικώς αναξιοπρεπούς ή ανάξιας για υπάλληλο διαγωγής εντός ή εκτός υπηρεσίας. Τι είναι αυτό; Σε ποια εποχή ζούμε, σε ποια δεκαετία; Μιλάμε για μια διάταξη εντελώς αναχρονιστική η οποία εξαντλεί τα όρια της αυστηρότητας για απροσδιόριστες συμπεριφορές κάτω από ασαφή επίθετα. Το λέω αυτό διότι την επικοινωνιακή γραμμή της Νέας Δημοκρατίας περί αξιολόγησης και αξιοκρατίας την ξέρουμε πάρα πολύ καλά.

Εμείς είμαστε αυτοί οι οποίοι στην πραγματικότητα έχουμε φέρει όλους τους θεσμούς της αξιολόγησης και της αξιοκρατίας στη χώρα και αυτό είναι και κάτι το οποίο πρέπει να το συζητήσουμε για τον τρόπο με τον οποίον η χώρα πρέπει να προχωρήσει από εδώ και μπρος. Το πειθαρχικό σύστημα κατά την άποψή μας πρέπει να ενσωματώνει εγγυήσεις διαφάνειας και λογοδοσίας, ώστε να αποφεύγονται αυθαιρεσίες και να προστατεύεται η αξιοπιστία του κράτους. Αυτό δεν μπορεί να επιτευχθεί με το συγκεκριμένο νομοσχέδιο.

Γίνομαι συγκεκριμένος. Στο παράδειγμα το οποίο αφορά το άρθρο 23 προβλέπεται εκτεταμένη συγκέντρωση αρμοδιοτήτων σε μόνο ένα πρόσωπο, τον συντονιστή του Πειθαρχικού Συμβουλίου. Ο συντονιστής επηρεάζει ουσιαστικά την πορεία των υποθέσεων με την επιλογή του εισηγητή, την ερμηνεία αρμοδιοτήτων των κλιμακίων ή ακόμα και την αναπομπή των υποθέσεων. Αυτό προφανώς δημιουργεί μια σειρά από πολύ μεγάλους κινδύνους υπερβολικής επιρροής στη ροή της διαδικασίας και απαιτεί ιδιαίτερη διαφάνεια, θεσμική εποπτεία και επαρκείς εσωτερικούς ελέγχους οι οποίοι δεν προβλέπονται καν στο παρόν νομοσχέδιο.

Θέλω να πω και μια κουβέντα για τη σύσταση του Ελληνικού Κέντρου Εμπειρογνωμοσύνης Διοικητικών Μεταρρυθμίσεων που προβλέπεται στο δεύτερο μέρος του νομοσχεδίου. Τι κάνετε; Εκτός από το ότι απαξιώνετε για ακόμη μια φορά ένα νομικό πρόσωπο δημοσίου δικαίου όπως είναι το ΕΚΔΔΑ, φτιάχνετε επί της ουσίας μία εταιρεία consulting για να παίρνει έργα στο εξωτερικό, αλλά και στην Ελλάδα, εκτός διαδικασιών δημοσίου λογιστικού. Ο φορέας αυτός λέτε ότι στοχεύει στη διαχείριση σημαντικών δημόσιων εθνικών και κοινοτικών πόρων, προβλέπεται όμως να είναι νομικό πρόσωπο ιδιωτικού δικαίου χωρίς μόνιμους υπαλλήλους, αλλά με προσωπικό με σχέση αποκλειστικά ιδιωτικού δικαίου.

Θυμίζω ότι το ΕΚΔΔΑ, με πάνω από σαράντα χρόνια λειτουργίας, είναι σε θέση να παρέχει πλήρεις θεσμικές εγγυήσεις για την εκτέλεση των αρμοδιοτήτων που σχεδιάζετε και φυσικά εδώ αυτό το οποίο χρειάζεται είναι να δείτε το πώς θα χρηματοδοτήσετε το ΕΚΔΔΑ και όχι να βρίσκετε διάφορες δικαιολογίες για να μην το κάνετε αυτό.

Είναι προφανές ότι για τη στελέχωση του νέου φορέα προβλέπεται να χρησιμοποιηθούν έμπειρα και υψηλά στελέχη με προσόντα του ΕΚΔΔΑ, γεγονός το οποίο θα έχει και άμεσες επιπτώσεις στη λειτουργία και θα δημιουργήσει τεράστια ζητήματα στον τρόπο με τον οποίον το κράτος και το ΕΚΔΔΑ λειτουργούν. Θα μπορούσα να πω πολλά για τον τρόπο με τον οποίον το συγκεκριμένο νομοσχέδιο δημιουργεί μια σειρά ζητημάτων.

Εκτός όμως από το ΠΑΣΟΚ, αξίζει, κύριοι συνάδελφοι της Νέας Δημοκρατίας, να μελετήσετε και την έκθεση της Επιστημονικής Υπηρεσίας της Βουλής που είναι «καταπέλτης» για το νομοσχέδιο. Αναφέρει αντισυνταγματικότητες, προβλήματα με την πρόβλεψη για δυσμενείς μεταθέσεις υπαλλήλων ΟΤΑ χωρίς προηγούμενη γνώμη υπηρεσιακού συμβουλίου, κάτι που είναι αντισυνταγματικό. Αναφέρει προβλήματα με το Πειθαρχικό Συμβούλιο, με μέλη του Νομικού Συμβουλίου του Κράτους για τις ποινές που απαγορεύουν τον διορισμό δημοσίου υπαλλήλου. Υπάρχουν ζητήματα τα οποία είναι τεράστιας σημασίας.

Ξέρετε η αποτυχία σας πού αποδεικνύεται; Αποδεικνύεται από το εξής: Από τότε που έχει αναλάβει η Νέα Δημοκρατία τη διακυβέρνηση του τόπου έχουμε χάσει δέκα θέσεις, δέκα μονάδες -για να είμαι σαφής- στην παραγωγικότητα του Δημοσίου.

Αυτή είναι η δήθεν αποτελεσματικότητα του κράτους της Νέας Δημοκρατίας. Και γι’ αυτόν ακριβώς τον λόγο για εμάς είναι αυτονόητο ότι δεν μπορούμε να στηρίξουμε αυτό το νομοσχέδιο.

Κλείνω, κύριε Πρόεδρε, κυρίες και κύριοι συνάδελφοι, λέγοντας ότι το ΠΑΣΟΚ έχει και προτάσεις, έχει και αρχές. Εμείς δεν λέμε απλώς όχι. Επομένως, θέλω να πω με πολύ καθαρό τρόπο ότι εμείς λέμε «ναι» στην αξιοκρατία, «ναι» στην αξιολόγηση για όλους, υπαλλήλους, προϊσταμένους, διοικήσεις, Υπουργεία. Και σε αυτή την κατεύθυνση η επόμενη Κυβέρνηση του ΠΑΣΟΚ θα πορευθεί.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Χρηστίδη.

Τον λόγο έχει ο ειδικός αγορητής από τον ΣΥΡΙΖΑ, ο κ. Θεόφιλος Ξανθόπουλος.

Παρακαλώ να κλείσει το ηλεκτρονικό σύστημα εγγραφής.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Είναι η πρώτη Ολομέλεια πλέον και να ευχηθώ σε όλους παραγωγική διαδικασία και κυρίως ψυχραιμία, συναίνεση και όπου χρειαστεί οξεία αντιπαράθεση.

Να ξεκινήσω με τα κοινωνικά. Εκφράζουμε τα θερμά μας συλλυπητήρια τόσο στην πολιτική οικογένεια όσο και στη φυσική οικογένεια του εκλιπόντος συναδέλφου. Ένας συνάδελφος ο οποίος άφησε το στίγμα του στην κοινοβουλευτική περίοδο που διανύουμε με τη θέση του Γραμματέα της Κοινοβουλευτικής Ομάδας και την περασμένη περίοδο με τη θέση στο Υπουργείο Οικονομικών. Νομίζω ότι οφείλουμε να τον θυμόμαστε με σεβασμό και εκτίμηση.

Θα ήθελα, όμως, να κάνω και μία άλλη παρατήρηση. Στον Θανάση Παφίλη, ο οποίος περνά μια περιπέτεια υγείας, την αμέριστη συμπαράστασή μας να πάνε όλα καλά και πολύ γρήγορα η γνώριμη διεκδικητική, απαιτητική και θα έλεγα στεντόρεια φωνή του Θανάση να ακουστεί πάλι στις αίθουσες του Κοινοβουλίου.

Επί του νομοσχεδίου, μία λέξη πλανάται πάνω από την Αίθουσα της Ολομέλειας, για να παραφράσω λίγο την εναρκτήρια φράση του «Κομμουνιστικού Μανιφέστου». Η μεταρρύθμιση. Σύμφωνα με τους όρους της επιστήμης μεταρρύθμιση είναι η συστηματική προσπάθεια της ηγεσίας οποιουδήποτε οργανισμού να αλλάξει τα εργαλεία, τη λογική και τη νοοτροπία επί συγκεκριμένων ζητημάτων. Οτιδήποτε άλλο, δηλαδή το να μετατρέψω το χειρόγραφο σύστημα σε ηλεκτρονικό, που είναι από τα καμάρια της Κυβέρνησης των αρίστων, αποτελεί απλή αλλαγή, αλλά εφόσον δεν αγγίζει τον πυρήνα της λειτουργίας του οργανισμού, δεν μπορεί να μιλήσει κανείς για μεταρρύθμιση. Με αυτήν την έννοια, λοιπόν, έχει πολύ μεγάλο ενδιαφέρον να δούμε το συγκεκριμένο νομοσχέδιο τι στοχεύσεις έχει, που κατατείνει, αν επιλύει προβλήματα και κυρίως αν αλλάζει νοοτροπίες και στοχεύσεις. Αυτό που διαπνέει όλο το νομοσχέδιο, κατά την άποψή μας, είναι ένας έκδηλος αυταρχισμός ο οποίος επαναφέρει τη δημόσια διοίκηση σε εποχές που όλοι μας -και εσείς της συντηρητικής παράταξης- θέλουμε να ξεχάσουμε. Γιατί ακριβώς το να υπάρχει, να επικρέμεται πάνω από το κεφάλι και τη σκέψη, θα έλεγα, των δημοσίων υπαλλήλων ο μπαμπούλας της απόλυσης της πειθαρχικής δίωξης καταλαβαίνετε ότι δεν είναι μόνον πρόβλημα των υπαλλήλων είναι πρόβλημα λειτουργίας της διοίκησης γιατί και τις όποιες κριτικές, επικριτικές και αιρετικές φωνές θα ακουστούν προσπαθεί να της αφαλοκόψει, να τις αποκόψει από το κοινωνικό τους περιβάλλον για να μη διαταράξουν τις πολιτικές επιλογές της ηγεσίας.

Σε όλα τα δημοκρατικά κράτη που διαθέτουν ένα υψηλό επίπεδο διοικητικής οργάνωσης και λειτουργίας, όπως κατ’ εξοχήν οι δυτικές δημοκρατίες, αυτό που έχουμε συμφωνήσει να ονομάζουμε κράτη της Ευρωπαϊκής Ένωσης, το πειθαρχικό δίκαιο συνιστά ένα διακριτό μέρος του γενικότερου συστήματος διοίκησης του προσωπικού. Αυτό το σύστημα βασίζεται κυρίως στην οριοθέτηση μιας σαφούς πορείας των προσλαμβανομένων στελεχών, στην επινόηση μεθόδων παρακίνησης και αύξησης της απόδοσής τους στην καθιέρωση τρόπων δίκαιης ανταμοιβής τους και τέλος στη λειτουργία διαδικασιών ελέγχου, απαγορευμένων συμπεριφορών και πάταξης των μη επιτρεπομένων. Ο περιορισμός της εξέτασης, της θέασης ενός ζητήματος, όπως είναι γνωστό στην πολιτική διοικητική επιστήμη, λειτουργεί πάντοτε υπέρ της εκάστοτε εξουσίας. Γι’ αυτό είπα προηγουμένως ότι αγωνιάτε και θέλετε να κλείσετε οποιαδήποτε κριτική, επικριτική, ακόμη και αιρετική φωνή γιατί φοβάστε ως συντηρητική παράταξη ότι μπορεί να εκφωνηθεί ένα διαφορετικό σχέδιο διαχείρισης του οργανισμού και άρα να έρθει σε πλήρη αντίθεση με αυτά που η δική σας ηγεσία ετοιμάζει για τον οργανισμό αυτό.

Είναι ένα νομοσχέδιο το οποίο είναι εκτεταμένο. Είναι ένα νομοσχέδιο το οποίο ουσιαστικά με το πρόσχημα της διευθέτησης των προβλημάτων, που όντως υπάρχουν στην απόδοση της πειθαρχικής δικαιοσύνης, φορά έναν κορσέ σε όλο το δημοσιοϋπαλληλικό κόσμο. Θέλω να επισημάνω και να πω ότι τα κατ’ εξοχήν ατιμωτικά αδικήματα που περιγράφονται στον Ποινικό Κώδικα και ισχύουν για το πειθαρχικό δίκαιο και σήμερα ακόμη επισύρουν την ποινή της απόλυσης. Με την έννοια αυτή δεν αντιλαμβάνομαι ποιος είναι ο δικαιολογητικός λόγος της θέσπισης ενός νέου θεσμικού πλαισίου το οποίο αναμασά, επαναλαμβάνει, επαναφέρει τα ήδη υφιστάμενα και τεχνηέντως εισαγάγει τη συνδικαλιστική, την πολιτική διαφωνία ονομάζοντας, ορίζοντας ότι η άρνηση στην αξιολόγηση αποτελεί πειθαρχικό παράπτωμα και επιφέρει σε δεύτερη φάση την ποινή της απόλυσης.

Η άρνηση στην αξιολόγηση ξέρουμε πολύ καλά ότι είναι το σημείο τριβής. Κανείς δεν μιλάει ούτε για παιδεραστές, ούτε για ναρκέμπορους, ούτε για απαγωγείς. Δεν μιλάμε, δηλαδή, για τη βαριά εγκληματικότητα. Αυτό το πράγμα θα απασχολήσει σήμερα στην πολύωρη συνεδρίαση της Βουλής. Η άρνηση στην αξιολόγηση είναι μία πολιτική, συνδικαλιστική επιλογή που κάνουν τα συνδικαλιστικά όργανα των εργαζομένων. Δεν είναι μια ατομική επιλογή του οποιουδήποτε υπαλλήλου ο οποίος λέει «εγώ αρνούμαι να αξιολογηθώ» και επομένως να προκαλεί τη διαδικασία της πειθαρχικής δίωξης και να επισύρει την ποινή που προβλέπεται στο παρόν νομοσχέδιο. Τι κάνετε, λοιπόν; Έναν ολόκληρο κλάδο τον αγνοείτε, έρχεστε σε αντίθεση θεσμικά με τις εκφρασμένες απόψεις της ηγεσίας του. Ένα όργανο όπως είναι η ΑΔΕΔΥ η οποία έχει δεκάδες χιλιάδες υπαλλήλους μέλη το φέρνετε απέναντι. Και επειδή δεν μπορείτε συνδικαλιστικά και πολιτικά να αντιπαρατεθείτε με την ΑΔΕΔΥ βάζετε τον κάθε υπάλληλο στον κίνδυνο της δικής του σταδιοδρομίας, της δικής του θέσης προσπαθώντας να αποδυναμώσετε ένα συνδικαλιστικό πολιτικό αίτημα. Εδώ θα πρέπει να είμαστε πάρα πολύ σαφείς, κύριοι Υπουργοί. Ειλικρινά θα περιμένω μία τοποθέτηση στο κέντρο αυτής της πολιτικής αντιπαράθεσης.

Γιατί έχετε τέτοια λυσσαλέα αντίδραση στο εκφρασμένο συνδικαλιστικό αίτημα -απόφαση θα έλεγα- των συνδικαλιστικών οργάνων γι’ αυτήν τη μορφή αξιολόγησης; Και γιατί επιμένετε να περάσετε αυτήν τη μορφή αξιολόγησης γνωρίζοντας ότι θα δυναμιτίσετε τις εργασιακές σχέσεις, θα διαλύσετε οικογενειακές σχέσεις, θα καταστρέψετε ενδεχομένως επαγγελματικές σταδιοδρομίες και θα τροφοδοτήσετε τον δημόσιο τομέα με μία αλληλουχία κινητοποιήσεων, αντιπαραθέσεων που μόνο καλό δεν έχει για την ελληνική κοινωνία. Σήμερα έχετε συγκεκριμένο πρόβλημα. Έχετε περίπου 2.000 εκπαιδευτικούς οι οποίοι έχουν αρνηθεί την αξιολόγηση και έχει ξεκινήσει σε βάρος τους πειθαρχική διαδικασία. Σε έναν τομέα, δηλαδή, όπου υπάρχουν ελλείψεις που έχουμε τον αδιανόητο τραγέλαφο του θεσμού των αναπληρωτών, όπου οι αναπληρωτές καλύπτουν το 35%, αν θυμάμαι καλά, του συνόλου των εκπαιδευτικών αναγκών, πάτε να δημιουργήσετε επιπλέον κενά ακριβώς διότι θέλετε να δείξετε ότι είστε αποφασισμένοι να επιβάλλετε το δικό σας μοντέλο και τον δικό σας τρόπο λειτουργίας της δημόσιας διοίκησης.

Επειδή θέλω να είμαι πολύ τεκμηριωμένος και επειδή συζητάμε ένα νομοθέτημα μείζονος σημασίας, θέλω να είμαι και προσεκτικός και πολύ αναλυτικός στην τοποθέτησή μου.

Πηγαίνω στην επιστημονική υπηρεσία της Βουλής. Το κείμενο που μας έχει δώσει η επιστημονική υπηρεσία της Βουλής στη σελίδα 10 και 11 μιλάει για τα προβλήματα συνταγματικότητας που έχουν οι διατάξεις που φέρνετε. «Κατά συνέπεια», λέει -και διαβάζω αυτολεξεί- «εισάγεται διαρκές κώλυμα διορισμού, εφόσον, ακόμη και αν επέλθει η παραγραφή του αδικήματος μετά την παραπομπή ή την απευθείας κλήση και πριν δικαστεί, έχει απωλέσει τη δυνατότητα να αποδείξει την αθωότητά του. Υπό το φως των συνταγματικών διατάξεων που διασφαλίζουν την αρχή του σεβασμού της προστασίας της αξίας του ανθρώπου και την αρχή της ελεύθερης ανάπτυξης της προσωπικότητας, η ανωτέρω διάταξη του Υπαλληλικού Κώδικα με την οποία εισάγεται διαρκές κώλυμα διορισμού, χωρίς καταδικαστική απόφαση δικαστηρίου, θα μπορούσε να δημιουργήσει προβληματισμό».

Δεν είμαστε όλοι νομικοί σε αυτήν την Αίθουσα, αλλά όλοι αντιλαμβανόμαστε ότι ουσιαστικά κάποιος άνθρωπος που έχει κατηγορηθεί για ένα αδίκημα το οποίο έχει παραγραφεί, έχει ως άδηλη ποινή -αδιανόητο για μια ευνομούμενη πολιτεία- ισόβιο κώλυμα διορισμού. Και αυτό το λέει η επιστημονική υπηρεσία της Βουλής. Δεν το λέει η Αντιπολίτευση, δεν το λέει ο ΣΥΡΙΖΑ, δεν το λένε οι «συνήθεις ύποπτοι».

Επίσης, σύμφωνα με την Επιστημονική Υπηρεσία της Βουλής, «επισημαίνεται ότι η στέρηση των πολιτικών δικαιωμάτων ως παρεπόμενη ποινή αποτελεί κώλυμα διορισμού για όσο χρόνο διαρκεί η στέρηση. Δεδομένου ότι η στέρηση των πολιτικών δικαιωμάτων δύναται να έχει επιβληθεί εξαιτίας καταδίκης για κακούργημα ή πλημμέλημα, δημιουργείται διαρκές κώλυμα διορισμού, το οποίο προδήλως διατηρείται και μετά τη λήξη του χρόνου στέρησης των πολιτικών δικαιωμάτων».Δηλαδή, θα έχει εξαντληθεί η προθεσμία της στέρησης, αλλά αυτό το «στίγμα» θα εξακολουθεί να αποτελεί κώλυμα για τον διορισμό του υπαλλήλου. Διευρύνεται, δηλαδή, υπέρμετρα, παράνομα και έξω από κάθε συνταγματική πρόβλεψη το κώλυμα για το οποίο ο βασικός λόγος επιβολής του έχει εξαντληθεί.

Και, ειλικρινά, δεν ξέρω ποιοι νομικοί σας έχουν συμβουλέψει για τη διατύπωση αυτών των αδικημάτων, αλλά εδώ ως Υπουργείο οφείλετε να δώσετε μία πολύ τεκμηριωμένη απάντηση, όχι σε εμάς, αλλά στην επιστημονική υπηρεσία της Βουλής. Ειλικρινά, ακόμη και αν το ψηφίσετε, θα βρεθεί η έννομη τάξη, σε πολύ λίγο καιρό, σε πολύ σοβαρά προβλήματα γιατί ακριβώς αυτές οι διατάξεις θα κριθούν στο ανώτατο δικαστήριο.

Τέλος, να πω και κάτι για το Ελληνικό Κέντρο Εμπειρογνωμοσύνης και Διοικητικών Μεταρρυθμίσεων. Το είχα πει και στην επιτροπή, θα το επαναλάβω και τώρα. Το ΕΚΔΔΑ, όπου έχουμε τη γνώση, τη λειτουργία, την τεχνογνωσία, μπορεί και θεσμικά και ουσιαστικά να επιτελέσει όλους τους ρόλους τους οποίους έχετε αναθέσει σε αυτό το Νομικό Πρόσωπο Ιδιωτικού Δικαίου που δημιουργείτε τώρα. Το ΕΚΔΔΑ έχει την τεχνογνωσία, έχει την ικανότητα, έχει τη θεσμική μνήμη, έχει την εμπειρία -το έχει αποδείξει πολλαπλώς- να ανοίξει τα φτερά του, εφόσον η πολιτική ηγεσία του επιτρέψει, να κατευθυνθεί προς άλλες ατραπούς, έξω από τη συνηθισμένη δημοσιοϋπαλληλική ρουτίνα. Εάν δεν το κάνει το ΕΚΔΔΑ, αναρωτηθείτε γιατί δεν του επιτρέπεται να το κάνει. Εσείς είστε η πολιτική ηγεσία.

Αντ’ αυτού, αντί να θεραπεύσετε τις όποιες πλημμέλειες, αδυναμίες, ανεπάρκειες έχει, και να το φέρετε στη Βουλή για να συζητήσουμε και να συνεισφέρουμε και εμείς στην προσπάθεια του να έχουμε ένα Κέντρο ουσιαστικά στελέχωσης της δημόσιας διοίκησης τέτοιο που προσιδιάζει σε μία ευνομούμενη χώρα της Ευρώπης, φέρνετε ένα Νομικό Πρόσωπο Ιδιωτικού Δικαίου, το οποίο θα αρχίσει να υλοποιεί προγράμματα, το οποίο θα μπει σε μια λογική αγοραίας διαχείρισης του επιστημονικού προσωπικού και όπως σας είπα, κύριε Υπουργέ, στις επιτροπές, φοβούμαι ότι κυοφορείται ένας νέος ΟΠΕΚΕΠΕ.

Με το στίγμα που σας κατατρύχει αυτήν τη στιγμή, με μία εξεταστική σε εξέλιξη, με τις νέες δικογραφίες που λέγεται ότι θα έρθουν και θα αφορούν πάλι αυτόν τον αμαρτωλό οργανισμό, δημιουργείται ένα θεσμικό πλαίσιο τέτοιο που μπορεί να αναπαράγει εκ νέου αυτά τα φαινόμενα. Και επειδή -όπως λένε- όποιος καεί στον χυλό, οφείλει να φυσάει και το γιαούρτι, σας λέω λοιπόν ότι δεν είναι μακριά ο καιρός που μπορεί -αν όχι εσείς, κάποιοι επόμενοι από εσάς- να ξαναβρεθούμε μπροστά στα ίδια φαινόμενα.

Θα είμαι συνεπής, κύριε Πρόεδρε, στον χρόνο μου γιατί προβλέπεται μεγάλη η συνεδρίαση σήμερα.

Θα ήθελα να αναφερθώ και σε ένα πρόβλημα του Υπουργείου για το οποίο, κύριε Υπουργέ, θέλω να προβληματιστείτε. Έχει σχέση με τα κονδύλια που διαχειρίζονται οι δήμοι για τον καθαρισμό των σχολείων. Παρατηρείται το φαινόμενο τώρα τελευταία δήμαρχοι να μοιράζουν τη φτώχεια μεταξύ των καθαριστριών, να αγνοούν τα εργασιακά τους δικαιώματα και ενώ υπάρχει το ωράριο των εξίμισι ωρών, που είναι το πλήρες ένσημο έτσι ώστε να θεμελιώσουν συνταξιοδοτικό δικαίωμα, οι δήμαρχοι μοιράζουν τις ώρες αυτές σε περισσότερες καθαρίστριες για προφανείς λόγους.

Κατά την άποψή μας, επειδή είναι χρήματα του Ελληνικού Δημοσίου, θα πρέπει οι σχολικές καθαρίστριες να έχουν πλήρη εργασιακά δικαιώματα και εάν και εφόσον περισσεύουν κάποιες ώρες για κάποιες αίθουσες ή για κάποιες αυλές, εκεί να μπορούν οι δήμαρχοι να κάνουν μια επιμεριστική διαχείριση και να προσλαμβάνουν μόνο για την κάλυψη των επιπλέον ωρών, των ορφανών ωρών δηλαδή και όχι αυτό που γίνεται τώρα, ο διαμερισμός αυτός της φτώχειας.

Είναι προφανές ότι αυτό το νομοσχέδιο που φέρνετε είναι στον αντίποδα και των απαιτήσεων της δημόσιας διοίκησης και των απαιτήσεων της ελληνικής κοινωνίας και των προσδοκιών του ίδιου του συνδικαλιστικού κινήματος.

Τώρα, αυτήν τη στιγμή που μιλάμε, διαδηλώνει έξω η ΑΔΕΔΥ. Η συμπαράστασή μας είναι δεδομένη. Μετά την ομιλία θα πάμε εν σώματι να έχουμε μια παρουσία στη διαδήλωση αυτή και αυτό το νομοσχέδιο, όχι απλώς το καταψηφίζουμε, αλλά στην πράξη δεν μπορεί να περπατήσει όταν συναντά τη σθεναρή αντίδραση όλης της ελληνικής κοινωνίας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):**  Και εμείς ευχαριστούμε τον κ. Ξανθόπουλο.

Τον λόγο έχει ο ειδικός αγορητής από το Κομμουνιστικό Κόμμα Ελλάδας, ο κ. Ιωάννης Δελής.

**ΙΩΑΝΝΗΣ ΔΕΛΗΣ:** Κατ’ αρχάς, θέλω και εγώ εκ μέρους της Κοινοβουλευτικής Ομάδας του ΚΚΕ να εκφράσω τα συλλυπητήρια στην οικογένεια, αλλά και στο κόμμα της Νέας Δημοκρατίας για τον ξαφνικό και πρόωρο χαμό του Απόστολου Βεσυρόπουλου.

Τώρα, επειδή πολλή προπαγάνδα πέφτει, κυρίες και κύριοι, για το καλάθι της ΔΕΘ που ετοιμάζεται να φέρει η Κυβέρνηση πεσκέσι στο λαό, το σημερινό πειθαρχικό νομοσχέδιο -κανονικός βούρδουλας, δηλαδή, για τους δημοσίους υπαλλήλους και ας μην το πολυπροβάλλει η Κυβέρνηση- είναι ένα από τα βασικά καλούδια αυτού του καλαθιού, μαζί φυσικά και με την επέκταση τις δεκατριάωρης δουλειάς σε έναν, όμως -λέει- εργοδότη, για να μην ταλαιπωρούνται οι εργαζόμενοι και τρέχουν από τη μια δουλειά στην άλλη -τέτοια ψυχοπονιάρα Κυβέρνηση έχουμε- και με τη διευθέτηση του ξεζουμίσματος των εργαζόμενων όλον το χρόνο και με το επιπλέον ξεχείλωμα του εργάσιμου χρόνου ακόμα και στην εκ περιτροπής εργασία, αλλά και με το κομμάτιασμα της ετήσιας άδειας αναψυχής σε φέτες, όπως προβλέπει το νέο αντεργατικό έκτρωμα, το οποίο έρχεται.

Με αυτά είναι γεμάτο το κυβερνητικό καλάθι της ΔΕΘ για τους εργαζόμενους και τον λαό, πασπαλισμένα απλώς πάνω-πάνω με κάτι παροχές και τα ψίχουλα -όσα ψίχουλα τέλος πάντων- που πέφτουν από το μεγάλο φαγοπότι των πλούσιων τραπεζιών της κερδοφορίας των επιχειρηματικών, τραπεζικών και λοιπών ομίλων.

Τι την έπιασε, όμως, την Κυβέρνηση και από εκεί που βρισκόταν -όπως έλεγαν τα φιλικά της μέσα μαζικής ενημέρωσης- σε μεταρρυθμιστική κόπωση, τώρα φέρνει απανωτά τέτοια αντεργατικά νομοσχέδια, όπως είναι αυτό με το πειθαρχικό δίκαιο των δημοσίων υπαλλήλων; Η εξήγηση -ξέρετε- για την ένταση -την ξαφνική- της κυβερνητικής επίθεση στα λαϊκά δικαιώματα είναι πολύ απλή: Πολεμική οικονομία και άρα πολεμική προετοιμασία. Το βλέπουμε και στα κράτη σε όλη την Ευρωπαϊκή Ένωση με τις κυβερνήσεις τους να μπαίνουν σε τροχιά γενικευμένης πολεμικής προπαρασκευής και σε αυτήν τη συντονισμένη, λοιπόν, αντεργατική επίθεση από τη μια βαθαίνει η βαρβαρότητα της ταξικής εκμετάλλευσης στους χώρους δουλειάς, ειδικά μιας πολεμικής οικονομίας, 800 δισεκατομμύρια η Ευρωπαϊκή Ένωση, 25 δισεκατομμύρια η χώρα μας θα ρίξουν και από την άλλη με νομοσχέδια σαν το σημερινό, το σιδερένιο χέρι της κρατικής καταστολής γίνεται ακόμα πιο βαρύ και ο κρατικός αυταρχισμός απογειώνεται.

Ζούμε -βλέπετε- στην εποχή της βαθιάς εμπλοκής της χώρας μας με ευθύνη των κυβερνήσεών της στα θέατρα του πολέμου της Ουκρανίας και της Μέσης Ανατολής, όπου στη Μέση Ανατολή ένας λαός βασανισμένος, ο παλαιστινιακός, πολιορκούμενος και λιμοκτονών ζει το δικό του Μεσολόγγι, έχοντας όμως στο πλάι του τους λαούς όλου του κόσμου με τον ελληνικό λαό φυσικά να πρωτοστατεί στις υπέρ του εκδηλώσεις αλληλεγγύης και γι’ αυτό δεν κρύβεται η αγωνία της αστικής τάξης να επιβάλει παντού σιγή νεκροταφείου στους χώρους δουλειάς και του ιδιωτικού και του δημόσιου τομέα, ώστε να μην αμφισβητείται και να μην συναντά πουθενά εμπόδια αυτή η επικίνδυνη και εγκληματική πολιτική.

Το «σώπα και μη μιλάς και μη διεκδικείς» να επικρατήσει, λοιπόν, στους εργαζόμενους στο αστικό κράτος στους υπαλλήλους του Δημοσίου. Αυτός είναι ο πραγματικός στόχος του νομοσχεδίου το οποίο ουσιαστικά δεν είναι παρά ένα πακέτο φαρμακερό μέτρων που εντείνουν την εργασιακή τρομοκρατία στον κρατικό μηχανισμό, ποινικοποιούν την αγωνιστική δράση, βαφτίζοντας ως παραπτώματα ακόμα και δράσεις στοιχειώδους διεκδίκησης.

Και αν η Κυβέρνηση τώρα με το ισχύον πλαίσιο δεν διστάζει καθόλου να εξαπολύει διώξεις ενάντια σε υπαλλήλους κρατικών μουσείων, όπως παραδείγματος χάριν της Αλεξανδρούπολης, επειδή δήλωσαν την αντίθεσή τους -προσέξτε- σε απογευματινή prive -παρακαλώ- ξενάγηση των νατοϊκών φονιάδων, την ώρα μάλιστα που δεν υπάρχει απογευματινή λειτουργία αυτού του μουσείου για τους εργαζόμενους της πόλης, όλοι μπορούν να φανταστούν τι πρόκειται να γίνει αν ψηφιστεί αυτό το νομοσχέδιο.

Είναι ένα νομοσχέδιο συνέχεια του πογκρόμ των πειθαρχικών διώξεων κατά αγωνιστών εργαζομένων, αλλά και ένα ακόμα βήμα στην υλοποίηση των κυβερνητικών προθέσεων -για να μην ξεχνιόμαστε- για την κατάργηση της μονιμότητας στο δημόσιο, το οποίο έρχεται ακριβώς τώρα στην περίοδο της πολεμικής οικονομίας να αυστηροποιήσει τον -αντιδραστικό έτσι κι αλλιώς, εκ γενετής, ο Πιουριφόυ τον συνέταξε τον πρώτο στη δεκαετία του ΄50, στις αρχές- δημοσιοϋπαλληλικό κώδικα που διατήρησαν σε ισχύ όλες οι κυβερνήσεις και της Νέας Δημοκρατίας και του ΠΑΣΟΚ και του ΣΥΡΙΖΑ.

Όπως γράφεται στην αιτιολογική έκθεση, κύριε Υπουργέ, το νομοσχέδιο έρχεται να αντιμετωπίσει τις χρόνιες καθυστερήσεις που παρουσιάζονται στη διαδικασία της πειθαρχικής διαδικασίας στον δημόσιο τομέα, ρίχνοντας -παλιά σας τέχνη κόσκινο- το φταίξιμο στους δικαστές που δεν φτάνουν φυσικά ούτε για τα δικαστήρια, αφού δεν κάνετε τις αναγκαίες προσλήψεις. Κάνετε, όμως και κάτι, αφού δηλώνετε ορθά κοφτά ότι επικαιροποιείτε τις διατάξεις του πειθαρχικού δικαίου προκειμένου να ανταποκρίνονται στα σύγχρονα δεδομένα. Μάλιστα, εδώ βρίσκεται όλη ουσία, καθώς δεν επιδιώκεται απλώς και μόνο μια επιτάχυνση στις πειθαρχικές διαδικασίες του δημοσίου, κάτι που ασφαλώς και δεν είναι και κακό από μόνο του, όταν φυσικά δεν παραβιάζονται δικονομικά και εργασιακά δικαιώματα των εργαζομένων. Οι ρυθμίσεις, δηλαδή, που εισάγετε δεν είναι μόνο επί της διαδικασίας, αλλά είναι και κάτι πολύ περισσότερο και βαθύτερο. Επιχειρείτε μια βαθιά και αντιδραστική αλλαγή και στο πλαίσιο αλλά και στο ίδιο το περιεχόμενο, τα μέσα, τα εργαλεία, αλλά και τα κριτήρια της πειθαρχικής διαδικασίας. Δεν απαλείφετε μόνο τα χρονοβόρα γραφειοκρατικά βήματα συντομεύοντας μόνο τους χρόνους εξέτασης των πειθαρχικών υποθέσεων στο δημόσιο. Με κάτι γενικόλογους και ασαφείς όσο δεν παίρνει ορισμούς διαστέλλετε επικίνδυνα και κάθε έννοια πειθαρχικού παραπτώματος ενός δημοσίου υπαλλήλου. Γιατί, τι άλλο είναι οι γενικόλογες και ασαφείς εκφράσεις που επιδέχονται και πλείστες ερμηνείες βέβαια, μιας σειράς πειθαρχικών παραπτωμάτων από τα τριάντα πέντε συνολικά που περιγράφονται στο άρθρο 10 τσουβαλιάζοντας αδικήματα του κοινού ποινικού δικαίου μαζί με παραπτώματα διοικητικού χαρακτήρα, αμφισβητώντας ακόμα και θεμελιώδη συνδικαλιστικά και πολιτικά δικαιώματα; Ακούστε, αναξιοπρεπής ή ανάρμοστη ή ανάξια για υπάλληλο συμπεριφορά εντός ή και εκτός υπηρεσίας, απλή απείθεια. Κακόβουλη άσκηση κριτικής των πράξεων της προϊσταμένης αρχής που γίνεται δημοσίως γραπτώς ή προφορικώς. Παραβίαση της υποχρέωσης εχεμύθειας.

Αυτά είναι πειθαρχικά παραπτώματα. Τι άλλο είναι όλα αυτά, παρά προσχήματα τα οποία θα αξιοποιούνται για κάθε λογής διώξεις, προκειμένου να επιβάλλεται η κυβερνητική πολιτική με τον βούρδουλα, καθώς με το νομοσχέδιο τα τρία από τα τέσσερα που μόλις προανέφερα επιφέρουν απευθείας την απόλυση και το άλλο με προϋποθέσεις;

Μέσα σ’ όλα αυτά τα γενικόλογα βαφτίζεται πειθαρχικά παραπτώματα άραγε -είναι ρητορικό το ερώτημα- μπορούν ή δεν μπορούν να υπαχθούν και ενέργειες που συνδέονται με την κοινωνική, πολιτική και συνδικαλιστική δράση των εργαζομένων; Μια χαρά μπορούν και αυτό άλλωστε επιδιώκετε, βάζοντας τέτοιες πολιτικές και συνδικαλιστικές δράσεις στο ίδιο καζάνι με ποινικά αδικήματα. Θα μου πείτε βέβαια εδώ ότι όλα αυτά υπάρχουν και στην τρέχουσα έκδοση του πειθαρχικού δικαίου του δημοσίου και δίνουν σε όλες τις κυβερνήσεις τη δυνατότητα να τυλίγουν σε μια κόλλα χαρτί όποιον θέλουν, όπως τους εκπαιδευτικούς σας που διώκονται σήμερα, τώρα που μιλάμε, είτε με την κατηγορία της κακόβουλης άσκησης κριτικής προς την προϊστάμενη αρχή επειδή ανέδειξαν μια σειρά από ελλείψεις στα σχολεία -έπρεπε να μην μιλήσουν-, είτε με την κατηγορία της αναξιοπρεπούς και ανάρμοστης συμπεριφοράς επειδή υπερασπίζονται τα μορφωτικά δικαιώματα των μαθητών τους.

Όλων αυτών επιχειρείτε, λοιπόν, τη φίμωση στοχεύοντας όχι τους επίορκους -όπως λέτε- και τους αργόμισθους ή τα λαμόγια, αλλά τους μάχιμους εργαζόμενους, αυτούς που αναδεικνύουν ζητήματα, αυτούς που δημοσιοποιούν προβλήματα και διεκδικούν. Στοχοποιείτε, δηλαδή, με λίγα λόγια το πιο υγιές, το πιο ευσυνείδητο τμήμα των εργαζομένων που νοιάζεται για την ποιότητα των υπηρεσιών στον λαό, για τα προβλήματα που δημιουργεί η υποστελέχωση, για τον προσανατολισμό που παίρνουν μια σειρά από τομείς του δημοσίου που αντί για τις ανάγκες των πολλών έρχονται να υπηρετήσουν τα συμφέροντα των λίγων.

Στο ίδιο άρθρο, το 10, το πειθαρχικό αδίκημα της αδικαιολόγητα μη έγκαιρης σύνταξης έκθεσης αξιολόγησης συμπληρώνεται πλέον και με το ιδιώνυμο πειθαρχικό αδίκημα της άρνησης υπαλλήλου να λάβει μέρος, να διευκολύνει ή να προβεί στη διαδικασία αξιολόγησης είτε ως αξιολογητής είτε ως αξιολογούμενος. Αφού, λοιπόν, είδατε ότι η αντιδραστική αξιολόγηση στο δημόσιο δεν περπατάει, νομοθετείτε τώρα πειθαρχικές διώξεις υπαλλήλων που συλλογικά απέχουν από τη διαδικασία αξιολόγησης, με ποινές που ξεκινούν με πρόστιμο αποδοχών τουλάχιστον δύο μηνών και στη συνέχεια με την ποινή της οριστικής παύσης -στην περίπτωση αποχής από την αξιολόγηση- για δύο συνεχόμενες αξιολογικές περιόδους.

Η αποχή όμως, θα το ξαναπούμε εδώ, από την αντιδραστική αξιολόγηση με συλλογικό-ατομικό τρόπο γίνεται κατ’ εφαρμογή των αποφάσεων των συλλογικών συνδικαλιστικών οργάνων και άρα δεν αποτελεί ούτε παράβαση καθήκοντος ούτε βέβαια πειθαρχικό παράπτωμα. Αποτελεί άσκηση του θεμελιώδους συνδικαλιστικού και συνταγματικού δικαιώματος στην απεργία. Και αυτό εσείς έρχεστε και αμφισβητείτε. Καμία φωνή αντίστασης, λοιπόν, δεν είναι ανεκτή από την Κυβέρνηση. Να ξέρετε, όμως, καλά ότι το δικαίωμα στην απεργία δεν καταστέλλεται, όσα πειθαρχικά αδικήματα και ποινές και αν σκαρφιστείτε. Η ταξική πάλη, πρέπει να το καταλάβετε, δεν καταργείται με νόμους.

Έρχεται, βέβαια, η Κυβέρνηση εδώ και προβάλλει την ανάγκη κάθαρσης από φαινόμενα διαφθοράς. Κατ’ αρχάς, τα σοβαρά αδικήματα, όπως πλαστογραφίες, διαφθορά, εγκλήματα κατά της γενετήσιας ελευθερίας, και τώρα με το ισχύον νομικό πλαίσιο, μια χαρά μπορούν να τιμωρηθούν αυστηρά, ακόμη και με απόλυση. Δεν χρειάζεται κανένας νέος νόμος γι’ αυτά. Δεν στοχεύετε, επομένως, στους επίορκους. Θωρακίζετε έναν κρατικό πειθαρχικό μηχανισμό για να λειτουργεί ως φόβητρο για όσους τολμούν να σηκώνουν κεφάλι, να διεκδικούν και να μην σιωπούν. Άλλωστε, το πώς εννοεί η Κυβέρνηση τους έντιμους δημοσίους υπαλλήλους, το είδαμε και στον ΟΠΕΚΕΠΕ, όπου όσοι έκαναν τίμια τη δουλειά τους κυνηγήθηκαν και τιμωρήθηκαν. Και βέβαια, σε κάθε μεγάλο κύκλωμα που αποκαλύπτεται στο δημόσιο, από πίσω κρύβονται οι συνήθεις ύποπτοι. Ανώτατα διευθυντικά και άλλα στελέχη, που συνδέονται είτε με τη σημερινή είτε με προηγούμενες κυβερνήσεις. Κι αν κοιτάξουμε προσεκτικά ακόμα περισσότερο, θα παρατηρήσουμε ότι όλα αυτά τα υπαρκτά φαινόμενα της σαπίλας και της ρεμούλας μέσα στις δημόσιες υπηρεσίες, φύονται και ευδοκιμούν σε εκείνο το εύφορο για διάφορες κομπίνες έδαφος της επιχειρηματικής δράσης του δημοσίου, της πολιτικής εμπορευματοποίησης των δημοσίων υπηρεσιών, της περικύκλωσης και υποκατάστασης των κρατικών υπηρεσιών από ποικιλώνυμους εργολάβους των απευθείας συχνά αναθέσεων και της διανομής των ευρωπαϊκών κονδυλίων, όπως βλέπουμε και με τον ΟΠΕΚΕΠΕ. Πρόκειται φυσικά για φαινόμενα τα οποία τα συνδικάτα και το κίνημα το ταξικό, όχι μόνο δεν ανέχονται ούτε πότε συγκαλύπτουν, αλλά αντίθετα φέρνουν στο φως με τους αγώνες και τις διεκδικήσεις τους.

Εκτός από όλα αυτά, με το άρθρο 12 όχι μόνο διευρύνονται και αυστηροποιούνται οι προβλεπόμενες ποινές που φτάνουν μάλιστα και στην οριστική παύση και σε κάτι πρόστιμα εξοντωτικά διοικητικά, από 10 χιλιάδες μέχρι 100 χιλιάδες ευρώ. Αλλά εισάγονται και νέες ποινές, όπως η αφαίρεση ακόμη και τεσσάρων μισθολογικών κλιμακίων και η στέρηση μισθολογικής εξέλιξης μέχρι και για πέντε χρόνια. Σκεφτείτε! Παράλληλα, η διοίκηση αποκτά –της το δίνετε εσείς το δικαίωμα- αυξημένες δυνατότητες να θέτει υπαλλήλους σε αργία, καθώς στο άρθρο 8 διευρύνονται οι περιπτώσεις στις οποίες κάποιος υπάλληλος μπορεί να τεθεί σε αυτοδίκαιη αργία από τη διοίκηση, χωρίς μάλιστα καμία γνώμη του πειθαρχικού συμβουλίου. Επιπλέον, καταργείτε και το δικαίωμα ένστασης στις αποφάσεις, ενώ εισάγετε και εκείνη τη διαδικασία της ποινικής συνδιαλλαγής, που σέρνει εκβιαστικά σε δήλωση μετάνοιας τον διωκόμενο υπάλληλο, προκειμένου να αποφύγει αυστηρότερες ποινές. Πρόκειται για την γνωστή μεταφορά στο πειθαρχικό δίκαιο του δημοσίου της αμερικανόπνευστης νομικής διαδικασίας της ποινικής συνδιαλλαγής που ψήφισε η Κυβέρνηση του ΣΥΡΙΖΑ, το καλοκαίρι του 2019, λίγο πριν τις εκλογές. Δηλαδή, με το πειθαρχικό δίκαιο που φέρνετε, με τις νέες υπερεξουσίες των διοικήσεων και των υπηρεσιακών στελεχών, με την κατάργηση του δικαιώματος ένστασης και επανεξέτασης μιας ποινής που επιβάλλεται από το πειθαρχικό συμβούλιο, αν είσαι εργαζόμενος -είναι μια υπόθεση καθόλου φανταστική- του κράτους και ένας ιδιωτικός φορέας ή ένας εργολάβος από αυτούς που κάνουν χρυσές δουλειές με το Δημόσιο δεν σε θέλει, πες γιατί του χαλάς την πιάτσα, πες γιατί δεν ικανοποιείς το αίτημα του και σε καταγγείλει αυτός ο φορέας, τότε τίθεσαι σε αργία και απολύεσαι. Και ενώ ομολογείτε ότι για τις καθυστερήσεις δεν υπάρχει, δεν υπήρχε υπαιτιότητα των αιρετών εκπροσώπων των εργαζομένων, εσείς τους εκδιώκετε από τα πειθαρχικά συμβούλια και τους αντικαθιστάτε με νομικούς συμβούλους του κράτους. Έτσι, όμως, αντικειμενικά εξαλείφετε και οποιαδήποτε δυνατότητα υπήρχε ελέγχου και υπεράσπισης από αυθαίρετες διώξεις και από πάνω εισάγετε και μια καινούργια μέθοδο επίδοσης πειθαρχικών εγγράφων με μέιλ με χρονικό όριο παραλαβής τις τρεις ημέρες, ακόμα και όταν ο υπάλληλος βρίσκεται σε άδεια. Με συγχωρείτε, αλλά πιο πολύ για ψηφιακή αυθαιρεσία μοιάζει αυτό, παρά για διευκόλυνση.

Τα νέα πειθαρχικά συμβούλια, λοιπόν, θα αποτελούνται αποκλειστικά από διορισμένα μέλη του Νομικού Συμβουλίου του Κράτους, μην τυχόν και σας ξεφύγει και καμία θετική για τους εργαζόμενους απόφαση. Και όλα αυτά, πότε παρακαλώ; Την ώρα που υψηλόβαθμα στελέχη του κρατικού μηχανισμού και για πολύ σοβαρά ποινικά αδικήματα παραμένουν ακλόνητα στις θέσεις τους, όπως βέβαια και κυβερνητικά στελέχη.

Για το δεύτερο μέρος που είναι σοβαρό και αυτό και για τις τροπολογίες και για τα υπόλοιπα θα αναφερθούμε στη δευτερολογία.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΙΩΑΝΝΗΣ ΔΕΛΗΣ:** Θέλω να κλείσω και να ευχαριστήσω, κύριε Πρόεδρε, για την ανοχή που δείχνετε, καταλήγοντας ότι το συγκεκριμένο κυβερνητικό νομοθέτημα και οι αρνητικές του διατάξεις δεν αφορούν μονάχα τους εργαζόμενους στο δημόσιο. Αφορούν συνολικά τα εργατικά λαϊκά στρώματα, αφού με τις διατάξεις που εισάγονται θωρακίζεται ακόμα καλύτερα ο εχθρικός για τον λαό κρατικός μηχανισμός, απαγορεύοντας ουσιαστικά στους εργαζόμενους να διεκδικούν τόσο τα δικαιώματά τους όσο και καλύτερες υπηρεσίες για τον λαό. Την απάντησή τους την δίνουν τώρα, αυτήν τη στιγμή, έξω από τη Βουλή, με την κινητοποίηση που υπάρχει.

Καταψηφίζουμε, λοιπόν, για όλους αυτούς τους λόγους επί της αρχής το νομοσχέδιο.

Ευχαριστούμε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Δελή.

Τον λόγο έχει ο ειδικός αγορητής από την Ελληνική Λύση, κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, η παρούσα νομοθετική πρωτοβουλία της Κυβέρνησης -αν μπορεί κάποιος φυσικά να τη χαρακτηρίσει έτσι- που αφορά στην αναδιάρθρωση του πειθαρχικού δικαίου στο δημόσιο, συνιστά μία μεταρρύθμιση που καταργεί θεσμούς με ιστορική διαδρομή και θεσπίζει όργανα, ελεγχόμενα αποκλειστικά από την Κυβέρνηση και τα μέλη της.

Και εξηγώ. Η δημιουργία ενός υπερ-πειθαρχικού συμβουλίου ανθρώπινου δυναμικού με δεκαπέντε μέλη από το Συμβούλιο του Κράτους, η κατάργηση των συλλογικών πειθαρχικών οργάνων, η μεταφορά όλων των υποθέσεων στο νέο σχήμα και η πλήρης εξάρτηση της αποζημίωσης των μελών από την τήρηση ενός ηλεκτρονικού χρονοδιαγράμματος, όπως αναφέρεται, υπονομεύουν τις αρχές της ανεξαρτησίας της δικαιοσύνης, αλλά και της υπηρεσιακής αξιοκρατίας.

Και τι πετυχαίνετε με αυτό το νομοσχέδιο; Καταργείτε το Δευτεροβάθμιο Πειθαρχικό Συμβούλιο και μαζί με αυτό το δικαίωμα ένστασης των εργαζομένων. Τα νέα πειθαρχικά συμβούλια θα είναι αμιγώς κυβερνητικά, καθώς αποπέμπονται από αυτά οι εκπρόσωποι των εργαζομένων και των δικαστών. Τι πάτε να κάνετε, κύριοι της Κυβέρνησης και πού πραγματικά αποσκοπείτε; Ψάχνουμε όλες αυτές τις ημέρες διαβάζοντας να δούμε πού αποσκοπείτε. Θέλετε να επιβάλλετε ένα πειθαρχικό φίμωτρο στους δημοσίους υπαλλήλους; Σοβαρολογούμε τώρα; Θέλετε, λοιπόν, τους εργαζόμενους στο δημόσιο υποταγμένους για να τους ελέγχετε πλήρως; Να μην τολμά κανείς να παρεκκλίνει από τη γραμμή της πλήρους υπακοής και όταν το κάνει, να το κατευνάζετε με πρακτικές εκφοβισμού, ελέγχου, αλλά και αποκλεισμού; Αυτό επιδιώκετε; Μα, το κάνετε ήδη αυτό μέσω των διορισμών, των μετακινήσεων, των μεταθέσεων και φυσικά των αποσπάσεων στον δημόσιο τομέα. Η εκάστοτε κυβέρνηση δεν είναι αυτή που διορίζει και τοποθετεί δικούς της ανθρώπους, οι οποίοι εργάζονται στον εκάστοτε τομέα και σε πόστα και νευραλγικές θέσεις στον δημόσιο τομέα; Έτσι θα αναμορφώσουμε τη δημόσια διοίκηση, κύριοι της Κυβέρνησης; Όχι. Το μόνο που πετυχαίνετε είναι να δημιουργείτε κλίμα αφόρητης πίεσης και υπηρεσιακής τρομοκρατίας στους υπαλλήλους.

Αυτό θέλετε κι αυτό επιδιώκετε και εμείς τολμάμε και το καταγγέλλουμε μέσα από το Βήμα της Βουλής.

Πρέπει να αντιληφθείτε ότι τέτοιες αλλαγές, ειδικά όταν λαμβάνουν χώρα χωρίς ουσιαστική διαβούλευση με τους αρμόδιους θεσμικούς φορείς, δεν είναι μεταρρύθμιση, αλλά έχουμε ξαναπεί –και το ξανακαταθέτουμε- ότι είναι απορρύθμιση. Και οι απορρυθμίσεις σας, αγαπητοί κύριοι, δυστυχώς, ξεσηκώνουν τον κόσμο που αυτή τη στιγμή βρίσκεται εκεί έξω και –με το δίκιο τους- διαδηλώνουν.

Πάμε λίγο στα άρθρα. Ξεκινώντας από το άρθρο 3, εντοπίζουμε ότι τροποποιείτε το άρθρο 8 του Κώδικα Κατάστασης Δημοσίων Πολιτικών Διοικητικών Υπαλλήλων σχετικά με τα κωλύματα διορισμού. Ειδικότερα, προστίθενται νέα ποινικά αδικήματα που συνιστούν κωλύματα διορισμού ενός δημόσιου υπαλλήλου, όπως απάτη με υπολογιστή, πλαστογραφία πιστοποιητικών, δωροληψία, παράνομη βεβαίωση, ψευδή βεβαίωση, υφαρπαγή ψευδούς βεβαίωσης, υπεξαγωγή εγγράφων και πάρα πολλά άλλα.

Ένα θετικό που εντοπίσαμε κατά την ανάγνωση του νομοσχεδίου και των άρθρων είναι το γεγονός ότι αυστηροποιείται σημαντικά το νομοθετικό πλαίσιο των κωλυμάτων διορισμού. Αυτό το θεωρούμε θετικό. Είμαστε υπέρ της αυστηροποίησης των ποινών, για να μην υπάρξει ξανά, κύριε Υπουργέ, νέος ΟΠΕΚΕΠΕ, νέο Ταμείο Ανάκαμψης, υποκλοπές και, φυσικά, το πρόσφατο στο Κτηματολόγιο Χαλανδρίου και στην Πολεοδομία Ρόδου και άλλα πολλά σκάνδαλα, βέβαια, διαφθοράς σε πολλές μορφές και εκφάνσεις στον δημόσιο τομέα.

Εμείς στην Ελληνική Λύση θέλουμε να είμαστε ξεκάθαροι κάθε φορά που θα φέρνετε ένα νομοσχέδιο και θα το συζητάμε μέσα σε αυτήν την Ολομέλεια. Καταδικάζουμε απερίφραστα και κατηγορηματικά περιστατικά διαφθοράς στον δημόσιο τομέα. Πρέπει να μιλήσουμε με στοιχεία και θα το κάνουμε, όπως κάνουμε πάντα από αυτό το Βήμα.

Γνωρίζετε, κύριοι της Κυβέρνησης, ότι η Ελλάδα κατατάσσεται στην πεντηκοστή ένατη θέση στο σύνολο εκατόν ογδόντα χωρών στον Δείκτη Αντίληψης Διαφθοράς, το γνωστό «CPI», σημειώνοντας μία από τις χειρότερες επιδόσεις εντός της Ευρωπαϊκής Ένωσης; Το γνωρίζετε. Ο συγκεκριμένος δείκτης δείχνει ότι η διαφθορά αποτελεί ένα μέγιστο πρόβλημα σε πολλές χώρες ανά τον κόσμο, με τη χώρα μας να κάνει πρωταθλητισμό σε τέτοιου είδους καταστάσεις.

Και κάτι ακόμα. Μπορεί να τασσόμαστε υπέρ της αυστηροποίησης των ποινών, της παραδειγματικής τιμωρίας όσων χρηματίζονται ή ζημιώνουν το Δημόσιο και της επιβράβευσης όσων εργάζονται σκληρά και τίμια –γιατί υπάρχουν και αυτοί οι άνθρωποι, η πλειοψηφία είναι αυτοί που εργάζονται στον δημόσιο τομέα σκληρά και τίμια- αλλά δεν μπορείτε να δημιουργείτε, από πολιτική βέβαια επιλογή, Δημόσιο δύο ταχυτήτων. Δεν γίνεται, δηλαδή, να υπάρχουν υψηλόβαθμα στελέχη ευνοημένα από την Κυβέρνησή σας σ’ αυτές τις περιβόητες Ανεξάρτητες Αρχές, που προστατεύονται ή κρύβονται πίσω από τον γνωστό μανδύα του ακαταδίωκτου, ενώ την ίδια στιγμή ένας απλός υπάλληλος στον δημόσιο τομέα υπόκειται καθημερινά σε έλεγχο και σε ένα καθεστώς τρομοκρατίας και πίεσης.

Ζητάμε ισονομία και αξιοκρατία στο Δημόσιο, το οποίο σύμφωνα πάντα με τα στοιχεία μαστίζεται από τη διαφθορά. Συγκεκριμένα, το 2024, σύμφωνα με τον Δείκτη Διαφθοράς, η Ελλάδα παραμένει στην πεντηκοστή ένατη θέση στην οποία βρέθηκε και το 2023. Είμαστε στην ίδια θέση με τη Ναμίμπια και την Ιορδανία. Και τι κάνετε γι’ αυτό; Μα, φυσικά, απολύτως τίποτα!

Συνεχίζοντας με το άρθρο 4, τροποποιείτε το άρθρο 9 του Κώδικα Κατάστασης Δημοσίων Πολιτικών Διοικητικών Υπαλλήλων περί της απόλυσης από άλλη θέση για πειθαρχικούς λόγους. Θετικές ως έναν βαθμό οι τροποποιήσεις μεν, όχι όμως στον βαθμό που θα έπρεπε και που χρειάζεται. Γιατί το λέμε αυτό; Το λέμε διότι δεν είναι εύλογο να μπορεί να επανέλθει στο Δημόσιο κάποιος που απολύθηκε επειδή του επιβλήθηκε η πειθαρχική ποινή της οριστικής παύσης, προφανώς για σοβαρά αδικήματα, ή επειδή καταγγέλθηκε η σύμβασή του με υπαιτιότητα, μία σπάνια βέβαια περίπτωση αυτή που αφορά ιδίως όσους δεν πηγαίνουν στη δουλειά τους, τους γνωστούς τεμπέληδες. Δεν αρκεί ο διπλασιασμός του χρονικού ορίου του προσωρινού κωλύματος επαναδιορισμού. Δεν είναι εύλογο να υφίσταται και προσωρινό κώλυμα. Το κώλυμα πρέπει να είναι ουσιαστικό, οριστικό και αμετάκλητο σε τέτοιου είδους περιπτώσεις.

Στο άρθρο 7 συμφωνούμε ότι είναι ορθή η αυστηροποίηση του νομοθετικού πλαισίου σχετικά με τη θέση δημοσίων υπαλλήλων στην αυτοδίκαιη αργία, όπως και στο άρθρο 12 είναι ευπρόσδεκτη η αυστηροποίηση του νομοθετικού πλαισίου σχετικά με τις επιβαλλόμενες πειθαρχικές ποινές, αλλά δυστυχώς είναι ανεπαρκέστατη. Και εξηγώ τους λόγους. Πρώτον, οι διατάξεις έχουν δυνητικό και όχι υποχρεωτικό χαρακτήρα. Δεύτερον, δεν είναι δυνατόν υπάλληλος να απουσιάζει αδικαιολόγητα από την εργασία του για είκοσι δύο συνεχόμενες εργάσιμες ημέρες και να κινδυνεύει υποχρεωτικά μόνο με υποβιβασμό. Όποιος λείπει αδικαιολόγητα για περισσότερες από τρεις εργάσιμες ημέρες συνεχόμενα ή πέντε μέρες ανά έτος ή δέκα ημέρες συνολικά εντός πενταετίας, για εμάς στην Ελληνική Λύση θα πρέπει να απολύεται, να πηγαίνει σπίτι του ή να πάει να κάνει κάποια άλλη δουλειά. Αυτό το αναφέραμε και στην πρώτη συνεδρίαση, κύριοι Υπουργοί και επιμένουμε σε αυτό.

Το άρθρο 40, κύριοι Υπουργοί, φέρνει εκσυγχρονισμό με τις ηλεκτρονικές κοινοποιήσεις, αλλά κρύβει κινδύνους αποκλεισμού όσων δεν έχουν πρόσβαση ή γνώση στην τεχνολογία. Η ψηφιακή μετάβαση πρέπει να σέβεται την ουσιαστική ενημέρωση και τα δικαιώματα του διωκόμενου, χωρίς ωστόσο να γίνεται ένα εργαλείο γραφειοκρατικής αυθαιρεσίας. Δεν πρέπει να ξεχνάμε ότι πίσω από κάθε ηλεκτρονική ειδοποίηση κρύβεται ένας άνθρωπος που μπορεί να μη γνωρίζει τη σύγχρονη τεχνολογία. Το έχουμε δει πάρα πολλές φορές αυτό και, κυρίως, σε ανθρώπους που είναι μεγάλης ηλικίας. Η διάταξη προβλέπει δέκα εργάσιμες ημέρες, για να θεωρείται η επίδοση συντελεσμένη, χωρίς να λαμβάνεται υπ’ όψιν η πραγματική πρόσβαση ή η καλή γνώση του διωκόμενου. Αυτό μπορεί να γίνει ένα εργαλείο αδικίας και γραφειοκρατικής αυθαιρεσίας. Αν ο πολίτης δεν έχει εύκολη πρόσβαση ή ο δημόσιος φορέας δεν μπορεί να εξασφαλίσει σωστή ενημέρωση, τότε, κύριοι Υπουργοί, ποιος θα τον ελέγξει; Ένας ηλικιωμένος, ας πούμε, όπως προανέφερα, πώς μπορεί να ενημερωθεί; Δεν έχετε εξηγήσει με ποιον τρόπο ένας ηλικιωμένος που δεν έχει πρόσβαση σε αυτήν την τεχνολογία, στην τεχνολογία γενικότερα, θα μπορέσει να εξυπηρετηθεί. Πρέπει να μας το πείτε. Πρέπει να το ακούσει και ο κόσμος. Τι γίνεται με τους πιο ευάλωτους που δεν έχουν πρόσβαση ή μέσα ή, αν θέλετε, τους τεχνολογικά αναλφάβητους, όπως τους χαρακτηρίζουμε εμείς;

Ρωτάμε και ζητάμε υπεύθυνες απαντήσεις, διότι για εμάς το θέμα είναι ιδιαίτερα σοβαρό. Φυσικά, θα θέλαμε να εστιάσουμε και σε άλλα άρθρα του νομοσχεδίου, αλλά δυστυχώς ο χρόνος δεν επαρκεί και θέλω να είμαι συνεπής. Ρωτάμε και ζητάμε –το ξαναλέμε- υπεύθυνες απαντήσεις από την Κυβέρνηση.

Καταλήγοντας, θα λέγαμε ότι πρόκειται για άλλο ένα νομοσχέδιο γεμάτο ευχολόγια και υποσχέσεις, διότι στα χαρτιά όλα φαίνονται καλά, σίγουρα ακούγονται πάρα πολύ όμορφα, αλλά στην πράξη εδώ και πάρα πολλές δεκαετίες υστερούμε. Γι’ αυτό θέλουμε ένα Δημόσιο που να λειτουργεί με πειθαρχία, με κανόνες και αυστηρές ποινές για όσους υποπίπτουν σε παραπτώματα. Όμως, βλέπετε, δυστυχώς, η πολιτική βούληση σε αυτόν τον τόπο απουσιάζει για μια ουσιαστική και ριζική κάθαρση στον δημόσιο τομέα.

Στην Ελληνική Λύση επιθυμούμε διακαώς –και το τονίζουμε πολλές φορές- να εφαρμόζονται οι νόμοι του κράτους, όχι απλά να τους ψηφίζουμε, αλλά να εφαρμόζονται κιόλας. Δεν είναι δυνατόν να καταδικάζεται κάποιος στο Δημόσιο και να περιμένουμε δύο ολόκληρα χρόνια για να φύγει από τη θέση του, επειδή εκκρεμούν, λέει, οι τυπικές διαδικασίες. Πόσες φορές ακούσαμε ότι παραβατικοί που έχουν διαπράξει σοβαρά εγκλήματα που αφορούν ακόμα και σε ανήλικα παιδιά που πάνε στο σχολείο –σε ανήλικα παιδιά!- παραμένουν στις θέσεις τους και συνεχίζουν, μάλιστα, τις αποτρόπαιες πράξεις τους;

Αυτά είναι φαινόμενα, κύριοι Υπουργοί, που διασύρουν το Δημόσιο και τη Δημόσια Διοίκηση και βλάπτουν πάρα πολύ σοβαρά το δημόσιο συμφέρον. Σας καλούμε, λοιπόν, εμείς στην Ελληνική Λύση να έρθετε να ξεριζώσουμε από τη νοοτροπία του Έλληνα να ζητάει ρουσφέτι από Υπουργούς και Βουλευτές, να χρησιμοποιεί αθέμιτα μέσα για να εξασφαλίσει μια καλύτερη θέση ή να ζητάει παρεμβάσεις άνωθεν για να πετύχει τον σκοπό του σε βάρος άλλων, βέβαια, συμπολιτών του.

Θέλουμε ριζικές και σίγουρα ουσιαστικές τομές σε οποιαδήποτε μεταρρύθμιση επιχειρείτε να κάνετε. Θέλουμε το Δημόσιο να πάψει να είναι ένα θερμοκήπιο ατιμωρησίας και, σίγουρα, κομματικών εξυπηρετήσεων.

Αυτό είναι το όραμά μας για όλους εμάς στην Ελληνική Λύση. Αυτό θέλουμε, αυτό επιδιώκουμε. Και θέλουμε σίγουρα να σταματήσουν και τα γρηγορόσημα και οι πελατειακές σχέσεις που δημιουργείτε για καθαρά ψηφοθηρικούς λόγους.

Στην παρούσα συγκυρία όπου η εμπιστοσύνη των πολιτών με τη δικαιοσύνη και τους θεσμούς είναι εξαιρετικά εύθραυστη και έχει κλονιστεί, τέτοιες διατάξεις οφείλουν να είναι διαφανείς, αυστηρές και ποιοτικά αξιόπιστες και όχι αποσπασματικές, κύριοι Υπουργοί, με πολιτικό άρωμα και μία λειτουργική προχειρότητα.

Τι προτείνουμε; Στο πρόγραμμά μας, που είναι πάνω από τετρακόσιες σελίδες, της Ελληνικής Λύσης, προτείνουμε δημιουργία και διατήρηση με τακτική επικαιροποίηση των στοιχείων οργανογράμματος όλων των δημόσιων υπηρεσιών, οργανισμών και εταιρειών με τις θέσεις τις οποίες προσελήφθη ο καθένας και τις θέσεις στις οποίες πραγματικά ασχολείται. Δεύτερον, αξιολόγηση και έλεγχος των προσόντων όλων των δημοσίων υπαλλήλων και αξιοποίησή τους αναλόγως με τα προσόντα τους, αξιοκρατικά κύριοι.

Τρίτον, διορισμός δημοσίων υπαλλήλων με αυστηρά κριτήρια μετά από διαδικασία αυστηρού διαγωνισμού πρόσληψης και ελέγχου της ύπαρξης και εγκυρότητας όλων των απαραίτητων δικαιολογητικών και τίτλων σπουδών, που απαιτούνται.

Τέταρτον, δημιουργία των απαραίτητων δομών και επιτροπών σε κάθε αρμόδιο Υπουργείο για την αποτελεσματική παρακολούθηση των αντίστοιχων υπηρεσιών του και σίγουρα των διαδικασιών που ακολουθείται. Πέμπτον, ορθή επιλογή και λειτουργία των νέων τεχνολογιών. Έκτον, θέσπιση και δημιουργία αυστηρών ελεγκτικών μηχανισμών που θα έχουν ως αρμοδιότητα τον έλεγχο και τη διαχείριση του ανθρώπινου δυναμικού στις δημόσιες υπηρεσίες.

Έβδομον, αυστηροποίηση εν γένει του πειθαρχικού δικαίου των δημοσίων υπαλλήλων. Αυτό πρέπει να κάνετε, την αυστηροποίηση σε αυτό το πειθαρχικό δίκαιο.

Όγδοον, περιορισμός των ανεξάρτητων αρχών μόνο σε πέντε και όχι σε σαράντα, που είναι σήμερα και το έχουμε καταγγείλει πάρα πολλές φορές, γιατί το κόστος λειτουργίας τους είναι δυσβάστακτο για τον Έλληνα πολίτη.

Με αυτές τις προτάσεις -και κλείνω, κύριε Πρόεδρε- η Ελληνική Λύση επιδιώκει τη ριζική αναδιάρθρωση της δημόσιας διοίκησης και των δημοσίων υπηρεσιών, ώστε αυτές να καταστούν περισσότερο λειτουργικές, αποδοτικές και αποτελεσματικές ως προς την εξυπηρέτηση των πολιτών, κύριοι Υπουργοί. Να καταπολεμηθεί τώρα η κατασπατάληση του δημοσίου χρήματος, η διαφθορά και σίγουρα η διαπλοκή στον δημόσιο τομέα.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η ειδική αγορήτρια από τη Νέα Αριστερά, κυρία Θεανώ Φωτίου.

**ΘΕΑΝΩ ΦΩΤΙΟΥ:** Κατ’ αρχάς, να εκφράσουμε εκ μέρους της Νέας Αριστεράς τα θερμά μας συλλυπητήρια στη φυσική αλλά και στην πολιτική οικογένεια του συναδέλφου μας Απόστολου Βεσυρόπουλου, γιατί υπήρξε έτσι και αλλιώς ένας πολύ έντιμος και συνεργάσιμος συνάδελφος, που εμμένοντας μεν στις θέσεις του, ποτέ δεν εξέθρεψε την πολιτική διαμάχη σε επίπεδα, που είναι πολύ συνηθισμένο εδώ μέσα στη Βουλή να συμβαίνει. Εκείνος κατάφερνε κάθε φορά να τα κρατήσει σε ένα συγκεκριμένο επίπεδο.

Βέβαια, αγαπητοί συνάδελφοι και Βουλευτές και Βουλεύτριες, συζητάμε σήμερα ένα νομοσχέδιο, που θα μείνει στην ιστορία της χώρας μας. Διότι επιχειρεί να μετατρέψει τους δημοσίους υπαλλήλους του στενού και ευρύτερου δημόσιου τομέα από δημόσιους λειτουργούς στην υπηρεσία του δημοσίου συμφέροντος σε πειθήνια όργανα και συνενόχους μιας δεξιάς Κυβέρνησης σκανδάλων, παρανομιών, αδιαφάνειας και αδικίας σε όφελος των λίγων εις βάρος της κοινωνίας.

Αναμορφώνουμε -λέει η Κυβέρνηση- το πειθαρχικό δίκαιο των δημοσίων υπαλλήλων για να επιταχύνουμε την τιμωρία επίορκων που καθυστερεί και για να αυστηροποιήσουμε ποινές για σοβαρά αδικήματα, που δεν υπήρχαν στον προηγούμενο κώδικα.

Τι συμβαίνει στην πραγματικότητα; Έχουμε μπροστά μας ένα αντεργατικό κυρίως νομοσχέδιο τρομοκράτησης, πειθάρχησης φίμωσης και καταστολής για να πάψουν οι υπάλληλοι του στενού και ευρύτερου δημόσιου τομέα να προστατεύουν το δημόσιο συμφέρον -γι’ αυτό έχουν ορκιστεί!- και για να μεταβληθούν σε άτομα μόνα, φοβισμένα, χωρίς συνδικαλιστική κάλυψη, που θα τρέμουν να πάρουν πρωτοβουλίες και να εκφράσουν τη γνώμη τους για οτιδήποτε, για την καλύτερη λειτουργία βεβαίως των υπηρεσιών. Έτσι ζημιώνεται η χώρα συνολικά και η κοινωνία και η οικονομία της χώρας.

Η καρδιά του νομοσχεδίου είναι κυρίως στο πρώτο μέρος, τα άρθρα 1 έως 67 και αφορά το πειθαρχικό δίκαιο των δημοσίων υπαλλήλων. Καταργούμε -λέει η Κυβέρνηση- για την επιτάχυνση τιμωρίας των επίορκων, τα πειθαρχικά συμβούλια πρώτου και δευτέρου βαθμού. Δημιουργούμε ένα νέο πειθαρχικό συμβούλιο αποκλειστικά από εξήντα συμβούλους του Νομικού Συμβουλίου του Κράτους, τους δικηγόρους του κράτους όπως ονομάζονται, όπου δεν θα μετέχουν ούτε εκπρόσωποι των δημοσίων υπαλλήλων, ούτε θα προΐστανται δικαστικοί σύμφωνα με τα άρθρα 17, 20, 24.

Σύσσωμη η Αντιπολίτευση αλλά και η συντριπτική πλειοψηφία των φορέων, δεκατέσσερις στους δεκαεπτά, σας είπαν ότι αυτή η αντικατάσταση καταλύει βασικές έννοιες του ποινικού, αστικού και διοικητικού δικαίου και εγείρει ζητήματα αντισυνταγματικότητας. Δεύτερον, ότι οι καθυστερήσεις δεν οφείλονται στα πειθαρχικά συμβούλια αλλά στην ένορκη διοικητική εξέταση, στις ΕΔΕ δηλαδή που φτιάχνετε, που δεν τελειώνουν ή ακόμη και αν δεν τελειώσουν, επαναλαμβάνονται πριν την παραπομπή στο πειθαρχικό συμβούλιο. Τρίτον, ότι το νέο σώμα που δημιουργείται είναι κρατικά ελεγχόμενο. Δικηγόροι του δημοσίου είναι οι νομικοί σύμβουλοι του κράτους, ενώ καταργούνται οι δικαστές που ήταν γνώστες της δικονομίας και εγγυητές αμεροληψίας, καθώς και οι εκπρόσωποι των εργαζομένων.

Γι’ αυτές τις μείζονες αλλαγές που καταλύουν άρθρα του Συντάγματος, τα οποία προστατεύουν το δικαίωμα σε δίκαιη δίκη και το τεκμήριο της αθωότητας, δεν υπάρχει στην αιτιολογική έκθεση του νομοσχεδίου που καταθέσατε, ούτε μία λέξη, ενώ υπάρχουν πολλές ενστάσεις στην Επιστημονική Επιτροπή της Βουλής.

Βασικός ισχυρισμός, που επαναλαμβάνετε, ποιος είναι; Οι δήθεν 2.300 εκκρεμούσες υποθέσεις. Αυτές όμως οι καθυστερήσεις, όπως ξεκαθάρισαν οι φορείς, δεν οφείλονται στη σύνθεση των πρωτοβάθμιων πειθαρχικών συμβουλίων, ούτε στη συμμετοχή σε αυτά δικαστών και εργαζομένων. Αντίθετα, η συγκρότηση ενός νέου οργάνου αποκλειστικά από νομικούς συμβούλους του κράτους, όπως επισήμανε ο Πρόεδρος του Διοικητικού Επιμελητηρίου της Ελλάδος, οδηγεί σε στρεβλώσεις, δηλαδή σε φαινόμενα ιδρυματοποίησης και αυτοαναφορικότητας.

Τέταρτον, η κατάργηση του δευτεροβάθμιου πειθαρχικού συμβουλίου συνεπάγεται ότι οι διωκόμενοι δημόσιοι υπάλληλοι έχουν ως μόνη τους διέξοδος τα δικαστήρια. Εκεί βέβαια, πάλι υπέρ του δημοσίου θα συμμετέχουν σύμβουλοι του Νομικού Συμβουλίου του Κράτους. Ο Υπουργός μας είπε να μην ανησυχούμε γιατί δεν θα είναι το ίδιο πρόσωπο, αυτό δηλαδή που τον έκρινε αρχικά. Αλλά εδώ πρόκειται για τους ανθρώπους, οι οποίοι θα υποστηρίξουν ειλημμένη απόφαση του κράτους, ειλημμένη απόφαση του πειθαρχικού συμβουλίου. Πού υπάρχει η διαφορά; Δεν καταλάβαμε, κύριε Υπουργέ.

Πέμπτον, επεκτείνει και μεγιστοποιεί τις ποινές για υφιστάμενα ασαφή και γενικόλογα παραπτώματα, ποινικοποιώντας έτσι το δικαίωμα αντίστασης του δημοσίου υπαλλήλου στο κράτος-εργοδότη. Εδώ είναι όλη η ουσία. Αν δεν σας πείθουν όλα όσα είπα μέχρι στιγμής, πρέπει εδώ πράγματι να πειστείτε, όπως έχουν πειστεί χιλιάδες εργαζόμενοι οι οποίοι αυτήν τη στιγμή απεργούν.

Ποιο είναι το πρόβλημα; Είναι ποιος κρίνει κατά πόσον οι συνδικαλιστικές πολιτικές, οι κοινωνικές δράσεις του υπαλλήλου είναι αυτό που λέτε, δηλαδή, άρνηση αναγνώρισης του Συντάγματος ή έλλειψη αφοσίωσης στην πατρίδα και τη δημοκρατία ή είναι αναξιοπρεπής ή ανάξια για υπάλληλο διαγωγή εντός ή εκτός υπηρεσίας.

Ποιος κρίνει αν είναι παραβίαση υποχρέωσης εχεμύθειας; Εχεμύθεια σε τι; Στην κάλυψη παρανομιών; Αναφέρομαι στα άρθρα 10, 12 κ.λπ.

Έκτον, εδώ έχουμε μια ντροπιαστική πειθαρχική διαπραγμάτευση του υπαλλήλου με τον προϊστάμενο του ή το πειθαρχικό συμβούλιο. Πρόκειται για πειθαρχική συνδιαλλαγή, για να πέσουν στα μαλακά οι επίορκοι, άρθρο 27.

Έβδομο, είναι προφανές ότι ο μεγαλύτερος κίνδυνος μεταξύ όλων των άλλων αφορά τους εκπαιδευτικούς. Οι εκπρόσωποι της ΔΟΕ και της ΟΛΜΕ ζήτησαν την πλήρη απόσυρση του νομοσχεδίου γιατί είπαν «εμάς εξ ορισμού μας έχετε τάξει για να μπολιάσουμε τα παιδιά μας με αγάπη για την ειρήνη, τη δημοκρατία, την ελευθερία, με σεβασμό στα ανθρώπινα δικαιώματα και τη διαφορετικότητα, με ενσυναίσθηση και αλληλεγγύη, αλλά διωκόμαστε όποτε τα διδάγματα αυτά δεν συμφωνούν με την επίσημη πολιτική». Είναι έτσι ή όχι, ότι σήμερα διώκονται δάσκαλοι και καθηγητές για μηνύματα αλληλεγγύης στον λαό της Παλαιστίνης, για υπεράσπιση ανάπηρων μαθητών τους, που οι ελλείψεις τούς κρατούν αποκλεισμένους από τη μάθηση;

Είναι έτσι, διότι ο Υπουργός Δικαιοσύνης κ. Φλωρίδης δεν δίστασε να κατηγορήσει ως προδότες από το Βήμα της Βουλής όσους Βουλευτές -όχι μόνο τους εκπαιδευτικούς- τάσσονται κατά της γενοκτονίας του παλαιστινιακού λαού μέσω του λιμού.

Όγδοο, αυξάνει τις ποινές που μπορούν να επιβάλλουν κατά βούληση μονοπρόσωπα όργανα, δηλαδή διοικητής, γενικός διευθυντής, διευθυντής, άνθρωποι οι οποίοι ποτέ δεν έχουν κριθεί, αλλά έχουν τοποθετηθεί ως γαλάζια παιδιά λόγω της πολιτικής τους τοποθέτησης. Αυτοί καλούνται να κρίνουν με βάση τις προσωπικές και πολιτικές συμπάθειες ή αντιπάθειες το ποιος τελικά πηγαίνει στο πειθαρχικό συμβούλιο. Προστίθενται εξοντωτικά πρόστιμα έως 100.000 ευρώ και στέρηση μισθολογικής εξέλιξης που σημαίνει στην πραγματικότητα οκτώ έτη για τους υπαλλήλους πανεπιστημιακής εκπαίδευσης και δώδεκα για τους μέσης εκπαίδευσης.

Ένατο, δεν προβλέπεται προηγούμενη ακρόαση του υπό κρίση υπαλλήλου. Έτσι παραβιάζεται το άρθρο 20 παράγραφος 2 του Συντάγματος και της νομολογίας του ΣτΕ.

Αν όλα τα παραπάνω άρθρα που είπα στρέφονται κατά του δημοσίου συμφέροντος, της κοινωνίας και της οικονομίας του τόπου, τα επόμενα, με όχημα την αξιολόγηση, ανοίγουν τον δρόμο για τη μαζική κατάργηση της μονιμότητας στο Δημόσιο. Δεν είναι τυχαίες αυτές οι κινητοποιήσεις που βλέπετε και οι οποίες δεν θα πάψουν. Διότι η άρνηση συμμετοχής στην αξιολόγηση μετατρέπεται σε βαρύ πειθαρχικό αδίκημα και μάλιστα ιδιώνυμο, που οδηγεί ακόμη και σε απόλυση, άρθρο 61. Πότε; Εάν ο διωκόμενος απέχει από την αξιολόγηση για δύο συνεχείς περιόδους. Ήδη σήμερα δυόμισι χιλιάδες μέλη της ΔΟΕ και της ΟΛΜΕ διώκονται διότι εφάρμοσαν απλώς τις αποφάσεις των συνδικαλιστικών τους οργάνων.

Δεύτερον, διευρύνονται οι περιπτώσεις αυτοδίκαιης αργίας, άρθρο 53, με αποτέλεσμα το τεκμήριο της αθωότητας να ακυρώνεται, όπως είπε η εκπρόσωπος της Ένωσης Αποφοίτων ΕΣΔΔΑ.

Θα έρθω τώρα στο δεύτερο μέρος του νομοσχεδίου. Έχουμε μιλήσει πολλές φορές αναλυτικά για αυτό σε αυτήν τη σπασμένη διαδικασία που ακολουθήσατε πριν το καλοκαίρι στις επιτροπές και τώρα, μόλις ανοίξαμε, στην Ολομέλεια. Αυτή η διαδικασία δεν ήταν τυχαία έτσι όπως έγινε.

Εδώ προβλέπεται η ίδρυση ενός νέου νομικού προσώπου ιδιωτικού δικαίου, του Ελληνικού Κέντρου Εμπειρογνωμοσύνη Διοικητικών Μεταρρυθμίσεων, ΕΛ.Κ.Ε.ΔΙ.Μ., υποτίθεται για την παροχή τεχνογνωσίας εντός και εκτός Ελλάδας για θέματα δημόσιας διοίκησης. Η αιτιολογική έκθεση και πάλι δεν τεκμηριώνει στο ελάχιστο αυτήν την ανάγκη. Γιατί φτιάχνεται αυτό το νέο όργανο, γιατί φτιάχνεται αυτό το νέο νομικό πρόσωπο ιδιωτικού δικαίου;

Ο σύλλογος αποφοίτων της ΕΣΔΔΑ κατά την ακρόαση των φορέων τεκμηρίωσε ότι όχι μόνον δεν χρειάζεται ένα τέτοιο νομικό πρόσωπο ιδιωτικού δικαίου, αλλά ήδη καλύπτεται και εξαιρετικά από τα υφιστάμενα λειτουργούντα ήδη νομικά πρόσωπα. Αυτό το ίδιο έργο που πάει να επιτελέσει το λεγόμενο νέο νομικό πρόσωπο το επιτελεί το Εθνικό Κέντρο Δημόσιας Διοίκησης και Αυτοδιοίκησης με την Εθνική Σχολή Δημόσιας Διοίκησης και Αυτοδιοίκησης, το Ινστιτούτο Διαρκούς Επιμόρφωσης και το Ινστιτούτο Τεκμηρίωσης. Όλα αυτά είναι δημόσια, ενώ αυτό που πάτε να δημιουργήσετε είναι ένας ιδιωτικός φορέας με ένα διοικητικό συμβούλιο απόλυτα ελεγχόμενο, διοριζόμενο, από την Κυβέρνηση, με στόχο να εκμεταλλεύεται τον φορέα για πελατειακές σχέσεις, ευνοιοκρατία, ρουσφέτια, αδιαφάνεια, διαπλοκή, διαφθορά. Ο κ. Ξανθόπουλος μίλησε για έναν νέο ΟΠΕΚΕΠΕ, άλλοι συνάδελφοι μίλησαν για ένα όργανο όπου πάλι θα διαχέει χρήματα προς το κυβερνητικό μπλοκ, γιατί το φαγοπότι καλά κρατεί. Είναι προφανές ότι εδώ έχουμε ένα μεγάλο σκάνδαλο.

Τέταρτον, το Μέρος Γ΄ περιλαμβάνει ένα συνονθύλευμα από διατάξεις αρμοδιότητας του Υπουργείου Εσωτερικών. Θα σταθώ κυρίως στο άρθρο 101, όπου προσθέτετε ως προϋπόθεση για συμμετοχή στην κινητικότητα υπαλλήλου ΟΤΑ Β΄ βαθμού, δηλαδή τις Περιφέρειες, τη σύμφωνη γνώμη του Περιφερειάρχη. Μέχρι στιγμής με σχετική διάταξη του 2021 αυτό ίσχυε για τους δήμους και τους δημάρχους. Στην ουσία αποκλείετε στην πραγματικότητα τους υπαλλήλους των ΟΤΑ από την κινητικότητα. Είναι προφανές ότι έτσι τελειώνετε αυτή την υπόθεση. Η οποία κινητικότητα σε τι αποσκοπούσε; Στη δυνατότητα των δημοσίων υπαλλήλων να αξιοποιήσουν τα προσόντα τους και να λειτουργήσουν καλύτερα σε μια άλλη θέση από εκείνη που είχαν προσληφθεί.

Η εκπρόσωπος της Ε.Σ.Α.μεΑ. τόνισε κατά την ακρόαση ότι η γενίκευση αυτή συμπαρασύρει τους συμμετέχοντες στην κινητικότητα λόγω προβλημάτων υγείας κάτι που συνιστά σοβαρό και αυθαίρετο περιορισμό του συνταγματικά κατοχυρωμένου δικαιώματος στην υγεία. Η πιθανή άρνηση απόσπασης ανεξαρτήτως της ιατρικής τεκμηρίωσης αναιρεί τη φύση και το σκοπό του σχετικού μέτρου του ν.4440/2016, που είναι η προστασία της υγείας του υπαλλήλου ή των οικείων του. Η ρύθμιση γενικότερα δημιουργεί κινδύνους για ανισότητα μεταχείρισης, δημιουργία πελατειακών σχέσεων, καταστρατήγηση της αρχής της νομιμότητας και της ίσης μεταχείρισης.

Με το άρθρο 106 προσλαμβάνετε και σωστά τους δημοτικούς αστυνομικούς που πέτυχαν σε προκήρυξη ΑΣΕΠ, αλλά τους στέλνετε χωρίς εκπαίδευση σε τουριστικούς δήμους με μεγάλες ελλείψεις, ισχυριζόμενοι ότι θα εκπαιδεύονται ενώ θα δουλεύουν. Πώς θα γίνει αυτό μάλιστα σε περιοχές όπου γίνονται επεισόδια για τους ελέγχους σε παραλίες και επιχειρήσεις; Και σε ποιες ημέρες και ώρες θα εκπαιδεύονται; Η ρύθμιση είναι επικίνδυνη για τους ίδιους τους εργαζόμενους, τους δήμους, τους κατοίκους και τους επισκέπτες, αλλά και για την εικόνα της χώρας στο εξωτερικό.

Τελειώνοντας λοιπόν, προφανώς καταψηφίζουμε το νομοσχέδιο και το καταγγέλλουμε. Ως κείμενο και ως διαδικασία επεξεργασίας και ψήφισης πρόκειται για πρωτοφανή κόλπα για να τορπιλίσει τις δυνατότητες αντίστασης των εργαζομένων στο Δημόσιο. Όμως, βλέπετε, σήμερα οι δημόσιοι υπάλληλοι είναι στους δρόμους. Σύσσωμοι οι σύλλογοί τους διαμαρτύρονται και διεκδικούν όχι πλέον, φυσικά, την απόσυρση του νομοσχεδίου, αλλά τη μη υλοποίησή του στην πράξη, όπως συνέβη και με τους άλλους αντεργατικούς και αντιλαϊκούς νόμους σας.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)

Άλλωστε, εμείς πιστεύουμε ότι αυτός ο νόμος είναι η βασική ένδειξη ότι είστε σε αποδρομή και ακριβώς γι’ αυτό πια επιταχύνετε νόμους οι οποίοι είναι καταστολής και επιτάχυνσης. Όμως, δεν θα έχετε βεβαίως τον χρόνο καθόλου ούτε να εφαρμόσετε αυτόν τον νόμο και τις προθέσεις που έχετε για τη χώρα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Τσιρώνης έχει τον λόγο.

**ΣΠΥΡΙΔΩΝ ΤΣΙΡΩΝΗΣ:** Σας ευχαριστώ πολύ, κύριε Πρόεδρε.

Θα ήθελα να καταθέσω και εγώ με τη σειρά μου προς την Κοινοβουλευτική Ομάδα της Νέας Δημοκρατίας τα ειλικρινή μου συλλυπητήρια για τον εκλιπόντα συνάδελφο, τον Απόστολο Βεσυρόπουλο, και να ευχηθώ στην οικογένειά του η θεία παρηγορία να έρθει όσο πιο γρήγορα και να βοηθήσει στο πένθος της.

Κύριε Πρόεδρε, κύριε Υπουργέ, κυρίες και κύριοι συνάδελφοι, επιτρέψτε μου, από τη στιγμή που είναι η πρώτη Ολομέλεια, ως Αχαιός Βουλευτής να αναφερθώ στις μεγάλες πυρκαγιές που κατέκαψαν την Αχαΐα και την πόλη της Πάτρας παραμονές του Δεκαπενταύγουστου.

Επειδή πολλοί απ’ όσους παρακολουθούσαν τότε τα Μέσα Μαζικής Επικοινωνίας και Ενημέρωσης είδαν μια άλλη εικόνα από την πραγματικότητα, θα διευκρινίσω ότι τα Βραχναίικα, τα Τσουκαλαίικα, τα Καμίνια, τα Συχαινά, η Βούντενη και άλλα τοπωνύμια που μέχρι χθες ήταν άγνωστα στους πολλούς δεν είναι απομακρυσμένες περιοχές σε δυσπρόσιτα βουνά.

Όλες αυτές οι εντολές εκκένωσης που δόθηκαν παρουσιάζονταν από τα Μέσα Μαζικής Επικοινωνίας σαν να πρόκειται για μικρά χωριά μακριά από τον αστικό ιστό, ενώ στην πραγματικότητα ήταν σαν να λες στους κατοίκους στον Άλιμο να εκκενώσουν και να πάνε προς Καλλιθέα και Νέο Κόσμο ή σαν να πεις στους κατοίκους της Πεύκης να εκκενώσουν την Πεύκη και να πάνε προς το Σύνταγμα. Αυτή ήταν η πραγματικότητα. Είναι περιοχές που ανήκουν στον Δήμο Πατρέων και κάποιες από αυτές αποτελούν εδώ και δεκαετίες προάστια.

Και όμως, η εικόνα που έφτασε στον πολίτη ήταν εντελώς και εντέχνως πιο ήπια από την πραγματικότητα. Κάηκαν κατοικημένες περιοχές, απειλήθηκαν εργοστάσια μερικών εκ των μεγαλύτερων επιχειρήσεων της χώρας, καταστράφηκαν αγροτικές και κτηνοτροφικές μονάδες. Και όντως είναι πραγματικά σημαντικό ότι δεν υπήρξαν νεκροί. Αλίμονο! Όμως, η καταστροφή είναι ήδη τεράστια και περιλαμβάνει, πέρα από τις υλικές απώλειες, το ψυχολογικό και πνευματικό κόστος της ανασφάλειας.

Εκείνες οι ημέρες αποκάλυψαν το πλήρες ναυάγιο της πολιτικής προστασίας, ανυπαρξία πρόληψης, τραγική έλλειψη συντονισμού, γερασμένα μέσα, ελάχιστο προσωπικό και μια διοίκηση που το μόνο που την ενδιέφερε ήταν φιέστες και όχι η ασφάλεια των πολιτών. Και όλα αυτά την ώρα που οι πυρκαγιές ξεσπούσαν σε ύποπτα σημεία σε περιοχές με σχεδιασμένα έργα και οι κάτοικοι μιλούσαν ανοιχτά για συντονισμένους εμπρησμούς.

Οι πολίτες, κύριε Υπουργέ, απαιτούν απαντήσεις, αλλά και αποζημιώσεις άμεσα. Ο μόνος έπαινος που αξίζει είναι στους άνδρες του Πυροσβεστικού Σώματος, στους εποχικούς δασοπυροσβέστες, αλλά και τους εθελοντές, που έδωσαν πραγματικά μεγάλη μάχη με αυτοθυσία.

Ελπίζουμε ότι το επόμενο 112 θα είναι για εκκένωση του Μεγάρου Μαξίμου, όχι σε περίοδο πυρκαγιών, αλλά σε περίοδο εκλογών.

Το νομοσχέδιο που συζητάμε σήμερα, τίτλος του οποίου είναι «Αναμόρφωση του πειθαρχικού δικαίου των υπαλλήλων του δημοσίου τομέα», κανονικά θα έπρεπε να έχει τίτλο «Συμμόρφωση και εκφοβισμός των υπαλλήλων του δημοσίου τομέα».

Βάσει αυτού του νέου πειθαρχικού δικαίου, όταν ένας υπάλληλος έχει αμετάκλητη ποινική καταδίκη, αυτοδικαίως απολύεται από το Ελληνικό Δημόσιο και μάλιστα από την ημέρα που δημοσιεύτηκε η αμετάκλητη ποινική καταδίκη. Όλες οι άλλες δικαστικές αποφάσεις υπέρ του υπαλλήλου όμως δεν λαμβάνονται υπόψη, διότι το νέο πειθαρχικό δίκαιο υποτάσσεται και λαμβάνει υπόψη μόνον τις αποφάσεις της ποινικής Δικαιοσύνης. Το νέο πειθαρχικό δίκαιο δεν λαμβάνει υπόψη του ούτε τις αποφάσεις του Ευρωπαϊκού Δικαστηρίου Δικαιωμάτων του Ανθρώπου, παρότι υπάρχουν αρκετές αποφάσεις και επί πειθαρχικών θεμάτων.

Στην ίδια «λαιμητόμο» και το δικαίωμα της αναλογικής επιβολής πειθαρχικής ποινής, δεδομένου ότι με οποιαδήποτε αμετάκλητη ποινική καταδίκη για συγκεκριμένα ποινικά αδικήματα και με οποιαδήποτε ποινή ακόμα και μερικών ημερών επιβάλλεται αυτοδίκαιη απόλυση από το Δημόσιο.

Αναμενόμενο αποτέλεσμα -θα το βιώσουμε- είναι ότι κάθε πολίτης ή ομάδα πολιτών έχοντας ισχύ είτε οικονομική είτε κοινωνική είτε πολιτική θα επιτίθεται μηνύοντας ή με εγκλήσεις κατά δημοσίων υπαλλήλων. Ο υπαλληλικός φόβος θα αποκτήσει χαρακτήρα ενδημικό. Και είναι απολύτως βέβαιο ότι θα ευνουχιστούν υπηρεσιακά όλες εκείνες οι υπηρεσίες που έχουν σχέση με ελέγχους, με αυτοψίες, με πρόστιμα, με εφαρμογή διοικητικών μέτρων και υπηρεσιακών μηνύσεων.

Αλήθεια, ποιος υπάλληλος θα διακινδυνεύσει πλέον την προσωπική του και την υπηρεσιακή του υπόσταση αφού είναι αδύνατον να αντέξει οικονομικά, αλλά και ψυχικά να βιώνει δικαστικές περιπέτειες με ορατό ενδεχόμενο την αυτοδίκαιη απόλυση;

Πώς θα έχει κοινωνική ζωή, ιδιωτικό βίο ο υπάλληλος, όταν δεν θα τολμά να υπερασπιστεί την ατομική του και την οικογενειακή του υπόσταση από επιθετική συμπεριφορά πιθανόν άλλων πολιτών, φοβούμενος ότι τυχόν καταδίκη του για κάτι που έπραξε εκτός της υπηρεσίας του οδηγεί νομοτελειακά στην απόλυσή του;

Τι θα γίνει με τις αντιδράσεις σε μορφή απεργιών, αποχές υπηρεσιακών ενεργειών, αντιδράσεις σε επιβολή διαταγών προδήλως έκνομων; Τι θα γίνει; Δεν θα τολμάει ο υπάλληλος να δράσει ούτε συνδικαλιστικά ούτε υπηρεσιακά; Αυτό επιδιώκετε;

Πραγματικά είναι να αναρωτιέται κανείς πώς η Κυβέρνηση ευαγγελίζεται ότι με το παρόν νομοσχέδιο θα πατάξει τη διαφθορά και τη διαπλοκή στο Δημόσιο. Αυτούς που πραγματικά θέλει να φιμώσει είναι οι υπάλληλοι που θέλουν να κάνουν τη δουλειά τους με εντιμότητα, προσφέροντας στον πολίτη και αρνούμενοι να μεταβληθούν σε υποχείρια των ανωτέρων τους που θα υπακούουν μόνο σε εντολές, χωρίς δικαίωμα αντίδρασης ή δικαίωμα ελέγχου και αποκάλυψης μιας ενδεχόμενης κακοδιαχείρισης ή διαφθοράς της Διοίκησης.

Χαρακτηριστικό παράδειγμα είναι το άρθρο 8, που αποτελεί την επιτομή της υποκρισίας και συνάμα διαλαλεί ξεδιάντροπα τη μεθοδολογία της υπηρεσιακής εξόντωσης κάθε ενοχλητικού για τη Διοίκηση δημοσίου υπαλλήλου. Αυτές οι διατάξεις εφαρμόζονται τώρα και θα εφαρμοστούν και στο μέλλον εις βάρος υπαλλήλων όπως της κυρίας Τυχεροπούλου στην περίπτωση του ΟΠΕΚΕΠΕ.

Ποιος υπηρεσιακός προϊστάμενος θα κρίνει και με τι εχέγγυα και με ποια νομική εμπειρία τις αποχρώσες ενδείξεις τέλεσης ποινικών αδικημάτων ή έκνομων διαχειρίσεων;

Επίσης, πώς είναι δυνατόν να υπάρχει αντικειμενικότητα αξιολογικής κρίσης όταν ο ίδιος ο προϊστάμενος έχει ασκήσει πειθαρχική δίωξη και το ίδιο πρόσωπο λαμβάνει την απόφαση εκκίνησης της διαδικασίας σε δυνητική αργία τον υφιστάμενό του υπάλληλο, την ίδια στιγμή που οι πραγματικοί διαπλεκόμενοι ξεπλένονται στην κολυμβήθρα του Σιλωάμ, για να διεκδικήσουν εκ νέου την ψήφο ως καθαροί πολιτικοί και αμόλυντοι; Αυτά, όμως, είναι τα λεγόμενα «δικά σας παιδιά».

Γιατί τώρα αυτό το νομοσχέδιο; Το υπάρχον θεσμικό πλαίσιο τιμωρεί ήδη αυστηρά τα πραγματικά σοβαρά αδικήματα και φτάνει μέχρι την απόλυση. Είναι επομένως φανερό ότι η αυστηροποίηση των ποινών δεν αφορά τις περιπτώσεις διαφθοράς και τους επίορκους υπαλλήλους, αφού σε όλες σχεδόν τις περιπτώσεις σκανδάλων δεν τιμωρήθηκαν οι ένοχοι, αλλά οι υπάλληλοι που συνέβαλαν στην αποκάλυψη τους. Αυτούς θέλετε να τρομοκρατήσετε, για να γίνονται ανενόχλητα όλες οι υπόλοιπες δουλειές.

Το παρόν νομοσχέδιο, με βάση το γράμμα αλλά και το πνεύμα που απορρέει από τις διατάξεις του, αποτελεί μνημείο εκφοβισμού, φίμωσης, χειραγώγησης και τελικά απολύσεων των δημοσίων υπαλλήλων. Ο μεγάλος στόχος της Κυβέρνησης είναι η παράκαμψη κι η καταστρατήγηση του Συντάγματος σε ό,τι αφορά και την άρση της μονιμότητας των δημοσίων υπαλλήλων. Και το επιχειρεί ακριβώς και με αυτό το νομοσχέδιο.

Θεωρείτε, κύριε Υπουργέ, ότι η υπάρχουσα νομοθεσία που σχετίζεται με το πειθαρχικό δίκαιο δεν επαρκεί για τις περιπτώσεις εκείνες που σχετίζονται με υπηρεσιακές παραβάσεις; Σαφώς και γνωρίζετε ότι επαρκεί, αλλά το πρόβλημα είναι ότι δεν σας αρκεί αυτό.

Η Κυβέρνηση φέρνει προς ψήφιση νέες διατάξεις που τροποποιούν προς το χειρότερο παλαιότερες. Συγκεκριμένα, καταργεί το τεκμήριο της αθωότητας, καθώς αρκεί η σύλληψη και η απόδοση ποινικών ή πειθαρχικών κατηγοριών για πλήθος αδικημάτων για να τεθεί ένας εργαζόμενος στο καθεστώς της μακρόχρονης και εξοντωτικής διαθεσιμότητας. Διευρύνει τα πειθαρχικά αδικήματα, αλλά και το εύρος των ποινών που μπορούν να επιβάλουν τα μονοπρόσωπα πειθαρχικά όργανα, διευθυντές, διοικητές και λοιπά πρόσωπα τα οποία φροντίσατε με όλα τα προηγούμενα νομοσχέδια να είναι «δικά σας παιδιά», «παιδιά» του κάθε Υπουργού και του κομματικού σωλήνα, «γαλάζια παιδιά». Διευρύνει το αξιόποινο σειράς δημοσίων ή υπηρεσιακών στάσεων κάτω από τη γενική και ασαφέστατη κατηγορία της αναξιοπρεπούς συμπεριφοράς.

Αλήθεια, ποιος μπορεί να ερμηνεύσει τι είναι αυτή; Ποια είναι η κλίμακα, ποια είναι η «ομπρέλα» που περικλείει την αναξιοπρεπή συμπεριφορά;

Καθιερώνει ως ιδιώνυμο αδίκημα την αντίθεση στην αξιολόγηση ως αποτέλεσμα συνδικαλιστικών αποφάσεων, οδηγώντας σε βαριές πειθαρχικές ποινές που φτάνουν μέχρι και την απόλυση. Πραγματικά πρόκειται για μια άθλια προσπάθεια να αναδείξει στην κοινωνία την πολιτική και συνδικαλιστική δράση ως μορφή ποινικού αδικήματος, αλλά και μια απόπειρα παραβίασης του άρθρου 103 του Συντάγματος και δια της πλαγίας οδού κατάργησης της μονιμότητας. Αφήνει μάλιστα ανοιχτό το ενδεχόμενο και αναδρομικής ισχύος του.

Καταργεί την παρουσία των αιρετών, αλλά και των δικαστών ως μελών στα πειθαρχικά συμβούλια, υπονομεύοντας κάθε έννοια διαφάνειας και απόδοσης δικαιοσύνης, αντικαθιστώντας με διορισμένα πάλι από εσάς τα μέλη του Νομικού Συμβουλίου του Κράτους.

Επίσης, καταργεί τη δυνατότητα άσκησης ένστασης κατά των αποφάσεων των πειθαρχικών συμβουλίων. Πάει περίπατο ένα θεμελιώδες δικαίωμα νομικής προστασίας των δημοσίων υπαλλήλων, υποχρεώνοντάς τους να στραφούν στη δαπανηρή, ψυχοφθόρα και χρονοβόρα διαδικασία της δικαστικής προσφυγής. Εδώ πραγματικά μιλάμε για μια πρωτοφανή μεθόδευση και ίσως παγκόσμια αρνητική πρωτιά, καθώς οι διαφορές των εργαζομένων με τον εργοδότη -εν προκειμένω το δημόσιο- θα επιλύονται από τους νομικούς συμβούλους της εργοδοσίας.

Πόσο φοβικοί τελικά είστε; Τι άλλο έχετε κάνει και φοβάστε μη βγει;

Δεν αφήνει όμως ανέγγιχτες ούτε και τις ανεξάρτητες αρχές το παρόν νομοσχέδιο. Στο υπόμνημά του προς την αρμόδια Κοινοβουλευτική Επιτροπή ο Συνήγορος του Πολίτη αναδεικνύει την ανάγκη σεβασμού τής συνταγματικά κατοχυρωμένης ανεξαρτησίας των ανεξάρτητων αρχών σχετικά με το πειθαρχικό δίκαιο δημοσίων υπαλλήλων. Ο Συνήγορος του Πολίτη τονίζει ότι η πειθαρχική αρμοδιότητα στις συνταγματικά κατοχυρωμένες αρχές, όπως προβλέπεται στα συγκεκριμένα άρθρα 101α και 103 παράγραφος 9 του Συντάγματος, δεν μπορεί να υπαχθεί στο γενικό νομοθετικό πλαίσιο, καθώς κάτι τέτοιο θα υπονόμευε τη θεσμική τους αυτοτέλεια. Και όλα αυτά για να διασφαλίζεται τι στις ανεξάρτητες αρχές; Η αντικειμενικότητα, η αμεροληψία και η αξιοπιστία του θεσμού, ό,τι ακριβώς θέλετε να εξαλείψετε ακόμη και από τις ανεξάρτητες αρχές που οι ίδιοι διορίζετε.

Έχετε καταλάβει προφανώς ότι ούτε οι δικοί σας πλέον δεν μπορούν να καλύψουν την κατρακύλα την οποίαν έχετε πάρει. Δεν μπορεί να είναι τυχαίο το γεγονός ότι η παρούσα εσπευσμένη αλλαγή στο πειθαρχικό δίκαιο ακολουθεί μία περίοδο όπου ορισμένα από τα βασικά πλήγματα που δέχτηκε η κυβερνητική αλαζονεία ήταν ακριβώς από υπεύθυνους και έντιμους δημοσίους υπαλλήλους και τις συλλογικές εκπροσωπήσεις τους.

Η τραγική κατάσταση στο δημόσιο σύστημα υγείας αναδεικνύεται συστηματικά και επανειλημμένα μέσα από τις παρεμβάσεις των συνδικαλιστικών οργάνων και εκπροσώπων, των νοσοκομειακών γιατρών και των νοσηλευτών. Αυτούς θέλετε να φιμώσετε;

Οι κραυγές αγωνίας για την κατάσταση στα δημόσια σχολεία από τους συλλόγους των δασκάλων και των καθηγητών αντηχούν ήδη εκκωφαντικά. Αυτούς θέλετε να φιμώσετε;

Ο Σύλλογος Ελλήνων Αρχαιολόγων είναι αυτός που τακτικά κρούει τον κώδωνα του κινδύνου για μνημεία που απειλούνται με μη αναστρέψιμες βλάβες από τη δήθεν ανάπτυξη. Αυτούς θέλετε να φιμώσετε;

Σε αυτό το φόντο το νέο πειθαρχικό δίκαιο φαντάζει ως ένα ιδιότυπο ξεκαθάρισμα λογαριασμών με ανυπότακτους συνδικαλιστές, όπως δείχνει -τι άλλο;- η βιομηχανία διώξεων κατά εκπαιδευτικών το τελευταίο διάστημα. Στον πυρήνα αυτής της κυβερνητικής πολιτικής και των αλλαγών στο πειθαρχικό δίκαιο βρίσκεται ένα ξεκάθαρο ιδεολογικό μίσος για το δημόσιο και κατ’ επέκταση για τους λειτουργούς του.

Σε μια περίοδο που οι δημόσιοι υπάλληλοι βρίσκονται αντιμέτωποι με διαρκή πίεση με την υποστελέχωση, την υποχρηματοδότηση και την απαξίωση του δημόσιου τομέα, η Κυβέρνηση επιλέγει για άλλη μια φορά να επιτεθεί στα δικαιώματα και τις ελευθερίες των εργαζομένων. Στόχος δεν είναι τίποτα άλλο από το να φιμωθούν όσοι αντιστέκονται, να ποινικοποιηθεί κάθε μορφή διεκδίκησης και να καλλιεργηθεί κλίμα φόβου και εκβιασμών.

Η πολιτεία, αντί να στηρίξει τους ανθρώπους του δημόσιου τομέα που σήκωσαν και συνεχίζουν να σηκώνουν το βάρος της κοινωνικής συνοχής, προωθεί προς ψήφιση νομοσχέδιο που όχι μόνο δεν τους στηρίζει, αλλά τους τιμωρεί. Η τιμωρητική αυτή εμμονή σε βάρος των δημοσίων υπαλλήλων έρχεται να συμπληρώσει την εξίσου εμμονική αντιμετώπιση του δημοσίου τομέα ως εξ ορισμού ανεπαρκούς και την εξιδανίκευση του ιδιωτικού τομέα, μόνο που αυτού του είδους ο νεοφιλελεύθερος αντικρατισμός -καθόλου ορατός βέβαια όταν πρόκειται για την αξιοποίηση του κρατικού μηχανισμού για να παράξουμε ψηφοφόρους, όπως στην περίπτωση του ΟΠΕΚΕΠΕ- προσπερνά την απλή πραγματικότητα ότι οι άνθρωποι για τους οποίους μιλάμε, οι εκπαιδευτικοί των νηπιαγωγείων, των δημοτικών, των γυμνασίων, των λυκείων, το ιατρικό και νοσηλευτικό προσωπικό των δημοσίων νοσοκομείων και των δομών υγείας, αυτές και αυτοί που εργάζονται στην Τοπική Αυτοδιοίκηση -για να δώσουμε μόνο μερικά παραδείγματα- είναι αυτοί που κρατούν τελικά όρθια τη χώρα. Ο δημόσιος τομέας, όμως, δεν πρέπει να είναι τσιφλίκι κανενός. Οι υπάλληλοι δεν είναι καταναγκασμένοι υπήκοοι, αλλά εργαζόμενοι με αξιοπρέπεια, δικαιώματα και κοινωνική αποστολή.

Αν εσείς ως κράτος αγνοείτε τις ανωτέρω έννοιες και ως εκ τούτου δεν μπορείτε καν να τις εμπνεύσετε τους λειτουργούς του, τότε μένει μόνο ένας δρόμος, αυτός που έχετε επιλέξει, αυτός του φόβου, των διώξεων, της καταστολής και τελικώς του οργουελικού περιορισμού των ελευθεριών.

Προφανώς θα έπρεπε να αποσυρθεί το παρόν νομοσχέδιο ως απαράδεκτο, κάτι που βέβαια δεν θα γίνει. Εμείς φυσικά το καταψηφίζουμε.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Ελένη Καραγεωργοπούλου από την Πλεύση Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Από την πρώτη στιγμή της είδησης του πρόωρου θανάτου του Απόστολου Βεσυρόπουλου η Πλεύση Ελευθερίας διατύπωσε τα ειλικρινή μας συλλυπητήρια προς την οικογένεια του ίδιου και προς την πολιτική οικογένεια.

Επίσης, να ευχηθώ προσωπικά και για λογαριασμό της Πλεύσης Ελευθερίας γρήγορη ανάρρωση στον Θανάση Παφίλη και καλή επιστροφή στα κοινοβουλευτικά του καθήκοντα.

Συζητάμε σήμερα ένα εκτρωματικό πολυνομοσχέδιο που ανήκει στη λογική του μηχανισμού καταστολής της ελεύθερης σκέψης και της συρρίκνωσης των δικαιωμάτων των εργαζομένων στον δημόσιο τομέα μέσα από τη διεύρυνση της ιδιωτικής πρωτοβουλίας στο όνομα και με επίκληση του δημοσίου συμφέροντος.

Επειδή όμως αυτή η συζήτηση σηματοδοτεί και το τέλος του θέρους, όχι της ραστώνης, αλλά μιας σειράς γεγονότων που πλαισιώνουν το σήμερα ως πρόγονοι ενός ζοφερού μέλλοντος της χώρας και της θέσης της στον κόσμο, αρμόζει μια σύντομη διαδρομή στα γεγονότα του Αυγούστου κριτικά, πριν την ανάλυση του νέου πειθαρχικού δικαίου στο δημοσιοϋπαλληλικό δίκαιο.

Είδαμε απειλητικές αντιδράσεις επιβαινόντων σε κρουαζιερόπλοια δολοφόνων στρατιωτών, στους οποίους ο Νετανιάχου προσφέρει ταξίδια αναψυχής για να ξαποστάσουν από τις ολέθριες σφαγές νηπίων και αμάχων στη Γάζα, αλλά δεν είδαμε τον αρμόδιο Υπουργό να επιδεικνύει κανένα ίχνος ευαισθησίας για να υπερασπιστεί Έλληνες πολίτες που υβρίζονται και απειλούνται την ίδια μας την πατρίδα. Η επιλεκτική ευαισθησία του εξαντλήθηκε με αφορμή μία στιγμή αντίδρασης αλλοδαπού μετανάστη μπροστά στον Άγνωστο Στρατιώτη, που τελικά αφέθηκε ελεύθερος χωρίς κατηγορίες, αλλά χρησιμοποιήθηκε ως μέσο προπαγάνδας -κάτι στο οποίο έχετε ειδικά εκπαιδευτεί-, κυκλοφορώντας στη δημοσιότητα από τα γνωστά μέσα παραπληροφόρησης βίντεο άλλης χρονικής περιόδου, όπως εικάζεται.

Μέρες αργότερα η είδηση ότι η Ελληνική Βιομηχανία Οχημάτων, ΕΛΒΟ, περιήλθε σε όμιλο ισραηλινών συμφερόντων δικαιολογεί πλήρως την εξάρτησή σας, κύριοι, από το γενοκτόνο κράτος το οποίο ελέγχει κατά 100% σήμερα μια κρίσιμη, στρατηγικής σημασίας, βιομηχανία της χώρας σε ακόμα μία υπονόμευση της εθνικής μας ασφάλειας και της τεχνολογικής αυτάρκειας. Στην Κρήτη οι ίδιοι γνωστοί ισραηλινοί επισκέπτες κατέβασαν πανό, έσπρωξαν εργαζόμενους. Στη Θάσο όπου πριν λίγες μέρες βρέθηκε η Πρόεδρος της Πλεύσης Ελευθερίας Ζωή Κωνσταντοπούλου ένας Ισραηλινός επισκέπτης απαντώντας χυδαία σε Ελληνίδα πολίτη που τον αποκάλεσε baby killer, απευθύνθηκε θρασύτατα σε εκείνη της είπε «τα δικά σου παιδιά θα είναι τα επόμενα». Σε ελληνικό έδαφος απειλούνται Έλληνες πολίτες που διαμαρτύρονται για τα ολοκαυτώματα του 21ου αιώνα.

Έχετε να πείτε κάτι σχετικό, κύριε Πλεύρη, ουδείς αυτής της Κυβέρνησης; Μπορείτε έστω με ευγενικό τρόπο να απευθυνθείτε στους φίλους σας Ισραηλινούς σφαγείς εξηγώντας τους πως είναι φιλοξενούμενοι στο κράτος μας και δεν είναι κατακτητές, ούτε έποικοι; Να καταστήσετε σαφέστατο στον τουρίστα της Θάσου πως τουρίστας δεν σημαίνει κατακτητής και ότι η χώρα μας δεν είναι χώρος, είναι χώρα. Και χώρα δεν είναι μόνο κάμποι, βουνά και θάλασσα. Είναι οι άνθρωποί της, οι πολίτες της. Και αυτούς δεν τους προστατεύετε, κύριε Υπουργέ. Απαιτούμε να καταστήσετε σαφέστατο με επίσημο τρόπο θεσμικά στους φίλους σας πως δεν είναι η Γάζα εδώ, δεν είναι η Δυτική Όχθη. Είναι ένα κυρίαρχο ευρωπαϊκό κράτος η Ελλάδα με πολίτες που έχουν κάθε δικαίωμα να εκφράζουν τις απόψεις τους ελεύθερα και δημόσια έστω κι αν αυτές δεν συμφωνούν με την ισραηλινή πολιτική ούτε με τις δικές σας απόψεις.

Ανάμεσα σε όλα αυτά, επειδή σε αυτό το νομοσχέδιο μιλάμε και για την ιθαγένεια και στο επόμενο νομοσχέδιο αυτό που ξεκίνησε χθες η συζήτησή του σε επιτροπή και το πηγαίνετε με πολύ γρήγορη διαδικασία για την ολοκλήρωση της συζήτησης ταχύτατα κατά παράβαση του Κανονισμού, για τα δικαιώματα περί ασύλου και άδειας παραμονής αλλοδαπού τρίτης χώρας στην Ελλάδα, μπορεί ο κ. Πλεύρης να μας απαντήσει για ποιο λόγο έδωσε στον καταζητούμενο από τις ουκρανικές αρχές Ουκρανό μεγιστάνα Πέτρο Ντιμίνσκι ελληνική άδεια διαμονής;

Κύριε Υπουργέ, δεν είδαμε ούτε εσάς ούτε κάποιον από τη χαρισματική Κυβέρνησή σας να εκφράζει αποτροπιασμό και να αναλαμβάνει την ευθύνη για τον αδόκητο και τραγικό θάνατο του ηλικιωμένου στην Κερατέα της Λαυρεωτικής. Έφυγε περικυκλωμένος από αδίστακτες φλόγες σε συνθήκες απόλυτης ένδειας, απομονωμένος, αβοήθητος μέσα στην πέτρινη εστία του όπου έζησε τα τελευταία δεκαεπτά χρόνια χωρίς ηλεκτροδότηση. Πότε αναλάβατε την ευθύνη γι’ αυτόν τον αργό και βασανιστικό θάνατο; Ή μήπως δεν νοείτε να χωρέσετε τέτοιο δικαίωμα στην αξιοπρεπή διαβίωση, στην πολύπλοκη διαδρομή του νοητικού σας σύμπαντος σε μια Ελλάδα που πεθαίνει, σε ένα χαρισμένο ασθενοφόρο που όμως δεν βρίσκεται οδηγός, όχι γιατί δεν πήγε στην εργασία του, αλλά γιατί είχε επιλέξει την υποστελέχωση όλων των δομών δημόσιας υγείας. Κάθε σπίτι που καίγεται είναι μια κραυγή πόνου και θλίψης. Κάθε πλημμυρισμένο χωριό φέρνει την απόγνωση της επόμενης μέρας. Κάθε σεισμόπληκτο σπίτι της Σάμου από το 2020 παραμένει σε εγκατάλειψη, έτοιμο να καταρρεύσει σε αναμονή της ατέρμονης και ατελείωτης γραφειοκρατίας. Και τι κάνετε; Αντισταθμίζετε όλη αυτήν την καταστροφή με μια μείωση του ΕΝΦΙΑ. Με μία Κυβέρνηση διεφθαρμένη και ανίκανη να μας προστατεύσει συζητάμε για τα εργασιακά δικαιώματα κοιτώντας τον πλούτο της χώρας μας να ξεριζώνεται ή να καταστρέφεται σε κόλαση πυρός. Κοιτάτε αδιάφορα.

Ολοκληρώνετε το σχέδιο εξυπηρέτησης των νέων ιδιοκτητών ιδιωτικών συμφερόντων με απολύσεις, αυστηρούς νόμους απορρύθμισης του δημόσιου τομέα με εξώθηση του πληθυσμού κάτω από τα όρια της φτώχειας επιβάλλοντας λαθραία ιδιωτικοποιήσεις σε όλους τους τομείς ενόσω η χώρα βρίσκεται σε κατάσταση σοκ από την καθίζηση της οικονομίας με τις παταγώδεις αποτυχίες σας στην εξωτερική πολιτική κοιτώντας προς κάθε σημείο προσανατολισμού. Πώς τα έχετε καταφέρει τελικά;

Το παρόν τρομονομοσχέδιο προαναγγέλλει μια ακόμα δυστοπία δείχνοντας μία από τις χειρότερες όψεις της πολιτικής σας, εμπλουτίζοντας τα εργαλεία πλήρους υποταγής στο κράτος επιχειρηματία με την προληπτική πειθάρχηση, το χτύπημα της συνδικαλιστικής δράσης, τη φίμωση κάθε αντιπολιτευτικής φωνής, την προληπτική καταστολή των εργαζομένων, με γενικές ρήτρες τις οποίες θα ερμηνεύει κατά το δοκούν ο έχων τον λόγο της εξουσίας, θα καθορίζει ως παραπτώματα τιμωρητέα την αναξιοπρεπή ή ανάρμοστη -σε σχέση με τι;- συμπεριφορά, την ανάξια για υπάλληλο συμπεριφορά εντός ή εκτός υπηρεσίας, την απλή απείθεια, την κακόβουλη άσκηση κριτικής των πράξεων της προϊσταμένης αρχής που γίνεται δημοσίως γραπτώς ή προφορικώς, την παραβίαση της υποχρέωσης εχεμύθειας -προφανώς είχατε κατά νου την κ. Τυχεροπούλου όταν εμπνευστήκατε τη σχετική ρύθμιση- την παρακώλυση της αξιολόγησης και κρατώντας για τον εαυτό του τον ρόλο του κήνσορα με τα αδιάβλητα αντικειμενικά κριτήρια θα προβαίνει σε κάθε είδους διώξεις, θα επιβάλλει κάθε είδους ποινές μέχρι και την έσχατη, αυτή της απόλυσης. Σκοπός η μετατροπή κάθε χώρου εργασίας σε τάφους σιωπής όπου καμία αντίδραση, καμία δυσαρέσκεια, κανένας ψίθυρος καν αντίλογου δεν θα δύναται να εκφραστεί.

Η Άννα Φρανκ δεν επιτρέπεται να συνομιλεί με τα παιδιά της Παλαιστίνης. Η θεατρολόγος, εκπαιδευτικός και πρόεδρος του Συλλόγου Εκπαιδευτικών Ζακύνθου που οργάνωσε την εξαιρετική παράσταση πρέπει να καρατομηθεί επειδή η «σωστή» πλευρά της ιστορίας είναι με τους σιωνιστές φίλους της Κυβέρνησής σας, μιας Κυβέρνησης απόλυτης κατάντιας, χολερικής απανθρωπιάς και κατ’ εξακολούθηση στρεψοδικίας η οποία εκφραζόμενη διά του επίσημου φερεφώνου της κ. Παύλου Μαρινάκη αποκαλεί ρατσιστές τους διαδηλωτές στη Σύρο και απαιτεί επιβολή νόμου και τάξης. Κυβέρνησης που ζητάει διά του Υπουργού Υγείας συγγνώμη από τον λαό του σφαγέα Νετανιάχου. Με τις αλλαγές που επιχειρεί να θεσμοθετήσει η φίλη του Νετανιάχου χώρα προσπαθεί να χρεώσει τη σήψη και τη διαφθορά του συστήματος που εκπροσωπεί, στους πολίτες.

Οι αποκαλύψεις της ευσυνείδητης υπαλλήλου του ΟΠΕΚΕΠΕ, το αίτημα της δασκάλας από το Μενίδι για σχολικό νοσηλευτή μαθητή της, η διεκδίκηση της νηπιαγωγού από την Παιανία διαχωρισμού τμημάτων, η απαίτηση των εκπαιδευτικών του 1ου Ειδικού Νηπιαγωγείου Πειραιά για την ασφαλή φοίτηση των μαθητών, η παρουσίαση της δασκάλας του 3ου Δημοτικό Σχολείου Ταύρου στα μάτια των μαθητών της της γενοκτονίας στη Γάζα μέσω εικαστικών δημιουργιών αποτελούν για την Κυβέρνηση του ολοκληρωτισμού σας την αντικειμενική και υποκειμενική υπόσταση εγκληματικών παραπτωμάτων που χρήζουν αμείλικτης αντιμετώπισης και τιμωρίας.

Κατασκευάζετε πειθαρχικά συμβούλια αποκλειστικά από διορισμένα μέλη του Νομικού Συμβουλίου του Κράτους, τους εντολοδόχους δηλαδή του Δημοσίου, που ενεργούν για την Κυβέρνηση με σκοπό την πλήρη υποταγή στο επιτελικό κράτος επιχειρηματία, την προληπτική πειθάρχηση, το χτύπημα της συνδικαλιστικής δράσης και τη φίμωση κάθε αντιπολιτευτικής φωνής με στόχο την προληπτική καταστολή των εργαζομένων ή την πλήρη απαξίωσή τους ως οι μη ορατοί. Σε αυτούς ανήκουν οι ασθενείς σπανίων νοσημάτων. Δεν είναι όλοι οι Έλληνες πολίτες γόνοι, κύριε Πρωθυπουργέ, ταλαντούχοι όπως εσείς ή ο κ. Μπακογιάννης, πρώην δήμαρχος Αθηναίων. Υπάρχουν ασθενείς που νοσούν από σπάνιες παθήσεις. Αφορούν σε ένα ποσοστό μεταξύ 3,5%-6% του ελληνικού πληθυσμού που υποφέρει από κοινωνική απομόνωση, εξαιρετικά χαμηλή ποιότητα ζωής και προσβασιμότητα ισότιμη στην εργασία. Είναι παντελώς απαράδεκτη μεταχείριση η απόρριψη αίτησης απόσπασης, οι μετατάξεις αυτών των εργαζομένων όταν η πάθησή τους προϋπήρχε του διορισμού τους ή επιδεινώθηκε σημαντικά στη διάρκεια της εργασιακής μεταβολής που επιβάλλει σε κράτος δικαίου την ανάγκη τροποποίησης των συνθηκών απασχόλησης.

Σταματήστε να περιφρονείτε τους ευάλωτους, να εγκλωβίζετε υπαλλήλους που είτε πάσχουν οι ίδιοι, είτε φροντίζουν τέκνα ή συζύγους με βαριά αναπηρία. Είτε είναι μονογονεϊκές οικογένειες. Η κινητικότητα σε αυτές τις περιπτώσεις εργαζομένων χρήζει άλλης προσέγγισης που θα εξυπηρετεί στο ακέραιο την υγειονομική οικογενειακή και λειτουργική τους κατάσταση με άρση των αποκλεισμών τους, αφαιρώντας σε περίπτωση μη απόσυρσης της σχετικής διάταξης την προϋπόθεση σύμφωνης γνώμης του φορέα προέλευσης για την ανανέωση ή έγκριση απόσπασης ή μετάταξης για λόγους υγείας με σύγχρονη πρόβλεψη εξαίρεσης ή ευελιξίας σε περιπτώσεις φροντιστών ατόμων με σπάνια πάθηση ή αναπηρία. Αναγνωρίστε επιτέλους ως προτεραιότητα την ανθρώπινη αξιοπρέπεια, την ανθρώπινη ζωή πριν από υπηρεσιακές ανάγκες και γραφειοκρατία.

Και δεν μείνατε μόνο σε αυτά. Στο Β΄ Μέρος του νομοσχεδίου εισάγετε διατάξεις με τις οποίες επιχειρείτε μία άνευ προηγουμένου επινόηση: την ίδρυση νέας υπηρεσίας υπό μορφή νομικού προσώπου ιδιωτικού δικαίου υποβαθμίζοντας και υπονομεύοντας το ήδη λειτουργούν νομικό πρόσωπο δημοσίου δικαίου Εθνικό Κέντρο Δημόσιας Διοίκησης και Αυτοδιοίκησης. Οι αρμοδιότητες του νέου φορέα αφορούν σε έργα και προγράμματα τα οποία οι κατ’ ευφημισμόν εμπειρογνώμονες που το στελεχώνουν θα είναι σε θέση να τα υλοποιήσουν αφού παρακολουθήσουν σεμινάρια στο Εθνικό Κέντρο Δημόσιας Διοίκησης και Αυτοδιοίκησης. Δηλαδή, τα στελέχη του νέου νομικού προσώπου θα αντλήσουν τεχνογνωσία από σεμινάρια που θα λάβουν από τα μέλη του παραλλήλου σε λειτουργία και ήδη επί σαράντα συναπτά έτη υφιστάμενου έτερου νομικού προσώπου δημοσίου δικαίου και όχι ιδιωτικού.

Βεβαίως, το γεγονός ότι ο νέος του διευθυντής θα επιλέγεται από την Κυβέρνηση, ενώ τα στελέχη του ευθέως θα προέρχονται από γραμματείες Υπουργείων χωρίς να μπορεί να αποδειχθεί η εμπειρία, η γνώση και η ικανότητα, αποδεικνύει ότι στόχος σας είναι χειραγώγηση, ο πλήρης έλεγχος και η άσκηση εξουσίας που χαρακτηρίζει το όλο εγχείρημα.

Και όταν, μάλιστα, η εξειδίκευση διαδικασίας επιλογής του παντοδύναμου Γενικού Διευθυντή του κέντρου αυτού στη σκιά των προϋποθέσεων κριτηρίων αντικειμενικότητας, αμεροληψίας, διαφάνειας και αξιοκρατίας που παραμερίζονται, αποδεικνύει ότι η διάταξη είναι φωτογραφική για τη δικαιολόγηση του κατάλληλου προσώπου που κρύβεται πίσω από την κουρτίνα της πολιτικής επιδίωξης. Γίνεται αντιληπτό ότι δεν έχετε διδαχθεί το παραμικρό από τα μανιτάρια σκανδάλων του δάσους της διαφθοράς που δηλητηριάζουν την κοινωνία και κάθε ισορροπία σε αυτήν τη χώρα.

Η αντισυνταγματική απουσία του ΑΣΕΠ από τη διαδικασία επιλογής προσώπου του κέντρου αυτού, που εναπόκειται στη διακριτική ευχέρεια του ίδιου του Διοικητικού Συμβουλίου με χρήση του κανονισμού λειτουργίας του και όχι στον ίδιο τον νόμο, προσκρούει στον ίδιο τον τύπο και την ουσία του άρθρου 103 του Συντάγματος. Κατά την ίδια λογική και η εκλογή μελών του κέντρου αυτού στο άρθρο 86 καθίσταται εξίσου προβληματική.

Τίποτα όμως από όλα αυτά, όσα απεργάζεστε, δεν είναι άγνωστα σε εμάς και στους πολίτες. «Reform Greece», «Ελλάδα 2.0» με κύρια στόχευση τη διαχείριση σημαντικών δημοσίων εθνικών και κοινοτικών πόρων, χωρίς μόνιμους υπαλλήλους, αλλά με σχέση αποκλειστικά ιδιωτικού δικαίου και περιορισμένες οργανικές θέσεις.

Αποσύρετε τώρα το σύνολο του πρώτου και δεύτερου μέρους του νομοσχεδίου, αξιοποιώντας τις δυνατότητες του Εθνικού Κέντρου Δημόσιας Διοίκησης και Αυτοδιοίκησης ως προς το πλήρες εύρος των ήδη υφιστάμενων αρμοδιοτήτων του, σύμφωνα με το ισχύον νομικό πλαίσιο. Στελεχώστε αυτό με έμπειρο και τεχνολογικά εξελιγμένο ανθρώπινο δυναμικό, ώστε να εκπληρώνει την αποστολή του με τη μέγιστη δυνατή επάρκεια, αποτελεσματικότητα και αποδοτικότητα.

Σταματήστε να προσποιείστε ότι η λύση των προβλημάτων είναι στην πολυνομία και στην κατασκευή νέων νομικών προσώπων εν είδει Δούρειου Ίππου, προκειμένου να δικαιολογήσετε θέσεις πολιτικών επιρροών σας με την επίκληση δημοσίου συμφέροντος. Φορείς υπάρχουν. Ανθρώπινο δυναμικό δεν υπάρχει. Σεβασμός στην εργασία δεν υπάρχει. Πόροι αγνοούνται και αναλώνονται κατά το δοκούν σε αλλότριους προς το δημόσιο συμφέρον σκοπούς.

Έχετε καταστρέψει τη χώρα. Η αναξιότητα, η αναξιοπρέπεια διαπότισαν το χώμα της γης που μας αγκαλιάζει κι άλλο δεν συγκρατεί τα δάκρυα όλων μας. Ματαιοπονείτε ότι θα παραμείνετε στην εξουσία. Και ο κόσμος δεν είστε εσείς. Ο κόσμος που υποφέρει, οι πολίτες που αργοσβήνουν στους διαδρόμους των μετακινούμενων κλινών του ΕΣΥ είναι εκεί έξω, μακριά σας.

Είναι ο ίδιος κόσμος που όμως με γενναιότητα θα στελεχώσει τις επόμενες ημέρες τον νέο στόλο αλληλεγγύης που θα πορευτεί τις θαλάσσιες μεσογειακές αρτηρίες ζωής προς τη λωρίδα της Γάζας. Στον στολίσκο Global Sumud Flotilla συμμετέχει πολυάριθμη ελληνική αποστολή, στην οποία ανήκει και η πρωτοβουλία March to Gaza, για να σπάσει ο αποκλεισμός, ο λιμός, ο αποτρόπαιος, βασανιστικός θάνατος που έντρομη η ανθρωπότητα ζει και πενθεί ως το μεγαλύτερο διεθνές έγκλημα που πρωτοφανώς οι δυνατοί του κόσμου αυτού περιφρονούν. Λευτεριά στην Παλαιστίνη, λευτεριά στον Νίκο Ρωμανό και σε κάθε έναν από τους σκεπτόμενους ελεύθερους πολίτες που αγωνίζονται για μια ελεύθερη δική μας πατρίδα με πυξίδα τη δικαιοσύνη και τη δημοκρατία.

Στη δευτερολογία μου, θα μιλήσω για την τροπολογία και για άλλα στοιχεία και σημεία του παρόντος νομοσχεδίου.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας.

Κύριε Πρόεδρε, περαστικά στον Θανάση Παφίλη από όλους μας.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ευχαριστούμε, κύριε Πρόεδρε.

Θα μπορούσε να πει κανείς πως η σημερινή συζήτηση απαντάει και στο ερώτημα των ημερών για το τι περιλαμβάνει το λεγόμενο «καλάθι» της Διεθνούς Έκθεσης Θεσσαλονίκης, το οποίο, όπως φαίνεται, έχει αρχίσει ήδη να γεμίζει με αντιλαϊκά, αντεργατικά μέτρα. Απόδειξη αποτελεί τόσο το σημερινό νομοσχέδιο, όσο και αυτά που έρχονται, αλλά και αυτά που ψηφίστηκαν, εδώ που τα λέμε, πριν κλείσει η Βουλή για τον Αύγουστο.

Το κυβερνητικό πακέτο της ΔΕΘ, λοιπόν, έχει αρχίσει να γεμίζει και περιλαμβάνει ένταση της εκμετάλλευσης για να αυξάνονται τα κεφαλαιοκρατικά κέρδη, εντατικοποίηση της εργασίας και μεγάλη καταστολή με δεκατρείς ώρες εργασία, με απλήρωτες υπερωρίες, με κατάργηση της καλοκαιρινής άδειας και, φυσικά, με το νέο Πειθαρχικό Δίκαιο που φέρατε σήμερα για τους δημοσίους υπαλλήλους.

Περιλαμβάνει, επίσης, νέα «δωράκια» για το μεγάλο κεφάλαιο, με αρκετές φοροαπαλλαγές, απαλλαγή από προσαυξήσεις στις ασφαλιστικές εισφορές και άλλα πολλά. Ό,τι θα παρουσιάσετε ως δήθεν παροχή προς το λαό θα είναι απλά κάποια περισσεύματα από το μεγάλο φαγοπότι της καπιταλιστικής κερδοφορίας, την οποία στηρίξατε πολλαπλά όλα αυτά τα χρόνια. Και βέβαια, θα είναι μόνο ένα μικρό κλάσμα από αυτά που ήδη του έχετε πάρει. Αναφέρομαι στα 40 δισεκατομμύρια των φόρων που ήδη έχετε εισπράξει μέσα στο 2025 και έχουν οδηγήσει στο θηριώδες υπερπλεόνασμα των 7,9 δισεκατομμυρίων ευρώ, όταν ακόμα και ο δικός σας στόχος ήταν για 3,6 δισεκατομμύρια. Και έχετε μετά το θράσος να μιλάτε για παροχές. Για κανονική και απροκάλυπτη κλοπή πρόκειται και όχι για παροχή.

Όλη αυτή, βέβαια, η συζήτηση περί Διεθνούς Έκθεσης Θεσσαλονίκης δεν μπορεί να κρύψει πως το βασικό περιεχόμενο της πολιτικής σας είναι «τα κεφάλια μέσα», «δουλεύετε περισσότερο», «μην μιλάτε ούτε να ζητάτε». Και βέβαια αυτό δεν είναι καθόλου άσχετο με την περίοδο που διανύουμε διεθνώς, που είναι περίοδος μεγάλης έντασης των ανταγωνισμών, πολεμικής εμπλοκής, πολεμικής προετοιμασίας. Σε αυτούς τους ανταγωνισμούς, σε αυτούς τους πολέμους μπλέκετε και τη χώρα μας για λογαριασμό της άρχουσας τάξης που υπηρετείτε και φυσικά των διεθνών συμμαχιών που έχετε επιλέξει, πάλι, για λογαριασμό της τάξης αυτής.

Αυτά τα συμφέροντα, αυτούς τους σχεδιασμούς, βαφτίζετε εθνικό συμφέρον και απαιτείτε από τον ελληνικό λαό να κλείσει τα μάτια στα εγκλήματα κατά άλλων λαών, να δεχθεί να γίνει συνένοχος, να κάνει κάθε είδους θυσία, σήμερα κυρίως οικονομική, αύριο μεθαύριο βέβαια θα ζητήσετε να θυσιάσει και κάτι πολύ περισσότερο για να βγουν πάλι κερδισμένοι οι εκμεταλλευτές του, να πατήσουν αυτοί με καλύτερους όρους στα ενεργειακά, εμπορικά και άλλα σχέδια που εξελίσσονται σε όλη την περιοχή.

Τον καλείτε να αγνοήσει μέχρι και την κοινή λογική και να αποδεχτεί τα δύο μέτρα και δύο σταθμά που απροκάλυπτα τηρείτε, ανάλογα με το τι επιτάσσει η γεωπολιτική σας επιλογή -η πρώην σωστή πλευρά της ιστορίας, δηλαδή. Μια σωστή πλευρά με την οποία ξεροτηγανίζατε το κεφάλι του ελληνικού λαού τόσα χρόνια και που έχει γίνει πια σήμερα το πιο σύντομο ανέκδοτο στις παρέες σε όλη την Ελλάδα. Θα τα ζήσατε πιθανόν και εσείς το καλοκαίρι μετά και τα όσα είδαμε, ιδιαίτερα σε ζωντανή σύνδεση και στην Αλάσκα και στην Ουάσιγκτον.

Την ώρα που λέτε ότι στηρίζετε τον αμυνόμενο στην Ουκρανία -που μόνο αμυνόμενο δεν είναι εκεί το ΝΑΤΟ, οι ΗΠΑ, η Ευρωπαϊκή Ένωση το καθεστώς Ζελένσκι, όπως άλλωστε δεν είναι αμυνόμενη ούτε η Ρωσία- ταυτόχρονα, στηρίζετε τον επίσης απροκάλυπτα επιτιθέμενο, τον κατακτητή δηλαδή, αυτόν που διαπράττει γενοκτονία στη Γάζα, που σκοτώνει και με βόμβες και με τον λιμό, που βομβαρδίζει νοσοκομεία, σκοτώνει δημοσιογράφους, που προωθεί παράνομους εποικισμούς στη δυτική όχθη. Μιλάω φυσικά για τον στρατηγικό σας σύμμαχο, το κράτος δολοφόνο του Ισραήλ και τον κολλητό σας, εγκληματία πολέμου, τον Νετανιάχου.

Δυστυχώς για εσάς, η πλειοψηφία του λαού και της νεολαίας δεν πείθεται ότι έχει κάποιο συμφέρον να σας ακολουθήσει σε αυτόν τον κατήφορο και στην ολοφάνερη αποκτήνωση. Γι’ αυτό και ο ελληνικός λαός και η νεολαία, όπως και άλλοι λαοί σε όλον τον κόσμο, δεν σταμάτησαν στιγμή ούτε και μέσα στο καλοκαίρι να διαδηλώνουν μαζικά υπέρ του παλαιστινιακού λαού, απαιτώντας, εκτός των άλλων, να υλοποιήσετε εδώ και τώρα και στη χώρα μας την ομόφωνη απόφαση της ελληνικής Βουλής από το 2015 για αναγνώριση ανεξάρτητου παλαιστινιακού κράτους στα σύνορα του 1967, με πρωτεύουσα την ανατολική Ιερουσαλήμ.

Και με την ευκαιρία, περιμένουμε και από εσάς του ΠΑΣΟΚ, κύριε Ανδρουλάκη, κύριε εκπρόσωπε που παρευρίσκεστε μέσα εδώ σήμερα, να εξηγήσετε -εάν βέβαια μπορείτε- για ποιον λόγο ανοίγετε σήμερα θέμα επικαιροποίησης αυτής της συγκεκριμένης απόφασης και μάλιστα με μια επιστολή που αποτελεί βούτυρο στο ψωμί -θα έλεγα- της Κυβέρνησης της Νέας Δημοκρατίας, αφού αναπαράγει τον προκλητικό ισχυρισμό περί δικαιώματος του Ισραήλ, του κατακτητή δηλαδή για πολλά χρόνια εκεί, στην αυτοάμυνα, εξισώνοντας έτσι τον θύτη με το θύμα.

Το ξεκαθαρίζουμε για άλλη μια φορά, δεν υπάρχει κανένας λόγος ούτε για επικαιροποίηση, ούτε για επιβεβαίωση της απόφασης, η οποία είναι σαφέστατη και ισχύει στο ακέραιο. Υπάρχουν, όμως, πάνω από εξήντα χιλιάδες λόγοι όσοι είναι οι άνθρωποι που έχασαν τη ζωή τους στα συντρίμμια της Γάζας, της γης της Παλαιστίνης, να ασκηθεί η μέγιστη δυνατή πίεση στην Κυβέρνηση για να τη θέσει εδώ και τώρα αυτήν την απόφαση σε εφαρμογή.

Και για να έρθω στο παρόν νομοσχέδιο, η Κυβέρνησή σας κύριοι της Νέας Δημοκρατίας με αφορμή αυτό το νομοσχέδιο επιδίδεται σε μια ακόμη επιχείρηση παραπλάνησης του λαού ως προς το τι ακριβώς νομοθετεί και γιατί. Τι κάνει; Επικαλείται κάποιες ακραίες περιπτώσεις σοβαρών -πολύ σοβαρών- παραπτωμάτων τα οποία μπορούσαν και μπορούν βέβαια να αντιμετωπιστούν με αυστηρότητα, με αποτελεσματικότητα και για τα οποία άλλωστε το ισχύον πλαίσιο ήδη προβλέπει πολύ αυστηρές ποινές, ακόμα και απόλυση. Για να ρίξει μόνο στάχτη στα μάτια το κάνει αυτό η Κυβέρνηση για τον πραγματικά επιδιωκόμενο σκοπό της. Το νομοσχέδιο που φέρνετε δεν έχει στο στόχαστρο αυτούς που πραγματικά παρανομούν, ούτε βέβαια θέλει να επιβραβεύσει από την άλλη τους έντιμους και ευσυνείδητους εργαζόμενους. Αυτούς άλλωστε είδαμε πώς τους αντιμετωπίζετε, είτε είναι εποχικοί πυροσβέστες, που το καλοκαίρι τους λέτε ήρωες και κρύβετε τις ευθύνες σας πίσω από τη δική τους αυτοθυσία, για να έρθει μετά ο χειμώνας και να τους πετάτε στον δρόμο, να στέλνετε τα ΜΑΤ να τους δείρουν, τις Αύρες να τους καταβρέχουν, όταν διεκδικούν το αυτονόητο, τη μόνιμη, τη σταθερή δουλειά, ενώ αρνείστε να τους εντάξετε και στα βαρέα και ανθυγιεινά όπως επανειλημμένα έχει προτείνει το ΚΚΕ.

Και με την ευκαιρία, επειδή η αντιπυρική περίοδος είναι ακόμα σε εξέλιξη, αφήστε τις δικαιολογίες. Πάψτε να αναζητάτε υπαιτίους οπουδήποτε αλλού εκτός από τον καθρέφτη σας. Αφήστε κατά μέρος τη διαστρέβλωση και τις επιθέσεις σε όποιον σας μιλάει καθαρά, σας τα λέει σταράτα, όπως έκανε ο Δήμαρχος της Πάτρας, ο Κώστας Πελετίδης, ο οποίος δεν σας γλείφει, όπως ίσως έχετε συνηθίσει. Πάρτε τώρα μέτρα για να μην μετρήσουμε άλλα καμένα σπίτια, καμένα δάση, καλλιέργειες. Και μην μας πείτε πάλι ότι δεν υπάρχει η οικονομική δυνατότητα με τόσους φόρους που έχετε μαζέψει.

Και αν δεν σας αρκούν αυτά, κόψτε κάτι από τα 30 δισεκατομμύρια των εξοπλισμών που καμία σχέση δεν έχουν με την άμυνα της χώρας μας. Φέρτε πίσω τη φρεγάτα που έχετε στείλει στην Ερυθρά Θάλασσα και που μας κοστίζει καθημερινά πανάκριβα. Δηλώστε ότι δεν πρόκειται να στείλετε στρατό και εξοπλισμό στην Ουκρανία στο πλαίσιο των σαθρών εγγυήσεων με σφραγίδα του ΝΑΤΟ και της Ευρωπαϊκής Ένωσης. Δηλώστε ότι δεν θα δώσετε ένα ευρώ του ελληνικού λαού για να αγοραστούν όπλα από τις Ηνωμένες Πολιτείες Αμερικής και άλλους που θα δίνονται σε αυτήν τη μαριονέτα, τον Ζελένσκι.

Είδαμε επίσης, κύριοι της Κυβέρνησης, πώς αντιμετωπίζετε και τους υπάλληλους του ΟΠΕΚΕΠΕ, που αντί για εικονικούς ελέγχους έκαναν κάποιοι τη δουλειά τους και που κάτι δικοί σας λένε στις συνομιλίες που περιλαμβάνονται και στη δικογραφία ότι έπρεπε να τους είχαν βγάλει από τη μέση. Γιατί; Μόνο και μόνο επειδή κάποιοι ήθελαν να κάνουν πραγματικούς ελέγχους.

Στην πραγματικότητα το νέο πειθαρχικό στρέφεται ενάντια σε όσους διεκδικούν, σε όσους αντιστέκονται στο άδικο. Είναι η φυσική συνέχεια του πογκρόμ πειθαρχικών διώξεων σε αγωνιστές δημοσίους υπαλλήλους, αλλά και των διακηρυγμένων κυβερνητικών προθέσεων για κατάργηση της μονιμότητας. Διευρύνετε το πεδίο εφαρμογής του πειθαρχικού δικαίου και βαφτίζετε πειθαρχικά παραπτώματα ενέργειες και δράσεις που συνδέονται με την κοινωνική, την πολιτική, τη συνδικαλιστική δράση των δημοσίων υπαλλήλων. Μάλιστα τις εξομοιώνετε με εγκληματικές πράξεις για να μπορείτε να τις καταστέλλετε. Αυτός είναι ο πραγματικός λόγος που πετάτε έξω τους αιρετούς εκπροσώπους των εργαζομένων από τα πειθαρχικά συμβούλια.

Με το νομοσχέδιο αυτό θεσπίζετε ως ιδιώνυμο πειθαρχικό αδίκημα την αποχή από την δήθεν αξιολόγηση, δηλαδή η άσκηση του συνταγματικού δικαιώματος στην απεργία βαφτίζεται «παράβαση καθήκοντος». Δεν είναι τυχαίο ότι αυτήν τη στιγμή διώκετε πάνω από δύο χιλιάδες πεντακόσιους εκπαιδευτικούς με την κατηγορία ότι δήθεν είναι αρνητές αξιολόγησης, ενώ ξέρετε πολύ καλά ότι λέτε ψέματα. Ξέρετε, κυρίες και κύριοι της Κυβέρνησης, ότι οι εκπαιδευτικοί δεν είναι αρνητές, απλά αντιστέκονται εδώ και τέσσερα ολόκληρα χρόνια στην πολιτική σας που θέλει τα σχολεία κατηγοριοποιημένα, εμπορευματοποιημένα με τις δικές σας ευθύνες για τα χάλια αυτής της εκπαίδευσης να φορτώνονται στις πλάτες δασκάλων, γονιών, μαθητών.

Το ίδιο ισχύει και για το υπόλοιπο δημόσιο. Η λεγόμενη στοχοθεσία που επιβάλλεται μέσω της δικής σας αξιολόγησης δεν έχει καμία σχέση με τη βελτίωση των υπηρεσιών ώστε αυτές να μπορούν να καλύπτουν τις πραγματικές ανάγκες του λαού. Μετατρέπει κάθε υπηρεσία σε επιχείρηση με δείκτες παραγωγικότητας και οικονομικής απόδοσης, στοχοποιώντας μάλιστα δυσανάλογα τον υπάλληλο και όχι τις αιτίες -τις βασικές-, τους κύριους παράγοντες που καθορίζουν τη λειτουργία και τον ρόλο αυτών των υπηρεσιών, την εμπορευματοποίηση τους, την υποστελέχωση τους, την έλλειψη εξοπλισμού και μέσων και τόσα άλλα.

Όποιος εργαζόμενος αντισταθεί, μπαίνει αυτόματα στο πειθαρχικό στόχαστρο. Και τι προβλέπεται; Στέρηση μισθών, πρόστιμα και στο τέλος απόλυση. Είναι η πιο ωμή παραδοχή ότι η αξιολόγησή σας δεν μπορεί να σταθεί με πειθώ και επιχειρήματα, αλλά μόνο με εκβιασμό, με βία, με τρομοκρατία, μια διαδικασία απαξιωμένη ακόμα και στα μάτια όσων αναγκάζονται να συμμετέχουν κάτω από τη δαμόκλεια σπάθη των κυρώσεων. Γιατί το δικό σας σχέδιο δεν αφορά τη βελτίωση των υπηρεσιών προς τον λαό. Στοχεύει στην πλήρη προσαρμογή των δομών του κράτους στη λογική της καπιταλιστικής επιχειρηματικής λειτουργίας.

Στο νέο πειθαρχικό διατηρούνται παραπτώματα, όπως η αναξιοπρεπή συμπεριφορά εντός και εκτός υπηρεσίας, η κακόβουλη κριτική της προϊσταμένης αρχής και η παραβίαση εχεμύθειας που έχουν αξιοποιηθεί κατά κόρον για να ποινικοποιηθεί η συνδικαλιστική δράση που μπορούν να επιφέρουν ακόμα και την οριστική παύση του υπαλλήλου. Αλήθεια, ποιος μπορεί από εσάς να προσδιορίσει τι ορίζεται ως αναξιοπρεπή συμπεριφορά; Αυτά τα αόριστα παραπτώματα είναι πλαστελίνη για να μπορείτε να τυλίγετε σε μια κόλλα χαρτί όχι μόνο όποιον αντιστέκεται, αλλά όσους αποκαλύπτουν τις ελλείψεις του δημοσίου από την πολιτική σας ή τις λοβιτούρες σας ή τις απατεωνιές που γίνονται σε βάρος των εργαζομένων και συνολικά του ελληνικού λαού. Τι πιο χαρακτηριστικό παράδειγμα από αυτό της υπαλλήλου του ΟΠΕΚΕΠΕ που διώχθηκε επειδή αποκάλυψε παρανομίες και σκάνδαλα στη διαχείριση κονδυλίων.

Αντί να τιμωρηθούν οι υπεύθυνοι για την κατασπατάληση δημόσιου χρήματος, διώκεται εκείνη που τόλμησε να μιλήσει. Και δεν είναι το μόνο. Εκπαιδευτικός διώχθηκε επειδή ανέδειξε δημόσια την έλλειψη σχολικού νοσηλευτή απαραίτητου στο συγκεκριμένο σχολείο της. Γιατροί και νοσηλευτές μπήκαν στο στόχαστρο, γιατί απαίτησαν καλύτερες συνθήκες στα νοσοκομεία και αποκάλυψαν την υποστελέχωση, τις τραγικές ελλείψεις στο δημόσιο σύστημα υγείας. Εργαζόμενος στο μουσείο της Αλεξανδρούπολης τιμωρήθηκε επειδή έβγαλε ανακοίνωση, καταγγέλλοντας την παρουσία νατοϊκών στρατιωτικών στον χώρο. Στον Πρόεδρο και τον Γραμματέα του Συλλόγου Υπαλλήλων της Περιφερειακής Ενότητας Έβρου επιβλήθηκε πειθαρχική ποινή, γιατί εξέφρασαν τη διαφωνία τους μέσα από την ανακοίνωση του σωματείου τους σε διαδικασία ανάθεσης και ιδιωτικοποίησης αρμοδιότητας. Και πολλά άλλα ακόμη.

Με τη δυνατότητα που δίνει το νέο πειθαρχικό για αυθαίρετες απολύσεις, τι κάνετε; Φέρνετε την κατάργηση της μονιμότητας στο δημόσιο από την πίσω πόρτα. Έχετε κάνει κουρελόχαρτο και το ίδιο το Σύνταγμα, όπως το κάνατε και με τα ιδιωτικά πανεπιστήμια. Και εσείς, κύριοι του ΠΑΣΟΚ και του ΣΥΡΙΖΑ, μην προσπαθείτε να βγάλετε την ουρά σας απ’ έξω γιατί έχετε βάλει και τη δική σας σφραγίδα σε αυτό το πειθαρχικό καθεστώς. Ο Δημοσιοϋπαλληλικός Κώδικας του 2007, που ψηφίσατε εσείς του ΠΑΣΟΚ, εισήγαγε αυτές ακριβώς τις αόριστες και επικίνδυνες διατάξεις αδικημάτων. Από τότε αποτέλεσαν εργαλεία για να στήνονται πειθαρχικά πογκρόμ απέναντι σε αγωνιστές δημοσίους υπαλλήλους. Και εσείς του ΣΥΡΙΖΑ, δεν ήσασταν εκείνοι που διατηρήσατε αυτές τις διατάξεις, όταν ήσασταν Κυβέρνηση, ενώ προεκλογικά λέγατε ότι θα τις καταργήσετε; Και όχι μόνο. Αντίθετα, προσθέσατε και άλλες τιμωρητικές ρυθμίσεις. Και τώρα, έρχεται η Νέα Δημοκρατία να πατήσει πάνω σε αυτό το έδαφος για να θωρακίσει και να επεκτείνει όλα αυτά τα παραπτώματα, μετατρέποντάς τα σε ευθεία απειλή απόλυσης.

Επιπλέον, πετάτε έξω από τα υπηρεσιακά πειθαρχικά συμβούλια τους αιρετούς εκπροσώπους των εργαζομένων και τους δικαστές, που μέχρι σήμερα προήδρευαν και στη θέση τους βάζετε αποκλειστικά μέλη του Νομικού Συμβουλίου του Κράτους. Δηλαδή, να δικάζουν αποκλειστικά οι νομικοί σύμβουλοι του κράτους, αυτοί που έχουν αποστολή να υπερασπίζονται το Δημόσιο ως εργοδότη και τον αντιδραστικό φυσικά αστικό του χαρακτήρα. Έτσι, ο εργοδότης θα είναι και κατήγορος και δικαστής. Γιάννης κερνάει, Γιάννης πίνει και εδώ.

Επιπλέον, με το νομοσχέδιο εισάγονται νέες ποινές «καρμανιόλα». Ενδεικτικά, θεσπίζονται εξοντωτικά πρόστιμα που φτάνουν μέχρι και τις 100 χιλιάδες ευρώ. Αλήθεια, είστε με τα καλά σας; Γνωρίζετε ποιες είναι οι αποδοχές στο Δημόσιο ή μήπως το έχετε μπερδέψει με τους μισθούς και τα πριμ των δικών σας golden boys; Ρητορικό βέβαια, το ερώτημα. Ξέρετε πολύ καλά τι κάνετε. Δεν πρόκειται για ποινές, αλλά για εργαλεία ωμής τρομοκρατίας. Και για να έχουμε εδώ μέσα και ένα μέτρο σύγκρισης, το ανώτατο πρόστιμο που μπορεί να επιβάλει η επιθεώρηση εργασίας σε έναν μεγαλο-εργοδότη, ακόμα και σε επιχείρηση με χιλιάδες εργαζόμενους και με τζίρο δισεκατομμυρίων, είναι μόνο 50.000 ευρώ. Για τον μεγαλοεπιχειρηματία δηλαδή, μέχρι 50 χιλιάδες το όριο. Για τον εργαζόμενο μέχρι 100 χιλιάδες ευρώ. Αυτό λέγεται ταξική πολιτική, ωμή και ξεκάθαρα βίαιη.

Το νομοσχέδιό σας προβλέπει ότι ο υπάλληλος θα τίθεται σε αργία με μια διοικητική πράξη, χωρίς να ζητείται καν η γνώμη του πειθαρχικού συμβουλίου, πριν ακόμα αποδειχθεί οτιδήποτε. Πάει περίπατο, δηλαδή, το τεκμήριο της αθωότητας. Ένοχος εκ προοιμίου μέχρι αποδείξεως του εναντίου. Αυτή είναι η δικαιοσύνη σας. Και δεν σταματάτε εκεί. Καταργείτε το δικαίωμα ένστασης στις αποφάσεις των πειθαρχικών συμβουλίων και οδηγείτε τον εργαζόμενο σε μια μακροχρόνια δαπανηρή και ψυχοφθόρα δικαστική περιπέτεια για να βρει το δίκιο του. Και ακόμη χειρότερα, προβλέπετε περιπτώσεις όπου δεν υπάρχει ούτε καν δικαίωμα δικαστικής προσφυγής, όταν η ποινή αφορά παρακράτηση έως ενός μισθού.

Εισάγετε τον απαράδεκτο θεσμό της πειθαρχικής συνδιαλλαγής. Στη διαδικασία αυτή ο διωκόμενος υπάλληλος καλείται να ομολογήσει την ενοχή του, να υπογράψει δηλαδή μια δήλωση μετανοίας, με αντάλλαγμα μια μικρότερη ποινή. Πρόκειται για έναν ξεκάθαρα ανέντιμο εκβιασμό, που προσβάλλει την αξιοπρέπεια των δημοσίων υπαλλήλων.

Όλα αυτά δεν είναι εξορθολογισμός, που λέτε. Δεν είναι μέτρα κατά της διαφθοράς. Είναι ένα καθεστώς φόβου και εκβιασμού που δεν στοχεύει στους πραγματικά παράνομους, αλλά σε κάθε τίμια φωνή που σηκώνει το κεφάλι. Η Κυβέρνηση σας, κύριοι της Νέας Δημοκρατίας, με το νομοσχέδιο αυτό αποδεικνύεται άξιος συνεχιστής των πιο σκοτεινών πρακτικών αυτού του κράτους.

Οι παλιότεροι θυμούνται τα πιστοποιητικά κοινωνικών φρονημάτων που απέκλειαν χιλιάδες ανθρώπους από το δημόσιο, μόνο και μόνο για τις ιδέες και την πολιτική τους δράση. Ο Κωστής Παλαμάς το 1911 τέθηκε σε παύση ενός μηνός, λόγω των γλωσσικών θέσεων υπέρ της δημοτικής που εξέφρασε, γράφοντας ένα άρθρο στο περιοδικό Νουμάς, με τίτλο «Για να διαβάσουν τα παιδιά». Το σκεπτικό της απόφασης ήταν ότι ως δημόσιος υπάλληλος δεν είχε το δικαίωμα να υπερασπίζεται μια μορφή γλώσσας, τη δημοτική, που δεν ήταν η επίσημη του κράτους. Τόσο πίσω μας γυρνάτε. Ο Κώστας Καρυωτάκης, ο οποίος υπήρξε και Γενικός Γραμματέας της Ένωσης των Δημοσίων Υπαλλήλων Αθήνας, υπέστη συνδικαλιστικές διώξεις, διότι συγκρούστηκε με την εξουσία και αποκάλυψε σκάνδαλα. Πήρε δυσμενή μετάθεση στην Πάτρα και στη συνέχεια στην Πρέβεζα, στο πλαίσιο του νόμου περί απεργούντων δημοσίων υπαλλήλων, το 1928. Παρόμοια αντιμετώπιση είχε και ο μεγάλος μας ποιητής Κώστας Βάρναλης, ο οποίος τιμωρήθηκε το 1925 με εξάμηνη παύση για τα έργα που εξέδωσε και έναν χρόνο αργότερα με δυσμενή μετάθεση στα Χανιά για τη συμμετοχή του στα «Μαρασλειακά». Για την ιστορία, ο Βάρναλης απολύθηκε τελικά οριστικά, γιατί δεν αποδέχθηκε την άδικη και δυσμενή μετάθεση του. Οι παλιότεροι εδώ μέσα θυμούνται επίσης ίσως τους νόμους του περιβόητου Λάσκαρη, του Υπουργού της Νέας Δημοκρατίας, που απαγόρευαν την απεργία με νόμο. Νόμους που διαφημίστηκαν πολύ τότε ότι αποτελούν το τέλος της ταξικής πάλης των εργαζομένων. Κι όμως, έκαναν τελικά μια τρύπα στο νερό. Το ξέρετε, το ομολογείτε και εσείς οι ίδιοι πλέον. Γιατί κανένας νόμος, κυρίες και κύριοι, όσο αυστηρός και αν είναι δεν μπόρεσε ποτέ να σταματήσει τον αγώνα του ελληνικού λαού. Αντίθετα, θεριεύει την εργατική λαϊκή πάλη, πεισμώνει τους αδικημένους, ενώνει ανθρώπους αγωνιστικά, ταξικά. Αυτό είναι το δίδαγμα της ιστορίας. Το ίδιο θα συμβεί και τώρα. Είστε γελασμένοι αν πιστεύετε ότι με τέτοιες ρυθμίσεις θα σταματήσετε την πάλη των εργαζομένων, των δημοσίων υπαλλήλων, την αποκάλυψη της αντιλαϊκής πολιτικής σας, τον αγώνα για την ανατροπή της. Γιατί όλες οι κυβερνήσεις ανεξαιρέτως, επιδίωξαν πάντα με διάφορους τρόπους να ελέγξουν την κρατική υπαλληλία, όχι μόνο για ρουσφέτια και ψηφοθηρία, αλλά κυρίως γιατί το κράτος είναι το βασικό εργαλείο της κυρίαρχης σήμερα αστικής τάξης, για να θωρακίζει αυτήν την εξουσία της, να επιβάλει τα ιδιοτελή συμφέροντα της, να εντείνει την άδικη ταξική πολιτική της με το μανδύα ενός υποτιθέμενου δημοσίου συμφέροντος.

Με το νομοσχέδιο αυτό θέλετε να βουλώσετε τα στόματα των εργαζομένων. Βάζετε στο στόχαστρο το πιο υγιές κομμάτι τους, αυτούς που αποκαλύπτουν τις ελλείψεις, που διεκδικούν κάποιες λύσεις, που υπερασπίζονται τα δικαιώματα του λαού. Θέλετε να τους δείτε απαθείς, συμβιβασμένους, ανδρείκελα.

Όχι «ανδρείκελα στης Μοίρας τα τυφλά δύο χέρια», όπως διαβάζουμε στους στίχους από το σπουδαίο ποίημα του Καρυωτάκη, αλλά ανδρείκελα στα χέρια του κρατικού μηχανισμού, των κυβερνήσεων, των περιφερειαρχών, της τοπικής διοίκησης, των κάθε είδους διοικητών, ανδρείκελα ενός κράτους εχθρικού για τον λαό επειδή ακριβώς είναι φιλικό μόνο για τους επενδυτές και τους κεφαλαιούχους, ενός κράτους που βρωμάει σαπίλα και απανθρωπιά.

Υπάρχει, όμως, μια μεγάλη αντίφαση που προσπαθείτε να την αντιμετωπίσετε, αλλά δεν θα τα καταφέρετε. Δεν θα μπορέσετε να την αντιμετωπίσετε, όχι μόνο γιατί οι ίδιοι οι δημόσιοι υπάλληλοι πλήττονται από αυτήν την άδικη και απάνθρωπη πολιτική σας, όχι μόνο γιατί η εντατικοποίηση, οι άθλιοι μισθοί στον 21ο αιώνα που ζούμε, η φοροληστεία με όλα τα μέσα, η διάλυση της δημόσιας υγείας και παιδείας, το πανάκριβο κόστος ζωής τούς αγγίζουν όλους αυτούς και αυτές άμεσα, αλλά και γιατί κάθε αγωνιστής και αγωνίστρια κρατικός υπάλληλος, κάθε τίμιος εργαζόμενος και εργαζόμενη θέλει και προσπαθεί να στέκεται με τη σωστή πλευρά, μαζί με όλα τα υπόλοιπα λαϊκά στρώματα που δεινοπαθούν από την ίδια αντιλαϊκή πολιτική σας.

Γι’ αυτό, και παρά τις προσπάθειες πιο ασφυκτικού ελέγχου, αυξάνεται συνεχώς η δυσαρέσκεια και δυναμώνει η αγωνιστική διάθεση, αλλάζουν οι συσχετισμοί στα σωματεία, σε συλλόγους του δημοσίου, εις βάρος σας, δηλαδή εις βάρος των δυνάμεων του κυβερνητικού συνδικαλισμού και προς όφελος ταξικών αγωνιστικών δυνάμεων, των ψηφοδελτίων που στηρίζει το ΚΚΕ.

Είναι, άλλωστε, σήμερα στους δρόμους όλοι αυτοί και απεργούν οι δημόσιοι υπάλληλοι με τους μαζικούς φορείς τους, τα συνδικάτα τους, ενάντια σε αυτό το κατάπτυστο νομοσχέδιό σας. Μπορεί σήμερα να έχετε εδώ μέσα αυτήν την πλειοψηφία για να το ψηφίσετε. Όμως, όταν επιχειρήσετε να το εφαρμόσετε, είναι παραπάνω από σίγουρο –και κρατήστε το αυτό- ότι θα σπάσετε τα μούτρα σας, γιατί η τρομοκρατία σας δεν θα περάσει! Θα βρείτε απέναντί σας τους εργαζόμενους, τα σωματεία, όλον τον ελληνικό λαό που δεν πρόκειται να σκύψει το κεφάλι. Κι εμείς θα είμαστε εκεί μαζί με τους εργαζόμενους να σας κάνουμε τη ζωή δύσκολη, γιατί μόνο αυτό σας αξίζει τελικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο Πρόεδρος της Ελληνικής Λύσης κ. Βελόπουλος έχει τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Ευχαριστώ πολύ, κύριε Πρόεδρε.

Θα ήθελα να είναι ο κ. Λιβάνιος εδώ. Φαντάζομαι ότι θα έρθει.

Έχω ένα κουρελόχαρτο μπροστά μου, μία τροπολογία. Πραγματικά, αν νομίζετε ότι η Νέα Δημοκρατία υπηρετεί τη δημοκρατία, κάνετε λάθος. Η τροπολογία σας είναι ένα κουρελόχαρτο, το οποίο κουρελιάζει την ίδια τη δημοκρατία. Και αναφέρομαι στην τροπολογία της μεταφοράς της ιστορίας του ΟΠΕΚΕΠΕ, αυτού του εγκλήματος, στην ΑΑΔΕ, αλλά με ένα παραθυράκι το οποίο, λέει, ίσχε από πριν και το συνεχίζετε και εσείς, δηλαδή το ακαταδίωκτο.

Δείξτε μου μία χώρα στον κόσμο που υπάρχει ακαταδίωκτο για υπηρεσιακούς παράγοντες, πολιτικούς, τραπεζίτες, επιτροπές COVID, ΕΟΔΥ, ΤΑΙΠΕΔ, Ανεξάρτητες Αρχές! Δείξτε μου μία χώρα στην Ευρώπη εσείς οι Ευρωπαίοι της Νέας Δημοκρατίας –για να μην πω καμία άλλη κουβέντα- όπου το ακαταδίωκτο θεσμοθετείται, νομοθετείται, υλοποιείται από μία κυβέρνηση που θέλει να λέγεται «δημοκρατική»!

(Χειροκροτήματα από την πτέρυγα της Ελληνικής Λύσης)

Αυτό, κύριοι της Νέας Δημοκρατίας και κύριε Υπουργέ, δεν είναι δημοκρατία! Είναι τυραννία, φαυλοκρατία! Αυτό είναι!

(Χειροκροτήματα από την πτέρυγα της Ελληνικής Λύσης)

Υπηρετείτε τους τραπεζίτες, υπηρετείτε τους κυρίους που ασκούν εξουσία και έχουν θέση ευθύνης. Και ερωτώ το εξής: Όταν έχω μια θέση ευθύνης, δεν έχω καμία ευθύνη εγώ; Όταν εγώ έχω μια θέση ευθύνης να μοιράζω λεφτά, να διανέμω ποσά, δεν έχω καμία ευθύνη ούτε ποινική ούτε αστική; Ποιοι είστε στη Νέα Δημοκρατία; Έχετε το ακαταδίωκτο του Πάπα; Έχετε το αλάθητο του Πάπα;

Ούτε Πάπας είστε, παπατζήδες όμως είστε, δυστυχώς! Είστε πολιτικοί παπατζήδες!

(Χειροκροτήματα από την πτέρυγα της Ελληνικής Λύσης)

Ντρέπομαι! Και εδώ ακαταδίωκτο! Και λυπάμαι γιατί οι θεσμοί είναι ό,τι πιο ιερό υπάρχει για όλη τη δημοκρατία, για το πολίτευμά μας για το οποίο αγωνιστήκαμε όλοι, λίγο ή πολύ, οι παλαιότεροι περισσότερο.

Καλωσορίζω τον κύριο Υπουργό!

Πάμε, λοιπόν, στο νομοσχέδιο. Αν μου λέγατε, αγαπητέ μου κύριε Υπουργέ, τι τίτλο θα έδινα στο νομοσχέδιό σας, θα έλεγα σαν τίτλο «Γραφειοκρατία-Κομματοκρατία», για να μην πω «φαυλοκρατία». Και θα εξηγήσω για ποιον λόγο το λέω αυτό, κύριε Υπουργέ.

Άρθρο 95. Γιατί, κύριε Υπουργέ μου, την ώρα που ο νταής Πλεύρης, ο μέγας νταής Πλεύρης και ο νταής Μητσοτάκης μιλάνε για απελάσεις λαθρομεταναστών, μιλάνε για απελάσεις παράνομων εισβολέων, μιλάνε για ένα σωρό πράγματα για να τα ακούν τα δεξιά αυτιά –από εδώ δηλαδή, των οπαδών σας, γιατί τα αριστερά ακούν διαφορετικά- και την ίδια ώρα στο άρθρο 95 έχετε μια χαλαρή προσέγγιση στην απόδοση ιθαγένειας. Δηλαδή, τέκνο αλλοδαπού που αποκτά ιθαγένεια καθίσταται αυτόματα Έλληνας, αν είναι ανήλικο ή άγαμο.

Κι εδώ έχουμε και κάτι άλλο, κύριε Υπουργέ. Έχετε δει πουθενά εσείς να δίνεται ιθαγένεια; Αλλάξτε τον νόμο.

Ξέρετε τι σημαίνει «ιθαγένεια», κύριε ναύαρχε; Σημαίνει το γένος. Εγώ έχω δώσει ένα εύλογο παράδειγμα στο ΟΡΕΝ. Ξέρω ότι η ψευτο-Αριστερά θα πάει στα κάγκελα. Δεν με νοιάζει! Ακούστε ποια είναι η διαφορά της Ελληνικής Λύσης. Ούτε πολιτικό κόστος σκεφτόμαστε ούτε φοβόμαστε! Θα λέμε αυτό που είναι κατά φύσιν ζην!

(Χειροκροτήματα από την πτέρυγα της Ελληνικής Λύσης)

Πηγαίνει ο ναύαρχος και ο γιος του ή η κόρη του –δεν ξέρω αν έχετε- στην Ιαπωνία και γεννιέται εκεί ένα παιδί από την κόρη του ναυάρχου μας. Αυτό το παιδάκι έχει γένος ιαπωνικό; Δεν έχει. Ανθρωπολογικά δεν είναι Ιάπωνας. Έλληνας είναι.

Το ένα πολιτογραφήσεις κάποιον Έλληνα, κύριε Υπουργέ, το αντιλαμβάνομαι. «Πολιτογράφηση» λέγεται αυτό. Όμως, να τους δίνεις το γένος; Και με τον νόμο που εφαρμόζει η Νέα Δημοκρατία, τον οποίο έκανε ο ΣΥΡΙΖΑ παλαιότερα με την επανένωση των οικογενειών, όποιος παίρνει ιθαγένεια, όποιος πολιτογραφείται θα φέρνει και καμιά δεκαριά μαζί του εδώ, για να τους ταΐζουμε κιόλας!

Ε, όχι, κύριοι! Εσείς είστε όλοι εδώ μέσα, από την Αριστερά, την ψευτο-Αριστερά και τη Δεξιά, υπέρ των δικαιωμάτων των λαθρομεταναστών και εμείς είμαστε υπέρ των δικαιωμάτων των αυτοχθόνων γηγενών Ελλήνων! Πρώτα οι Έλληνες και μετά όλοι οι άλλοι!

(Χειροκροτήματα από την πτέρυγα της Ελληνικής Λύσης)

Διότι για μας, η πολιτογράφηση είναι πράξη εθνικής υπερηφάνειας. Δεν είναι μια πράξη απλά τυπική, κύριοι συνάδελφοι! Τα αποτελέσματα τα βλέπετε στη Μεγάλη Βρετανία και στη Γαλλία. Δώδεκα δήμαρχοι στη Μεγάλη Βρετανία είναι μουσουλμάνοι, οι οποίοι δεν έχουν καμία σχέση με τη Μεγάλη Βρετανία. Αυτά δεν τα βλέπετε; Τα θέλετε και εδώ; Δηλαδή, δεν θέλετε να προλάβουμε την εξέλιξη; Διότι η πρόληψη είναι προτιμότερη της θεραπείας ή της καταστολής. Πρόληψη!

Άρθρο 98. Αλλογενείς αλλοδαποί θα υποβάλλουν νέα αιτήματα πολιτογράφησης, κύριε Υπουργέ, χωρίς όριο χρονικό. Γιατί; Αν εγώ υποβάλω φορολογική δήλωση, κύριε Υπουργέ μου, μετά από πέντε μήνες –έτσι ήθελα- δεν θα έχω διοικητικό πρόστιμο; Εδώ γιατί τους λέτε ότι δεν έχουν; Έχουν δεύτερη φορά τη δυνατότητα χωρίς να έχουν όριο χρονικό. Μπορεί να κάνουν σε έναν μήνα, σε δύο μήνες, σε πέντε μήνες. Χάνουν το όριο, τους δίνετε και άλλους δέκα μήνες εσείς μετά. Κάντε το και για την εφορία έτσι, να κάνει ο καθένας όποτε θέλει δήλωση. Γιατί μόνο για αυτούς και όχι για τους Έλληνες;

Άρθρο 100. Ακούστε, εδώ είναι το επικίνδυνο του νομοσχεδίου σας. Γιατί αυξάνετε τις υπερωρίες των υπαλλήλων; Εργασία οι δημόσιοι υπάλληλοι Σαββατοκύριακα; Σαββατοκύριακα; Είναι ειδικά για το μεταναστευτικό. Θέλετε να επιταχύνετε την ιθαγένεια; Φέρνετε «fast track» νομιμοποίηση;

Και γιατί ειδική αιτιολογία έως το 2026; Τι σημαίνει έως το 2026; Θέλω να μου τα ερμηνεύσετε αυτά, επειδή θεωρώ ότι έχω ένα δείκτη νοημοσύνης αρκετά μεγάλο. Μήπως ο δικός είναι υψηλότερος και δεν καταλαβαίνω; Δηλαδή θα δουλεύουν και Σάββατα και Κυριακές και βράδια για να επιταχύνουμε τις διαδικασίες απόδοσης ιθαγένειας;

Το άρθρο 4 λέει «λάθος η επιστροφή στο δημόσιο απολυμένου για σοβαρά αδικήματα». Δηλαδή, κύριε Υπουργέ, συγγνώμη, πείτε μου ποια είναι τα σοβαρά αδικήματα. Γιατί να ξαναγυρίσει πίσω, αφού είχε υποπέσει σε σοβαρά αδικήματα; Ποιος ο λόγος;

Το άρθρο 10 είναι η επιτομή της εξυπηρέτησης της woke ατζέντας, κύριε Υπουργέ. Διαβάστε λίγο το άρθρο 10 τώρα εδώ. Τι λαγνεία είναι αυτή; Να έχουν πειθαρχικά παραπτώματα οι δημόσιοι υπάλληλοι αναφορικά με την ίση μεταχείριση για την καταπολέμηση των διακρίσεων. Βάζετε woke ατζέντα πάλι μέσα εκεί! Είναι δηλαδή αδιανόητο.

Πάμε στο άρθρο 13. Και θέλω να ρωτήσω εσάς. Κύριε Υπουργέ, καταγγέλλω εσάς επωνύμως ότι είστε απατεώνας ότι είσαι δημόσιος υπάλληλος απατεώνας. Αποδεικνύεται ότι η καταγγελία μου είναι ψευδής. Ο καταγγέλλων θα τιμωρηθεί; Γι’ αυτό; Όχι, δεν υπάρχει.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Στο ποινικό δίκαιο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας εξηγώ. Ακούστε. Σας καταγγέλλω και εσείς τραβιέστε στα δικαστήρια. Υπάρχει ρητή αναφορά ότι αυτός που κατήγγειλε θα τιμωρείται; Ξέρετε γιατί σας το λέω αυτό; Δεν ξέρετε. Γιατί οι καταγγελίες είναι ανώνυμες οι περισσότερες. Στην ιστορία με τη μαφία της Ρόδου, ήταν Ροδίτης αυτός που πήγε στην Εισαγγελία του Αρείου Πάγου. Ακόμη και ανώνυμες καταγγελίες στην εφορία ισχύουν πλέον. Τα έχετε κάνει μπάχαλο σας λέω. Στέλνω εγώ ένα χαρτί στην εφορία και λέω ότι ο Λιβάνιος είναι φοροφυγάς. Σε ξεψαχνίζει η εφορία, ενώ μπορεί να είναι και ψέματα. Δεν ελέγχει η υπηρεσία αν αυτός που στέλνει την καταγγελία, είναι υπαρκτό πρόσωπο, αφού νομοθετήσατε ότι και ανωνύμως μπορούν να καταγγέλλονται. Κάνατε ρουφιάνους ανώνυμους τους Έλληνες. Αυτό τους κάνατε, δωσίλογους. Σας λέω πράγματα που πρέπει να τα διορθώσετε.

Πάμε στο άρθρο 28. Πώς θα διοριστούν τα πενήντα εννέα μέλη του πειθαρχικού συμβουλίου; Έχετε πενήντα εννέα. Θα διοριστούν με ΑΣΕΠ, απόσπαση; Δείτε το λίγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Διαγωνισμό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ωραία, διαγωνισμός. Ξέρετε πώς γίνονται οι διαγωνισμοί στην Ελλάδα. Σαν τον ΟΠΕΚΕΠΕ γίνονται με τα δικά μας παιδιά. Να λοιπόν νέοι διορισμοί, κομματοκρατία, να μπουν οι δικοί μας άνθρωποι. Λογικό δεν είναι, αφού είναι λάφυρο το κράτος για εσάς. Λαφυραγωγείτε το κράτος. Και θα σας το απαντήσω με πολύ απλά λόγια.

Στο άρθρο 47 υπάρχει πάλι το ακαταδίωκτο. Ακούστε τώρα τι κάνατε, κύριε Υπουργέ στο άρθρο 47. Θα παραιτείται αντί να τιμωρείται κάποιος που διώκεται για σοβαρό παθολογικό παράπτωμα. Δηλαδή κάνει ένα παράπτωμα, λέει ένα συγγνώμη και παραιτείται και δεν τιμωρείται. Αυτό λέει το άρθρο. Δείτε τα. Σας τα λέω για να τα δείτε. Διορθώσετε τα.

Στα άρθρα 72 και 73, όλα εδώ είναι υπό την σκέπη του κ. Λιβάνιου -μπορεί αύριο να μην είστε Υπουργός εσείς- του Υπουργού Εσωτερικών, όλο το κράτος με ΑΕ, με γενικούς διευθυντές, γραμματείς, διοικητικά συμβούλια, διορισμοί, φιλαράκια μας, αυτές τις κυρίες με τις Ferrari,  τους άλλους τους ΟΠΕΚΕΠεδες, «φραπέδες» και «καπουτσίνους». Αυτούς θα βάλετε πάλι. Και αυτοί οι τύποι θα έχουν επιστάτη τον κύριο Υπουργό, τον κ. Λιβάνιο το λιβάδι που θα ελέγχεται και θα συγκροτείται από αυτόν.

Πάμε στα άρθρα 80 και 82. Όταν λέτε για προσλήψεις, πρέπει να λέτε και πώς ακριβώς θα γίνουν. Λέτε για τριάντα πέντε άτομα αορίστου χρόνου –φαντάζομαι τριάντα πέντε γαλάζιες ακρίδες- ένας νομικός σύμβουλος και ένας δημοσιογράφος ορισμένου χρόνου. Πείτε μου κύριε Υπουργέ, γιατί δημοσιογράφος; Να σας απαντήσω εγώ, κύριε Υπουργέ μου; Γιατί έχετε διορίσει περίπου χίλιους δημοσιογράφους σε οργανισμούς, δήμους κλπ, οι οποίοι δουλεύουν και σε κανάλια και σε site και όλη μέρα σας λιβανίζουν. Τους δίνετε 3 χιλιάρικα σε έναν οργανισμό και την άλλη όλη μέρα ο δημοσιογράφος λέει τα καλύτερα για την Κυβέρνηση. Δυστυχώς, αυτό δεν είναι κράτος.

Εάν, κύριε Υπουργέ, ο ομφάλιος λώρος σύνδεσης της Κυβέρνησης με το κράτος δεν κοπεί οριστικά και αμετάκλητα, τότε το κράτος αυτό θα παραμείνει ένα κομματικό κράτος και όχι κράτος στην υπηρεσία του πολίτη. Η Ελληνική Λύση θέλει το κράτος απομονωμένο από την Κυβέρνηση για να υπηρετεί τον πολίτη και όχι την Κυβέρνηση. Είναι ουσιαστική και ιδεολογική η διαφορά μας.

(Χειροκροτήματα από την πτέρυγα της Ελληνικής Λύσης)

Στο άρθρο 86 υπάρχουν απευθείας αναθέσεις, βόλεμα ημετέρων. Ακούστε. Θα σας το πω για να καταλάβετε. Φέρατε ένα νομοσχέδιο -δεν ξέρω αν το κάνατε εσείς ή οι νομικοί σας σύμβουλοι- στη λογική του ΟΠΕΚΕΠΕ -δυστυχώς για εσάς κύριε Υπουργέ- για τους δικούς σας «φραπέδες» και διορισμούς.

Αλλά εμείς, ευχαριστούμε δεν θα πάρουμε φραπέ. Δεν μπορούμε. «Φραπέδες» και «καπουτσίνους» η Ελληνική Λύση ούτε παίρνει, ούτε ενθυλακώνει. Αυτά στη Νέα Δημοκρατία.

Και πάμε τώρα στα υπόλοιπα και γρήγορα για να κλείνω. Έμεινα έκπληκτος κύριοι συνάδελφοι. Δεν ξέρω πόσοι είστε από την βόρεια Ελλάδα. Πανικόβλητος ο Πρωθυπουργός. Ξέρει ότι η Ελληνική Λύση καλπάζει στη βόρεια Ελλάδα. Ξέρει ότι το μόνο πατριωτικό, κοινωνικό, λαϊκό, κοινοβουλευτικό και εθνικό κόμμα καλπάζει στη Βόρεια Ελλάδα. Έλεγε η «Απογευματινή» χθες, η εφημερίδα σας, «Να κόψει τα φτερά του Βελόπουλου». Θέλετε την άποψή μου; Δεν με νοιάζει αν μου κόψει τα φτερά. Το πρόβλημα είναι ότι έκοψε τα φτερά της πατρίδος, τα φτερά της Ελλάδος, τα φτερά των Ελλήνων.

(Χειροκροτήματα από την πτέρυγα της Ελληνικής Λύσης)

Και ούτε πρόκειται να μας αγγίξει, δεν πρόκειται.

Και άκουσα εμβρόντητος πριν από λίγο Βουλευτές της Χαλκιδικής –γι’ αυτό σας λέω καμιά φορά ότι δεν φταίει ο Πρωθυπουργός, πάνε και του λένε βλακείες, ανοησίες- και Θεσσαλονίκης και του είπαν ότι το κλίμα είναι καλό, μην στεναχωριέσαι. Υπάρχουν δηλώσεις τους. Όλα πάνε καλά –λέει- για τη Νέα Δημοκρατία στην κεντρική Θεσσαλονίκη και στη Χαλκιδική και όλα βαίνουν καλώς με τα έργα τα οποία υλοποιεί η Νέα Δημοκρατία.

Τι αποδεικνύει αυτό; Ότι οι Βουλευτές της Θεσσαλονίκης και της Χαλκιδικής δεν είναι απλά ανεπαρκείς. Όχι. Αλλά με αυτό που είπαν, είναι και επικίνδυνοι. Και το λέω εν πλήρη τιμή και γνώση. Ρωτάω, λοιπόν, τους Βουλευτές Χαλκιδικής και Θεσσαλονίκης: Σας αρέσει που οι Σκοπιανοί έρχονται με το όνομα Μακεδονία μέσα στην ελληνική μία και μόνη Μακεδονία;

(Χειροκροτήματα από την πτέρυγα της Ελληνικής Λύσης)

Σας αρέσει εσάς που πηγαίνατε στα συλλαλητήρια και τρέχατε; Σας αρέσει που η Θεσσαλονίκη δεν έχει μετρό μέχρι το αεροδρόμιο; Σας αρέσει Βουλευτές της κεντρικής Θεσσαλονίκης και της Χαλκιδικής, που η Χαλκιδική δεν έχει υποδομές, δεν έχει νερό να πιει; Σας αρέσει που ουσιαστικά ο ΠΑΟΚ, ο Άρης, ο Ηρακλής δεν έχουν γήπεδο; Μέχρι χθες πίστευα ότι οι Βουλευτές της Μακεδονίας-Θράκης, της Βορείου Ελλάδος, Θεσσαλονίκης και Χαλκιδικής ήταν απλά ανεπαρκείς. Δυστυχώς δεν είναι η ανεπάρκειά τους που δεν τους βοήθησε να βοηθήσουν τη Μακεδονία μας, τη Θεσσαλονίκη μας, τη Χαλκιδική μας, τη Θράκη μας και όλη την περιφέρεια. Όχι. Σήμερα αποδείχτηκε ότι αυτοί οι Βουλευτές, όλοι της Νέας Δημοκρατίας δυστυχώς πέρα από ψεύτες -θα το πω, ακούγεται ακραίο, αλλά είναι μια πραγματικότητα που με στεναχωρεί- είναι καρεκλοθήρες, μητσοτακόδουλοι και δεν κοιτούν τη Μακεδονία. Τους βλέπει η ντροπή και ντρέπεται, δυστυχώς, για τους Βουλευτές Θεσσαλονίκης και της Χαλκιδικής.

(Χειροκροτήματα από την πτέρυγα της Ελληνικής Λύσης)

Και πάμε τώρα στα εθνικά μας θέματα. Για τα εθνικά θέματα, κύριοι συνάδελφοι, θα σας το πω. Είστε επικίνδυνοι. Δυστυχώς δεν είναι ανεπάρκεια αυτό. Είστε επικίνδυνοι και θα σας το αποδείξω.

Γιατί λέω ότι είστε επικίνδυνοι; Πολεμάμε τον Πούτιν. Είμαστε εναντίον του. Το αποφάσισε μόνος του ο Πρωθυπουργός. Και το δίλημμα που θέτετε είναι το εξής: Έχουμε εισβολή στην Κύπρο, έχουμε εισβολή στην Ουκρανία, είναι το ίδιο πράγμα. Να συμφωνήσω, είναι ένα λογικό επιχείρημα. Να ρωτήσω κάτι; Έχει συνδέσει ποτέ η Κυβέρνηση της Νέας Δημοκρατίας το Ουκρανικό με το Κυπριακό σε κάποιο μεγάλο διεθνή οργανισμό; Πήρατε ανταλλάγματα; Ζήτησε ανταλλάγματα η Νέα Δημοκρατία; Ποτέ!

(Χειροκροτήματα από την πτέρυγα της Ελληνικής Λύσης)

Άρα. η σύνδεση είναι ανεπαρκής. Είναι το άλλοθι του αποτυχημένου. Είναι το άλλοθι και η δικαιολογία να πολεμήσουμε τον Βλαντιμίρ Πούτιν και τη Ρωσία, υπέρ ποίου; Και την ίδια ώρα ο Πρωθυπουργός της χώρας συναντά τον εχθρό του Τραμπ, τον Μέρντοχ και τρώνε και πίνουν μαζί στην Τήνο. Ο Μέρντοχ ήθελε να τον βάλει φυλακή τον Τραμπ και τον συνάντησε στην Τήνο και έφαγε μαζί του. Πόσο πολιτικά ανόητος είναι ο Βελόπουλος που ως πρωθυπουργός της Ελλάδος ξέρει ότι ο Τραμπ, ο πλανητάρχης είναι εχθρός ενός ανθρώπου και πάει και τον συναντάει; Είναι πολύ πολιτικά ανόητο αυτό που έκανε ο Έλληνας Πρωθυπουργός.

(Χειροκροτήματα από την πτέρυγα της Ελληνικής Λύσης)

Είμαι φειδωλός στην κρίση μου, για να μην πω κάτι άλλο.

Σας λέγαμε «ακούστε μας, κάντε ΑΟΖ με την Κύπρο» και θα τελείωνε το θέμα το τουρκολιβυκό. Δεν κάνατε ποτέ. Σας κάρφωσε σήμερα η εφημερίδα «Καθημερινή», κύριε Υπουργέ. Διαβάσατε «Καθημερινή», κύριοι της Νέας Δημοκρατίας, για να δείτε τι Υπουργείο Εξωτερικών έχετε και τι Κυβέρνηση έχετε;

Κύριε Λιβάνιε, σας διαβάζω τι λέει η σημερινή «Καθημερινή». «Δεν τρώει πολύ» είναι ο τίτλος. Μη γελάς, Μπάρκα, άκου τι είπε. «Ο γιος του Χαφτάρ κατά την πρόσφατη επίσκεψη της ελληνικής αποστολής τον περασμένο Ιούλιο μετά το πέρας των επαφών πρότεινε σε Έλληνα αξιωματούχο να φάνε μαζί. Η απάντηση που πήρε τον εξέπληξε. Ο Έλληνας αξιωματούχος του είπε δεν τρώει πολύ και δεν έχει χρόνο, παίρνοντας βραβείο διπλωματίας και ενίσχυσης διαπροσωπικών σχέσεων».

Του ζητάει ο γιος του Χαφτάρ, που κάνει τα κουμάντα, ναύαρχέ μου, «πάμε να φάμε ιδιωτικά, γιατί οι δουλειές έτσι γίνονται οι καλές, έλα να φάμε να μιλήσουμε» και ο αξιωματούχος σας, λέει η «Καθημερινή», «δεν τρώω πολύ εγώ», έτσι είπε. Ξέρετε κάτι; Τώρα μπορεί ο Έλληνας αξιωματούχος να μην τρώει με τον γιο του Χαφτάρ, τρώει ο Ερντογάν, ο Φιντάν και κάνατε έγκλημα με τη Λιβύη! Φταίτε για αυτά που γίνονται στη Λιβύη, φταίτε!

(Χειροκροτήματα από την πτέρυγα της Ελληνικής Λύσης)

Για τη Μονή Σινά, η Ορθοδοξία, κατά την άποψή μας, είναι η υπερδύναμη του Ελληνισμού. Είναι ένα γεωπολιτισμικό εργαλείο για την εξωτερική πολιτική που ουδέποτε χρησιμοποιήθηκε πραγματικά από καμία ελληνική κυβέρνηση, κύριε Λιβάνιε. Κάποια στιγμή ο γεωπολιτισμός πρέπει να διδαχθεί εδώ μέσα, τι σημαίνει γεωπολιτισμός, θρησκεία, πολιτισμικά στοιχεία. Είναι ανίδεοι οι περισσότεροι και θα έλεγα είναι και λογικό, δεν ασχολείστε με αυτά οι περισσότεροι. Είναι ένα εργαλείο, μια πυρηνική κεφαλή, ο γεωπολιτισμός. Εμείς ουδέποτε τη χρησιμοποιήσαμε ως χώρα. Εσείς -και αναφέρομαι κυρίως εδώ- δυστυχώς πάντοτε πολεμάτε την Ορθοδοξία, οι περισσότεροι, πλην εδώ.

Είναι εγκληματικές όμως οι ευθύνες της Κυβέρνησης για τη Μονή Σινά. Ακούς από παντού. Άθλιες οι εικόνες που είδαμε, προκαλεί θλίψη. Είναι μείζον εθνικό θέμα. Και επειδή είναι εθνικό θέμα μείζον και ακόμα κυοφορείται, ίσως να μπορούμε να προλάβουμε να σώσουμε την κατάσταση. Γιατί φοβάμαι ότι έκαναν τα αδύνατα δυνατά σε αυτήν την Κυβέρνηση με πίεση των υπολοίπων που πολεμούν την Ορθοδοξία και ό,τι Ορθόδοξο να χάσουμε και τη Μονή Σινά. Εσείς πολεμάτε την Ορθοδοξία, που είναι γεωπολιτικό πυρηνικό όπλο. Εμείς υπερασπιζόμαστε την Ορθοδοξία χωρίς να την καπηλευόμαστε!

(Χειροκροτήματα από την πτέρυγα της Ελληνικής Λύσης)

Και ξέρετε ότι κάθε μέρα βιάζεστε. Είστε όλοι υπέρ των απόψεων Σόρος. Να αποχωρούν κάποιοι, λογικό είναι.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Για νερό πάμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν λέω για εσάς.

Είστε υπέρ των απόψεων Σόρος. Ξέρετε τι λέει ο Τραμπ για τον Σόρος, κύριοι συνάδελφοι; Solidarity Now, παιδιά. Τώρα υπογράφουν οι δήμοι. Γελάς, Μπάρκα. Δουλίτσες πάλι, Solidarity Now. Άκου τώρα τι λέει ο Τραμπ; Πλανητάρχης είναι, τι να κάνουμε; Τον βρίζετε όλοι εδώ μέσα. Τον βρίζετε, γι’ αυτό ακόμα δεν έχει έρθει πρεσβευτής των Ηνωμένων Πολιτειών στη χώρα μας. Γιατί ένα Ελληνικό Κοινοβούλιο βρίζει συνεχώς τον Ντόναλντ Τραμπ και τον Πούτιν.

(Χειροκροτήματα από την πτέρυγα της Ελληνικής Λύσης)

Πούτιν όχι εσείς, να τα λέμε όλα.

**ΔΙΟΝΥΣΙΟΣ ΧΑΤΖΗΔΑΚΗΣ:** Ποτέ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κύριε Ναύαρχέ μου, δυστυχώς, βρίζετε τον Τραμπ. Και ο Πρωθυπουργός ο ίδιος μίλησε για τραμπισμό εδώ μέσα. Το είπε.

Τι είπε ο Τραμπ; Ο Σόρος και η ομάδα των ψυχοπαθών έχουν προκαλέσει μεγάλη ζημιά στις Ηνωμένες Πολιτείες. Το ίδιο συμβαίνει και στην Ελλάδα. Εσείς είστε με τον Σόρος και εμείς είμαστε απέναντι στον Σόρος. Ας επιλέξει ο ελληνικός λαός με ποιους είναι. Καταθέτω στα Πρακτικά τη δήλωση του Τραμπ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φτιάχνετε λοιπόν αλήθειες, κύριε Υπουργέ. Και τώρα θα πούμε την πραγματικότητα, γιατί ξέρετε άλλο η λέξη «αλήθεια», που βγαίνει από τη «λήθη» και άλλο η πραγματικότητα, Υπουργέ. Θριαμβολογείτε ότι τα φορολογικά έσοδά σας αυξήθηκαν κατά 40 δισεκατομμύρια ευρώ το πρώτο εξάμηνο. Βγαίνει ο Πρωθυπουργός και το λέει, θρίαμβος! Το ζήτημα είναι πού οφείλονται τα έσοδα αυτά. Στους έμμεσους φόρους και την αισχροκέρδεια των υψηλών τιμών των προϊόντων που παίρνετε τον ΦΠΑ.

Και είστε και καθ’ έξη ψεύτες, κύριε Υπουργέ. Όχι εσείς, η Κυβέρνησή σας. Λέτε τώρα στη ΔΕΘ ότι θα μειώσετε τον ΦΠΑ. Μα, είστε υποχρεωμένοι από την Κοινοτική Οδηγία να μηδενίσετε τον ΦΠΑ σε βασικά αγαθά. Γιατί μέχρι τώρα κλέβατε τους Έλληνες, τους κλέβατε, πλιάτσικο έκανε η Κυβέρνηση με την αισχροκέρδεια.

Έχουμε σκάνδαλα παντού, μίζες, διαφθορά, αλλά κανένας φυλακή, ακαταδίωκτο, φτιάξατε καρτέλ. Να σας πω, κύριε Υπουργέ, τώρα αρχίζει το γλέντι. Για έναν Υπουργό σας είναι το γλέντι. Εγώ θα στο πω. Η Κυβέρνηση αυτή είναι δούλος της πλουτοκρατίας, είναι δούλος του καπιταλισμού, του αισχρού καπιταλησμού –με ήτα-. Υπάρχει εταιρεία, η ΤΙΚΟΥΝ ΟΛΑΜ, που είναι η μόνη εταιρεία με εγκεκριμένα σκευάσματα κάνναβης στα φαρμακεία. Ναι ή όχι; Είναι η μόνη εταιρεία, μία, μονοπωλιακή, μία. Περιέργως οι άλλες εταιρείες που θέλουν να κάνουν δουλίτσα παρόμοια –εγώ είμαι εναντίον της κάνναβης- δεν τους επιτρέπεται, καθυστερούν, κύριε Υπουργέ. Στη διοίκηση της εταιρείας ποιος είναι, κύριοι συνάδελφοι; Εγώ θα πω ονόματα. Ρωτώ, είναι ή δεν είναι ο Βασίλης Μηλιώνης της Energa;

Δεν λέω, είναι επιχειρηματίας ο άνθρωπος, λεφτουδάκια βγάζει, αλλά είναι και προσωπικός φίλος Υπουργού σας, κύριε Λιβάνιε. Την ώρα που η εταιρεία έκανε εγκαίνια στην Κόρινθο ήταν ο Υπουργός σας εκεί. Παρέστη στα εγκαίνια, ενώ ήταν ο αρμόδιος Υπουργός που έδωσε την άδεια για να γίνει η συγκεκριμένη «επένδυση». Μέχρι το 2028 η αγορά φαρμακευτικής κάνναβης θα αγγίξει τα 2 δισεκατομμύρια -το ακούτε;- 2 δισεκατομμύρια!

Και θα σας πω και το χειρότερο τώρα. Έκθεση του ορκωτού λογιστή από το site VoiceNews.gr, την καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε τι λέει; Η εταιρεία δεν έχει ελεγχθεί φορολογικά τα έτη 2018, 2019, 2020. Τώρα τι να πω εγώ; Ότι ο Υπουργός αυτός καλύπτει την εταιρεία όταν στις δικές μου εταιρείες έχουν κάνει πάνω από πενήντα φορές έλεγχο; Πείτε μου εσείς. Και μονοπώλιο, μονοπωλιακού χαρακτήρα η πώληση, προστατευόμενο είδος η εταιρεία, και ανέλεγκτη από τις φορολογικές αρχές. Γιατί; Σκανδαλάρα ολκής! Όταν τον κουλουρά για 5 ευρώ τον ελέγχετε, τα δισεκατομμύρια τα αφήνετε να περνάνε, κύριε Υπουργέ, σα να είναι τρέιλερ, δυστυχώς!

(Χειροκροτήματα από την πτέρυγα της Ελληνικής Λύσης)

Ρεπορτάζ του τηλεοπτικού σταθμού OPEN του Χαριτάτου για την κυρία Ferrari. Την ξέρετε την κυρία Ferrari; Καλλιόπη Σεμερτζίδου, είναι αυτή, η δική σας, ζήτω η Νέα Δημοκρατία, μορφή. Ακρίδες, είπαμε, γαλάζιες ακρίδες παντού. Είχε μια πετυχημένη επιχείρηση σε ένα δικό της ακίνητο στην Κοζάνη το οποίο το πούλησε. Και τι γραφείο έκανε εκεί η κυρία ξέρετε; Μελετητικό γραφείο που εξυπηρετούσε αιτήσεις του ΟΠΕΚΕΠΕ. Αποκάλυψη του τηλεοπτικού σταθμού OPEN του Χαριτάτου. Σε ποιον ανήκει αυτή επιχείρηση οέο; Σε πρώην πρόεδρο του ΟΠΕΚΕΠΕ! Τα ακούτε, κύριοι συνάδελφοι, κύριε ναύαρχέ μου;

Αυτά δεν είναι υποχρεωμένος να τα ξέρει ο Πρωθυπουργός. Είναι υποχρεωμένοι όμως αυτές τις ακρίδες που ταΐζετε οι Υπουργοί και οι Υφυπουργοί και οι Γραμματείς σας να τον ενημερώνουν. Εάν τον ενημερώνουν και δεν έκανε τίποτα, είναι συμμέτοχος στο σκάνδαλο του ΟΠΕΚΕΠΕ. Εάν δεν τον ενημέρωσαν, τότε είναι αδαής και επικίνδυνος για Πρωθυπουργός της χώρας!

(Χειροκροτήματα από την πτέρυγα της Ελληνικής Λύσης)

Σας τα λέω, βρείτε τα. Ξέρετε τώρα, επειδή εδώ πολλοί από εσάς θα στεναχωρηθείτε τώρα, πηγαίνετε στον Αστέρα και κάνετε μπάνιο. Μπορεί να μην πηγαίνετε εσείς, αλλά έχω δει κάτι Υπουργούς δικούς σας εκεί σε κάτι φωτογραφίες στον Αστέρα Βουλιαγμένης. Πήραν και βάλανε ένα δίχτυ, ξέρετε, μαύρο, για να μην μπορούν έρθουν άλλοι να κάνουν μπάνιο στη συγκεκριμένη αμμουδιά. Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διότι οι πλουτοκράτες θεωρούν πλεμπέους τους πολίτες. Δεν θέλει η ελίτ της Ελλάδος να κάνει μπάνιο μαζί με τον φτωχό. Ο φτωχός είναι παρίας, δεν αξίζει τον κόπο. Έτσι και οι Υπουργοί τους. Θέλουν δίχτυ γύρω-γύρω, καλυμμένοι, για να μπορούν να κάνουν το μπάνιο τους ήσυχοι, να μην τους κολλήσουν οι φτωχοί τη φτώχεια τους. Εσείς, λοιπόν, είστε με τους πλουσίους και η Ελληνική Λύση είναι με τους φτωχούς Έλληνες πολίτες, με αυτούς που δικαιούνται μια καλύτερη μέρα, ένα καλύτερο αύριο!

(Χειροκροτήματα από την πτέρυγα της Ελληνικής Λύσης)

Ποια κοινωνία θέλετε; Την κοινωνία όπου οι φτωχοί και η μεσαία τάξη πληρώνει φόρους, ενώ οι πλουτοκράτες δεν πληρώνουν. Σας είπα, τέσσερα χρόνια δεν τους έλεγξαν. Τι να πω τώρα;

Παρακαλώ, κύριε;

**ΣΤΥΛΙΑΝΟΣ ΦΩΤΟΠΟΥΛΟΣ:** Τα δύο χρόνια παραγράφηκαν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τα δύο χρόνια παραγράφηκαν -έχει δίκιο ο φοροτεχνικός κ. Φωτόπουλος-, γιατί είναι από το 2018-2019. Άρα, τα δύο τέλειωσαν. Ό,τι κομπίνα έκαναν, έκαναν. Έχει παραγραφεί. Φαίνεται ότι είναι βρώμικη η ιστορία.

Ενοχλήθηκε ένας Υπουργός σας που σας είπα «βρώμικους», που σας είπα «διεφθαρμένους» -όχι εσάς- και μίλησα για τοξικότητα. Εγώ σας αποκάλεσα διεφθαρμένους, βρώμικους και δεν ξέρω τι άλλο. Πώς σας αποκάλεσε ο διεθνής Τύπος; Θα σας πω εγώ τι γράφει ξένη εφημερίδα: «Ο Έλληνας Πρωθυπουργός έχει πολλή βρωμιά στα χέρια του». Άρα, ο διεθνής Τύπος τον αποκαλεί «βρώμικο Πρωθυπουργό».

Εμείς λοιπόν θα καθαρίσουμε τη βρωμιά σας και θα βάλουμε φυλακή τα λαμόγια σας, θα ελέγξουμε τα περιουσιακά σας στοιχεία από το 1974 και μετά. Όλων σας!

(Χειροκροτήματα από την πτέρυγα της Ελληνικής Λύσης)

Θα σας πω και κάτι τελευταίο και κλείνω εδώ. Όλα τα κάνετε λάθος. Έχουμε τελείως διαφορετική αντίληψη για τον τουρισμό και τη μονοκαλλιέργειά του.

Ναύαρχέ μου, μιλάτε για τον πλούτο που μας φέρνει ο τουρισμός στην Ελλάδα. Όμως, κάνετε λάθος. Ξέρετε γιατί; Λέτε ότι έρχονται τουρίστες στην Ελλάδα και αφήνουν τα λεφτά τους.

Κύριοι συνάδελφοι, μια χώρα είναι πλούσια όταν εξάγει τουρίστες και όχι όταν περιμένει για να κάνει τον σερβιτόρο στον οποιοδήποτε «ξυπόλητο» τουρίστα που έρχεται στην Ελλάδα. Αν είναι πλούσια η Ελλάδα, ο Έλληνας θα κάνει ο ίδιος τουρισμό. Εμείς αυτήν την Ελλάδα ονειρευόμαστε, όπου ο Έλληνας θα πηγαίνει στα ελληνικά νησιά των 1000 ευρώ, των 500 ευρώ, των 600 ευρώ την ημέρα, θα έχει λεφτά, θα πληρώνει, θα περνάει σαν Αλή Πασάς, σαν πασάς στα Γιάννενα, αλλά όχι να περιμένει ως επαίτης το ένα ευρώ του οποιουδήποτε «ξυπόλητου» τουρίστα.

Επειδή μας λέγατε πού θα βρούμε δέκατο τρίτο και δέκατο τέταρτο μισθό, έχουμε καταθέσει ολόκληρη μελέτη, ναύαρχέ μου. Δεν μπορώ να τη διαβάσω, γιατί πιέζει ο χρόνος και δεν θέλω να ξεπεράσω τον χρόνο. Θα σας δώσω μόνο μερικά σημεία σπατάλης από τη μελέτη, που έκανε ό κ. Βιλιάρδος με τους δικούς μας εμπειρογνώμονες.

Στο Δημόσιο έχουμε σπατάλη ένα δισεκατομμύριο ευρώ σε κονδύλια που μπορούν να περικοπούν. Ο ΟΠΕΚΕΠΕ είναι κάποια εκατομμύρια ευρώ τον χρόνο τουλάχιστον. Πέντε χιλιάδες μετακλητοί και σύμβουλοι, κόστος 500 εκατομμύρια. Συνδέουμε τον τουρισμό με τον πρωτογενή τομέα, ένα προς επτά η υπεραξία. Μείωση Ανεξαρτήτων Αρχών από τριάντα επτά σε πέντε, μαζί με κάποιους άλλους φορείς. Αυτό είναι ένα δισεκατομμύριο ετησίως. Καταπολέμηση της νοθείας στο λαθρεμπόριο κ.λπ., ένα δισεκατομμύριο ευρώ. Τέλος στις υπερτιμολογήσεις και αναθέσεις στο Δημόσιο, 1 δισεκατομμύριο ευρώ. Τα χρήματα των παρόχων που δόθηκαν, που είναι 10 δισεκατομμύρια και τα πλήρωσε ο Έλληνας φτωχός στο ρεύμα του, δεν θα τα ξαναδώσει ποτέ. Φορολόγηση εσόδων - εξόδων με 15% οριζόντιο φόρο. Κατάργηση του αναβαλλόμενου φόρου στους τραπεζίτες. Εισαγωγή ακινήτων και λοιπών περιουσιακών στοιχείων Δημοσίου στο χρηματιστήριο. Τεράστια η υπεραξία!

Είναι αναρτημένα όλα αναλυτικά στο διαδίκτυο, Υπουργέ μου. Αυτά είναι η κεντρική ιδέα.

Τιτλοποίηση ενεργειακών αποθεμάτων ορυκτών πρώτων υλών, σύνδεση με συντάξεις τριών και τεσσάρων χιλιάδων ευρώ, που μπορεί να γίνει, όπως έκανε η Νορβηγία. Η Ομάδα Αήθειας το 2023 μου επιτέθηκε και σήμερα η Απογευματινή έχει ολοσέλιδο. Και ο νόμος που έρχεται λέει το ίδιο ακριβώς που λέγαμε εμείς. Σύνολο 38 δισεκατομμύρια ανά έτος.

Εμείς δεν ψάχνουμε τα λεφτόδεντρα. Όχι! Και δεν θέλουμε να βρούμε λεφτόδεντρα.

Κύριε Λιβάνιε, εμείς θα κόψουμε τα κλεφτόδεντρα των «ακρίδων» που εσείς ταΐσατε.

(Χειροκροτήματα από την πτέρυγα της Ελληνικής Λύσης)

Γι’ αυτό και ζητάμε από τους Έλληνες, μετά τα χαμένα χρόνια της Νέας Δημοκρατίας, που κατέστρεψαν την πατρίδα, να παλέψουμε όλοι μαζί οι Έλληνες, ούτε οι αριστεροί ούτε δεξιοί. Ο φτωχός Έλληνας που πεινάει, ο φτωχός δημόσιος υπάλληλος, ο αγρότης, ο κτηνοτρόφος, ο άνθρωπος του μόχθου, ο άνθρωπος του μεροκάματου ας παλέψει μαζί, για να χαρούμε τα επόμενα χρόνια της Ελλάδος και των Ελλήνων.

Εξάλλου, Έλληνά μου, το πρόστιμο που πληρώνεις για την αδιαφορία σου στα κοινά και που δεν ψηφίζεις είναι ότι η τύχη σου επαφίεται και καθορίζεται από ανόητους και κλέφτες.

Ψήφισε λοιπόν την πατριωτική, εθνική, κοινωνική, λαϊκή Ελληνική Λύση, για να δει μια άσπρη μέρα η Ελλάδα και οι Έλληνες.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Τον λόγο έχει τώρα ο Πρόεδρος της Κοινοβουλευτικής Ομάδας της Νέας Αριστεράς, ο κ. Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Πρόεδρε, θα ήθελα να ξεκινήσω εκφράζοντας, και από δω και από το Βήμα της Βουλής, μια και είναι η πρώτη ομιλία μου μετά τις θερινές διακοπές, τα ειλικρινή μου συλλυπητήρια στην οικογένεια, τους οικείους και το κόμμα βεβαίως της Νέας Δημοκρατίας για τον εκλιπόντα πρώην Υπουργό και Γραμματέα της Κοινοβουλευτικής Ομάδας της Νέας Δημοκρατίας, τον Απόστολο Βεσυρόπουλο.

Κυρίες και κύριοι συνάδελφοι, η Βουλή έκλεισε τις εργασίες της πριν από έναν περίπου μήνα, στο τέλος Ιουλίου, με ένα νομοσχέδιο που περιείχε έναν Ποινικό Κώδικα και διαγραφές για τους φοιτητές των κρατικών πανεπιστημίων. Και σήμερα η Βουλή ανοίγει και πάλι. Και το πρώτο νομοσχέδιο το οποίο έρχεται στην Ολομέλεια για να συζητηθεί και να ψηφιστεί είναι ένα νομοσχέδιο το οποίο περιέχει ποινικοποίηση της συνδικαλιστικής, της κοινωνικής, της πολιτικής δράσης των δημοσίων υπαλλήλων. Περιέχει επίσης μπόλικα νέα πειθαρχικά αδικήματα. Και περιέχει και μία σφοδρή, θα έλεγα, επιθυμία, όπως εκφράζεται μέσα από τις γραμμές αυτού του νομοσχεδίου, για απολύσεις.

Δεν πρέπει να ξεχνάμε εξάλλου, κύριε Υπουργέ, ότι αυτή είναι και η αγαπημένη ενασχόληση του κ. Μητσοτάκη, του ιδίου προσωπικά, από το μακρινό 2014 όταν ήταν Υπουργός Διοικητικής Μεταρρύθμισης, τότε που με περισσή χαρά ο κ. Μητσοτάκης εξέφραζε πολιτικές και εφάρμοζε πολιτικές για εφεδρείες, για διαθεσιμότητες, για απολύσεις στο Δημόσιο. Θα μπορούσε ενδεχομένως κάποιος να πει ότι αυτό είναι μια εμμονή του κ. Μητσοτάκη.

Εγώ όμως θα αντιτείνω ότι δεν είναι εμμονή. Όχι, δεν πρόκειται για εμμονή του κ. Μητσοτάκη. Είναι στρατηγική του κ. Μητσοτάκη. Είναι πολιτική επιλογή της Κυβέρνησης Μητσοτάκη η διάλυση του Δημοσίου, για να δώσει ακόμα περισσότερο χώρο, ακόμα μεγαλύτερο χώρο στα ιδιωτικά συμφέροντα.

Προσέξτε -γιατί πάντα στην πολιτική το timing έχει σημασία- ότι όλα αυτά που σήμερα υιοθετούνται εδώ στη Βουλή έρχονται την ίδια ακριβώς στιγμή που η κοινωνία βλέπει Υπουργούς μιας Κυβέρνησης βουτηγμένης στα σκάνδαλα, με τελευταίο βεβαίως αυτό του ΟΠΕΚΕΠΕ, να μην ελέγχονται, να μην ελέγχονται οι Υπουργοί με επιλογή της Κυβέρνησης και της κοινοβουλευτικής πλειοψηφίας ούτε καν από τη Βουλή στο πλαίσιο μιας προανακριτικής επιτροπής. Αυτό βλέπει η κοινωνία. Και την ίδια στιγμή ο κ. Μητσοτάκης ψάχνει να βρει τρόπους για να φιμώσει, για να τρομοκρατήσει, για να στοχοποιήσει, για να απολύσει τελικά δημοσίους υπαλλήλους.

Είναι εμφανές αυτό το οποίο, κατά τη γνώμη μου, κάνει η Κυβέρνηση, κυρίες και κύριοι συνάδελφοι. Δεν είναι μόνο κοινωνικός αυτοματισμός. Προφανώς είναι αυτό το οποίο το γνωρίζουμε από παλιά. Είναι μια λογική που λέει ότι για όλα φταίνε οι κακοί, οι τεμπέληδες δημόσιοι υπάλληλοι και προσπαθεί να στρέψει τη μία κοινωνική ομάδα απέναντι στην άλλη. Προφανώς είναι και αυτό, αλλά δεν είναι μόνο αυτό.

Ο στόχος εδώ είναι ο εκφοβισμός. Ο στόχος είναι η φίμωση. Ο στόχος είναι εκείνοι οι δημόσιοι υπάλληλοι οι οποίοι ελέγχουν, οι οποίοι καταγγέλλουν, οι οποίοι επιλέγουν με κόστος πολλές φορές να προστατεύσουν το δημόσιο συμφέρον, αυτοί οι δημόσιοι υπάλληλοι να απειληθούν, να διωχθούν, να απολυθούν.

Το πιο χαρακτηριστικό και πρόσφατο παράδειγμα είναι αυτό το οποίο συμβαίνει στον ΟΠΕΚΕΠΕ -μην το ξεχνάμε-, όπως μας τα έλεγαν και οι συνδικαλιστές στις συναντήσεις που είχαμε εδώ στη Βουλή, όπως συμβαίνει και με τους εκπαιδευτικούς, οι οποίοι όταν τολμάνε να διεκδικήσουν, όταν τολμάνε να απεργήσουν, διώκονται γι’ αυτό και στέλνονται στα πειθαρχικά.

Διότι βεβαίως όταν έχεις μια Κυβέρνηση παραγωγής σκανδάλων, όπως είναι η Κυβέρνηση του κ. Μητσοτάκη, μόνο με επιβολή ομερτά μπορεί να λειτουργήσει και να νομοθετεί ως χωροφύλακας.

Τι μας ζητάει λοιπόν σήμερα να ψηφίσουμε, κυρίες και κύριοι συνάδελφοι, η Κυβέρνηση και το αρμόδιο Υπουργείο; Μας ζητάει να ψηφίσουμε ένα νομοσχέδιο το οποίο προβλέπει απόλυση δημοσίων υπαλλήλων όχι για σοβαρά ποινικά αδικήματα -γιατί γι’ αυτά έτσι κι αλλιώς υπήρχε νομοθεσία και από πριν, προβλεπόταν από την κείμενη νομοθεσία-, αλλά επειδή αντιστέκονται σε μια διαδικασία υποτιθέμενης αξιολόγησης, γιατί ο συνδικαλιστικός τους φορέας έχει προκηρύξει αποχή και γι’ αυτό να απολυθούν.

Μας ζητάει επίσης να ψηφίσουμε ένα νομοσχέδιο το οποίο εξοβελίζει τους αιρετούς εκπροσώπους των εργαζομένων από τα πειθαρχικά συμβούλια, ένα δημοκρατικό κεκτημένο δεκαετιών και την ίδια στιγμή εξοβελίζει βεβαίως και τους δικαστές που θα μπορούσαν να εγγυηθούν αμερόληπτη κρίση σε τέτοιες υποθέσεις. Είναι ένα νομοσχέδιο που πίσω από την υποτιθέμενη επιτάχυνση των διαδικασιών κρύβει την καταπάτηση της εγγύησης των δικαιωμάτων.

Δυστυχώς, κύριε Υπουργέ, είναι πολλά τα αντίστοιχα νομοσχέδια που έχετε φέρει, κυρίως ο Υπουργός Δικαιοσύνης κ. Φλωρίδης, αλλά φαίνεται ότι ακολουθούν και άλλα Υπουργεία.

Είναι ένα ακόμα νομοσχέδιο ποινικού λαϊκισμού που αμφισβητεί ευθέως το τεκμήριο της αθωότητας και εν τέλει -γιατί αυτός ο απώτερος στόχος- είναι ένα νομοσχέδιο που, όπως προείπα, θέλει να εκφοβίσει, θέλει να φιμώσει, θέλει να απολύσει.

Σήμερα, όμως, στις σημερινές συνθήκες που αντιμετωπίζουν οι εργαζόμενοι, που αντιμετωπίζει η δημόσια διοίκηση, θα έπρεπε να συζητάμε άλλα πράγματα. Θα έπρεπε να γίνεται η συζήτηση σε μια εντελώς διαφορετική κατεύθυνση. Τι θα έπρεπε κανονικά να συζητάμε; Θα έπρεπε να συζητάμε την επαναφορά του δέκατου τρίτου και του δέκατου τέταρτου μισθού στους δημοσίους υπαλλήλους. Αυτό θα έπρεπε να συζητάμε πρώτα και κύρια, για να αρθούν οι αδικίες της μνημονιακής περιόδου εδώ και πάνω από δώδεκα-δεκατρία χρόνια.

(Χειροκροτήματα από την πτέρυγα της Νέας Αριστεράς)

Θα έπρεπε να συζητάμε τη στεγαστική κρίση, τα μέτρα που θα έπρεπε ήδη να έχουν παρθεί, γιατί μπαίνει ο Σεπτέμβρης σε λίγες μέρες και πάλι θα έχουμε περιπτώσεις νεοδιόριστων εκπαιδευτικών οι οποίοι θα κοιμούνται στα αυτοκίνητά τους στα νησιά και οι νέοι φοιτητές θα ψάχνουν για σπίτι και θα καταλήγουν τελικά να μην μπορούν να πάνε να σπουδάσουν στη Νομική της Κομοτηνής, αλλά να πρέπει να πάνε στο ΙΕΚ της γειτονιάς τους, όπως τους συμβούλεψε τις προάλλες και η Υπουργός Παιδείας κ. Ζαχαράκη. Χίλιοι νεοδιοριζόμενοι και αναπληρωτές εκπαιδευτικοί παραιτήθηκαν το 2024. Προσέξτε, χίλιοι μόνο από τους εκπαιδευτικούς παραιτήθηκαν το 2024 λόγω εξαντλητικών συνθηκών. Αυτό θα έπρεπε να συζητάμε.

Αυτό που θα έπρεπε να ψηφίζουμε σήμερα είναι η ένταξη των γιατρών στα βαρέα και ανθυγιεινά. Αυτό θα έπρεπε να ψηφίζουμε σήμερα, αφού υπάρχει και το περίφημο υπερπλεόνασμα πλέον.

(Χειροκροτήματα από την πτέρυγα της Νέας Αριστεράς)

Αυτό θα έπρεπε να ψηφίζουμε σήμερα, την ένταξη των γιατρών του ΕΣΥ που τους έχει διαλύσει η Κυβέρνηση και την ίδια στιγμή ο κ. Μητσοτάκης και ο κ. Γεωργιάδης έχουν το θράσος να βγαίνουν και να πανηγυρίζουν, γιατί λένε ότι αξιολόγησαν θετικά τις υπηρεσίες του ΕΣΥ οι πολίτες.

Τι αξιολόγησαν θετικά οι πολίτες; Αξιολόγησαν την αυταπάρνηση, αξιολόγησαν την υπεράνθρωπη προσπάθεια των υγειονομικών, των γιατρών, των νοσηλευτών, του προσωπικού του ΕΣΥ για να προσφέρουν στοιχειώδεις υπηρεσίες υγείας. Αυτό αξιολόγησαν θετικά οι πολίτες και όχι βεβαίως το γεγονός ότι εν έτει 2025 πεθαίνουν άνθρωποι γιατί τα ασθενοφόρα δεν έχουν οδηγούς, όχι το γεγονός ότι η Ελλάδα είναι πρώτη στην Ευρωπαϊκή Ένωση σε ανικανοποίητες ιατρικές ανάγκες λόγω κόστους, τέσσερις φορές πάνω από τον ευρωπαϊκό μέσο όρο. Δεν πανηγυρίζουν γι’ αυτά οι πολίτες ούτε για το ότι είναι πρώτη η Ελλάδα. Προσέξτε: 40% έναντι 15% του ευρωπαϊκού μέσου όρου πρώτη η Ελλάδα στις ιδιωτικές δαπάνες υγείας, σχεδόν τρεισήμισι φορές επάνω από τον ευρωπαϊκό μέσο όρο.

Βεβαίως την ίδια στιγμή –γιατί αυτά είναι αλληλένδετα, συγκοινωνούντα δοχεία είναι αυτά, χάνει το δημόσιο σύστημα, κερδίζει το ιδιωτικό- στις τελευταίες θέσεις, στον πάτο της Ευρώπης στη δημόσια χρηματοδότηση του συστήματος, με εξουθενωμένους, με διαλυμένους γιατρούς και νοσηλευτές που ψάχνουν να βρουν τρόπο να φύγουν από το σύστημα γιατί δεν αντέχουν άλλο. Αυτή είναι η κατάσταση, αυτή είναι η πραγματικότητα για την οποία πανηγυρίζουν ο κ. Μητσοτάκης και ο κ. Γεωργιάδης.

Πιστεύετε πραγματικά, πιστεύετε ειλικρινά ότι υπάρχουν εκεί έξω στην ελληνική κοινωνία πολίτες οι οποίοι πανηγυρίζουν, οι οποίοι σας πιστεύουν όταν μιλάτε για αξιολόγηση, όταν μιλάτε για αξιοκρατία;

Είδαμε πολύ πρόσφατα πώς αντιλαμβάνεται η Κυβέρνηση την αξιολόγηση. Δεν μπορώ να μην αναφερθώ στη γνωστή υπόθεση –έχω καταθέσει και ερώτηση γι’ αυτό το θέμα, ελπίζω να έλθει ο αρμόδιος Υπουργός να απαντήσει- για το περίφημο πρόγραμμα BioStars για την έρευνα. Μια Eπιτροπή δώδεκα ανθρώπων, δώδεκα επιστήμονες κλήθηκαν να αξιολογήσουν περίπου χίλιες αιτήσεις μέσα σε δύο μήνες και όχι με τη στήριξη ενός δικτύου κριτών, όπως γίνεται σε όλη την Ευρώπη. Μόνη της αυτή η Επιτροπή, τα δώδεκα μέλη της Επιτροπής και μάλιστα σε επιστημονικά αντικείμενα για τα οποία δεν είχε καμία εποπτεία αυτή η Επιτροπή.

Ποιο ήταν το αποτέλεσμα; Δεν το λέω εγώ, το καταγγέλλουν οι ίδιοι οι ερευνητές, το καταγγέλλει ολόκληρη η ερευνητική κοινότητα. Αξιολογήσεις οι οποίες έγιναν στο άψε-σβήσε με copy-paste, εκτεταμένη χρήση ChatGPT για να βγάλουμε τις αξιολογήσεις, κραυγαλέα λάθη, μεγάλες αδικίες. Το καταγγέλλουν δημοσίως με ανακοινώσεις τους οι ερευνητές. Είναι μια διαδικασία γελοιότητας και γελοιοποίησης τελικά του αξιόλογου ερευνητικού δυναμικού της χώρας μας, αλλά αυτή είναι η αντίληψη της Κυβέρνησης της Νέας Δημοκρατίας για την αξιολόγηση, προχειρότητα, πελατειακή λογική, αδιαφάνεια, καμία εγγύηση ποιότητας ή δικαιοσύνης, καμία δεοντολογία, κανένας σεβασμός.

Τα πράγματα όμως, κυρίες και κύριοι συνάδελφοι, δυστυχώς είναι ακόμα χειρότερα. Θα έλεγα ότι είναι πολύ χειρότερα και θα εξηγήσω τι εννοώ. Την ίδια στιγμή που η Κυβέρνηση κάνει τον κάμποσο, κάνει τον πολύ αυστηρό στους εργαζόμενους, την ίδια στιγμή όταν πρόκειται για μεγάλα ιδιωτικά συμφέροντα, εκεί βασιλεύει η ασυδοσία. Ιδιωτικά πανεπιστήμια, τα περίφημα ιδιωτικά πανεπιστήμια, η Σορβόννη και το Χάρβαρντ που θα έρχονταν στην Ελλάδα και θα μετέτρεπαν τη χώρα σε ένα campus που δεν έχει ξαναδεί o πλανήτης. Αυτή ήταν η προπαγάνδα της Κυβέρνησης, όχι τώρα, πολλά χρόνια πριν και όλου του νεοφιλελεύθερου μπλοκ των δημοσιολογούντων.

Τι είδαμε τελικά; Είδαμε ιδιωτικά κολέγια –ο Θεός να τα κάνει πανεπιστήμια- τα οποία παίρνουν άδεια λειτουργίας χωρίς καν να έχουν καταθέσει πρόγραμμα σπουδών. Είναι δυνατόν; Χωρίς καν να έχουν καταθέσει πρόγραμμα σπουδών;

(Χειροκροτήματα από την πτέρυγα της Νέας Αριστεράς)

Έχει βγει μια προθεσμία για την κατάθεση προγραμμάτων σπουδών έως τις 5 Σεπτεμβρίου. Προσέξτε: Στις 5 Σεπτεμβρίου είναι η προθεσμία για την κατάθεση των προγραμμάτων σπουδών από τα ιδρύματα αυτά και τι λέει το Υπουργείο; Λέει το Υπουργείο ότι θα βγάλει τις τελικές του αποφάσεις στις 15 Σεπτεμβρίου, δηλαδή μέσα σε δέκα ημέρες θα έχουν υποβληθεί τα προγράμματα, θα έχουν αξιολογηθεί τα προγράμματα και θα έχουν πιστοποιηθεί τα προγράμματα σπουδών. Αυτή είναι η πιστοποίηση την οποία λέει, αυτή είναι η αξιολόγηση, αυτή είναι η αξιοκρατία την οποία πρεσβεύει η Κυβέρνηση της Νέας Δημοκρατίας. Είναι αυτό πιστοποίηση, είναι αξιολόγηση, είναι αξιοκρατία ή είναι τελικά ένας ψευδοακαδημαϊκός τραγέλαφος αυτό το οποίο ζούμε με τα περίφημα ιδιωτικά πανεπιστήμια; Ένας τραγέλαφος είναι.

(Χειροκροτήματα από την πτέρυγα της Νέας Αριστεράς)

Λέω όμως ότι τα πράγματα είναι πολύ χειρότερα, γιατί δεν μπορώ να μην αναφερθώ και στο τι συμβαίνει στο πεδίο της εργασίας, γιατί την ίδια ώρα που με το πειθαρχικό νομοσχέδιο, κύριε Υπουργέ, επιδιώκετε να φιμώσετε και να ελέγξετε τους εργαζόμενους στον δημόσιο τομέα, μία συνάδελφός σας, η Υπουργός Εργασίας κ. Κεραμέως, φέρνει ένα άλλο νομοσχέδιο με το οποίο επιχειρεί να εξαντλήσει, να διαλύσει τους εργαζόμενους στον ιδιωτικό τομέα.

Στον δημόσιο τομέα μία συνάδελφός σας, η Υπουργός Εργασίας, η κ. Κεραμέως φέρνει ένα άλλο νομοσχέδιο με το οποίο επιχειρεί να διαλύσει τους εργαζομένους στον ιδιωτικό τομέα. Είναι σαφές ότι η Κυβέρνηση Μητσοτάκη θέλει ανθρώπους άβουλους, θέλει ανθρώπους εξαντλημένους σωματικά και ψυχικά με δεκατριάωρη ημερήσια απασχόληση χωρίς την κατοχύρωση υπερωριακής αμοιβής, απλήρωτη υπερεργασία, υπερωρίες ακόμη και στην εκ περιτροπής εργασία, συμβάσεις μηδενικών ωρών, εργαζόμενους σε μόνιμη αναμονή χωρίς σταθερό ωράριο για περιστασιακή, ανασφαλή και χαμηλά αμειβόμενη εργασία. Αλλά και οικονομικές ζώνες χωρίς ουσιαστικό έλεγχο στα ωράρια όπου οι εργοδότες στην πράξη απαλλάσσονται από κυρώσεις για παραβιάσεις ενισχύοντας έτσι την αυθαιρεσία και την ατιμωρησία. Και μόνο ατομικές συμβάσεις. Βεβαίως όλοι ξέρουμε τι σημαίνει ατομική σύμβαση και πόσο ελεύθερες είναι αυτές όταν ο εργαζόμενος είναι μόνος του απέναντι στον εργοδότη του. Έχει καταλύσει, κυρίες και κύριοι της Κυβέρνησης, με τον πιο ωμό, με τον πιο κυνικό τρόπο, θα έλεγα, αυτό που αποτελούσε τον πυρήνα του εργατικού δικαίου μετά βεβαίως από αιματηρούς αγώνες δεκαετιών. Γιατί δεν χαρίστηκε τίποτα και σε κανέναν ποτέ. Το έχετε καταντήσει όμως. Και ποιο είναι αυτό; Ότι ο εργαζόμενος πρέπει να προστατεύεται ως το πιο αδύναμο μέρος της εργασιακής σύμβασης, της σχέσης του με τον εργοδότη. Αυτή η προστασία του εργαζόμενου έχει πάει περίπατο. Εσείς το λέτε πλέον ξεκάθαρα ότι σας ενδιαφέρει να προστατεύετε μόνο τον εργοδότη.

Και αναρωτιέμαι πραγματικά μετά από όλα αυτά και μετά από αυτό το νομοσχέδιο του Υπουργείου Εργασίας το οποίο έρχεται -μπήκε σε διαβούλευση και θα έρθει και στη Βουλή σε λίγες εβδομάδες- θα συνεχίσετε να μιλάτε πραγματικά για την υποτιθέμενη ισορροπία οικογενειακής και επαγγελματικής ζωής; Θα συνεχίσετε να μιλάτε για το μείζον πρόβλημα του δημογραφικού; Θα συνεχίσετε να καμαρώνετε ότι έχετε φτιάξει Υπουργείο Οικογενειακής Συνοχής; Λίγη ντροπή δεν υπάρχει επιτέλους; Θα ισχυριστείτε ότι καταπολεμάτε το brain drain με τέτοιες εργασιακές συνθήκες, με τέτοιες εργασιακές σχέσεις; Στη χώρα με τους χαμηλότερους μισθούς στην Ευρώπη;

Βγήκαν πάλι τα στοιχεία από την Eurostat αυτή τη βδομάδα. Πάρα πολύ καλό timing για μία ακόμη φορά και από την Υπουργό Εργασίας, τη συνάδελφό σας. Ανακοινώνει αυτό το νομοσχέδιο την ώρα που βγάζει η Eurostat ότι ο Έλληνας εργαζόμενος είναι μακράν ο σκληρότερα εργαζόμενος από οποιονδήποτε άλλο συνάδελφό του σε ολόκληρη την Ευρώπη των 27. Και εσείς τι νομοθετείτε; Νομοθετείτε την εργοδοτική αυθαιρεσία, νομοθετηθείτε το εργασιακό άγχος, νομοθετείτε μια ζωή χωρίς ζωή ουσιαστικά για τους ανθρώπους της δουλειάς, νομοθετείτε διαλυμένες οικογένειες τελικά. Και όπως στο πειθαρχικό ζητάτε υπαλλήλους με σκυμμένο το κεφάλι, έτσι κι εδώ θέλετε εργαζόμενους εξαντλημένους χωρίς νομοθετική προστασία χωρίς καμία δυνατότητα διαπραγμάτευσης. Και αυτό είναι το επαναλαμβανόμενο μοτίβο σε όλες τις νομοθετικές πρωτοβουλίες της Κυβέρνησης: η διάλυση του κοινωνικού ιστού, η φίμωση των πολιτών, η κατάργηση ουσιαστικά της κοινωνίας των πολιτών.

Είναι οι φοιτητές, είναι οι δημόσιοι υπάλληλοι, είναι οι εργαζόμενοι στον ιδιωτικό τομέα, είναι οι ερευνητές, είναι όλοι οι μισθωτοί, είναι οι επισφαλώς εργαζόμενοι, είναι οι πρόσφυγες και οι μετανάστες και τώρα εσχάτως μαθαίνουμε ότι θα είναι και όσοι εργάζονται μέσω ΜΚΟ στο μεταναστευτικό. Υιοθετείτε και εφαρμόζετε την πλέον ακροδεξιά πολιτική. Δεν φτάνει το κυνήγι των ταλαιπωρημένων αυτών ανθρώπων που έρχονται και προσπαθούν μέσω της Ελλάδας να βρουν μια καλύτερη τύχη, μια καλύτερη ζωή στην Ευρώπη. Τώρα θέλετε να εξαφανίσετε και όποιον προσπαθεί να τους προστατεύσει και να εγγυηθεί τα δικαιώματά τους. Ποιον ακριβώς θα κυνηγήσει ο κ. Πλεύρης; Για πείτε μας ποιον θα κυνηγήσει ο κ. Πλεύρης που εξαπολύει νέο κυνήγι μαγισσών; Τους γιατρούς που έσωσαν τις ζωές στα νησιά του Αιγαίου; Ποιόν θα κυνηγήσει; Θα κυνηγήσει τους δικηγόρους που υπερασπίστηκαν ανθρώπους απέναντι σε αυθαίρετες κρατήσεις; Ποιον θα κυνηγήσει; Θα κυνηγήσει τους ψυχολόγους και τους εκπαιδευτές που στήριξαν παιδιά στα camp;

Ποιος τελικά θα μείνει σε αυτή τη χώρα ο οποίος θα μπορέσει να κάνει τη δουλειά του χωρίς να τον κυνηγήσει η Κυβέρνηση του κ. Μητσοτάκη και της Νέας Δημοκρατίας; Μόνο οι χειροκροτητές, οι κολαούζοι θα μείνουν σ’ αυτή τη χώρα να κάνουν τη δουλειά της απερίσπαστοι και με τη στήριξη της Κυβέρνησής σας; Πού καταλήγει αυτή η λογική; Αύριο, δηλαδή, όταν κάποιο σωματείο θα κάνει απεργία και εσείς θα πείτε ότι αντιστρατεύεστε την κυβερνητική πολιτική, θα προτείνετε να καταργηθεί αυτό το σωματείο; Τι ακριβώς θα κάνετε; Μεθαύριο όταν θα υπάρξουν πανεπιστήμια τα οποία θα βγάλουν μελέτες οι οποίες θα είναι επικριτικές για την κυβερνητική πολιτική, τι θα κάνετε; Θα τους κόψετε τη χρηματοδότηση όπως κάνει ο Τραμπ στις Ηνωμένες Πολιτείες; Αυτή είναι η μεταρρυθμιστική λογική της μεγάλης φιλελεύθερης παράταξης; Από τη δημόσια διοίκηση μέχρι τον ιδιωτικό τομέα, μέχρι τη μεταναστευτική πολιτική, μέχρι το εργασιακό δίκαιο να προσπαθείτε να εκβιάζετε την υποταγή των ανθρώπων; Αυτό είναι το νόημα των πειθαρχικών σας πλαισίων; Έχετε γίνει δυστυχώς για την ελληνική κοινωνία ορμπανικότεροι του Όρμπαν και τραμπικότεροι του Τραμπ. Αυτό έχετε γίνει. Εκεί έχει καταλήξει η Κυβέρνηση της Νέας Δημοκρατίας. Και λέμε για Νέα Δημοκρατία αλλά εδώ αυτό το οποίο ζούμε, αυτό το οποίο έχουμε, ειδικά το τελευταίο διάστημα, είναι η μετενσάρκωση της ΕΡΕ και της καχεκτικής δημοκρατίας. Αυτό ζούμε. Του φακελώματος, του αυταρχισμού, του κράτους λάφυρο της Δεξιάς.

Και πρέπει επιτέλους να μάθετε ως Κυβέρνηση να ακούτε και τον αντίλογο. Να τον ακούτε και να τον αντιλαμβάνεστε τον αντίλογο. Να φέρω ένα παράδειγμα. Πριν από λίγες εβδομάδες κατέθεσα μια κοινοβουλευτική ερώτηση προς τον Υπουργό Οικονομικών για τη διαχείριση του Ταμείου Ανάκαμψης και βγαίνει ο Υπουργός Οικονομικών, ο κ. Πιερρακάκης, και με κατηγορεί για τοξικότητα. Γιατί; Επειδή άσκησα το δικαίωμα του κοινοβουλευτικού έργου και την υποχρέωση που έχω να ασκήσω κοινοβουλευτικό έλεγχο όταν υπάρχουν δημοσιεύματα στον ευρωπαϊκό τύπο -όχι στον ελληνικό- που μιλάει για κακοδιαχείριση. Μιλάνε για διαφθορά στα χρήματα του Ταμείου Ανάκαμψης. Έτσι έχει μάθει όμως. Κι έτσι έχετε μάθει δυστυχώς. Νομίζετε ότι η δημοκρατία είναι το δίκιο του 41%. Ένα 41% που προφανώς έχει πάει περίπατο προ πολλού, αλλά τέλος πάντων. Αυτό νομίζετε ότι είναι δημοκρατία. Ότι η Βουλή είναι για να χειροκροτάτε μόνο.

Κυρίες και κύριοι της Κυβέρνησης, πρέπει να αντιληφθείτε ότι στη δημοκρατία η κριτική δεν τιμωρείται. Και στη δημοκρατία η Κυβέρνηση και η κυβερνητική εξουσία πρέπει πάντα, πάντα να ελέγχεται. Η λογική που θεωρεί ότι η κυβερνητική πολιτική ταυτίζεται με το εθνικό μας συμφέρον είναι μια βαθιά ακροδεξιά λογική. Είναι η νοσταλγία του αυταρχισμού τον οποίο δυστυχώς σήμερα ξαναζούμε. Και αν θέλουμε πραγματικά να μιλήσουμε για το συμφέρον της χώρας μας, να μιλήσουμε στα σοβαρά. Να μιλήσουμε σοβαρά, να δούμε τι γίνεται γύρω μας. Να δούμε για παράδειγμα τι κάνει η Ισπανία, γιατί συμφέρον για τη χώρα μας είναι αυτό το οποίο κάνει η Ισπανία. Τι κάνει η Ισπανία; Τι κάνει η Κυβέρνηση Σάντσες; Αναγνώρισε τα προβλήματα στο δημογραφικό. Αναγνώρισε τα τεράστια κενά εργατικών χεριών στον τουρισμό, στη γεωργία, στις κατασκευές, τη βιομηχανία -όπως κι εδώ καλή ώρα- και τόλμησε να απλοποιήσει τις διαδικασίες ώστε μετανάστες να μπορούν να πάρουν άδεια παραμονής και να ενσωματωθούν νόμιμα στην αγορά εργασίας. Μέχρι 1.000.000 άνθρωποι αποκτούν τη δυνατότητα νομιμοποίησης ενισχύοντας το ασφαλιστικό σύστημα και την ανάπτυξη της χώρας. Της Ισπανίας, όχι της Ελλάδας. Γιατί εδώ δυστυχώς έχουμε το ακριβώς αντίθετο. Έχουμε το κυνήγι των μεταναστών. Συμφέρον για τη χώρα θα ήταν στο μεταναστευτικό, για παράδειγμα, η Κυβέρνηση Νέας Δημοκρατίας να έχει διαπραγματευτεί σοβαρά και να έχει ασκήσει πιέσεις σε ευρωπαϊκό επίπεδο για ένα νέο ευρωπαϊκό σύμφωνο για τη μετανάστευση, σ’ αυτή τη λογική την οποία περιέγραψα πριν από λίγο. Αυτό είναι το συμφέρον της χώρας μας. Αυτό είναι το συμφέρον της χώρας μας.

Ξέρουμε όμως, κυρίες και κύριοι της Κυβέρνησης πώς λειτουργούν οι κυβερνήσεις και πώς λειτουργούν τα καθεστώτα όταν αρχίζουν να προσκολλώνται στην εξουσία. Γίνονται όλο και πιο αυταρχικά. Και είναι η στιγμή τότε που καταλαβαίνουν ότι χάνουν. Γιατί αντί να ακούν τη φωνή της κοινωνίας επιχειρούν να τη φιμώσουν. Και αυτό είναι το αποτέλεσμα και το αποτύπωμα μιας εξουσίας που τελειώνει και μιας εξουσίας που το ξέρει ότι τελειώνει. Και γι’ αυτό γίνεται όλο και πιο επικίνδυνο. Και το καθεστώς Μητσοτάκη τελειώνει. Το ξέρουν οι πάντες, το ξέρει η ελληνική κοινωνία, το ξέρει το Ελληνικό Κοινοβούλιο, το ξέρετε και εσείς. Το ξέρετε κι εσείς πολύ καλά. Οι πολίτες θα διεκδικήσουν αυτό που τους ανήκει. Γιατί αυτή η χώρα δεν χτίστηκε ποτέ πάνω στην υποταγή. (MA)

Κύριε Πρόεδρε, κυρίες και κύριοι συνάδελφοι, θα μου επιτρέψετε να κλείσω και αυτήν την ομιλία μου, αναφερόμενος, για μια ακόμη φορά, στο ζήτημα της Παλαιστίνης. Η κατάσταση για τον παλαιστινιακό λαό είναι εφιαλτική. Δεν υπάρχουν λέξεις πλέον να περιγράψουν αυτό που συμβαίνει και αυτό που βλέπουμε στις οθόνες, αυτό που διαβάζουμε τις εφημερίδες, αυτό που μας λένε άνθρωποι οι οποίοι βίωσαν τον τρόμο. Τα άρματα μάχης του ακροδεξιού Νετανιάχου βρίσκονται ήδη από προχθές στην πόλη της Γάζας, δολοφονούν και εκκενώνουν, ωθούν τους παλαιστίνιους σε φυγή για να γλιτώσουν τη ζωή τους ή τους υπόσχονται πιο γενναιόδωρη ανθρωπιστική βοήθεια αν εκτοπιστούν οικειοθελώς. Είναι ο ορισμός του εγκλήματος πολέμου, η πείνα ως όπλο απέναντι σε αμάχους. Αυτός είναι ο ορισμός του εγκλήματος πολέμου.

(Χειροκροτήματα από την πτέρυγα της Νέας Αριστεράς)

Και την ίδια στιγμή, ωμά και προκλητικά –αλλά, βεβαίως, βρίσκει και τα κάνει λόγω της στάσης της διεθνούς κοινότητας- ο Νετανιάχου απαιτεί να αποσυρθεί η έκθεση του ολοκληρωμένου πλαισίου ταξινόμησης επισιτιστικής ασφάλειας του IPC, στην οποία στηρίχτηκε ο ΟΗΕ, για να κηρύξει επισήμως κατάσταση λιμού στη Γάζα.

Όπως δήλωσα και πριν από λίγες μέρες, θα το ξαναπώ και από εδώ και από το Βήμα της Βουλής, η μόνη λύση είναι η επιβολή αποφασιστικών κυρώσεων στο Ισραήλ, τώρα, άμεσα. Ήδη είναι αργά.

(Χειροκροτήματα από την πτέρυγα της Νέας Αριστεράς)

Και ο κ. Μητσοτάκης οφείλει -και το οφείλει αυτό στον ελληνικό λαό, το οφείλει στην ιστορία αυτής της χώρας- να σταθεί με την πλευρά του διεθνούς δικαίου και στην κρίσιμη Σύνοδο που θα γίνει στη Νέα Υόρκη, στη Σύνοδο του ΟΗΕ σε λίγες εβδομάδες. Να σταθεί με τη μεριά του διεθνούς δικαίου, με τη μεριά του ανθρωπισμού, όπως στεκόταν πάντοτε η χώρα μας σε τέτοιες υποθέσεις.

Όμως, επιτρέψτε μου να πω -και θα κλείσω με αυτό- ότι έχουμε ευθύνη και εμείς. Έχουμε ευθύνη και εμείς, τα κόμματα της δημοκρατικής και αριστερής αντιπολίτευσης. Και θα μου επιτρέψετε εδώ να απευθυνθώ συγκεκριμένα στο ΠΑΣΟΚ και στον κ. Ανδρουλάκη, προσωπικά, και να πω ευθέως ότι η επιστολή του Προέδρου του ΠΑΣΟΚ προς τον Πρόεδρο της Βουλής, τον κ. Κακλαμάνη, για συνεδρίαση της Βουλής ώστε να επικαιροποιηθεί το ομόφωνο ψήφισμα της Βουλής των Ελλήνων του 2015, είναι ένα μεγάλο λάθος.

Είναι ένα μεγάλο λάθος -και το λέω ξεκάθαρα- γιατί αυτό το οποίο κάνετε δεν είναι μόνο μια κίνηση μικροκομματικής λογικής, αλλά είναι και επικίνδυνο γιατί έχουμε στα χέρια μας απόφαση, έχουμε ομόφωνη απόφαση. Δεν χρειάζεται αυτή η απόφαση ούτε επιβεβαίωση ούτε επικαιροποίηση. Και πάνω απ’ όλα, αυτό που δεν χρειάζεται για την ισχύ της απόφασης αυτής, είναι να απωλέσει τον ομόφωνο χαρακτήρα της. Αυτό δεν χρειάζεται.

Και εμείς, κυρίες και κύριοι συνάδελφοι, ως Νέα Αριστερά, είμαστε απολύτως σαφείς: Θα συμμετέχουμε σε οποιαδήποτε πρωτοβουλία, η οποία αφορά την άμεση επιβολή αποφασιστικών κυρώσεων και τη δέσμευση της Κυβέρνησης, της Ελληνικής Κυβέρνησης, για αναγνώριση παλαιστινιακού κράτους στη βάση της ομόφωνης απόφασης της Βουλής των Ελλήνων του Δεκεμβρίου του 2015.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Υφυπουργός, ο κ. Δερμεντζόπουλος, έχει καταθέσει μια τροπολογία και θέλει να μιλήσει.

Παρακαλώ, έχετε τον λόγο.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Αφορά την παράταση Συμβάσεων Μίσθωσης Έργου στο Ελληνικό Κτηματολόγιο. Η αλήθεια είναι ότι από την αρχή της θητείας της η Κυβέρνηση της Νέας Δημοκρατίας έδωσε βαρύτητα στην ολοκλήρωση του Ελληνικού Κτηματολογίου. Τα τελευταία χρόνια, ειδικά με τη μεταφορά στο Υπουργείο Ψηφιακής Διακυβέρνησης, παρατηρείται μια αλματώδης πρόοδος στη διαδικασία της κτηματογράφησης. Αυτό οφείλεται -και το αναγνωρίζουμε- στη Διοίκηση και στους εργαζόμενους του Κτηματολογίου, καθώς αυτοί είναι που ανέλαβαν το γιγάντιο έργο. Και ο στόχος μας είναι αυτός ο στόχος που έχει θέσει και ο Πρωθυπουργός, κάθε ακίνητο της χώρας να αποκτήσει τον ΚΑΕΚ του, τον Κωδικό Αριθμό Εθνικού Κτηματολογίου. Αυτό έχουμε υποσχεθεί και εμείς σαν Υπουργείο Ψηφιακής Διακυβέρνησης. Βρισκόμαστε, λοιπόν, στην τελική ευθεία του έργου.

Είναι σκόπιμο να διατηρήσουμε και να κεφαλαιοποιήσoυμε ουσιαστικά την εμπειρία όλων αυτών των ανθρώπων και γι’ αυτόν τον λόγο προτείνουμε τη νομοθέτηση της παράτασης ισχύος για ένα έτος της απασχόλησης των εν λόγω εργαζομένων, έτσι ώστε και να τηρήσουμε τον στόχο που έθεσε ο Πρωθυπουργός και τις διεθνείς δεσμεύσεις για τη δημιουργία και τη λειτουργία του Κτηματολογίου. Η ανάγκη, επίσης, οφείλεται στο γεγονός πως υπάρχουν έκτακτες ανάγκες στον φορέα να ανταποκριθεί σε αυξανόμενα αιτήματα των πολιτών.

Με αυτά τα δεδομένα και με γνώμονα φυσικά το συμφέρον της χώρας, σας καλώ να ψηφίσετε την προτεινόμενη τροπολογία του Υπουργείου Ψηφιακής Διακυβέρνησης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Πρόεδρος της Κοινοβουλευτικής Ομάδας ΝΙΚΗ, ο κ. Νατσιός.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, να εκφράσω κι εγώ, εν πρώτοις, τα ειλικρινή μου συλλυπητήρια για την απώλεια του Βουλευτή της Νέας Δημοκρατίας του Απόστολου Βεσυρόπουλου και να ευχηθώ, εξίσου, παρηγορία στους οικείους.

Επιτρέψτε μου να αναφερθώ, εν πρώτοις, στην Ιερά Μονή της Αγίας Αικατερίνης στο Σινά, με αφορμή τα θλιβερά γεγονότα των τελευταίων ημερών. Μόλις πριν από έναν μήνα, κυρίες και κύριοι της Κυβέρνησης φέρατε και ψηφίσατε με την πρόθυμη συνδρομή σχεδόν όλης της αντιπολίτευσης -πλην της Νίκης- ένα νομοσχέδιο που έπληξε βάναυσα τη μακραίωνη αυτονομία της Μονής με πρόσχημα τη δημιουργία ενός Νομικού Προσώπου Δημοσίου Δικαίου. Το παρουσιάσατε ως σωτήρια και πανηγυρίζατε, όπως άλλωστε το συνηθίζετε, για την οριστική λύση στα χρόνια προβλήματα της Ιεράς Μονής. Λες και ένα από τα αρχαιότερα πανορθόδοξα μοναστήρια, που άντεξε δεκαπέντε αιώνες, περίμενε τον κ. Μητσοτάκη να του βάλει τάξη και κανόνες για να το σώσει.

Σας προειδοποιήσαμε τότε -τόσο και εγώ προσωπικά όσο και ο Βουλευτής μας ο κ. Τσιρώνης- από αυτό εδώ το Βήμα να αποσύρετε το νομοσχέδιο διότι ήταν προφανές ότι δεν επρόκειτο να δώσει λύσεις, αλλά αντιθέτως θα άνοιγε τον ασκό του Αιόλου και θα δημιουργούσε νέα και εντονότερα προβλήματα αυξάνοντας επικίνδυνα τις διαμάχες στους κόλπους της Μονής.

Εσείς, όμως, με την αλαζονεία της μοναδικής αλήθειας, αγνοήσατε επιδεικτικώς τις φωνές μας και κυρίως της μοναστικής αδελφότητας που κρατά αναμμένο το καντήλι της Μονής. Φέρατε μια νομοθετική ρύθμιση, χωρίς ουσιαστικό διάλογο, χωρίς συναίνεση, με μόνο εφόδιο την επιλεκτική πληροφόρηση που βόλευε τα σχέδια σας. Και ποιο ήταν το αποτέλεσμα; Καταφέρατε να κλονιστεί ή καλύτερα να καταρρεύσει το αυτοδιοίκητο και το απάτητο -θα έλεγα- που κράτησαν ασάλευτη για αιώνες την Ιερά Μονή της Αγίας Αικατερίνης.

Και πριν αλέκτορα φωνήσαι τρις, οι φόβοι μας επιβεβαιώθηκαν και έγιναν εφιάλτης. Σήμερα η Ιερά Μονή του Σινά βιώνει, ίσως, τις πιο δύσκολες ώρες της μακραίωνης ιστορίας της, με ακραία κλιμάκωση της έντασης και κορύφωση της εσωτερικής διχόνοιας.

Στο πανορθόδοξο αυτό μοναστικό κέντρο, έχουμε εκφοβισμούς, μπράβους να εισβάλλουν στα κελιά των μοναχών και να τους πετούν έξω, διχόνοια, χάος και ακαταστασία σε έναν –επαναλαμβάνω- πνευματικό φάρο παγκόσμιας ακτινοβολίας. Εικόνες ντροπής που συντρίβουν την εκκλησιαστική τάξη και απειλούν να κηλιδώσουν την Ορθόδοξη Εκκλησία.

Και τι κάνει το Υπουργείο Εξωτερικών και η ελληνική Κυβέρνηση ή ο κ. Μητσοτάκης, που είναι υπεύθυνος για όλα αυτά; Επισήμως εκκωφαντική σιωπή. Ανεπισήμως, όμως, υπόγειες και παρασκηνιακές κινήσεις.

Έπρεπε, αγαπητοί μου, πρώτα να επέλθει η συμφιλίωση μεταξύ των μοναχών και κατόπιν το νομοθέτημα. Εσείς στηρίζετε προκλητικά τη μία πλευρά, αγνοώντας επιδεικτικώς την άλλη. Και με τη στάση σας αυτή, ρίχνετε λάδι στη φωτιά της διχόνοιας αντί να σβήνετε τις φλόγες.

Θα σας το πούμε ξεκάθαρα. Σταματήστε εδώ και τώρα τα όποια επικίνδυνα παιχνίδια με την Ιερά Μονή. Και τα παιχνίδια σας δεν σχετίζονται μόνο με το ιδιοκτησιακό καθεστώς της Μονής. Είστε άκρως επικίνδυνοι, διότι επιχειρείτε να εμπλακείτε πλέον και στην εκκλησιαστική τάξη και κανονικότητα, στα εσωτερικά δηλαδή της Μονής. Μετά τις αλλεπάλληλες γκάφες σας στην εξωτερική πολιτική τώρα προσπαθείτε να παρέμβετε και σε εκκλησιαστικούς χώρους, με άγνοια που τρομάζει και αλαζονεία που εξοργίζει. Μείνετε έξω από παιχνίδια που υπονομεύουν και αλλοιώνουν τους μοναστικούς κανόνες, τινάζοντας στον αέρα οποιαδήποτε προσπάθεια εκτόνωσης της κρίσης και επαναφορά στην κανονικότητα της λειτουργίας της Μονής.

Η Ιερά Μονή δεν είναι πεδίο για πειραματισμούς, ούτε για μικροπολιτικές σκοπιμότητες. Είναι αελαμπής φάρος της Ορθοδοξίας και δεν θα επιτρέψουμε σε κανέναν να τον σβήσει. Αν συνεχιστεί το κακό στο τέλος θα καταντήσει μουσείο, αξιοποιήσιμος πόρος και σίγουρα η Αίγυπτος καθόλου δεν ενοχλείται από αυτήν τη μαύρη εικόνα.

Θυμάμαι μια παροιμία που μας έρχεται από τα φρικτά χρόνια της τουρκοκρατίας που έλεγε «ρωμαίικος καυγάς, τούρκικος χαλβάς». Μπορούμε στη θέση του επιθέτου «τούρκικος» να βάλουμε «αιγυπτιακός». Όταν βρισκόμαστε εμείς σε διένεξη οι μόνοι που επιχαίρουν είναι οι αντίπαλοι.

Κυρίες και κύριοι συνάδελφοι, επανερχόμαστε στο ιερό Βήμα του Κοινοβουλίου έναν μήνα μετά από τη διακοπή των εργασιών του και δυστυχώς αντί να τα βρίσκουμε κάπως καλύτερα, τα βρίσκουμε όλο και χειρότερα. Η Ελλάδα έχει πάρει οριστικώς την κατηφόρα. Κατρακυλάει όλο και πιο βαθιά στου κακού τη σκάλα. Και όπως διαβάσαμε στον τύπο, ενώ κουτσαίνει τραυματισμένη βαριά, εκείνη παριστάνει ότι χορεύει.

Η Κυβέρνηση ετοιμάζεται να δωροδοκήσει τους πολίτες με παροχές για να ξεχάσουν τις αμαρτίες της, να δώσει άφεση, να μοιράσει κατά κάποιο τρόπο συγχωροχάρτια, να τη συγχωρέσουν. Πιστεύει -ματαιοπονεί βέβαια- ότι με μια μείωση της φορολογίας στις οικογένειες με παιδιά. με 50 έως 70 ευρώ που θα δώσει στους συνταξιούχους για την κατάργηση της προσωπικής διαφοράς, ότι με μερικές χιλιάδες αναδρομικά σε αποστράτους και άλλα που με ενδιαφέρον θα ακούσουμε θα καταφέρει να εκτονώσει την οργή εκατομμυρίων πολιτών που βλέπουν την ακρίβεια να κατατρώει τα εισοδήματά τους, τις διακοπές να γίνονται όνειρο απατηλό και τους Υπουργούς σας να καμαρώνουν -το είδαμε αυτό- με φόντο ρομαντικά ηλιοβασιλέματα ωσάν ερωτευμένα μειράκια. Δεν θα το καταφέρετε κύριοι της Κυβέρνησης, να το ξέρετε.

Ανακαλύψατε μετά από έξι χρόνια στην Κυβέρνηση ότι το δημογραφικό είναι πρόβλημα υπαρξιακό του έθνους μας. Εμείς στη Νίκη από την πρώτη ημέρα που εισήλθαμε στη Βουλή των Ελλήνων βροντοφωνάζουμε: Παιδιά και παιδεία θέλει η πατρίδα μας για να αναστηθεί, μια παιδεία ρωμαίικη που να εξοπλίζει τα παιδιά με τα σημαντικότερα πνευματικά αντισώματα που έχει γεννήσει η ανθρωπότητα και βέβαια να ξαναγεμίσει η πατρίδα μας τα χωριά της με παιδικές φωνές. Κάναμε σύνθημα τη φράση σε κάθε γωνιά της πατρίδας ιδίως στις έρημες από κόσμο -τις ακριτικές εννοώ- πρέπει να ακούγονται δύο ήχοι, το κουδούνι του σχολείου και η καμπάνα της εκκλησίας. Έστω και τρία παιδιά να υπάρχουν σε ένα χωριό, πρέπει το σχολείο να παραμένει ανοιχτό, να χτυπάει το κουδούνι. Η καμπάνα παραπέμπει -όπως ξέρουμε- στην πίστη στον Χριστό, το κουδούνι του σχολείου στην οικογένεια. Αυτά τα δύο μας κάνουν πατρίδα, η οικογένεια και η πίστη. Πατρίδα σημαίνει πολλές οικογένειες. Αυτή είναι η Ελλάδα. Έτσι πορεύτηκε ανά τους αιώνες.

Όμως, πού να το καταλάβετε αυτό; Τυλιχτήκατε σε μια κρούστα αλαζονείας, φορέσατε τα αποφόρια, τα κουρέλια των ευρωπαίων και ιδού οι προκοπές σας. Και πώς αλλιώς, όταν με την πολιτική σας κάνατε ό,τι περνούσε από το χέρι σας για να εξοντώσετε, να εκμηδενίσετε, να συκοφαντήσετε τις ελληνικές οικογένειες, όταν νομοθετήσατε τον ψευτογάμο των ομοφυλοφίλων οι οποίοι αντικειμενικά δεν μπορούν να τεκνοποιήσουν, όταν εσείς και η εκπαραθυρωμένη Πρόεδρος της Δημοκρατίας σας ακυρώσατε συνεδρία για τη γονιμότητα επειδή δεν σας άρεσαν τα σποτ που τα διαφήμιζαν; Ποιον δουλεύετε άραγε;

Διαβάσαμε κάτι εκπληκτικό στον Τύπο, ότι μερικές κοινωνικές ομάδες είναι χαμένες για εσάς, όπως προκύπτει από τις δημοσκοπήσεις και άρα δεν αξίζει τον κόπο να νομοθετήσετε παροχές για αυτές. Αν ισχύει αυτό που διαβάσαμε στην Καθημερινή, είστε και υποκριτές και χυδαίοι. Εξαρτάτε τις λίγες παροχές που σχεδιάζετε ανάλογα με τις πολιτικές προτιμήσεις που δηλώνουν στις δημοσκοπήσεις. Όποιος, δηλαδή, δεν ψηφίζει Μητσοτάκη, τον τρώει το μαύρο το σκοτάδι. Ντροπή σας!

Αλλά εκτός από την οικονομία τίποτε το καλό δεν βρήκαμε και στον κρατικό μηχανισμό. Πριν φύγουμε για τις διακοπές κάνατε φιέστες με τα πυροσβεστικά στην αψίδα του θριάμβου στο Ολυμπιακό Στάδιο. Το μόνο που έζησαν οι Έλληνες κατά τη διάρκεια των πυρκαγιών ήταν ο θρίαμβος της ανικανότητάς σας. Δεν σβήνει το 112 πυρκαγιές. Είναι λάθος να οχυρώνεστε πίσω από το 112 ή ακόμα και από εμπρηστές που ωρύονται ότι δεν είναι εμπρηστές, αλλά εθελοντές τους οποίους εθελοντές καθύβρισε Βουλευτής σας μέσα στον Αύγουστο. Έξι χρόνια μετά το γνωρίζουμε ότι όταν με το καλό θα σας στείλει ο ελληνικός λαός στα σπίτια σας, θα αφήσετε πίσω σας πραγματικά καμένη γη. Δεν θα έχει μείνει τίποτα όρθιο.

Θέλουμε να σας πούμε και κάτι ακόμη, κύριοι της Κυβέρνησης. Ο Πρωθυπουργός σας μπορεί να κάνει σεμνά και ταπεινά διακοπές στη Μύκονο ή στην Τήνο, να δειπνεί με τους ισχυρούς του διεθνούς κατεστημένου, όπως ο μιντιάρχης Μέρντοχ, αλλά τίποτα και κανένας δεν θα σας γλιτώσει από τις ηθικές και ποινικές ευθύνες σας γι’ αυτά που κάνατε στην Ουκρανία και για αυτά που κάνατε με το κοινοτικό χρήμα. Για το πρώτο μετά τη συνάντηση Τραμπ και Πούτιν τα γεγονότα είναι γνωστά. Είχα πει στη Βουλή εδώ από αυτό το Βήμα μετά την εκλογή του Τραμπ κατά λέξη «να δω τα μούτρα σας όταν θα δίνει χειραψία ο Τραμπ με τον Πούτιν». Χάσατε, κύριε Μητσοτάκη, αλλά δυστυχώς χάνει μαζί σας και η πατρίδα, ενώ ο κατά δήλωσή σας προβλέψιμος σύμμαχος, ο κ. Ζελένσκι, ο οποίος είναι βέβαια υπό διωγμό ανήκει στο κλαμπ των ηττημένων. Όπως ηττημένοι είναι και η ξεδοντιασμένη Ευρώπη των ασήμαντων ηγετίσκων, Ευρώπη που -όπως έλεγε και ο Φρανσουά Μιτεράν- όταν ανοίγει το στόμα της είναι μόνο για να χασμουρηθεί. Και όπως τα κάνατε θάλασσα, καταφέρατε να μην σας λέει καλημέρα ούτε ο ένας ηγέτης ούτε ο άλλος, ούτε ο Τραμπ ούτε ο Πούτιν. Είστε ο μοναδικός Πρωθυπουργός στη νεότερη ελληνική ιστορία που με τις άφρονες ενέργειες και πράξεις σας δύο ηγέτες υπερδυνάμεων σας θεωρούν εχθρό σας και αντιπαθή βέβαια. Μήπως να σκεφτούμε -και μάλλον έχουμε δίκιο- αυτό είναι και η αιτία που δεχόμαστε απανωτές ταπεινώσεις και προκλήσεις και ήττες στα εθνικά θέματα, όταν χάσαμε τα δύο πιο ισχυρά διεθνή ερείσματα;

Οι ηγέτες αυτών των χωρών, των Ηνωμένων Πολιτειών και της Ρωσίας, έχουν αναφορά στην ιστορία, όχι σαν εσάς που την αγνοείτε. Είναι δυνατόν με τις ΗΠΑ και τη Ρωσία που στους δύο παγκοσμίους πολέμους βρεθήκαμε μαζί τους στην όντως σωστή πλευρά της ιστορίας, να μας θεωρούν αυτοί γεωπολιτική παρωνυχίδα; Αποδείξατε, κύριε Μητσοτάκη, ότι δεν είστε ικανός να σηκώσετε στους καχεκτικούς πνευματικά ώμους σας το βάρος, το μέγεθος και το πολιτιστικό και το ιστορικό που ονομάζεται Ελληνισμός.

Δεν μπορείτε να σηκώσετε το βάρος του Ελληνισμού. Είστε ανάξιος και ανίκανος και δυστυχώς, η Ελλάδα θα είναι απούσα από το τραπέζι των διαπραγματεύσεων. Τραπέζι που από ό,τι φαίνεται θα μοιράζεται ο κόσμος, μετά τον πόλεμο που θα τελειώσει κάποια στιγμή, είναι σίγουρο αυτό, στην Ουκρανία. Η Ελλάδα απούσα. Ποιος θα την εμπιστευτεί; Ποιος θα εμπιστευτεί -όχι την Ελλάδα, ήταν λάθος μου-, τον κ. Μητσοτάκη; Ενώ, η Τουρκία όχι απλώς θα είναι παρούσα, αλλά τίθεται απροκάλυπτα θέμα από τους Γάλλους και από τους Ρώσους να είναι εγγυήτρια, παρακαλώ, δύναμη στην Ουκρανία. Μια χώρα, η Τουρκία, ένα πολεμοχαρές θηρίο, που κατέχει παράνομα το 37% ενός κράτους-μέλους της Ευρωπαϊκής Ένωσης, της Κύπρου μας, καθίσταται –άκουσον, άκουσον- εγγυήτρια δύναμη ειρηνευτικής διαδικασίας. Σκέτη παράνοια. Θα το θέσετε αυτό για την Κύπρο; Ότι δεν μπορεί μία δύναμη που κατέχει παράνομα το 37% ελληνικού εδάφους να είναι εγγυήτρια δύναμη ειρηνευτικής διαδικασίας; Θα μουρμουρίσετε κάτι επιτέλους στους δήθεν εταίρους σας; Όχι βέβαια, δεν τολμάτε. Στο εσωτερικό το έχουμε δει αυτό. Ψευτολεονταρισμοί και στο εξωτερικό κακαρίσματα. Αυτή είναι η τακτική σας. Αλλά τι να περιμένει κανείς από εσάς; Πρώτα ξεπλύνατε τους Τούρκους στη διεθνή κοινότητα με το σύμφωνο, τη διακήρυξη ειρήνης και φιλίας των Αθηνών, με την ψήφο της Ελλάδας για την προεδρία του ΟΑΣΕ και αφού τα κάνατε όλα αυτά, τώρα που πάνε να μπούνε στην καρδιά της ευρωπαϊκής άμυνας, θυμηθήκαμε και το casus belli. Μα, δεν ντρέπεστε; Έχετε καταντήσει το κλοτσοσκούφι των Βαλκανίων και της Μέσης Ανατολής. Αλλά καμαρώνετε ότι η χώρα μας έχει λόγο στη διεθνή σκηνή. Να μας συγχωρείτε που σας ξυπνάμε, αλλά έχετε γίνει η τελευταία τρύπα του ζουρνά των Τούρκων, των Σκοπιανών και των Αλβανών.

Ανέφερα τους Σκοπιανούς. Βρέθηκα στις αρχές Αυγούστου σε μία εκδήλωση στην Καστοριά όπου είχαν συγκεντρωθεί όλες οι Παμμακεδονικές Ενώσεις από όλο τον κόσμο. Μόνο η Νίκη εκεί. Απούσες όλες οι άλλες πολιτικές δυνάμεις. Μου εξέφρασαν ένα παράπονο, ένα αίτημα. Όλοι γνωρίζουμε –όλοι, τέλος πάντων- την ιστορία του δεκαεξάκτινου αστεριού της Αρχαίας Βεργίνας και την προσπάθεια των Σκοπιανών να το προσεταιριστούν στο ψευτοαφήγημα τους για μακεδονική ονομασία, εθνότητα και γλώσσα που με την προδοτική συμφωνία του κ. Τσίπρα τους παραχωρήσαμε. Και τα τρία, και ονομασία και εθνότητα και γλώσσα. Συχνά λοιπόν, οι Παμμακεδονικές Ενώσεις σε όλον τον κόσμο, όταν θέλουν να κάνουν χρήση του συμβόλου του Μακεδονικού Ήλιου, πρέπει να ενημερώνουν ξένους κρατικούς φορείς ότι το σύμβολο αυτό είναι ελληνικό και δεν μπορεί να το χρησιμοποιήσει άλλος. Οι ξένοι φορείς, όπως μου είπαν, δείχνουν κατανόηση και διάθεση συνεργασίας, ιδίως στην Αυστραλία και στον Καναδά που είναι έντονη η σκοπιανή προπαγάνδα. Ζητούν λοιπόν, οι ξένοι φορείς κάποιο επίσημο έγγραφο της ελληνικής πολιτείας που να επιβεβαιώνει τους ισχυρισμούς των Ελλήνων και για να είναι και αυτοί κατοχυρωμένοι στις ενέργειές τους. Αν και από το 2021 έχουν ζητήσει από το Υπουργείο Εξωτερικών της Ελλάδος αυτό το επίσημο έγγραφο, μέχρι σήμερα δεν έχει δοθεί καμία απάντηση ή κάποιο έγγραφο πολύ περισσότερο, που να αναφέρει ότι ο Ήλιος της Βεργίνας, το Αστέρι της Βεργίνας έχει κατοχυρωθεί ως ελληνικό σύμβολο. Να η προδοσία που συνεχίζεται. Δώστε ένα έγγραφο. Το ζητάνε οι Παμμακεδονικές, είναι χιλιάδες, εκατοντάδες χιλιάδες σε όλο τον κόσμο, που να κατοχυρώνει ότι είναι ελληνικό το σύμβολο αυτό.

Εμείς σήμερα ως Νίκη, καταθέτουμε και σχετική ερώτηση για να μας απαντήσει ο κύριος Υπουργός σχετικά με αυτό το θέμα.

Και μια αναφορά στην οικονομία. Όταν ο κ. Μητσοτάκης ήταν στην Αντιπολίτευση κατηγορούσε τον τότε Πρωθυπουργό κ. Τσίπρα ότι διέλυσε φορολογικά τη μεσαία τάξη για να δημιουργήσει μεγαλύτερα πλεονάσματα από αυτά που χρειαζόταν, ώστε να έχει τη δυνατότητα να μοιράζει επιδόματα σε αυτούς που θεωρεί εκλογική πελατεία. Τώρα κάνει ακριβώς το ίδιο πράγμα. Θα τον ακούσουμε λοιπόν, στη Διεθνή Έκθεση να επαίρεται και να κομπάζει για τα μεγάλα πλεονάσματα που πέτυχε η ΑΑΔΕ στα δημόσια έσοδα. Πλεονάσματα που δεν θα πάνε σε κοινωνικές παροχές και στην ελληνική οικονομία, αλλά στις τσέπες των δανειστών. Πλεονάσματα που προέρχονται από την φοροληστεία, μέσω των υψηλών φορολογικών συντελεστών, των ειδικών φόρων κατανάλωσης, των προκαταβολών των ελεύθερων επαγγελματιών και της μη τιμαριθμοποίησης της φορολογικής κλίμακας. Πλεονάσματα που προέρχονται και από το ξεπούλημα κυριολεκτικά της τεράστιας δημόσιας περιουσίας, που συντελέστηκε με μνημονιακές εντολές, τα εγκληματικά μνημόνια μέσω του υπερταμείου με διαδικασίες που δεν ακολουθούνται ούτε σε χώρες που βρίσκονται υπό ξένη κατοχή. Γι’ αυτό και εμείς στη Νίκη έχουμε ονομάσει αυτά τα πλεονάσματα «ματωμένα».

Περιμένουμε στη ΔΕΘ ο κ. Μητσοτάκης να μη μιλήσει μόνο για δείκτες και ανάπτυξη, αλλά να μας πει και πόσο είναι το έλλειμμα του εμπορικού ισοζυγίου που το 2024 έφτασε τα 34,6 δισεκατομμύρια ευρώ παρουσιάζοντας αύξηση 7,9% σε σχέση με το 2023. Αυτή είναι η εικόνα της ανταγωνιστικής Ελλάδος. Εξαγωγές μείον εισαγωγές, ίσον 34,6 δισεκατομμύρια. Να μας πει ο κ. Μητσοτάκης και για το έλλειμμα του ισοζυγίου τρεχουσών συναλλαγών, που το 2024 έφτασε τα 15,1 δισεκατομμύρια ευρώ. Μας έσωσε ο τουρισμός αλλά αν μία χρονιά δεν πάει καλά, τι θα κάνουμε; Δεν σώζει ποτέ ο τουρισμός. Και επειδή η ΔΕΘ είναι μια εμπορική έκθεση, θα θέλαμε να μας ο Πρωθυπουργός πώς βλέπει τις μικρομεσαίες επιχειρήσεις. Συμφωνεί με τον Αντιπρόεδρο της Κυβέρνησης, τον κ. Χατζηδάκη, που θεωρεί ότι «ο μεγάλος αριθμός των μικρών ελληνικών επιχειρήσεων είναι εναντίον της ανταγωνιστικότητας και πρέπει να μειωθεί»; Είναι λόγια του κ. Χατζηδάκη. Συμφωνεί να δίνονται ψίχουλα από τα κονδύλια του Ταμείου Ανάκαμψης σε μικρομεσαίες επιχειρήσεις, την ίδια ώρα που για 120 μεγάλες επιχειρήσεις μοιράστηκαν 6,7 δισεκατομμύρια ευρώ, όταν μόνο η γνωστή μας ΤΕΡΝΑ πήρε 380 εκατομμύρια και η εταιρεία Ελληνικός Χρυσός 200 εκατομμύρια; Είναι πολλά τα λεφτά. Μήπως μπορείτε να μας πείτε και τα κριτήρια, με τα οποία διαμοιράζετε αυτά τα τεράστια ποσά;

Τέλος, όσον αφορά τα σκάνδαλα της διαχείρισης του κοινοτικού χρήματος σας τα είχαμε πει και πριν από τις διακοπές. Ένα σκάνδαλο θα κλείνετε, δέκα θα ανοίγουν. Λερναία Ύδρα τα σκάνδαλα για σας. Έρχονται και άλλα. Τα μηνύματα για εσάς είναι πάρα πολύ δυσοίωνα. Ο Τύπος βοά ότι έρχεται δικογραφία «Φραπέ» νούμερο 2 από την Κρήτη και ετοιμάζεται δικογραφία «Φεράρι» νούμερο 1 για άπληστους αγρότες και πολιτευτές της Νέας Δημοκρατίας από τη Θεσσαλία και διερευνάται από την Ευρωπαϊκή Εισαγγελία σκάνδαλο υπερτιμολόγησης των περίφημων σπιτιών ανακύκλωσης. Ο διασυρμός σας πλέον δεν είναι εθνικός, αλλά ευρωπαϊκός. Καταντήσατε η χλεύη της οικουμένης. Και όσο κι αν προσπαθήσετε να στήσετε καυγά για να θολώσετε τα πράγματα, να ξέρετε δεν θα τα καταφέρετε. Έχετε γίνει αντιληπτοί. Οι πολίτες σας παίρνουν στην πλάκα.

Και επειδή δεν είμαστε μόνο λόγια και καταγγελτικό λόγο, η Νίκη έχει θέσεις για όλα τα θέματα. Κυβερνητικές θέσεις. Δεσμευόμαστε για μια πολιτική διαφάνειας και δικαιοσύνης, με κατάργηση της βουλευτικής ασυλίας και την εφαρμογή του νόμου για όλους ανεξαρτήτως πολιτικής θέσης. Παράλληλα θα επιδιώξουμε με κάθε νόμιμο τρόπο τον αποκλεισμό των κομμάτων που δεν είναι οικονομικώς ενήμερα. Θα προσπαθήσουμε να επιλύσουμε το δημογραφικό, στηρίζοντας την ελληνική παραδοσιακή οικογένεια, δίνοντας ισχυρά κίνητρα για την αύξηση των γεννήσεων, ενώ παράλληλα προστατεύουμε τη μητέρα και το αγέννητο παιδί.

Καταργούμε τον γάμο των ομοφυλοφίλων. Θα επαναπατρίσουμε το ελληνικό ανθρώπινο κεφάλαιο που ζει στο εξωτερικό, με στόχο την αύξηση του πληθυσμού μας και τη γενικότερη ανάπτυξη της χώρας. Προστατεύουμε τους συνανθρώπους μας με αναπηρία, παρέχοντάς τους δυνατότητες ποιοτικής διαβίωσης, εκπαίδευσης και εργασίας, δημιουργώντας κατάλληλες δομές σε όλη την ελληνική επικράτεια.

Αγωνιζόμαστε για καθολική κάλυψη υγείας στο ΕΣΥ, με προτεραιότητα στην πρωτοβάθμια εκπαίδευση. Καταργούμε την προδοτική Συμφωνία των Πρεσπών, στηριζόμενοι στην πρόταση νόμου που έχουμε καταθέσει. Στρατιωτικοποιούμε τα σύνορά μας και εμποδίζουμε την ανεξέλεγκτη προσέλευση λαθρομεταναστών στην πατρίδα μας. Επεκτείνουμε τα εθνικά χωρικά ύδατα στα δώδεκα ναυτικά μίλια. Ανακηρύσσουμε την ΑΟΖ με βάση το διεθνές δίκαιο της θάλασσας και το ενωσιακό δίκαιο και την οριοθετούμε σε συνεργασία με τη Μεγαλόνησο, την Κύπρο.

Καταργούμε την κομματοκρατία, δηλαδή την επιρροή των κομματικών μηχανισμών στην εθνική και κοινωνική ζωή του ελληνικού λαού, η οποία εμποδίζει την ελεύθερη λειτουργία του δημοκρατικού πολιτεύματος, όπως σαφώς ορίζει το άρθρο 29 παράγραφος 1 του Συντάγματος. Επιπλέον, αυξάνουμε τους πόρους και ελαχιστοποιούμε τις σπατάλες, μειώνοντας τον αριθμό των Βουλευτών σε διακόσιους και στοχεύοντας σε μια νοικοκυρεμένη διαχείριση του κράτους με χαμηλούς φόρους και υψηλούς ρυθμούς ανάπτυξης που απογειώνουν την οικονομική ζωή του τόπου.

Να φορολογηθούν, επιτέλους, τα κέρδη των τραπεζών που ανακεφαλαιοποιούνται πολλαπλώς με κρατικά χρήματα και οι οποίες τράπεζες κερδοσκοπούν εις βάρος του ελληνικού λαού. Προστατεύουμε τα σπίτια των Ελλήνων που με ιδρώτα και αίμα τα έκτισαν από τα αρπακτικά, τα κοράκια, τα funds, δίνοντας τη δυνατότητα στους ιδιοκτήτες να εξαγοράσουν οι ίδιοι το υπόλοιπο του δανείου τους στην τιμή που αυτό πωλείται σε αμφιβόλου προέλευσης επενδυτικά κεφάλαια.

Ανασυγκροτούμε την εθνική οικονομία και παραγωγή μέσω της στήριξης της γεωργίας, του πρωτογενούς τομέα και της υπαίθρου, της μεταποίησης, της έντιμης επιχειρηματικότητας. Και το δημογραφικό πρόβλημα μόνο έτσι μπορεί να λυθεί, μόνο αν μπορέσουμε και επιστρέψουμε τον λαό μας στα χωριά.

Εξασφαλίζουμε, τέλος, φθηνή ελληνική ενέργεια, καταργώντας το διαβόητο «Χρηματιστήριο Ενέργειας» και προτείνοντας να ανοίξουν επιτέλους και μονάδες παραγωγής ενέργειας. Είναι δυνατόν να πωλείται το ελληνικό κάρβουνο στα Σκόπια και να το εισάγουμε εμείς πανάκριβο;

Αποδεσμευόμαστε από συμφωνίες της κομματοκρατίας που αφορούν το Πρωτόκολλο του Κιότο και του Παρισιού, οι οποίες δεσμεύουν την πατρίδα μας στο να χρησιμοποιήσει τους δικούς της ενεργειακούς πόρους με τρόπο και μέσα που θα προστατεύουν το περιβάλλον.

Κυρίες και κύριοι συνάδελφοι, μετά την πτώχευση του 1893 –η ιστορία, ξέρετε, επαναλαμβάνεται πολλές φορές ως κακόγουστο αστείο και η ιστορία διδάσκει ότι κανείς δεν διδάσκεται από αυτήν- από το Βήμα της Βουλής ο αείμνηστος τότε Πρωθυπουργός Χαρίλαος Τρικούπης, η μεγάλη αυτή φυσιογνωμία της πολιτικής ζωής του τόπου μας, έλεγε σε πείσμα της οικονομικής διάλυσης του ελληνικού κράτους –κάτι μας θυμίζει αυτό- των εξωτερικών πιέσεων και των διεθνών αναταραχών, την περίφημη φράση «Η Ελλάς προώρισται να ζήση και θα ζήση», προσπαθώντας ο τότε Πρωθυπουργός να εμφυσήσει κουράγιο στον ταλαιπωρημένο λαό μας και να στείλει ένα ισχυρό μήνυμα, έστω και λεκτικό, στους πάσης φύσεως εχθρικούς εσωτερικούς και εξωτερικούς παράγοντες.

Το λέμε και εμείς. Η Ελλάδα θα ζήσει. Βεβαίως και θα ζήσει, αλλά θέλουμε η πατρίδα μας να αναπνεύσει ελεύθερα και αυτό θα γίνει μόνον όταν γλιτώσει από τα πολιτικά σάβανα –ναι, σάβανα!- τα οποία έχουν εναποθέσει πάνω της όλα τα κόμματα, και η Νέα Δημοκρατία και το ΠΑΣΟΚ και ο ΣΥΡΙΖΑ, που τα τελευταία χρόνια κυβέρνησαν τον τόπο. Πρέπει να φύγει –το λέω και το ξαναλέω- το ψευτορωμέικο  που εσείς εκφράζετε και να έρθει το καθαρό, το γνήσιο ρωμέικο που εκφράζει η υγιής και ευγενική προσπάθεια της Νίκης.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα το Δελτίο Επίκαιρων Ερωτήσεων της Παρασκευής 29 Αυγούστου 2025.

Α. Επίκαιρες Ερωτήσεις πρώτου κύκλου (Άρθρα 130, παράγραφοι 2 και 3 και 132, παράγραφος 2 του Κανονισμού της Βουλής)

1. Η με αριθμό 1253/25-8-2025 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Αφροδίτης Κτενά προς την Υπουργό Παιδείας, Θρησκευμάτων και Αθλητισμού με θέμα: «Να παρθούν άμεσα μέτρα για το οξυμένο πρόβλημα της φοιτητικής στέγης».

2. Η με αριθμό 1265/25-8-2025 επίκαιρη ερώτηση της Βουλευτού Α΄ Ανατολικής Αττικής της Κ.Ο. «ΠΛΕΥΣΗ ΕΛΕΥΘΕΡΙΑΣ» κυρίας Ελένης Καραγεωργοπούλου προς τον Υπουργό Υγείας με θέμα: «Επικοινωνιακά τεχνάσματα που δεν αναβαθμίζουν το ΕΣΥ-Η πραγματικότητα των ασθενών και των εργαζομένων αποκαλύπτει κρίση και υποβάθμιση».

Β. Επίκαιρες Ερωτήσεις δεύτερου κύκλου (Άρθρα 130, παράγραφοι 2 και 3 και 132, παράγραφος 2 του Κανονισμού της Βουλής)

1. Η με αριθμό 1257/25-8-2025 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Αφροδίτης Κτενά προς την Υπουργό Παιδείας, Θρησκευμάτων και Αθλητισμού με θέμα: «Να παρθούν άμεσα όλα τα απαραίτητα μέτρα για την αναβάθμιση του ρόλου της διαπολιτισμικής εκπαίδευσης».

Τον λόγο τώρα έχει ο Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Φάμελλος.

Ορίστε, έχετε τον λόγο.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κυρία και κύριε Υπουργέ, διανύουμε μία ταραγμένη περίοδο. Τεκτονικές αλλαγές αμφισβητούν την ασφάλεια και την ειρήνη στον πλανήτη μας. Και, δυστυχώς, αυτές τις είκοσι πέντε μέρες που ήταν κλειστή η Βουλή, τα πράγματα δεν έγιναν καλύτερα. Και δεν μπορούν να γίνουν καλύτερα, όσο συνεχίζεται η παραβίαση του διεθνούς δικαίου αλλά και παγκόσμιων συμφωνιών, όσο συνεχίζεται η αποδυνάμωση παγκόσμιων Οργανισμών, όταν κυριαρχεί ο νόμος του ισχυρού, όταν η Ευρώπη δεν έχει στρατηγική αυτονομία και σύρεται πίσω από τον κ. Τραμπ, αλλά και όταν αμφισβητούνται τα κυριαρχικά δικαιώματα της χώρας μας και καταγράφουμε συνεχώς υποχωρήσεις.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

Οι τραγικές εξελίξεις στη Μονή Αγίας Αικατερίνης του Σινά σε μια ιδιαίτερα ευαίσθητη συγκυρία για το ιδιοκτησιακό της Μονής, μας ανησυχούν διπλά, κύριε Υπουργέ, και για το μέλλον της Μονής, αλλά και για τα σοβαρά ελλείμματα της εξωτερικής πολιτικής της Κυβέρνησης του κ. Μητσοτάκη, γιατί η Κυβέρνηση φέρει βαρύτατη ευθύνη και για την ολιγωρία και για την αδιαφορία, αλλά και για τους λάθος χειρισμούς. Χωρίς στρατηγική και για το ιδιοκτησιακό καθεστώς της Μονής, με αδιανόητα διπλωματικά λάθη, μας έφερε σε ένα κρίσιμο αδιέξοδο.

Αυτές οι εξελίξεις, δυστυχώς, επιβεβαιώνουν –και λέω «δυστυχώς», γιατί δεν θα θέλαμε με τίποτα να φτάσουμε σε αυτό το συμπέρασμα- τη συνεχή υποβάθμιση της διεθνούς θέσης της χώρας, μία υποβάθμιση που έχει την υπογραφή του κ. Μητσοτάκη και μάλιστα σε μια πολύ κρίσιμη, γεωπολιτικά και ιστορικά, στιγμή και περίοδο.

Επίσης, η σημερινή καταδικαστέα επίθεση στο Κίεβο αναδεικνύει την ανάγκη για πραγματική συζήτηση για την ειρήνη στο πλαίσιο του ΟΗΕ, με βάση το διεθνές δίκαιο, αλλά και για μια νέα συμφωνία ειρήνης και ασφάλειας στην Ευρώπη, για ένα νέο Ελσίνκι.

Δεν έχουμε, όμως, κανένα περιθώριο να καθυστερούμε και να μην αναλάβουμε πρωτοβουλίες σήμερα για τη γενοκτονία που εξελίσσεται στην Παλαιστίνη. Μπροστά στα μάτια μας εξελίσσεται –επιβεβαιωμένα και από τον ΟΗΕ πλέον- ο λιμός, το σχέδιο εισβολής και αφανισμού, ο εποικισμός στη Δυτική Όχθη και εμείς θα παραμείνουμε απλοί θεατές, όπως κάνει ο κ. Μητσοτάκης;

Όχι, κυρίες και κύριοι Βουλευτές! Δεν έχουμε δικαίωμα να παραμείνουμε άπραγοι. Πρέπει να δράσουμε άμεσα, για να μην εφαρμοστεί το εγκληματικό σχέδιο Νετανιάχου, το οποίο παραβιάζει τα ανθρώπινα δικαιώματα και το διεθνές δίκαιο και βάζει φωτιά στην πυριτιδαποθήκη της Μέσης Ανατολής.

Οφείλω να πω ότι από την πλευρά του ΣΥΡΙΖΑ, και προσωπικά από τη δική μου πλευρά από την πρώτη μέρα της εκλογής μου, αναλάβαμε πολλές πρωτοβουλίες, μαζί και με τα υπόλοιπα προοδευτικά και δημοκρατικά κόμματα. Πήραμε μία σοβαρή πρωτοβουλία τέσσερα κόμματα στις 25 Μαΐου και απευθύναμε έκκληση για να αναλάβει, επιτέλους, η Κυβέρνηση διπλωματική δράση για το Παλαιστινιακό, με στόχο την αποκλιμάκωση της έντασης και την υπεράσπιση του διεθνούς και ανθρωπιστικού δικαίου. Καμία σχεδόν αντίδραση!

Επισκέφθηκα στις 27 Μαΐου τον Πρόεδρο της Δημοκρατίας και του κατέθεσα συγκεκριμένες προτάσεις με πρωτοβουλία της Ελλάδας για την ειρήνη και την κατάπαυση, αν θέλετε, της έντασης και της δολοφονίας αμάχων –τολμώ να πω- στη Γάζα. Ενημέρωσα για το ίδιο θέμα και τον Υπουργό Εξωτερικών, για να υπάρχει ανθρωπιστική βοήθεια, να υπάρχει προστασία των χριστιανών στη Γάζα. Σήμερα πάλι διάβαζα δημοσιεύματα που λένε ότι υπάρχει εντολή εκκένωσης της Ορθόδοξης Εκκλησίας στη Γάζα.

Ζητήσαμε να έρθει ο Πρόεδρος Αμπάς εδώ στο Ελληνικό Κοινοβούλιο να ενημερώσει και η Ελλάδα να πάρει μια πρωτοβουλία μιας πολυμερούς διάσκεψης ειρήνης στη Μέση Ανατολή. Επισκέφτηκα για τον ίδιο λόγο στις 5 Ιουνίου την Παλαιστίνη. Προσωπικά εγώ πήγα στη Ραμάλα και συναντήθηκα με τον Αντιπρόεδρο της Παλαιστίνης. Είχα τη δυνατότητα να εκφράσω την αλληλεγγύη μας, αλλά και να συζητήσω μαζί του και, κύριε Υπουργέ, εισέπραξα τη θετική άποψη της Παλαιστίνης να έρθει εδώ ο κ. Αμπάς. Το μετέφερα αυτό στην Ελληνική Κυβέρνηση. Το μετέφερα στον Υπουργό Εξωτερικών. Γιατί δεν έχουμε προχωρήσει; Δεν είναι μία ειρηνευτική πρωτοβουλία αυτή;

Μετέφερα τις ίδιες προτάσεις σε εκδήλωση της Αριστεράς στο Ευρωκοινοβούλιο στις 11 Ιουνίου. Όμως, η κατάσταση, δυστυχώς, επιδεινώνεται κάθε μέρα.

Δεν ξέρω αν κάποιος από εσάς ή κάποιοι από εσάς μπορεί να το παρακολουθεί ούτε και από τον δέκτη της τηλεόρασης. Εγώ δεν μπορώ, κύριε Υπουργέ. Απορώ πώς είστε τόσο ήρεμη σαν Κυβέρνηση και δεν εκμεταλλεύεστε το θεσμικό αποτύπωμα, που πρέπει να έχει η χώρα και έτσι μειώνετε και τη χώρα περισσότερο. Αλλά δεν δίνετε μια απάντηση στην ειρήνη και στη ζωή.

Οι πολίτες της χώρας μας επιβεβαίωσαν αυτή την ανάγκη σε όλη την Ελλάδα με έντονη φωνή. Οφείλει επιτέλους να ξυπνήσει ο κ. Μητσοτάκης. Οφείλει να αναλάβει πρωτοβουλίες, που έχουν ανακοινώσει και ηγέτες άλλων χωρών και ακόμα περιμένουμε τον κ. Μητσοτάκη. Και βέβαια εδώ οφείλει να πάρει μια πρωτοβουλία η Ελλάδα να πάρει θέση η Ευρώπη. Γι’ αυτό υπάρχει η Ευρωπαϊκή Ένωση. Γι’ αυτό την δημιουργήσαμε, για να έχει λόγο η Ευρώπη.

Ζήτησα την εβδομάδα από τις προοδευτικές δυνάμεις να αναλάβουμε όλοι μαζί μία πρωτοβουλία για να σταματήσει η εισβολή, η οποία ξεκίνησε ήδη στα περίχωρα της Γάζας την προηγούμενη εβδομάδα και να υπάρχουν αυστηρές κυρώσεις στο Ισραήλ. Δεν φτάνουν οι δηλώσεις. Χρειάζονται συγκεκριμένα μέτρα για να υπάρξει εκεχειρία, ανθρωπιστική βοήθεια, να απελευθερωθούν όλοι οι όμηροι και να αναγνωρίσει η Ελλάδα το κράτος της Παλαιστίνης.

Σήμερα δεν υπάρχει ώρα για μικροπολιτικές σκοπιμότητες. Υπάρχει ομόφωνη απόφαση της Βουλής από το 2015, όταν ήταν κυβέρνηση ο ΣΥΡΙΖΑ για την αναγνώριση της Παλαιστίνης. Και δεν μπορεί να τίθεται εν αμφιβόλω αυτή η απόφαση ή να ζητείται η επικαιροποίηση, όπως κακώς ζήτησε ο κ. Ανδρουλάκης. Αυτό που απαιτείται είναι να κάνει πράξη η Κυβέρνηση την αναγνώριση της Παλαιστίνης -αυτή είναι η αναγκαιότητα σήμερα- και να υπάρχουν κυρώσεις για να σταματήσει και ο εποικισμός αλλά κυρίως η εισβολή στη Γάζα.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Δεν πρέπει και δεν έχει κανένα περιθώριο καθυστέρησης ο κ. Μητσοτάκης. Και μέσα απ’ αυτή την πρωτοβουλία ειρήνης εμείς προτείνουμε να αναδειχθεί έτσι και ο ρόλος της Ελλάδας ως μία δύναμη σταθερότητας και ασφάλειας. Σας καλώ λοιπόν γι’ αυτόν το σκοπό να συνεργαστούμε και να βγούμε μπροστά ως χώρα.

Κυρίες και κύριοι Βουλευτές, πριν από ένα μήνα η Βουλή έκλεισε τις διαδικασίες της με μία πρωτοφανή μεθόδευση από τη μεριά της Κυβέρνησης. Η Κυβέρνηση της διαφθοράς και της διαπλοκής, η Κυβέρνηση Μητσοτάκη με εντολή του Πρωθυπουργού προχώρησε σε μία κοινοβουλευτική εκτροπή για να μπαζώσει την αλήθεια και να κουκουλώσει το σκάνδαλο διαφθοράς στον ΟΠΕΚΕΠΕ. Αποδείχθηκε μπροστά στα μάτια όλων των Ελλήνων και Ελληνίδων ότι ο κ. Μητσοτάκης δεν μπορεί να ελέγξει την Κοινοβουλευτική του Ομάδα. Φοβήθηκε δηλαδή, μήπως οι Βουλευτές του ψηφίσουν την προκαταρκτική επιτροπή τον κ.κ. Βορίδη και Αυγενάκη και γι’ αυτό τον λόγο επέβαλε στους Βουλευτές του να αποχωρήσουν οι μισοί από τη διαδικασία και οι άλλοι μισοί να ψηφίσουν με επιστολική ψήφο. Και έτσι στήθηκε ένας απαράδεκτος μηχανισμός με εβδομήντα οχτώ απουσίες για να διαχειριστεί το αποτέλεσμα κατά πώς τον βολεύει.

Να το πούμε απλά για να το καταλάβουν και οι πολίτες της χώρας; Δυστυχώς ο κ. Μητσοτάκης έφτασε σε σημείο να στήσει την κοινοβουλευτική διαδικασία για να φιμώσει τους Βουλευτές του. Για ποιο λόγο, όμως, γίνονται όλα αυτά; Γιατί ο κ. Μητσοτάκης τρέμει μήπως ανοίξουν στόματα, μήπως οι «φραπέδες» και οι «χασάπηδες» και όλοι όσοι έχουν εμπλακεί, αποκαλύψουν τελικά το σχέδιο των γαλάζιων παιδιών με την ευλογία του Μαξίμου, με σχέδιο του Μαξίμου, να κλαπούν τα λεφτά των Ελλήνων αγροτών, για να μπορέσουν να τα φάνε οι δικοί τους και να εξασφαλίσουν ψήφους στις εκλογές. Αυτό ήταν το σχέδιο.

Ο κ. Μητσοτάκης επέλεξε ακόμη μια φορά να πετάξει στον κάλαθο των αχρήστων τη δικογραφία της Ευρωπαίας Εισαγγελέως. Είστε Υπουργός Εσωτερικών στη χώρα μας. Αντέχετε να πετιέται στα σκουπίδια δικογραφία από εισαγγελική αρχή; Και είναι η δεύτερη φορά που το κάνετε αυτό. Την προηγούμενη φορά το κάνατε για την 717. Και εσείς, δηλαδή, θα έρθετε μετά να μας πείτε εδώ για κράτος δικαίου και θα σας πιστέψουμε; Θα έχετε εσείς καμία σοβαρότητα μετά όταν στη χώρα δεν δίνετε καμία σημασία στις δικογραφίες, αλλά χρησιμοποιείτε τη δικαιοσύνη μόνο όπως σας βολεύει; Αυτό δεν είναι πρόβλημα δικαίου; Δεν είναι θεσμικό πρόβλημα στη χώρα μας, που αφορά και τον Υπουργό Εσωτερικών προσωπικά; Δεν υπάρχει σεβασμός από την Κυβέρνηση ούτε στη δικαιοσύνη τους θεσμούς.

Εμείς θέλουμε από εδώ να ενημερώσουμε τον κ. Μητσοτάκη ότι δεν μπορεί να κρυφτεί. Όσα δόλια σχέδια και να βάλει μπροστά όσα πολιτικά τερτίπια και μεθοδεύσεις χρησιμοποιήσει, είναι εμφανής η πολιτική του αδυναμία και είναι επικίνδυνη για τη χώρα. Γιατί αυτές οι εξελίξεις είναι επικίνδυνες και για τη δημοκρατία, για τους θεσμούς, αλλά είναι επικίνδυνες εξελίξεις και για την καθημερινότητα των πολιτών. Και όσο και αν προσπαθείτε να φιμώσετε την Αντιπολίτευση, όσο κι αν προσπαθείτε να κυριαρχήσετε με ένα σύστημα προπαγάνδας, όλη η Ελλάδα πλέον ξέρει την αλήθεια.

Ξέρετε τι ξέρουν οι πολίτες κύριε Υπουργέ; Έχω την αίσθηση βέβαια ότι σας τα λένε όσο κυκλοφορείτε έξω και εσείς και τα άλλα μέλη της Κυβέρνησης. Ξέρουν ότι υπάρχει πλιάτσικο, ότι υπάρχουν ρουσφέτια, ότι υπάρχει ρεμούλα, ότι υπάρχει κλεψιά. Και η αλήθεια δεν είναι τοξική. Αυτά που λέμε, δεν είναι τοξικά. Γιατί αυτά είναι η αλήθεια. Τοξική και διχαστική είναι η Κυβέρνηση, η οποία φτάνει μέχρι και σε κοινοβουλευτικό πραξικόπημα για να κρύψει την αλήθεια, την οποία την ξέρουν οι Έλληνες και Ελληνίδες. Αλλά ο κ. Μητσοτάκης είναι επιπλέον και δειλός. Δεν μπορεί να διαχειριστεί ούτε την Κοινοβουλευτική Ομάδα του. Και καμία δικαιολογία δεν υπάρχει, για να μπορέσει να καλυφθεί ή να δικαιολογηθεί εκ των υστέρων αυτός ο εξευτελισμός που επιφύλαξε για το Κοινοβούλιο.

Όμως το Κοινοβούλιο δεν μπορεί να μείνει απαθές σε αυτό το πραξικόπημα. Η ψηφοφορία επί των προτάσεων προκαταρκτικής δεν έχει ολοκληρωθεί. Και η ψηφοφορία επί των προτάσεων προκαταρκτικής πρέπει να συνεχιστεί κανονικά με τη συμμετοχή των Βουλευτών και με την παρουσία των Βουλευτών, χωρίς εκτροπές ή μεθοδεύσεις. Εμείς το δηλώσαμε από την πρώτη στιγμή. Αυτή η διαδικασία που επέλεξε η πλειοψηφία για να κουκουλώσει το σκάνδαλο δεν αντιστοιχεί στον κοινοβουλευτικό κανόνα. Και πρέπει να έχει το κουράγιο Κοινοβουλευτική Ομάδα της Νέας Δημοκρατίας να έρθει εδώ και να ψηφίσει. Γιατί διάβασα ότι υπήρχαν ακόμα και ψηφολέκτες που έστειλαν επιστολική ψήφο. Να έρθετε εδώ λοιπόν και να πάρετε θέση. Δεν μπορώ να καταλάβω, γιατί φοβάστε την αλήθεια; Γιατί δεν τολμάτε απέναντι στους ψηφοφόρους σας να πείτε τι επιλέγετε, αν πρέπει να παραπεμφθεί ή να ελεγχθεί -είναι το σωστό- σε προκαταρκτική επιτροπή ο κ. Αυγενάκης και ο κ. Βορίδης;

Οι Έλληνες και Ελληνίδες σας ψήφισαν για να είστε στη Βουλή, όχι για να κρύβεστε, όχι για να λείπετε ογδόντα άτομα, ενώ υπάρχει ψηφοφορία που προκύπτει από τη συνταγματική υποχρέωσή μας να επιλύουμε θέματα δικαίου, που αφορούν πρόσωπα που υπηρέτησαν σε υπουργικές θέσεις. Εσείς απ’ ότι καταλαβαίνουμε και συμπεραίνουμε όλοι, είστε μια Κυβέρνηση άθλιων μεθοδεύσεων, για να κρύψετε την αλήθεια και να κρατήσετε τις καρέκλες σας, τις δικές σας και των μετακλητών σας. Γιατί γι’ αυτό θα συζητήσουμε σήμερα στο νομοσχέδιο που έχετε φέρει.

Εμείς όμως; Εμείς έχουμε ευθύνη απέναντι στην κοινωνία και στην ελληνική δημοκρατία και στο Σύνταγμα. Έχουμε ευθύνη απέναντι στην αξιοπιστία της πολιτικής και γι’ αυτό είμαστε εδώ, για να υπερασπιστούμε τους θεσμούς και την κοινωνία. Ο κυνισμός και η αλαζονεία της Κυβέρνησης Μητσοτάκη δεν θα περάσει. Δεν περνάει και στην κοινωνία. Αυτό σημαίνει απονομιμοποιημένος Πρωθυπουργός. Δεν σας πιστεύει κανείς και δεν πιστεύει κανείς πολίτης ότι με εσάς θα λάμψει μια μέρα το δίκιο και η αλήθεια. Αυτό είναι το πρόβλημα. Γνωρίζετε πολύ καλά και τις μετρήσεις, κύριε Υπουργέ. Γνωρίζω ότι έχετε σοβαρότατη επάρκεια σε αυτό θέμα. Αλλά δεν λύνεται με παιχνίδια ούτε με σχέδια εκλογικού νόμου. Δεν είστε νομιμοποιημένοι. Αυτός είναι ο φόβος σας. Γι’ αυτό κάνετε τη μεθόδευση εδώ.

Και δυστυχώς αυτό το καλοκαίρι είδαμε και από μια άλλη πλευρά πού οδηγεί αυτή η ανεπάρκεια του κ. Μητσοτάκη, τα ψεύτικα τα λόγια τα μεγάλα. Μας λέγατε στην αρχή της χρονιάς ότι η Ελλάδα είναι θωρακισμένη, ότι η Ελλάδα είναι έτοιμη καλύτερα από ποτέ να αντιμετωπίσει τις πυρκαγιές. Εμείς το λέγαμε. Χωρίς σοβαρή πολιτεία, χωρίς καλή προετοιμασία, όλα αυτά είναι κοροϊδία και είναι επικίνδυνη κοροϊδία. Τελικά και αυτό το καλοκαίρι η Κυβέρνηση αποδείχθηκε κατώτερη των περιστάσεων.

Οι πυρκαγιές του Αυγούστου απέδειξαν ακόμη μια φορά ότι τελικά το επιτελικό κράτος έχει πήλινα πόδια και είναι κοροϊδία, είναι για τα μάτια του κόσμου. Είναι μόνο για την επικοινωνία. Το είπε στην 1η Έκθεση νομίζω ο κ. Μητσοτάκης. Είχαμε ανεπάρκεια στην πρόληψη, είχαμε ανεπάρκεια στην ετοιμότητα, είχαμε ανεπάρκεια στον συντονισμό και τώρα ψάχνουμε να βρούμε το αν θα υπάρχει επάρκεια τουλάχιστον στην αποκατάσταση. Γιατί αυτό είναι το κεντρικό που προκύπτει.

Να μιλήσουμε λίγο σοβαρά για το κράτος; Η κλιματική κρίση αυξάνει τις απαιτήσεις. Δεν είναι, όμως, μόνο επικοινωνιακό εργαλείο η κλιματική κρίση ή να βγάζουν μπόνους τα γαλάζια παιδιά της ΔΕΗ. Η κλιματική κρίση απαιτεί αλλαγές, μεταρρυθμίσεις για να εξασφαλίσουμε την ανθεκτικότητα και της κοινωνίας και της οικονομίας.

Τι απαιτεί η κλιματική κρίση και οι πυρκαγιές; Πρόληψη, πυρόσβεση, αποκατάσταση. Προσέξτε τώρα, γιατί δεν μπορεί ο κ. Λιβάνιος να υπηρετήσει αυτές τις τρεις σοβαρές πολιτικές παρεμβάσεις της δημόσιας διοίκησης. Ξέρετε, γιατί κύριε Υπουργέ; Γιατί ο κύριος Πρωθυπουργός έχει δυσανεξία στις δημόσιες πολιτικές. Αυτά και τα τρία είναι δημόσιες πολιτικές. Θέλουμε ισχυρή πολιτεία. Εσείς δεν θέλετε ισχυρή πολιτεία. Θέλετε πλιάτσικο, θέλετε ξεπούλημα. Θέλετε τακτοποίηση των «φραπέδων» και των «χασάπηδων».

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Πώς μπορεί να έχουμε ισχυρή πολιτεία όταν αλωνίζουν οι «φραπέδες» και οι «χασάπηδες» με τις πλάτες της Νέας Δημοκρατίας; Πείτε μας, γιατί θα συζητήσουμε σήμερα για τη δημόσια διοίκηση. Πήγαμε σχεδόν σε όλες τις πυρόπληκτες περιοχές. Προσωπικά επισκέφθηκα την ανατολική Αττική, την Αχαΐα, την Αιτωλοακαρνανία, την Άρτα, την Πρέβεζα. Ήμουν εκεί και είναι και οι Βουλευτές μας παντού και οι κομματικές μας οργανώσεις.

Ποιο είναι το συμπέρασμα; Δεν υπάρχει ολοκληρωμένο σχέδιο πρόληψης, γιατί δεν υπάρχουν σοβαρές στελεχωμένες δασικές υπηρεσίες, γιατί εξαϋλώνετε τις δασικές υπηρεσίες.

Ενώ θεσμοθετήσαμε ένα ολοκληρωμένο σχέδιο πρόληψης -η Ελλάδα έχει υπουργική απόφαση πρόληψης πυρκαγιών-, δεν την υλοποιεί η Κυβέρνηση. Προέκυψε και με βάση το σχέδιο Goldammer. Δεν το υλοποιεί η Κυβέρνηση. Ακόμα και τα έργα του Antinero είναι αποσπασματικά και με πολλά ερωτηματικά για τη διαφάνειά τους.

Εδώ υπήρξε σοβαρό πρόβλημα στον συντονισμό και στην επάρκεια των μέσων και των εργαλείων της πυρόσβεσης και πολλά ελλείμματα. Όμως, εγώ αναρωτιέμαι πώς γίνεται να μην έχει έλλειμμα η πυρόσβεση, όταν αφήσατε και έχετε ακόμα χιλιάδες κενά στην Πυροσβεστική;

Όταν, κύριε Υπουργέ, μας φέρνετε ένα νομοσχέδιο για τους δημοσίους υπαλλήλους, και τους συμβασιούχους πυροσβέστες η Κυβέρνησή σας τους αντιμετωπίζει με δακρυγόνα και με ΜΑΤ, πώς μπορεί να μην έχουμε έλλειμμα στην πυρόσβεση; Δεν πρέπει να ξεκινήσετε από αυτό; Γιατί άλλο είναι το σχέδιο της σημερινής σας νομοθετικής πρωτοβουλίας.

Εμείς λοιπόν είμαστε στο πλευρό και των ανθρώπων που έδωσαν τη μάχη σε όλα τα επίπεδα και στο πλευρό των πολιτών, που σήμερα βλέπουν έναν δεύτερο κίνδυνο, αλλά και στο πλευρό των δήμων, γιατί προσπαθήσατε να τους βάλετε κι αυτούς στο στόχαστρο. Και διεκδικούμε να κινητοποιηθεί η πολιτεία. Γιατί το θέμα αποκατάστασης είναι θέμα του κράτους. Το κράτος πρέπει να είναι εκεί και όχι να πετάτε το μπαλάκι σε άλλους. Και θέλουμε αποκατάσταση και των καμένων εκτάσεων και του περιβάλλοντος, αλλά και της οικονομικής και κοινωνικής λειτουργίας. Γιατί όλα αυτά σημαίνουν ισχυρή πολιτεία. Αυτό είναι που έχουμε ανάγκη.

Το νομοσχέδιο σήμερα δεν υπηρετεί τον στόχο της ισχυρής πολιτείας. Θα αναφερθώ λίγο πιο συγκεκριμένα. Το νομοσχέδιο είναι μία παρέμβαση στα θέματα Δημόσιας Διοίκησης. Απαιτείται σοβαρή μεταρρύθμιση στη Δημόσια Διοίκηση της χώρας μας; Σαφέστατα. Μια ισχυρή πολιτεία πρέπει να έχει καλή Δημόσια Διοίκηση.

Είναι μία μεταρρύθμιση αυτό που φέρνει ο Υπουργός; Όχι. Αντίθετα, είναι μια οπισθοχώρηση, επιφανειακή και δόλια οπισθοχώρηση. Μπροστά στη στρατηγική που έχει η Κυβέρνηση –ό,τι και να λέει ο κ. Λιβάνιος-, μπροστά στρατηγική του κ. Μητσοτάκη να ξεπουλήσει στους ημετέρους τα «ασημικά» της πατρίδας μας, φέρνει ένα νομοθέτημα το οποίο έχει μέσα επικοινωνιακά, αλλά τιμωρητικά εργαλεία, που πάνε την Ελλάδα πάρα πολλά χρόνια πίσω, την περίοδο της ΕΡΕ. Τέτοια εργαλεία εισάγει, αυταρχικά, τιμωρητικά εργαλεία, αδιαφανή, στημένα, κομματικά. Και μετά μας μιλάνε για αριστεία!

Ναι, πρέπει να ομολογήσω ότι υπάρχουν κάποιοι τομείς που έχουν αριστεία και επιτελικότητα. Θέλετε να τους θυμηθούμε; Έχετε αριστεία και επιτελικότητα στα σκάνδαλα, στη διαφθορά, στο ρουσφέτι, στην προπαγάνδα, στη διαπλοκή.

Μιλάτε για αριστεία μόνο και μόνο για να περάσετε ένα νομοθέτημα σήμερα το οποίο τιμωρεί όποιον σηκώσει ανάστημα. Δηλαδή, λέει στα νέα παιδιά της Ελλάδας ότι «συμβιβάσου, βολέψου, μην μιλάς, γιατί αλλιώς θα πας πειθαρχικό». Αυτό κάνουν.

Το ίδιο περάσανε λίγο πριν κλείσει η Βουλή στα πανεπιστήμια, την ίδια αυταρχικότητα. Το ίδιο έχουν περάσει στην εργατική νομοθεσία. Το ίδιο κάνουν στους δήμους. Το ίδιο κάνουν στον πολιτισμό. «Δεν θα είσαι στα κονδύλια, αν δεν σκύψεις το κεφάλι». Έτσι δίνονται οι επιδοτήσεις και στην αυτοδιοίκηση και στον πολιτισμό. Αυτό επιφυλάσσει η Κυβέρνηση για τη νέα γενιά της Ελλάδας.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και εσείς, κύριε Λιβάνιε, το υπηρετείτε. Δυστυχώς έχετε και προσωπική ευθύνη.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Στην αυτοδιοίκηση!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Το υπηρετείτε.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Στην αυτοδιοίκηση!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Προσέξτε. Υπήρχαν δήμοι οι οποίοι τιμωρήθηκαν και στο Ταμείο Ανάκαμψης και στον «Φιλόδημο», γιατί δεν έσκυψαν το κεφάλι. Μπορεί να ήταν προηγούμενοι Υπουργοί, αλλά ήταν στην αυτοδιοίκηση. Και το ξέρω πολύ καλά. Το ξέρω πολύ καλά, όπως ξέρω πολύ καλά και τα άλλα σκάνδαλα της αυτοδιοίκησης που ερευνά τώρα η Ευρωπαία Εισαγγελέας και θα σας έρθουν σε λίγο καιρό.

Και εδώ ο ΣΥΡΙΖΑ έχει συμβάλει στην αποκάλυψη σκανδάλων. Και είναι σκάνδαλα της Νέας Δημοκρατίας και εμπλέκεται η αυτοδιοίκηση, και πρωτοβάθμια και δευτεροβάθμια.

Μην ανοίγετε αυτό το θέμα, δεν σας παίρνει, κύριε Λιβάνιε. Κρατάω τους τύπους και τους θεσμούς.

Μιλάνε για αριστεία και επιτελικότητα. Θέλετε να θυμηθούμε ποια είναι η αριστεία και η επιτελικότητα; Τα ΜΑΤ και τα δακρυγόνα στους πυροσβέστες τα είπαμε. Αυτούς που χειροκροτούσαμε πέρυσι τον Οκτώβριο, τον Νοέμβριο τους υποδέχθηκαν με δακρυγόνα, όταν ζητούσαν δουλειά, γιατί ήταν άνεργοι. Διώξεις επίσης στους εκπαιδευτικούς. Διώξεις επίσης στους νοσηλευτές. Αυτό είναι η αριστεία.

Θέλετε να δούμε λίγο τη δικιά σας αριστεία; Γιατί ο κ. Μητσοτάκης υποσχέθηκε ένα μικρό σχήμα υπουργικό και τώρα έχετε εξήντα δύο μέλη Υπουργικού Συμβουλίου, το μεγαλύτερο μετά τη Μεταπολίτευση; Πού είναι η αξιοπιστία και η αριστεία σας; Να πούμε τα απλά, αυτά που ξέρει όλος ο κόσμος.

Θέλετε να μιλήσουμε μήπως για τους μετακλητούς; Από τον κοινοβουλευτικό έλεγχο προκύπτει ότι αυτό που κάνετε με επιτυχία είναι να αυξάνετε τον αριθμό των μετακλητών. Σε σύγκριση με την κυβέρνηση ΣΥΡΙΖΑ ο αριθμός των μετακλητών είναι 46% περισσότερο, σύμφωνα με τον κοινοβουλευτικό έλεγχο, όχι από στοιχεία τρίτων. 46%!

Θέλετε να δούμε και πόσα είναι τα έξοδα του επιτελικού κράτους όταν η Προεδρία της Δημοκρατίας έφτασε σε προϋπολογισμούς άνω των 40 εκατομμυρίων; Πριν από τέσσερα χρόνια ήταν 30 εκατομμύρια. Για να καταλάβετε πως ταΐζουν μετακλητούς!

Πέστε μου λοιπόν. Επιβαρύνετε ή όχι τον κρατικό προϋπολογισμό με μετακλητούς; Στόχος σας είναι το συμμαζευμένο και λειτουργικό κράτος; Όχι. Στόχος σας είναι το κράτος λάφυρο.

Αξιοκρατία υπάρχει, βέβαια. Επιτελικότητα και αριστεία υπάρχει. Ξέρετε πού; Στις παρακολουθήσεις και τις υποκλοπές. Παρακολουθούνται όλοι. Εδώ φτάσατε σε σημείο να υπάρχουν υποκλοπές στον Αρχηγό του Στρατού και δεν έχουμε ακόμα απαντήσεις.

Υπάρχει ή όχι έλλειμμα ασφάλειας στη χώρα; Τι απέδειξε το έγκλημα των Τεμπών; Υπάρχει ή όχι διαφθορά στη χώρα; Τι απέδειξε το σκάνδαλο του ΟΠΕΚΕΠΕ; Μήπως όλα αυτά ταυτόχρονα περιλαμβάνουν και περιθωριοποίηση της Δημόσιας Διοίκησης και των στελεχών; Γιατί και η ασφάλεια των σιδηροδρόμων και η τήρηση των κανόνων για τα ατομικά δικαιώματα και τη μη παρακολούθηση προσώπων και ιδιαίτερα πολιτικών και οικονομικών παραγόντων και δημοσιογράφων και το θέμα της διαφθοράς δημοσίου χρήματος είναι θέμα Δημόσιας Διοίκησης. Πού ήταν η Δημόσια Διοίκηση στο σκάνδαλο του ΟΠΕΚΕΠΕ;

Ο στόχος της Νέας Δημοκρατίας είναι ένας, να ενισχύσουμε το κομματικό κράτος, να εξυπηρετήσουμε τα δικά μας γαλάζια παιδιά με ένα μόνο προσόν, την κομματική ταυτότητα. Και δυστυχώς, κύριε Λιβάνιε, το υπηρετείτε και εσείς και σαν μέλος του Υπουργικού Συμβουλίου, ό,τι δικαιολογίες και να βρείτε για πιθανά δικές σας υπογραφές.

Ο στόχος σας για τον οποίο περνάτε το σημερινό νομοσχέδιο είναι ένας, να στήσετε μηχανισμούς για να κουκουλώνονται τα σκάνδαλα. Γι’ αυτό στρέφεστε με μένος κατά των δημοσίων υπαλλήλων, για να σκύβουν το κεφάλι, να μην μιλάνε και να κουκουλώνονται σκάνδαλα, να γίνονται διορισμοί, να γίνονται αναθέσεις. Αυτό θέλετε, κύριε Λιβάνιε, από τους δημόσιους υπαλλήλους, να μην μιλάνε. Αυτό κάνει το νομοσχέδιό σας.

Ενώ υπάρχει πειθαρχικό δημοσίων υπαλλήλων -ξεκάθαρα υπάρχει- για όλα τα αδικήματα, δημιουργούν έναν πειθαρχικό μπαμπούλα για να σκύβουν το κεφάλι οι δημόσιοι υπάλληλοι. Και ενώ υπάρχει λοιπόν το πειθαρχικό, δημιουργούν νέα, όπως η άρνηση στην αξιολόγησή τους. Όχι στην κανονική αξιολόγηση, στη δική τους αξιολόγηση, τη στημένη, με τους κομματικούς επιτετραμμένους. Οι ποινές και τα πρόστιμα διογκώνονται, ενώ μεταβάλλετε και τη σύσταση των ελεγκτικών οργάνων, με αποτέλεσμα να μην υπάρχει καμία εγγύηση αμεροληψίας.

Δεν σας αναγνωρίζω. Κυριολεκτικά δεν σας αναγνωρίζω. Ούτε αυτό; Ούτε να υπάρχει έστω μία εγγύηση αμεροληψίας στα πειθαρχικά όργανα; Ξηλώνετε την εκπροσώπηση των εργαζομένων και την παρουσία δικαστικών και το δευτεροβάθμιο επίπεδο.

Πού είναι η αμεροληψία, κύριε Λιβάνιε; Πού είναι όλα αυτά; Τουλάχιστον από εσάς θα τα περίμενα. Και τολμώ να το πω δημόσια. Βάζετε τους δικούς σας να κάνουν την αξιολόγηση, έτσι ώστε τα πειθαρχικά εργαλεία να είναι κομματικά εργαλεία. Κάνετε λοιπόν τα πειθαρχικά εργαλεία πιόνια της Νέας Δημοκρατίας. Δεξιά βαμμένο κράτος! Αυτό θέλετε να φτιάξετε.

Καταργείτε ουσιαστικά τη δυνατότητα ένστασης. Πρέπει να τρέχουν στα δικαστήρια. Οι κυρώσεις είναι βαρύτατες, τα πρόστιμα είναι ακραία: Από αργία μέχρι 100.000 ευρώ. Ακραία όλα αυτά! Για ποιον λόγο; Από τη μια μεριά για να πετύχετε ποινικοποίηση της συνδικαλιστικής δράσης και από την άλλη μεριά, κύριε Λιβάνιε, σας κατηγορώ ότι και με αυτό το νομοσχέδιο επιβάλλετε μία ιδιότυπη ομερτά, δηλαδή σιωπή. Αυτές είναι οι πρακτικές οι οποίες καταγγέλλουμε. Ομερτά! Να μην μιλάει κανείς για να μην φάει το κεφάλι του. Αυτό ζητάτε από τους δημόσιους υπαλλήλους.

Είναι ένα πλήγμα το νομοσχέδιο αυτό στα κατοχυρωμένα εργασιακά δικαιώματα, που διασφαλίζουν όμως, όχι μόνο το εργασιακό δικαίωμα, αλλά και τη δημοκρατία, το κράτος δικαίου, δηλαδή την προστασία του διωκόμενου, το δικαίωμα να έχει την ένσταση, να έχει την εκπροσώπηση. Και εισάγετε ακραίες τιμωρίες για όσους τολμούν να μην σκύψουν το κεφάλι.

Διώκετε όσους απεργούν. Διώκετε τους εκπαιδευτικούς που θέλουν καλά δημόσια σχολεία, τους υγειονομικούς που θέλουν καλά νοσοκομεία και ταυτόχρονα όσους συνδικαλίζονται. Κι έτσι θα πάρει η μπάλα και τους υπαλλήλους που αποκαλύπτουν σκάνδαλα, τους πυροσβέστες που θέλουν προσλήψεις, όλους και όλες τελικά.

Και καταφεύγετε και σε ένα ακόμα χτύπημα -το έβαλε κι ο εισηγητής μας-, αυτό που κάνετε κατά του Εθνικού Κέντρου Δημόσιας Διοίκησης και Αυτοδιοίκησης, που αντί να το αξιοποιήσετε -που δεν το αξιοποιήσατε-, δημιουργείτε ένα άλλο, το Ελληνικό Κέντρο Εμπειρογνωμοσύνης και Διοικητικών Μεταρρυθμίσεων, που λέτε ότι θα κάνει τη δουλειά -γιατί δεν ξέρουμε τελικά τι θα γίνει- που έπρεπε να κάνει το Εθνικό Κέντρο Δημόσιας Διοίκησης. Παίρνετε αντικείμενα. Θα το αποψιλώσετε και από προσωπικό. Αυτό κάνετε ουσιαστικά στο νομοσχέδιο. Για ποιον λόγο; Για να αποδυναμώσετε έναν θεσμό που προσφέρει εδώ και σαράντα χρόνια και να στήσετε ένα γαλάζιο παραμάγαζο.

Αυτό θέλετε να κάνετε, κύριε Λιβάνιε. Μην μου μιλάτε μετά για αξιοκρατία. Ένα γαλάζιο παραμάγαζο θέλετε να φτιάξετε, ένα παράκεντρο ουσιαστικά, με ασαφή αποτελεσματικότητα και αδιαφανή χρηματοδότηση.

Αυτό είναι το θέμα, κύριε Λιβάνιε, ένα «γαλάζιο» Διοικητικό Συμβούλιο που είναι ταυτόχρονα ελεγκτής και ελεγχόμενος. Αυτή είναι λοιπόν η αριστεία σας;

Εγώ θέλω να ξεκαθαρίσω εδώ ότι ο ΣΥΡΙΖΑ είναι υπέρ της αξιολόγησης και είχαμε αναλάβει και σοβαρές πρωτοβουλίες για την αξιολόγηση, κυρία Πρόεδρε, όταν ήμασταν κυβέρνηση, σοβαρές, αξιοκρατικές και με διαφάνεια, αλλά και την ψηφιακή πλατφόρμα αξιολόγησης.

Η διαφορά με τη Νέα Δημοκρατία είναι ξεκάθαρη. Το λέω για να το ακούσουν και οι εργαζόμενοι. Εμείς θέλουμε αξιολόγηση με κανόνες, με κριτήρια και με αξιοκρατική επιλογή στελεχών, δηλαδή δεν μπορούν την αξιολόγηση, κύριε Λιβάνιε, να την κάνουν διορισμένοι από την Κυβέρνηση της Νέας Δημοκρατίας. Η αξιολόγηση δεν θα αφορά μόνο το προσωπικό, αλλά και τη χρηματοδότηση και τις υποδομές και τη στελέχωση.

Παράδειγμα: Χθες επισκέφτηκα το Κέντρο Υγείας Αίγινας μετά από την τραγική απώλεια της εβδομηνταεννιάχρονης και τη συζήτηση που έγινε για τους διαθέσιμους οδηγούς ασθενοφόρων.

Στο Κέντρο Υγείας Αίγινας, κύριε Υπουργέ -που εγώ λέω να πάμε να το αξιολογήσουμε για να δούμε αν με τα δικά σας εργαλεία γίνεται αξιολόγηση- έπρεπε να δουλεύουν 27 στελέχη υγειονομικοί και οδηγοί και υπηρετούν 12. Πώς θα αξιολογηθούν αυτοί οι εργαζόμενοι, κύριε Υπουργέ, όταν λείπουν από το οργανόγραμμα πάνω από τους μισούς; Πώς θα αξιολογηθούν οι οδηγοί ασθενοφόρων, όταν σε εκείνη τη βάρδια δεν υπήρχε οδηγός γιατί δεν έβγαιναν ούτε οι άδειες ούτε τα ρεπό; Πώς; Εγώ λέω να κάνουμε αξιολόγηση, αλλά να αξιολογήσουμε και εσάς. Δίνετε προσλήψεις, δίνετε χρηματοδοτήσεις, δίνετε κτίρια; Πώς θα αξιολογήσουμε δηλαδή τα νοσοκομεία, αν δεν έχουμε κτίρια ή αν δεν έχουμε ασθενοφόρα ή αν δεν έχουμε εργαζόμενους; Μετά φταίνε οι οδηγοί; Μετά για τον κ. Λιβάνιο, όμως, αν σηκώσει κανείς κεφάλι, θα φταίει ο συνδικαλιστής που το ανέδειξε και θα τον πάει στο πειθαρχικό.

Ναι, το δημόσιο έχει παθογένειες και μία από τις μεγάλες παθογένειες είναι το κομματικό κράτος της Δεξιάς και έρχεστε τώρα να το επεκτείνετε. Αυτές τις παθογένειες πρέπει κυριολεκτικά να ανατινάξουμε εκ βάθρων. Αυτό πρέπει να ανατρέψουμε. Αυτή είναι η σωστή ευρωπαϊκή προσέγγιση, αλλά εσείς είστε πολύ μακριά από την Ευρώπη. Μας απομακρύνετε από την Ευρώπη. Μόνο κοντά στην Ευρωπαία Εισαγγελέα μάς φέρνετε κάθε λίγο και λιγάκι.

Πώς μπορείς να κρίνεις έναν καθηγητή, όταν έχει τριάντα παιδιά; Έχετε τεντώσει τα όρια παντού. Εσείς από την άλλη μεριά, αντί να πάρετε κάποια μέτρα, διορίζετε «ημέτερους» και έχετε κάνει την αξιολόγηση πρόσχημα μόνο και μόνο για τα κομματικά σας συμφέροντα και όταν οι υπάλληλοι βγουν στους δρόμους ή πουν έστω μια κουβέντα στην υπηρεσία, υπάρχει ο μπαμπούλας της αξιολόγησης και της άρσης μονιμότητας. Θα μας το φέρετε κι αυτό, υποθέτω.

Προσέξτε τώρα. Για να κρύψουν τα σκάνδαλά τους δημιουργούν έναν αυτοματισμό με την κοινωνία και στρέφουν τους πολίτες κατά των δημοσίων υπαλλήλων που κατά καιρούς λέμε να τους χειροκροτούμε και αξίζει πράγματι, δεν λέμε όχι, αλλά μετά τους κάνουμε το μαύρο πρόβατο. Φταίνε μετά και οι υγειονομικοί και οι πυροσβέστες, όλοι. Αυτός όμως ο κοινωνικός αυτοματισμός είναι επικίνδυνος και εμείς το λέμε και στους πολίτες.

Η Κυβέρνηση έχει σοβαρότατη ευθύνη για τα ελλείμματα του κράτους, της δημόσιας διοίκησης και πρέπει να είναι συνεπής πρώτα η πολιτεία απέναντι στη δημόσια διοίκηση και ταυτόχρονα και οι εργαζόμενοι και να αξιολογούνται.

Παράδειγμα: Θα πάμε να αξιολογήσουμε τους πολίτες ή την πολιτεία για τον ΟΠΕΚΕΠΕ, κύριε Υπουργέ, για την κλοπή εκατομμυρίων, για να μην πω δισεκατομμυρίου χρημάτων των αγροτών; Ποιον θα αξιολογήσουμε; Οι πολίτες θέλουν να αξιολογήσουν την Κυβέρνηση και εσείς το κουκουλώνετε με την Προκαταρκτική. Αυτό θέλουν να κάνουν οι πολίτες. Έχουν ήδη αξιολογήσει τον κ. Μητσοτάκη ότι φταίει γι’ αυτό το σκάνδαλο. Εσείς είναι πολύ πιθανό να το ρίξετε σε κάποιους υπαλλήλους. Έτσι όπως πάτε, μ’ αυτό το νομοσχέδιο αυτό θέλετε να κάνετε.

Ταυτόχρονα έχετε και ένα άλλο πρόβλημα. Ό,τι σχεδιάζετε είναι και βαθύτατα αντεργατικό. Δεν είναι μόνο ότι θέλετε να καλύψετε τις καρέκλες σας. Είναι και βαθύτατα αντεργατικό.

Παράδειγμα: H αντεργατική πολιτική που περιέχει αυτό το νομοσχέδιο κατά των δημοσίων υπαλλήλων έχει και άλλους άξονες που τους βλέπουμε στο νέο νομοσχέδιο του Υπουργείου Εργασίας που έχει δημοσιοποιηθεί, δηλαδή πώς συμπεριφέρεστε απέναντι στους εργαζόμενους. Είχαμε απλήρωτες υπερωρίες, είχαμε απελευθέρωση απολύσεων, έχουμε τραγική αύξηση εργατικών δυστυχημάτων φέτος στην Ελλάδα, τραγικότατη αύξηση εργατικών δυστυχημάτων. Έχουμε περιορισμό συνδικαλιστικής δράσης, μισθούς πείνας και τώρα μαθαίνουμε ότι ο εργαζόμενος θα φεύγει το πρωί να πηγαίνει στη δουλειά και θα γυρίζει αργά τη νύχτα. Αν πιάνει δουλειά στις οκτώ το πρωί, θα πηγαίνει σπίτι στις εννιά το βράδυ με το δεκατριάωρο της κ. Κεραμέως.

Αυτό είναι Μεσαίωνας, κύριε Λιβάνιε. Κυρίες και κύριοι Βουλευτές, αυτό είναι Μεσαίωνας και δυστυχώς είναι μια τραγική οπισθοχώρηση. Βαφτίζετε τη δεκατριάωρη ημερήσια εργασία στον ίδιο εργοδότη ευελιξία και συναίνεση. Κάνατε το πρώτο βήμα όταν λέγατε ότι θα είναι δεκατριάωρη, αλλά δεν θα είναι στον ίδιο εργοδότη. Τώρα το φέρνετε σιγά-σιγά παντού, ισοπέδωση.

Εγώ λέω: Ποια συναίνεση υπάρχει, όταν ο εργαζόμενος στο δίλημμα της δικής του αντίδρασης έχει ως απάντηση την απόλυση, την ανεργία και τη φτώχεια; Ποια είναι η συναίνεση, κύριε Υπουργέ; Είναι ισότιμη αυτή η συζήτηση μεταξύ του εργοδότη και του εργαζόμενου, όταν απέναντι είναι μόνο η φτώχεια και η ανεργία; Αυτό είναι το δίκαιο της εργοδοτικής ασυδοσίας;

Η δεκατριάωρη εργασία δεν ωφελεί την ανάπτυξη. Να το πούμε και αυτό. Δεν μπορεί να έχουμε σοβαρές επιχειρήσεις που στηρίζονται σε εργασία δεκατριών ωρών. Εμείς θέλουμε σοβαρή επιχειρηματικότητα με υψηλή παραγωγικότητα. Δεν βελτιώνει την παραγωγικότητα η δεκατριάωρη εργασία. Οι σοβαρές επιχειρήσεις θέλουν υψηλή εξειδίκευση και ποιότητα εργασίας, όχι δεκατρείς ώρες εργασία. Αυτά που φέρνετε είναι μόνο για τα υπερκέρδη λίγων επάνω στα αποκαΐδια μιας καθημαγμένης αγοράς εργασίας, αλλά και κοινωνίας.

Εμείς το λέμε από εδώ. Θα αγωνιστούμε να μην περάσει αυτό το νομοσχέδιο μαζί με τους εργαζόμενους, οι οποίοι και σήμερα ήταν έξω από τη Βουλή και διαδήλωναν και κατά του σημερινού νομοσχεδίου. Μόνο με προοδευτικές μεταρρυθμίσεις μπορεί να πάει μπροστά η χώρα και η εργασία και η οικονομία και τέτοιες είναι οι συλλογικές συμβάσεις και η μείωση των ωρών εργασίας.

Γιατί να μην αξιοποιήσουμε την επιστήμη και την τεχνολογία για να μειωθούν οι ώρες εργασίας; Πάντα εις βάρος των εργαζομένων πρέπει να γίνονται όλα με αυτήν την Κυβέρνηση της Δεξιάς; Πάντα; Ούτε ένα παράθυρο μιας έστω δημοκρατικής συζήτησης δεν μπορούμε να έχουμε;

Γι’ αυτόν τον λόγο εμείς έχουμε καταθέσει συγκεκριμένες προτάσεις και μία την έχουμε φέρει σήμερα ξανά. Δέκατος τρίτος και δέκατος τέταρτος μισθός στο δημόσιο. Πολύ συγκεκριμένη τροπολογία με τεκμηρίωση και με δημοσιονομικό αποτύπωμα.

Μην κουνάτε το χέρι σας, κύριε Λαζαρίδη. Οι εργαζόμενοι τα χρειάζονται αυτά τα χρήματα, γιατί είναι ριγμένοι οι εργαζόμενοι στο Δημόσιο και θέλουμε καλούς εργαζόμενους. Ελπίζω να συμφωνεί και ο Υπουργός. Οι καλοί εργαζόμενοι είναι και αυτοί που αμείβονται, για να μην φεύγουν στο εξωτερικό, γιατί οι γιατροί μας φεύγουν στο εξωτερικό και για μισθολογικούς λόγους. Δεν το ξέρετε ότι φεύγουν από το ΕΣΥ και πηγαίνουν από τη Ρουμανία μέχρι την Κύπρο; Τώρα μην τα ξαναβάλουμε όλα στην ατζέντα.

Εμείς, λοιπόν, λέμε: Άμεση ενίσχυση του εισοδήματος των εργαζομένων, γιατί οι εργαζόμενοι βιώνουν έντονα και την ακρίβεια και το κόστος στέγασης και τις αυξήσεις στη διατροφή, στη θέρμανση, στο ρεύμα. Έχουμε μια πλήρως κοστολογημένη τροπολογία. Θέλω, κύριε Υπουργέ, να πάρετε τον λόγο και να μας πείτε αν συμφωνείτε ή όχι.

Επειδή η συζήτηση γίνεται και για το δημοσιονομικό αποτύπωμα της τροπολογίας, εγώ θα πω πολύ συγκεκριμένα –πέρα από την κοστολόγηση που έχουμε εμείς- ότι γι’ αυτήν την τροπολογία υπάρχει χώρος και στο μεσοπρόθεσμο και στον δημοσιονομικό προγραμματισμό.

Μάλιστα, θέλω να πω το εξής και θα ήθελα τη γνώμη σας σ’ αυτό. Το πραγματικό κόστος της τροπολογίας για δέκατο τρίτο και δέκατο τέταρτο μισθό στο δημόσιο, αν αφαιρεθούν ασφαλιστικές εισφορές, φορολογικές εισφορές και ο δευτερεύων ΦΠΑ που θα προκύψει, είναι πολύ πολύ μικρότερο από τα 1,8 δισεκατομμύρια που ήταν τα κέρδη προ φόρων της ΔΕΗ. Εμείς, λοιπόν, κάναμε μία επιλογή και είπαμε ότι είναι προτιμότερο να υπάρχουν αυτά τα εισοδήματα σε καλούς δημόσιους υπαλλήλους που θα μένουν στη χώρα μας, παρά να έχουμε υπερκέρδη στη ΔΕΗ. Θα μπορούσα να σας πω και για το υπερπλεόνασμα, αλλά πήρα ένα παράδειγμα. Μας έχετε δώσει πάρα πολλά, δυστυχώς.

Εμείς, λοιπόν, διαλέξαμε. Εσείς μπορείτε να επιλέξετε; Τι προτιμάτε; Τα υπερκέρδη της ΔΕΗ και το ακριβό ρεύμα; Διαλέξτε. Θέλετε καλούς και καλά αμειβόμενους εργαζόμενους;

Πρέπει να πω ότι ο δέκατος τρίτος και ο δέκατος τέταρτος μισθός δίνουν και μια σημαντική κίνηση στην οικονομία, ιδιαίτερα στην τοπική οικονομία σε κρίσιμες χρονικές στιγμές που χρειάζεται η ελληνική αγορά ρευστότητα που την αφαιρείτε με την υπερφορολόγηση και τον υψηλό ΦΠΑ. Και γι’ αυτά τα ζητήματα εμείς έχουμε υποβάλει προτάσεις. Έχουμε καταθέσει πρόταση νόμου για την ακρίβεια που χτυπάει και τα καρτέλ και την υψηλή φορολόγηση. Ακόμα και η Ευρώπη λέει «μειώστε τον ΦΠΑ», αλλά εσείς αλλού, να μαζεύετε λεφτά για να κάνετε πιθανά αναθέσεις σε διάφορα «γαλάζια» παιδιά.

Δεν θέλετε να ελέγξετε την ακρίβεια και ξέρετε γιατί; Διότι αυτή η ακρίβεια είναι η ακρίβεια του κ. Μητσοτάκη.

Η Ελλάδα βρίσκεται στην κορυφή της ακρίβειας στην Ευρώπη. Θα σας διαβάσω τρία νούμερα. Υπάρχουν πάρα πολλά, αλλά νομίζω ότι δεν χρειάζονται άλλα. Τα ζουν οι Έλληνες και οι Ελληνίδες. Ακρίβεια στο ηλεκτρικό ρεύμα: 18,9% στην Ελλάδα, 2,1% στην Ευρωπαϊκή Ένωση, εννιά φορές πάνω. Ακρίβεια στα ενοίκια: 11,4% στην Ελλάδα, 3,1% στην Ευρώπη. Η στέγη γίνεται άπιαστο όνειρο. Ρουχισμός: 12% στην Ελλάδα. Στην Ευρώπη δεν φτάνει το 1%. Ψάρια, φρούτα: Διπλάσιες αυξήσεις από ευρωπαϊκές χώρες, όταν εδώ έχουμε παραγωγή. Η λίστα συνεχίζεται: Αεροπορικά εισιτήρια, κρασί, κρέας, γιαούρτι, διακοπές. Οι μισοί Έλληνες και Ελληνίδες δεν πήγαν διακοπές. Όλα πανάκριβα, όλα δυσβάσταχτα, όλα με υπογραφή «Κυριάκος Μητσοτάκης»! Αυτή η Κυβέρνηση είστε, μια δυσβάσταχτη Κυβέρνηση για τον Έλληνα και την Ελληνίδα.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Από την άλλη βέβαια υπερπλεονάσματα, φορολόγηση. Λιτότητα όμως για τους εργαζόμενους. Και δεν είναι οι διεθνείς συγκυρίες, ούτε οι αόρατες δυνάμεις της αγοράς. Είναι κυβερνητική επιλογή. Δεν θέλετε να προστατεύσετε τους πολίτες. Δεν θέλετε να αυξήσετε εισοδήματα. Θέλετε απλά να έχουν κέρδη τα καρτέλ. Και πίσω από αυτούς τους αριθμούς που ανέφερα δυστυχώς υπάρχουν άνθρωποι. Υπάρχουν νοικοκυριά. Υπάρχουν οικογένειες που δεν μπορούν να πληρώσουν το ρεύμα. Νέοι που δεν μπορούν να βρουν σπίτι. Συνταξιούχοι που κόβουν από το φαΐ και το χαρτζιλίκι των εγγονιών τους. Αυτή είναι η κατάσταση. Αυτή είναι η κατάσταση του κ. Μητσοτάκη. Γι’ αυτό και ο κ. Μητσοτάκης έχει χάσει κάθε νομιμοποίηση και δεν τον πιστεύει η κοινωνία.

Αυτό που γίνεται στη Θεσσαλονίκη, στην πόλη μου είναι ενδεικτικό. Πήγε πάνω με 20 Υπουργούς για να κάνει μία μονοφωνική, θα έλεγα, εκδήλωση. Να μιλάνε μόνο Υπουργοί οι οποίοι λείπουν έξι χρόνια από τη ζωή της Θεσσαλονίκης και την ουσία της ζωής, δηλαδή από τα έργα που χρειάζεται η πόλη, για να μιλήσουν σήμερα. Απουσίαζαν έξι χρόνια. Δηλαδή, εγώ αναρωτιέμαι έξι χρόνια από την ανάπλαση της έκθεσης μέχρι το διαμετακομιστικό κέντρο στο πρώην στρατόπεδο Γκόνου, δηλαδή, τη σύνδεση του λιμανιού με το εμπόριο των Βαλκανίων, πού είναι η Κυβέρνηση, κύριε Λιβάνιε; Πού είναι; Είναι απούσα. Και κουβαληθήκατε σήμερα στη Θεσσαλονίκη να κάνετε εκδήλωση. Τι εκδήλωση; Επικοινωνίας; Η ουσία της ζωής και της ανάπτυξης πού είναι;

Αυτές είναι οι επιλογές του κ. Μητσοτάκη, κυρίες και κύριοι Βουλευτές. Και συγγνώμη, κυρία Πρόεδρε, γιατί εδώ έχουμε μια Κυβέρνηση που αντί να αναλαμβάνει τις ευθύνες της ρίχνει τα πειθαρχικά βάρη στους εργαζόμενους. Και στην υγεία και στην παιδεία και στην πυρόσβεση θα την πληρώσουν άλλοι τελικά και όχι η Κυβέρνηση που έχει την ευθύνη.

Εμείς απέναντι σε μια Κυβέρνηση που πορεύεται με κυνισμό και αλαζονεία και επιστρατεύει τη χυδαιότητα κάθε φορά που πρέπει να δώσει απαντήσεις είμαστε υποχρεωμένοι και δεσμευόμαστε να δώσουμε απαντήσεις για τη φτώχεια, για την πρόοδο, για την ακρίβεια και για την προκοπή. Γιατί ο ελληνικός λαός δεν αντέχει άλλο και εμείς δεν θα επιτρέψουμε να συνεχίσετε αυτή την επιζήμια για την κοινωνία πορεία. Χρειάζονται ο τόπος μας ανάσα. Χρειάζεται προοπτική, χρειάζεται μέλλον για τους νέους ανθρώπους. Αυτό, κυρίες και κύριοι Βουλευτές, σημαίνει ότι χρειάζεται προοδευτική κυβέρνηση. Και η προοδευτική κυβέρνηση θέλει τολμηρές προοδευτικές πρωτοβουλίες. Και η ισχύς βρίσκεται εν τη ενώσει για να έχουν προοπτική να μείνουν στον τόπο τους και να πραγματοποιήσουν τα όνειρά τους οι νέοι και οι νέες της χώρας μας. Για να έχουν ελπίδα ότι θα έχουν μια πατρίδα η οποία θα είναι δίκαιη και με την κατανομή των βαρών αλλά και με την απόδοση δικαιοσύνης και δεν θα έχει γαλάζιους στρατούς να εφαρμόζουν πειθαρχικό μόνο για τα μέλη της ΟΝΝΕΔ και της ΔΑΠ-ΝΔΦΚ, κύριε Υπουργέ. Γιατί αυτό νομοθετείτε. Ο ΣΥΡΙΖΑ, λοιπόν, είναι εδώ για να βάλει πλάτη, να αγωνιστεί και αποκαλύπτοντας αλλά και διεκδικώντας κάτι πάρα πολύ απλό και σημαντικό: προοδευτική διέξοδο, καλύτερη ζωή για όλους και για όλους. Να πιστέψουμε ξανά στην πολιτεία στη δικαιοσύνη, σε μια προοδευτική Ελλάδα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ- Προοδευτική Συμμαχία)

**ΠΡΟΕΔΡΕΥΟΥΣΑ ( Όλγα Γεροβασίλη):** Ευχαριστούμε.

Πριν δώσω τον λόγο, κυρίες και κύριοι συνάδελφοι, αισθάνομαι την ανάγκη και από αυτό το Βήμα να αποχαιρετήσω τον αγαπημένο μας συνάδελφο, τον εξαιρετικό συνάδελφο Απόστολο Βεσυρόπουλο και να ευχηθώ δύναμη και υγεία στην οικογένεια και στους αγαπημένους του ανθρώπους.

Παρακαλώ, Υπουργέ, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κυρία Πρόεδρε, προσέξτε τον. Είναι ο μοναδικός Υπουργός στην Αθήνα.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ. Δεν θα κάνουμε τους απουσιολόγους εδώ.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Σας ευχαριστώ, κυρία Πρόεδρε. Θα είμαι πολύ σύντομος.

Αγαπητέ, κύριε Πρόεδρε, με όλο το σεβασμό και την εκτίμηση επειδή αναφέρατε διάφορα νούμερα για τους μετακλητούς υπαλλήλους, να υπενθυμίσω για άλλη μια φορά στο Σώμα ποια είναι η πραγματική κατάσταση, επειδή αναφερθήκατε σε μια μεγάλη αύξηση ποσοστού στους μετακλητούς υπαλλήλους. Δεν έχω τα σημερινά στοιχεία. Έχω στοιχεία τριών μηνών πιο πίσω πρόχειρα στον υπολογιστή.

Μετακλητοί υπάλληλοι είναι 3.303. Τον Δεκέμβριο του 2018, πριν ολοκληρωθεί η θητεία της κυβέρνησης ΣΥΡΙΖΑ, ήταν 2.700. Άρα, λοιπόν θα πείτε ευλόγως ότι αυξήθηκαν κατά 700 οι μετακλητοί υπάλληλοι. Άρα, με ένα ποσοστό περίπου 35%, 40%. Όμως οι μετακλητοί στην κεντρική κυβέρνηση, Υπουργεία, νομικά πρόσωπα δημοσίου δικαίου, νομικά πρόσωπα ιδιωτικού δικαίου, είναι 1.028 και επί των ημερών σας ήταν 1.089. Είχατε 60 παραπάνω. Πού υπάρχει, λοιπόν, η αύξηση των μετακλητών; Είναι 1.029 στους ΟΤΑ επί των ημερών σας, πρωτοβάθμια αυτοδιοίκηση, 1.704 σήμερα. Άρα, 700 παραπάνω από στην αυτοδιοίκηση. Τι είναι αυτή η διαφορά; Είναι ο γενικός γραμματέας που απέκτησε ο Δήμος Κόνιτσας, ο Δήμος Μετσόβου, ο Δήμος Σκιάθου, ο Δήμος Σουλίου, ο Δήμος Φιλιατών. Ο Δήμος Ηγουμενίτσας είναι ένας μεγάλος δήμος. Είναι ο γενικός γραμματέας στη Σκόπελο, στη Μήλο. Είναι ο γενικός γραμματέας στη Σκύρο. Σε όλους τους δήμους κάτω των 20.000 που δεν υπήρχαν. Είναι η αύξηση κατά τι στους ειδικούς συμβούλους, στους μικρούς δήμους ιδίως. Για ποιο λόγο; Για να έχει ο δήμαρχος ένα σύμβουλο μηχανικό για να τρέξει τα έργα που τόσο έχει ανάγκη ο τόπος. Αυτή είναι η αύξηση. Και το υπόλοιπο κομμάτι είναι οι επιστημονικοί συνεργάτες που έχουν οι Βουλευτές, που έχετε εσείς. Άρα, λοιπόν, δεν υπάρχει αύξηση των μετακλητών της Κεντρικής Κυβέρνησης. Και μια απλή άθροιση να κάνετε, μπορείτε να συγκρίνετε από όσους έχουν διατελέσει Υπουργοί τα πολύ προηγούμενα χρόνια πόσους διαθέσιμους μετακλητούς είχε ο κάθε Υπουργός και πόσοι είναι τώρα. Απλά μαθηματικά. Ένα θέμα είναι αυτό.

Δεύτερο θέμα. Μιλήσατε για την αξιολόγηση. Κατ’ αρχήν, είναι προσβλητικό να λέτε ότι την αξιολόγηση την κάνουν «γαλάζιοι», παιδιά της ΟΝΝΕΔ, της ΔΑΠ-ΝΔΦΚ.

**ΓΕΩΡΓΙΟΣ ΜΠΑΡΚΑΣ:** Εσύ δεν είσαι τέτοιος. Είσαι πασόκος εσύ.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ορίστε;

Προσέξτε κάτι. Δεν υπάρχει μόνο το κεντρικό κράτος. Υπάρχει η αυτοδιοίκηση. Κι εκεί άνθρωποι που έχετε στηρίξει έχουν εξουσία. Κανένας από αυτούς δεν έχει κάνει κρίσεις. Γιατί; Μάλιστα έχω χαρτί από περιφερειάρχη ο όποιος λέει «δεν θέλω να κάνω κρίσεις. Ανακαλέστε μου την ημερομηνία. Δεν θέλω».

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Αυτό είναι δικαιολογία για να μην κάνετε κρίσεις;

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Εσείς δεν κάνετε κρίσεις.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Εσείς είστε Υπουργός, όχι εγώ.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Κύριε Φάμελλε, κρίσεις θα γίνουν και θα γίνουν άμεσα.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Πότε; Έξι χρόνια γιατί δεν έχουν γίνει;

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Πειθαρχικό, αξιολόγηση.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Πάντως, χωρίς κρίση είναι οι προϊστάμενοι των πειθαρχικών.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Όχι, όχι.

Ποιων πειθαρχικών; Το πειθαρχικό συμβούλιο; Προσβάλλετε τώρα τους Νομικούς Συμβούλους του Κράτους οι οποίοι θα επιλεγούν με δημόσιο γραπτό διαγωνισμό ότι είναι συγκεκριμένης κατηγορίας; Αυτοί αναλαμβάνουν. Είναι τοποθετημένοι από το 2017 οι περισσότεροι.

**ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Νόμος 4492.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Από το 2017.

Να θυμίσω, λοιπόν, ότι με το προηγούμενο σύστημα αξιολόγησης των 98% των δημοσίων υπαλλήλων ήταν άριστοι. Αυτή είναι η πραγματικότητα, δηλαδή, που αντιμετωπίζετε; Αυτή είναι η εικόνα που έχετε μια που μιλάτε με τους πολίτες και είστε τόσο ανοιχτοί στην επικοινωνία; Αυτό σας μεταφέρουν και οι πολίτες; Ότι στους 100 δημόσιους υπαλλήλους οι 98 είναι άριστοι; Και τι έχετε να πείτε στους πραγματικά ικανούς και άριστους δημοσίους υπαλλήλους οι οποίοι επιτελούν με πολύ μεγαλύτερη ευσυνειδησία τα καθήκοντά τους όχι μόνο στα Υπουργεία, αλλά στους δήμους και σε όλες τις δημόσιες υπηρεσίες; Άρα, λοιπόν, το σύστημα αξιολόγησης βασίζεται σε πολύ αντικειμενικά κριτήρια, με σειρά αντικειμενικών κριτηρίων και είναι αυτό το οποίο εφαρμόζεται και παρεμπιπτόντως έχει εφαρμοστεί και σε πολύ μεγάλο βαθμό.

Θα κλείσω λέγοντας το εξής. Άκουσα ότι σας ενόχλησε το πρόστιμο των 100.000 ευρώ. Αν άκουσα καλά. Μπήκα στον πειρασμό, λοιπόν, να το διορθώσουμε. Συζήτησα με την Υφυπουργό και είπαμε να δούμε μήπως είναι μεγάλο. Και τι βλέπω; Νόμος 4325/2015 του ΣΥΡΙΖΑ. Ο πρώτος σας νόμος κιόλας. Ήταν 100.000 το πρόστιμο. Τότε γιατί δεν φωνάζατε; Ήταν μία διάταξη η οποία έχει έρθει και διατηρήθηκε σε όλη τη θητεία του ΣΥΡΙΖΑ. Και αφορά συγκεκριμένες περιπτώσεις για να είμαστε ξεκάθαροι: οικονομικό αντάλλαγμα, οικονομικές παραβάσεις, καταδίκη για οικονομικά σκάνδαλα. Ένας δημόσιος υπάλληλος οποίος στον ελεύθερο χρόνο του, στον ιδιωτικό του βίο μπορεί να κάνει πλαστογραφία, να είναι πλαστογράφος, να είναι παραχαράκτης νομίσματος. Τέτοιες περιπτώσεις. Είναι πολύ βαριές περιπτώσεις. Και το πρόστιμο αυτό είναι κάτι το οποίο υπήρχε. Δεν πρέπει να υπάρχει; Να το συζητήσουμε. Αλλά εγώ θεωρώ ότι είναι κάτι το οποίο με βάση και την απαξία της ποινικής πράξης δέον να υπάρχει.

Δεν αφορά, προφανώς, συνδικαλιστική δράση, γιατί δεν έχω δει και προσπαθώ να εντοπίσω πού εμποδίζεται η συνδικαλιστική δράση. Και με την ΑΔΕΔΥ που το έχω συζητήσει, αλλά και στις Επιτροπές της Βουλής, δεν διακρίνω περιπτώσεις -και μετά τις αλλαγές που έγιναν πριν την κατάθεση νομοσχεδίου- που εμποδίζεται η συνδικαλιστική δράση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κυρία Πρόεδρε, θα ήθελα τον λόγο, παρακαλώ.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Υπουργέ, προσπαθήσατε με κάποια επιμέρους επιχειρήματα να καλύψετε την αναγκαιότητα που έχει η θέση σας να δώσετε μια απάντηση. Το κατανοώ, είναι δύσκολο να απαντήσετε στον πυρήνα. Σας ρώτησα κάτι πάρα πολύ συγκεκριμένο.

Στο Κέντρο Υγείας Αίγινας, δυστυχώς, ένα τραγικό περιστατικό, η απώλεια μιας γυναίκας, ανέδειξε ότι από τις είκοσι επτά θέσεις υγειονομικών και οδηγών -δεν βάζω το διοικητικό προσωπικό, κυρία Πρόεδρε- υπηρετούν δώδεκα. Σας ρώτησα, λοιπόν, πώς θα κάνετε αξιολόγηση στους εργαζόμενους από το Κέντρο Υγείας όταν λείπουν πάνω από τους μισούς που πρέπει να υπηρετούν για να υπάρχουν οι απαραίτητες υπηρεσίες υγείας; Πώς θα αξιολογήσετε έναν οδηγό ασθενοφόρου, όταν δεν είναι στελεχωμένη η Υπηρεσία ώστε να παίρνει ρεπό και άδεια. Όταν δεν παίρνει ούτε ρεπό ούτε άδεια πώς θα μπορεί να αξιολογηθεί και να προχωρήσει σε αξιολόγηση; Το ίδιο αφορά τα σχολεία, το ίδιο αφορά τους πυροσβέστες, το ίδιο αφορά τα νοσοκομεία.

Όταν, λοιπόν, κύριε Υπουργέ, από τη μια μεριά, διατηρείτε προϊσταμένους χωρίς κρίση και από την άλλη μεριά, εισάγετε μετακλητούς και δεν στελεχώνετε ούτε αμείβετε αξιοπρεπώς τους εργαζόμενους, μιλάτε μόνο για τιμωρητικά εργαλεία. Γιατί; Για να φοβηθούν και να σκύψουν το κεφάλι.

Ρωτώ, λοιπόν: Αυτήν την Κυβέρνηση, για τους φραπέδες και τους χασάπηδες, ποιος θα τους αξιολογήσει; Η απάντηση είναι γνωστή. Στη δημοκρατία θα αξιολογήσει την Κυβέρνηση ο λαός και ο λαός σας έχει αξιολογήσει. Είστε ρουσφετολόγοι, ανεπαρκείς και επικίνδυνοι γι’ αυτό και πρέπει και επείγει να παραιτηθεί το συντομότερο αυτή η Κυβέρνηση. Διότι δεν σας έφταναν όλα τα άλλα, φτάσατε στο τέλος να κάνετε και κοινοβουλευτική εκτροπή.

Αυτά είναι που σας ντροπιάζουν και προσωπικά ως Υπουργείο Εσωτερικών, γιατί εκπροσωπείτε και θεσμούς. Αυτό είπαμε, κύριε Υπουργέ. Αφήστε τα επιμέρους. Τα μεγάλα έχουν σημασία. Διότι υπάρχει βαθύ κομματικό κράτος και διαπλοκή του κ. Μητσοτάκη, σήμερα, ως πραγματικότητα στην Ελλάδα. Το ξέρουν όλοι και όλες. Αυτό δεν μπορείτε να το αντιμετωπίσετε. Αντίθετα, το επιτείνετε με αυτό το νομοσχέδιο.

Ευχαριστώ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ξεκινάμε με τον κατάλογο των ομιλητών με πρώτο ομιλητή τον Βουλευτή της Νέας Δημοκρατίας τον κ. Σταύρο Παπασωτηρίου.

**ΧΡΗΣΤΟΣ ΓΙΑΝΝΟΥΛΗΣ:** Κυρία Πρόεδρε, διαδικαστικά να κάνω ένα σχόλιο: Ξεκινάει ο κατάλογος των ομιλητών στις 15.15.

**ΠΡΟΕΔΡΕΥΟΥΣΑ (Όλγα Γεροβασίλη):** Τα έχουμε πει αυτά, κύριε Γιαννούλη.

Αναμένονται οι επόμενες αλλαγές στον Κανονισμό της Βουλής. Μέχρι τότε, θα πάμε όπως είμαστε.

**ΣΤΑΥΡΟΣ ΠΑΠΑΣΩΤΗΡΙΟΥ:** Κυρία Πρόεδρε, είμαι συγκλονισμένος από τον ξαφνικό χαμό του Απόστολου Βεσυρόπουλου, ενός σπουδαίου φίλου και ανθρώπου που για όλους, όσοι είχαμε την τύχη να τον γνωρίσουμε, ήταν παράδειγμα ήθους, εργατικότητας, σεμνότητας και ανθρωπιάς. Ο Νομός Ημαθίας έχασε έναν διακεκριμένο Βουλευτή. Η Νέα Δημοκρατία έχασε ένα στέλεχος πρώτης γραμμής και η ελληνική κοινωνία έχασε έναν πολιτικό, ο οποίος προσέφερε από κάθε δημόσιο αξίωμα που υπηρέτησε, με χαρακτηριστικότερο αυτό του Υφυπουργού Οικονομικών. Ο Απόστολος δεν ήταν μόνο ένας επιτυχημένος Γραμματέας της Κοινοβουλευτικής Ομάδας. Διακρινόταν για την ευγένεια του προς όλους, αλλά και για την ανεξίκακη πολιτική του προσωπικότητα. Θέλω και από αυτό το Βήμα να εκφράσω τα ειλικρινή μου συλλυπητήρια στην οικογένεια και στους οικείους του.

Κυρίες και κύριοι συνάδελφοι, η επάνοδος της Βουλής στους κανονικούς ρυθμούς της, ενόψει της έναρξης της νέας νομοθετικής Συνόδου, μας βρίσκει να συζητούμε ένα καινούργιο και καινοτόμο νομοσχέδιο. Το σχέδιο νόμου του Υπουργείου Εσωτερικών φέρνει ουσιαστικές αλλαγές στο δημόσιο, μέσα από την αναμόρφωση του πειθαρχικού δικαίου για το σύνολο των υπαλλήλων του δημοσίου τομέα και τον εκσυγχρονισμό του ίδιου του κράτους.

Στόχος του είναι η γρηγορότερη, δικαιότερη και αποτελεσματικότερη πειθαρχική αντιμετώπιση καταγγελιών για ατομικά παραπτώματα, τα οποία έχουν επιπτώσεις, όχι μόνο στο κύρος, αλλά και στη λειτουργία των δημόσιων υπηρεσιών. Με στόχο και πάλι την αναβάθμιση των κρατικών λειτουργιών και την προώθηση μεταρρυθμίσεων, οι οποίες εφαρμόστηκαν με επιτυχία στην Ελλάδα, ο αρμόδιος Υπουργός, ο κ. Λιβάνιος, εισηγείται τη δημιουργία ενός νέου φορέα του ελληνικού Κέντρου Εμπειρογνωμοσύνης Διοικητικών Μεταρρυθμίσεων.

Πρόκειται για έναν σύγχρονο και εξωστρεφή οργανισμό που θα προσφέρει την τεχνογνωσία και την εμπειρία στον τομέα των διοικητικών μεταρρυθμίσεων, την οποία έχει συσσωρεύσει η χώρα μας τις τελευταίες δεκαετίες.

Τα δύο αυτά μέρη της συζητούμενης νομοθετικής πρωτοβουλίας παρουσιάστηκαν με λεπτομέρειες από την πολιτική ηγεσία του Υπουργείου Εσωτερικών και αναλύονται σε βάθος από άλλους συναδέλφους. Γι’ αυτόν το λόγο θα περιοριστώ στο τρίτο μέρος του νομοσχεδίου που αφορά πιο καθημερινές πρακτικές αλλαγές που φέρνει η Κυβέρνηση του Κυριάκου Μητσοτάκη στη στελέχωση δημοσίων υπηρεσιών, ιδιαίτερα των παραμεθόριων περιοχών όπως είναι ο Έβρος και η Φλώρινα.

Μέσα από την επαγγελματική μου διαδρομή τόσο ως εργασιακός σύμβουλος στον ΟΑΕΔ Φλώρινας όσο και ως διοικητής σε ένα μεγάλο δημόσιο νοσοκομείο, όπως το Μποδοσάκειο της Πτολεμαΐδας, ασχολήθηκα με το πρόβλημα των κινήτρων προσέλκυσης και διατήρησης προσωπικού στην ακριτική Ελλάδα. Αυτή ακριβώς η εμπειρία μου, μου επιτρέπει να επιβεβαιώσω ότι το άρθρο 104 είναι ένα βήμα προς τη σωστή κατεύθυνση.

Έτσι, σε ολόκληρη τη Δυτική Μακεδονία, για τους υπαλλήλους που αποσπώνται βάσει κύκλων κινητικότητας σε δημόσιους φορείς της περιφέρειάς μας, η διάρκεια της απόσπασής τους ορίζεται πλέον σε τρία συν τρία έτη. Οι φορείς αυτοί μπορούν οποτεδήποτε να υποβάλουν αίτημα και για έκτακτο ειδικό κύκλο κινητικότητας προς κάλυψη υπηρεσιακών αναγκών τους. Οι υπάλληλοι που μετατάσσονται θα υποχρεούνται να υπηρετούν εκεί για έξι έτη. Οι υπάλληλοι που θα αποσπώνται ή θα μετατάσσονται με τις ειδικές αυτές διατάξεις θα δικαιούνται πλέον προσαύξηση κανονικής άδειας κατά έξι μέρες κατά έτος. Για τους υπαλλήλους που θα μετατάσσονται στις παραπάνω υπηρεσίες, σύμφωνα με τις ειδικές αυτές διατάξεις, μετά την παρέλευση του μισού χρόνου υποχρεωτικής παραμονής τους ο απαιτούμενος χρόνος για την βαθμολογική προαγωγή μειώνεται κατά τρία έτη. Αντίστοιχα, για τους υπαλλήλους που αποσπώνται και παραμένουν για τρία τουλάχιστον έτη συνεχώς στην παραμεθόριο, ο απαιτούμενος χρόνος βαθμολογικής προαγωγής τους μειώνεται κατά δύο έτη.

Πρόκειται για επιμέρους, αλλά ουσιαστικές αλλαγές που θα μας οδηγήσουν σύντομα σε ένα ολοκληρωμένο πλέγμα κινήτρων στελέχωσης των ακριτικών δημοσίων υπηρεσιών, συμπεριλαμβανομένων των ΟΤΑ, γιατί διοικητικά κίνητρα, όπως τα παραπάνω ή η αυξημένη μοριοδότηση μέσω ΑΣΕΠ θα πρέπει να συνοδευτούν από οικονομικά και κοινωνικά μέτρα στήριξης των δημοσίων υπαλλήλων, όχι μόνο για τη Δυτική Μακεδονία, αλλά για όλες τις παραμεθόριες περιοχές.

Κύριε Υπουργέ, οι ακρίτες της Φλώρινας βλέπουμε το Υπουργείο Εσωτερικών να στέκεται δίπλα μας, με τη συστηματική προώθηση δημοσίων έργων για τον τόπο μας, όπως είναι η κατασκευή του νέου συνοριακού σταθμού του Λαιμού, η αναβάθμιση των συνοριακών υφισταμένων σταθμών Νίκης και Κρυσταλλοπηγής, η επέκταση των οδικών συνδέσεων της μεθορίου με το τοπικό δίκτυο των Πρεσπών, η έκτακτη επιχορήγηση της Αντιπεριφέρειας και δήμων της Φλώρινας, λόγω πρόσφατων φυσικών καταστροφών στο νομό, με 3,5 εκατομμύρια ευρώ για την επισκευή τοπικών υποδομών, αλλά και η τελευταία χρηματοδότηση υδρευτικών γεωτρήσεων στις κοινότητες Πεδινού και Φανού του δήμου Αμυνταίου.

Σε αυτό το σημείο, κύριε Υπουργέ, θέλω να επαναφέρω την πρόταση του δήμου Αμυνταίου για την αναβάθμιση των υποδομών της Νικείου Σχολής στο Νυμφαίο. Όπως γνωρίζετε, αφορά τη μετατροπή ενός από τα πλέον ιστορικά κτίρια του δήμου Αμυνταίου σε σύγχρονο συνεδριακό κέντρο, ικανό να φιλοξενεί δράσεις εθνικού και διεθνούς ενδιαφέροντος, ενισχύοντας την πολιτιστική και τουριστική δύναμη της περιοχής.

Είμαι βέβαιος, κύριε Υπουργέ, ότι θα εξετάσετε το θέμα αυτό θετικά και πως σύντομα το Νυμφαίο θα έχει καλά νέα από το Υπουργείο Εσωτερικών.

Κλείνοντας, κυρία Πρόεδρε, θα ήθελα να πω δυο λόγια για το Ειδικό Πρόγραμμα Δίκαιης Αναπτυξιακής Μετάβασης το οποίο βρίσκεται πλέον στη φάση οριστικοποίησης του προϋπολογισμού του. Πρόκειται για ένα χρηματοδοτικό εργαλείο που φέρει συμπληρωματικούς πόρους ύψους 187 εκατομμυρίων ευρώ σε περιοχές, σε ενεργειακή μετάβαση και έρχεται να συμπληρώσει το εν εξελίξει πρόγραμμα ΔΑΜ του ΕΣΠΑ, προϋπολογισμού 1,6 δισεκατομμυρίου ευρώ. (AT)

Ειδικά για τους ΟΤΑ θα πρέπει, κύριε Υπουργέ, κατά την κατανομή των πόρων εντός του 2025 να προβλεφθεί ιδιαίτερα η ένταξη τοπικών έργων που θα βελτιώνουν την ποιότητα ζωής στη Φλώρινα μέσα από την υλοποίηση σύγχρονων υποδομών για την παροχή καλύτερων υπηρεσιών στους πολίτες της Φλώρινας, ιδιαίτερα σε τομείς που σήμερα καλύπτονται από το ΠΕΠ και το Περιφερειακό Πρόγραμμα Ανάπτυξης Δυτικής Μακεδονίας. Σε αυτό το σχέδιο θα είμαστε όλοι οι αιρετοί του Νομού δίπλα στην Κυβέρνησή μας για να πετύχουμε το καλύτερο δυνατό αποτέλεσμα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Η Βουλευτής του Β1 Βορείου Τομέα Αθηνών της Νέας Δημοκρατίας κ. Ζωή Ράπτη αιτείται άδεια απουσίας στο εξωτερικό από 1 έως 5 Σεπτεμβρίου του 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Η Βουλή ενέκρινε τη ζητηθείσα άδεια.

Τον λόγο έχει ο κύριος Υπουργός.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κυρίες και κύριοι συνάδελφοι, σε μια συγκινησιακά φορτισμένη συνεδρίαση λόγω της απώλειας του εξαιρετικού μας συναδέλφου, του Απόστολου Βεσυρόπουλου, βρίσκομαι ενώπιον της Εθνικής Αντιπροσωπείας για να παρουσιάσω το άρθρο 5 της τροπολογίας το οποίο έχει δύο συγκεκριμένες -θα έλεγα- αναφορές.

Η πρώτη αφορά στην προσωρινή ανάθεση των αρμοδιοτήτων του Προέδρου του Διοικητικού Συμβουλίου του ΟΠΕΚΕΠΕ στον Γενικό Διευθυντή Οικονομικών και Τεχνικών Υπηρεσιών της ΑΑΔΕ, προκειμένου να διασφαλιστεί η αδιάλειπτη λειτουργία του Οργανισμού και βεβαίως η απρόσκοπτη καταβολή των ενωσιακών και εθνικών ενισχύσεων.

Η δεύτερη κατεύθυνση του συγκεκριμένου άρθρου της τροπολογίας αφορά στο γεγονός ότι για να μην υπάρξει η αποδυνάμωση του Οργανισμού λόγω αποχωρήσεων του προσωπικού θεσπίζεται μια προσωρινή απαγόρευση κάθε μορφής μετακίνησης των υπαλλήλων του ΟΠΕΚΕΠΕ ανεξαρτήτου διαδικασίας ή φορέα υποδοχής μέχρι τις 31 Δεκεμβρίου του 2025, με εξαίρεση βεβαίως -μιας και είναι ένας οργανισμός που έχει σαφή αναφορά στους ενωσιακούς πόρους- εκείνες τις πιθανές ενδεχομένως μετακινήσεις που θα αφορούν στη στελέχωση της μόνιμης ελληνικής αντιπροσωπείας και των οργάνων της Ευρωπαϊκής Ένωσης.

Αυτό θα ήθελα να θέσω ενώπιον της Εθνικής Αντιπροσωπείας, παρουσιάζοντας το πέμπτο άρθρο της τροπολογίας.

Ευχαριστώ.

**ΑΛΕΞΑΝΔΡΟΣ ΚΑΖΑΜΙΑΣ:** Κύρια Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Επί της τροπολογίας;

**ΑΛΕΞΑΝΔΡΟΣ ΚΑΖΑΜΙΑΣ:** Μάλιστα, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Σχετικά με το άρθρο της τροπολογίας το οποίο μόλις παρουσίασε τώρα ο Υπουργός Αγροτικής Ανάπτυξης, ο κ. Τσιάρας, έχω να θέσω δύο ερωτήματα και βεβαίως θα πρέπει όσοι μας παρακολουθούν να έχουν πλήρη συνείδηση του γεγονότος ότι πρόκειται για ρυθμίσεις που σχετίζονται με το μεγάλο σκάνδαλο του ΟΠΕΚΕΠΕ, το οποίο έχει συγκλονίσει το πανελλήνιο.

Πρόκειται για ένα τεράστιο σκάνδαλο το οποίο κατά την άποψή μας -την οποία είχαμε τη δυνατότητα να διατυπώσουμε πολλαπλώς στις συνεδριάσεις που είχαμε πριν σταματήσει τις εργασίες της η Βουλή για το καλοκαίρι- η Κυβέρνηση συγκαλύπτει. Ένα κεντρικό μέρος της επιχείρησης συγκάλυψης, κυρία Πρόεδρε, του σκανδάλου του ΟΠΕΚΕΠΕ σχετίζεται με την υπαγωγή του με απόφαση του Πρωθυπουργού στην ΑΑΔΕ, στην εφορία δηλαδή.

Η τροπολογία αυτή έρχεται σε συνέχεια ενός άλλου άρθρου, γιατί έτσι είναι που υπάγεται ο ΟΠΕΚΕΠΕ στην ΑΑΔΕ, αποσπασματικά, με μια τακτική σαλαμοποίησης, για να μην μπορεί να παρακολουθεί ο κόσμος τι ακριβώς κάνετε, αλλά εμείς είμαστε εδώ και τα παρακολουθούμε. Υπήρχε ένας κώδικας για τα τελωνεία ο οποίος ψηφίστηκε με διακόσια εβδομήντα ένα άρθρα. Ένα από αυτά τα άρθρα στις λοιπές διατάξεις έπαιρνε στο τέλος την απόφαση να υπαχθεί ο ΟΠΕΚΕΠΕ στην ΑΑΔΕ. Τώρα έρχεται πάλι στα μουλωχτά στο τέλος μιας τροπολογίας μια δεύτερη διάταξη και σιγά-σιγά θα έρθουν κι άλλες, η οποία λέει ότι προσωρινά -αυτό είναι το πρώτο μέρος της διάταξης- θα ασκεί την προεδρία του ΟΠΕΚΕΠΕ στο διάστημα αυτό ο Πρόεδρος της ΑΑΔΕ. Η αιτιολογική έκθεση που συνοδεύει την τροπολογία λέει ότι αυτό συμβαίνει διότι υπάρχει ένα σχέδιο δράσης, ένα action plan. Αυτό το action plan το γνωρίζουμε. Ξεκίνησε στις 10 Σεπτεμβρίου του 2024 και είναι για ένα έτος. Αιτιολογείτε με άλλα λόγια αυτό το άρθρο για να ολοκληρωθεί ένα σχέδιο δράσης το οποίο υποτίθεται ότι θα ολοκληρωθεί σε δέκα ημέρες από τώρα; Γιατί τα κάνετε αυτά και τι εξήγηση είναι αυτή, κύριε Υπουργέ που υπάρχει στην αιτιολογική έκθεση που συνοδεύει την τροπολογία; Είναι για μικρά παιδιά. Ποιους κοροϊδεύετε; Αρκετά πλέον με την κοροϊδία όσον αφορά τη συγκάλυψη του σκανδάλου του ΟΠΕΚΕΠΕ.

Δεύτερον, κυρία Πρόεδρε, και κλείνω με αυτό, το δεύτερο τμήμα της διάταξης του άρθρου 5 της τροπολογίας λέει ότι κατ’ εξαίρεση -και θα διαβάσω από μέσα για να είναι σαφές- «κατά παρέκκλιση κάθε αντίθετης γενικής ή ειδικής διάταξης», δηλαδή είναι η πλέον αυταρχική παρέμβαση εδώ, «απαγορεύεται η μετάταξη, η απόσπαση ή οποιαδήποτε άλλη μετακίνηση υπαλλήλων του ΟΠΕΚΕΠΕ μέχρι τις 31 Δεκεμβρίου του 2025». Μια τέτοια διάταξη γίνεται, ξέρετε γιατί; Για να μην υπάρξει προηγούμενο όπως αυτό της κ. Τυχεροπούλου, η οποία αποσπάστηκε από την Ευρωπαϊκή Εισαγγελία και έδωσε κρίσιμες πληροφορίες για την αποκάλυψη του σκανδάλου. Θέλετε να σταματήσετε την επανάληψη ενός τέτοιου προηγουμένου, ούτως ώστε να συνεχίσετε τη συγκάλυψη της υπόθεσης του ΟΠΕΚΕΠΕ.

Είναι ντροπή αυτό που κάνετε και θα πρέπει επιπλέον να είστε πιο διαφανείς όταν αιτιολογείτε τις τροπολογίες που φέρνετε στη Βουλή, κύριε Υπουργέ. Γιατί το κάνετε αυτό; Σε τι αποσκοπεί αυτή η απαγόρευση μέχρι τις 31 Δεκεμβρίου; Να είστε διαφανείς και να μας πείτε τώρα γιατί το κάνετε.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κύριε Καζαμία, με όλο τον σεβασμό που έχω στο πρόσωπό σας, αδικείτε τον εαυτό σας με αυτήν την επιχειρηματολογία, διότι τα πράγματα είναι πολύ πιο απλά από αυτά τα οποία φαντάζεστε ή θέτετε αυτήν τη στιγμή στον δημόσιο διάλογο.

Πρώτον, πότε έγινε υπό κρυπτόν η διαδικασία της μετακίνησης του ΟΠΕΚΕΠΕ στην ΑΑΔΕ; Δεν είναι ένα θέμα πολυσυζητημένο στη δημόσια συζήτηση; Πότε έγιναν αυτά στα μουλωχτά, όπως επικαλεστήκατε εσείς; Αν θεωρείτε ότι το να έρχεται μια διάταξη στο σώμα ενός νομοσχεδίου μέσα από τη διαδικασία της τροπολογίας κάτι το οποίο είναι όχι απλώς απολύτως συνταγματικά αποδεκτό, αλλά κοινή πρακτική στην κοινοβουλευτική συζήτηση, βγείτε και πείτε ότι δεν αποδεχόμαστε την κοινοβουλευτική πρακτική.

Από εκεί και πέρα, όμως, να δούμε τα πράγματα με το όνομά τους. Ο ΟΠΕΚΕΠΕ αυτήν τη στιγμή το διοικητικό του συμβούλιο λειτουργεί με δύο αντιπροέδρους, ο ένας εκ των οποίων με βάση τον κανονισμό του ΟΠΕΚΕΠΕ είχε δυνατότητα υπογραφής μέχρι κάποιο συγκεκριμένο χρονικό σημείο, συγκεκριμένα μέχρι τις 23 Αυγούστου. Αυτήν τη στιγμή ο ΟΠΕΚΕΠΕ καλείται να κάνει πληρωμές προς τους Έλληνες παραγωγούς και τους Έλληνες αγρότες. Χωρίς πρόεδρο δεν μπορεί να τις κάνει. Θέλετε να μην γίνουν οι πληρωμές, για να καταλάβω τη δική σας θέση; Και αναγκάζομαι να μετέρχομαι επιχειρημάτων που δεν είναι στη δική μου λογική απλά για να σας απαντήσω ακριβώς με τον ίδιο τρόπο.

Επιπλέον, το «31 Δεκεμβρίου του 2025», κύριε Καζαμία, είναι το ορόσημο διότι η προσπάθεια η οποία γίνεται από την Κυβέρνηση είναι με τη νέα χρονιά ο ΟΠΕΚΕΠΕ να μετακινηθεί στην ΑΑΔΕ, που προφανώς θα λειτουργήσει μέσα από μια εντελώς διαφορετική λογική και μέσα από ένα οργανόγραμμα το οποίο θα είναι προσαρμοσμένο υπηρεσιακά σε αυτήν τη νέα δομή. Έχετε την εντύπωση ότι με βάση τα όσα έχουν εξελιχθεί στον ΟΠΕΚΕΠΕ το τελευταίο χρονικό διάστημα δεν υπάρχει ικανός αριθμός υπαλλήλων που θέλει να μετακινηθεί και να φύγει; Πώς πιστεύετε ότι μπορεί να γίνουν οι πληρωμές που πρέπει να γίνουν προς τους Έλληνες παραγωγούς; Εδώ είναι σαν να αγνοείτε τον ρόλο και την σημασία του ΟΠΕΚΕΠΕ όχι μόνο στον πρωτογενή τομέα, αλλά και στην ίδια την ελληνική κοινωνία.

Ξέρετε τι κάνει ο ΟΠΕΚΕΠΕ, κύριε Καζαμία, πέρα από τις καταβολές, κατανομές των ευρωπαϊκών πόρων, ενισχύσεων στους ίδιους τους αγρότες και τους παραγωγούς; Πληρώνει τα ευρωπαϊκά προγράμματα, πληρώνει το Ταμείο Ανάκαμψης, πληρώνει τις συγκεκριμένες προσκλήσεις που γίνονται από τη Γενική Γραμματεία Ενωσιακών, πληρώνει εν προκειμένω όλα τα ad hoc προγράμματα de minimis για τα φερτά υλικά, για τις ζωοτροφές που πρέπει να πληρώσουμε. Πώς πιστεύετε ότι μπορούν να γίνουν αυτά, μαγικά, χωρίς ανθρώπους, χωρίς διοίκηση; Πείτε μου κάτι τέτοιο να το καταλάβω κι εγώ.

Αν, λοιπόν, όλα αυτά που λέτε μπαίνουν σε μια λογική ότι γίνονται εν κρυπτώ, προφανώς έχουμε ένα τεράστιο θέμα μεταξύ μας λογικής προσέγγισης των πραγμάτων. Αλλά ειλικρινά και επανέρχομαι σε αυτό, αδικείτε τον εαυτό σας διότι ξέρω ότι έχετε σοβαρή προσέγγιση σε πολλά ζητήματα, για ένα ζήτημα που αφορά στο πώς θα λειτουργήσει ο ΟΠΕΚΕΠΕ, τουλάχιστον με τρόπο ώστε να δίνει τα χρήματα στους ανθρώπους που τα δικαιούνται. Νομίζω ότι είναι μια ελάχιστη υποχρέωση της ελληνικής πολιτείας και δη της Κυβέρνησης εν προκειμένω. Όλα τα άλλα είναι μια συζήτηση, η οποία βρίσκεται κάπου αλλού.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο επόμενος Βουλευτής, Βουλευτής του ΠΑΣΟΚ-Κινήματος Αλλαγής, ο κ. Ιωάννης Τσίμαρης. Μετά ακολουθεί ο κ. Γεώργιος Γαβρήλος και μετά θα παρέμβει με την ομιλία του ο κ. Γερουλάνος.

**ΜΑΚΑΡΙΟΣ ΛΑΖΑΡΙΔΗΣ:** Κυρία Πρόεδρε, θα ήθελα μια σύντομη παρέμβαση.

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλούσα λίγο πιο μετά, διότι ήδη έχουμε πρώτο κοινοβουλευτικό…

**ΜΑΚΑΡΙΟΣ ΛΑΖΑΡΙΔΗΣ:** Αφορά κάτι που είπε ο κ. Φάμελλος.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε;

**ΜΑΚΑΡΙΟΣ ΛΑΖΑΡΙΔΗΣ:** Αφορά κάτι που είπε ο κ. Φάμελλος και δεν θέλω να πάει πίσω. Παρακαλώ για ένα λεπτό, μόλις τελειώσει ο κύριος Βουλευτής.

**ΠΡΟΕΔΡΕΥΟΥΣΑ (Όλγα Γεροβασίλη):** Ελάτε, κύριε Τσίμαρη, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, θέλω να εκφράσω κι εγώ με τη σειρά μου τα ειλικρινή μου συλλυπητήρια στην οικογένεια του Απόστολου Βεσυρόπουλου, στους οικείους του, καθώς και στην Κοινοβουλευτική Ομάδα της Νέας Δημοκρατίας για τον αδόκητο χαμό του.

Η Κυβέρνηση εισάγει προς συζήτηση το ζήτημα του πειθαρχικού δικαίου στο δημόσιο, στον έβδομο χρόνο της διακυβέρνησής της. Αυτό από μόνο του αποκαλύπτει τον τρόπο με τον οποίο αντιλαμβάνεται το κράτος και τη λειτουργία του, όχι ως θεσμό που χρειάζεται ενίσχυση, αξιοκρατία και σχέδιο, αλλά ως πεδίο πειθαρχικής καταστολής και κομματικού ελέγχου. Αντί να επενδύσει σε κίνητρα, διαφάνεια και όραμα για τη δημόσια διοίκηση, η Κυβέρνηση προχωρά σε μία ακόμα πρόχειρη νομοθετική πρωτοβουλία με καθαρά επικοινωνιακό χαρακτήρα. Στόχος της είναι να κατασκευάσει έναν νέο κύκλο κοινωνικού αυτοματισμού, παρουσιάζοντας συλλήβδην τους δημόσιους υπαλλήλους και τους συνδικαλιστές ως υπεύθυνους για τις παθογένειες του κράτους.

Η πραγματικότητα όμως είναι πολύ διαφορετική. Σήμερα εκκρεμούν πάνω από 2.300 πειθαρχικές υποθέσεις κυρίως σε πρωτοβάθμιο επίπεδο. Οι καθυστερήσεις αυτές δεν οφείλονται αποκλειστικά ούτε κυρίως στους εκπροσώπους των εργαζομένων, αλλά στη δομική αδυναμία του συστήματος, στην έλλειψη προσωπικού και στη συστηματική απαξίωση των θεσμών από την ίδια την εκτελεστική εξουσία. Αντί να αντιμετωπιστεί το πρόβλημα με ενίσχυση υποδομών, ψηφιοποίηση, αξιολόγηση και σαφείς δείκτες απόδοσης, η Κυβέρνηση επιλέγει τον δρόμο της τιμωρίας και της υπερσυγκέντρωσης της εξουσίας.

Η συγκέντρωση των νέων πειθαρχικών συμβουλίων αποκλειστικά από μέλη του Νομικού Συμβουλίου του Κράτους αποτελεί πρωτοφανή απομάκρυνση από κάθε έννοια θεσμικής ισορροπίας. Το Νομικό Συμβούλιο του Κράτους υπαγόμενο απευθείας στον Υπουργό Οικονομικών εκπροσωπεί το ίδιο το δημόσιο, τον εργοδότη. Είναι λοιπόν, παράδοξο και βαθιά προβληματικό οι ίδιοι λειτουργοί να ασκούν ρόλο δικαστή επί των υπαλλήλων που υπηρετούν στο δημόσιο. Ακόμα και η Πρόεδρος του Νομικού Συμβουλίου του Κράτους έχει δημόσια παραδεχθεί ότι ο φορέας είναι υποστελεχωμένος και αδυνατεί να στηρίξει το νέο σχήμα. Η Κυβέρνηση ωστόσο αδιαφορεί. Καταργεί στην πράξη την αμεροληψία και οδηγεί σε θεσμική σύγκρουση ρόλων. Την ίδια στιγμή, η αποπομπή των αιρετών εκπροσώπων των εργαζομένων από τα πειθαρχικά όργανα ακυρώνει την έννοια της συμμετοχικής διοίκησης. Στερεί τη θεσμική εγγύηση ότι η φωνή των εργαζομένων θα συνεισφέρει στην κρίση για τις πραγματικές συνθήκες εργασίας. Δεν είναι τυχαίο ότι ακόμα και οι εκπρόσωποι της διοίκησης αναγνώρισαν την αξία αυτής της συμμετοχής. Η Κυβέρνηση, όμως, απομονώνει σκόπιμα τους εργαζόμενους, ώστε να οικοδομήσει ένα συγκεντρωτικό και κομματικά ελεγχόμενο πειθαρχικό πλαίσιο.

Ακόμη πιο ανησυχητική είναι η κατάργηση του Δευτεροβάθμιου Πειθαρχικού Ελέγχου. Για πρώτη φορά, οι δημόσιοι υπάλληλοι στερούνται το δικαίωμα διοικητικής αναθεώρησης, με αποτέλεσμα να επιβαρύνεται υπέρμετρα η δικαστική οδός και να περιορίζεται το συνταγματικά κατοχυρωμένο δικαίωμα έννομης προστασίας. Σε συνδυασμό, μάλιστα, με την πρόβλεψη δυσανάλογων ποινών, πρόστιμα έως και 100 χιλιάδων ευρώ για τους χαμηλότερα αμειβόμενους δημοσίους υπαλλήλους της Ευρώπης, διαμορφώνεται ένα κλίμα φόβου και αποτροπής κάθε πρωτοβουλίας. Δεν πρόκειται για μεταρρύθμιση, αλλά για εργαλειοποίηση του φόβου ως μέσο διοίκησης.

Η Κυβέρνηση επιλέγει επίσης να διευρύνει τα πειθαρχικά παραπτώματα με ασαφείς διατυπώσεις που επιτρέπουν αυθαίρετη ερμηνεία. Ο κίνδυνος ποινικοποίησης της συνδικαλιστικής δράσης είναι άμεσος. Όροι όπως αναξιοπρεπή συμπεριφορά ή παραβίαση εχεμύθειας μπορούν να χρησιμοποιηθούν για να στοχοποιήσουν συνδικαλιστές ή εργαζόμενους, οι οποίοι καταγγέλλουν παρατυπίες. Με αυτόν τον τρόπο υπονομεύεται η συνδικαλιστική ελευθερία και η δυνατότητα συλλογικής εκπροσώπησης. Ο δημόσιος υπάλληλος μετατρέπεται σε εν δυνάμει ύποπτο αντί σε θεματοφύλακα του δημοσίου συμφέροντος. Η κατάχρηση της νομοθετικής διαδικασίας επιβεβαιώνεται και από την πρόχειρη ανάλυση συνεπειών ρύθμισης που αναρτήθηκε με καθυστέρηση και χωρίς ουσιαστικά στοιχεία. Δεν περιέχει δείκτες αποτελεσματικότητας ούτε τεκμηρίωση του κυβερνητικού αφηγήματος περί ατιμωρησίας. Τα ίδια τα στοιχεία της εθνικής αρχής διαφάνειας δείχνουν αύξηση των πειθαρχικών διώξεων, αλλά στασιμότητα στις εκδικάσεις λόγω φόρτου εργασίας. Η Κυβέρνηση αποκρύπτει την αλήθεια για να στηρίξει μια πολιτική ποινικοποίησης, όχι βελτίωσης.

Παράλληλα, το 80% των προϊσταμένων στο δημόσιο συνεχίζει να υπηρετεί με ανάθεση, χωρίς κρίσεις και αξιολόγηση. Αυτοί οι ίδιοι καλούνται τώρα να έχουν κεντρικό ρόλο στην πειθαρχική διαδικασία. Η απουσία αντικειμενικής αξιολόγησης και η διαιώνιση του καθεστώτος αναθέσεων αποδεικνύει ότι η Κυβέρνηση δεν επιδιώκει αξιοκρατία. Αντίθετα, οικοδομεί έναν μηχανισμό πολιτικού ελέγχου, όπου τα εξαρτώμενα αυτά στελέχη θα έχουν ρόλο τιμωρού.

Η συνολική εικόνα είναι ξεκάθαρη. Πρόκειται για μια πρόχειρη και κακοσχεδιασμένη παρέμβαση που δεν εντάσσεται σε καμία στρατηγική για την αναβάθμιση του δημοσίου. Δεν περιλαμβάνεται στο εθνικό σχέδιο διοικητικής μεταρρύθμισης, δεν συνδέεται με ποιοτικούς ελέγχους, δεν συνοδεύεται από πολιτικές προσέλκυσης και ανάπτυξης ανθρώπινου δυναμικού. Είναι ένα εργαλείο εκφοβισμού, όχι μεταρρύθμισης. Αντίθετα, η πραγματική ανάγκη του δημοσίου είναι η θεσμική αναβάθμιση με αξιοκρατία, διαφάνεια και συμμετοχή. Είναι επιστημονική, αλλά και δημοκρατική αξιολόγηση όλων των παραγόντων. Είναι ενίσχυση των υποδομών και εμπιστοσύνη στους ανθρώπους του. Η ποιότητα της δημόσιας διοίκησης δεν βελτιώνεται με τον φόβο, αλλά με το σχέδιο και την εμπιστοσύνη. Κανένα σύστημα χωρίς θεσμικές εγγυήσεις, χωρίς συμμετοχικότητα, χωρίς αξιοκρατία δεν μπορεί να λειτουργήσει αποτελεσματικά.

Η Κυβέρνηση της Νέας Δημοκρατίας αποδεικνύει για ακόμη μια φορά ότι δεν αντιλαμβάνεται το κράτος ως κοινό αγαθό, αλλά ως εργαλείο κομματικού ελέγχου. Το λεγόμενο επιτελικό κράτος αποδείχτηκε βαθιά κομματικό, αναποτελεσματικό και αντιπαραγωγικό. Οι διεθνείς δείκτες κυβερνητικής αποτελεσματικότητας επιβεβαιώνουν την οπισθοδρόμηση. Η Ελλάδα έχει υποχωρήσει σημαντικά τα τελευταία χρόνια, γιατί αντί να επενδύσει στην θεσμική θωράκιση επιλέγει την πειθαρχική καταστολή.

Το ΠΑΣΟΚ καταψηφίζει επί της αρχής το νομοσχέδιο αυτό, γιατί δεν είναι εργαλείο μεταρρύθμισης, αλλά εργαλείο εκφοβισμού, γιατί υπονομεύει τη θεσμική ισορροπία, καταστρατηγεί θεμελιώδη δικαιώματα και απομακρύνει τη χώρα από τις ευρωπαϊκές αρχές χρηστής διοίκησης, γιατί αντί να ενισχύει την αξιοκρατία, τη διαφάνεια και τη λογοδοσία, προωθεί τον αυταρχισμό και την κομματικοποίηση. Το δημόσιο χρειάζεται ένα νέο κοινωνικό συμβόλαιο εμπιστοσύνης, όχι μια πειθαρχική γκιλοτίνα. Χρειάζεται σχέδιο, αξιοκρατία, συμμετοχή και όραμα. Και αυτό είναι το πραγματικό στίγμα για την Ελλάδα της επόμενης ημέρας.

Ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής, ο Βουλευτής του ΣΥΡΙΖΑ-Προοδευτική Συμμαχία, κ. Γεώργιος Γαβρήλος.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κυρία Πρόεδρε.

Θα ήθελα με τη σειρά μου από το Βήμα της Ολομέλειας της Βουλής να εκφράσω και εγώ τα ειλικρινή μου συλλυπητήρια για την απώλεια του συναδέλφου μας, Απόστολου Βεσυρόπουλου και να ευχηθώ δύναμη και κουράγιο στην οικογένειά του.

Κύριε Υπουργέ, βρισκόμαστε σε ένα δύσκολο καλοκαίρι για τον κόσμο της μισθωτής εργασίας. Το 46% αυτών που ρωτήθηκαν αν μπορούν να πάνε το καλοκαίρι του 2025 διακοπές, απάντησαν αρνητικά.

Και, ασφαλώς, όσοι προερχόμαστε από την περιφέρεια το διαπιστώσαμε, με τους λίγους συνανθρώπους μας Έλληνες υπηκόους που έφτασαν στις περιοχές μας και την αδυναμία να κάνουν διακοπές πέρα από δυο-τρεις ημέρες –αν αυτό θεωρείται διακοπές- και, ασφαλώς, με τη μικρή κατανάλωση που είχαν τη δυνατότητα να κάνουν και με τα παράπονα που έχει για το φετινό καλοκαίρι ο κόσμος της εστίασης και οι μικροί επαγγελματίες, οι οποίοι βλέπουν ότι με την υπερφορολόγηση από τη μία πλευρά με άμεσους φόρους, με την τεκμαρτή φορολόγηση, με έμμεσους φόρους καθώς συνεχίζετε να κρατάτε τόσο ψηλά τον ΦΠΑ ενώ η Ευρωπαϊκή Ένωση μας εγκαλεί, δύσκολα θα καταφέρουν τον χειμώνα να ανταποκριθούν στις υποχρεώσεις τους, όταν έχουν τόσα έξοδα με κόστη ενέργειας να εκτοξεύονται και ασφαλώς με τα bonus για τα «golden boys» που εσείς έχετε διορίσει στη ΔΕΗ και αλλού.

Αντί να κάνετε δεκτή την τροπολογία που έφερε για δεύτερη φορά ο ΣΥΡΙΖΑ-Προοδευτική Συμμαχία για τον δέκατο τρίτο και δέκατο τέταρτο μισθό τώρα που τα έχει ανάγκη αυτά ο κόσμος όταν τα πλεονάσματα, πέραν των στόχων που είχατε θέσει και για το 2025, φαίνεται ότι θα ξεπεράσουν τα 6 με 7 δισεκατομμύρια ευρώ, πεισματικά αρνείστε να ανταποκριθείτε σε μία τέτοια πρόταση που και κοστολογημένη είναι από το Γενικό Λογιστήριο του Κράτους και μπορεί να κινηθεί στα πλαίσια και του Μεσοπρόθεσμου και του «κόφτη» που έχει βάλει η Ευρωπαϊκή Ένωση σε σχέση και με τον δημοσιονομικό μας χώρο.

Αρνείστε ασφαλώς και την επαναφορά της δέκατης τρίτης σύνταξης που με τροπολογία φέραμε ενώπιον του Ελληνικού Κοινοβουλίου, την κατάργηση και ενσωμάτωση της προσωπικής διαφοράς για τους συνταξιούχους μας, την κατάργηση της εισφοράς αλληλεγγύης. Και όχι μόνο αρνείστε αυτά στον κόσμο του Δημοσίου, της απόμαχης εργασίας, αλλά συνεχίζετε με τον ίδιο τρόπο απορρύθμισης των εργασιακών σχέσεων να φτωχοποιείτε περαιτέρω τους Έλληνες εργαζόμενους και στον ιδιωτικό τομέα.

Αντί να επαναφέρετε τις συλλογικές συμβάσεις εργασίας με επεκτασιμότητα, με συρροή, με υποχρεωτική ισχύ, φέρνετε ένα καινούργιο νομοσχέδιο υπερεξάντλησης των εργαζομένων με δεκατρείς ώρες απασχόληση την ημέρα και με σπαστές άδειες σε τέσσερις περιόδους, κατά τη βούληση του εργοδότη ασφαλώς, γιατί ο εργαζόμενος αδυνατεί να ανταποκριθεί σε μια διαπραγματευτική σχέση, όπου ασφαλώς ο εργοδότης είναι πιο ισχυρός. Ασφαλώς συνεχίζετε να ορίζετε και τη διευθέτηση του χρόνου εργασίας επεκτείνοντάς τη στους δώδεκα μήνες, αντί για έξι που είχατε θεσπίσει, δημιουργώντας απλήρωτες υπερωρίες για τον κόσμο της μισθωτής εργασίας.

Και σαν να μην έφτανε αυτό, μηδενίζετε τις προσαυξήσεις σε ασφαλιστικές εισφορές, σε υπερωρίες, νυχτερινά, αργίες, ουσιαστικά κλέβοντας χρήματα από τους εργαζόμενους υπέρ των μεγάλων και ισχυρών φίλων σας εργοδοτών. Μιλάμε για μία κυβέρνηση θεσμικών και οικονομικών σκανδάλων που έχει πιάσει τα όριά της. Αυτό αποδείχτηκε και πριν λίγες μέρες εδώ με αυτήν την ντροπή για το πολιτικό σύστημα και τον κοινοβουλευτισμό, όπου δικοί σας συνάδελφοι Βουλευτές, κύριοι της Πλειοψηφίας, ρωτούσαν τους κοινοβουλευτικούς συντάκτες-ρεπόρτερ αν έχουν ψηφίσει ή όχι εκείνη τη βραδιά –ντροπή για το κοινοβουλευτικό μας σύστημα- με τις επιστολικές ψήφους. Μιλάμε για ένα αποτυχημένο επιτελικό κράτος που έχει πιάσει τα όριά του, ένα κομματικό και αναποτελεσματικό κράτος που στήσατε με εξήντα τρεις Υπουργούς, με μετακλητούς, με ιδιώτες σε θέσεις ευθύνης όπως στον ΕΦΚΑ και αλλού.

Και έρχεστε σήμερα να εκφοβίσετε τους δημοσίους υπαλλήλους στη λογική «Τάξη και νόμος» με αύξηση των ποινών, με επέκταση των ποινών και με δημιουργία νέων, αν θέλετε, παραπτωμάτων που ορίζετε μέσα στο Πειθαρχικό Δίκαιο των δημοσίων υπαλλήλων. Στέκεστε απέναντι στους εργαζόμενους και νομοθετείτε καλοκαιρία σε μια λογική ότι το κράτος σας ανήκει και είναι λάφυρο και όποιος αντιδρά σε οποιαδήποτε πολιτική σας θα πρέπει να ελεγχθεί πειθαρχικά. Βούλησή σας είναι η περαιτέρω ιδιωτικοποίηση του κράτους. Το έχετε κάνει σε πολλούς τομείς της Δημόσιας Διοίκησης. Δεν θέλετε ισχυρή Δημόσια Διοίκηση, γιατί αν τη θέλατε, θα είχατε κάνει προσλήψεις. Θα είχατε δημιουργήσει καλύτερες συνθήκες για τους εργαζομένους και θα είχατε καλύτερες αποδοχές για τους εργαζόμενους.

Δεν αξιολογείτε τις δομές, τις διαδικασίες της Δημόσιας Διοίκησης, τη λειτουργία της. Προσπαθείτε να βάλετε την κοινωνία απέναντι στους δημοσίους υπαλλήλους σε μια λογική κοινωνικού αυτοματισμού, λέγοντας τάχα ότι ο δημόσιος υπάλληλος δεν θέλει να αξιολογηθεί και επιμένετε μόνο στην αξιολόγηση του δημοσίου υπαλλήλου. Δρομολογείτε, τάχα, την άρση της μονιμότητας όσων στέκονται απέναντι στις πολιτικές σας και στη βούλησή σας. Δημιουργείτε υπαλλήλους φοβισμένους, υπαλλήλους που δεν θα αντιδρούν σε αυτά που κάνετε. Χαρακτηριστικό παράδειγμα είναι η κ. Τυχεροπούλου, η οποία βοήθησε στο να παρουσιαστεί αυτό το σκάνδαλο του ΟΠΕΚΕΠΕ. Αυτούς τους υπαλλήλους δεν τους θέλετε. Θέλετε να προλάβετε να τους ελέγχετε, προτού αντιδράσουν σε οτιδήποτε βρίσκεται εμπόδιο στις δικές σας επιλογές και σε ό,τι κάνατε τα τελευταία έξι, επτά χρόνια.

Επιχειρείτε με το νομοσχέδιο την εξίσωση της πολιτικής, κοινωνικής και συνδικαλιστικής δράσης με ατιμωτικά αδικήματα του Ποινικού Κώδικα που ούτως ή άλλως προβλέπουν ποινές –και μάλιστα αυστηρές- και της απόλυσης και της αργίας. Ουσιαστικά τι κάνετε; Αφαιρείτε την εκπροσώπηση των εργαζομένων από τα Πειθαρχικά Συμβούλια. Αφαιρείτε τα δευτεροβάθμια όργανα ελέγχου των πειθαρχικών αξιολογήσεων και ουσιαστικά φέρνετε δύο νέα αδικήματα- παραπτώματα τάχα των δημοσίων υπαλλήλων. Το ένα έχει να κάνει τάχα με άρνηση αξιολόγησης σε όσους αντιδρούν στις πολιτικές σας και το άλλο τάχα με την άσκηση ιδιωτικού έργου που μπορεί να έχει οδηγηθεί κάποιος εργαζόμενος στον δημόσιο τομέα, ο οποίος δεν έχει προλάβει –γιατί δεν λειτουργούν και οι επιτροπές σας- να περάσει από την αρμόδια επιτροπή.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γαβρήλο, ολοκληρώστε, σας παρακαλώ.

**ΓΕΩΡΓΙΟΣ ΓΑΒΡΗΛΟΣ:** Ολοκληρώνω, κυρία Πρόεδρε.

Είναι ένα νομοσχέδιο που ουσιαστικά θέλει να εκφοβίσει τους δημοσίους υπαλλήλους. Δεν προσφέρει τίποτα στο να γίνει καλύτερο το δημόσιο σύστημα και η Δημόσια Διοίκηση. Αυτό αποδεικνύεται, άλλωστε, ουσιαστικά με την απαξίωση του Εθνικού Κέντρου Δημόσιας Διοίκησης και Αυτοδιοίκησης, φτιάχνοντας ένα δεύτερο όργανο, Νομικό Πρόσωπο Ιδιωτικού Δικαίου, που μέσα από εκεί θα περνάνε και χρηματοδοτήσεις και προγράμματα για τους υπαλλήλους του Ελληνικού Δημοσίου. Πολύ φοβάμαι ότι θα οδηγήσει σε έναν νέο ΟΠΕΚΕΠΕ.

Κλείνω, κυρία Πρόεδρε, με το εξής: Όποια μέτρα και να εξαγγείλει ο κ. Μητσοτάκης από τη Διεθνή Έκθεση Θεσσαλονίκης, να είστε σίγουροι ότι δεν θα πείσουν την ελληνική κοινωνία. Δεν καταφέρατε να βοηθήσετε, να στηρίξετε τη μεσαία τάξη έξι, επτά χρόνια. Δεν θα το κάνετε τώρα που είστε μια Κυβέρνηση αποδρομής.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τώρα έχει τον λόγο ο Κοινοβουλευτικός Εκπρόσωπος του ΠΑΣΟΚ κ. Παύλος Γερουλάνος.

Ορίστε, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κυρία Πρόεδρε.

Πριν ξεκινήσω, θα ήθελα να εκφράσω και εγώ τη θλίψη μου για την απώλεια του Απόστολου Βεσυρόπουλου και να απευθύνω και από το Βήμα της Βουλής τα πιο ειλικρινή μου συλλυπητήρια στην οικογένειά του. Η απουσία του στο Κοινοβούλιο θα είναι για όσους δουλέψαμε μαζί του εξαιρετικά αισθητή.

Κυρίες και κύριοι συνάδελφοι, καλωσορίζοντας τον αρμόδιο Υπουργό θα ήθελα να του θυμίσω ότι έχει αφήσει μία ουσιαστική εκκρεμότητα σε ό,τι αφορά το Σώμα.

Για κάποιο λόγο έχει αμελήσει να προγραμματίσει εκλογές για να συμπληρωθούν οι τρεις θέσεις που έμειναν κενές από τις αποφάσεις 9/2025 και 10/2025 του ανώτατου ειδικού δικαστηρίου. Εδώ και ογδόντα μέρες, δηλαδή, λειτουργεί το ελληνικό Κοινοβούλιο με τρεις Βουλευτές λιγότερους, με διακόσιους ενενήντα επτά Βουλευτές, ενώ λέει το Σύνταγμα ότι κάτι τέτοιο επιτρέπεται μόνο σε πολύ ιδιαίτερες περιπτώσεις, που δεν συντρέχουν στην προκειμένη περίπτωση.

Έχουν περάσει, λοιπόν, τρεις μήνες. Και το ερώτημα που κατέθεσε ο συνάδελφός μας, ο κ. Δουδωνής, είναι και ερώτημα όλων μας. Πότε θα γίνουν εκλογές στις περιφέρειες της Β΄ Πειραιώς της Β΄ Θεσσαλονίκης και του Νοτίου Τομέα Αθηνών; Οφείλετε, θα έλεγα, να τις κάνετε άμεσα. Διότι μοιάζει σαν να μην σας απασχολεί ότι τόσο καιρό το Κοινοβούλιο αυτό λειτουργεί ενάντια στη βούληση του Συντάγματος, για να μην πω αντισυνταγματικά.

Θα μου πείτε τώρα: Αλήθεια, πιστεύεις ότι αυτή η Κυβέρνηση αγωνιά για τη θεσμική λειτουργία του Κοινοβουλίου, η Κυβέρνηση που έβαλε τους Βουλευτές της να ψηφίσουν επιστολικά για να μετατρέψει μια μυστική ψηφοφορία σε φανερή, για να διασώσει τον κ. Βορίδη και τον κ. Αυγενάκη, δίνει δεκάρα για τη συνταγματική λειτουργία της Βουλής; Προφανώς όχι.

Η τελευταία ψηφοφορία πριν τη διακοπή για το καλοκαίρι απέδειξε περίτρανα ότι αβίαστα εξευτελίζετε θεσμούς και Βουλευτές για να προστατεύσετε Υπουργούς και Κυβέρνηση από κοινοβουλευτικό έλεγχο.

Αλλά εδώ έχω την υποψία ότι κάτι άλλο τρέχει, ότι δεν προστατεύετε Βουλευτές και Υπουργούς, αλλά ότι προστατεύετε τον κ. Μητσοτάκη. Από τι; Από έκθεση στην κρίση του ελληνικού λαού, δηλαδή, από λογοδοσία, δηλαδή από αξιολόγηση. Από το να καταγραφεί στην κάλπη δηλαδή ότι αυτός και η Κυβέρνησή του στο μυαλό της Ελληνίδας και του Έλληνα έχουν τελειώσει. Καλές οι δημοσκοπήσεις, κύριε Υπουργέ, αλλά τίποτα δεν μπορεί να συγκριθεί με τη φωνή του λαού στην κάλπη. Εκεί τελειώνουν τα ψέματα. Εκεί έρχεται ο λογαριασμός.

Αναρωτιέμαι, όμως, γιατί να φοβάστε αναπληρωματικές εκλογές; Δεν νιώσατε, κυρίες και κύριοι συνάδελφοι της Νέας Δημοκρατίας, την αγάπη του κόσμου στις εκλογικές σας περιφέρειες; Δεν νιώσατε τη θαλπωρή ενός λαού που νιώθει υποχρεωμένος σε μια Κυβέρνηση που έξι χρόνια τώρα αγωνίζεται για το καλό του; Ή μήπως νιώσατε πως μετά από έξι χρόνια ήρθε η ώρα του λογαριασμού;

Στη θέση σας το ένα δέκατο να άκουγα απ’ αυτά που ακούσαμε εμείς για τις δικές σας επιδόσεις και θα φοβόμουν και εγώ να κάνω εκλογές στις τρεις περιφέρειες. Και πώς να μην έρχεται το τέλος; Η αποτυχία στην πολιτική σημαίνει τιμωρία στην κάλπη.

Ας πάρουμε το σημερινό νομοσχέδιο. Χάος χωρίζει το τι χρειάζεται το δημόσιο σε σχέση με αυτό το νομοσχέδιο και χάος χωρίζει τις προεκλογικές σας δεσμεύσεις από τα δικά σας πεπραγμένα. Ας θυμηθούμε τι έλεγε ο Πρωθυπουργός το 2018 –ήταν τότε στην αξιωματική αντιπολίτευση- στην τελευταία του ΔΕΘ πριν γίνει πρωθυπουργός. Λέει: «Στόχος τρίτος. Ένα πολιτικό σύστημα λειτουργικό, ένα κράτος αποτελεσματικό. Θέλω προσωπικά τους δημόσιους υπαλλήλους αρωγούς στην προσπάθεια εξυγίανσης του κράτους. Θα τους στηρίξουμε, εξασφαλίζοντας τα αυτονόητα γι’ αυτούς. Αξιοκρατία, διαφάνεια, επιμόρφωση, κατάρτιση, ώστε να ηγηθούν την προσπάθεια για πραγματικό εκσυγχρονισμό της διοίκησης».

Μάλιστα. Ζήτησε δηλαδή από τους δημόσιους υπαλλήλους να είναι συμμέτοχοι, να είναι σύμμαχοι στην αλλαγή του κράτους. Πού είναι όλα αυτά έξι χρόνια μετά; Που είναι η αξιοκρατία; Πού είναι η διαφάνεια; Πού είναι η επιμόρφωση και η κατάρτιση; Πού είναι η συμμαχία για την αλλαγή του κράτους; Όλα χάθηκαν. Και όλα τώρα θα τα λύσει ένα πιο αυστηρό πειθαρχικό.

Ωραία λέξη η πειθαρχία, εμπνέει ασφάλεια. Αν κάποιος δεν είναι στο πόστο του, θα τιμωρηθεί. Αν κάποιος ή κάποια δεν δουλέψει σωστά, θα έχει επιπτώσεις. Αν κάποιος ή κάποια δείξει ασέβεια, θα της μειώσουν τον μισθό. Είναι η λύση για πάσα νόσο. Και άρα όσο πιο σκληρή είναι η ποινή, τόσο πιο σίγουρη θα είναι η λύση. Αυτό δεν λέει η Κυβέρνηση με αυτό το νομοσχέδιο;

Αλλά πάτε και ένα βήμα παραπέρα. Στέκεστε σήμερα μπροστά στην Ελληνίδα και στον Έλληνα και λέτε το εξής: Ξέρουμε ότι υποφέρεις από ένα κράτος που δεν λειτουργεί, ξέρουμε ότι υποφέρεις από ένα κράτος που σου βάζει συνέχεια τρικλοποδιές, που σε κρατάει συνέχεια εγκλωβισμένο και σε ομηρία. Αλλά μη σε νοιάζει, έχω λύση. Θα άρω τη μονιμότητα των δημοσίων υπαλλήλων. Βέβαια αυτό δεν γίνεται ακόμα, οπότε θα κάνω μία έκπτωση. Θα κάνω αξιολόγηση. Αλλά ούτε αυτό με παίρνει να το κάνω αυτή την ώρα. Οπότε θα κάνω άλλη μία έκπτωση. Θα βάλω αυστηρότερες ποινές. Και έτσι το σκεπτικό γίνεται εξαιρετικά απλοϊκό. Την αδυναμία εξυπηρέτησης του πολίτη από το κράτος θα λύσουν οι αυστηρότερες ποινές προς τους δημόσιους υπαλλήλους.

Πάμε να δούμε τώρα, γιατί αυτή η θεωρία είναι γεμάτη τρύπες. Τρύπα πρώτη: Έχουμε στα χέρια μας ένα Δημόσιο -και αυτό το αναγνωρίζουν όλοι- που έχει σχεδιαστεί για όλους τους άλλους εκτός από τον Έλληνα πολίτη. Πώς το ξέρουμε; Πόσα χρόνια λέμε, όλα τα κόμματα, ότι θα ελαφρύνουμε την τσάντα του μαθητή στο σχολείο; Δεκαετίες! Και γιατί δεν το κάνουμε; Για τον απλούστατο λόγο ότι αντιβαίνει στα συμφέροντα του Υπουργείου και άρα του Υπουργού. Πόσα χρόνια λέμε ότι θα χτυπήσουμε την πολυνομία; Δεκαετίες! Γιατί δεν το κάνουμε; Διότι από την πολυνομία απορρέουν τα συμφέροντα και τα προνόμια του πολιτικού συστήματος.

Τα παραδείγματα όπου η κακή λειτουργία του κράτους έρχεται προς όφελος της εξουσίας είναι άπειρα. Κάνατε κάτι για αυτό έξι χρόνια; Όχι. Γλυκαθήκατε λοιπόν και εσείς και έξι χρόνια δεν κάνετε τίποτα, ώστε το δημόσιο να υπηρετεί τον πολίτη.

Τρύπα δεύτερη: Σε αυτό το δημόσιο πού έχουμε σύγχρονες δομές; Ρωτάω γιατί ανάλογα με τα εργαλεία που έχουμε στη διάθεσή μας, πρέπει να σχεδιάζουμε τις τομές στο δημόσιο για την καλύτερη εξυπηρέτηση του πολίτη. Μια εθνική οδός για παράδειγμα μειώνει τις αποστάσεις και έτσι εκεί που μπορεί να χρειαζόμασταν νοσοκομεία σε δύο πόλεις, τώρα μπορεί να έχουμε τη δυνατότητα να έχουμε ένα νοσοκομείο και να κάνουμε περισσότερα ιατρικά κέντρα σε δύσβατες ορεινές περιοχές ή σε νησιά. Κάνατε τίποτα έξι χρόνια τώρα για τον χάρτη υγείας της χώρας; Όχι. Φτιάξατε ένα ιατρικό κέντρο κάπου; Όχι.

Δεν μιλάω καν για δομές τις οποίες θα μπορούσαμε να έχουμε βάσει της τεχνητής νοημοσύνης, που είναι πια στη διάθεσή μας. Αυτά είναι πολύ ψιλά γράμματα. Δεν έχουμε διορθώσει καν τις δομές από τότε που φτιάξαμε τα ΚΕΠ.

Τρύπα τρίτη: Στις δομές που έχουμε, σε ποιες έχουμε επικαιροποιημένα οργανογράμματα; Σχεδόν πουθενά. Με ελάχιστες εξαιρέσεις τα οργανογράμματα και η υπάρχουσα κατάσταση είναι σε απόλυτη αναντιστοιχία. Γιατί; Γιατί δεν τολμάτε να σπάσετε αυγά.

Τρύπα τέταρτη: Στα υπάρχοντα οργανογράμματα, πού έχετε επικαιροποιημένες περιγραφές αρμοδιοτήτων; Πουθενά. Δηλαδή, δεν έχουμε το βασικό εργαλείο για να κάνουμε οποιαδήποτε σοβαρή αξιολόγηση προσωπικού.

Τρύπα πέμπτη: Στο σχέδιο που έχουμε, στις δομές που έχουμε, στα οργανογράμματα που έχουμε, στις περιγραφές αρμοδιοτήτων που έχουμε, πού έχουμε τους υπαλλήλους που χρειαζόμαστε; Πουθενά. Ή για να είμαι ακριβής, δεν το γνωρίζουμε. Γιατί; Διότι βάσει όλων των υπαρχόντων οργανογραμμάτων επικαιροποιημένα και μη, οι υπηρεσίες παραμένουν υποστελεχωμένες παντού. Είτε η υποστελέχωση είναι πραγματική, δηλαδή χρειάζονται περισσότεροι υπάλληλοι για να γίνει η δουλειά είτε είναι πλασματική διότι επιτελείται μικρότερο έργο και χρειάζονται λιγότεροι υπάλληλοι, εσείς δεν μπορείτε να κάνετε αξιολόγηση διότι παντού μοιάζει να έχετε λιγότερους υπαλλήλους απ’ αυτούς που εσείς λέτε ότι χρειάζεστε.

Τι θα κάνετε, λοιπόν; Θα τιμωρήσετε μία υπάλληλο που δεν είναι στο πόστο της επειδή είναι έγκυος, όταν η αναπλήρωσή της είναι δική σας υπόθεση; Προφανώς όχι, διότι εκεί ο πολίτης υποφέρει από τη δική σας ολιγωρία. Άρα, αξιολόγηση όταν φταίει ο υπάλληλος, αλλά όχι όταν φταίτε εσείς. Αυτό δεν λέτε με αυτό το νομοσχέδιο;

Και κύριε Υπουργέ, στο δικό σας Υπουργείο πόσοι δήμαρχοι έρχονται κάθε μέρα και σας λένε ότι δεν έχουν αρκετούς υπαλλήλους; Πόσοι γιατροί και νοσηλευτές λείπουν σήμερα από τα ελληνικά νοσοκομεία; Πόσους ακόμα πυροσβέστες θα έπρεπε να έχουμε; Και σε πόσες υπηρεσίες έχουμε περισσότερους από αυτούς που χρειαζόμαστε; Για αυτά φταίνε οι υπάλληλοι;

Μην με παρεξηγείτε, σε πολλές περιπτώσεις η συμπεριφορά ενός υπαλλήλου μπορεί να είναι απαράδεκτη ακόμα και σε μια εξαιρετικά στελεχωμένη υπηρεσία και προφανώς πρέπει να τιμωρηθεί, αλλά από εκεί μέχρι το να πιστεύουμε ότι αυτό το Δημόσιο με αυτόν τον σχεδιασμό, με αυτές τις δομές, με αυτά τα οργανογράμματα, με αυτές τις περιγραφές αρμοδιοτήτων και με αυτές τις ελλείψεις θα λειτουργήσει καλύτερα αν τιμωρούνται πιο γρήγορα οι υπάλληλοι, είναι σαν να μην βάζεις βενζίνη στο αυτοκίνητό σου και μετά να γκρινιάζεις που ο φίλος σου δεν σπρώχνει αρκετά γρήγορα. Εκεί είναι το δικό σας έλλειμμα και εκεί είναι που αρνείστε εσείς τη δική σας αξιολόγηση.

Και μην βιαστείτε να μου πείτε για ψηφιοποίηση, διότι δεν υπάρχει τίποτα πιο οπισθοδρομικό από το να εφαρμόζεις νέες τεχνολογίες, χωρίς να αλλάζεις τις διαδικασίες που αυξάνουν το κόστος και την ταλαιπωρία στον πολίτη. Και αυτό έχει γίνει σήμερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άρα, για να το μαζέψω -και ευχαριστώ, κυρία Πρόεδρε, για την υπομονή- μετά από έξι χρόνια διακυβέρνησης, όπου δεν βάλατε στόχο, δεν φτιάξατε δομές, δεν σχεδιάσατε οργανογράμματα, δεν περιγράψατε αρμοδιότητες, μετά από έξι χρόνια που συνεχίσατε να ταλαιπωρείτε τον κόσμο, που συνεχίσατε να τον κρατάτε σε κρατική ομηρία, που συνεχίσατε να τον αφήνετε ανήμπορο στο να κάνει αυτά που θέλει και μπορεί να αλλάξει, διότι αυτό σας βόλευε, εσείς έρχεστε τώρα και λέτε «μην σας νοιάζει, τον βλέπεις αυτόν τον υπάλληλο; Θα του ρίξω εγώ μια καμπάνα τώρα και όλα θα λυθούν διά μαγείας».

Και τα ερωτήματα είναι δύο: Ποιον κοροϊδεύετε και για πόσο ακόμα νομίζετε ότι θα τον κοροϊδεύετε;

Κάντε μου μια χάρη: Πριν ανεβείτε σε αυτήν τη ΔΕΘ, διαβάστε ξανά τι λέγατε ως Αξιωματική Αντιπολίτευση. Πόσο χαμηλά ήταν ο πήχης τότε; Πόσο εύκολο είναι να περάσεις από πάνω σε όλους τους τομείς; Και είχατε δεκάδες δισεκατομμύρια ευρωπαϊκών κονδυλίων για να απογειώσετε την Ελλάδα. Και όμως, καταφέρατε να περάσετε κάτω από τον πήχη που εσείς βάλατε και στη λειτουργία του κράτους. Σε όλα τα θέματα διαβάστε τι λέγατε και κοιταχθείτε στον καθρέφτη! Ξοδέψατε 60 δισεκατομμύρια και σήμερα το μόνο στο οποίο μπορεί να ελπίζει η Ελληνίδα και ο Έλληνας είναι ότι θα φύγετε μια ώρα αρχύτερα. Αυτή δεν είναι η πραγματικότητα; Αυτός δεν είναι ο λόγος που φοβάστε να κάνετε εκλογές στις τρεις περιφέρειες; Την αξιολόγηση δηλαδή που ζητάτε εσείς από όλους τους άλλους αρνείστε να κάνετε για τον εαυτό σας.

Πείτε, λοιπόν, στον κύριο Πρωθυπουργό, κύριε Υπουργέ, ότι τίποτα δεν υπάρχει πιο ποταπό από το να ζητάς από τους άλλους αυτό που αρνείσαι να κάνεις ο ίδιος. Τίποτα δεν χαρακτηρίζει πιο γλαφυρά έναν Πρωθυπουργό που ουσιαστικά έχει τελειώσει.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Βουλευτής του Κομμουνιστικού Κόμματος, ο κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Αρχίζω εκφράζοντας τα συλλυπητήριά μας στην οικογένεια του Απόστολου Βεσυρόπουλου που έφυγε αναπάντεχα από τη ζωή.

Κυρίες και κύριοι Βουλευτές, το νέο Πειθαρχικό Δίκαιο στο Δημόσιο που συζητείται σήμερα στην Ολομέλεια και το νομοσχέδιο για τις δεκατρείς ώρες δουλειάς που έπεται είναι αυτά που έχουν επιλεγεί ως αναγκαία για την προσαρμογή στις ανάγκες της οικονομίας της αγοράς και της πολεμικής οικονομίας.

Η Κυβέρνηση της Νέας Δημοκρατίας όπως και τα άλλα κόμματα του κεφαλαίου υλοποιούν την πολιτική της Ευρωπαϊκής Ένωσης, των μεγάλων επιχειρηματικών ομίλων, του ΝΑΤΟ, πολιτική που οδηγεί σε πολέμους, με θάνατο και προσφυγιά, με φτώχεια και στερήσεις, σε εργασιακές συνθήκες του 19ου αιώνα, σε δουλειά ήλιο με ήλιο, χωρίς δικαιώματα. Η Κυβέρνηση προκαλεί με τις διατυπώσεις και τους τίτλους, όπως για παράδειγμα ο τίτλος για το δεκατριάωρο που παρουσιάζεται ως δίκαιη εργασία για όλους, στήριξη στον εργαζόμενο, προστασία στην πράξη.

Σε ένα εκμεταλλευτικό και εξ ορισμού άδικο σύστημα δεν μπορεί να υπάρχει δίκαιη εργασία. Σε ένα σύστημα που ο σταθερός ημερήσιος χρόνος εργασίας, που πάνω σε αυτόν ο εργαζόμενος χτίζει τις οικογενειακές, κοινωνικές του σχέσεις και υποχρεώσεις και εξαιτίας αυτού μπορεί να είναι και την επόμενη μέρα, τον επόμενο μήνα και τα χρόνια μέχρι να συνταξιοδοτηθεί ικανός για εργασία, όταν αυξάνεται κατά πέντε ώρες ημερησίως, από οκτώ στις δεκατρείς και όταν αυξομειώνεται όπως συμφέρει το κεφάλαιο, τότε όλα τα παραπάνω συνθλίβονται για να αυξηθούν τα κέρδη.

Αυτό, κύριοι, δεν λέγεται προστασία, αλλά εξόντωση, δεν λέγεται στήριξη, αλλά αποδυνάμωση, κατάρρευση. Αυτό νομοθετείτε όλοι σας, ιδιαίτερα μετά το 1990 με την ανατροπή του σοσιαλισμού, την επιστροφή σε εργασιακές συνθήκες προηγούμενων αιώνων. Σε αυτό έχουν βάλει πλάτη όλες οι κυβερνήσεις, προοδευτικές, δεξιές, τεχνοκρατικές. Η Ελλάδα κύρωσε την πρώτη Διεθνή Σύμβαση Εργασίας που έγινε το 1919 για το οκτάωρο το 1920, πριν δηλαδή από εκατόν πέντε χρόνια. Εκεί γυρίζετε τους εργαζόμενους, πριν το 1920.

Σήμερα το προοδευτικό, το αναγκαίο είναι το τριανταπεντάωρο πενθήμερο εφτάωρο, η σταθερή δουλειά με συγκροτημένα δικαιώματα. Αυτός ο αγώνας πρέπει να δυναμώσει.

Να αποσύρετε τώρα το αντεργατικό τερατούργημα από τη διαβούλευση και μην τολμήσετε να το φέρετε στη Βουλή! Οι συνθήκες πολεμικής οικονομίας και οι προετοιμασίες απαιτούν ένταση της εκμετάλλευσης της εργατικής τάξης, απόλυτη πειθαρχία και συμμόρφωση με τας υποδείξεις, υποδείξεις σιωπηρής εκτέλεσης των αντιλαϊκών, αντιδραστικών πολιτικών που έρχονται να υπηρετήσουν τους σχεδιασμούς της αστικής τάξης με πειθαρχημένους υπαλλήλους για την απαρέγκλιτη εφαρμογή των αποφάσεων.

Οι ρυθμίσεις του παρόντος νομοσχεδίου αφορούν την παραπέρα ποινικοποίηση της συνδικαλιστικής, κοινωνικής και πολιτικής δράσης των δημοσίων υπαλλήλων, με στόχο την υλοποίηση των προτεραιοτήτων της πολεμικής οικονομίας, της ελευθερίας της αγοράς. Δεν μπορεί να γίνει χωρίς την τρομοκρατία, την καταστολή, τις διώξεις σε όσους αμφισβητούν την πολεμοκάπηλη πολιτική σας, σε όσους διεκδικούν την ανατροπή της βαρβαρότητας αυτού του σάπιου συστήματος.

Με τις ρυθμίσεις του παρόντος νομοσχεδίου το κράτος γίνεται πιο εχθρικό απέναντι στον λαό και τις ανάγκες του. Το ζει η πλειοψηφία του λαού που μένουν αβοήθητοι σε πυρκαγιές, σε πλημμύρες, σε σεισμούς, που τους αρπάζουν το σπίτι τους που το έχτισαν με το αίμα τους, με την καταστολή των αγώνων τους, που οι απεργίες κατά 95% βγαίνουν παράνομες, με τα αγροτοδικεία, τα μαθητοδικεία, τις διώξεις, τις απολύσεις, την απογείωση του διευθυντικού εργοδοτικού δικαιώματος.

Η κατάσταση, αν δεν την ανατρέψει ένα ρωμαλέο κίνημα της εργατικής τάξης σε συμμαχία με τα λαϊκά στρώματα που συνθλίβονται, θα γίνεται χειρότερη, όλο και πιο αντιλαϊκή, για να υλοποιούνται οι επιλογές της αστικής τάξης, η στρατηγική της καπιταλιστικής ανάπτυξης, η ολόπλευρη στήριξη των μεγάλων επιχειρηματικών ομίλων, των συμμαχιών τους, του ΝΑΤΟ, της Ευρωπαϊκής Ένωσης, των συνεργασιών με τις ΗΠΑ, με το κράτος-τρομοκράτη του Ισραήλ και των γεωπολιτικών επιλογών που οδηγούν σε εμπλοκή, σε πολέμους και επεμβάσεις, σε γενοκτονίες των λαών, όπως της Παλαιστίνης.

Αυτή η πολιτική αμφισβητείται όλο και περισσότερο από μεγαλύτερο πληθυσμό του λαού μας και αυτό σας τρομάζει. Ο ένοχος είναι ακριβώς αυτό το σύστημα που για το κέρδος κάνει τα μεγαλύτερα εγκλήματα. Αυτό επιδιώκετε να μείνει στο απυρόβλητο και επιχειρείτε να φορτώσετε όλα τα αδιέξοδα της αντιλαϊκής πολιτικής στους εργαζόμενους, πότε με τη δυσφήμιση ότι είναι βολεμένοι και δεν δουλεύουν, πότε μιλάτε για παθογένειες του παρελθόντος, δείχνοντας τη μονιμότητα που θέλετε να καταργήσετε ως υπεύθυνη όλων των δεινών, πότε ότι οι εργαζόμενοι δεν είναι παραγωγικοί. Ενώ η πολιτική σας ικανοποιεί τους λίγους που θησαυρίζουν σε βάρος των πολλών, δείχνετε ως υπεύθυνους των μεγάλων προβλημάτων της καθημερινότητας του λαού σε όλους τους τομείς, της υγείας, της παιδείας, των εργασιακών σχέσεων, των μισθών, της κοινωνικής ασφάλισης, των συντάξεων, τους εργαζόμενους που αποκαλύπτουν, καταγγέλλουν και διεκδικούν λύσεις.

Τα παραδείγματα είναι πολλά: Απέναντι στους αγώνες του ιατρικού και νοσηλευτικού προσωπικού για την κατάσταση στην υγεία, στα νοσοκομεία, στα κέντρα υγείας αποκαλείτε τις διαμαρτυρίες «μειοψηφία της μιζέριας», «κακόπιστη κριτική».

Φτάσατε στο σημείο για τον θάνατο της γυναίκας στην Αίγινα λόγω έλλειψης οδηγού ασθενοφόρου, που η ευθύνη ανήκει αποκλειστικά στην Κυβέρνηση, να στοχοποιείτε τους ίδιους τους εργαζόμενους.

Απέναντι στους αγώνες στην παιδεία για την ιδιωτικοποίηση των ΑΕΙ, την έλλειψη φοιτητικών εστιών, την τραγική κατάσταση των σχολείων, τις ελλείψεις εκπαιδευτικών, το αντιδραστικό περιεχόμενο της εκπαίδευσης, απαντάτε με συνεχείς διώξεις σε εκπαιδευτικούς, φοιτητές, μαθητές.

Οι ρυθμίσεις του νομοσχεδίου δεν αφορούν την αντιμετώπιση των αδικημάτων του κοινού ποινικού δικαίου, αυτούς δηλαδή που βάζουν το χέρι στο μέλι. Αυτοί συνήθως τη βγάζουν καθαρή, γιατί είναι σε συνεργασία με μηχανισμούς του κράτους και το πολιτικό προσωπικό. Επίσης, όσοι πρόθυμα αυθαιρετούν για να υπηρετήσουν επιχειρηματικούς ομίλους προάγονται.

Στο στόχαστρό σας βρίσκονται τίμιοι αγωνιστές, που αποκαλύπτουν τη σαπίλα και τις αυθαιρεσίες των πολιτικών σας, που στέκονται ενάντια στο άδικο, που διεκδικούν λύσεις υπέρ του λαού. Ανέφερε αρκετές περιπτώσεις ο Γενικός Γραμματέας, αλλά και ο ειδικός εισηγητής μας. Δεν θέλω να επαναλάβω.

Το ΚΚΕ καλεί τους εργαζόμενους στον δημόσιο και στον ιδιωτικό τομέα σε συμπόρευση, για να ανοίξει ο δρόμος για βαθιές αλλαγές, με κατάργηση του σιδερένιου νόμου του κέρδους, που τσακίζει τη ζωή και τις ανάγκες του λαού. Στις 6 Σεπτέμβρη στη Θεσσαλονίκη και στις 8 στην Αθήνα, στο Σύνταγμα, να πλημμυρίσουν οι συγκεντρώσεις από εργαζόμενους, αντιδρώντας στα αντεργατικά μέτρα τερατουργήματα, στην εμπλοκή της χώρας μας στον πόλεμο και διεκδικώντας σταθερό ημερήσιο χρόνο με επτάωρο, πενθήμερο και τριανταπεντάωρο, αυξήσεις στους μισθούς και τις συντάξεις, 13η και 14η σύνταξη και μισθό, μείωση των φόρων.

Η ανατροπή αυτού του συστήματος της εκμετάλλευσης και των πολέμων είναι μονόδρομος για την πλειοψηφία του λαού μας. Το νέο, το σύγχρονο, το προοδευτικό είναι ο σοσιαλισμός, με την εργατική τάξη στην εξουσία, την κοινωνική ιδιοκτησία στα μέσα παραγωγής, τον κεντρικό σχεδιασμό της οικονομίας και με μια κρατική δημόσια διοίκηση που βασική της αποστολή θα είναι να υπηρετεί μια ανάπτυξη σε όφελος του λαού και τα σύγχρονα λαϊκά δικαιώματα.

Ψηφίζουμε «ΚΑΤΑ» και ως ΚΚΕ θα κάνουμε τα πάντα και αυτός ο νόμος να μείνει στα χαρτιά.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Και εμείς ευχαριστούμε.

Τον λόγο έχει ο Ανεξάρτητος Βουλευτής Ευάγγελος Αποστολάκης.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κατ’ αρχάς θα ήθελα να εκφράσω και εγώ τη λύπη μου και τα συλλυπητήρια στην οικογένεια και στο κόμμα της Νέας Δημοκρατίας για την απώλεια του συναδέλφου Απόστολου Βεσυρόπουλου. Ας είναι ελαφρύ το χώμα!

Θα ήθελα να σημειώσω ότι παρά τη διακοπή των εργασιών της Βουλής οι εξελίξεις δεν διακόπτονται λόγω θέρους. Αντιθέτως οι εξελίξεις του Αυγούστου ήταν πυκνές και σε διεθνές και σε εθνικό επίπεδο.

Ως προς τα διεθνή πρέπει να σημειωθεί ακόμα μια φορά ότι η Κυβέρνηση θα έπρεπε να δώσει μεγαλύτερη έμφαση στην άσκηση ενεργητικής διπλωματίας, καθώς οι εξελίξεις φαίνεται να μας έχουν ήδη προλάβει και η προβολή διπλωματικής ισχύος της χώρας μας βαίνει συρρικνούμενη και μάλιστα ενόψει της αναμενόμενης και πιθανόν ιστορικής συνεδρίασης της Γενικής Συνέλευσης των Ηνωμένων Εθνών τον Σεπτέμβριο.

Ως προς τα εσωτερικά θέματα, η έλλειψη διαχείρισης από την πλευρά της Κυβέρνησης σε ό,τι αφορά τις καταστροφικές πυρκαγιές σε Αχαΐα, Χίο, Κύθηρα, Ζάκυνθο και αλλού έχουν δημιουργήσει ένα κλίμα φόβου και απόγνωσης στους πολίτες, που πλέον αισθάνονται ότι δεν μπορούν να εμπιστευτούν το ίδιο τους το κράτος.

Θα ήθελα επίσης να κάνω ένα γενικότερο σχόλιο για τον τρόπο αντιμετώπισης των δημοσίων υπαλλήλων ως εργαζομένων που εκ προοιμίου δεν παράγουν έργο. Αυτή και μόνο η αντίληψη βλάπτει και τους ίδιους τους υπαλλήλους και το κράτος και φυσικά τον πολίτη. Στην πλειοψηφία τους οι δημόσιοι υπάλληλοι ξέρουν όλοι ότι φέρουν εις πέρας έναν τεράστιο όγκο εργασίας και μάλιστα υπό δύσκολες συνθήκες. Στις περισσότερες υπηρεσίες κυριαρχούν η υποστελέχωση, η έλλειψη υποδομών και η έλλειψη μέσων, που συνδυαστικά με τις πολλές φορές παράλογες γραφειοκρατικές διαδικασίες και την κακή νομοθέτηση καθιστούν το έργο τους εξαιρετικά δύσκολο.

Αντί, λοιπόν, η Κυβέρνηση να προσπαθήσει να επιλύσει αυτά τα λιμνάζοντα προβλήματα, αποφασίζει να αυστηροποιήσει το πειθαρχικό πλαίσιο σαν αυτό να είναι το μαγικό ραβδί που θα επιλύσει όλα τα κακώς κείμενα.

Έχοντας σημειώσει τα ως άνω και ερχόμενος στο υπό συζήτηση σχέδιο νόμου του Υπουργείου Εσωτερικών, που καλούμαστε να εξετάσουμε σήμερα, θέλω να πω ότι οι αντιδράσεις που έχει προκαλέσει στον ευρύτερο δημόσιο τομέα σίγουρα δεν είναι προϊόν αντίδρασης για την αντίδραση, αλλά μάλλον η εναντίωση των πολιτών σε μια ακόμα νομοθέτηση, που ως ορίζοντα δεν έχει τη βελτιστοποίηση, αλλά μάλλον τον ασφυκτικότερο έλεγχο της δημόσιας διοίκησης από την Κυβέρνηση, τη δημιουργία ενός εκφοβιστικού πειθαρχικού πλαισίου, ενός πλαισίου που δεν έχει στόχευση στην επένδυση στο ανθρώπινο δυναμικό, αλλά στον έλεγχο και την τιμωρία. Άραγε η διαφάνεια δεν είναι σημαντικό στοιχείο που μπορεί να επιφέρει τον επιδιωκόμενο στόχο; Γιατί δεν νομοθετεί η Κυβέρνηση με αυτόν τον γνώμονα;

Προβλέπεται πλέον ένας νέος τύπος πειθαρχικού συμβουλίου που θα απαρτίζεται από λειτουργούς του Νομικού Συμβουλίου του Κράτους και μένουν εκτός οι δικαστικοί λειτουργοί και οι εκπρόσωποι των εργαζομένων. Να σημειωθεί ότι το Νομικό Συμβούλιο του Κράτους είναι υποστελεχωμένο ήδη, έχει πολλά κενά και δεν θα μπορούσε να λειτουργήσει υπό την υφιστάμενη μορφή του και αναμένονται δε συνταξιοδοτήσεις πολλών υπαλλήλων. Και όλα αυτά ενώ απαιτούνται περίπου εξήντα άτομα για τη στελέχωση του νέου σώματος. Αυτά είπε η ίδια η Πρόεδρος του Νομικού Συμβουλίου στη συνεδρίαση της αρμόδιας Επιτροπής. Αυτά τα στοιχεία δεν συνηγορούν στην ταχύτερη εξέταση των εκκρεμών υποθέσεων, αλλά μάλλον θα οδηγήσουν στο ακριβώς αντίθετο αποτέλεσμα.

Ο πραγματικός στόχος της Κυβέρνησης είναι η συντηρητικοποίηση της κοινωνίας και η πρόκληση και εγκαθίδρυση ενός κλίματος φόβου. Ποιον ακριβώς σκοπό εξυπηρετεί ο αποκλεισμός των εκπροσώπων των εργαζομένων στα πειθαρχικά συμβούλια; Υπάρχει σοβαρός κίνδυνος οι αποφάσεις που θα λαμβάνονται από το νέο όργανο με τη νέα σύνθεση να βασίζονται σε στρεβλώσεις. Δεν θα έπρεπε άραγε η αξιολόγηση της πράξης και των γεγονότων να γίνεται και από τους ομότιμους, καθώς αυτοί γνωρίζουν τα πραγματικά δεδομένα και τις πραγματικές συνθήκες που επικρατούν στην εκάστοτε υπηρεσία και μπορούν να κρίνουν καλύτερα ή τουλάχιστον να προσφέρουν την πραγματική εικόνα που θα συνυπολογιστεί στη λήψη της απόφασης;

Στο άρθρο 3 διευρύνονται κατά πολύ τα κωλύματα του διορισμού. Έχει σημειωθεί από πολλούς ότι στις νέες αυτές προσθήκες μπορεί να εγερθεί ζήτημα παραβίασης του τεκμηρίου αθωότητας. Το να έχει κάποιος παραπεμφθεί με τελεσίδικο βούλευμα δεν σημαίνει άνευ άλλου τινός ότι είναι ένοχος για την πράξη.

Υπάρχουν κακοτεχνίες μέσα στο κείμενο του νομοσχεδίου που σίγουρα θα δημιουργήσουν και άλλα προβλήματα.

Στο άρθρο 12 προβλέπεται διευρυμένη αυστηροποίηση των ποινών και μάλιστα προβλέπονται και διοικητικές κυρώσεις που κυμαίνονται από 10 χιλιάδες έως 100 χιλιάδες ευρώ. Καταλαβαίνουμε όλοι ότι πρόκειται για εξοντωτικές ποινές. Υπάρχει δε μία ασάφεια όσον αφορά στην περιγραφή των αξιόποινων πράξεων, για παράδειγμα με την κατηγορία περί αξιοπρεπούς και ανάρμοστης συμπεριφοράς εντός ή εκτός της υπηρεσίας. Τι ακριβώς θα διώκεται; Δεν είναι άραγε εξαιρετικά ασαφής η περιγραφή της πειθαρχικά διωκόμενης πράξης; Άραγε δεν δημιουργείται έτσι μια έντονη ανασφάλεια δικαίου σε όλους τους υπαλλήλους, που με τον φόβο μην κατηγορηθούν και χάσουν εν τέλει τη δουλειά τους θα παραμείνουν σιωπηλοί ακόμα και μπροστά στα κακώς κείμενα;

Δυστυχώς ενώ η χώρα θα έπρεπε να προχωράει προς την πρόοδο, προς τη δημοκρατική διακυβέρνηση, προς τη διαφάνεια, φαίνεται ότι σε πολλά ζητήματα οδηγούμαστε προς τη συντηρητικοποίηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, μισό λεπτό.

Φαίνεται να μπαίνουν στο στόχαστρο εκείνοι οι υπάλληλοι που δημοσιοποιούν τα προβλήματα. Η συγκεκριμένη νομοθετική πρωτοβουλία φαίνεται να έχει στόχο όχι την επίλυση των προβλημάτων, αλλά την αποτροπή δημοσιοποίησής τους από τους ευσυνείδητους υπαλλήλους που αντιλαμβάνονται τι θα πει δημόσιο συμφέρον και δρουν με μοναδικό γνώμονα την εξυπηρέτηση αυτού και των πολιτών.

Με κάθε ειλικρίνεια, μακάρι η Κυβέρνηση να είχε φέρει ένα νομοσχέδιο με τα εχέγγυα για την πάταξη των φαινομένων διαφθοράς. Αυτό θα ήταν ευχής έργον κυρίως γιατί θα προστατευόταν στο μέγιστο βαθμό το δημόσιο συμφέρον και επίσης θα προστάτευε τους ίδιους τους ευσυνείδητους δημόσιους υπαλλήλους, που δεν κλείνουν τα μάτια, που παλεύουν για το ορθό και που δεν αποδέχονται το στρεβλό.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Επόμενος ομιλητής είναι ο Βουλευτής της Νέας Δημοκρατίας κ. Παναγής Καππάτος.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κυρία Πρόεδρε.

Κατ' αρχάς, θα ήθελα να εκφράσω τα θερμά μου συλλυπητήρια για την απώλεια του εκλεκτού συναδέλφου Απόστολου Βεσυρόπουλου στην οικογένειά του και σε όλους τους δικούς του ανθρώπους, ένας εξαίρετος άνθρωπος και ως πολιτικός και ως άνθρωπος.

Κυρίες και κύριοι συνάδελφοι, το σχέδιο νόμου που συζητούμε σήμερα δεν αποτελεί μια τυπική θεσμική παρέμβαση. Δεν είναι ακόμη μια τροποποίηση στο ήδη υπάρχον νομικό οπλοστάσιο της δημόσιας διοίκησης. Είναι μια βαθιά μεταρυθμιστική τομή, που φιλοδοξεί να αλλάξει την καθημερινή σχέση του πολίτη με το κράτος. Αγγίζει τον πυρήνα της εμπιστοσύνης, διότι η αξιοπιστία του Δημοσίου κρίνεται πρωτίστως από την ταχύτητα, τη διαφάνεια και τη δίκαιη κρίση. Η Ελλάδα δεν μπορεί να προχωρήσει μπροστά αν οι πολίτες της αισθάνονται ότι το κράτος τους καλύπτει λάθη, συγκαλύπτει ευθύνες ή παρατείνει την ατιμωρησία.

Αυτό το σχέδιο νόμου έρχεται να αποδείξει στην πράξη ότι η δημοκρατία μας έχει τη δύναμη να αυτοδιορθώνεται και να ανανεώνεται.

Με τη δημιουργία ενός ενιαίου πειθαρχικού οργάνου, στελεχωμένο αποκλειστικά από νομικούς του Νομικού Συμβουλίου του Κράτους, το κράτος στέλνει ένα σαφές μήνυμα: Ο έλεγχος της διοίκησης δεν θα είναι ούτε αποσπασματικός, ούτε επιρρεπής σε καθυστερήσεις και τοπικές σκοπιμότητες. Η απονομή της πειθαρχικής δικαιοσύνης παύει να είναι μια χρονοβόρα και συχνά άνιση διαδικασία και μετατρέπεται σε ένα ενιαίο και αντικειμενικό πλαίσιο κρίσης.

Όταν η ευθύνη συγκεντρώνεται σε έμπειρους λειτουργούς του κράτους, οι οποίοι γνωρίζουν σε βάθος το δημόσιο δίκαιο, τότε το αποτέλεσμα δεν είναι μόνο πιο γρήγορο, αλλά και πιο δίκαιο. Έτσι ενισχύεται η εμπιστοσύνη του πολίτη, αλλά και η αυτοπεποίθηση του ίδιου του δημοσίου υπαλλήλου που ξέρει ότι θα κριθεί με μέτρο και συνέπεια. Η φιλοσοφία που διέπει αυτήν την αλλαγή είναι βαθιά συνδεδεμένη με την κεντροδεξιά μας παράδοση: τάξη, λογοδοσία και θεσμική συνέχεια.

Δεν μιλάμε για έναν τιμωρητικό μηχανισμό που στήνεται απέναντι στον υπάλληλο, μιλάμε για ένα κράτος που προστατεύει την ίδια του την αξιοπρέπεια, γιατί η δημόσια διοίκηση δεν είναι ένας απρόσωπος μηχανισμός, αλλά το πρόσωπο του κράτους προς τον πολίτη. Κάθε γραφείο, κάθε υπηρεσία, κάθε υπάλληλος αποτελεί κρίκο σε μια αλυσίδα που είτε σπάει την εμπιστοσύνη, είτε την ενδυναμώνει.

Με το νέο πλαίσιο η αλυσίδα αυτή θωρακίζεται απέναντι στην αδιαφορία και την αυθαιρεσία. Το μήνυμα είναι καθαρό, το Δημόσιο οφείλει να λειτουργεί με ευθύνη όχι μόνο απέναντι στους κανόνες, αλλά και απέναντι στην κοινωνία που το συντηρεί και το εμπιστεύεται.

Η εισαγωγή της πειθαρχικής συνδιαλλαγής έρχεται να προσθέσει μια καινοτομία που δείχνει πως το κράτος δεν επιθυμεί μόνο να τιμωρεί, αλλά και να δίνει την ευκαιρία της διόρθωσης. Όταν ένας υπάλληλος αναγνωρίζει το λάθος του, δεσμεύεται να το αποκαταστήσει και αποδέχεται την ευθύνη του, τότε το δημόσιο συμφέρον ικανοποιείται χωρίς να χάνεται πολύτιμος χρόνος και ενέργεια σε ατέρμονες διαδικασίες.

Αυτή η ρύθμιση ενσαρκώνει την ισορροπία ανάμεσα στη δικαιοσύνη και την επιείκεια, ανάμεσα στην ανάγκη για κανόνες και την ανθρώπινη διάσταση της διοίκησης. Η πολιτεία δείχνει ότι ξέρει να είναι αυστηρή όταν πρέπει, αλλά και σοφή όταν υπάρχει περιθώριο για αναγνώριση, διόρθωση και επανένταξη.

Ταυτόχρονα, η ψηφιακή διάσταση που εισάγεται στη λειτουργία του πειθαρχικού πλαισίου αποτελεί πραγματική επανάσταση. Η χρήση τηλεδιασκέψεων, η ηλεκτρονική διακίνηση εγγράφων και η ειδική εφαρμογή παρακολούθησης υποθέσεων φέρνουν το Δημόσιο στο ύψος των απαιτήσεων της εποχής. Δεν πρόκειται μόνο για εξοικονόμηση χρόνου και πόρων, πρόκειται για την εγκαθίδρυση μιας κουλτούρας διαφάνειας όπου καμία υπόθεση δεν θα χάνεται σε συρτάρια, κανένας φάκελος δεν θα μένει αδικαιολόγητα σε εκκρεμότητα. Η τεχνολογία γίνεται εργαλείο της δημοκρατίας γιατί δίνει σε κάθε πολίτη τη βεβαιότητα ότι το κράτος παρακολουθεί, καταγράφει και λογοδοτεί. Κι αυτό είναι ένα βήμα που συνδέει το χθες των παθογενειών με το αύριο της αξιοκρατίας.

Δεν σταματά όμως εδώ η μεταρρύθμιση. Η αυστηροποίηση του θεσμικού πλαισίου δείχνει πως η πολιτεία δεν θα ανεχθεί συμπεριφορές που τραυματίζουν το κύρος της. Η εισαγωγή νέων πειθαρχικών παραπτωμάτων, όπως η άρνηση της συμμετοχής στην αξιολόγηση ή η παράλειψη δημοσίευσης πράξεων, καταδεικνύει ότι η αδράνεια και η αδιαφάνεια δεν μπορούν πλέον να κρύβονται πίσω από την ατιμωρησία. Οι νέες ποινές, όπως η στέρηση μισθολογικών προαγωγών ή η απαγόρευση ανάθεσης καθηκόντων, λειτουργούν αποτρεπτικά και αποκαθιστούν την αρχή ότι ο δημόσιος υπάλληλος δεν κατέχει απλώς μια θέση, αλλά υπηρετεί ένα λειτούργημα. Η πολιτεία προστατεύει έτσι την πλειοψηφία των εργαζομένων που τιμά την αποστολή της και δεν θα επιτρέψει οι λίγοι να σπιλώνουν την εικόνα των πολλών.

Παράλληλα, η ίδρυση του Ελληνικού Κέντρου Εμπειρογνωμοσύνης Διοικητικών Μεταρρυθμίσεων, το Reform Greece, αποτελεί μια τολμηρή πρωτοβουλία με έντονο ιδεολογικό αποτύπωμα, γιατί η Ελλάδα δεν αρκείται πλέον στο να είναι δέκτης ξένης τεχνογνωσίας, αλλά γίνεται η ίδια εξαγωγέας εμπειρίας και προτύπων πρακτικών. Μέσα από αυτόν τον φορέα η πατρίδα μας μπορεί να αναλάβει ρόλο συμβούλου σε άλλες χώρες, να δείξει ότι το ελληνικό κράτος έχει μάθει από τις δυσκολίες του και μπορεί να προσφέρει λύσεις. Είναι μια πράξη εθνικής αυτοπεποίθησης που δείχνει ότι η Ελλάδα δεν στέκεται στο περιθώριο των εξελίξεων, αλλά συμμετέχει ενεργά στη διαμόρφωση του μέλλοντος της ευρωπαϊκής και διεθνούς διοίκησης κι αυτό είναι το ουσιαστικό νόημα μιας κεντροδεξιάς πολιτικής που συνδέει την παράδοση με την πρόοδο.

Στο ίδιο πνεύμα οι ρυθμίσεις που αφορούν την ιθαγένεια και τις υπηρεσιακές μεταβολές υπαλλήλων δεν είναι απλώς τεχνικές προσαρμογές, αλλά αποτελούν την απόδειξη ότι η Πολιτεία θέλει να λειτουργεί με συνέπεια, με κανόνες που σέβονται την ανθρώπινη αξιοπρέπεια, αλλά και τις ανάγκες της διοίκησης.

Ο εκσυγχρονισμός των διαδικασιών στο ληξιαρχείο, η αποσαφήνιση κανόνων για την κτήση ιθαγένειας, η μέριμνα για τις μετακινήσεις και τις προαγωγές των υπαλλήλων, όλα αυτά συνθέτουν μια εικόνα κράτους που δεν μένει στάσιμο, αλλά προσαρμόζεται, γιατί η δημόσια διοίκηση πρέπει να είναι ευέλικτη, να ανταποκρίνεται στις κοινωνικές εξελίξεις και να στηρίζεται στον πολίτη χωρίς αμφισημίες ή καθυστερήσεις. Έτσι, το νομοσχέδιο αυτό χτίζει γέφυρες ανάμεσα στη θεσμική τάξη και στην καθημερινή πραγματικότητα.

Θα ήθελα να σταθώ στο άρθρο 114 του νομοσχεδίου που αφορά άμεσα την Κεφαλονιά, την ιδιαίτερη πατρίδα μου. Με το άρθρο αυτό παρατείνεται ο χρόνος αξιοποίησης των δωρεών που έγιναν μετά από τους καταστροφικούς σεισμούς του 2014. Δεν πρόκειται απλά για μια τεχνική ρύθμιση, για μια αλλαγή σε ημερομηνίες και προθεσμίες, πρόκειται για την έμπρακτη αναγνώριση μιας ιστορικής διαδικασίας.

Η Κεφαλονιά, κυρίες και κύριοι, βίωσε βαθιές πληγές, έχασε υποδομές, είδε δημόσιες δομές να παθαίνουν σοβαρές ζημιές. Στον απόηχο εκείνων των γεγονότων υπήρξε ένα κύμα αλληλεγγύης και προσφοράς από άλλες περιφέρειες της χώρας που θέλησαν να στηρίξουν το νησί μας.

Με το άρθρο 114 διασφαλίζεται ότι αυτή η προσφορά δεν θα πάει χαμένη, ότι κάθε ευρώ θα αξιοποιηθεί, μέχρι και το τελευταίο, ότι κάθε δωρεά θα μετατραπεί σε έργο, σε μελέτη, σε υποδομή που θα υπηρετεί τους συμπολίτες μας. Το κράτος δεν αφήνει την αλληλεγγύη να χαθεί μέσα σε γραφειοκρατικές καθυστερήσεις, αλλά τη μετατρέπει σε χειροπιαστό αποτέλεσμα.

Για εμάς τους Κεφαλλονίτες το άρθρο αυτό είναι ένα μήνυμα σεβασμού και δικαιοσύνης, είναι η διαβεβαίωση ότι η μνήμη εκείνης της σκληρής δοκιμασίας δεν ξεχνιέται και ότι η πολιτεία συνεχίζει να στηρίζει έμπρακτα τον τόπο μας.

Κυρίες και κύριοι συνάδελφοι, η ψήφιση του νομοσχεδίου που έχουμε μπροστά μας δεν είναι μια ακόμη γραφειοκρατική πράξη, είναι μια δήλωση πολιτικής βούλησης, είναι η απόδειξη ότι η Ελλάδα μπορεί να κοιτάξει στο μέλλον με αυτοπεποίθηση, ενισχύοντας τη λογοδοσία, την αποτελεσματικότητα και την εξωστρέφειά της.

Δείχνουμε ότι το κράτος δεν είναι ένας μηχανισμός που σέρνεται πίσω από τα γεγονότα, αλλά ένας ζωντανός οργανισμός που εξελίσσεται και ανανεώνεται. Με αυτό το νομοσχέδιο υψώνουμε τείχη απέναντι στην αδιαφάνεια, ανοίγουμε δρόμους για τη συμμετοχή της Ελλάδας στο διεθνές γίγνεσθαι και προσφέρουμε με ουσιαστική στήριξη σε κοινωνίες που δοκιμάστηκαν.

Στέλνουμε ένα μήνυμα πίστης στις αξίες μας, στην ευθύνη, στην αξιοκρατία, στην αλληλεγγύη, και αυτό το μήνυμα οφείλουμε όλοι να το μεταφέρουμε, πέρα από τα τείχη της Βουλής, στην κοινωνία, που περιμένει από εμάς να οικοδομήσουμε ένα κράτος αντάξιο των θυσιών της. Γιατί η Ελλάδα αξίζει ένα κράτος δίκαιο, ισχυρό και ανθρώπινο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας κ. Βασίλειος Γιόγιακας.

**ΒΑΣΙΛΕΙΟΣ ΓΙΟΓΙΑΚΑΣ:** Κυρία Πρόεδρε, κυρία Υπουργέ, κυρίες και κύριοι συνάδελφοι, και εγώ με τη σειρά μου να εκφράσω τα θερμά μου συλλυπητήρια για την απώλεια του φίλου και συναδέλφου αγαπητού Απόστολου Βεσυρόπουλου.

Κυρίες και κύριοι συνάδελφοι, οι σκοποί της αναμόρφωσης του πειθαρχικού δικαίου στο δημόσιο είναι πιστεύω προφανείς. Η εμπειρία αλλά και η κοινή λογική δείχνουν ότι η διαδικασία που ισχύει σήμερα δεν είναι προς το συμφέρον κανενός. Δεν είναι προς το συμφέρον του υπαλλήλου, που εγκλωβίζεται σε μια βασανιστική αναμονή, που ειδικά σε ενδεχόμενη αθώωσή του έχει επιπτώσεις στην υπηρεσιακή του εξέλιξη και στην υπόληψή του.

Δεν είναι προς το συμφέρον της δημόσιας διοίκησης και της εύρυθμης, νόμιμης και διαφανούς λειτουργίας της, ούτε ασφαλώς είναι προς το συμφέρον των πολιτών, που είτε άμεσα είτε έμμεσα ζημιώνονται από έκνομες ενέργειες των δημόσιων λειτουργών.

Αυτό λοιπόν το σοβαρό λειτουργικό ζήτημα της δημόσιας διοίκησης επιχειρείται να αντιμετωπιστεί αποτελεσματικά με την εισαγωγή ορισμένων τομών. Είναι η θέσπιση ενός ενιαίου κεντρικού πειθαρχικού συμβουλίου, που θα στελεχώνεται με λειτουργούς από το Νομικό Συμβούλιο του Κράτους, οι οποίοι θα ασχολούνται αποκλειστικά και μόνο με την εκδίκαση πειθαρχικών υποθέσεων, φέροντας εγγυήσεις αμεροληψίας και ειδικευμένης γνώσης.

Είναι η ψηφιοποίηση της πειθαρχικής διαδικασίας με την αξιοποίηση εργαλείων όπως οι τηλεδιασκέψεις και η νέα ηλεκτρονική πλατφόρμα παρακολούθησης ψηφιακών υποθέσεων. Είναι επίσης ο θεσμός της πειθαρχικής συνδιαλλαγής, με την οποία η διαχείριση ελαφρύτερων υποθέσεων μπορεί να μεταφερθεί εκτός του πειθαρχικού συμβουλίου.

Τέτοιες τομές υπόσχονται αποτελέσματα, όχι μόνο υπέρ της συντόμευσης του χρόνου εξέτασης, αλλά και υπέρ της γενικότερης ασφάλειας δικαίου στη δημόσια διοίκηση. Η ίδρυση τώρα του νέου νομικού προσώπου με κύριο σκοπό την εξαγωγή τεχνογνωσίας και βέλτιστων πρακτικών σε θέματα διοικητικής μεταρρύθμισης αποτελεί μια εξέλιξη που πριν από μερικά χρόνια θα ήταν δύσκολο να φανταστούμε.

Το ότι οι δημόσιοι οργανισμοί άλλων χωρών ζητούν καθοδήγηση για το πώς θα εφαρμόσουν δικές μας καινοτόμες διοικητικές διαδικασίες αποτελεί, αν μη τι άλλο, τεκμήριο επιτυχίας δεκάδων παρεμβάσεων των κυβερνήσεων της Νέας Δημοκρατίας τα τελευταία χρόνια και έρχεται να προστεθεί στη δημόσια αναγνώριση και τη θετική υποδοχή των διοικητικών μεταρρυθμίσεων από τους πολίτες.

Περνάω τώρα, κυρίες και κύριοι συνάδελφοι, σε δύο από τις επιμέρους ρυθμίσεις του νομοσχεδίου, για τις οποίες νομίζω ότι αξίζει να ειπωθούν δυο λόγια σε αυτήν την Αίθουσα. Η πρώτη έχει να κάνει με το άρθρο 109 και την τετραετή παράταση που δίνεται σε άστεγους και οικονομικά αδύναμους πολίτες να χτίσουν το σπίτι τους σε οικόπεδο που τους έχει παραχωρηθεί από τον οικείο δήμο. Είναι ένα εύλογο διάστημα και, θα έλεγα, και η τελευταία ευκαιρία, προκειμένου μέχρι τον Ιούλιο του 2029 οι δικαιούχοι, όπως εκείνοι στην Πέρδικα, στον Παραπόταμο, στη Φασκομηλιά και στους Σπαθαραίους Θεσπρωτίας να έχουν καταβάλει το μειωμένο τίμημα της παραχώρησης του οικοπέδου και να έχουν προχωρήσει στην κατασκευή της κατοικίας τους.

Η άλλη ρύθμιση αφορά το άρθρο 1 της υπουργικής τροπολογίας, σχετικά με τη δυνατότητα τρίτεκνων και πολύτεκνων δημοσίων υπαλλήλων με τουλάχιστον τρία ανήλικα τέκνα, να αποσπαστούν για να συνυπηρετήσουν στην περιοχή όπου εργάζεται o σύζυγος ή το άλλο μέλος του συμφώνου συμβίωσης, είτε ως υπάλληλος στον ιδιωτικό τομέα είτε ως ελεύθερος επαγγελματίας. Είναι σημαντικό ότι σε αυτούς τους δημοσίους υπαλλήλους δίνεται υπό προϋποθέσεις η δυνατότητα να υποβάλουν αίτηση μετάταξης στην υπηρεσία όπου είναι αποσπασμένοι.

Πρόκειται για μία ρύθμιση, που με πρωτοβουλία του αγαπητού μας συναδέλφου Γιώργου Καρασμάνη στηρίξαμε και άλλοι Βουλευτές της πλειοψηφίας και είμαστε ευτυχείς που εισάγεται προς ψήφιση, γιατί βοηθά ουσιαστικά τις τρίτεκνες και πολύτεκνες οικογένειες να είναι μαζί και να παραμείνουν στον τόπο τους, στην περιφέρεια που τόσο έχει ανάγκη από νέους ανθρώπους, αλλά και γιατί συμβάλλει στην ενίσχυση κρίσιμων δημόσιων υπηρεσιών με προσωπικό, τους οργανισμούς τοπικής αυτοδιοίκησης, τα νοσοκομεία και τα κέντρα υγείας, και τις υπηρεσίες του ΕΦΚΑ.

Είναι επομένως μια ρύθμιση, κυρία Υπουργέ, προς όφελος και της δημογραφικής τόνωσης, και της αποκέντρωσης, και της περιφερειακής ανάπτυξης και γι’ αυτό εκτιμώ ότι αξίζει να στηριχθεί από τους συναδέλφους όλων των κομμάτων.

Κυρίες και κύριοι συνάδελφοι, με τις προβλέψεις που εισάγονται στο πρώτο αλλά και στο δεύτερο μέρος του νομοσχεδίου αναδεικνύεται για μια ακόμη φορά ο τρόπος με τον οποίο οι κυβερνήσεις της Νέας Δημοκρατίας αντιμετωπίζουν χρονίζοντα δημόσια ζητήματα, αυτών των διαρκών, εν κινήσει μεταρρυθμίσεων, που είναι στοχευμένες, αλλά όχι αποσπασματικές, που τολμούν να αμφισβητήσουν συνήθειες, κατεστημένα και νοοτροπίες δεκαετιών, αλλά είναι αποτέλεσμα διαλόγου και ευρύτερων συναινέσεων, επιχειρώντας όπου χρειάζεται τομές και άλματα, με φαντασία αλλά και κοινή λογική.

Αυτή η λογική χαρακτηρίζει τόσο την αναμόρφωση του πειθαρχικού δικαίου στο δημόσιο όσο και την εξαγωγή διοικητικής τεχνογνωσίας και είμαι βέβαιος ότι και οι δύο αυτές προσπάθειες θα φέρουν αποτέλεσμα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Μακάριος Λαζαρίδης.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, όταν την 1η Αυγούστου, μετά την ονομαστική ψηφοφορία του Υπουργείου Παιδείας, Θρησκευμάτων και Αθλητισμού φεύγαμε από την Αίθουσα της Ολομέλειας και όταν λίγες μέρες πριν τον αδόκητο θάνατο του Απόστολου Βεσυρόπουλου συζητούσαμε για τη νέα κοινοβουλευτική περίοδο, δεν φανταζόμουν ποτέ ότι θα ανέβαινα σε αυτό το Βήμα και δεν θα τον έβλεπα εδώ δίπλα μας, εδώ κοντά μας.

Η απώλεια του Απόστολου Βεσυρόπουλου, πέρα από την οικογένειά του, πέρα από την Ημαθία, την Ελλάδα και τους Βουλευτές του κόμματός μας, της παράταξής μας, αποτελεί για μένα προσωπικά μια πολύ μεγάλη απώλεια, καθώς συνδεόμουν πάρα πολλά χρόνια φιλικά μαζί του και νομίζω ότι αυτή η απώλεια είναι αναντικατάστατη.

Θέλω να πω στην οικογένειά του, τη Χρύσα, την Καίτη και τον Βασίλη να τον θυμούνται, όπως ήταν ο Απόστολος, ένας άνθρωπος δυναμικός, δοτικός, ένας άνθρωπος που όλοι αγαπήσαμε και ελπίζουμε η γη της Αλεξάνδρειας, που βρίσκεται σήμερα, να είναι το χώμα που τον σκεπάζει ελαφρύ.

Και όπως είπε και ο Πρωθυπουργός, ο κ. Μητσοτάκης, στον επικήδειό του: «Τέσσερις λέξεις θέλω να πω, ψηλέ, θα μας λείψεις».

Έρχομαι τώρα, κυρία Πρόεδρε, στα πεζά, στο συγκεκριμένο σημερινό νομοσχέδιο του Υπουργείου των Εσωτερικών. Τί λένε συχνά οι πολίτες; Ότι το Δημόσιο δεν αλλάζει. Κι όμως, τα τελευταία χρόνια έχουμε αποδείξει ότι αλλάζει και μάλιστα αλλάζει προς το καλύτερο. Από το 2019 μέχρι σήμερα, η Νέα Δημοκρατία έχει τολμήσει μεταρρυθμίσεις, που κανείς δεν πίστευε ότι θα μπορούσαν να γίνουν πράξη: Ψηφιακό κράτος, διαφάνεια, αξιολόγηση, αποτελεσματικότητα αποκομματικοποίηση -άσχετα αν η Αντιπολίτευση διαφωνεί- ενίσχυση του ανθρώπινου δυναμικού. Με μία φράση, το Δημόσιο είναι σαφώς βελτιωμένο σε σχέση με πριν και είμαι πεπεισμένος ότι δεν θα ξαναγυρίσει πίσω.

Το νομοσχέδιο που συζητούμε σήμερα κάθε άλλο παρά ένα μεμονωμένο βήμα είναι. Πρόκειται για μια συνέχεια μιας συνολικής στρατηγικής, να οικοδομήσουμε μια δημόσια διοίκηση σύγχρονη, δίκαιη και αξιόπιστη. Να βάλουμε τέλος στην αδιαφάνεια, στη γραφειοκρατία, στην αίσθηση ατιμωρησίας, να αποκαταστήσουμε, επιτέλους, τη σχέση εμπιστοσύνης των πολιτών προς το κράτος.

Απέναντι σε αυτήν την στρατηγική της Κυβέρνησης, τι ακούμε από την Αντιπολίτευση; Τις ίδιες κατηγορίες, την ίδια καχυποψία, τις ίδιες φοβίες. Σαν να μην έχουν καταλάβει πραγματικά ότι η κοινωνία έχει αλλάξει, ότι οι πολίτες ζητούν να σταματήσουν τα μπαλώματα και να υπάρξουν επιτέλους, βαθιές τομές, ότι κουράστηκαν με τις εύκολες υποσχέσεις και θέλουν αποτελέσματα. Ότι οι πολίτες, εν τέλει, έχουν ξεπεράσει τα κόμματα της Αντιπολίτευσης.

Ναι, κυρίες και κύριοι συνάδελφοι, των κομμάτων της Αντιπολίτευσης, η κοινωνία σας έχει ξεπεράσει. Διάφορα κόμματα που εμφανίζονται τώρα, δήθεν ως τιμητές των πάντων, επιμένουν στη συντήρηση του χθες, στα ημίμετρα, στην αναβολή και προκλητικά αυτοαποκαλούνται υπερασπιστές του δημοσίου υπαλλήλου. Ο αληθινός υπερασπιστής του δημόσιου υπάλληλου είναι εκείνος που του δίνει εργαλεία, του δίνει αξιοκρατία, του δίνει καθαρούς κανόνες και σεβασμό, όχι εκείνος που τον αφήνει όμηρο μιας απαξιωμένης και αναποτελεσματικής διοίκησης.

Και αλήθεια, κυρίες και κύριοι της Αντιπολίτευσης, όταν διαφωνείτε με την αυστηροποίηση του θεσμικού πλαισίου που διέπει την υπηρεσιακή κατάσταση των δημοσίων υπαλλήλων, διαφωνείτε -και θέλω να το ακούσει αυτό ο ελληνικός λαός- με την προσθήκη νέων και αναγκαίων, θα έλεγα, ποινικών αδικημάτων, όπως είναι η απάτη με υπολογιστή, η πλαστογραφία πιστοποιητικών, η νομιμοποίηση εσόδων από εγκληματικές δραστηριότητες, η εγκληματική οργάνωση, οι τρομοκρατικές πράξεις, τα εγκλήματα της νομοθεσίας περί ναρκωτικών.

Διαφωνείτε με την προσθήκη στον κατάλογο νέων πειθαρχικών παραπτωμάτων, όπως η άρνηση υπαλλήλου να λάβει μέρος, να διευκολύνει ή να προβεί στη διαδικασία αξιολόγησης, είτε ως αξιολογητής είτε ως αξιολογούμενος. Διαφωνείτε με την κωδικοποίηση παραπτωμάτων που ήδη προβλέπονται από άλλες διατάξεις ή ειδικούς νόμους, όπως η συμμετοχή σε εταιρείες κατά παράβαση του άρθρου 32 του ν. 3528/2007 ή η μη έγκαιρη ανάρτηση στο διαδίκτυο πράξεων αναρτητεών. Είναι σοβαρά πράγματα αυτά για να διαφωνούμε το 2025;

Θέλω εδώ να πω κάτι με πολύ μεγάλη καθαρότητα, επειδή άκουσα και από την πλευρά του ΠΑΣΟΚ και από την πλευρά του ΣΥΡΙΖΑ κάποιες εκφράσεις σχετικά με τις προθέσεις της Κυβερνήσεως, αλλά και την ποιότητα των δημοσίων υπαλλήλων, άκουσα για ομερτά, άκουσα για κομματάρχες, άκουσα ότι θέλουμε να στήσουμε το κομματικό κράτος της Δεξιάς. Αυτές είναι ταμπέλες της δεκαετίας του ’50, του ’60, του ’70, του ’80. Εκεί γυρίζουν τα κόμματα της Αντιπολίτευσης.

Θέλω, λοιπόν, κυρία Υπουργέ και κυρίες και κύριοι συνάδελφοι, να ξεκαθαρίσω κάτι με πολύ μεγάλη καθαρότητα: Το συγκεκριμένο νομοσχέδιο δεν αφορά τη συντριπτική πλειοψηφία των δημοσίων υπαλλήλων, οι οποίοι είναι εξαιρετικοί. Η χώρα μας διαθέτει εξαιρετικούς δημοσίους υπαλλήλους. Το έζησα, κυρία Χαραλαμπογιάννη και μαζί και με άλλους καλούς που βρίσκονται στο Κοινοβούλιο, τους δεκαοχτώ μήνες που ο σημερινός Πρωθυπουργός ήταν Υπουργός Διοικητικής Μεταρρύθμισης.

Άρα, τη συντριπτική πλειοψηφία των δημοσίων υπαλλήλων, οι οποίοι -το τονίζω και πάλι- είναι εξαιρετικοί και κάνουν πολύ καλή δουλειά, δεν τους αφορά αυτό το νομοσχέδιο. Αφορά εκείνους τους λίγους δημοσίους υπαλλήλους, όπως για παράδειγμα είδαμε πρόσφατα την σύλληψη στην Παλλήνη ενός δημοτικού υπαλλήλου, ο οποίος στο περιθώριο της εργασίας του πήγαινε και έβαζε φωτιές. Αφορά αυτούς. Γι’ αυτό -επειδή άκουσα τον κ. Φάμελλο, κύριε Ξανθόπουλε, να λέει για την πολύ μεγάλη συγκέντρωση- δεν είδα καμία συγκέντρωση έξω. Γιατί; Ακριβώς γιατί οι δημόσιοι υπάλληλοι ξέρουν πάρα πολύ καλά ότι αυτή η Κυβέρνηση υπερασπίζεται στον απόλυτο βαθμό τους ίδιους.

Τώρα, με το σημερινό νομοσχέδιο, η Κυβέρνηση δείχνει ότι τολμά να αγγίξει δύσκολα θέματα. Αναμορφώνουμε λοιπόν, το πειθαρχικό δίκαιο, γιατί δεν μπορεί ο πολίτης αλλά και ο δημόσιος υπαλλήλους να περιμένει πέντε, έξι, επτά χρόνια μέχρι να αποδοθεί δικαιοσύνη.

Θα επαναλάβω κάτι, το οποίο άκουσα από την εξαιρετική τοποθέτηση της εισηγήτριάς μας, κ. Μαρίας Κεφάλα και αναμφίβολα προκαλεί εντύπωση: Μέχρι τις 31 Δεκεμβρίου του 2024 στα λειτουργούντα πρωτοβάθμια πειθαρχικά συμβούλια του Δημοσίου εκκρεμούσαν περίπου δύο χιλιάδες τριακόσιες πειθαρχικές υποθέσεις. Πιστεύετε δηλαδή, κυρίες και κύριοι συνάδελφοι, ότι αυτή η κατάσταση πρέπει να συνεχιστεί;

Τι ερχόμαστε και κάνουμε; Καταργούμε τα παλιά πειθαρχικά συμβούλια και δημιουργούμε ένα νέο ενιαίο όργανο, το Πειθαρχικό Συμβούλιο του Ανθρώπινου Δυναμικού για το Δημόσιο Τομέα που θα αποτελείται από στελέχη του Νομικού Συμβουλίου του Κράτους. Μάλιστα, οι αποφάσεις του δεν θα προσβάλλονται με ένσταση, παρά μόνο στα διοικητικά δικαστήρια.

Επιπλέον, ενισχύουμε τη λογοδοσία, γιατί δεν μπορεί να υπάρχει ανοχή σε παραπτώματα που τραυματίζουν την εικόνα του κράτους. Ταυτόχρονα, με αυτό το νομοσχέδιο, δημιουργούμε το «Reform Greece», γιατί η Ελλάδα δεν αρκείται να παρακολουθεί, αλλά φιλοδοξεί να πρωταγωνιστεί διεθνώς στις διοικητικές μεταρρυθμίσεις. Την ίδια στιγμή δίνουμε λύσεις σε πρακτικά ζητήματα από το ληξιαρχείο και την ιθαγένεια, μέχρι τις ανάγκες της τοπικής αυτοδιοίκησης.

Διότι μεταρρύθμιση σημαίνει μεγάλες τομές, αλλά και καθημερινές απαντήσεις σε προβλήματα που αφορούν άμεσα τον πολίτη.

Ασφαλώς κυρίες και κύριοι συνάδελφοι, πριν από το παρόν νομοσχέδιο έχουν προηγηθεί πολλές άλλες σημαντικές πρωτοβουλίες για να φτάσουμε στη σημερινή κατάσταση του ελληνικού δημοσίου τομέα. Ανάμεσα στις άλλες, θα αναφέρω ενδεικτικά κάποιες: Τη νέα διαδικασία διενέργειας προσλήψεων μέσω γραπτού διαγωνισμού του ΑΣΕΠ. Το νέο πλαίσιο επιλογής διοικήσεων των φορέων του Δημοσίου και ενίσχυση της αποτελεσματικότητάς τους. Την καθιέρωση πάγιου συστήματος κινήτρων και ανταμοιβής των υπαλλήλων για την επίτευξη προσυμφωνημένων στόχων. Την ενεργοποίηση του θεσμού του Συμβούλου Ανάπτυξης Ανθρώπινου Δυναμικού στη δημόσια διοίκηση. Το νέο τρόπο αποτύπωσης των μηνιαίων αναφορών του Μητρώου του Ανθρώπινου Δυναμικού. Και φυσικά έρχομαι να επαναλάβω για όσους δεν το θυμούνται, ότι νοιαζόμαστε και για την αύξηση των αποδοχών των δημοσίων υπαλλήλων, όπως άλλωστε και όλων των πολιτών.

Μόνο για το 2025 οι παρεμβάσεις αυτές έχουν δημοσιονομικό κόστος 526 εκατομμύρια ευρώ, ενώ το συνολικό δημοσιονομικό κόστος των παρεμβάσεων που έχουν γίνει από το 2023 μέχρι σήμερα, ξεπερνάει τα 2 δισεκατομμύρια ευρώ. Έτσι οι αυξήσεις αποδοχών και οι μειώσεις φόρων στο Δημόσιο αντιστοιχούν στο 11% του ετήσιου μισθού ή μεσοσταθμικά σε 1,3 μηνιαίους μισθούς.

Κάποιοι δείχνουν ότι δύσκολα το αντέχουν. Ωστόσο, η αλήθεια είναι μία. Η Κυβέρνηση της Νέας Δημοκρατίας, υπό τον Πρωθυπουργό Κυριάκο Μητσοτάκη, είναι η μόνη πολιτική δύναμη που έχει σχέδιο, έχει τόλμη, έχει συνέπεια στο ζήτημα των μεταρρυθμίσεων και κάθε τέτοιο βήμα ενισχύει την αξιοπιστία συνολικά της χώρας.

Κλείνω το κομμάτι που αφορά το Υπουργείο Εσωτερικών. Κυρία Πρόεδρε, θα πάρω και τη δευτερολογία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλούσα σύντομα.

**ΜΑΚΑΡΙΟΣ ΛΑΖΑΡΙΔΗΣ:** Έχω το δικαίωμα, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν γίνεται να πάρετε τη δευτερολογία, γιατί δεν έχετε δευτερολογία.

**ΜΑΚΑΡΙΟΣ ΛΑΖΑΡΙΔΗΣ:** Οι πολίτες μάς έδωσαν εντολή να αλλάξουμε την Ελλάδα, να τη φέρουμε πιο κοντά στις σύγχρονες ευρωπαϊκές δημοκρατίες, να αφήσουμε πίσω μας τις παθογένειες δεκαετιών. Αυτή την εντολή τιμούμε σήμερα με το συγκεκριμένο νομοσχέδιο, ένα σημαντικό εργαλείο, με στόχο ένα κράτος πιο δίκαιο, πιο λειτουργικό και πιο υπεύθυνο. Είναι μία ακόμη απόδειξη ότι προχωράμε μπροστά χωρίς εκπτώσεις, χωρίς πισωγυρίσματα.

Γι’ αυτό καλώ όλες τις πτέρυγες -δεν έχω φρούδες ελπίδες, βεβαίως- να υπερψηφίσουν το συγκεκριμένο νομοσχέδιο, στέλνοντας ένα ξεκάθαρο μήνυμα ότι το δημόσιο αλλάζει, η Ελλάδα αλλάζει και κανείς δεν μπορεί να σταματήσει αυτή τη μεγάλη μεταρρυθμιστική πορεία.

Κυρία Πρόεδρε, δύο λεπτά θα ζητήσω, παρόλο που ξέρετε πάρα πολύ καλά ότι έχουμε τη δυνατότητα δευτερολογίας και τριτολογίας.

**ΠΡΟΕΔΡΕΥΟΥΣΑ (Όλγα Γεροβασίλη):** Δευτερολογίας όχι. Ο Κοινοβουλευτικός Εκπρόσωπος έχει δικαίωμα τριών τρίλεπτων παρεμβάσεων, τα οποία δεν αθροίζονται. Μόνο ο Εισηγητής έχει δευτερολογία.

**ΜΑΚΑΡΙΟΣ ΛΑΖΑΡΙΔΗΣ:** Ο Κοινοβουλευτικός Εκπρόσωπος έχει τη δυνατότητα δωδεκάλεπτης, εξάλεπτης και τρίλεπτης παρέμβασης.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν έχετε δευτερολογία. Μην επιμένετε. Έχετε τρία τρίλεπτα και την ομιλία σας.

**ΜΑΚΑΡΙΟΣ ΛΑΖΑΡΙΔΗΣ:** Όχι, δεν είναι έτσι.

**ΠΡΟΕΔΡΕΥΟΥΣΑ (Όλγα Γεροβασίλη):** Εν πάση περιπτώσει, έχετε ανοχή, όπως πάντα, αλλά έχετε ένα λεπτό ακόμη.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πάρα πολύ.

Ξέρετε, κυρία Πρόεδρε -συγγνώμη τώρα- ότι πέρα από τις τρεις τρίλεπτες παρεμβάσεις, ο Κοινοβουλευτικός Εκπρόσωπος έχει και δευτερολογία εξάλεπτη και τριτολογία τρίλεπτη.

**ΠΡΟΕΔΡΕΥΟΥΣΑ (Όλγα Γεροβασίλη):** Είναι σε άλλες διαδικασίες και όχι στη διαδικασία νομοσχεδίου. Μην τα μπερδεύουμε. Εν πάση περιπτώσει, τώρα τρώτε χρόνο.

**ΜΑΚΑΡΙΟΣ ΛΑΖΑΡΙΔΗΣ:** Παρακαλώ, την ανοχή σας. Ευχαριστώ πολύ. Θα είμαι σύντομος ούτως ή άλλως.

Θέλω να κλείσω την ομιλία μου, γιατί άκουσα πάρα πολλά σχετικά με την οικονομική πολιτική της Κυβέρνησης και μονότονα και κουραστικά, θα έλεγα, τα κόμματα της Αντιπολιτεύσεως παρουσιάζουν μια εικόνα της χώρας ότι τα πάντα είναι μαύρα και ότι η Κυβέρνηση αυτή είναι με τους λίγους και όχι με τους πολλούς, ενώ συμβαίνει το αντίθετο.

Θα καταθέσω για τα Πρακτικά δέκα αδιαμφισβήτητα στοιχεία που πιστοποιούν την πρόοδο της οικονομίας μας και αποδομούν αυτή την καταστροφολογία της Αντιπολίτευσης.

Ενδεικτικά, θα αναφέρω ότι το ΑΕΠ της χώρας το 2019 ήταν 185 δισεκατομμύρια και σήμερα είναι 237 δισεκατομμύρια. Θα πω ότι 3,9 εκατομμύρια ήταν οι απασχολούμενοι εργαζόμενοι στην Ελλάδα το 2019 και σήμερα είναι 4,3 εκατομμύρια. Η ανεργία ήταν στο 17,4% και τώρα είναι στο 7,9%. Ο κατώτατος μισθός ήταν στα 650 ευρώ, τώρα είναι στα 880 ευρώ και θα φτάσει στα 990 ευρώ. Οι αμοιβές ανά εργαζόμενο ήταν 19.609 ευρώ και είναι 22.176 σήμερα. Δεν θα συνεχίσω, γιατί μπορείτε να πάρετε να δείτε τα στοιχεία, τα οποία καταρρίπτουν απόλυτα αυτή την επιχειρηματολογία.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, έρχομαι λίγο σε αυτά τα οποία έχω ακούσει τις τελευταίες ημέρες από τον Πρόεδρο του ΠΑΣΟΚ, τον κ. Ανδρουλάκη. Δεν βλέπω κάποιον από το ΠΑΣΟΚ στην Αίθουσα.

Έχει, λοιπόν, το ΠΑΣΟΚ αποδυθεί σε ένα μπαράζ από ψέματα, λαθροχειρίες και μισές αλήθειες με επίκεντρο την οικονομία, με κορυφαίο αυτό το οποίο είπε χθες ο κ. Ανδρουλάκης -το επανέλαβε σήμερα και ο κ. Φάμελλος-, ότι το πραγματικό κόστος της εφαρμογής του δέκατου τρίτου μισθού στο δημόσιο δεν είναι 1,4 δισεκατομμύρια, είναι 770 εκατομμύρια, μετά την αφαίρεση των εργοδοτικών εισφορών και του φόρου εισοδήματος.

Καλά, συγγνώμη, εκεί στο ΠΑΣΟΚ δεν βρίσκεται ένας να προστατέψει τον Αρχηγό του; Δεν γνωρίζει ότι με το νέο ευρωπαϊκό δημοσιονομικό πλαίσιο το κόστος είναι μεικτό, ότι περιλαμβάνει και αυτό; Άρα ή δεν το γνωρίζει, που είναι επικίνδυνο, ή ψεύδεται συνειδητά ή προτείνει την παραβίαση της οροφής των δαπανών που θα στείλει τη χώρα στην επιτήρηση από τις Βρυξέλλες.

Επίσης, δεν μας έχουν απαντήσει από τη Χαριλάου Τρικούπη ποιος είναι ο φόρος εκείνος ο οποίος αυτή η Κυβέρνηση σε αυτά τα έξι χρόνια έχει αύξηση. Λέω, λοιπόν -και καταθέτω για τα Πρακτικά- τη μείωση των φόρων και των εισφορών από το 2019 μέχρι το 2025 που είναι εβδομήντα δύο. Και επειδή μας λέτε, επίσης, ότι δεν έχουμε μειώσει κανέναν έμμεσο φόρο, σας καταθέτω και τους είκοσι τρεις έμμεσους φόρους που έχει μειώσει αυτή η Κυβέρνηση, γιατί αυτό το παραμυθάκι, πλέον, δεν έχει δράκο.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία και συντομεύετε, παρακαλώ.

**ΜΑΚΑΡΙΟΣ ΛΑΖΑΡΙΔΗΣ:** Κλείνω, κυρία Πρόεδρε, με το θέμα της παρέμβασης που ήθελα να κάνω πριν και την απέσυρα.

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε, γιατί έχετε υπερβεί κατά έξι λεπτά τον χρόνο σας ήδη.

**ΜΑΚΑΡΙΟΣ ΛΑΖΑΡΙΔΗΣ:** Ωραία, τελειώνω.

Ακούστε, λοιπόν, κάτι. Είπε πριν ο κ. Φάμελλος, για να δείτε πώς τα ψέματα της αντιπολιτεύσεως όλων των κομμάτων οδηγούν σε αντίθετα αποτελέσματα. Ο ΣΥΡΙΖΑ δεν το κατάλαβε το 2019-2023 και συνεχίζει να μην το καταλαβαίνει και τώρα. Τι ήρθε εδώ και μας είπε ο κ. Φάμελλος; Ότι επισκέφθηκε το Κέντρο Υγείας Αίγινας, για το οποίο ο Υπουργός, ο κ. Γεωργιάδης, έχει πει ότι θα γίνει ΕΔΕ και θα υπάρξουν αυστηρές ποινές, γιατί δεν είναι δυνατόν το 2025 να χάνονται άνθρωποι με αυτόν τον τρόπο. Μας είπε, λοιπόν, ότι το Κέντρο Υγείας Αίγινας έχει δώδεκα εργαζόμενους.

Κύριε Ξανθόπουλε, θέλω να τον ενημερώσετε, παρακαλώ, ότι σύμφωνα με το Υπουργείο Υγείας οι εργαζόμενοι που υπάρχουν, το ιατρικό και νοσηλευτικό προσωπικό, στο Κέντρο Υγείας Αίγινας είναι δεκαεννέα: τέσσερις γιατροί γενικής οικογενειακής ιατρικής, μία παιδίατρος, ένας οφθαλμίατρος, δύο αγροτικοί γιατροί, έξι νοσηλευτές, δύο επισκέπτριες υγείας και τρεις υπάλληλοι πληρωμάτων ασθενοφόρων. Αυτή είναι η πραγματικότητα.

Συνεχίστε, λοιπόν, έτσι και το 2027 οι πολίτες και πάλι θα επιλέξουν μια κυβέρνηση με λάθη και όχι μια λάθος κυβέρνηση.

Σας ευχαριστώ πολύ και ευχαριστώ και για την ανοχή σας, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια η Βουλευτής του ΣΥΡΙΖΑ κ. Καλλιόπη Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κυρία Πρόεδρε.

Αρχικά θα ήθελα να εκφράσω τα ειλικρινή μου συλλυπητήρια τόσο στη φυσική οικογένεια όσο και στην πολιτική οικογένεια για την απώλεια του Απόστολου Βεσυρόπουλου.

Για τη σημερινή συζήτηση, για το σημερινό νομοσχέδιο να δούμε λίγο πώς διεξάγεται αυτό το νομοσχέδιο, ποιο είναι δηλαδή το κοινωνικό, οικονομικό και πολιτικό περιβάλλον στο οποίο αποτυπώνεται πλήρως η ανεπάρκεια, η διαχειριστική ανικανότητα και η εμμονική ιδεοληψία της Κυβέρνησης.

Ζούμε ένα καλοκαίρι με νέο ρεκόρ σε πυρκαγιές, που καίνε ανεξέλεγκτες ακόμη και μέσα στις πόλεις, την ώρα που ο συνολικός αριθμός καμένης γης από το 2019 και μετά φτάνει στα τεσσεράμισι εκατομμύρια στρέμματα, παρά τις ετήσιες κυβερνητικές επωδούς ότι είμαστε θωρακισμένοι απέναντι στις φωτιές.

Παράλληλα, στο οικονομικό πεδίο η ακρίβεια έχει σαρώσει τη δυνατότητα της πλειοψηφίας των νοικοκυριών να κάνουν έστω και ελάχιστες μέρες διακοπών, με την Κυβέρνηση να αντιπροτείνει ηλιοβασιλέματα που θα τα κρατήσουμε σαν φωτογραφίες στο συρτάρι του μυαλού μας.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)

Επιπρόσθετα το σκάνδαλο με τον ΟΠΕΚΕΠΕ κλιμακώνεται με νέες αποκαλύψεις οσονούπω, ενώ καινούργιες υποθέσεις προκύπτουν στην ημερήσια διάταξη.

Την ίδια ώρα η Κυβέρνηση με το εργασιακό νομοσχέδιο νομοθετεί τη δεκατρίωρη εργασία, την οποία εξαγγέλλει ως επωφελή μεταρρύθμιση, με τους πολίτες να εξαναγκάζονται να ζουν για να δουλεύουν, χωρίς καμία πρόνοια για προσωπικό ή οικογενειακό χρόνο, αναψυχή, άθληση, πολιτισμό ή ξεκούραση. Αυτή είναι η πραγματικότητα σήμερα και δεν εξωραΐζεται από καμία επικοινωνιακή διαχείριση, γεγονός που αποτυπώνεται στη ραγδαία απονομιμοποίηση της Κυβέρνησης και τη φθορά που θα επιδεινωθεί ακόμα περισσότερο το προσεχές διάστημα, όπου οι υποχρεώσεις εντείνονται, όπως και τα αδιέξοδα των πολιτών.

Το αποτέλεσμα είναι ένα: Έχει αρχίσει η αντίστροφη μέτρηση για την αποδρομή της κυβερνητικής πλειοψηφίας, καθώς η κοινωνία δεν μπορεί να αντέξει άλλο την πολιτική της.

Την ίδια ώρα, ωστόσο, με το σημερινό νομοσχέδιο επανέρχεστε με την ατζέντα σας σχετικά με τους δημόσιους υπαλλήλους: Αυστηροποίηση, κοινωνικός αυτοματισμός, ποινικοποίηση και περιστολή δικαιωμάτων και δημιουργία αχρείαστων δομών, με τεχνοκρατικούς τίτλους και ασαφές περιεχόμενο, που μας προϊδεάζουν για εκκολαπτήριο νέων σκανδάλων.

Το νομοσχέδιο στα δύο βασικά του σημεία, αφενός, το πειθαρχικό δίκαιο και αφετέρου, την ίδρυση Ελληνικού Κέντρου Εμπειρογνωμοσύνης και Διοικητικών Μεταρρυθμίσεων, πιστοποιεί ότι η αποστροφή προς τη δημοκρατία και τα συλλογικά δικαιώματα ανταγωνίζεται μόνο με τη σπουδή σας να δημιουργείτε νέους πολυδάπανους και αχρείαστους φορείς.

Επεξηγώ. Με τη νέα πειθαρχική διαδικασία διευρύνονται οι ποινές που τιμωρούνται με απόλυση και ενώ υπάρχει ομοθυμία για τη διεύρυνση των αδικημάτων που αφορούν στα εγκλήματα του Ποινικού Κώδικα, όπως η ενδοοικογενειακή βία ή η προσβολή της γενετήσιας αξιοπρέπειας, η Κυβέρνηση εισάγει δύο νέες τιμωρητικές προβλέψεις. Η μία είναι η πιο γνωστή και αφορά στην αξιολόγηση, όπου η άρνηση συμμετοχής, ακόμη και αν έχει προηγηθεί σχετική απόφαση από το αρμόδιο συνδικαλιστικό φορέα, τιμωρείται με απόλυση.

Πρόκειται για μια σαφή ποινικοποίηση της συνδικαλιστικής, κοινωνικής και πολιτικής δράσης, καθώς δεν αντέχετε τη διαφορετική άποψη, τον διάλογο, τα επιχειρήματα, ούτε καν προσπαθείτε να πείσετε για την ορθότητα των απόψεών σας. Η συνδικαλιστική δράση είναι για εσάς συνώνυμη των αδικημάτων του Ποινικού Κώδικα. Θα απολύονται όσες και όσοι αντιστέκονται, διεκδικούν, οραματίζονται ένα διαφορετικό μέλλον για την εργασία και την κοινωνία.

Μαζί με τη διακηρυγμένη θέση του Πρωθυπουργού για άρση της μονιμότητας και ανατροπή όλου του θεσμικού πλαισίου, επιχειρείτε να δημιουργήσετε ένα σκηνικό ομηρίας και φόβου, όπου όποιος διαφωνεί με τις απόψεις έχει μια δαμόκλειο σπάθη πάνω από την εργασία και τη ζωή του.

Παράλληλα και ενώ δεν συγκροτούνται συχνά τα υπηρεσιακά συμβούλια που αξιολογούν τα αιτήματα για την άσκηση ιδιωτικού έργου με αμοιβή, η Κυβέρνηση θεσπίζει την απόλυση για όσους και όσες προχωρούν σε μια τέτοια επιλογή.

Αντί, δηλαδή, να διορθώσει το πρόβλημα -κύριε Υπουργέ, απαντήστε μου σε αυτό- τιμωρεί και απομακρύνει.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Αν πάρει άδεια;

**ΚΑΛΛΙΟΠΗ ΒΕΤΤΑ:** Θα πρέπει, αλλά δεν πρέπει να γίνονται υπηρεσιακά συμβούλια;

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Αν έχει πάρει άδεια;

**ΚΑΛΛΙΟΠΗ ΒΕΤΤΑ:** Ναι. Πότε γίνονται, όμως, αυτά τα συμβούλια; Πώς μπορεί να πάρει άδεια;

Την ίδια ώρα, με το νέο πειθαρχικό δίκαιο δεν προβλέπεται συμμετοχή εκπροσώπων των εργαζομένων, οι ποινές και τα πρόστιμα αυξάνονται, οι διαδικασίες συμπτύσσονται, ενώ ορίστηκε η έννοια της πειθαρχικής συνδιαλλαγής με παρότρυνση ομολογίας του αδικήματος για δυσμενέστερη αντιμετώπιση.

Οι αντιδράσεις των πολιτών είναι μεγάλες. Για να γίνω πιο συγκεκριμένη με απτά παραδείγματα, θα εστιάσω σε συγκεκριμένα σημεία του υπομνήματος που κατέθεσε ο Σύλλογος Υπαλλήλων Περιφέρειας Δυτικής Μακεδονίας, το οποίο καταθέτω στα Πρακτικά.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά το προαναφερθέν υπόμνημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εκεί, ομοίως γίνονται ειδικές αναφορές, πρώτον, για την ποινικοποίηση της συνδικαλιστικής δράσης, με ευθεία επίθεση στο δικαίωμα της συλλογικής έκφρασης, δεύτερον, στις εξοντωτικές ποινές, με πρόστιμα έως 100.000 ευρώ και αφαίρεση μισθολογικών κλιμακίων, τρίτον, στην κατάργηση συμμετοχής των αιρετών στα πειθαρχικά συμβούλια, όπως και στην κατάργηση του δικαιώματος ένστασης, τέταρτον, αλλά ομοίως και για την πειθαρχική συνδιαλλαγή, την υπονόμευση της μονιμότητας και την εν γένει ποινικοποίηση της δράσης των υπαλλήλων, καθώς και τη μετατροπή τους σε πειθήνια όργανα των κυβερνώντων.

Αναφορικά με την ίδρυση του Ελληνικού Κέντρου Εμπειρογνωμοσύνης και Διοικητικών Μεταρρυθμίσεων, η Κυβέρνηση δημιουργεί μια νέα δομή όχι μόνο με ασαφές περιεχόμενο, αλλά και με παρόμοιο αντικείμενο με το από δεκαετίες υφιστάμενο, το επιτυχημένο Εθνικό Κέντρο Δημόσιας Διοίκησης και Αυτοδιοίκησης. Αντί να αξιοποιεί την κεκτημένη γνώση και εμπειρία, υπονομεύεται το έργο του Εθνικού Κέντρου, στην αποστολή του οποίου περιλαμβάνεται η διεξαγωγή ερευνών για τη χάραξη στρατηγικής για την ανάπτυξη του ανθρώπινου δυναμικού της δημόσιας διοίκησης, αλλά και την εισαγωγή οργανωτικών αλλαγών σε αυτή, η συμβολή στον διαρκή εκσυγχρονισμό της οργάνωσης και λειτουργίας της δημόσιας διοίκησης, η εκπόνηση μελετών και μεταρρυθμιστικών σχεδίων και συμβουλευτικής υποστήριξης της εφαρμογής τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δηλαδή, δημιουργείται ένας νέος φορέας, με μια ψευδεπίγραφη εικόνα εκσυγχρονισμού και καινοτομίας, για να αντικαταστήσει έναν υφιστάμενο φορέα που ήταν αποδοτικός. Αυτή είναι η φιλοσοφία σας.

Κύριε Πρόεδρε, κυρίες και κύριοι συνάδελφοι, τελειώνοντας, εμείς, στον ΣΥΡΙΖΑ, δεσμευόμαστε ότι θα δώσουμε τη μάχη για μια δημόσια διοίκηση αποτελεσματική, αξιοπρεπή, στελεχωμένη, αξιοκρατική, που θα σέβεται και θα υπηρετεί την κοινωνία, χωρίς ωστόσο να είναι βορά στον αυτοματισμό που θρέφουν τα ιδιωτικά συμφέροντα, που απεργάζονται την αποδυνάμωσή της. Γι’ αυτό, καταθέσαμε ξανά την τροπολογία μας για επαναφορά του δέκατου και δέκατου τέταρτου μισθού των δημοσίων υπαλλήλων, ακριβώς για να αναδείξουμε την αναγκαιότητα της αναβάθμισης του ρόλου και της αξίας των εργαζομένων.

Γνωρίζουμε ότι δεν θα την ψηφίσετε, καθώς έχετε θεμελιακή δυσανεξία σε ό,τι έχει να κάνει με το δημόσιο συμφέρον. Ομοίως το γνωρίζουν και οι πολίτες πλέον.

Το σημερινό νομοσχέδιο, με την ποινικοποίηση της συλλογικής δράσης, είναι ένα ακόμα βήμα αυταρχισμού και σύνθλιψης των κοινωνικών κατακτήσεων. Η κοινωνική και πολιτική δράση, ωστόσο, θα το καταστήσει σύντομα ένα από τα τελευταία σας.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η Αντιπρόεδρος της Βουλής, η κ. Όλγα Γεροβασίλη.

Ώσπου να έρθει η κ. Γεροβασίλη στο Βήμα, επιτρέψτε μου για λίγα δευτερόλεπτα να εκφράσω και εγώ τα συλλυπητήρια για το χαμό του Απόστολου Βεσυρόπουλου. Τα ειλικρινή μου συλλυπητήρια και στην οικογένειά του, στους συγγενείς, αλλά και στο κόμμα όπου ανήκε.

Κυρία Αντιπρόεδρε, έχετε τον λόγο.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Σας ευχαριστώ.

Κυρίες και κύριοι συνάδελφοι, το 2019, η Νέα Δημοκρατία κέρδισε τις εκλογές, ομνύοντας στην αριστεία, την αξιοκρατία, την αποτελεσματικότητα, τη διαφάνεια.

Μετά από έξι χρόνια, τι έχουμε; Πελατειακές σχέσεις, κακοδιοίκηση, αναποτελεσματικότητα, ρουσφέτια, διαφθορά, κομματικό κράτος και διαρκή υποβάθμιση των θεσμών και του κράτους δικαίου. Βεβαίως, αιχμές σε όλη αυτή την περίοδο το μεγάλο σκάνδαλο των υποκλοπών, το σκάνδαλο συγκάλυψης των υποκλοπών, συγκάλυψης του εγκλήματος των Τεμπών και βεβαίως, το πρόσφατο σκάνδαλο του ΟΠΕΚΕΠΕ, ένα ακόμη «γαλάζιο» σκάνδαλο, που αποτελεί την ακτινογραφία των πραγματικών επιδιώξεων της Κυβέρνησης.

Αντί να χρησιμοποιήσει η Κυβέρνηση τα ευρωπαϊκά κονδύλια προκειμένου να ενισχύσει την υγιή ανάπτυξη του πρωτογενούς τομέα και τη στήριξη των πραγματικών παραγωγών, τα κατηύθυνε σε διάφορους «φραπέδες», «χασάπηδες» κ.λπ., στήνοντας ένα τεράστιο πελατειακό δίκτυο για εκμαυλισμό συνειδήσεων και βεβαίως, ψηφοθηρία.

Και τώρα που το πήραν όλοι χαμπάρι, τι κάνει η Νέα Δημοκρατία; Ξαναζεσταμένο φαγητό, κοινωνικός αυτοματισμός: Οι κακοί υπάλληλοι φταίνε για όλα. Σας θυμίζει όλο αυτό την ιστορία του 2014, να φανταστώ, περί κακών δημοσίων υπαλλήλων και τότε, που χρησιμοποίησε η Νέα Δημοκρατία για να απολύσει δημοσίους υπαλλήλους. Ο Κυριάκος Μητσοτάκης, ως Υπουργός Διοικητικής Μεταρρύθμισης τότε, χωρίς καμιά αιτιολογία, καθαίρεσε αξιοκρατικά επιλεγέντες προϊσταμένους, διέλυσε κρίσιμες λειτουργίες του κράτους.

Και τελικά, υπάρχει και βάθος, υπάρχει και ο τελικός στόχος, που είναι η άρση της μονιμότητας των δημοσίων υπαλλήλων και βεβαίως, όχι για να απολυθούν οι επίορκοι ή οι κακοί υπάλληλοι, όπως προπαγανδίζει η Νέα Δημοκρατία, γιατί αυτά ισχύουν και τώρα. Δηλαδή, ο κακός υπάλληλος, ο επίορκος υπάλληλος με το υπάρχον πειθαρχικό δίκαιο, με το υφιστάμενο πειθαρχικό δίκαιο μπορεί να υποστεί τις αντίστοιχες ποινές και αν δεν εφαρμόζεται ή εφαρμόζεται κάποιες φορές πλημμελώς, πάλι είναι στην αρμοδιότητα της κυβέρνησης, που έχει την ευθύνη για να ελέγξει και να διορθώσει.

Άλλος είναι ο σκοπός της κυβερνητικής Πλειοψηφίας. Είναι ο εκφοβισμός των δημοσίων υπαλλήλων, ώστε να μη μπορούν να φέρνουν αντίδραση σε αντιδημοκρατικές μεθοδεύσεις. Αυτό ακριβώς επιχειρεί η Κυβέρνηση με αυτό το νομοσχέδιο. Επιχειρεί την εξίσωση της πολιτικής, κοινωνικής και συνδικαλιστικής δράσης με τα ατιμωτικά αδικήματα του Ποινικού Κώδικα, τα οποία, ούτως ή άλλως, προέβλεπαν την ποινή της απόλυσης, της αργίας κ.λπ.

Διευρύνει υπερβολικά τις πειθαρχικές παραβάσεις ώστε όλα να χωράνε μέσα, από απλή διαφωνία με τον προϊστάμενο, μέχρι τη συνδικαλιστική δράση.

Κυρίες και κύριοι συνάδελφοι, αυτό δεν είναι δικαιοσύνη. Αυτό είναι εκδικητικότητα. Δεν είναι μεταρρύθμιση αυτό. Αυτό είναι εκτροπή. Είναι ένα εργαλείο πολιτικού ελέγχου. Είναι ένα μαστίγιο πάνω από τα κεφάλια των εργαζομένων. Είναι μια συνειδητή προσπάθεια να στηθεί ένα Δημόσιο φοβισμένο, πειθήνιο, υποταγμένο στις εντολές της εκάστοτε κυβέρνησης.

Δεν είναι τυχαίο βεβαίως ότι διαφωνούν τα συνδικάτα και οι επιστημονικές ενώσεις και έχουν ήδη εκφράσει τις διαφωνίες τους. Είχε σήμερα και την απεργία και τη συγκέντρωση. Προφανώς η Κυβέρνηση δεν τα ακούει όλα αυτά ή δεν την απασχολούν όλα αυτά. Όπως δεν άκουσε όταν καταργούσε το δικαίωμα στην απεργία. Όπως δεν άκουσε όταν ξεθεμελίωνε, και συνεχίζει να ξεθεμελιώνει, τις εργασιακές σχέσεις.

Κυρίες και κύριοι της Νέας Δημοκρατίας, το Δημόσιο δεν είναι τσιφλίκι σας. Το Δημόσιο ανήκει στον ελληνικό λαό και όχι στην εκάστοτε κυβέρνηση. Έχουν δοθεί μάχες στη νεότερη ελληνική ιστορία για να αντιμετωπιστεί το κομματικό κράτος. Εμείς έχουμε δώσει, επίσης, μάχες διαχρονικά για να σπάσουν αυτά τα δεσμά του πελατειακού κράτους και να αναπτυχθεί μια κουλτούρα αξιοκρατίας, θεσμικής συνέχειας και διαφάνειας στη δημόσια διοίκηση.

Εμείς είμαστε αυτοί που φέραμε αξιοκρατικό σύστημα επιλογής προϊσταμένων. Εμείς εφαρμόσαμε δημοκρατικό σύστημα αξιολόγησης, και μέσω ψηφιακής πλατφόρμας. Είμαστε εμείς αυτοί που θεσπίσαμε το Ενιαίο Σύστημα Κινητικότητας για τις μετακινήσεις των δημοσίων υπαλλήλων. Σας θυμίζω ότι δεν μπορούσε να μην περάσει από βουλευτικό γραφείο, από υπουργικό γραφείο, από δήμαρχο ή από περιφερειάρχη κάποιος προκειμένου να λύσει το ζήτημα της μετακίνησης σε άλλη υπηρεσία ή σε άλλον τόπο. Εμείς πραγματικά πιστεύουμε σε ένα διαφανές, ένα αξιοκρατικό σύστημα το οποίο να είναι ανοιχτό και στην υπηρεσία του πολίτη. Η Νέα Δημοκρατία θέλει ένα δημόσιο φοβισμένο, σιωπηλό, υποταγμένο στη Νέα Δημοκρατία.

Η διαφθορά μας, κυρίες και κύριοι συνάδελφοι της Νέας Δημοκρατίας, είναι χαώδης. Και για αυτό το χάσμα θα κριθείτε, γιατί αυτό δεν είναι το Δημόσιο που θέλει και απαιτεί η κοινωνία. Εμείς από την πλευρά μας θα είμαστε δίπλα στους εργαζόμενους του Δημοσίου, θα είμαστε δίπλα στους πολίτες που θέλουν ένα κράτος δίκαιο, δημοκρατικό και σύγχρονο, γιατί η δημοκρατία δεν ζει με φόβο, ζει με ελευθερία, με δικαιώματα και με αξιοπρέπεια.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Θεόφιλος Λεονταρίδης από τη Νέα Δημοκρατία.

**ΘΕΟΦΙΛΟΣ ΛΕΟΝΤΑΡΙΔΗΣ:** Κυρίες και κύριοι συνάδελφοι, πριν αρχίσω την ομιλία μου για το νομοσχέδιο, θέλω να εκφράσω τα ειλικρινή μου συλλυπητήρια στην οικογένεια του Απόστολου Βεσυρόπουλου για την απώλειά του, ενός συναδέλφου με ήθος, με συνέπεια και με ευσυνειδησία, που υπηρέτησε με τον καλύτερο δυνατό τρόπο το Κοινοβούλιο και την ιδιαίτερη πατρίδα του την Ημαθία. Εύχομαι κουράγιο, δύναμη και την εξ ύψους παρηγορία στην οικογένειά του. Είμαστε μαζί τους σε αυτές τις δύσκολες στιγμές. Δεν πρέπει να τον ξεχάσουμε.

Κυρίες και κύριοι συνάδελφοι, συζητούμε σήμερα στην Ολομέλεια ένα νομοσχέδιο που εισάγει σημαντικές αλλαγές στη λειτουργία της δημόσιας διοίκησης, στην αναμόρφωση του πειθαρχικού δικαίου και γενικότερα στη βελτίωση της ποιότητας και της αξιοπιστίας των θεσμών μας. Πρόκειται για μια μεταρρύθμιση που εντάσσεται στον ευρύτερο στρατηγικό σχεδιασμό της Κυβέρνησης για ένα κράτος σύγχρονο, δίκαιο και αποτελεσματικό.

Ωστόσο, αγαπητοί συνάδελφοι, το σημερινό νομοσχέδιο αποκτά ξεχωριστή σημασία γιατί ενσωματώνει και μια τροπολογία μας για ένα ζήτημα που μαζί με συναδέλφους θέσαμε υπόψιν των αρμόδιων Υπουργών, για ένα ζήτημα μείζονος κοινωνικής σημασίας, τη συνυπηρέτηση τρίτεκνων και πολύτεκνων οικογενειών όταν ο ένας εκ των συζύγων εργάζεται στον ιδιωτικό τομέα.

Μέχρι σήμερα η ισχύουσα διάταξη, το άρθρου 11 του ν. 4440/2016, προέβλεπε τη δυνατότητα απόσπασης ενός δημοσίου υπαλλήλου στην περιοχή όπου υπηρετεί ο/η σύζυγος ή συμβιών του, μόνο αν αυτός ή αυτή εργάζεται στο Δημόσιο. Αυτό, όμως, δημιουργούσε μια αδικαιολόγητη ανισότητα. Γιατί; Διότι δεν μπορεί να αγνοούμε ότι στη χώρα μας η μεγάλη πλειονότητα των εργαζομένων απασχολείται στον ιδιωτικό τομέα, αγρότες, έμποροι, ιδιωτικοί υπάλληλοι, ελεύθεροι επαγγελματίες. Δεν είναι, λοιπόν, λογικό –και πολύ σωστά- να έχουν δικαίωμα στην συνυπηρέτηση μόνο οι οικογένειες όπου και οι δύο εργάζονται στο Δημόσιο, ενώ οι υπόλοιπες να μένουν εκτός.

Η ρύθμιση αυτή όπως ήταν μέχρι σήμερα είχε ως αποτέλεσμα οικογένειες να διαλύονται στην καθημερινότητα, παιδιά να μεγαλώνουν χωρίς τη φυσική παρουσία του ενός γονέα, σύζυγοι να ζουν σε διαφορετικούς τόπους, οικογένειες να καταπονούνται ψυχικά, κοινωνικά και οικονομικά. Και, μάλιστα, μιλάμε για τρίτεκνες και πολύτεκνες οικογένειες, που η ίδια η πολιτεία έχει δεσμευτεί να στηρίξει, στο πλαίσιο της δημογραφικής μας πολιτικής. Δεν μπορεί, λοιπόν, να επιτρέπουμε με τη στάση μας να διαιωνίζονται αδικίες που πλήττουν ακριβώς αυτές τις οικογένειες οι οποίες πρέπει να ενισχυθούν ακόμη περισσότερο.

Η τροπολογία που εισηγηθήκαμε, προβλέπει ρητά ότι το δικαίωμα συνυπηρέτησης θα ισχύει και όταν ο/η σύζυγος εργάζεται στον ιδιωτικό τομέα. Με αυτόν τον τρόπο αποκαθιστούμε μια βασική αρχή ισότητας και δικαιοσύνης. Δημιουργούμε τις προϋποθέσεις ώστε κάθε οικογένεια, ανεξάρτητα από τον εργασιακό χώρο στον οποίο ασχολείται ο ένας εκ των συζύγων, να μπορεί να παραμένει ενωμένη.

Θέλω να υπογραμμίσω ότι η ρύθμιση αυτή δεν είναι μια τεχνική βελτίωση απλώς του νόμου, είναι μια καθαρή πολιτική επιλογή για στήριξη της οικογένειας, για στήριξη της τριτεκνίας και της πολυτεκνίας, για στήριξη της περιφέρειας -γιατί πολλοί συμπολίτες μας που υπηρετούν σε δυσπρόσιτες ή απομακρυσμένες περιοχές συχνά δεν μπορούν να συνυπάρξουν με τις οικογένειές τους- για στήριξη της κοινωνικής συνοχής και της δημογραφικής στρατηγικής.

Θέλω να τονίσω και κάτι ακόμα. Η διάταξη αυτή δεν είναι μόνο μια κοινωνική πολιτική, είναι και μια δημοκρατική τομή γιατί σπάει τον φαύλο κύκλο που θεωρεί τον δημόσιο τομέα προνομιούχο σε σχέση με τον ιδιωτικό, γιατί αναγνωρίζει ότι όλοι οι εργαζόμενοι, ανεξάρτητα από το πού απασχολούνται, δικαιούνται την ίδια μεταχείριση από την πολιτεία όταν πρόκειται για την οικογένεια και τα παιδιά τους.

Η Ελλάδα που οραματιζόμαστε δεν είναι μια χώρα δύο ταχυτήτων. Είναι μια χώρα ίσων ευκαιριών, όπου το κράτος στέκεται δίπλα σε κάθε πολίτη. Η Κυβέρνηση έχει αποδείξει ότι διαθέτει πολιτική βούληση για την ενίσχυση του θεσμού της οικογένειας, και η σημερινή ρύθμιση αποτελεί μια έμπρακτη απόδειξη.

Θέλω στο σημείο αυτό να επισημάνω την ιδιαίτερη ευαισθησία, τόσο του κυρίου Υπουργού, Θοδωρή Λιβάνιου, όσο και της κυρίας Υφυπουργού, Βιβής Χαραλαμπογιάννη, για να επιλυθεί το φλέγον αυτό ζήτημα. Και θέλω να τους εκφράσω δημόσια τις θερμές ευχαριστίες μου, διότι με ευαισθησία και κατανόηση αναγνώρισαν το πρόβλημα, συμφώνησαν ότι η τροπολογία συμβαδίζει απολύτως με την κυβερνητική πολιτική για την οικογένεια, και δεσμεύτηκαν να την ενσωματώσουν στη σημερινή τροπολογία. Σήμερα η δέσμευση αυτή γίνεται πράξη, και είναι χρέος μας να το αναγνωρίσουμε.

Η ρύθμιση που εισάγει η τροπολογία εντάσσεται σε ένα ευρύτερο πλαίσιο, τη δημιουργία ενός Δημοσίου που λειτουργεί με όρους δικαιοσύνης, αξιοκρατίας και ισότητας. Η αναμόρφωση του πειθαρχικού δικαίου που συζητούμε στο παρόν νομοσχέδιο, κινείται προς την ίδια κατεύθυνση, να διορθώσει στρεβλώσεις, να αποκαταστήσει την εμπιστοσύνη των πολιτών και να ενισχύσει την αποτελεσματικότητα των θεσμών.

Η Ελλάδα χρειάζεται μια δημόσια διοίκηση που να μην αφήνει πολίτες στο περιθώριο, που να σέβεται τις ανάγκες της κοινωνίας και να προσαρμόζεται στις πραγματικότητες του σήμερα. Και η σημερινή ρύθμιση είναι ένα χαρακτηριστικό παράδειγμα αυτής της λογικής.

Κυρίες και κύριοι συνάδελφοι, με την ψήφιση του νόμου και της τροπολογίας κάνουμε ένα σημαντικό βήμα για την ενίσχυση της οικογένειας και της κοινωνικής δικαιοσύνης. Δίνουμε ένα μήνυμα αισιοδοξίας σε χιλιάδες οικογένειες που βιώνουν καθημερινά την αγωνία της απόστασης. Είναι μια ρύθμιση απλή, αλλά ουσιαστική, δίκαιη και ισότιμη. (AM)

Κλείνοντας θέλω να καλέσω όλες και όλους τους συναδέλφους να υπερψηφίσουν την τροπολογία αυτή, γιατί με την ψήφο μας δεν αλλάζουμε απλώς ένα νόμο, δίνουμε τη δυνατότητα σε οικογένειες να μείνουν ενωμένες, στηρίζουμε έμπρακτα τα παιδιά και το μέλλον της πατρίδας μας. Η ενότητα της οικογένειας δεν είναι απλώς ένα προσωπικό ζήτημα, είναι ζήτημα κοινωνικής συνοχής, εθνικής στρατηγικής και δημογραφικής πολιτικής και σε αυτό δεν μπορούμε να κάνουμε εκπτώσεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στην Πρόεδρο της Κοινοβουλευτικής Ομάδας «Πλεύση Ελευθερίας», την κ. Ζωή Κωνσταντοπούλου.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Θα μπορούσα να έχω τον λόγο για να καταθέσω νομοτεχνικές βελτιώσεις;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Ευχαριστώ, κυρία Κωνσταντοπούλου.

Να καταθέσω τις νομοτεχνικές τις τελευταίες -δεν θα υπάρξουν άλλες- για το νομοσχέδιο και είμαστε εδώ για οποιαδήποτε απορία ή διευκρίνιση υπάρχει να το συζητήσουμε.

Ευχαριστώ.

(Στο σημείο αυτό ο Υπουργός Εσωτερικών κ. Θεόδωρος Λιβάνιος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλή αρχή σε αυτή τη νέα φάση της κοινοβουλευτικής διαδικασίας και, βέβαια, από πλευράς της Κοινοβουλευτικής Ομάδας της Πλεύσης Ελευθερίας, όπως κάναμε από την πρώτη στιγμή, εκφράζουμε τη βαθιά μας θλίψη και τα συλλυπητήριά μας για τον θάνατο του Απόστολου Βεσυρόπουλου, ενός ανθρώπου που είχε μια ιδιαίτερη ευγένεια και τον διέκρινε ακριβώς αυτή η ξεχωριστή του ευγένεια στη στάση του και στην παρουσία του εδώ στη Βουλή. Να έχουν δύναμη οι άνθρωποί του, οι συνεργάτες του, η οικογένειά του, με τους οποίους επικοινώνησα από την πρώτη στιγμή και να θυμόμαστε εμείς εδώ ότι η ανθρώπινη ζωή είναι πάρα πολύ πολύτιμη και είναι καθήκον μας να προστατεύουμε κάθε ανθρώπινη ζωή.

Με αυτή την εισαγωγή θα μου επιτρέψετε να ξεκινήσω από τα πολύ σοβαρά, που δεν απασχολούν προφανώς τους guest stars της κοινοβουλευτικής λειτουργίας.

Θα μου επιτρέψετε, λοιπόν, να ξεκινήσω από τα πολύ σοβαρά, που είναι όλα όσα έχουν λάβει χώρα στο διάστημα που η Βουλή ήταν κλειστή. Εμείς ούτε κατεβάσαμε ρολά ούτε κλείσαμε τα μάτια και τα αυτιά. Είμαστε παρόντες και παρούσες και, δυστυχώς, διαπιστώσαμε για άλλη μια φορά την πλήρη απουσία της πολιτείας και της Κυβέρνησης από τα κρίσιμα πεδία στα οποία θα έπρεπε να υπάρχει ετοιμότητα, εγρήγορση και επείγουσα κινητοποίηση, πολιτική προστασία σε κατάσταση κλινικού θανάτου σχεδόν με τεράστια ευθύνη του κ. Μητσοτάκη, που πριν από δύο χρόνια τέτοιες μέρες, στις 31 Αυγούστου του 2023, μου έλεγε «είστε από άλλο πλανήτη, κυρία Κωνσταντοπούλου, εάν νομίζετε ότι μπορούμε να προστατεύσουμε όλα τα δάση».

Και κατάφερε να μην προστατεύει τίποτα, κατάφερε να υπάρχουν είκοσι οχτώ νεκροί από φωτιές το 2023 και δεκαεπτά από τις πλημμύρες του Ντάνιελ, κατάφερε να υπάρξει νεκρή γυναίκα εργαζόμενη στο Χαλάνδρι πέρσι από τη φωτιά, τη δασική πυρκαγιά που κατέβηκε και μπήκε στον αστικό ιστό μέσα στην Αθήνα και κατάφερε και φέτος να υπάρξουν τεράστιες απώλειες και απώλεια ανθρώπινης ζωής πάλι από φωτιές και πυρκαγιές. Και κατάφερε επιπλέον, αντί να αναλάβει την ευθύνη που οφείλει κάθε πολιτικός ηγέτης να αναλαμβάνει, κατάφερε πάλι να δείχνει άλλους. Φταίει, λέει, για την εξαΰλωση της Πάτρας ο Δήμαρχος. Από πού και ως πού φταίει ο Δήμαρχος; Από πού κι ως πού;

Θα βρίσκομαι στην Πάτρα τη Δευτέρα. Έχω επικοινωνήσει εννοείται από την πρώτη στιγμή και με τον Δήμαρχο και με τη μάχιμη δύναμη της Πυροσβεστικής και με τους ανθρώπους και με τα κινήματα. Σε όλο το διάστημα του Αυγούστου βρέθηκα κοντά σε τοπικές κοινωνίες που έχουν πληγεί από πυρκαγιές.

Κύριε, επειδή είναι λίγο σοβαρά αυτά που λέμε και έχετε να κάνετε τηλεφωνήματα, θέλετε να βγείτε έξω;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λεονταρίδη, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Λεονταρίδη, επειδή έχετε άλλες δουλειές, θέλετε να βγείτε έξω γιατί ακούω μέχρι εδώ όχι μόνο τι λέτε, αλλά και τι σας λένε. Ακούω όχι μόνο τι λέτε, αλλά και τι σας λένε. Βγείτε έξω να μιλήσετε.

**ΘΕΟΦΙΛΟΣ ΛΕΟΝΤΑΡΙΔΗΣ:** Σας ακούω, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για τις πυρκαγιές λέω και είναι αρκετά προσβλητικό την ώρα που μιλάμε για θανάτους να μιλάτε μεγαλοφώνως στο κινητό σας. Έχει καεί όλη η Ελλάδα. Έρχεστε, μιλάτε στη Βουλή μία φορά στα χίλια χρόνια, δεν αντέχετε και δεν ανέχεστε να καθίσετε ούτε λεπτό να ακούσετε κάποιον άλλον. Ισχύει, δυστυχώς, κατά πλειοψηφία για την κοινοβουλευτική σας ομάδα και είναι τρομακτικό. Θεωρείται πάρεργο το να βρίσκεστε στη Βουλή. Το λέτε κιόλας. Το είπε η κ. Βούλτεψη: «Τι να κάνουμε…», λέει, «… στη Βουλή, να κάθομαι δέκα ώρες να ακούω την Κωνσταντοπούλου;»

Δεν μου λέτε, κύριε Λιβάνιε, που σας συμπαθώ, έχετε σκεφτεί να γίνει ένα πειθαρχικό δίκαιο των Βουλευτών και να εφαρμόσουμε τον Κανονισμό; Εγώ τον εφάρμοζα ως Πρόεδρος της Βουλής και έκοψα δύο Βουλευτών της Νέας Δημοκρατίας τις αποδοχές, όπως λέει ο Κανονισμός. Ο Κανονισμός λέει ότι όταν υπάρχουν απουσίες από την Ολομέλεια, περικόπτονται οι αποδοχές. Εδώ είναι μια κοινοβουλευτική ομάδα-φάντασμα που δεν εμφανίζεται ποτέ, που το ότι είναι φάντασμα το αξιοποίησαν στο μέγιστο και στην περίπτωση της ψηφοφορίας για τον ΟΠΕΚΕΠΕ, μια κοινοβουλευτική ομάδα που δεν δικαιολογεί τον μισθό της, για να το πω με τους όρους της αμοιβής της εργασίας.

Κι αυτό είναι σαν να είναι κάτι καθημερινό και τρέχον. Δεν είναι. Ο Βουλευτής πρέπει να βρίσκεται στη Βουλή. Ο Υπουργός πρέπει να κάνει τη δουλειά του Υπουργείου. Η παροχή υπηρεσίας από τον δημόσιο λειτουργό είναι καθήκον, δεν είναι προαίρεση.

Πώς μπορεί, λοιπόν, μια Κυβέρνηση να έχει κανονικοποιήσει την οκνηρία, την αργομισθία, την αναξιοκρατία, γιατί κυνηγάμε με το τουφέκι μήπως βρούμε μια ορθογραφημένη φράση του κ. Άδωνι Γεωργιάδη που έχει την ευθύνη της υγείας, αλλά είδαμε και το χειρόγραφο του κ. Μητσοτάκη από το Άγιο Όρος και τρίβαμε τα μάτια μας.

Κυβερνούν άνθρωποι που δεν ξέρουν ούτε ορθογραφία, τοποθετούνται σε πόστα άνθρωποι οι οποίοι δεν έχουν τα τυπικά προσόντα, τοποθετήθηκαν σε κρίσιμα πόστα από την πρώτη στιγμή πρόσωπα της βρώμικης δουλειάς. Κορυφαίο παράδειγμα ο Κοντολέων της ΕΥΠ, που έγινε ειδική τροπολογία για να τοποθετηθεί εκτός των διαδικασιών. Ζει και βασιλεύει η διαφθορά, η διαπλοκή, η αναξιοκρατία. Τα βλέπει αυτά ο κόσμος, τα βλέπει και τα ζει. Τους νεόκοπους αγρότες με τις Ferrari τους βλέπουν οι τοπικές κοινωνίες, τους αγρότες και τις αγρότισσες εντός πολλών εισαγωγικών, γιατί οι πραγματικοί αγρότες και αγρότισσες έχουν ροζιασμένα χέρια και αγωνιούν να βγάλουν τη χρονιά και ενώ ονειρεύονταν να κάνουν τα παιδιά τους αγρότες, τους το έχετε στερήσει.

Όμως, υπάρχουν κάποιοι αετονύχηδες, φίλοι του κ. Μητσοτάκη και της κ. Μπακογιάννη, που σπέρνουν κομματική ένταξη και θερίζουν Ferrari και ποιος ξέρει τι άλλο.

Αυτή, λοιπόν, η διαφθορά, αυτή η αναξιοκρατία είναι ορατή στην κοινωνία και βεβαίως, μία Κυβέρνηση η οποία είναι δομημένη πάνω σε ένα σύστημα διαφθοράς, διαπλοκής και αναξιοκρατίας δεν έχει τα προσόντα να υπαγορεύει ούτε πειθαρχικούς κανόνες ούτε δεοντολογικές διατάξεις στους εργαζόμενους είτε στον δημόσιο είτε στον ιδιωτικό τομέα.

Το νομοσχέδιο αυτό ξέρετε καλά ότι δεν είναι ένα νομοσχέδιο μεταρρυθμιστικό για το Πειθαρχικό Δίκαιο των δημοσίων υπαλλήλων. Εξάλλου, είναι τρομακτικό την ώρα που έχουν εκτοξευθεί οι γυναικοκτονίες -έχουν εκτοξευθεί οι γυναικοκτονίες!- η Κυβέρνηση να αρνείται πεισματικά να ποινικοποιήσει τη γυναικοκτονία ως αυτοτελές κακούργημα. Ο κ. Μητσοτάκης αρνείται επιδεικτικά να έρθει να απαντήσει στις δικές μου ερωτήσεις. Του έχω κάνει πενήντα επίκαιρες ερωτήσεις. Πενήντα επίκαιρες ερωτήσεις!

Όταν δολοφονήθηκε η Κυριακή Γρίβα, είχα κάνει δεκατέσσερις –νομίζω- επίκαιρες ερωτήσεις, όταν η κοπέλα αυτή είκοσι έξι χρονών πήγε στο Αστυνομικό Τμήμα Αγίων Αναργύρων και είπε «θέλω προστασία, με παρακολουθεί, φοβάμαι» και της είπαν «φύγετε, πάρτε τηλέφωνο το ‘’100’’». Πήγε μέσα στο Τμήμα και της είπαν «Πάρτε το ‘’100’’» και πήρε το «100» και ο εκφωνητής του «100» της είπε ότι το περιπολικό δεν είναι ταξί. Και όταν του είπε «τον βλέπω μπροστά μου», αντί να της πει «μπες μέσα στο Τμήμα να προστατευθείς», είπε «α, να στείλω εκεί το περιπολικό;» και την καθυστερούσε θήραμα μπροστά στον δολοφόνο, μπροστά στον θύτη.

Είναι ηθελημένη η άρνηση ποινικοποίησης αυτού του ακραίου κακουργήματος και δυστυχώς, εκπορεύεται από τη βαθιά απαξίωση και για την ανθρώπινη ζωή και για τη ζωή της γυναίκας, μια απαξίωση την οποία εκπέμπει ο ίδιος ο κ. Μητσοτάκης και στον λόγο του και στις επιλογές του. Τον θυμάμαι πάρα πολύ καλά ως Υπουργό Διοικητικής Μεταρρύθμισης και έχει μια σημασία για να ξέρουμε από πού εκπορεύεται και από πού ξεκινάει καθένας. Ο κ. Μητσοτάκης, όπως και όλη του η οικογένεια πολιτικών, ζει επί δεκαετίες με κρατικό χρήμα, αλλά αντιστρατεύεται –υποτίθεται- τη δημοσιοϋπαλληλία. Ο κ. Μητσοτάκης ανέλαβε Υπουργός Διοικητικής Μεταρρύθμισης –πότε;- όταν έριξε η κυβέρνηση Σαμαρά το «μαύρο» στην ΕΡΤ και παραιτήθηκε ο τότε Υπουργός Μανιτάκης. Τότε ανέλαβε, όταν έπεσε το «μαύρο» στην ΕΡΤ, γιατί τέτοια σχέση έχει με τη δημοκρατία. Και όταν πρωτοανέλαβε, έφερνε φοβερές μεταρρυθμίσεις και τον θυμάμαι πολύ καλά να επιχειρηματολογεί στην Επιτροπή Δημόσιας Διοίκησης, Δημόσιας Τάξης και Δικαιοσύνης ότι πρέπει να σταματήσουν οι άδειες επαπειλούμενης κύησης. Είναι –λέει- μεγάλο πρόβλημα στον δημόσιο τομέα. Ποιο είναι το μεγάλο πρόβλημα του δημοσίου τομέα; Αυτά έλεγε ο Υπουργός Διοικητικής Μεταρρύθμισης Κυριάκος Μητσοτάκης, ότι το μεγάλο πρόβλημα του δημοσίου τομέα είναι οι άδειες επαπειλούμενης κύησης των γυναικών δημοσίων υπαλλήλων.

Στο «κάνε κανένα παιδί!» του Κυριαζίδη δεν φτάσαμε από τη μία μέρα στην άλλη, όπως μετά το «κάνε κανένα παιδί!» του Κυριαζίδη δεν επεβίωσε τυχαία το έτερο φιντάνι της Κοινοβουλευτικής Ομάδας της Νέας Δημοκρατίας ονόματι Καλογερόπουλος. Εδώ τον βλέπουμε ελάχιστα, άλλο σε ένα πάνελ απευθύνθηκε σε στέλεχος του ΠΑΣΟΚ γυναίκα και της είπε «είναι ήρωας ο άντρας σου», γιατί μιλούσε πολύ η κυρία.

Η γυναικοκτονία στο Χαλάνδρι έγινε με τον δράστη να μαχαιρώνει το θύμα στο στόμα, γιατί έλεγε λόγια, λέει. Σκεφτείτε ποια είναι τα πρότυπα τα οποία παράγετε και μεταδίδετε.

Και βεβαίως, ας αναλογιστεί κυρίως η κοινωνία ότι αυτό το οποίο πραγματικά θέλετε δεν είναι, φυσικά, να μεταρρυθμίσετε τον δημόσιο τομέα ούτε να εξυγιάνετε την πειθαρχική διαδικασία στον δημόσιο τομέα, που έχει ούτως ή άλλως τεράστια προβλήματα. Θέλετε να διαποτίσετε με φόβο και αγωνία τους δημοσίους υπαλλήλους για τη θέση τους. Αυτό, άλλωστε, έχει προαναγγελθεί με τις διακηρύξεις του κ. Μητσοτάκη περί άρσης της μονιμότητας στον δημόσιο τομέα. Ξεκινήστε από την Κυβέρνησή σας! Ξεκινήστε από τους δικούς σας κηφήνες τοποθετημένους, όχι μόνο άνδρες, βέβαια, επειδή χρησιμοποίησα τη λέξη αυτή.

Διότι έχουμε και την περίφημη κ. Ρογκάκου, που, κύριε Υπουργέ, με στενοχωρήσατε που την προτείνατε και ψηφίστηκε για Διοικήτρια της Εθνικής Αρχής Διαφάνειας, ένα πρόσωπο που δεν έχει καμία σχέση με τη διαφάνεια. Έχει ξεπλύνει την Κυβέρνηση και για τις υποκλοπές και για το έγκλημα των Τεμπών και βεβαίως, δεν έχει ούτε τα τυπικά και ουσιαστικά προσόντα για να υπηρετεί σε αυτήν την τόσο σοβαρή θέση.

Σήμερα συμπληρώνονται τριάντα μήνες, δυόμισι χρόνια, από το έγκλημα των Τεμπών και αυτό το οποίο προκύπτει και αναδίδεται είναι η προσηλωμένη και αποφασισμένη, αμετανόητη επιλογή του κ. Μητσοτάκη και όσων τον ακολουθούν για τη συγκάλυψη, για την ατιμωρησία, για την προστασία των «ημετέρων».

Κύριε Υπουργέ, εάν θέλετε να τιμωρηθεί η αξιόποινη δράση δημοσίων λειτουργών και υπαλλήλων, πρώτον, μιλήστε με τον Υπουργό Οικονομικών να ασκηθούν αγωγές κατά όλων των υπαλλήλων του Ελληνικού Δημοσίου που ενέχονται σε συμβάσεις διαφθοράς και διαπλοκής και των κυβερνητικών προσώπων που ξέρετε ότι δεν προστατεύονται από ασυλία και εκεί όπου υπάρχει ποινική ευθύνη και αστική ευθύνη θα έπρεπε να γίνονται αγωγές αναζήτησης από το Ελληνικό Δημόσιο της ζημίας του Ελληνικού Δημοσίου. Έχει γίνει για κανέναν Υπουργό, ακόμη και από αυτούς που πήγαν φυλακή; Για κανέναν! Έχει γίνει για κανέναν από αυτούς που ζημίωσαν το Ελληνικό Δημόσιο και λένε «αναλαμβάνουμε την ευθύνη»; Για κανέναν!

Αντίθετα, τι έγινε πριν από λίγες μέρες και το διαβάσαμε στα μέσα ενημέρωσης; Άσκησε αγωγή -μάλλον παρέμβαση, θα το διερευνήσω και νομικά- η ΕΡΓΟΣΕ, δηλαδή ελεγχόμενη από το κράτος δημόσια επιχείρηση παρεμβαίνει δικαστικά, νομικά και λέει «την ευθύνη για τα Τέμπη έχει το Ελληνικό Δημόσιο και ο ΟΣΕ». Δηλαδή οι δικοί σας στρέφονται κατά των δικών σας για την αστική ευθύνη, γιατί καταφέρατε -είναι η δεύτερη φορά που το καταφέρνετε, η Νέα Δημοκρατία, όχι εσείς προσωπικά- αντί να ασκήσει το Ελληνικό Δημόσιο αγωγή στη Hellenic Train, να ασκήσει η Hellenic Train στην ΕΡΓΟΣΕ και η ΕΡΓΟΣΕ να στρέφεται κατά του Ελληνικού Δημοσίου.

Το είχε καταφέρει βεβαίως σε προηγούμενο χρόνο και η Κυβέρνηση Σαμαρά-Βενιζέλου, που κατάφερε αντί να ασκήσει το Ελληνικό Δημόσιο αγωγή στη Siemens, να απειλεί η Siemens με αγωγή το Ελληνικό Δημόσιο και το Ελληνικό Δημόσιο να υπογράφει, διά του κ. Στουρνάρα, και συνυποσχετικά ότι δεν θα στραφεί κατά της Siemens και ότι η Siemens είναι μια διαφανής εταιρεία.

Υποσχέθηκα στους κοινοβουλευτικούς συντάκτες ότι θα μιλήσω λιγότερο σήμερα. Θα μιλήσω λιγότερο, αλλά όχι τόσο όσο τους είπα, γιατί έχει μια σημασία να πούμε και μερικά ακόμη πράγματα.

Το πρώτο είναι ότι μια πραγματική μεταρρύθμιση στον δημόσιο τομέα δεν είναι βέβαια η καταδίωξη των δημοσίων υπαλλήλων, ούτε η διαμόρφωση νομοθετικής απειλής, ούτε η στοχοποίησή τους. Μια μεταρρύθμιση στον δημόσιο τομέα θα ήταν να συμπληρωθούν όλες οι κενές οργανικές θέσεις που υπάρχουν στον δημόσιο τομέα, στους πιο κρίσιμους άξονες και πυλώνες, στη δημόσια παιδεία, στη δημόσια υγεία, στη δικαιοσύνη, στην πολιτική προστασία, δηλαδή σε όλα εκείνα τα πεδία όπου υπολείπεται παρασάγγας η στελέχωση και την πληρώνει ο «ανθρωπάκος», την πληρώνει ο απλός πολίτης, δεν την πληρώνει κανένας προνομιούχος.

Ξέρετε, μου είχε κάνει εντύπωση στις αρχές της πανδημίας ότι πάρθηκαν μέτρα συνολικής προστασίας. Για ένα δίμηνο κράτησε αυτό. Και δυστυχώς αυτό που προέκυψε σαν συμπέρασμα είναι ότι η μεγαλύτερη προστασία προβλέφθηκε όσο αισθάνονταν ότι απειλούνται κι αυτοί που κυβερνούσαν. Μόλις έλυσαν τα θέματά τους, στη συνέχεια παραδόθηκαν ξανά τα ζητήματα της δημόσιας υγείας στην τύχη τους.

Μια γυναίκα έχασε τη ζωή της πριν από έξι μέρες -και το μάθαμε πριν από τρεις μέρες και έχει κι αυτό μια σημασία- περιμένοντας ασθενοφόρο στην παραλία στην Αίγινα. Ασθενοφόρο δεν πήγε ποτέ, μολονότι η γυναίκα που ανασύρθηκε από τη θάλασσα χωρίς τις αισθήσεις της επαναφέρθηκε στη ζωή, επαναφέρθηκε σε κατάσταση συνείδησης και παρόλα αυτά επί μια ώρα και είκοσι λεπτά δεν πήγε ασθενοφόρο.

Ο κ. Μητσοτάκης νομίζω ότι δεν έχει πει κουβέντα. Για τον κ. Τσίπρα, που είναι η εκλογική του περιφέρεια, δεν συζητάω, δεν έχει πει κουβέντα είκοσι έξι μήνες. Άλλοι πήγατε στην Αίγινα. Ο κ. Μητσοτάκης δεν έχει πει κουβέντα για αυτό. Το ζήτημα της πλήρους απαξίωσης της δημόσιας υγείας και του ΕΚΑΒ και των ασθενοφόρων είναι ένα ζήτημα που έχει προκύψει από το καλοκαίρι του 2023, όταν πέθαναν άνθρωποι και γυναίκες σε καρότσες στην Κω. Τα θυμάστε; Σίγουρα τα θυμάστε.

Εδώ μέσα στη Βουλή έχουμε κάνει, η Πλεύση Ελευθερίας, μόνο πάνω από εκατό –μπορεί και διακόσιες- παρεμβάσεις για το ζήτημα των ασθενοφόρων και των οδηγών ασθενοφόρων, διότι οι λύσεις που βρήκε η «φοβερή» Κυβέρνηση Μητσοτάκη είναι να οδηγούν τα ασθενοφόρα άνθρωποι που δεν είναι εκπαιδευμένοι. Δηλαδή ποιοι; Στρατιωτικοί, πυροσβέστες, δημοτικοί υπάλληλοι και εσχάτως σπουδαστές των σχολών του ΕΚΑΒ, χωρίς να έχουν λάβει την κατάρτιση, χωρίς να έχουν τελειώνει την εκπαίδευσή τους.

Στο Κέντρο Υγείας της Αίγινας πριν από δύο χρόνια, που δημοσιοποιήθηκε αυτό το μείζον θέμα, υπήρχαν πέντε οδηγοί ασθενοφόρων, ενώ σήμερα υπάρχουν τρεις οδηγοί ασθενοφόρων. Τι σημαίνει αυτό; Σημαίνει ότι κοροϊδεύετε. Και σήμερα παρακολούθησα μια ντροπιαστική παρουσία του κ. Μαρινάκη και τις απαντήσεις του -πρέπει να το δείτε όσοι δεν το έχετε δει- σε πολιτικό συντάκτη, τον Χρήστο Αβραμίδη, που τον ρωτούσε για την Αίγινα και γιατί φέτος είχαμε τρεις οδηγούς ασθενοφόρων. Τρεις οδηγοί για είκοσι τέσσερις ώρες, θα πει ένας άνθρωπος στη βάρδια και αν κάποιος πάρει άδεια, κανένας άνθρωπος στη βάρδια, δίπλα στην Αθήνα.

Ρώτησε λοιπόν ο Χρήστος Αβραμίδης τον κ. Μαρινάκη πώς δικαιολογείται να έχει τρεις οδηγούς ασθενοφόρων φέτος, ενώ πρόπερσι ήταν πέντε. Και τι του απάντησε; Ακούστε καλά, κρατηθείτε. Τι απάντησε; Το έχετε ακούσει; Δεν το έχετε ακούσει γι’ αυτό έχετε ακόμη ψυχραιμία. Εμείς πάλι διατηρούμε την ψυχραιμία μας για άλλον λόγο. Του απάντησε: «Δεν μπορούμε να προσλάβουμε γιατί θα βγούμε από την Ευρώπη».

Παραξενεύεστε, κύριε Γερουλάνε;

«Θα βγούμε από την Ευρωπαϊκή Ένωση, άμα προσλάβουμε οδηγούς ασθενοφόρου διότι εφαρμόζουμε τον κανόνα «ένα προς ένα»». Όταν ο συντάκτης επανέφερε το θέμα, γιατί είναι τρομακτικό -και περιμένω, αύριο θα απαντήσει ο κ. Γεωργιάδης σε επίκαιρη ερώτηση της Βουλευτίνας μας Έλενας Καραγεωργοπούλου- του είπε: «Μα τι λέτε; Είχαμε πέντε και έχουμε τρεις», άρχισε να τον καταχεριάζει: «Καταχράστε τον χρόνο, εξαντλείτε την υπομονή των συναδέλφων σας, δεν περνάνε, κύριε, αυτά εδώ». Υπουργός Επικρατείας απευθύνεται σε δημοσιογράφο και του λέει: «Δεν περνάνε, κύριε, αυτά εδώ;», «Κύριε, αυτά αλλού»;

Περιμένω από την ΕΣΗΕΑ αν θα βγάλει καμία ανακοίνωση γι’ αυτήν τη συμπεριφορά κυβερνητικού εκπροσώπου προς δημοσιογράφο που κάνει τη δουλειά του. «Λαϊκίζετε», του είπε, «αυτό το παιχνίδι να το παίξετε αλλού». Μετά του έλεγε κάτι προσφιλές σε μένα: «Δεν έχετε τον λόγο, δεν έχετε τον λόγο» κ.ο.κ.

Η ουσία πάντως είναι ότι ένας άνθρωπος χάθηκε, που θα μπορούσε ενδεχομένως να έχει σωθεί. Δεν θα μάθουμε ποτέ αν θα ζούσε. Εγώ πιστεύω για κάθε ανθρώπινη ζωή ότι πρέπει να παλεύουμε να τη σώσουμε μέχρι τέλους, δεν υπάρχει αναλώσιμη ανθρώπινη ζωή. Και βεβαίως το συμπέρασμα είναι ότι δυστυχώς υπάρχει μια φοβερή αναλγησία και φοβερή αναισθησία από πλευράς της κυβερνητικής εξουσίας.

Η Πλεύση Ελευθερίας θα καταψηφίσει το νομοσχέδιο και γιατί δεν θεωρούμε ότι είναι αυτό που προφασίζεται και γιατί αντιλέγουμε απόλυτα στην ποινικοποίηση της διαφωνίας της πολιτικής θέσης και στάσης μέσα στον δημόσιο τομέα και γιατί έχω υπερασπιστεί στη ζωή μου εμβληματικούς δημόσιους λειτουργούς και υπαλλήλους που πήγαν κόντρα σε εξουσίες που θέλησαν να τους στοχοποιήσουν και πάρα πολλοί από αυτούς, και γυναίκες, ήταν εκπαιδευτικοί, όπως η Στέλλα Πρωτονοταρίου, η Ντενάντα Καρκάλο, οι εμβληματικές δασκάλες στην Γκράβα που έφτιαξαν το Διαπολιτισμικό Σχολείο και διώχθηκαν από την Κυβέρνηση της Νέας Δημοκρατίας τότε, όπως η Ρίτα Καραβασίλη, η εμβληματική Γενική Επιθεωρήτρια Περιβάλλοντος, που τα έβαλε με τα συμφέροντα στον τομέα των κατασκευών και στοχοποιήθηκε και πάρα πολλοί άλλοι άνθρωποι, γιατί η νοοτροπία της στοχοποίησης και της τρομοκράτησης των δημοσίων υπαλλήλων είναι δυστυχώς μια νοοτροπία συνυφασμένη με την εξουσία.

Δεν πιστεύουμε, κύριε Υπουργέ, ότι το «Reform Greece» θα αναμορφώσει την Eλλάδα. Την Ελλάδα θα την αναμορφώσει ο κόσμος της, που είναι πάρα πολύ άξιος. Έχουμε -και το ξέρετε- πολύ άξιο δυναμικό στην κοινωνία. Μάλλον για «Deform» το βλέπω το πράγμα! Αυτό είναι ανεξάρτητο -σας το είπα και εισαγωγικά- από τη συμπάθεια που έχω σε εσάς προσωπικά. Δεν θεωρώ ότι αυτή η Κυβέρνηση μπορεί να κάνει οτιδήποτε πραγματικά επωφελές, ιδίως μάλιστα σε έναν χρόνο κατά τον οποίο τρέμει ο κ. Μητσοτάκης τι ακόμη θα αποκαλυφθεί για το σκάνδαλο του ΟΠΕΚΕΠΕ, που είναι βεβαίως σκάνδαλο δικό του ολόδικό του και των δικών του και των «ημετέρων» του, αλλά και των δικαστικών διαδικασιών. Για όλα αυτά θα φροντίσουμε. Περιμένουμε με ανυπομονησία να συγκροτηθεί και η εξεταστική επιτροπή. Μαθαίνω ότι θα αργήσει λίγο. Δεν θα έπρεπε.

Θα ήθελα να κλείσω με την Παλαιστίνη, γιατί ζούμε σε μία χρονική στιγμή στην οποία όλοι καλούμαστε να ανταποκριθούμε σε ένα υψηλό καθήκον, το καθήκον συμπαράστασης και αλληλεγγύης στον λαό της Παλαιστίνης, στους ανθρώπους, τα αθώα θύματα που σφαγιάζονται, αλλά και οδηγούνται στον θάνατο από λιμό, διαπιστωμένο λιμό.

Είναι υποχρέωση της Κυβέρνησης Μητσοτάκη να διακόψει διπλωματικές, εμπορικές, στρατιωτικές σχέσεις με το κράτος του Ισραήλ, του οποίου ο Πρωθυπουργός διώκεται από το Διεθνές Ποινικό Δικαστήριο και καταζητείται με ένταλμα σύλληψης για εγκλήματα κατά της ανθρωπότητας και εγκλήματα πολέμου και είμαι βέβαιη ότι θα αναβαθμιστεί η κατηγορία και στο έγκλημα της γενοκτονίας.

Εχθές με είχε προσκαλέσει ο πρέσβης της Παλαιστίνης -ήταν εκεί ο κ. Χαρίτσης, ήταν εκεί και ο κ. Καζαμίας- στην πρεσβευτική οικία, όπου παρέθεσε γεύμα για τα παιδιά της Γάζας που νοσηλεύονται εδώ στην Ελλάδα. Η εμπειρία, το βίωμα εννέα παιδιών, που είναι όλα ακρωτηριασμένα, έχουν θρηνήσει αδέρφια, θρηνούν οι οικογένειές τους και άλλα μέλη και παιδιά, δεν ξέρουν ποια θα είναι η τύχη τους, είναι μια εμπειρία που πείθει, πέρα από κάθε επιχείρημα, για το ποια είναι η σωστή πλευρά της Ιστορίας.

Είναι καιρός η ελληνική κυβέρνηση να πράξει αυτό που έχει πράξει ιστορικά ο ελληνικός λαός. Ο ελληνικός λαός ήταν πάντα απέναντι στους κατακτητές, στους σφαγείς, στους πραξικοπηματίες, στους δολοφόνους. Ο ελληνικός λαός ήταν πάντα με τους λαούς και με τα θύματα και ο ελληνικός λαός είναι ολόψυχα και ολόθερμα με τον λαό της Παλαιστίνης.

Εμείς είμαστε με τον ελληνικό λαό, με τον παλαιστινιακό λαό, με τους απλούς ανθρώπους, με την ειρήνη. Η ειρήνη δεν είναι σύνθημα, κατακτιέται με πράξεις, κατακτιέται με αποφάσεις, κυρίως κατακτιέται με γενναιότητα, υπευθυνότητα, αξιοπρέπεια και στο πολιτικό επίπεδο με ηγεσία. Αυτήν την ηγεσία δείχνουν σήμερα οι ακτιβιστές σε όλο τον κόσμο που ξεκινούν πρωτοβουλίες στήριξης του παλαιστινιακού λαού και διάρρηξης του αποκλεισμού της Γάζας. Αυτήν την ηγεσία περιμένουμε να μας δείξει, έστω αργά, η ελληνική κυβέρνηση. Πάντως η στάση, η δράση, η ψυχή του ελληνικού λαού, αλλά και η απαντοχή και η ελπίδα του παλαιστινιακού λαού είναι αυτά που μας γεμίζουν με αισιοδοξία και ενισχύουν τη δική μας αποφασιστικότητα να δρούμε, να μιλούμε και να μην σταματάμε, όσες μεθοδεύσεις και αν επινοούν αυτοί που θέλουν να κατασιγάζουν κάθε αντίθετη φωνή και κάθε απείθαρχο πνεύμα. Είμαστε άλλωστε της ανυπακοής και της πολιτικής ανυπακοής, που ιστορικά έχει εμπνεύσει τους μεγαλύτερους αγώνες.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε τον κατάλογο των ομιλητών.

Καλούμε στο Βήμα τον κ. Διονύσιο Καλαματιανό από τον ΣΥΡΙΖΑ. Θα ακολουθήσει η κ. Αποστολάκη, ο κ. Οικονόμου και μετά ο Κοινοβουλευτικός Εκπρόσωπος, ο κ. Βρεττός.

Κύριε Καλαματιανέ, έχετε τον λόγο.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Να εκφράσω και εγώ τα συλλυπητήριά μου, τη θλίψη μου στους οικείους, στην οικογένεια του συναδέλφου και συναδέλφου Γραμματέα της Κοινοβουλευτικής Ομάδας της Νέας Δημοκρατίας Απόστολου Βεσυρόπουλου. Θα λείψει από το Κοινοβούλιο η μορφή του, το ήθος του και η δράση του.

Κύριε Πρόεδρε, δεν μπορώ να μην αναφερθώ στην πρώτη συνεδρίαση της επιστροφής μας από τη διακοπή στο γεγονός που στιγμάτισε το Κοινοβούλιο. Ζήσαμε μία κοινοβουλευτική εκτροπή κατά τις τελευταίες συνεδριάσεις του Κοινοβουλίου, μια κοινοβουλευτική εκτροπή, μια προσβολή στους θεσμούς και στο Κοινοβούλιο και στη δημοκρατία μας, μια εκτροπή που δρομολογήθηκε για να γίνει μία ακόμα προσπάθεια συγκάλυψης του γαλάζιου σκανδάλου του ΟΠΕΚΕΠΕ.

Όπως έχει προκύψει από τη δικογραφία που έχει σταλεί από την Ευρωπαία Εισαγγελέα στο Κοινοβούλιο, ήταν γαλάζια στελέχη, στελέχη της Νέας Δημοκρατίας, οι εγκέφαλοι και όσοι δρομολόγησαν και κινούσαν τα νήματα για να κλαπούν χρήματα των αγροτών και των Ελλήνων και Ελληνίδων κτηνοτρόφων. Και προφανώς ο Πρωθυπουργός, ο κ. Μητσοτάκης δρομολόγησε αυτήν την εκτροπή, απέτρεψε τους Βουλευτές της Νέας Δημοκρατίας από το να έρθουν στο Κοινοβούλιο και να εκφράσουν ελεύθερα τη γνώμη τους. Τους απέτρεψε προφανώς γιατί φοβήθηκε την ελεύθερη κρίση και βούλησή τους. Συζητούνταν εκείνη τη μέρα οι αιτήσεις που κατέθεσε ο ΣΥΡΙΖΑ - Προοδευτική Συμμαχία σε συνεργασία με την Νέα Αριστερά, αλλά και το ΠΑΣΟΚ, για σύσταση προανακριτικής επιτροπής, όπως ορίζει το Σύνταγμα, για να διερευνηθούν οι ευθύνες δύο Υπουργών της Κυβέρνησης της Νέας Δημοκρατίας και προφανώς ο κ. Μητσοτάκης δεν θέλησε να εκφραστούν οι Βουλευτές της Νέας Δημοκρατίας -ογδόντα απείχαν, δεν ήρθαν και άλλοι εξήντα επτά κατέθεσαν επιστολική ψήφο-, επειδή ακριβώς φοβήθηκε ότι μπορεί να υπερψήφιζαν αυτές τις προτάσεις για σύσταση προανακριτικής επιτροπής. Είναι σαφές ότι ο κ. Μητσοτάκης δεν θέλει τη διερεύνηση και αυτού του σκανδάλου. Έχουμε ζήσει και αλλά, υποκλοπές, έγκλημα Τεμπών. Συγκάλυψη παντού.

Δεν θα σωθεί όμως η Κυβέρνηση από τέτοιες μεθοδεύσεις, γιατί ο ελληνικός λαός συνεχίζει και ζητά φως, αλήθεια και δικαιοσύνη και για το γαλάζιο σκάνδαλο του ΟΠΕΚΕΠΕ και για τις υποκλοπές και για το έγκλημα των Τεμπών και για όλα όσα θα ακολουθήσουν.

Έρχομαι στο νομοσχέδιο. Ακούω τα στελέχη και τους εισηγητές της Νέας Δημοκρατίας που τοποθετούνται, να αναφέρονται σε μία μεταρρύθμιση. Ποια είναι η μεταρρύθμιση; Η επιστροφή στο παρελθόν; Η αυστηροποίηση; Οι απειλές και οι εκφοβισμοί των δημοσίων υπαλλήλων; Αυτό είναι η μεταρρύθμιση; Προφανώς όχι. Μεταρρύθμιση είναι η αλλαγή εργαλείων, νοοτροπίας, μεθόδων, η αλλαγή με στόχο την αποτελεσματικότητα της δημόσιας διοίκησης, που πρέπει να υπάρχει.

Υπάρχουν παθογένειες; Βεβαίως υπάρχουν παθογένειες στη δημόσια διοίκηση και πρέπει να βελτιωθούν. Εσείς όμως και με αυτό το νομοθέτημα που φέρνετε, στοχεύετε σε αυτό; Προφανώς όχι.

Δεν πρόκειται για μεταρρύθμιση, κυρίες και κύριοι συνάδελφοι. Πρόκειται για μια επιστροφή στο παρελθόν με αυστηροποίηση και απειλές και εκφοβισμό των δημοσίων υπαλλήλων.

Αυτό που τονίζουμε εμείς είναι ότι απαιτείται αποτελεσματική δημόσια διοίκηση και μπορούμε να το κάνουμε αυτό, όχι με τέτοιες επικοινωνιακές μεθοδεύσεις που επιστρατεύετε εσείς. Είναι προφανές ότι δεν θέλετε να λειτουργεί η δημόσια διοίκηση και να υπάρχει ένα ουσιαστικό και αποτελεσματικό πειθαρχικό δίκαιο των δημοσίων υπαλλήλων. Γιατί βγάζετε τον εκπρόσωπο των εργαζομένων από τα πειθαρχικά συμβούλια; Θέλετε διαφάνεια και δικαιοσύνη; Προφανώς όχι. Γιατί καταργείτε τον δευτεροβάθμιο έλεγχο, την ένσταση στην απόφαση; Είναι δικαίωμα του διοικουμένου να έχει μια δευτεροβάθμια κρίση. Το σταματάτε. Και συνεχίζετε και λέτε ότι θέλετε την αξιοκρατία, τη διαφάνεια και τη λογοδοσία; Προφανώς όχι.

Και έρχομαι και ειδικά στο θέμα της αξιολόγησης, που είναι χαρακτηριστικό και το έχετε εντάξει ως λόγο απόλυσης, ειδικό πειθαρχικό αδίκημα που φέρνει την απόλυση. Αξιολόγηση λοιπόν. Είναι δίκαιο και σωστό να φταίει μόνο ένας εργαζόμενος, ένας δημόσιος υπάλληλος, όταν υπάρχει αυτή η πολυνομία;

Είναι δίκαιο και σωστό να φταίει μόνο ο δημόσιος υπάλληλος που εσείς τον κατηγορείτε, όταν το κράτος είναι υποστελεχωμένο και κρίσιμες δομές όπως η δημόσια παιδεία και η δημόσια υγεία -το ζήσαμε στο Κέντρο Υγείας της Αίγινας, που είχαμε την απώλεια μιας συνανθρώπου μας- να φταίνε οι δημόσιοι υπάλληλοι γι’ αυτήν την υποχρηματοδότηση και την υποστελέχωση;

Φταίνε οι δημόσιοι υπάλληλοι για την κατάσταση του κομματισμού που κυριαρχεί, ειδικά επί των ημερών σας; Εσείς εκθρέψατε τον κομματισμό δεκαετίες πίσω, η παράταξή σας, και ειδικά την τελευταία εξαετία τον έχετε ενισχύσει αυτόν τον κομματισμό παντού, 80% των προϊσταμένων είναι με ανάθεση και όχι με κρίση.

Ένας εκπαιδευτικός, αλήθεια, φταίει όταν δεν έχει τις σωστές υποδομές στο σχολείο του, όταν κάνει μάθημα σε είκοσι επτά, είκοσι οκτώ και είκοσι εννιά παιδιά; Φταίει ο εκπαιδευτικός όταν πέφτουν οι σοβάδες σε ένα σχολείο; Όταν δεν έχει θέρμανση η σχολική αίθουσα;

Φταίει ο εκπαιδευτικός που καλείται, είτε ως αναπληρωτής είτε ως μόνιμος, να μείνει σε ένα άλλο μέρος από τον τόπο κατοικίας του, να πληρώνεται με 830 ευρώ και να πρέπει να βρει και στέγη για τον ίδιο και την οικογένειά του; Και πώς να ανταποκριθεί με αυτά τα χρήματα; Φταίει, αλήθεια, ο εκπαιδευτικός και ο δημόσιος υπάλληλος για όλα αυτά; Έχουμε 40% αναπληρωτές στην Ελλάδα, όταν ο μέσος όρος της Ευρωπαϊκής Ένωσης είναι 5%.

Γιατί δεν κοιτάτε τον εαυτό σας στον καθρέφτη να δείτε ποιος φταίει για όλα αυτά; Εσείς ρίχνετε την ευθύνη μόνο στον δημόσιο υπάλληλο.

Εμείς λέμε «ναι» λοιπόν στην αξιολόγηση, αλλά ποια αξιολόγηση; Μια αξιολόγηση που γίνεται με σοβαρότητα και επιστημονικά εργαλεία, μια αξιολόγηση με κανόνες, με κριτήρια, με αξιοκρατική τοποθέτηση αυτών που κρίνουν, που αξιολογούν.

Ποιος θα αξιολογήσει, αλήθεια, τους δημοσίους υπαλλήλους; Αυτός που έχει τοποθετηθεί με απευθείας ανάθεση χωρίς αξιοκρατία και αξιολόγηση; Αξιολογήθηκαν οι προϊστάμενοι και αυτοί που θα κρίνουν και θα αξιολογήσουν τους δημοσίους υπαλλήλους; Προφανώς όχι.

Θα έπρεπε η αξιολόγηση να στοχεύει στον έλεγχο των δομών και των υποδομών πρώτα, αν υπάρχει χρηματοδότηση, υπάρχει στελέχωση, υπάρχουν κατάλληλες δομές και υποδομές για να μπορέσει να λειτουργήσει κι ο δημόσιος υπάλληλος ως κρατικός λειτουργός.

Εσείς δεν κάνετε αυτό. Εσείς θρέψατε τον κομματισμό και τον ενισχύετε τον κομματισμό. Το βασικό πρόβλημα της δημόσιας διοίκησης, ένα από τα βασικά προβλήματα, είναι ο κομματισμός και συνδέεται με την παράταξή σας.

Έρχομαι ειδικά στο Ελληνικό Κέντρο Εμπειρογνωμοσύνης και Διοικητικών Μεταρρυθμίσεων που φέρνετε. Μα, υπάρχει το ΕΚΔΔΑ, το Εθνικό Κέντρο Δημόσιας Διοίκησης και Αυτοδιοίκησης, που έχει τις ίδιες αρμοδιότητες. Δεν τις άσκησε; Τις άσκησε πλημμελώς; Έγιναν λάθη; Πού είναι η δική σας ευθύνη; Δεν έχετε εσείς ευθύνη για τη μη σωστή λειτουργία, αν υπάρχει τέτοια μη σωστή λειτουργία, του ΕΚΔΔΑ; Γιατί δεν αξιοποιείτε το νομικό πρόσωπο δημοσίου δικαίου και ιδρύετε ένα νομικό πρόσωπο ιδιωτικού δικαίου που να έχει τις ίδιες αρμοδιότητες;

Ίσως η απάντηση ή μάλλον όχι ίσως, η απάντηση βρίσκεται στο γεγονός ότι θέλετε να ιδρύσετε ένα νομικό πρόσωπο ιδιωτικού δικαίου χωρίς δημόσια λογοδοσία και χωρίς δημόσιο έλεγχο, όπως έχει ένα νομικό πρόσωπο δημοσίου δικαίου. Εκεί βρίσκεται η απάντηση.

Σε κάθε περίπτωση, η δημόσια διοίκηση χρειάζεται σοβαρή μεταρρύθμιση. Εσείς όμως δεν μπορείτε να την κάνετε. Δεν θέλετε να την κάνετε. Κάνετε παραμετρικές αλλαγές, τεχνικές αλλαγές που δεν είναι μεταρρύθμιση, γιατί ακριβώς δεν μπορείτε να ρυθμίσετε τη δημόσια διοίκηση, μια δημόσια διοίκηση που έχει ανάγκη ο Έλληνας και η Ελληνίδα διοικούμενοι για να προχωρήσουμε σε μια πρόοδο σε αυτήν εδώ τη χώρα.

Την απάντηση σάς τη δίνει και θα σας τη δώσει ο ελληνικός λαός.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Ελένη-Μαρία Αποστολάκη από το ΠΑΣΟΚ.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ πολύ, κύριε Πρόεδρε.

Να εκφράσω και εγώ με τη σειρά μου τη βαθιά μου θλίψη για τον αδόκητο χαμό του Απόστολου Βεσυρόπουλου, ενός συναδέλφου που θα τον θυμόμαστε όλοι για την ευγένεια και την ευπρέπειά του, για τον μειλίχιο τρόπο του, για τη συναδελφικότητά του. Εύχομαι δύναμη και κουράγιο στην οικογένειά του γι’ αυτήν την αδόκητη απώλεια.

Κυρίες και κύριοι συνάδελφοι, το μοντέλο πολιτικής οργάνωσης ενός κράτους είναι εκείνο που καθορίζει τις προοπτικές του και την πορεία του. Αν στηρίζεται σε επιτελικά οργανωτικά σχήματα, αν είναι δομικά αποκεντρωμένο, αν έχει κανόνες στην περιγραφή των καθηκόντων και των αρμοδιοτήτων, αν η υπηρεσιακή εξέλιξη των υπαλλήλων του βασίζεται σε αντικειμενικοποιημένα κριτήρια, αν υπάρχει διαφάνεια και λογοδοσία, τότε το κράτος είναι ευνομούμενο και υπηρετεί ως οφείλει το δημόσιο συμφέρον και τις ανάγκες του πολίτη.

Αν τίποτα από τα προηγούμενα δεν είναι επιθυμητά για την πολιτική ηγεσία και επιλέγεται συνειδητά η πελατειακή λειτουργία και οργάνωση, η αποφυγή της θέσπισης και εφαρμογής κανόνων εσωτερικής λειτουργίας και λογοδοσίας, τότε οικοδομείται εκείνη η δομή που θα αποτελέσει τη μήτρα της φαυλότητας, της αδιαφάνειας, της ταλαιπωρίας του πολίτη και βέβαια της αναπτυξιακής υστέρησης του κράτους αυτού.

Τα λέω αυτά, γιατί καθώς συζητάμε το νομοσχέδιο της Κυβέρνησης για την αναμόρφωση του πειθαρχικού δικαίου των δημοσίων υπαλλήλων, θα πρέπει να δούμε ποια Κυβέρνηση το εισηγείται, τι έχει κάνει για τη δημόσια διοίκηση τα έξι χρόνια που είναι στη διακυβέρνηση της χώρας και να αξιολογήσουμε το νομοσχέδιό της.

Λοιπόν αυτή η Κυβέρνηση έχει τοποθετήσει, όπως είπαν τόσοι συνάδελφοι, το 80% των προϊσταμένων στον δημόσιο τομέα με ανάθεση, χωρίς κρίσεις, διαμορφώνοντας έναν συγκροτημένο κομματικό στρατό. Αυτή η Κυβέρνηση έχει εκτινάξει τον αριθμό των μετακλητών υπαλλήλων. Αυτή η Κυβέρνηση έχει επανειλημμένως νομοθετήσει για να αλλάξει τα αντικειμενικά κριτήρια πρόσληψης, προκειμένου να τοποθετήσει «ημέτερους» αξιωματούχους σε κρίσιμες υπηρεσίες, όπως η Εθνική Υπηρεσία Πληροφοριών και η Εθνική Αρχή Διαφάνειας.

Αυτή η Κυβέρνηση έβαλε στο ψυγείο και επεφύλαξε αλλεπάλληλες πειθαρχικές διώξεις για την κ. Τυχεροπούλου, μια υπάλληλο του ΟΠΕΚΕΠΕ, που με συνέπεια και εντιμότητα προσπάθησε να ξεσκεπάσει την εγκληματική οργάνωση που έχει στηθεί στον ΟΠΕΚΕΠΕ.

Αυτή η Κυβέρνηση αγνοεί τα πρόστιμα που έχει επιβάλει η ΕΔΕΛ, η Επιτροπή Δημοσιονομικού Ελέγχου, για διαγωνισμούς που σήμερα ελέγχονται από την Ευρωπαϊκή Εισαγγελία.

Ο κατάλογος, δυστυχώς για τη χώρα και τη θεσμική της οργάνωση, είναι μακρύς και αφαιρεί από τη νομοθετική πρωτοβουλία της Κυβέρνησης κάθε θεσμικότητα. Η Κυβέρνηση νομοθετεί για να κάνει άλλη μια επίδειξη αυστηρότητας και πυγμής.

Ένας πειθαρχικός αυτή τη φορά λαϊκισμός, στα χνάρια του ποινικού λαϊκισμού του Υπουργείου Δικαιοσύνης, έρχεται με βέβαιη την αναποτελεσματικότητά του για να στείλει ένα δήθεν μήνυμα αυστηρότητας, ενώ για έξι χρόνια έχετε οικοδομήσει ένα σύστημα «ημετέρων» διευθυντών και προϊσταμένων, το οποίο δεν διαθέτει καμία νομιμοποίηση, το κομματικό κράτος της Νέας Δημοκρατίας, στην ύστερη φάση του, με την υπογραφή Κυριάκου Μητσοτάκη.

Η όποια ουσιαστική παρέμβαση στο πειθαρχικό δίκαιο των δημοσίων υπαλλήλων προϋποθέτει την κατάργηση της σημερινής πελατειακής και κομματικής συγκρότησης της διοικητικής πυραμίδας στο ελληνικό δημόσιο. Χαρακτηριστικό παράδειγμα όσων επιδιώκετε είναι το άρθρο 19.

Με το άρθρο αυτό προβλέπεται η αύξηση του ορίου του προστίμου αποδοχών που μπορούν να επιβάλουν οι αρμόδιοι πειθαρχικά προϊστάμενοι, μέχρι 2/3 των αποδοχών, μέχρι και 1/4 των μηνιαίων αποδοχών σε όσους υποπίπτουν σε πειθαρχικά παραπτώματα.

Ποιοι, όμως, θα τα επιβάλουν αυτά, με ποια νομιμοποίηση οι εγκάθετοι προϊστάμενοι, το 80% όπως είπαμε; Όλα αυτά καθιστούν την παρέμβασή σας ένα εργαλείο δημιουργίας ενός κλειστού και ελεγχόμενου συστήματος δημόσιας διοίκησης, που παραπέμπει σε όσα διαδραματίζονται αυτές τις μέρες στα Υπουργεία, στην Ομοσπονδιακή Τράπεζα και σε άλλες δημόσιες υπηρεσίες στις Ηνωμένες Πολιτείες της Αμερικής. Ζηλέψατε τη δόξα του Τραμπ και κάνετε αυτά, τα οποία κάνετε. Οι κομματικά προαχθέντες φίλοι σας, για τους οποίους το μόνο κριτήριο αξιολόγησης είναι η αφοσίωση στη Νέα Δημοκρατία και τον Πρωθυπουργό, θα κρίνουν και θα επιβάλλουν ποινές στους μόνιμους δημοσίους υπαλλήλους.

Σε ό,τι αφορά τον στόχο της επιτάχυνσης είναι βέβαιο ότι ακολουθείτε λανθασμένη και αναποτελεσματική οδό. Το νέο πολυμελές όργανο από μέλη του Νομικού Συμβουλίου του Κράτους, δεκαπενταμελές στην αρχή και πολυμελέστερο αργότερα, είναι εξόχως προβληματικό. Η επιτάχυνση είναι φύλλο συκής. Αυτή η πολυμελής σύνθεση θα αποτύχει.

Το νομοσχέδιο προσθέτει ακόμα μια σειρά από πειθαρχικά παραπτώματα με επικίνδυνα αόριστη διατύπωση, επιτρέποντας μια αυθαίρετη ερμηνεία, ενώ εξισώνει παραπτώματα ανόμοια, καμία διαφοροποίηση με κριτήριο τη σοβαρότητα του παραπτώματος, καμία αναλογικότητα στις προβλεπόμενες ποινές. Έτσι, η οριστική παύση που θα έπρεπε να είναι το έσχατο μέτρο, μετατρέπεται σε εργαλείο πολιτικού εκφοβισμού. Μια ακραία θεσμική ισοπέδωση, που υπηρετεί τη στόχευση της Κυβέρνησης να κλείσει το μάτι σε ένα συντηρητικό ακροατήριο, για το οποίο κατά καιρούς επιστρατεύει και την πρόθεσή της για άρση της μονιμότητας στο Δημόσιο. Ο πλήρης κοινωνικός αυτοματισμός σε εξέλιξη.

Ο περιορισμός της έννομης προστασίας με την κατάργηση της δυνατότητας δικαστικής προσφυγής, συνιστά άλλη μια υποχώρηση της λειτουργίας του κράτους δικαίου, απολύτως συνεπή με τα πεπραγμένα της διακυβέρνησης Μητσοτάκη, όπως είναι βέβαια και ο εξοβελισμός των αιρετών εκπροσώπων των εργαζομένων, σε αντίθεση με όσα συμβαίνουν, όπως επεσήμανε ο εισηγητής μας, σε προηγμένα ευρωπαϊκά κράτη και οι οποίοι να θυμίσουμε ήταν πάντοτε μειοψηφία στη συμμετοχή τους στα συμβούλια.

Τώρα με τη δημιουργία νομικού προσώπου ιδιωτικού δικαίου με τον τίτλο «Reform Greece» αντιλαμβάνονται όλοι τι επιδιώκετε. Αποδυναμώνετε το Εθνικό Κέντρο Δημόσιας Διοίκησης και ιδρύετε έναν φορέα ιδιωτικού δικαίου, διοριζόμενο και ελεγχόμενο από την Κυβέρνηση, με στόχο να το αξιοποιήσετε για έργα εκτός διαδικασιών δημοσίου λογιστικού, για πελατειακές σχέσεις και τακτοποίηση ημετέρων.

Κυρίες και κύριοι συνάδελφοι, η Ελλάδα έχει ανάγκη και οι πολίτες της δικαιούνται ένα διαφορετικό Δημόσιο, με διαφάνεια, λογοδοσία, με κανόνες, με διαφάνεια στην επιλογή και εκπαίδευση των διευθυντικών στελεχών, ώστε νομιμοποιημένοι και με αυξημένα εχέγγυα αξιοπιστίας και επάρκειας να μπορούν να διαχειριστούν δίκαια τις πειθαρχικές τους εξουσίες, με αναλογικότητα ποινών και σαφή διάκριση ελάσσονων, σοβαρών και πολύ σοβαρών παραπτωμάτων.

Το νέο πειθαρχικό σας δίκαιο είναι αφόρητα παλιό. Πρώτα αναστυλώσατε το παρωχημένο κομματικό κράτος των ημετέρων και τώρα έρχεστε με τη ρομφαία της πειθαρχικής αυστηροποίησης να εγγυηθείτε, τάχα, την εξυπηρέτηση του πολίτη και την αποδοτικότητα των δημοσίων υπηρεσιών, ενώ στην πράξη νομοθετείτε την κομματοκρατία, την αδιαφάνεια και τη φαυλότητα.

Το σχέδιο νόμου -και κλείνω- είναι αναντίστοιχο με τις αλλαγές που χρειάζεται η δημόσια διοίκηση, αλλά είναι σε απόλυτη συνάρτηση με όλες τις πολιτικές απαξίωσης της ουδετερότητας της δημόσιας διοίκησης. Είναι, επίσης, συνεπές με τον πυρήνα των επιδιώξεων του επιτελικού κράτους Μητσοτάκη που είναι η δημιουργία μιας κλειστής και κομματικά ελεγχόμενης δομής και ιεραρχίας, με στόχο τη διασφάλιση της εξουσίας, αλλά και την αδιαφανή και φαύλη διαχείρισή της. Είμαστε εδώ για να σας εμποδίσουμε μαζί, πλέον, με την πλειοψηφία της ελληνικής κοινωνίας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Ιωάννης Οικονόμου από τη Νέα Δημοκρατία.

Θα ακολουθήσει, όπως προείπα, ο κ. Βρεττός, ο Κοινοβουλευτικός Εκπρόσωπος της Νίκης, μετά η κ. Χαραλαμπογιάννη, η Υφυπουργός, ο κ. Ηλιόπουλος, ο Κοινοβουλευτικός Εκπρόσωπος της Νέας Αριστεράς, η κ. Χρηστίδου, ο κ. Κόντης και ο κ. Μπάρκας, ο Κοινοβουλευτικός Εκπρόσωπος του ΣΥΡΙΖΑ.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Αποχαιρετήσαμε το Σάββατο στην ιδιαίτερη πατρίδα του στην Αλεξάνδρεια, τον Απόστολο Βεσυρόπουλο, συγκλονισμένοι από τον απροσδόκητο, τον αδόκητο χαμό του. Θέλω και από αυτό το Βήμα σήμερα και εγώ να εκφράσω τη βαθιά μου θλίψη και τη συμπαράστασή μου στην οικογένειά του, στη γυναίκα του και στα παιδιά του. Είναι μια μεγάλη απώλεια για όλους μας, ιδιαίτερα φυσικά για εκείνους.

Κυρίες και κύριοι συνάδελφοι, συζητάμε σήμερα ένα νομοσχέδιο που αγγίζει την καρδιά της λειτουργίας του κράτους, για τη δημόσια διοίκηση. Η σωστή της λειτουργία, η αποτελεσματικότητά της, επηρεάζει σε καταλυτικό βαθμό την εύρυθμη λειτουργία του κράτους, αλλά και την εξυπηρέτηση των πολιτών. Η τήρηση των κανόνων είναι απαραίτητη, έτσι ώστε να μπαίνει φρένο σε αυθαιρεσίες, σε επιζήμιες συμπεριφορές, επιζήμιες όχι μόνο από την οικονομική σκοπιά και την οικονομική διάσταση, αλλά και από κάθε άλλου είδους δυσμενείς συνέπειες.

Το σημαντικότερο κομμάτι της δημόσιας διοίκησης, κυρίες και κύριοι συνάδελφοι, είναι χωρίς αμφιβολία, το ανθρώπινο δυναμικό της. Υπό αυτή την έννοια, το νέο νομοσχέδιο με το πειθαρχικό δίκαιο είναι μια σημαντική υπόθεση, συνιστά ένα σημαντικό βήμα, σε πείσμα της απόλυτα -θα έλεγα- προβλέψιμης αντίδρασης, όσων αντιλαμβάνονται τη δημόσια διοίκηση ως άβατο, ως φέουδο, ως κάτι που τα πράγματα θα πρέπει να παραμένουν στατικά και φοβικά.

Όμως και από την άλλη πλευρά σε όσους την απαξιώνουν συλλήβδην, σε όσους ζητούν την κατάργηση, την αντικατάστασή της από άλλους μηχανισμούς και από άλλους φορείς, το νομοσχέδιο αυτό δεν εμφορείται από καμία εκδικητική φιλοσοφία ούτε ασπάζεται ισοπεδωτικές εκτιμήσεις.

Είναι ένα νομοσχέδιο που φιλοδοξεί να δώσει απαντήσεις, να αντιμετωπίσει παθογένειες δεκαετιών, να ενισχύσει την αποτελεσματικότητα της διοίκησης και να αποκαταστήσει την εμπιστοσύνη των πολιτών στους λειτουργούς της.

Ας δούμε με νηφαλιότητα και με ειλικρίνεια, πολλά από τα χαρακτηριστικά της ελληνικής σημερινής δημόσιας διοίκησης. Άκουσα και από τις τοποθετήσεις συναδέλφων της αντιπολίτευσης ενδιαφέροντα στοιχεία.

Πρώτα απ’ όλα, να ξεκινήσω από κάτι που δεν αφορά αυτή την παράταξη, αφορά απόφαση άλλων κυβερνήσεων που υπηρέτησαν όμως, με συνέπεια όλες οι υπόλοιπες μετά. Η στελέχωση του Δημοσίου πλέον, γίνεται μέσα από αντικειμενικές και αξιοκρατικές διαδικασίες. Δεν υπάρχει κομματικό κριτήριο στις προσλήψεις στο Δημόσιο. Αλλού πάσχουν οι διαδικασίες των προσλήψεων, όχι σε αυτό. Στις περισσότερες περιπτώσεις οι διαδικασίες είναι απολύτως αξιοκρατικές. Εξακολουθούν να παραμένουν αργές, κυρία Υπουργέ. Οι αλλαγές που ψηφίσαμε στον ΑΣΕΠ πιστεύω γρήγορα θα λειτουργήσουν και θα βελτιώσουν την όλη κατάσταση. Σε κάθε περίπτωση πάντως, ο αξιοκρατικός χαρακτήρας των προσλήψεων δεν αμφισβητείται, αλλού πάσχουν, επαναλαμβάνω, όχι εκεί.

Η ψηφιοποίηση και η εισαγωγή της τεχνολογίας στο Δημόσιο υποτιμήθηκε, ψιλοχλευάστηκε, απαξιώθηκε από αρκετές τοποθετήσεις. Όμως, σε μεγάλο μέρος έχει συνεισφέρει σημαντικά πράγματα. Εξακολουθούν να παραμένουν οι γραφειοκρατικές πληγές. Όμως, καμία σχέση δεν έχει η σημερινή εικόνα με την εικόνα του παρελθόντος σε αρκετά κομμάτια του Ελληνικού Δημοσίου.

Έχουμε εισαγάγει ένα πλαίσιο κινήτρων για την απόδοση στο δημόσιο τομέα σε διάφορους φορείς. Αφορά αυτό τους λειτουργούς, αφορά τους δημοσίους υπαλλήλους. Για πρώτη φορά, μετά από χρόνια, υπήρξαν αλλού μικρότερες, αλλού μεγαλύτερες αυξήσεις και αλλαγές στις αποδοχές των δημοσίων υπαλλήλων. Έπεται και συνέχεια το επόμενο διάστημα.

Με συνεχείς προσλήψεις τα τελευταία χρόνια το Δημόσιο έχει ενισχυθεί από ανθρώπους με ιδιαίτερα αυξημένα προσόντα. Η δημόσια διοίκηση της χώρας μας σήμερα περιλαμβάνει στελέχη ικανά, καταρτισμένα, ανθρώπους με πλούσια προσόντα.

Άκουσα πολλά και από την προηγούμενη ομιλήτρια και από άλλους συναδέλφους της Αντιπολίτευσης για το τι έκανε και τι δεν έκανε η Κυβέρνηση σε σχέση με τον δημόσιο τομέα. Σηκώνει πολλή συζήτηση. Πολλά από αυτά είναι άσχετα και παρελκυστικά και εν πάση περιπτώσει θέλουν περισσότερο χρόνο για να αναλυθούν. Όμως, δεν άκουσα, μιας και συζητάμε για το Δημόσιο, μια αναφορά για παράδειγμα, στο θεσμό του Υπηρεσιακού Γραμματέα, ο οποίος είναι προς μια κατεύθυνση -θα έλεγα- αντικειμενικοποίησης και αξιοκρατίας στη λειτουργία του Δημοσίου.

Δεν άκουσα μια κουβέντα για τα νομοσχέδια που αυτή η Κυβέρνηση εισήγαγε, σε ό,τι αφορά τις επιλογές μεγάλων δημόσιων οργανισμών και των δημόσιων νοσοκομείων. Ήταν βήματα απομάκρυνσης από τον κομματισμό ή από τοποθέτηση με αυστηρά πολιτικά ή κομματικά κριτήρια οι επιλογές αυτές, οι οποίες θα κριθούν βεβαίως στην πράξη από την απόδοση των ηγεσιών τους; Δεν άκουσα κάποια σχόλια ή κάποια τοποθέτηση προς αυτήν την κατεύθυνση.

Τι σημαίνουν όλα αυτά, κυρίες και κύριοι συνάδελφοι; Προφανώς και στο Ελληνικό Δημόσιο έχουν γίνει βήματα και προφανώς μένουν πολλά ακόμα να γίνουν. Παρουσιάζονται περιπτώσεις, όπου οι άνθρωποι αυτοί, τα ικανά στελέχη που υπάρχουν, εμποδίζονται να λειτουργήσουν στο βαθμό που θα μπορούσαν. Από τι εμποδίζονται στην πραγματικότητα; Εμποδίζονται από μια νοοτροπία, η οποία εξακολουθεί να υπάρχει και να κυριαρχεί και επιχειρεί να διαμορφώσει ένα κλίμα τεχνητής ομοιομορφίας προς τα κάτω, να γίνονται τα απολύτως αυτονόητα, να γίνονται τα λίγα, να γίνονται όσα εν πάση περιπτώσει, αντέχει ή μπορεί κανείς ή φαντάζεται ότι αντέχει και μπορεί, γιατί είπαμε ότι οι δυνατότητες είναι πολύ μεγαλύτερες.

Αποτέλεσμα αυτής της ιστορίας είναι να παρατηρούνται καθυστερήσεις, να παρατηρούνται αδράνειες. Οι καθυστερήσεις αυτές για να παρακαμφθούν απαιτούν ατιμίες. Κλονίζεται η εμπιστοσύνη των πολιτών και κλονίζεται και η αποτελεσματικότητα της δημόσιας διοίκησης. Διαβρώνεται το κύρος του κράτους με τον τρόπο αυτό. Όταν αυτές οι συμπεριφορές ανακαλύπτονται, αναδεικνύονται, έρχονται στην επιφάνεια και παραπέμπονται για τον πειθαρχικό, για τον υπηρεσιακό έλεγχο, τι γίνεται; Γίνεται από ελάχιστα έως τίποτα. Αυτή είναι η πραγματικότητα.

Δεν είναι μόνο τα στοιχεία που ήρθαν στο φως με αφορμή αυτό το νομοσχέδιο -τα είπε ο Υπουργός, ο Κοινοβουλευτικός Εκπρόσωπος, ο Εισηγητής και πολλοί συνάδελφοι- για αυτές τις δύο χιλιάδες τριακόσιες περίπου νομίζω υποθέσεις, οι οποίες είναι πέντε χρόνια -και παραπάνω- για να βγει άκρη και να τελεσιδικήσουν, είναι και ένα σωρό παραδείγματα που καμιά φορά όταν τα βλέπουμε στις τηλεοράσεις απορούμε και σταυροσκοπιόμαστε και λέμε πώς είναι δυνατόν. Για παράδειγμα, στελέχη των Σωμάτων Ασφαλείας που δεν θα έπρεπε να υπηρετούν, επειδή δεν έχει τελεσιδικήσει η απόφαση ή επειδή τα πειθαρχικά τους δεν έχουν καταλήξει, κάνουν σκοπιά, φέρουν όπλο και είναι εκεί ή άνθρωποι που έχουν παραπεμφθεί για δωροδοκίες και για δωροληψίες, να εξακολουθούν να είναι στη θέση τους μετά από κάμποσο καιρό, σε διάφορες θέσεις του δημοσίου. Και απορούμε όλοι και λέμε: Μα, καλά δεν υπήρχε ένας προϊστάμενος, ένας διευθυντής, κάποιος, αυτή την αυτονόητη περίπτωση να τη θέσει σε αργία ή εν πάση περιπτώσει, να μην επιτρέψει να γίνει;. Γίνεται -και διορθώσετε με, κύριε Υπουργέ-, διότι στις περισσότερες των περιπτώσεων αυτές υπάρχει ο νόμος που αφήνει αυτού του είδους τα παράθυρα.

Κυρίες και κύριοι, αναφέρθηκε διεξοδικά στο τι καινούργιο φέρνει αυτό το νομοσχέδιο. Θέλω να αναφερθώ -και θα χρειαστώ ένα λεπτό παραπάνω, κύριε Πρόεδρε-, με αφορμή τη συμπερίληψη της άρνησης δύο φορές για την αξιολόγηση στα αδικήματα που μπορούν να φέρουν την οριστική παύση, όχι μόνο στον πολύ ουσιαστικό ρόλο και σημασία της διάταξης αυτής για λόγους προφανείς -παρέλκει να το πω-, αλλά και σε έναν ισχυρό συμβολισμό. Γιατί, κύριε Υπουργέ και κυρίες και κύριοι συνάδελφοι; Σήμερα είναι η αξιολόγηση, αυτή με βάση την οποία παρατηρήσαμε το προηγούμενο διάστημα διάφορα θλιβερά και ευτράπελα. Αύριο μπορεί να είναι κάτι άλλο, που σε κάποιον δεν αρέσει και νομίζει ότι μπορεί να ακολουθήσει τη δική του τακτική.

Οφείλουμε να ξεκαθαρίσουμε ότι τα στελέχη της δημόσιας διοίκησης, οι υπάλληλοι, η συνδικαλιστική τους ηγεσία, η υπηρεσιακή ιεραρχία, παίζουν ένα πολύ σημαντικό ρόλο -είναι η πραγματικότητα- στη λειτουργία του κράτους γενικότερα και στις υπηρεσίες του ειδικότερα. Αυτό τους επιτρέπει, τους επιβάλλει θα έλεγα, να έχουν συμμετοχή στον σχεδιασμό των πολιτικών, να έχουν συμμετοχή στη διαβούλευση, να ασκούν κριτική κατά τη διάρκεια της διαβούλευσης και με όλες τους τις δυνάμεις να προσπαθούν να επηρεάσουν μία νομοθετική πρωτοβουλία της κυβέρνησης προς μια κατεύθυνση.

Από όταν όμως, κυρίες και κύριοι συνάδελφοι, αυτή η θεσμική πρωτοβουλία αποκτήσει θεσμικά χαρακτηριστικά, γίνει νόμος του κράτους, η κατάσταση αλλάζει και οφείλει να αλλάζει. Η υπηρεσία, οι δημόσιοι υπάλληλοι, είναι εκεί από την ώρα που κάτι αποτελεί νόμο του κράτους και της συντεταγμένης πολιτείας, όχι για να κρίνουν. Είναι εκεί για να εφαρμόζουν. Είναι εκεί για να υλοποιούν την πολιτική και τον προσανατολισμό που η εκλεγμένη κυβέρνηση στα πλαίσια του νόμου και του Συντάγματος, με βάση την ψήφο του λαού και τις συνταγματικές προβλέψεις, υλοποιεί. Αυτό νομίζω είναι μια αρχή την οποία όλοι μας πρέπει να έχουμε κατά νου.

Κύριε Υπουργέ, θέλω να αναφερθώ λίγο και σε ένα δεύτερο κομμάτι του νομοσχεδίου. Δίνετε κίνητρα -και σωστά- για τη στελέχωση στον Έβρο κατά παρέκκλιση διατάξεων. Κανείς, νομίζω, δεν μπορεί να αμφισβητήσει τη χρησιμότητα και την ουσία της παρέμβασης αυτής. Θα ήθελα, όμως, να σας καλέσω να σκεφτείτε το εξής. Υπάρχουν περιοχές της χώρας μας, κύριε Υπουργέ, οι οποίες δεν είναι ακριτικές, αλλά έχουν πληγεί βαρύτατα από τη δημογραφική κατάρρευση.

Η πατρίδα μου, η Φθιώτιδα είναι μία από αυτές. Είμαστε ο τέταρτος ή ο πέμπτος νομός σε μείωση πληθυσμού, με βάση το δημογραφικό. Η μείωση είναι περίπου στο 13%. Θα ήταν, λοιπόν, χρήσιμο να εξετάσετε την εφαρμογή της πρόνοιας αυτής και σε τέτοιου είδους περιοχές. Σας ενημερώνω ότι σε πολλές από τις περιοχές αυτές, σε πολλά από τα μέρη της Φθιώτιδας, η κατάσταση είναι ακόμα χειρότερη από την απογραφή που είχε γίνει τέσσερα χρόνια πριν. Είναι ένα πολύ ενδιαφέρον κίνητρο αυτό και πολύ ουσιαστικό. Χωρίς αμφιβολία, η Θράκη, ο Έβρος, και τα ακριτικά νησιά πρέπει να έχουν προτεραιότητα. Δείτε το, όμως, σε ό,τι αφορά και τις υπόλοιπες περιοχές, κυρίως αυτές που πλήττονται από το δημογραφικό.

Κύριε Πρόεδρε, κλείνω και ευχαριστώ για την ανοχή. Η χώρα μας χρειάζεται μία επιμονή στην προσπάθεια αναστροφής του παραδείγματος. Ποιου παραδείγματος; Να άρχουνοι θεσμοί και όχι οι παροδικές σκοπιμότητες. Νομίζω ότι προς την κατεύθυνση αυτή όλοι μας πρέπει να δούμε με ανοικτό πνεύμα, πρέπει να δούμε με θετική διάθεση μια πρωτοβουλία, η οποία δεν είναι τιμωρητική απέναντι στους δημοσίους υπαλλήλους. Είναι εγγύηση ότι μπορούν να εργαστούν με κανόνες, χωρίς φόβο, χωρίς εξαιρέσεις, χωρίς σκιές. Είναι ένα βήμα για να οικοδομηθεί ξανά η εμπιστοσύνη στους ίδιους και στους θεσμούς, να περιοριστεί η αίσθηση αυθαιρεσίας, για να λειτουργήσουν με αμεροληψία. Διότι η αμεροληψία, κύριε Πρόεδρε και κυρίες και κύριοι συνάδελφοι, δεν σημαίνει ουδετερότητα χωρίς περιεχόμενο. Σημαίνει να λειτουργούμε με ηθική πυξίδα μέσα στα όρια του νόμου.

Σας ευχαριστώ και ευχαριστώ για την ανοχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Μία ερώτηση προς το Σώμα, εάν συμφωνείτε να προτάξουμε τον κ. Μιχαηλίδη. Ήταν μετά τον κ. Μπάρκα, με βάση τα ονόματα που ανακοίνωσα προηγουμένως. Επείγεται για να προλάβει το αεροπλάνο για Χίο. Εάν δεν υπάρχει αντίρρηση, κύριοι συνάδελφοι, να δώσουμε τη δυνατότητα να μιλήσει ο κ. Μιχαηλίδης και ακολουθείται μετά ο κατάλογος, όπως ανακοινώθηκε, ο κ. Βρεττός, η Υφυπουργός κ.λπ. Συμφωνείτε;

Ελάτε, κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ πολύ, κύριε Πρόεδρε. Ευχαριστώ πάρα πολύ και τους συναδέλφους για την κατανόηση.

Κύριε Πρόεδρε, κύριε Υπουργέ, κυρία Υφυπουργέ, κυρίες και κύριοι συνάδελφοι, αισθάνομαι την ανάγκη εκ του γεγονότος ότι τις τελευταίες εβδομάδες το νησί μου, η μυροβόλος Χίος, κάηκε από άκρη σε άκρη από δύο πολύ καταστροφικές πυρκαγιές, η πρώτη στις 22 Ιουνίου και η δεύτερη στις 12 Αυγούστου, να αναφερθώ στην κατάσταση την οποία έχει περιέλθει η Χίος με 300.000 στρέμματα καμένης γης, το 30% της συνολικής έκτασης του νησιού τα τελευταία χρόνια.

Βλέποντας, λοιπόν, στα κυβερνητικά έδρανα τον κ. Λιβάνιο και την ηγεσία του Υπουργείου Εσωτερικών, του τετάρτου τη τάξει Υπουργείου της Κυβέρνησης, και υπεύθυνο τουλάχιστον για την εύρυθμη και αποτελεσματική λειτουργία της αυτοδιοικητικής δομής του κράτους μας και βεβαίως, πολιτικά υπεύθυνο για το πώς αυτό λειτουργεί με τις αποκεντρωμένες του δομές, αλλά και έναν πολιτικό ο οποίος συμμετείχε αποφασιστικά στον αρχιτεκτονικό σχεδιασμό της αυτοδιοικητικής δομής της χώρας, αυτό που σήμερα λέμε Καλλικράτης, τον ρωτώ:

Κύριε Υπουργέ των Εσωτερικών, είστε ικανοποιημένος με τα αποτελέσματα του επιτελικού κράτους, για το οποίο επαίρεται η Κυβέρνηση για τη λειτουργία της πολιτικής προστασίας;

Κυρίες και κύριοι συνάδελφοι, στις 22 Ιουνίου μέρα μεσημέρι παίρνει φωτιά σχεδόν μέσα στην πόλη της Χίου και καίει δασική έκταση περίπου 40.000 στρεμμάτων, καλλιέργειες, χορτολιβαδικές εκτάσεις, θερμοκήπια, μελίσσια, τα πάντα. Μετά από ενάμιση μήνα από αυτή την πρώτη καταστροφική πυρκαγιά πάλι μέρα μεσημέρι στις 12 Αυγούστου εξερράγη πυρκαγιά στη βόρεια Χίο, περιοχή μοναδικού κάλλους, ενταγμένη στο πανευρωπαϊκό σύστημα προστατευόμενων περιοχών Natura 2000. Καλλικράτης, δηλαδή το νεκροταφείο της υπαίθρου, αυτό βλέπουμε στον τόπο μας, και Natura ήρθαν και έδεσαν και αποτελείωσαν τη βόρειο Χίο, γενικότερα τη Χίο, όπου στα είκοσι πέντε χωριά της περιοχής έχουν μείνει πια λίγες εκατοντάδες ηλικιωμένοι άνθρωποι, γαντζωμένοι με το παρελθόν τους και ελάχιστοι νέοι, εμφορούμενοι με ό,τι πιο γλυκό και πατριωτικό συναίσθημα να επιχειρούν το στήσιμο μικροεπιχειρήσεων. Μέχρι και πριν δέκα μέρες το υπεραστικό ΚΤΕΛ σταμάτησε να κάνει δρομολόγια, διότι πλέον δεν βοηθάει κανείς. Κανείς, λοιπόν, δεν νοιάζεται για αυτές τις περιοχές.

Αναφέρω αυτές τις δύο συνθήκες, κύριε Υπουργέ των Εσωτερικών, διότι αφενός η ουσιαστική εξαφάνιση των ζωτικών διοικητικών πυρήνων της υπαίθρου, που αναμφισβήτητα ήταν οι κοινότητες, συνετέλεσαν στον πολλαπλασιασμό των δυσκολιών στη ζωή των κατοίκων της υπαίθρου, αφετέρου συνέβαλε και το δαιδαλώδες καθεστώς που υιοθετήθηκε για την προστασία του περιβάλλοντος, αυτό της Natura 2000 με την Οδηγία 9243 της ΕΕ, και όπως ενσωματώθηκε με τον ν.3937/2011.

Αυτός ο συνδυασμός προκάλεσε την απόλυτη παράλυση κάθε αναπτυξιακής προοπτικής στην ύπαιθρο, τουλάχιστον του νησιού μου, όχι διότι αυτό επιβάλλει το καθεστώς της Natura, αλλά επειδή η Κυβέρνηση -εγώ θα είμαι τίμιος- και οι προηγούμενες κυβερνήσεις άφησαν μόνο απαγορεύσεις και αδιαφόρησαν για το πλήθος αν όχι επιβεβλημένων δραστηριοτήτων, πάντως καθορισμένων, που θα προστάτευαν το περιβάλλον εκ του γεγονότος ότι δεν εκδόθηκαν οι κανονιστικές διατάξεις που προβλέπει ο ν.3937/2011 και φτάσαμε ως εδώ που φτάσαμε, δηλαδή στην ερημοποίηση.

Σε αυτή την περιοχή στην οποία δεν επιτρέπονται ούτε καν αγροτικές ή κτηνοτροφικές καλλιέργειες και παρά την έντονη και καθολική αντίδραση των κατοίκων και φορέων της Χίου, προκηρύξατε διεθνή διαγωνισμό για την εξόρυξη του πιο τοξικού ορυκτού, του αντιμονίου. Αυτή η περιοχή έγινε κάρβουνο, για να μη μείνει ούτε πουλί πετούμενο, όχι άνθρωπος. Και σε αυτό θα επανέλθω.

Αυτή, λοιπόν, την περιοχή, τη βόρεια Χίο, προστατευόμενη περιοχή με εθνική και ευρωπαϊκή βούλα, έκτασης περίπου 350 τετραγωνικών χιλιομέτρων, την έκανε στάχτη η ανικανότητα και η αδιαφορία της Κυβέρνησης. Στις 10 Ιουνίου ήρθε στη Χίο ο Γενικός Γραμματέας Πολιτικής Προστασίας, ο κ. Νίκος Παπαευσταθίου και προήδρευσε στο συντονιστικό για την πυροπροστασία του νησιού. Τα βρήκε όλα τόσο τέλεια που στις δηλώσεις του -υπάρχει έξαρση του βερμπαλισμού- δήλωσε ότι η Χίος αποτελεί παράδειγμα προς μίμηση.

Πριν αλέκτωρ λαλήσει, επειδή ο κύριος Γενικός τα βρήκε όλα έτοιμα, το νησί κάηκε από άκρη σε άκρη. Καταθέτω τη δήλωσή του στα Πρακτικά. Θα τα καταθέσω όλα μαζί, γιατί έχω πάρα πολλά.

Κυρίες και κύριοι συνάδελφοι, τα σοβαρά προβλήματα στην προστασία του νησιού από φωτιές και ελλείψεις της Πυροσβεστικής Υπηρεσίας τα είχαμε θέσει υπ’ όψιν της Κυβέρνησης με δύο κοινοβουλευτικές μας πρωτοβουλίες, με πρώτη ερώτηση στις 11 Μαρτίου τρέχοντος έτους και δεύτερη αμέσως μετά την πρώτη πυρκαγιά. Προφητικά λέγαμε αυτολεξεί τα εξής: Κύριοι της Κυβέρνησης, ολόκληρη την περιοχή της βόρειας Χίου καλύπτει το περιφερειακό κλιμάκιο Καρδαμύλων, που βρίσκεται στο βορειοανατολικό άκρο του νησιού. Σε περίπτωση συμβάντος, ο χρόνος ανταπόκρισης για να έρθουν από ανατολικά στα δυτικά αυτά τα δύο μικρά οχήματα είναι μία ώρα, με αποτέλεσμα όλο το βόρειο κομμάτι του νησιού να καεί.

Ουδείς απάντησε ούτε καν σε αυτή την έκκληση να λυθεί αυτό το σοβαρό πρόβλημα. Το καταθέτω και στα Πρακτικά.

Η Χίος από άκρη σε άκρη, λοιπόν, κάηκε με απόλυτη ευθύνη της Κυβέρνησης. Ιδιαίτερα στη δεύτερη εντός μηνός φωτιά καταστράφηκαν πρωτίστως, γιατί στις πολιτικές σας προτεραιότητες δεν ήταν η Χίος και δεν χωρεί συζήτηση. Μια πυρκαγιά που έκαψε το μισό νησί είχε μόνο δύο πολύ μικρών δυνατοτήτων ελικόπτερα. Το όμορφο δάσος, σπίτια, λιγοστές επιχειρήσεις, ποιμνιοστάσια, αιωνόβιοι ελαιώνες, αμπέλια, κοπάδια, αποθήκες, μελίσσια, ακόμα και το μοναδικό βενζινάδικο που είχε περιοχή δεν κατάφεραν να το σβήσουν.

Αυτό είναι το επιτελικό κράτος, αδιάφορο στην πολιτική προστασία, αδιάφορο για τη δημιουργία προσβάσιμου περιβάλλοντος που θα το προστάτευαν οι χρήστες του. Επιτελικά επικίνδυνα ανεπαρκές.

Το πρώτο πρόβλημα που παρουσιάστηκε αμέσως μετά την έκρηξη της πυρκαγιάς στη Χίο ήταν να κοπεί το ηλεκτρικό. Κατά συνέπεια, η βόρεια Χίος που υδροδοτείται από γεωτρήσεις δεν είχε νερό. Μετά, δούλεψαν οι αντλίες. Δεν υπήρχε νερό ούτε για τις αυλές, δεν υπήρχε νερό ούτε να πάρουν τα πυροσβεστικά και κάηκε το νησί. Δεν είχαμε αεροπλάνα, δεν είχαμε πυροσβεστικά εκεί την ώρα της έκρηξης της φωτιάς, δεν υπήρχε νερό. Τα αποτελέσματα τα είδαμε. Αν είχε αφεθεί η Πυροσβεστική να κάνει τη δουλειά της, οι ενδείξεις και μαρτυρίες δείχνουν ότι και αυτή η πυρκαγιά προήλθε από τον ΔΕΔΔΗΕ.

Και δεν φτάνει που πιθανό να έχει κάψει τη βόρεια Χίο η παραμέληση του δικτύου, αλλά τώρα που κάηκαν τα σπίτια και πάνε οι άνθρωποι να συνδεθούν, τους λένε «πληρώστε και τα καλώδια, αλλά και τις υπηρεσίες».

Δυόμισι μήνες, λοιπόν, μετά τη φωτιά, δεν έχει υλοποιηθεί τίποτα από την πρώτη Επιτροπή Κατσαφάδου και έρχεται η δεύτερη φωτιά και γίνεται η νέα Επιτροπή υπό τον Αντιπρόεδρο της Κυβέρνησης, τον κ. Χατζηδάκη. Νέος οδικός χάρτης.

Κύριοι, πρέπει να γνωρίζετε ότι η κοινωνία πια δεν σας πιστεύει ούτε σας εμπιστεύεται. Έχετε αφήσει ένα νησί τέτοιας έκτασης -ακούστε, κύριε Υπουργέ, σας παρακαλώ, αυτό- αυτή τη στιγμή…

**ΠΡΟΕΔΡΕΥΩΝ (Γεώργιος Λαμπρούλης):** Και να είναι το τελευταίο, κύριε Μιχαηλίδη, σας παρακαλώ.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω σε ένα λεπτό ακριβώς.

Κύριε Υπουργέ, η Χίος έχει αφεθεί -είναι βαρύ αυτό που θα πω- στους Τούρκους. Οι Τούρκοι είναι μόνο οι επισκέπτες της Χίου. Οι Τούρκοι παραβιάζουν τα χωρικά μας ύδατα για αλιεία, ραδιοφωνικούς σταθμούς ακούμε μόνο τούρκικους. Κάντε προβολή σε είκοσι-τριάντα χρόνια να δείτε αυτό το νησί, τον προστάτη του Αιγαίου.

**ΧΡΗΣΤΟΣ ΓΙΑΝΝΟΥΛΗΣ:** Κινητή τηλεφωνία;

**ΣΤΑΥΡΟΣ ΜΙΧΑΗΛΙΔΗΣ:** Κινητή τηλεφωνία μηδέν. Βόρεια Χίος, νότια Χίος κινητή τηλεφωνία δεν έχουν, γιατρούς δεν έχουν. Πυρόσβεση δεν μπορούμε να επιτύχουμε. Πείτε μου πώς θα σωθεί. Δεν έχει πατήσει κανένας επιτελικός μηχανισμός ουσιαστικός στη βόρεια Χίο.

**ΠΡΟΕΔΡΕΥΩΝ (Γεώργιος Λαμπρούλης):** Και ολοκληρώστε, κύριε Μιχαηλίδη.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω και σας λέω, κύριε Υπουργέ. Ξέρω ότι είστε καλός άνθρωπος. Ακούστε. Ένας εθνικός πραγματικά υπεύθυνος οδικός χάρτης είναι νομοθετική δέσμευση συγκεκριμένου ύψους για αποζημιώσεις, σύσταση επιτροπής σχεδιασμού και υλοποίησης προγράμματος ανασυγκρότησης της Χίου από ανεξάρτητα της πολιτικής πρόσωπα, επανεξέταση του καθεστώτος και συμπλήρωση του θεσμικού πλαισίου για το Natura...

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Μιχαηλίδη! Υπάρχει ο κοινοβουλευτικός έλεγχος. Σας παρακαλώ!

**ΣΤΑΥΡΟΣ ΜΙΧΑΗΛΙΔΗΣ:** Τελειώνω. Εκτέλεση των υφιστάμενων σχεδίων πόλεως…

**ΠΡΟΕΔΡΕΥΩΝ (Γεώργιος Λαμπρούλης):** Ζητήσατε κατ’ εξαίρεση, φτάσατε τα δέκα λεπτά…

**ΣΤΑΥΡΟΣ ΜΙΧΑΗΛΙΔΗΣ:** Πραγματικά, κύριε Πρόεδρε, σε δευτερόλεπτα…

**ΠΡΟΕΔΡΕΥΩΝ (Γεώργιος Λαμπρούλης):** Οι συνάδελφοι έδειξαν κατανόηση. Δεν βοηθάτε και εσείς, όμως!

**ΣΤΑΥΡΟΣ ΜΙΧΑΗΛΙΔΗΣ:** Εκτέλεση των υφισταμένων σχεδίων πόλεως της βόρειας Χίου, επανεξέταση του χωροταξικού σχεδιασμού, ειδικό φορολογικό καθεστώς και άμεση διακοπή για την εξόρυξη του αντιμονίου.

Ευχαριστώ όλους.

(Στο σημείο αυτό ο Βουλευτής κ. Σταύρος Μιχαηλίδης καταθέτει για τα Πρακτικά τα προαναφερθέντα έγγραφα, καθώς και ένα στικάκι, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος από την Κοινοβουλευτική Ομάδα Νίκη, ο κ. Βρεττός, μετά θα είναι η Υφυπουργός, η κ. Χαραλαμπογιάννη, ο κ. Ηλιόπουλος, Κοινοβουλευτικός, η κ. Χρηστίδου, ο κ. Κόντης, ο κ. Μπάρκας.

Κύριε Βρεττέ, έχετε τον λόγο. Γνωρίζετε ότι είναι ο μισός χρόνος.

**ΝΙΚΟΛΑΟΣ ΒΡΕΤΤΟΣ:** Σας ευχαριστώ.

Ήθελα να ξεκινήσω διαφορετικά, καθαρά πολιτικά, αλλά, βλέποντας τα πέντε άνθη, οφείλω να δηλώσω ότι πραγματικά, η απώλεια ενός συναδέλφου που δεν είχα γνωρίσει ήταν συγκλονιστική για αυτή τη θητεία, όσο επιτρέψει ο καιρός και ο λαός να βρίσκομαι στο Κοινοβούλιο, ότι εδώ καμία ασυλία δεν μετράει. Άρα, εκπροσωπώντας τους ανθρώπους που μας έστειλαν εδώ, θα πρέπει να είμαστε ακέραιοι όσον αφορά στο καθήκον μας.

Εγώ δεν είχα, όπως είπα, την τύχη να τον γνωρίσω, αλλά είχε την τύχη η οικογένειά του, η πολιτική του οικογένεια και κυρίως, η πολιτική του κοινωνία, εφόσον τον εξέλεγε τόσο ψηλά.

Ερχόμενος τώρα στην κοινοβουλευτική διαδικασία, κύριε Υπουργέ, ο λύκος και αν εγέρασε και άσπρισε το μαλλί του, μήτε τη γνώμη άλλαξε μήτε την κεφαλή του. Η ρήση αυτή του θυμόσοφου λαού ταιριάζει απόλυτα στη φιλοσοφία του υπό ψήφιση νομοσχεδίου, όπως φυσικά και στη συνοδό τροπολογία.

Θα αναφερθώ στην τροπολογία. Τώρα θυμηθήκατε τους πολύτεκνους και τους τρίτεκνους; Τώρα μάθατε πως η μη τιμαριθμοποίηση της κλίμακας φορολόγησης των εισοδημάτων πετά τους πολύτεκνους από τα επιδόματα, τα τόσο αναγκαία για τη διαβίωση τους; Τώρα καταλάβατε, στην εποχή ιδιαίτερα της μεγάλης ακρίβεια που εσείς κυνικά έχετε επιβάλει, πως είναι αυτονόητη η ρύθμιση της συνυπηρέτησης των συζύγων στις πολύτεκνες και τρίτεκνες οικογένειες; Είναι μια διάταξη, μάλιστα, μη δημοσιονομικού χαρακτήρα, με πολλαπλές θετικές επιδράσεις στις τοπικές κοινωνίες και κυρίως, στην ελληνική οικονομία. Τώρα, ύστερα από έξι χρόνια διακυβέρνησης, μετά από τη δημοσκοπική κατάρρευσή σας και ενόψει ΔΕΘ, ανακαλύψατε τη συμβολή των ανθρώπων που πιστεύουν στην ιερότητα του μυστηρίου του γάμου και στη σπουδαιότητα του θεσμού της οικογένειας, στη φυσική και κανονική της εκδοχή;

Είναι βέβαιο, όμως, πως η ρύθμιση της συνυπηρέτησης των πολυτέκνων και τριτέκνων είναι το αμπαλάζ της τροπολογίας και αναφέρομαι στο άρθρο 5, δηλαδή το άρθρο που στην ουσία αναφέρεται στη συγκάλυψη της ληστείας των επιδοτήσεων του ΟΠΕΚΕΠΕ. Αυτό, όμως, που δεν περίμενα ήταν την παρουσίαση του άρθρου 5 να την κάνει ο ίδιος ο Υπουργός, ο κ. Τσιάρας. Ο ίδιος ο Υπουργός που δεν υπέγραψε το παράνομο αίτημα απόσπασης στην Ευρωπαϊκή Εισαγγελία κάποιας υπαλλήλου-κλειδί στην απάτη του ΟΠΕΚΕΠΕ, ιδίως στην απάτη του ΟΠΕΚΕΠΕ αυτή που ακόμα δεν έχει συζητηθεί, της δεύτερης περιόδου, έρχεται τώρα με αυτή την τροπολογία, ο κ. Τσιάρας, να τη φυγαδεύσει στην Ευρώπη. Ο ίδιος Υπουργός που αρνήθηκε να συναινέσει στην εισήγηση Φλωρίδη για απόσπαση, έρχεται τώρα να της κουνήσει το μαντήλι για να μην καταθέσει στην Εξεταστική, εξασφαλίζοντας η Κυβέρνηση τη σιωπή της και εκείνη πιθανόν την απαλλαγή των ποινικών ευθυνών.

Κύριε Υπουργέ, είναι αλήθεια ότι η δημόσια διοίκηση στη χώρα μας εμφανίζει διαχρονικά ελλείμματα και σοβαρές παθογένειες που την καθιστούν αναποτελεσματική και δυσλειτουργική. Η εκτεταμένη διαφθορά στον δημόσιο τομέα -απότοκος όμως του πελατειακού συστήματος που ευνοεί την αναξιοκρατία, την έλλειψη ελέγχων και καταλήγει στην προστασία των επίορκων- αποτελεί το μεγαλύτερο πρόβλημα της δημόσιας διοίκησης στη χώρα μας και αποτελεί τη θεσμική παθογένεια της πολιτικής εξουσίας.

Αυτή η θεσμική παθογένεια είναι τόσο καταστροφική, όπως αποδεικνύεται στην κλοπή των επιδοτήσεων του ΟΠΕΚΕΠΕ, έως και απροκάλυπτα εγκληματική όπως τραγικά συνέβη στο έγκλημα των Τεμπών. Με μια διαφορά όμως. Δεν δημιουργήθηκε νομοτελειακά και δεν αναπτύχθηκε από τους εργαζόμενους στο Δημόσιο. Δημιουργήθηκε, αναπτύχθηκε και χρησιμοποιήθηκε από το διεφθαρμένο πολιτικό σύστημα, όπως εξελίχθηκε συστηματικά και απεριόριστα, ακόμη και την τρέχουσα περίοδο, σε όλη τη Μεταπολίτευση. Εξαιρούνται μεμονωμένες προσπάθειες, όπως ο νόμος-Πεπονή για το ΑΣΕΠ, που τελικά σύντομα υπονομεύθηκαν και καταστρατηγήθηκαν.

Η ανάγκη μεταρρύθμισης του δημοσίου τομέα, δυστυχώς, δεν είναι αυτονόητη έννοια, απλά διαρκώς χρησιμοποιείται ως αφήγημα, προκειμένου να μπορέσει να ανταποκριθεί στις σύγχρονες απαιτήσεις μιας συνεχούς εξελισσόμενης τεχνολογικής επανάστασης, η οποία, δυστυχώς, δεν φτάνει στον πολίτη. Και ακόμα δυσχερέστερα εξακολουθεί να αποτελεί αίτημα της σημερινής κοινωνίας και των πολιτών της ο εκσυγχρονισμός λειτουργίας και η αποτελεσματικότητα του δημόσιου τομέα.

Το μεγάλο ζητούμενο για μια ουσιαστική μεταρρύθμιση του δημόσιου τομέα, είναι να καταστεί πιο σύγχρονος, πιο αποδοτικός, πιο αποτελεσματικός, χωρίς τη γραφειοκρατία που εσείς εισάγετε, τη λεγόμενη «νέα ψηφιακή γραφειοκρατία», και φυσικά με ανθρωποκεντρικό χαρακτήρα και λογοδοσία και διαφάνεια. Θα περιμέναμε από την Κυβέρνηση να φέρει ένα νομοσχέδιο με αυτές τις σκέψεις, που θα οδηγούσε σε ριζικές αλλαγές λειτουργίας της δημόσιας διοίκησης και φυσικά στη βέλτιστη διαχείριση του ανθρώπινου δυναμικού.

Όμως, αντί αυτών, η Κυβέρνηση έφερε ένα ακόμα νομοσχέδιο για ψήφιση τιμωρητικής, φοβικής και εκδικητικής προσέγγισης, με πληθώρα διατάξεων για την αναμόρφωση του δημόσιου τομέα, και μάλιστα με εσπευσμένο τρόπο. Πρόκειται για ένα νομοσχέδιο που, λόγω της αποσπασματικότητας των διατάξεών του, παραβιάζει ευθέως, κατά τη δική μας κρίση, την αρχή της καλής νομοθέτησης. Είναι συνήθης η τακτική σας να φέρνετε νομοσχέδια για ψήφιση με τη διαδικασία, δήθεν, fast track ή επείγοντος και με σύντομες προθεσμίες χρόνου συζήτησης στις Επιτροπές και στην Ολομέλεια και με τροπολογίες, όπως αυτή που αναφέρθηκα, της τελευταίας στιγμής, γεγονός που αποβαίνει σε βάρος της ποιότητας της σωστής και της καλής νομοθέτησης. Η καλή νομοθέτηση δεν αποτελεί μόνο προϋπόθεση της λειτουργίας του Κοινοβουλίου, αλλά συντελεί στην εδραίωση του δημοκρατικού πολιτεύματος, κάτι που, δυστυχώς, η Κυβέρνηση δείχνει να αγνοεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και επειδή είπα κάποια πράγματα εισαγωγικά, θα κάνω κάποιους σχολιασμούς για να μην πάρω τον χρόνο των συναδέλφων.

Παράλληλα, όμως, το νομοσχέδιο με τις διατάξεις για τα πειθαρχικά παραπτώματα ερμηνευτικά έρχεται σε αντίθεση με θεμελιώδη συνταγματικά δικαιώματα, όπως αυτό της συνδικαλιστικής ελευθερίας και της ελευθερίας της έκφρασης. Ταυτόχρονα, το υπό συζήτηση νομοσχέδιο δεν αντιμετωπίζει τις χρόνιες παθογένειες της δημόσιας διοίκησης, ούτε φυσικά και της κακοδιοίκησης. Δεν αντιμετωπίζει ούτε επιλύει το έλλειμμα συντονισμού των δημοσίων υπηρεσιών, την υποστελέχωση του δημόσιου τομέα, τη μη βέλτιστη στελέχωση των δημοσίων υπηρεσιών, τα φαινόμενα διαφθοράς και δεν καταπολεμά τη γραφειοκρατία και την έλλειψη αξιοκρατίας.

Το νομοσχέδιο προβλέπει νέες αυστηρές ποινές. Ενώ η εισαγωγή και η διατήρηση αυτών με μειώσεις στις πειθαρχικές διαδικασίες εγκυμονεί σοβαρούς κινδύνους αυθαίρετων διώξεων των υπαλλήλων. Επίσης, δεν προβλέπει έναν διαφανή μηχανισμό διαχείρισης των πειθαρχικών παραπτωμάτων. Είναι πρακτικά η παραδοχή της αδυναμίας σας να αντιμετωπίζετε τα προβλήματα της κοινωνίας, για αυτό νομοθετείτε τον «βούρδουλα» σε κάθε έντιμο δημόσιο υπάλληλο που τιμά τον όρκο του και υπηρετεί το δημόσιο συμφέρον. Ως προς τον στόχο του νομοσχεδίου που είναι ο συγχρονισμός του δημοσίου τομέα και των διοικητικών διαδικασιών, η έννοια εκσυγχρονισμός έχει κακοποιηθεί. Ποιο είναι το ζητούμενο;

Εμείς δηλώνουμε την αντίθεσή μας στο προτεινόμενο σχέδιο νόμου, γιατί δεν αντιμετωπίζει επιτυχώς τα πραγματικά προβλήματα του Δημοσίου και των υπηρεσιών των ΟΤΑ. Το πειθαρχικό δίκαιο, όπως επιχειρείται να απορυθμιστεί και όχι να μεταρρυθμιστεί, δεν θα λύσει προβλήματα, απλά θα μετακυλήσει τις ευθύνες του στους κακοπληρωμένους δημοσίους υπαλλήλους που ζητούν και διεκδικούν -και είναι δίκαιο να έχουν- τον δέκατο τρίτο και δέκατο τέταρτο μισθό, ενώ παράλληλα δεν εγγυάται τη λειτουργική αυτοτέλεια, τον σεβασμό στα δικαιώματα του υπαλλήλου και του πολίτη.

Ενδεικτική περίπτωση άλλωστε της ασέβειας προς τα πρόσωπα και τα δικαιώματα των εργαζομένων στο δημόσιο, αποτελεί η σύνταξη του άρθρου 6 σχετικά με τον χρόνο αναστολής άσκησης καθηκόντων και αργίας που δεν υπολογίζεται για προαγωγή. Μια ρύθμιση εκδικητική που αναπόφευκτα θυμίζει τη μεγάλη αδικία που υπέστησαν, και εξακολουθούν να αντιμετωπίζουν, οι δημόσιοι λειτουργοί και υπάλληλοι στον χώρο της υγείας και της κοινωνικής πρόνοιας που επέλεξαν να μην εμβολιαστούν κατά του covid-19, παρότι, όμως, δικαιώθηκαν από τα δικαστήρια για την παράνομη και αντισυνταγματική επιβολή του επαχθούς μέτρου της αναστολής εργασίας λόγω μη εμβολιασμού.

Παρά ταύτα ακόμα δεν έχουν λάβει, στις περισσότερες περιπτώσεις, τα κλιμάκια και τις προαγωγές που τους αναλογούν, γιατί οι διορισμένες διοικήσεις, αντί να ασχολούνται με την αναβάθμιση των υπηρεσιών υγείας των νοσοκομείων, εξακολουθούν να αντιμετωπίζουν τους μήνες της παράνομης αναστολής ως μήνες μη υπηρεσίας. Αυτή η εμμονή σας να μην συμμορφώνεστε ούτε στις δικαστικές αποφάσεις, φανερώνει και τον τρόπο με τον οποίο ασκείτε την εξουσία, χωρίς κανόνες και συνταγματικά όρια, χωρίς έλεγχο, χωρίς σεβασμό στη διάκριση των εξουσιών.

Εμείς στο Δημοκρατικό Πατριωτικό Κίνημα - ΝΙΚΗ θεωρούμε ότι μια μεταρρυθμιστική παρέμβαση θα πρέπει να οδηγεί σε άμεσα και απτά αποτελέσματα στην κοινωνία. Σαφώς και με το παρόν νομοσχέδιο επιχειρείτε απορρύθμιση της δημόσιας διοίκησης με τους όρους που εσείς τοποθετήστε, γιατί δεν δείχνει να σχεδιάστηκε με γνώμονα τη βελτίωση και τη λειτουργικότητα, δεν δείχνει να σχεδιάστηκε με γνώμονα τη δημιουργία ενός αποτελεσματικού δίκαιου και σύγχρονου συστήματος απονομής της πειθαρχικής δικαιοσύνης μέσω ενός διαφανούς μηχανισμού πρόβλεψης πειθαρχικών παραπτωμάτων από υπαλλήλους. Δείχνει να σχεδιάστηκε να υπηρετεί τον έλεγχο και την υποταγή των δημοσίων υπαλλήλων.

Νομοθετήσατε έως τον Δράκοντα, όμως αυτό να γνωρίζετε ότι ιστορικά δεν καταλήγει σε happy end. Δεν συντελεί το νομοσχέδιο στην πρόοδο, στην ανάπτυξη και στη σύγκριση με τον ευρωπαϊκό μέσο όρο, αλλά οδηγεί στην οπισθοδρόμηση, στην απο-ανάπτυξη, στην απόκλιση και στη γενικευμένη καταστολή σε κάθε φωνή της κοινωνίας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η Υφυπουργός Εσωτερικών κυρία Βιβή Χαραλαμπογιάννη.

**ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Ευχαριστώ πολύ, κύριε Πρόεδρε.

Θα μου επιτρέψετε να πω ότι το χαμόγελο, η πάντα καλή πρόθεση, η ευγένεια και η αγωνιστικότητα του Απόστολου Βεσυρόπουλου θα λείψει σε όλους μας. Και φάνηκε σήμερα από τα λόγια όλων των παρατάξεων εδώ στην Αίθουσα.

Κυρίες και κύριοι Βουλευτές, με το παρόν νομοσχέδιο επιχειρούμε τη συνολική αναμόρφωση του πλαισίου για την απονομή πειθαρχικής δικαιοσύνης στη δημόσια διοίκηση. Τι σημαίνει ωστόσο αναμόρφωση; Αναμόρφωση για εμάς είναι δύο πράγματα. Αφενός εκσυγχρονισμός και αφετέρου συγχρονισμός με την κοινωνία. Και εξηγούμαι.

Αυτό το νομοσχέδιο που φέρνουμε σήμερα προς ψήφιση είναι προϊόν της διοικητικής εμπειρίας έως σήμερα. Και εξηγούμαι. Ποια είναι αυτή; Έχοντας διαπιστώσει ότι υπήρχε ένα τεράστιο έλλειμμα πραγματικής πληροφόρησης σχετικά με τα πειθαρχικά -να ενημερώσω εδώ την Αίθουσα ότι η πάγια πρακτική ήταν κάθε έξι μήνες ή κάθε έναν χρόνο συγκεντρώνονταν, σε άσχετα χρονικά σημεία μέσα στο έτος, στοιχεία στατιστικά από τα πειθαρχικά συμβούλια. Αυτό τι σημαίνει; Σημαίνει ότι δεν υπήρχε καμία πρόθεση για παρέμβαση και πολιτική απόφαση για λήψη απόφασης εάν υπήρχε κάποια καθυστέρηση ή όχι. Κανείς δεν ενδιαφέρονταν δηλαδή για το πού βρισκόμαστε στην απονομή της πειθαρχικής δικαιοσύνης- το 2021, λοιπόν, για πρώτη φορά, σε συνέχεια νομοθετικής μας πρωτοβουλίας, με την Εθνική Αρχή Διαφάνειας δημιουργήσαμε την ψηφιακή πλατφόρμα «e-Peitharxika». Εκεί αποτυπώθηκε πλήρως και ευκρινώς το τοπίο. Και είναι σε δημόσια θέα. Μπορούν όλοι οι πολίτες της χώρας να το επισκεφτούν.

Τι είδαμε, λοιπόν, εκεί; Είδαμε ότι ο μέσος χρόνος της απονομής της πειθαρχικής δικαιοσύνης κυμαινόταν μεταξύ τριών και πέντε ετών. Έως τα τέλη του Δεκεμβρίου, όπως είπε και ο Κοινοβουλευτικός μας Εκπρόσωπος και η εισηγήτρια μας, εκκρεμούσαν 2.300 πειθαρχικές υποθέσεις στα πρωτοβάθμια και πάνω από 150 στο δευτεροβάθμιο.

Οι υποθέσεις, λοιπόν, λίμναζαν, οι υπάλληλοι ανέμεναν την όποια έκβαση χωρίς καμία όχληση μέχρις ότου να τελεσιδικήσει η υπόθεσή τους στα ποινικά δικαστήρια, εάν είχαμε υπόθεση βεβαίως που είχε και αντίστοιχο ποινικό σκέλος. Και οι πολίτες τι έκαναν; Παρακολουθούσαν μια κατάσταση πολυετούς εκκρεμότητας που έμενε τελικά σε ατιμωρησία.

Και σε αυτό το αίσθημα της ατιμωρησίας θεωρώ ότι έχει διαχυθεί η δεσπόζουσα εντύπωση στην ελληνική κοινωνία για δύο πράγματα: Ότι δεν υπάρχει εμπιστοσύνη απέναντι στους θεσμούς και το δεύτερο είναι να παγιώνεται σταθερά η εντύπωση ότι ο επίορκος υπάλληλος πέφτει στα μαλακά και, παράλληλα, η συμμετοχή των αιρετών στα πρωτοβάθμια κυρίως συμβούλια είχε εμπεδώσει μια ψευδοκουλτούρα, αν μου επιτρέπετε, αλληλεγγύης στην υπαλληλία.

Μπροστά σε αυτή την κατάσταση εμείς έπρεπε να επιλέξουμε αν θα ακολουθήσουμε την αδράνεια ή τη δράση και επιλέγουμε το δεύτερο χωρίς να λάβουμε υπ’ όψιν μας το πολιτικό κόστος, γιατί εργαζόμαστε συστηματικά για τη βελτίωση των όρων εξυπηρέτησης του πολίτη, αλλά και για την ολιστική αναβάθμιση του δημόσιου τομέα στον εικοστό πρώτο αιώνα.

Σχεδιάζαμε, λοιπόν, ένα νέο συνεκτικό θεσμικό πλαίσιο με σαφείς εγγυήσεις ασφάλειας, αλλά και δυνατότητες τεχνικές και νομικές, που επιτρέπουν αφενός την επίσπευση της απονομής της πειθαρχικής δικαιοσύνης και αφετέρου την εισαγωγή νέων εργαλείων, προκειμένου η διαδικασία να εξελίσσεται διάφανα και αντικειμενικά.

Για την επίτευξη των παραπάνω στόχων αλλάζουμε πλήρως το σχήμα της απονομής της πειθαρχικής δικαιοσύνης και σε αυτή την προσπάθεια πολύτιμος αρωγός της πολιτείας στέκεται το Νομικό Συμβούλιο του Κράτους.

Θεσπίζουμε, λοιπόν, ένα νέο συλλογικό πειθαρχικό όργανο, το Πειθαρχικό Συμβούλιο Ανθρώπινου Δυναμικού Δημόσιου Τομέα, το οποίο θα αποτελείται αποκλειστικά από εξήντα νομικούς λειτουργούς του Συμβουλίου του Κράτους. Για πρώτη φορά -αυτό είναι πάρα πολύ κρίσιμο για την επιτάχυνση, είναι η τεράστια διαφοροποίηση με το προηγούμενο συλλογικό όργανο- θα είναι πλήρους και αποκλειστικής απασχόλησης και πρωτίστως, βέβαια, να επισημάνουμε εδώ -και νομίζω ότι δεν χωρεί αμφιβολία γι’ αυτό- ότι τα μέλη του Νομικού Συμβουλίου του Κράτους διαθέτουν και τον επαγγελματισμό και την απαραίτητη εξειδίκευση και νομική κατάρτιση για να φέρουν σε πέρας αυτό το έργο έχοντας απόλυτα εχέγγυα της αμεροληψίας και της αντικειμενικότητας.

Άρα, απαντάμε δραστικά τόσο στην επιτάχυνση του ρυθμού της απονομής της πειθαρχικής δικαιοσύνης όσο και στη διασφάλιση της διαδικασίας, ώστε να εξελίσσεται σε ένα καθεστώς απόλυτης διαφάνειας και αντικειμενικότητας.

Άρα, στην πράξη διευρύνουμε και αναβαθμίζουμε τη συμμετοχή του Νομικού Συμβουλίου του Κράτους στη διαδικασία της απονομής της πειθαρχικής δικαιοσύνης χωρίς ταυτόχρονα να στερούμε από τον υπάλληλο τη δυνατότητα συνδρομής του για την υπεράσπισή του από τα αρμόδια συνδικαλιστικά όργανα.

Μια μικρή διευκρίνιση να κάνω για το ζήτημα των προσλήψεων, γιατί ακούστηκε αυτό πολύ έντονα μέσα στην Αίθουσα και λυπάμαι που ακούγονται αυτά τα πράγματα εδώ. Κατ’ αρχήν, να πω στον κ. Χρηστίδη ότι δεν θα έχουμε δεκαπέντε. Το δεκαπέντε είναι το μεταβατικό σχήμα. Δεύτερον, επαναλαμβάνω είναι για εξήντα μέλη.

Και σε ό,τι αφορά τη στελέχωση του Νομικού Συμβουλίου του Κράτους να ενημερώσω ότι σταθερά τα τελευταία πέντε χρόνια σε ό,τι αφορά όσους νομικούς συμβούλους οποιουδήποτε βαθμού συνταξιοδοτούνται δίνουμε αντίστοιχο αριθμό θέσεων, όπερ σημαίνει φέτος για το 2026 τριάντα επτά συνταξιοδοτήθηκαν, τριάντα επτά το Νομικό Συμβούλιο θα προσλάβει. Πάνω σε αυτό το νούμερο προστίθενται οι εξήντα, οι οποίοι θα έχουν αποκλειστική απασχόληση σε αυτό το σχήμα. Βεβαίως, οι εξετάσεις του Νομικού Συμβουλίου του Κράτους είναι απολύτως διαφανείς και παρακαλώ πάρα πολύ να ενημερωθεί το Σώμα για αυτό με όποιο τρόπο επιθυμεί. Εννοώ αν χρειάζεται να γίνει κοινοβουλευτικός έλεγχος. Νομίζω ότι δεν έχει τεθεί ποτέ ζήτημα για τις εξετάσεις που γίνονται στο Νομικό Συμβούλιο του Κράτους για το ζήτημα των προσλήψεών του.

Συνεχίζω με τα του νομοσχεδίου. Ταυτόχρονα, ενισχύουμε τον θεσμό της απονομής της πειθαρχικής δικαιοσύνης και με σύγχρονα ψηφιακά εργαλεία με ζητούμενο να βελτιώσουμε άμεσα σε καιρούς τεχνητής νοημοσύνης την οργάνωση, τη διαχείριση και την παρακολούθηση των πειθαρχικών υποθέσεων, δημιουργώντας το κατάλληλο περιβάλλον και υλικοτεχνικά, ώστε η διαδικασία να μπορεί να εξελιχθεί και ψηφιακά, δηλαδή τάχιστα, χωρίς την παραμικρή υπόνοια παρεμβάσεων ή αλλοιώσεων στα επιμέρους στάδιά της.

Καταργούμε, λοιπόν, τα περιττά στάδια και εισάγουμε ένα νέο πληροφοριακό σύστημα, όπως και εφαρμογές τηλεματικής για την εξ αποστάσεως πρόοδο των εργασιών του νέου πειθαρχικού.

Εκτός από το ζητούμενο, βεβαίως, της επιτάχυνσης, βασική επιδίωξη της νομοθετικής μας πρωτοβουλίας αποτελούν ο εξορθολογισμός και ο εκσυγχρονισμός του νομικού πλαισίου. Για τον λόγο αυτό επικαιροποιούμε τον κατάλογο των πειθαρχικών παραπτωμάτων, ώστε να συμπεριλάβουμε σύγχρονα κοινωνικά φαινόμενα, όπως καταστάσεις βίας και παρενόχλησης στην εργασία, προσθέτουμε νέες πειθαρχικές ποινές, όπως η αφαίρεση μισθολογικών κλιμακίων, προκειμένου να υπάρχει μεγαλύτερη ευχέρεια ανάλογα με το παράπτωμα, προβλέπουμε νέα ποινικά αδικήματα ως κωλύματα διορισμού και λόγους έκπτωσης, για πρώτη φορά θεσπίζουμε την προστασία μαρτύρων δημοσίου συμφέροντος από πειθαρχικές διώξεις και θέτουμε σαφείς προθεσμίες για κάθε στάδιο της νέας διαδικασίας.

Γίνεται αντιληπτό θεωρώ ότι η διάθεσή μας είναι αμιγώς μεταρρυθμιστική και καθόλου τιμωρητική και αυτό το αποδεικνύουμε με πράξεις, που η συντριπτική πλειοψηφία των δημοσίων υπαλλήλων δίνει ψήφο εμπιστοσύνης στην αλλαγή αυτή. Αν δεν υπηρετούσαμε αυτό τον σκοπό, πρέπει να γίνει κατανοητό ότι δεν θα εγκρίναμε την προηγούμενη πενταετία εκατόν έντεκα χιλιάδες νέες προσλήψεις σε όλους τους τομείς, τους κρίσιμους τομείς του δημοσίου, δεν θα εκπαιδεύαμε μαζικά σε σύγχρονα γνωστικά αντικείμενα τους δημοσίους υπαλλήλους. Αυτή τη στιγμή που μιλάμε τα τελευταία δύο χρόνια μέσω του ΕΚΔΔΑ έχουν γίνει εκατόν ενενήντα χιλιάδες εκπαιδεύσεις. Δεν θα είχαμε θεσπίσει για πρώτη φορά σύστημα μπόνους ούτε θα είχαμε προχωρήσει σε αυξήσεις συνολικά των αποδοχών τους.

Την ίδια στιγμή γίνεται ένας λόγος για ποινικοποίηση της συνδικαλιστικής δράσης με αφορμή την καθιέρωση της άρνησης της συμμετοχής στην αξιολόγηση ως πειθαρχικό παράπτωμα. Θα ήθελα να το καταστήσω σαφές. Πρώτον, δεν αλλάζει τίποτα σε σχέση με την προστασία της συνδικαλιστικής δράσης, αλλά, από την άλλη πλευρά, δεν θα μπορούσαμε να παραβλέψουμε ότι η συμμετοχή στην αξιολόγηση συνιστά υποχρέωση των υπαλλήλων από την οποία δεν μπορούν να απέχουν και, μάλιστα, σε μια αξιολόγηση που έχει καθαρά βελτιωτικό και εξελικτικό χαρακτήρα για τους ίδιους και όχι ευχολόγια των 47% αρίστων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Ελάχιστη ανοχή ζητώ, κύριε Πρόεδρε. Συγνώμη.

Συνεπώς, οι προωθούμενες αλλαγές αποβλέπουν σε ένα και μόνο σκοπό, να αντιμετωπιστεί μετωπικά η παγίωση μιας εντύπωσης ατιμωρησίας στο δημόσιο, γιατί η εντύπωση αυτή έπληττε τόσο τη σχέση κράτους-πολίτη όσο και την εύρυθμη λειτουργία του ίδιου του δημοσίου, γιατί αυτή η ατιμωρησία είναι που διαρρηγνύει τον κοινωνικό ιστό.

Πρέπει να προλαμβάνουμε, λοιπόν, καταστάσεις και όχι να σπεύδουμε εκ των υστέρων να επιβάλλουμε τιμωρητικά μέτρα, γιατί αν ευσταθούσαν αυτοί οι ισχυρισμοί, δεν θα θεσπίζαμε για πρώτη φορά εργαλεία, όπως είναι ο θεσμός της πειθαρχικής συνδιαλλαγής και μπορεί να εφαρμοστεί σε πολύ συγκεκριμένες περιπτώσεις πειθαρχικών παραπτωμάτων που δεν επισύρουν την ποινή της οριστικής παύσης. Συνεπώς, δημιουργούμε νέες διαδικασίες που διευκολύνουν τη διευθέτηση των υποθέσεων.

Γίνεται, λοιπόν, κατανοητό ότι η πειθαρχική Δικαιοσύνη στο δημόσιο αποκτά πλέον μια τυποποιημένη μορφή, ισχυρά εχέγγυα για την επιτάχυνση έκδοσης των αποφάσεων και, πάνω απ’ όλα, αδιαμφισβήτητες δικλείδες ασφαλείας, προκειμένου να μην αδικηθεί κανένας δημόσιος υπάλληλος, αλλά ταυτόχρονα να μην αδικείται και η πλειοψηφία του προσωπικού του δημοσίου παρακολουθώντας τη χρονοτριβή να λειτουργεί υπέρ κάποιων λίγων επίορκων συναδέλφων τους.

Κυρίες και κύριοι Βουλευτές, το συγκεκριμένο νομοσχέδιο και η διάθεσή μας φυσικά είναι βελτιωτική, είναι εκσυγχρονιστική και προωθητική. Αυτή η αντίληψη διαπερνά όλο το νομοσχέδιο. Ανάμεσα στις διατάξεις περιλαμβάνεται και ο φορέας της εξωστρέφειας που ιδρύουμε επιχειρώντας να κεφαλαιοποιήσουμε την εμπειρία των διοικητικών μεταρρυθμίσεων, τις οποίες η χώρα μας έχει φέρει σε πέρας με επιτυχία τα προηγούμενα χρόνια. Σήμερα το ελληνικό δημόσιο ανήκει στον στενό πυρήνα εκείνων των χωρών της Ευρωπαϊκής Επιτροπής που πρωτοπορούν και καινοτομούν στη δημόσια διοίκηση. Είναι αυτές οι συλλογικές εθνικές κατακτήσεις πάνω στις οποίες επιχειρούμε να χτίσουμε αυτό τον νέο φορέα, το Νομικό Πρόσωπο Ιδιωτικού Δικαίου, για την παροχή εμπειρογνωμοσύνης και τεχνικής βοήθειας σε θέματα διοικητικής μεταρρύθμισης, στα οποία αναμφισβήτητα η χώρα μας τα τελευταία χρόνια έχει αποκτήσει ιδιαίτερη εμπειρία. Το νομικό πρόσωπο αυτό θα αξιοποιήσει το σύνολο των διαθέσιμων χρηματοδοτικών εργαλείων, συγχρηματοδοτούμενων και διεθνών, για την υλοποίηση έργων τεχνικής βοήθειας είτε στο εσωτερικό είτε στο εξωτερικό.

Να πω –γιατί ειπώθηκε και αυτό- ότι θα δημιουργήσει στρατηγικά οφέλη για τη χώρα, καθώς θα υποβληθεί σε ολοκληρωμένη αξιολόγηση κατά πυλώνες, ώστε να διασφαλιστούν πλήρως οι όροι της διαφάνειας, λογοδοσίας, αντικειμενικότητας και υψηλής ποιότητας ως προς τη λειτουργία, προκειμένου να έχει τη δυνατότητα να λειτουργεί ως φορέας υλοποίησης έργων της Ευρωπαϊκής Επιτροπής.

Άρα, ο νέος φορέας θα αξιοποιήσει την τεχνογνωσία έμπειρων και ικανών υπαλλήλων του δημοσίου και του ιδιωτικού τομέα, ούτως ώστε όλη αυτή η σωρευμένη εμπειρία από τα χρόνια και τις κρίσεις να αξιοποιηθεί.

Αντανακλά, λοιπόν, αυτός ο νέος φορέας αυθεντικά την αντίληψή μας για ένα Ελληνικό Δημόσιο και αναδεικνύει πολλαπλά το έργο που έχει παραχθεί στον τομέα των διοικητικών μεταρρυθμίσεων από φορείς και πολλές δράσεις με σημαντικό έργο, όπως το ΕΚΔΔΑ στο πεδίο των καταρτίσεων, γιατί αυτό πρέπει να διαχωριστεί. Άλλο το κομμάτι του φορέα της εξωστρέφειας και άλλο αυτό που κάνει το ΕΚΔΔΑ. Το ΕΚΔΔΑ θα είναι μέρος της προσπάθειας και φυσικά δεν καταργείται.

Πιστεύουμε, λοιπόν, αποδεικνύουμε με πράξεις και εμπιστευόμαστε την υψηλή υπεραξία της ελληνικής δημόσιας διοίκησης και κυρίως την υψηλή υπεραξία του προσωπικού της τόσο ως προς το παραγόμενο αποτέλεσμα όσο και για τις υπηρεσίες που προσφέρει το Δημόσιο στους πολίτες.

Το νομοσχέδιο δεν επικεντρώνεται μόνο σε αυτά, αλλά και σε δύο πολύ σημαντικές διατάξεις.

Μισή φράση και θερμές ευχαριστίες για τους Βουλευτές μας για την άψογη συνεργασία. Δεν θα μπορούσε το Υπουργείο Εσωτερικών να παρακολουθεί μόνο τις διεθνείς και τις τεχνολογικές εξελίξεις. Παρακολουθούμε και την καθημερινότητα προφανώς των πολιτών. Οι αριθμοί είναι αμείλικτοι σε σχέση με τη δημογραφική κρίση και τα φαινόμενα ερήμωσης, το είπαν εδώ και οι Βουλευτές.

Επομένως, εστιάζουμε στην ενίσχυση της στελέχωσης των υπηρεσιών τόσο της Περιφερειακής Ενότητας του Έβρου όσο και της Δυτικής Μακεδονίας. Ειδική μέριμνα για διευκολύνσεις στην κινητικότητα, για μείωση του χρόνου βαθμολογικής προαγωγής, για προσαύξηση των αδειών κανονικής άδειας και δεν σταματάμε φυσικά εδώ.

Η δεύτερη διάταξη η οποία έχει ιδιαίτερη σημασία να αναφέρουμε είναι αυτή που αναφέρθηκε και νωρίτερα σε ό,τι αφορά την προστασία της οικογενειακής ζωής. Για πρώτη φορά με νομοθετική ρύθμιση δημιουργείται για τους τρίτεκνους και τους πολύτεκνους ένα ευνοϊκό πλαίσιο για τη συνυπηρέτηση υπαλλήλων του δημοσίου με τον ιδιωτικό τομέα. Αυτό δεν είχε ξαναγίνει ποτέ.

Να εκφράσω θερμές ευχαριστίες στην εισηγήτριά μας, στον Κοινοβουλευτικό μας Εκπρόσωπο, σε όλους τους Βουλευτές μας, στον Υπουργό μας, βεβαίως, στο επιτελείο όλο που έχει κουραστεί πολύ για αυτό το νομοσχέδιο.

**ΚΩΝΣΤΑΝΤΙΝΟΣ ΜΠΑΡΚΑΣ:** Σε όλους, εντάξει! Έναν έναν!

**ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Να μην ευχαριστήσουμε και τις υπηρεσίες μας, κύριε Μπάρκα, οι οποίες συνέδραμαν, το Νομικό Συμβούλιο του Κράτους και το ΣτΕ;

Θεωρώ ότι με αυτόν τον τρόπο το Δημόσιο αλλάζει -κύριε Μπάρκα, λυπάμαι που στεναχωριέστε για αυτό- αλλάζει η κουλτούρα των υπαλλήλων και η οπτική των πολιτών στις παρεχόμενες υπηρεσίες.

**ΚΩΝΣΤΑΝΤΙΝΟΣ ΜΠΑΡΚΑΣ:** Κυρία Υπουργέ, εδώ έχουν οι Βουλευτές τον πρώτο λόγο! Είναι ο χρόνος των Βουλευτών!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, παρακαλώ! Ολοκλήρωσε η Υπουργός!

**ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Ευχαριστώ θερμά για την προσοχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Επόμενος ομιλητής ο Κοινοβουλευτικός Εκπρόσωπος από τη Νέα Αριστερά, ο κ. Ηλιόπουλος. Μετά τον κ. Ηλιόπουλο ακολουθεί η κ. Χρηστίδου, ο κ. Κόντης και ο κ. Μπάρκας.

Έρχεται η σειρά σας, κύριε Μπάρκα.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θέλω να ξεκινήσω και εγώ εκφράζοντας τα ειλικρινή μου συλλυπητήρια για την απώλεια ενός καλού συναδέλφου, τα ειλικρινή μου συλλυπητήρια και στην οικογένειά του και στην πολιτική του οικογένεια και προφανώς, να ευχηθούμε δύναμη και κουράγιο στους ανθρώπους του.

Έρχομαι τώρα στα του νομοσχεδίου. Θέλω να είμαι πολύ καθαρός. Υπάρχει ένα πράγμα για το οποίο αξίζουν άπειρα μπράβο σε αυτήν την Κυβέρνηση: Το θράσος που έχετε τα ξεπερνάει όλα. Άκουσα πριν λίγο και δεν πίστευα στα αυτιά μου τη φράση από την Υφυπουργό «η ατιμωρησία διαρρηγνύει τον κοινωνικό ιστό» και το λένε –ποιοι;- αυτοί που ντράπηκαν να είναι στην Αίθουσα της Ολομέλειας -δεν έχει ξανασυμβεί αυτό, η Πλειοψηφία να ντρέπεται να είναι στην Αίθουσα της Ολομέλειας- για να μην έχετε καμία διαρροή για τον Αυγενάκη και τον Βορίδη. Και έρχεστε εδώ και μιλάτε για ατιμωρησία! Ξεπερνάτε το θράσος, λέγοντας ότι φέρνετε προστασία μαρτύρων δημοσίου συμφέροντος.

Ξέρετε πώς έπρεπε να λέτε αυτό το νομοσχέδιο, ποιος έπρεπε να είναι ο τίτλος; «Διοίκηση ΟΠΕΚΕΠΕ για ένα κράτος ΟΠΕΚΕΠΕ». Αυτός έπρεπε να είναι ο τίτλος, γιατί όλα αυτά τα οποία φέρνετε στο νομοσχέδιο τα έχετε ήδη κάνει. Από όλη την υπόθεση του ΟΠΕΚΕΠΕ ποιος υπάλληλος διώκεται; Από όλη την υπόθεση του ΟΠΕΚΕΠΕ ποιος υπάλληλος διώκεται αυτήν τη στιγμή; Διώκεται μήπως κάποιος από αυτούς που είναι στη δικογραφία; Όχι. Διώκεται η υπάλληλος η οποία είχε συνεργαστεί με την Ευρωπαϊκή Εισαγγελία και συμμετείχε σε έρευνες. Αυτήν την υπάλληλο διώκετε και έρχεστε, έχετε το θράσος να μιλάτε και να λέτε ότι κυνηγάτε την ατιμωρησία και ότι προστατεύετε τους μάρτυρες δημοσίου συμφέροντος; Λίγο δεν ντρέπεστε; Λίγο, μία στάλα, δεν ντρέπεστε με αυτά που είπατε;

Διότι δεν θέλετε δημόσιους υπαλλήλους, που μιλάτε και για τη μονιμότητα και πανηγυρίζει και ο Κυρανάκης «καταργούμε τη μονιμότητα στον ΟΣΕ». Εσείς θέλετε γενίτσαρους! Θέλετε γενίτσαρους, θέλετε συνένοχους και αν κάποιος δεν είναι γενίτσαρος και συνένοχος, θέλετε απλά να είναι σιωπηλός και δούλος. Αυτό θέλετε στη δημόσια διοίκηση, γιατί έτσι καταλαβαίνετε, έτσι προχωράτε. Και δεν είναι ζήτημα κομματικού, πολιτικού κόστους που είπατε. Φτιάχνετε, προσπαθείτε να φτιάξετε στρατούς και να φοβίσετε όποιον δεν είναι μαζί σας. Αυτό κάνετε, που λέτε ότι θα χτυπήσετε την ατιμωρησία στο Δημόσιο. Ποιος; Η Κυβέρνηση του ΟΠΕΚΕΠΕ θα χτυπήσει την ατιμωρησία!

Και θέλω να σας αναγνωρίσω ένα δεύτερο πράγμα πέρα από το θράσος, ότι ποτέ δεν είχατε κρύψει τις προθέσεις σας, ακόμα και όταν φαίνεται να έχετε δίπλα κριτήρια και θα εξηγήσω τι εννοώ «διπλά κριτήρια». Δεν είχατε κρύψει τις προθέσεις σας, όταν κάνατε ΕΔΕ σε εκπαιδευτικό που έκανε ένα θεατρικό έργο για την Παλαιστίνη και κάνετε ΕΔΕ σε αυτήν την εκπαιδευτικό. Τι να σας πει κάποιος; Διώκετε εκπαιδευτικό γιατί έκανε θεατρικό έργο για την Παλαιστίνη. Γίνεται το τραγικό περιστατικό στην Αίγινα όπου πεθαίνει μία γυναίκα που περιμένει για μία ώρα και είκοσι λεπτά το ασθενοφόρο, γιατί δεν υπάρχει οδηγός. Διότι μαθηματικά Γ΄ Δημοτικού να έχεις κάνει –και ο κ. Λιβάνιος είναι πολύ καλός στα μαθηματικά- ξέρεις ότι με τρεις οδηγούς δεν βγαίνουν οι βάρδιες τριακόσιες εξήντα πέντε μέρες και εκείνη τη μέρα δεν υπήρχε βάρδια, εκείνη την ώρα. Και τι κάνει ο κ. Γεωργιάδης; Πηγαίνει ως ψεύτης και συμπεριφέρεται ως τραμπούκος και λέει «θα κάνω πειθαρχικά στους οδηγούς». Αυτήν τη στιγμή στο Κέντρο Αίγινας πλέον έχουν φτάσει να βγάζουν βάρδιες χωρίς νοσηλευτική υπηρεσία, όχι μόνο χωρίς οδηγό ασθενοφόρου. Και εσείς σε ποιον θα κάνετε δίωξη; Στους οδηγούς! Αυτά λέει ο Υπουργός σας. Άρα, τις έχετε δείξει τις προθέσεις σας.

Πάμε τώρα να δούμε τι εννοώ «διπλά κριτήρια». Ελληνική Αστυνομία, τέσσερις κατηγορούμενοι από τον εισαγγελέα για την ανθρωποκτονία του Κώστα Μανιουδάκη, κατηγορούμενοι από τον εισαγγελέα, σήμερα υπηρετούν κανονικά στην Αστυνομία. Δεν ιδρώνει το αυτί σας. Σκότωσαν άνθρωπο!

**ΘΕΟΦΙΛΟΣ ΞΑΝΘΟΠΟΥΛΟΣ:** Κατηγορούνται!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Σκότωσαν άνθρωπο, τους έχει απευθύνει κατηγορίες ο εισαγγελέας, υπηρετούν κανονικά. Ο καταδικασμένος για μαστροπεία στην υπόθεση της Ηλιούπολης, πέντε χρόνια φυλακή πρωτόδικα, υπηρετούσε κανονικά στην Αστυνομία και δεν έχετε απαντήσει ακόμα αν μετά το εφετείο συνεχίζει να υπηρετεί. Για μαστροπεία! Γι’ αυτό σας λέμε για διπλά κριτήρια. Οι καταδικασμένοι για τον ξυλοδαρμό του Μάγγου υπηρετούν κανονικά στην Ελληνική Αστυνομία. Όμως, ενώ φαίνεται ότι έχετε δίπλα κριτήρια, δεν έχετε δίπλα κριτήρια, γιατί το κριτήριο είναι ένα, η καταστολή είναι. Απλά στην Ελληνική Αστυνομία δεν τους πειράζετε αυτούς τους ανθρώπους. Στον υπόλοιπο δημόσιο τομέα όταν έχετε κάποιον ο οποίος φωνάζει, διεκδικεί, υπερασπίζεται πανανθρώπινες αξίες, όπως η ειρήνη και η ελευθερία στην Παλαιστίνη, εκεί να κάνουμε πειθαρχικό.

Μιλάτε για αξιολόγηση εσείς που πριν λίγες μέρες ανακοινώσατε ότι θα πάρουν άδεια τέσσερα ιδιωτικά πανεπιστήμια χωρίς πρόγραμμα σπουδών. Χωρίς πρόγραμμα σπουδών! Τι άλλο πρέπει να γίνει; Δώσατε παράταση να καταθέσουν τα προγράμματα σπουδών μέχρι τις 5 Σεπτέμβρη και λέτε ότι μέχρι τις 15 Σεπτέμβρη θα τα έχετε αξιολογήσει. Ποιον κοροϊδεύετε; Σιγά μην τα αξιολογήσετε! Χαρτιά με Μίκυ Μάους να σας δώσουμε, θα τους δώσετε άδειες. Τι να αξιολογήσετε; Τι πρόγραμμα σπουδών να αξιολογήσετε σε δέκα μέρες; Εσείς που σας καταγγέλλει όλη η ερευνητική κοινότητα για το «Trust Your Stars», που κάνετε αξιολογήσεις με ChatGPT σε ανθρώπους που είναι ερευνητές και μιλάτε για Brain Gain! Διώχνετε, όποιος σοβαρός ερευνητής υπάρχει ψάχνει τρόπο να βγει, να φύγει από τη χώρα, να πάει κάπου να μπορεί να έχει λίγο νόημα.

Όμως, μέσα σε όλα έχετε και ένα βασικό πρόβλημα με το Σύνταγμα. Είστε η Κυβέρνηση που το ένα από τα τρία «απαγορεύεται» -γιατί το Σύνταγμα τρία «απαγορεύεται» έχει- το ένα από τα τρία στο άρθρο 16 το διαβάσατε «επιτρέπεται». Είστε και η Κυβέρνηση που έχετε πρόβλημα και με τη μονιμότητα των δημοσίων υπαλλήλων. Κατανοητό, fair, αλλάξτε το Σύνταγμα, όμως! Αλλάξτε το Σύνταγμα, όχι με τον τρόπο που πάτε και νομοθετείτε.

Και προφανώς, το σημερινό νομοσχέδιο πρέπει να διαβαστεί μαζί και με αυτό που φέρνετε για το δεκατριάωρο στον ιδιωτικό τομέα, σε μία χώρα που έχει το χαμηλότερο ποσοστό κάλυψης συλλογικών συμβάσεων. Δεν είναι ευρωπαϊκό εργασιακό μοντέλο, είναι «Ταϊλάνδη-εργασιακό μοντέλο», «Ταϊλάνδη», δηλαδή μία χώρα για τουρισμό, όχι για Έλληνες τουρίστες, για ξένους τουρίστες, άρα δεκατριάωρα, ευέλικτα και τα λοιπά, για να έχει η χώρα εστίαση και τουρισμό. Αυτό είναι το παραγωγικό μοντέλο το οποίο καταλαβαίνετε.

Να πω μια ακόμη φράση και κλείνω, κύριε Πρόεδρε. Ο κ. Λιβάνιος, προς τιμήν του, είχε παραδεχτεί σε αυτήν την Αίθουσα σε συζήτηση που κάναμε ότι υπάρχουν σε πολλές περιοχές πρωτοδιοριζόμενοι εκπαιδευτικοί, των οποίων ο μισθός δεν φτάνει για να πληρώσουν το νοίκι.

Τι κάνει αυτή η Κυβέρνηση; Έχει μήπως μειωθεί ο πληθωρισμός στα ενοίκια; Όχι, είμαστε πρώτοι σε όλη την Ευρωπαϊκή Ένωση στον πληθωρισμό στα ενοίκια. Θα σας δώσω μόνο ένα στοιχείο για το τι θα μπορούσατε να κάνετε αν σας ενδιέφερε η στέγη, ένα στοιχείο μόνο από την Αθήνα.

Στον Δήμο Αθηναίων, μόνο στον Δήμο Αθηναίων, αυτήν τη στιγμή υπάρχουν 16.632 διαμερίσματα Airbnb, μόνο στον Δήμο Αθηναίων. Από αυτά, το 71% ανήκει σε ΑΦΜ χρηστών είτε επιχειρήσεων, είτε φυσικών προσώπων που έχουν πάνω από τρεις καταχωρήσεις. Υπάρχει μια εταιρεία, μόνο στον Δήμο Αθηναίων, με εκατόν εξήντα οκτώ διαμερίσματα Airbnb. Μόνο και μόνο να λέγατε ότι απαγορεύετε τη βραχυχρόνια μίσθωση στα νομικά πρόσωπα και να βάζατε πλαφόν στα φυσικά πρόσωπα, μόνο στην Αθήνα θα μπορούσατε να ελευθερώσετε σχεδόν δέκα χιλιάδες διαμερίσματα για ενοίκια και ξαναλέω μόνο στον Δήμο Αθηναίων.

Πάρτε τώρα αυτά τα στοιχεία και κάντε το πανελλαδικά για να δείτε αν θα μπορούσε να γίνει κάτι και για τη στεγαστική κρίση που χτυπά και τους δημόσιους υπαλλήλους, αλλά δεν σας ενδιαφέρει, όχι εσάς προσωπικά, το Κυβερνητικό σχήμα. Δεν σας ενδιαφέρει. Μην μας λέτε ότι δεν υπάρχουν προτάσεις. Μια χαρά προτάσεις υπάρχουν. Δεν θέλετε να ακούσετε, γιατί έχετε άλλη πολιτική. Αυταρχισμός και λεηλασία. Αυτή είναι η πολιτική σας και το μόνο που μπορούμε να πούμε είναι ότι θα δώσουμε την υπόσχεση να κάνουμε τα πάντα, έτσι ώστε και αυτό το νομοσχέδιο να μην εφαρμοστεί.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Ραλλία Χρηστίδου, Ανεξάρτητη Βουλευτής.

Θα πάρει τον λόγο μετά ο κ. Κόντης, ο κ. Μπάρκας ως Κοινοβουλευτικός Εκπρόσωπος, ο κ. Μπαρτζώκας και μετά ο κ. Χήτας ως Κοινοβουλευτικός Εκπρόσωπος.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Ξεκινώντας θέλω να εκφράσω και εκ μέρους του Κινήματος Δημοκρατίας τα ειλικρινή μας συλλυπητήρια για την απώλεια του καλού συναδέλφου Απόστολου Βεζυρόπουλου. Δεν μπορούμε να φανταστούμε πώς είναι δυνατόν να βρίσκεται στην τελευταία συνεδρίαση της Ολομέλειας και μετά από δεκαπέντε μέρες να μην υπάρχει στη ζωή. Δεν μπορούμε να φανταστούμε τον πόνο που βιώνουν οι οικείοι του.

Γι' αυτόν τον λόγο εκφράζουμε τα ειλικρινή μας συλλυπητήρια στην οικογένειά του, στους οικείους του και φυσικά στην Κοινοβουλευτική του Ομάδα την οποία υπηρέτησε με σεμνότητα και με πίστη.

Κυρίες και κύριοι συνάδελφοι, η ώρα είναι 19.15΄. Δεν χρειάζεται να επαναλάβω, ίσως είναι περιττό να επαναλάβω, για ακόμη μια φορά το πόσο άδικο είναι για τους Βουλευτές κάθε Κοινοβουλευτικής Ομάδας, πολλώ δε μάλλον για τους Ανεξάρτητους Βουλευτές, το να περιμένουν υπομονετικές ώρες ατελείωτες μέχρι να έρθει εκείνη η στιγμή που θα τοποθετηθούν στην Ολομέλεια. Δεν χρειάζεται να επαναλάβω το ότι δεν αντιλαμβάνομαι τον λόγο του να μιλούν οι Κοινοβουλευτικοί Εκπρόσωποι των Κοινοβουλευτικών Ομάδων οι οποίοι είναι αντ’ αυτού ή αντ’ αυτής των Προέδρων τους τη στιγμή που έχουν μιλήσει όλοι οι Πρόεδροι των Κοινοβουλευτικών Ομάδων.

Δεν αντιλαμβάνομαι, λοιπόν, για ποιον λόγο δεν πρέπει να λαμβάνεται ο λόγος από τους Βουλευτές του Ελληνικού Κοινοβουλίου. Κι αυτό θέλω να το πω για τον απλούστατο λόγο ότι ο κόσμος που παρακολουθεί τις συνεδριάσεις της Ολομέλειας αναρωτιέται πολλές φορές γιατί αυτή η Αίθουσα είναι άδεια. Γι’ αυτόν τον λόγο είναι άδεια, διότι οι Βουλευτές περιμένουν υπομονετικά ώρες επί ωρών για να λάβουν επτά λεπτά προκειμένου να τοποθετηθούν.

Για εμάς στο Κίνημα Δημοκρατίας έστω κι αυτά τα επτά λεπτά και το κάθε λεπτό μετράει όμως και γι' αυτό επιμένουμε.

Πολύ σύντομα, παρότι έχω ήδη «φάει» τρία λεπτά και θα προσπαθήσω να είμαι πάρα πολύ σύντομη, κύριε Πρόεδρε, θέλω να πω τα εξής.

Το παρόν νομοσχέδιο, αξιότιμε κύριε Υπουργέ, αξιότιμη κυρία Υφυπουργέ, δεν αποτελεί ούτε μεταρρύθμιση, ούτε εξορθολογισμό, ούτε ενίσχυση της δημόσιας διοίκησης. Με εργαλείο το πειθαρχικό δίκαιο, η Κυβέρνηση προσπαθεί να επιβάλει καθεστώς φόβου, συμμόρφωσης και παραδειγματικής τιμωρίας στους υπαλλήλους του Δημοσίου. Με τις εξαγγελίες περί άρσης της μονιμότητας, έρχεται τώρα το πειθαρχικό δίκαιο να προωθήσει αυτήν την πολιτική, που όμως αν σταθούμε στα λεγόμενα του κυρίου Πρωθυπουργού θα πρέπει να το αποσύρει αυτό ως αίτημα. Και μιλάω για την άρση της μονιμότητας, διότι η άρσης της μονιμότητας ετέθη στη δημόσια συζήτηση ακριβώς επειδή το ισχύον πειθαρχικό δίκαιο δεν ήταν αρκούντως αυστηρό. Άρα, τώρα εφόσον θα αυστηροποιηθεί αυτό δεν υπάρχει και λόγος να επαναφέρουμε αυτήν τη συζήτηση, πολλώ δε μάλλον όταν οι δημόσιοι υπάλληλοι είναι ήδη καθηλωμένοι μισθολογικά με αποδοχές που μετά βίας επαρκούν για τα στοιχειώδη και χωρίς τον δέκατο τρίτο και τον δέκατο τέταρτο μισθό, οι οποίοι καλούνται τώρα να εργαστούν υπό την απειλή ενός αυστηρού και εκδικητικού πειθαρχικού πλαισίου. Οι άνθρωποι δηλαδή που κρατούν όρθια τα σχολεία, τα νοσοκομεία, τους δήμους, τα μουσεία βρίσκονται διαρκώς στο στόχαστρο μιας Κυβέρνησης που αντί να αναγνωρίσει τον ρόλο τους τούς μετατρέπει σε εξιλαστήρια θύματα των δικών της αποτυχιών και παρεμβάσεων.

Η Κυβέρνηση αποσιωπά ότι η απαξίωση του πειθαρχικού συστήματος οφείλεται στις δικές της πολιτικές, στις παρεμβάσεις, τις καθυστερήσεις και τις καλύψεις των ημετέρων. Αντί να αναλάβει την ευθύνη –αν είναι δυνατόν!- χτίζει πάνω στο επί σκοπού αποτυχημένο σύστημα ένα νέο καθεστώς αυταρχισμού.

Η υπόθεση της κ. Τυχεροπούλου, υπάλληλου του ΟΠΕΚΕΠΕ, είναι απολύτως αποκαλυπτική για τις πραγματικές στοχεύσεις της Κυβέρνησης. Μια δημόσια λειτουργός που ανέδειξε τις παρατυπίες εκατομμυρίων στις αγροτικές ενισχύσεις -και είμαι επιεικής με τον όρο «παρατυπίες»-, δεν προστατεύτηκε ως μάρτυρας δημοσίου συμφέροντος, αντιθέτως διώχθηκε πειθαρχικά για παραβίαση εχεμύθειας και ανάξια για υπάλληλο συμπεριφορά. Αντί για επαίνους, εισέπραξε ποινές. Βέβαια, η Ευρώπη και η Ευρωπαϊκή Εισαγγελία έχει άλλη άποψη για το συγκεκριμένο θέμα.

Κι ενώ θα ανέμενε κανείς ότι το νέο πειθαρχικό δίκαιο θα παρείχε εγγυήσεις για τις περιπτώσεις αποκάλυψης παρανομιών, στο άρθρο 12 του νομοσχεδίου προβλέπεται ότι η παραβίαση της εχεμύθειας μπορεί να επιφέρει ακόμα και την ποινή της οριστικής παύσης. Αυτήν την ποινή θα αντιμετώπιζε τώρα η κ. Τυχεροπούλου με τις νέες διατάξεις που φέρνετε.

Αν σας ενδιαφέρει η διαφάνεια, όπως ισχυρίζεστε, προχωρήστε σε εξειδίκευση της διάταξης του άρθρου 10 περί παραβίασης εχεμύθειας, ώστε να περιορίζεται σε ειδικές και σοβαρές περιπτώσεις, όπως η διαρροή στρατιωτικών ή εθνικών θεμάτων, προσωπικών δεδομένων ή απολύτως εμπιστευτικών πληροφοριών, αλλιώς η αποκάλυψη της αλήθειας και των παρανομιών θα συνεχίζει να αντιμετωπίζεται ως πειθαρχικό παράπτωμα και η σιωπή ως μοναδική αποδεκτή συμπεριφορά.

Παράλληλα, η στόχευση του νομοσχεδίου είναι συγκεκριμένη. Δεν θέλετε υπαλλήλους που να τολμούν να ξεσκεπάσουν την παρανομία, θέλετε υπαλλήλους φοβισμένους, πειθήνιους, έτοιμους να σιωπήσουν μπροστά στην αυθαιρεσία και τη διαφθορά της Κυβέρνησής σας.

Τι να πω; Ότι διπλασιάζει τη διάρκεια της αναστολής καθηκόντων υπαλλήλου από τριάντα σε εξήντα μέρες μετά από την απόφαση μονοπρόσωπου οργάνου και πριν γνωμοδοτήσει το Πειθαρχικό Συμβούλιο; Τι να πω; Ότι αυξάνετε από έναν σε πέντε μισθούς την ποινή που μπορεί να επιβάλει ο Υπουργός και σε τέσσερις μισθούς από τα ¾ του μισθού που ίσχυε έως τώρα για γενικούς και υπηρεσιακούς γραμματείς και για προέδρους συλλογικών οργάνων; Τι να πω; Ότι δημιουργείτε ένα νέο πειθαρχικό συμβούλιο στο οποίο οι δικαστικοί λειτουργοί αποκλείονται και τη θέση τους καταλαμβάνουν αποκλειστικά νομικοί του Νομικού Συμβουλίου του Κράτους χωρίς διοικητική εμπειρία, χωρίς θεσμική ανεξαρτησία; Τι να πω; Ότι οι νέες πειθαρχικές ποινές αυστηροποιούν σημαντικά το υπάρχον πλαίσιο και προβλέπουν τεράστια χρηματικά πρόστιμα έως και 100.000 ευρώ, στέρηση της μισθολογικής εξέλιξης έως πέντε έτη, αφαίρεση τεσσάρων μισθολογικών κλιμακίων, όταν αυτά κιόλας επιβάλλονται ήδη σε υπαλλήλους εργαζόμενους με ήδη χαμηλές αποδοχές; (AG)

Αυτό δεν είναι πειθαρχική κύρωση, είναι οικονομική εξόντωση. Τι να πρωτοπείς, ειλικρινά;

Κοιτάξτε, για να μην κάνω κατάχρηση του χρόνου, εμείς στο Κίνημα Δημοκρατίας πιστεύουμε ότι το πρόβλημα στο ελληνικό δημόσιο δεν είναι οι εργαζόμενοι, είναι οι παρεμβάσεις, οι καθυστερήσεις, οι κομματικοί διορισμοί, η απουσία σχεδιασμού, η στοχευμένη απαξίωση, η παντελής έλλειψη στρατηγικού σχεδιασμού. Αυτά πρέπει να διορθωθούν, όχι να μετακυλίονται οι ευθύνες στους υπαλλήλους και να τους φορτώνετε με καθεστώς πειθαρχικής τρομοκρατίας. Αν επιθυμείτε ένα δημόσιο αποτελεσματικό, δίκαιο, σύγχρονο, στηρίξετε τους ανθρώπους του. Εμπιστευτείτε τους, δώστε τους εργαλεία, εγγυήσεις, στήριξη, θεσμική προστασία, ακούστε τους, συζητήστε με τους φορείς, με τα σωματεία, με τους ίδιους.

Ο δρόμος για μία δημόσια διοίκηση δημοκρατική περνά από τη συνεργασία, όχι από την καταστολή. Η παρούσα νομοθετική παρέμβαση δεν επιλύει -και κλείνω με αυτό, κύριε Πρόεδρε και ευχαριστώ για την ανοχή- σε καμία περίπτωση προβλήματα. Δημιουργεί νέα, πιο βαθιά και πιο επικίνδυνα. Δεν αποκαθιστά τη νομιμότητα, την υπονομεύει. Δεν διορθώνει τις παθογένειες, τις θεσμοθετεί. Γι’ αυτό δεν θα το υποστηρίξουμε σε καμία περίπτωση.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Ιωάννης Κόντης, Ανεξάρτητος Βουλευτής.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, να εκφράσω και εγώ τη θλίψη μου για τον χαμό του συναδέλφου Απόστολου Βεσυρόπουλου, ενός ανθρώπου που τον γνώρισα πριν την είσοδό μου στη Βουλή. Βοηθούσε πραγματικά με κάθε τρόπο που μπορούσε και όχι με τον γνωστό τρόπο που μιλάμε για τους πολιτικούς, όποιον χρειαζόταν. Και στο ποδόσφαιρο, σε ομάδες, τον είχα δει. Πιστεύω ότι χρειάζεται κάποιες φορές να κάνουμε αναφορά σε ανθρώπους οι οποίοι αφήνουν ένα αποτύπωμα στη ζωή, ανεξαρτήτως πού ανήκουν, σε ποιον πολιτικό χώρο και τι αντιπαλότητες υπάρχουν. Εύχομαι η οικογένειά του να έχει δύναμη και εμείς να τον θυμόμαστε όπως ήταν.

Θέλω να πω επίσης, κύριε Υπουργέ, για το νομοσχέδιο αυτό ότι είναι ένα νομοσχέδιο το οποίο στην ουσία θέτει σε ομηρία τον δημόσιο τομέα, τους δημοσίους υπαλλήλους από αρχής έως τέλους. Εμείς, εγώ ως άνθρωπος, που έχω κάποιες αρχές θεσμικές, πιστεύω ότι ο δημόσιος τομέας είναι βασικός για τη λειτουργία ενός κράτους σίγουρα. Πιστεύω ότι πρέπει να υπάρξουν κάποιοι οι οποίοι να εξασφαλίζουν την ομαλή λειτουργία. Δεν πρέπει, όμως, να πάμε στο αντίθετο άκρο, ο δημόσιος υπάλληλος να είναι όμηρος και έρμαιο των διαθέσεων του οποιουδήποτε καταγγέλλοντος ανωνύμως ή επωνύμως σε διάφορα θέματα, όπως φαίνεται μέσα στο νομοσχέδιο, τα οποία μπορούν να επηρεάσουν άμεσα την επαγγελματική του καριέρα, την οικογενειακή του κατάσταση και την προσωπική του υπόσταση.

Η ομηρία που λέμε, είναι ότι υπάρχουν περιπτώσεις στις οποίες θα μπορεί να είναι σε αργία και να του παρακρατούν το 50% του μισθού μέχρι να εκδικαστεί αμετακλήτως η υπόθεσή του. Και εδώ είναι το περίεργο. Γιατί πρέπει να είναι αμετάκλητη και να μην είναι έστω τελεσίδικη -η αμετάκλητη μπορεί να πάρει και κάποια χρόνια- και να του επιστραφούν αυτά τα χρήματα όταν αμετακλήτως είναι καθαρός ή όταν δεν υπάρξει μεγάλη πειθαρχική ποινή.

Επίσης, είναι εύκολο πλέον να αποβάλλονται από το δημόσιο και πάλι βάσει καταγγελιών υπάλληλοι για τους οποίους υπάρχουν, υποτίθεται, θέματα τα οποία μπορεί να χαρακτηριστούν ότι επηρεάζουν την κακή απόδοσή τους. Νομίζουμε ότι δεν θα έπρεπε να είναι αυτή η αντιμετώπιση.

Η αξιολόγηση των δημοσίων υπαλλήλων είναι ένα κρίσιμο σημείο. Κάποιοι τη δέχονται, κάποιοι όχι. Πιστεύουμε ότι μπορεί να υπάρχει αξιολόγηση, αλλά με αντικειμενικά κριτήρια και όχι με υποκειμενικά ή πολλές φορές και με κριτήρια τα οποία μπορούν να εμπεριέχουν και μία προσωπική αντεκδίκηση, γιατί μπορεί κάποιος να μην συμπαθεί κάποιον συνάδελφό του και να δημιουργήσει θέματα τα οποία μπορεί να καταγγείλει και να τον επηρεάσουν.

Γενικά πιστεύουμε ότι αυτό το νομοσχέδιο δεν είναι σε καλό δρόμο για τους δημοσίους υπαλλήλους και δεν θα βελτιώσει τα πράγματα, κύριε Υπουργέ, απλά θα επιφέρει μεγάλα προβλήματα -και θα το δείτε- και θα τα αντιμετωπίσουν αυτά δυστυχώς και οι δημόσιοι υπάλληλοι και το κράτος μας.

Να πω επίσης ότι ζήσαμε ένα καλοκαίρι πάλι με πυρκαγιές. Δυστυχώς κάηκε ένα μεγάλο μέρος της χώρας μας είτε ήταν η Χίος είτε ήταν η Πάτρα. Εγώ δεν θα σταθώ στο αν είναι εμπρησμοί ή όχι. Πιστεύω ότι οι περισσότερες πυρκαγιές είναι εμπρησμοί. Η κλιματική αλλαγή την οποία επικαλείστε σαν άλλοθι πολλές φορές, δίνει άλλοθι στους εμπρηστές. Όταν λέτε ότι η κλιματική αλλαγή μάς καίει, είναι το άλλοθι που θέλουν οι εμπρηστές, γιατί είναι σαν να λέτε ότι ένα αόρατο χέρι λόγω κλιματικής αλλαγής βάζει φωτιές κάπου και φουντώνουν και αυτό είναι. Όχι, εμπρηστές υπάρχουν στις περισσότερες των περιπτώσεων και δυστυχώς δεν είμαστε αμείλικτοι στις συλλήψεις των εμπρηστών. Παρότι με πρόσφατο νόμο -περσινό νομίζω- που ψηφίσαμε εδώ έχουν διαμορφωθεί μεγαλύτερες δυνατότητες επιβολής ποινής, εμείς τους αντιμετωπίζουμε πολύ χαλαρά. Πόσοι εμπρηστές είναι φυλακή σήμερα; Πολύ λίγοι από τους εκατοντάδες που έχουν συλληφθεί όλα αυτά τα χρόνια. Και πόσοι άλλοι επίσης δεν έχουν συλληφθεί;

Είναι επίσης ένα ζήτημα, κύριε Υπουργέ, να επαναφέρουμε στο δημόσιο τη Δασοφυλακή. Ο κ. Σημίτης -νομίζω το 1998- έδιωξε το 80% των δασοφυλάκων οι οποίοι εκτελούσαν χρέη πραγματικά σοβαρά και υπεύθυνα σε όλα τα δάση της Ελλάδας και δεν καιγόταν η Ελλάδα τότε, χωρίς να έχουμε τα μέτρα τα μέσα τα οποία έχουμε σήμερα. Δεν μπορεί από 5.800 ή 6.000 που υπήρχαν τότε, σήμερα να έχουμε 1.200 δασοφύλακες. Οι δασοφύλακες είχαν τότε και ανακριτικά καθήκοντα, είχαν και αστυνομικά, είχαν και την πρόληψη, είχαν και μέρος της δασοπυρόσβεσης η οποία μετά πέρασε στην πυροσβεστική εξολοκλήρου. Η πρόληψη, όμως, και η γνώση των δασών και του μέρους είναι πολύ σημαντικότερες από την κατάσβεση.

Τέλος, να πω ότι δυστυχώς ζήσαμε κι ένα καλοκαίρι στο οποίο είδαμε ότι μεγάλη μερίδα των Ελλήνων φόρεσε την φανέλα που λέγεται Παλαιστίνη και πήγαιναν παντού και όπου έρχονταν οι Ισραηλινοί παρενέβαιναν και έλεγαν «Λευτεριά στην Παλαιστίνη» και «Έξω από δω». Δυστυχώς είναι θλιβερό αυτό. Άλλο να φωνάζεις για τη λευτεριά σε μία χώρα ή σε έναν λαό -μπορείς, έχεις το δικαίωμα να το πεις- και άλλο να επιτίθεσαι σε άλλους ανθρώπους με πρόσχημα το ό,τι συμβαίνει στην Παλαιστίνη, στην Ουκρανία, οπουδήποτε αλλού.

Επίσης να πω σε αυτούς τους ανθρώπους οι οποίοι συνδυάζουν με ένα άλλο σύνθημα τη λευτεριά στην Παλαιστίνη ότι αυτά τα συνθήματα της Χαμάς, το «From the river to the sea» και όλα αυτά τα συνθήματα, ξέρετε τι σημαίνουν σύμφωνα με το καταστατικό της Χαμάς; Πλήρη εξολόθρευση του Ισραήλ και να υπάρχει ένα κράτος μόνο παλαιστινιακό δυτικά του Ιορδάνη ως τη θάλασσα. Στην ουσία δηλαδή εσείς δέχεστε την πλήρη εξολόθρευση του Ισραήλ και των Εβραίων και να υπάρξει ένα παλαιστινιακό κράτος που να έχει όλη την περιοχή εκείνη. Εάν εμείς ως Έλληνες συναινούμε στην πλήρη εξολόθρευση ενός λαού στο πλαίσιο του να σταματήσουμε μία μάχη ή έναν πόλεμο που τον άρχισε η Χαμάς και οι ισλαμιστές τρομοκράτες στις 7 Οκτωβρίου του 2023 δολοφονώντας δυόμισι χιλιάδες παιδιά, τότε πρέπει να σκεφτούμε ξανά τι λέμε και τι πρεσβεύουμε ως λαός.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τον Κοινοβουλευτικό Εκπρόσωπο του ΣΥΡΙΖΑ, τον κ. Μπάρκα.

**ΚΩΝΣΤΑΝΤΙΝΟΣ ΜΠΑΡΚΑΣ:** Δυστυχώς τα νέα της περιφέρειάς μου δεν είναι καλά. Ξέσπασε ακόμα μία φωτιά στην Πρέβεζα, στον Δήμο Πάργας αυτή τη φορά. Φαίνεται ότι είναι υπό τον έλεγχο της Πυροσβεστικής Υπηρεσίας.

Παρόλα αυτά είναι ένα ακόμα συμβάν, σε μια περιοχή, η οποία φέτος κατακάηκε, ο Δήμος Ζηρού, η Φιλιππιάδα, η πόλη μου, κάηκαν τα δύο τρίτα της περιοχής.

Δεν είναι η ώρα να κάνουμε κριτική και κοινοβουλευτικό έλεγχο, κύριε Υπουργέ, γιατί βρισκόμαστε ακόμα στην αντιπυρική περίοδο. Θυμάμαι σαν τώρα, πέρυσι, συμβάντα δύσκολα από φωτιές και τον Σεπτέμβρη, αλλά μόλις ολοκληρωθεί η διαδικασία της αντιπυρικής περιόδου και όλα ηρεμήσουν και ξεφύγουμε του κινδύνου, θα είμαστε εδώ για να δούμε τι ακριβώς συμβαίνει, τι συνέβη όλο το καλοκαίρι.

Πάντως, ξέρετε, ηχεί ακόμα στα αυτιά μου η δήλωση του Πρωθυπουργού από το Υπουργείο Κλιματικής Κρίσης, που έλεγε, τον Μάιο αν δεν κάνω λάθος, ότι είμαστε πιο έτοιμοι από ποτέ, από κάθε άλλη φορά γι’ αυτήν την περίοδο που μας έρχεται.

Με τον Απόστολο Βεσυρόπουλο ξεκινήσαμε μαζί την πολιτική μας σταδιοδρομία, βρεθήκαμε μαζί από το 2012 σε μια κοινή διαδρομή. Πραγματικά ήταν ένα εξαιρετικό παιδί παρά τις πολιτικές διαφορές που είχαμε. Ήταν τελείως ξαφνικό αυτό που συνέβη και πραγματικά δεν μπορώ να το πιστέψω.

Θέλω να πω στην οικογένειά του να έχει τις καλύτερες μνήμες από τον Αποστόλη, γιατί πραγματικά αξίζει από έναν τέτοιο άνθρωπο, από έναν τέτοιο Βουλευτή να κρατάμε τις καλύτερες των εικόνων, ή των λεγομένων, ή των πραγμάτων που έχουμε περάσει. Να πω και στην Κοινοβουλευτική Ομάδα της Νέας Δημοκρατίας ότι τέτοια μέλη κοινοβουλευτικών ομάδων, κατά την άποψή μου, είναι αναντικατάστατα, με την έννοια του πολιτικού ήθους που έχουν.

Κοιτάξτε, πριν δεκαπέντε χρόνια, κύριε Λιβάνιε –εσείς βέβαια ήσασταν σε άλλο κόμμα τότε- έφταιγαν πάλι οι δημόσιοι υπάλληλοι για την κρίση στην οποία μπαίναμε. Ηχεί ακόμα στα αυτιά μου αυτή η δήλωση του τότε αείμνηστου Αντιπροέδρου της Κυβέρνησης ΠΑΣΟΚ -δεν θυμάμαι το επίθετό του, θα το θυμηθώ…

**ΘΕΟΔΩΡΟΣ ΣΚΥΛΑΚΑΚΗΣ:** Του κ. Πάγκαλου.

**ΚΩΝΣΤΑΝΤΙΝΟΣ ΜΠΑΡΚΑΣ:** Ναι, του κ. Πάγκαλου, τα θυμάστε καλά. Είχε πει ότι τα λεφτά μαζί τα φάγαμε, σας διορίσαμε, αυτοί φταίγανε, το ελληνικό δημόσιο έφταιγε, το μεγάλο δημόσιο, οι δημόσιοι υπάλληλοι, οι οποίοι ήταν χωρίς έλεγχο, λειτουργούσαν χωρίς κανόνες κι αυτοί.

Και τότε υπήρξε ένας νόμος που έλεγε ότι θα προσλαμβάνεται ένας υπάλληλος με δέκα αποχωρήσεις. Τα απόνερα του νόμου, τα οποία ψήφισε τότε το ΠΑΣΟΚ, φαίνονται τώρα, κύριε Υπουργέ, όταν έχουμε δημόσιες υπηρεσίες υποστελεχωμένες, όπως παραδείγματος χάριν οι δασικές υπηρεσίες, όπου με τις φωτιές -κι εσείς φαντάζομαι αναγνωρίζετε ότι υπάρχει κλιματική κρίση- δεν έχουμε δασολόγους, οι οποίοι θα μπορούσανε με έναν τρόπο να βοηθήσουν στο να καθαρίσουμε με επιστημονικό τρόπο τα δάση μας ή να προστατεύσουμε παραπάνω το κλίμα.

Δεν έχουμε υπηρεσίες, δεν έχουμε ανθρώπους οι οποίοι θα μπορούσαν να προχωρούν διαδικασίες οι οποίες είναι πάρα πολύ χρονοβόρες, όπως παραδείγματος χάριν σε πολλές δημόσιες υπηρεσίες, ΟΤΑ κυρίως, του ευρύτερου δημοσίου τομέα.

Πάλι εδώ βρισκόμαστε μπροστά σε ένα νομοσχέδιο, κύριε Υπουργέ, που πραγματικά με εκπλήσσει ο τρόπος με τον οποίο το φέρνετε. Είστε ένας Υπουργός, ο οποίος υπηρετεί μια Κυβέρνηση αρίστων. Θα ξέρατε, κύριε Υπουργέ -είμαι βέβαιος γι’ αυτό- από τότε που ήσασταν στο Υπουργείο Εσωτερικών ως σύμβουλος του τότε Υπουργού του 2010, του κ. Ραγκούση αν δεν κάνω λάθος, θα ξέρατε ότι υπάρχει δημοσιοϋπαλληλικός κώδικας.

Τι λέει ο δημοσιοϋπαλληλικός κώδικας; Ο δημοσιοϋπαλληλικός κώδικας περιγράφει όλα αυτά τα πράγματα που η κυρία Υφυπουργός έλεγε. Συγγνώμη για την παρέμβασή μου, κυρία Υφυπουργέ, εύχομαι κάποια στιγμή να εκλεγείτε και εσείς Βουλευτής, εδώ είναι η βάση των Βουλευτών, εδώ κάνουν κουμάντο οι Βουλευτές και έπεται η Κυβέρνηση. Εκεί ήταν παρέμβασή μου, στον χρόνο.

Τι λέει όμως ο δημοσιοϋπαλληλικός κώδικας, κυρία Υφυπουργέ; Λέει ότι αν κάποιος κάνει κάτι, πρέπει να υποστεί και τις συνέπειες. Αυτές οι συνέπειες περιγράφονται στον δημοσιοϋπαλληλικό κώδικα, όπου μπορούν τελικά να ορίσουν και την απόλυση του εργαζόμενου. Έχει συμβεί, κύριε Υπουργέ, αυτό το πράγμα στο ελληνικό δημόσιο; Βεβαίως και έχει συμβεί αρκετές φορές σε υπαλλήλους οι οποίοι δεν έκαναν τη δουλειά για την οποία είχαν διοριστεί.

Τι έρχεστε εσείς εδώ πέρα τώρα να μας πείτε; Να μας πείτε ότι κάνετε μια μεταρρύθμιση. Εγώ δεν βλέπω καμία μεταρρύθμιση. Αλλά λέτε ότι θα αλλάξετε τον τρόπο λειτουργίας του δημοσίου για να γίνει αποτελεσματικότερος σε σχέση με τη δουλειά που παράγουν οι εργαζόμενοι στον δημόσιο τομέα.

Εγώ θα σας πω, κυρία Υφυπουργέ, ότι οι εξετάσεις βεβαίως και πρέπει να είναι αδιάβλητες και το διεκδικούμε αυτό ως κράτος, να πηγαίνουν οι καλύτεροι στις θέσεις για τις οποίες δίνουν εξετάσεις για να μπούνε. Οφείλω να πω ότι το ελληνικό δημόσιο στις μέρες μας αυτήν την περίοδο έχει πολλούς επιστήμονες οι οποίοι έχουν τελειώσει πανεπιστημιακές σχολές και μπαίνουν και τα παιδιά αυτά θέλουν να βρουν μια εργασιακή νηνεμία.

Όμως οφείλω να σας πω ότι ο τρόπος με τον οποίο νομοθετείτε είναι κατά την άποψή μας παρεμβατικός. Δηλαδή είστε μια Κυβέρνηση η οποία έχετε διορίσει πολλάκις σε πολλές θέσεις ανθρώπους οι οποίοι δεν είχαν τα προσόντα να το κάνουν.

Ποιοι είναι αυτοί, παραδείγματος χάριν; Μπορώ να σας πω παραδείγματα. Διοικητές του νοσοκομείου Άρτας και Πρέβεζας. Ποιοι διορίστηκαν, κυρία Υφυπουργέ, μιας και έχουμε ένα αδιάβλητο σύστημα; Ο πρόεδρος του νοσοκομείου Πρέβεζας, ο πρόεδρος της Νέας Δημοκρατίας Άρτας, της τοπικής οργάνωσης Άρτας, πρόεδρος του νοσοκομείου Άρτας ο πρόεδρος της τοπικής οργάνωσης Πρεβέζης. Μα, τους βάλατε και σε κόπο τους ανθρώπους να πηγαινοέρχονται σε μία πόλη σαράντα χιλιομέτρων, αντί να τους διορίσετε στον τόπο συμφερόντων τους, δηλαδή στην Άρτα και στην Πρέβεζα.

Εμείς λοιπόν δεν μπορούμε να ψηφίσουμε ένα νομοσχέδιο, το οποίο κατά την άποψή μας είναι επί της ουσίας παρεμβατικό, κακά παρεμβατικό, στη δουλειά των δημοσίων υπαλλήλων.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Εν τάχει, θα σας πω, κύριε Υπουργέ, έχετε την ευκαιρία, μιας και θα πάτε και στη ΔΕΘ εσείς -είστε από τους μοναδικούς που δεν πήγατε σήμερα- να κάνετε δεκτή την τροπολογία μας για την επαναφορά του 13ου και 14ου μισθού στο ελληνικό δημόσιο, μιας και είστε και αρμόδιος Υπουργός. Είμαι βέβαιος ότι θα σας σηκώσουν στις πλάτες τους ο λαός της Θεσσαλονίκης μεθαύριο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Θα τους πιάσει η μέση τους.

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι, δεν παθαίνουν τίποτα, είναι μια χαρά. Αυτά δεν είναι αστεία, κύριε Υπουργέ, δεν κάνουμε τέτοια αστεία. Αλλά είμαι βέβαιος ότι θα χαροποιήσετε πάρα πολύ τους δημοσίους υπαλλήλους. Είναι μια πλήρως κοστολογημένη πρόταση. Ιδού η Ρόδος λοιπόν, να κάνετε δεκτή την τροπολογία μας -είναι δεύτερη φορά που την καταθέτουμε- για να μην λέτε μετά ότι τα κόμματα της αντιπολίτευσης δεν έχουν προτάσεις, ότι είμαστε μόνο καταγγελτικοί σε σχέση με τις αποφάσεις της Κυβέρνησης.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπάρκα.

Προτού καλέσω τον επόμενο ομιλητή, θέλω να εκφράσω και εγώ με τη σειρά μου τα συλλυπητήριά μου, τα θερμά μου συλλυπητήρια στους οικείους του κ. Βεσυρόπουλου. Ήταν πραγματικά ένας εξαιρετικός συνάδελφος και είναι μεγάλη απώλεια για όλους μας.

Επόμενος ομιλητής ο κ. Αναστάσιος Μπαρτζώκας, Βουλευτής της Νέας Δημοκρατίας. Θα ακολουθήσουν οι κ.κ. Χήτας, Σταυρόπουλος, η κ. Παπαϊωάνου, ο κ. Γιαννούλης και ο κ. Σπανάκης.

Κύριε Μπαρτζώκα, έχετε τον λόγο.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμε κύριε Υπουργέ, αξιότιμη κυρία Υφυπουργέ, αγαπητές και αγαπητοί συνάδελφοι, η Ημαθία αυτές τις μέρες πενθεί. Είμαστε όλοι συγκλονισμένοι από τον απροσδόκητο χαμό, την απώλεια του Απόστολου Βεσυρόπουλου, όχι μόνο για την ποιότητα του πολιτικού άνδρα, αλλά πολύ περισσότερο και για τον άνθρωπο Απόστολο.

Ο Απόστολος, που τίμησε την Ημαθία και τιμήθηκε από τους συμπολίτες του, υπήρξε αγωνιστής, εργατικός και πάνω απ’ όλα αφοσιωμένος στο καθήκον του, στον τόπο του και στους συμπολίτες του. Θα τον θυμόμαστε πάντα για όλα αυτά που προσέφερε στην Ημαθία και το σπουδαίο έργο του.

Το σημερινό νομοσχέδιο αφορά ένα από τα πιο διαχρονικά και δύσκολα ζητήματα της δημόσιας διοίκησης, το πειθαρχικό δίκαιο των υπαλλήλων. Πρόκειται για ένα θεσμικό πεδίο, που αφορά πρωτίστως τους ίδιους τους δημόσιους λειτουργούς.

Ωστόσο οι συνέπειες της αποτελεσματικότητάς του αντανακλώνται τελικά στον πολίτη. Γιατί ένας υπάλληλος που παραμένει για χρόνια υπό έρευνα χωρίς απόφαση, συνεχίζει να παρέχει υπηρεσίες με τρόπο που μπορεί να υπονομεύει την ποιότητα διοίκησης και γιατί μια πολιτεία που δεν αποδίδει πειθαρχική δικαιοσύνη δείχνει αδυναμία και ενισχύει την καχυποψία των πολιτών απέναντί της.

Είναι γνωστό σε όλους μας ότι το πειθαρχικό δίκαιο, όπως λειτούργησε τα προηγούμενα χρόνια, εμφάνιζε σοβαρές παθογένειες: πολυδιάσπαση αρμοδιοτήτων, αλληλοσυγκρουόμενες αποφάσεις, ατέρμονες καθυστερήσεις. Υπάρχουν περιπτώσεις όπου μια πειθαρχική υπόθεση μένει ανοιχτή πέντε και περισσότερα χρόνια.

Αυτό δεν πλήττει μόνο την εικόνα της διοίκησης. Πλήττει το αίσθημα δικαίου. Δημιουργεί ανασφάλεια στους υπαλλήλους και πάνω απ’ όλα, ενισχύει την καχυποψία των πολιτών. Μια τέτοια πραγματικότητα δεν μπορεί να συνεχιστεί εάν θέλουμε να έχουμε μια διοίκηση που λειτουργεί με συνέπεια, υπευθυνότητα και αξιοπιστία.

Το παρόν νομοσχέδιο επιχειρεί να θεραπεύσει αυτές τις αδυναμίες με έναν τρόπο σαφή και λειτουργικό. Δημιουργεί ένα ενιαίο πειθαρχικό συμβούλιο ανθρώπινου δυναμικού του Δημοσίου, στελεχωμένο από λειτουργούς του Νομικού Συμβουλίου του Κράτους με πλήρη και αποκλειστική απασχόληση. Πρόκειται για θεσμική τομή που εγγυάται ανεξαρτησία, αμεροληψία και κυρίως, ταχύτερη απονομή πειθαρχικής δικαιοσύνης. Στόχος είναι να μην λιμνάζουν υποθέσεις για χρόνια, αλλά να κρίνονται δίκαια και γρήγορα, ώστε να ξέρει ο κάθε πολίτης και ο κάθε υπάλληλος ότι υπάρχει λογοδοσία.

Μια ακόμη καινοτομία είναι η διαδικασία της πειθαρχικής συνδιαλλαγής. Για υποθέσεις μικρότερης βαρύτητας δίνεται η δυνατότητα στον υπάλληλο να αναλάβει την ευθύνη του και η υπόθεση να κλείνει με ηπιότερη ποινή. Έτσι το σύστημα αποσυμφορίζεται, οι εκκρεμότητες μειώνονται και τα πιο σοβαρά περιστατικά αντιμετωπίζονται με την προσοχή που απαιτείται. Πρόκειται για ένα πρακτικό εργαλείο που συνδυάζει την απονομή δικαιοσύνης με την ευελιξία.

Το νέο πλαίσιο δεν εστιάζει μόνο στη διαφθορά ή την αμέλεια καθήκοντος, αλλά και σε συμπεριφορές που τραυματίζουν την καθημερινότητα της διοίκησης, όπως ο εκφοβισμός, η παρενόχληση ή η άνιση μεταχείριση. Δίνουμε το μήνυμα ότι τέτοιες πρακτικές δεν έχουν θέση στο Ελληνικό Δημόσιο. Στέλνουμε μήνυμα μηδενικής ανοχής σε συμπεριφορές που διαβρώνουν την αξιοπρέπεια στον χώρο εργασίας, που αποθαρρύνουν τους νέους υπαλλήλους και υπονομεύουν το αίσθημα δικαιοσύνης μέσα στις υπηρεσίες.

Σημαντικό βήμα αποτελεί και η αξιοποίηση των ψηφιακών τεχνολογιών. Η ηλεκτρονική εφαρμογή παρακολούθησης των υποθέσεων και η δυνατότητα τηλεδιάσκεψης δεν είναι απλώς τεχνικές λεπτομέρειες, είναι εγγυήσεις διαφάνειας και ταχύτητας, είναι εργαλεία που περιορίζουν τη γραφειοκρατία, μειώνουν την αυθαιρεσία και κάνουν πιο εύκολη την παρακολούθηση κάθε υπόθεσης. Το ψηφιακό κράτος πρέπει να αποτυπώνεται και στην πειθαρχική δικαιοσύνη και αυτό ακριβώς πετυχαίνει το νομοσχέδιο που συζητάμε σήμερα.

Παράλληλα, το νομοσχέδιο αυτό αυστηροποιεί το θεσμικό πλαίσιο. Εισάγει νέες ποινές, όπως η αφαίρεση μισθολογικών κλιμακίων, η απαγόρευση ανάθεσης καθηκόντων ή ακόμα και η υποχρεωτική μετακίνηση υπαλλήλου, όταν ελέγχεται για σοβαρό παράπτωμα. Επαναπροσδιορίζονται οι λόγοι για αυτοδίκαιη και δυνητική αργία. Ενισχύεται η προστασία όσων καταγγέλλουν παρατυπίες και με αυτόν τον τρόπο το Δημόσιο θωρακίζεται απέναντι στην αδιαφάνεια και τη διαφθορά και δίνει στους πολίτες το μήνυμα ότι η λογοδοσία είναι πραγματική και όχι θεωρητική.

Δεν σταματάμε, όμως, εδώ. Το νομοσχέδιο δεν περιορίζεται μόνο στην αναμόρφωση του πειθαρχικού δικαίου. Με το «Reform Greece» κάνουμε ένα σημαντικό βήμα εξωστρέφειας. Δημιουργείται ένας θεσμός που θα μπορεί να μεταφέρει τεχνογνωσία και καλές πρακτικές σε άλλες χώρες, ενισχύοντας το διεθνές αποτύπωμα της Ελλάδας στον τομέα της διοικητικής μεταρρύθμισης. Η χώρα μας αποκτά ρόλο παραγωγού και εξαγωγέα γνώσης στη δημόσια διοίκηση. Αναβαθμίζεται το κύρος μας στην Ευρώπη, αναδεικνύεται η εμπειρία μας και αποδεικνύεται ότι η Ελλάδα δεν αρκείται στο να αντιγράφει, αλλά έχει τη δύναμη να προσφέρει.

Και εδώ θέλω κάνω και μια ιδιαίτερη αναφορά στην πολύ σημαντική τροπολογία που κατατέθηκε, η οποία θεσπίζει για πρώτη φορά τη δυνατότητα συνυπηρέτησης τριτέκνων και πολυτέκνων υπαλλήλων με συζύγους, συμβίους, που εργάζονται εκτός Δημοσίου, διευκολύνοντας έμπρακτα τις οικογένειες που έχουν αυξημένες ανάγκες.

Τέλος, οι διατάξεις για την ιθαγένεια και τις υπηρεσιακές μεταβολές επικαιροποιούν ένα πλαίσιο που για χρόνια έμεινε στάσιμο. Με σαφείς κανόνες, με μεγαλύτερη διαφάνεια, βάζουμε τάξη σε θέματα που αφορούν χιλιάδες πολίτες και υπαλλήλους, γιατί η καθαρότητα και η ασφάλεια δικαίου σε αυτά τα ζητήματα είναι θεμέλιο της εμπιστοσύνης προς το κράτος.

Κυρίες και κύριοι συνάδελφοι, το νομοσχέδιο που συζητάμε σήμερα δεν λύνει, προφανώς, όλα τα προβλήματα που αφορούν το Δημόσιο. Καμία μεταρρύθμιση δεν μπορεί από μόνη της να τα λύσει όλα, όμως κάνει σημαντικά βήματα, δίνει σήμα αλλαγής νοοτροπίας, δημιουργεί μια πιο γρήγορη, πιο δίκαιη και πιο αξιόπιστη δημόσια διοίκηση και αυτό είναι κέρδος για κάθε πολίτη, για κάθε υπάλληλο που θέλει να κάνει σωστά τη δουλειά του και για κάθε πολίτη που πρέπει να εμπιστεύεται το κράτος.

Με αυτές τις σκέψεις στηρίζω το σχέδιο νόμου ως μια μεταρρύθμιση, που κάνει το δημόσιο πιο λειτουργικό, πιο υπεύθυνο και πιο κοντά στις αρχές του κράτους δικαίου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπαρτζώκα.

Επόμενος ομιλητής είναι ο κ. Κωνσταντίνος Χήτας, o Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Δεν μας είπατε ότι στην τροπολογία έχει κι άλλο άρθρο μέσα, τον ΟΠΕΚΕΠΕ, τον Πρόεδρο, τον οποίο τον πάτε στην ΑΑΔΕ και θα έχει ακαταδίωκτο. Δεν τα λέτε αυτά. Στην ίδια τροπολογία είναι μέσα αυτά.

Με την τροπολογία λοιπόν, αυτή μεταφέρετε τις αρμοδιότητες του Προέδρου του ΟΠΕΚΕΠΕ. Έχουμε αυτό το τεράστιο σκάνδαλο, το οποίο θα το βρούμε μπροστά μας. Γιατί λέτε αυτά που θέλετε μόνο, λέτε για τους τρίτεκνους, για τη συνυπηρέτηση, τι ωραία, τι καλά. Άσε που τα φέρνετε τουρλουμπούκι μέσα και δεν μπορούμε να τα ψηφίσουμε, γιατί ψηφίζουμε στο σύνολο την τροπολογία και δεν μπορούμε να ψηφίζουμε άρθρο-άρθρο. Αυτό είναι ένα άλλο θέμα συζήτησης.

Όμως, πείτε και στον ελληνικό λαό ότι για το μέγα σκάνδαλο του ΟΠΕΚΕΠΕ τοποθετείτε Πρόεδρο και έναν καινούργιο άνθρωπο –ουδέν μονιμότερο του προσωρινού, θα δούμε- και αυτόν τον πάτε στην ΑΑΔΕ, όπου υπάρχει το ακαταδίωκτο στον προσωρινό Πρόεδρο του ΟΠΕΚΕΠΕ. Διότι αυτό είναι συγκάλυψη, ο νέος Πρόεδρος του ΟΠΕΚΕΠΕ να έχει ακαταδίωκτο, γιατί πλέον ανήκει στην ΑΑΔΕ. Και υπάρχει ο ν.4389/2016 που λέει ότι δεν διώκεται, δεν υπέχει σε καμία ποινική ευθύνη. Αυτά να τα λέμε.

Ήταν πολύ σύντομο το σχόλιο για τον ΟΠΕΚΕΠΕ γιατί θα έχουμε πολλές μέρες μπροστά μας να τα πούμε, γιατί είναι μια απάτη, τεράστια απάτη που μιλάμε για δισεκατομμύρια, κύριοι Υπουργοί, όπου τα τσέπωσαν κομματόσκυλα και μπλε και πράσινα. Ακούμε διάφορα. Πάντως κομματόσκυλα ήταν αυτοί που τσέπωσαν τα 2 δισεκατομμύρια, χρήματα τα οποία προορίζονταν να πάνε σε ανθρώπους της καθημερινότητας και της βιοπάλης και τα έφαγαν τα λαμόγια.

Επειδή νομίζετε ότι θα μπορέσετε να το καλύψετε, να το πνίξετε, να το θάψετε το σκάνδαλο αυτό, να ξέρετε ότι δεν πρόκειται να θαφτεί το σκάνδαλο του ΟΠΕΚΕΠΕ. Εδώ θα είμαστε να τα λέμε. Πολύ σύντομα αναφέρθηκα, δεν έχω πολύ χρόνο.

Το επόμενο θέμα έχει ενδιαφέρον πάντως. Τι πρεμούρα είναι αυτή; Την άλλη εβδομάδα δεν είναι η Έκθεση στη ΔΕΘ, κύριε συντοπίτη; Την άλλη εβδομάδα είναι η Έκθεση. Από σήμερα τι δουλειά έχετε πάνω στη Θεσσαλονίκη όλοι, ο Πρωθυπουργός, οι Υπουργοί, οι Βουλευτές, οι Αντιπρόεδροι; Από δέκα μέρες πριν διαβάζουμε τα έντυπά σας, την «Απογευματινή», τα δεξιά έντυπά σας, τα δικά σας, της Νέας Δημοκρατίας. Δεξιά, τέλος πάντων! Ο Θεός να σας κάνει Δεξιά εσάς! Για τα δικά σας έντυπα μιλάω εν πάση περιπτώσει. «Τρέμετε», λένε, «γιατί ανεβαίνει ο Πρωθυπουργός να κόψει τα φτερά του Βελόπουλου, της Ελληνικής Λύσης». «Στο 22%, στο 21% η Νέα Δημοκρατία πάνω». Έχετε αναπτύξει μια τέτοια φοβία.

Και ανεβήκατε πάνω τώρα και ο νους σας είναι στην Ελληνική Λύση. Δηλαδή ανέβηκε σήμερα ο Πρωθυπουργός με το επιτελείο του, που έχει σχηματίσει ο λαός της Βόρειας Ελλάδας, οι πολίτες της Βόρειας Ελλάδας, της Θεσσαλονίκης, των όμορων νομών πάνω, Κεντρικής Μακεδονίας, Ανατολικής Μακεδονίας, έχουν σχηματίσει μια εντύπωση για εσάς που κυβερνάτε έξι χρόνια, κάκιστη εντύπωση. Και επειδή θα ανέβει ένα Σαββατοκύριακο παραπάνω ο Πρωθυπουργός επάνω, ευελπιστείτε ότι θα αλλάξετε την εικόνα και θα κόψετε ή την Ελληνική Λύση ή θα ανεβείτε εσείς κ.λπ..

Νομίζετε ότι απευθύνεστε σε ανεγκέφαλους. Είναι προσβλητικό για τους πολίτες της Βόρειας Ελλάδας και της Θεσσαλονίκης αν νομίζετε ότι με μία επίσκεψη παραπάνω θα μπορέσετε να αντιστρέψετε το κλίμα. Είναι προσβλητικό για τους πολίτες. Νομίζετε, έχετε την ψευδαίσθηση, ότι θα σώσετε την παρτίδα με μια χούφτα πληρωμένα πιστόλια, μέσα, πάνω, τοπικά που σας έβγαλαν σήμερα στα ραδιόφωνα και στα διάφορα sites εκεί -γιατί αυτό ακριβώς συμβαίνει, το ξέρω καλά το έργο πώς παίζεται- και με διάφορες εξαγγελίες του Πρωθυπουργού.

Δεν σώζεται η παρτίδα έτσι. Έξι χρόνια και παραπάνω κυβερνάτε. Σας ξέρουν και από την καλή και από την ανάποδη οι Βορειοελλαδίτες πολίτες. Λέει ο Μητσοτάκης -ακούστε τι λένε τώρα- ότι θα εξαγγείλει μέτρα 1,5 δις. Το 1,5 δις έγινε 1,7 δις. Το 1,7 δις έγινε 2 δις. Βάλε δις να υπάρχουν. Γιατί τα γράφουν; Με στόχο –λέει- να αναπτύξει νέα δυναμική η Νέα Δημοκρατία.

Δηλαδή δεν σας νοιάζει η ουσία του πράγματος, αν τα χρήματα αυτά θα πιάσουν τόπο, αν δηλαδή οι πολίτες θα δουν κάτι καλό από αυτό. Το μόνο που σας νοιάζει είναι πώς θα μείνετε γαντζωμένοι στην εξουσία και πώς θα μπορέσετε να αλλάξετε την εικόνα του κόμματός σας. Τίποτε άλλο.

Πάτε να δώσετε ψίχουλα. Λέτε για τα πλεονάσματα. Πανηγυρίζετε ότι η οικονομία πάει τρένο και 8 δισεκατομμύρια πλεόνασμα. Ματωμένα, πολύ ματωμένα πλεονάσματα! Είναι λεφτά των Ελλήνων πολιτών. Είμαι σίγουρος ότι οι Βουλευτές της Νέας Δημοκρατίας το ξέρετε και εσείς, αλλά δεν μπορείτε να το πείτε. Είναι ματωμένα λεφτά από τη σκληρή, απίστευτη φορολογία. Είναι λεφτά που πληρώνουν οι Έλληνες πολίτες από τους υψηλούς φόρους, από την ακρίβεια, από τον πληθωρισμό, από τα τεκμήρια, από τους φόρους. Αυτά τα λεφτά είναι, των Ελλήνων πολιτών και θα εσείς θα πάρετε ένα μικρό ποσοστό, 10% - 15%, για να το επιστρέψετε πίσω ως φιλοδώρημα στους ανθρώπους αυτούς. Θα τα πούμε και αυτά αναλυτικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πραγματικά, κυρία Υπουργέ, τα μάθατε τα νέα σήμερα; Δεν βλέπετε ότι έχει ρημαχτεί η μεσαία τάξη και ότι ο κόσμος υποφέρει; Κανένα πρόβλημα. Θα στείλουμε ελληνικούς δορυφόρους στο διάστημα, είπε ο κ. Παπαστεργίου σήμερα, πριν από λίγο. Μα, πραγματικά είναι να γελάς και να κλαις.

Κύριε Σκυλακάκη, θα στείλουμε δορυφόρους. Τα λύσατε τα προβλήματα της καθημερινότητας, έχουμε λύσει τα βασικά δηλαδή, πώς θα γεμίσει το καλάθι της νοικοκυράς, πώς θα μπορέσει ο Έλληνας να μην μένει από χρήματα στις 15 του μήνα, πώς θα μπορέσει να πληρώσει τα δάνειά του, το ενοίκιό του, πώς θα μπορέσει να κρατήσει το παιδί του εδώ να μην φύγει στο εξωτερικό, τα λύσαμε όλα αυτά και θα στείλουμε και δορυφόρους δικούς μας στο διάστημα. Μου θυμίζει την ιστορία του Νίκου του Παππά. Μην χαμογελάτε. Και ο ΣΥΡΙΖΑ είχε στείλει κάτι δορυφόρους στο διάστημα. Αυτές είναι σημερινές δηλώσεις του κ. Παπαστεργίου, Ψηφιακή Διακυβέρνηση! Ψωμί να φάμε δεν έχουμε, ραπανάκια για την όρεξη. Αυτή είναι η αλήθεια.

Πάρτε κανένα drone πρώτα να μην καίγεται η Ελλάδα το καλοκαίρι, που είναι πιο φθηνό από τον δορυφόρο. Πάρτε κανένα drone να ελέγχουμε λίγο τα δάση. Ξεκινήστε από τα βασικά. Στηρίξτε λίγο τη μεσαία τάξη, πριν πάρετε τους δορυφόρους να τους στείλετε στο διάστημα.

Ξέρετε ότι μόλις το 10% των Ελλήνων φορολογουμένων -κύριε Σκυλακάκη, που έχετε περάσει από τη θέση αυτή- δήλωσε εισόδημα άνω των 20.000 ευρώ; Ποια μεσαία τάξη θα πάτε να στηρίξετε ακριβώς στη ΔΕΘ; Δεν υπάρχει μεσαία τάξη. Τέλος η μεσαία τάξη. Το 10% μόνο των Ελλήνων φορολογουμένων έχει δηλώσει εισόδημα άνω των 20.000 ευρώ. Δηλώθηκαν συνολικά δηλώσεις από εννέα εκατομμύρια δεκαεφτά χιλιάδες φορολογούμενους. Από αυτούς μόνο το 10% δήλωσε 20.000 και πάνω! Πού είναι η μεσαία τάξη στην Ελλάδα, που θα πάτε να στηρίξετε και καλά τώρα εσείς; Πείτε μας, πού;

Ποια μεσαία τάξη, όταν το 90% των Ελλήνων έχει εισόδημα κάτω από 20.000 ευρώ τον χρόνο; Αλήθεια τώρα; Αυτή είναι η κοινωνική πολιτική; Αλήθεια τώρα μιλάτε, όταν το μέσο νοικοκυριό στην Ελλάδα ξοδεύει το 35% του διαθέσιμου εισοδήματος για τη στέγη του, είτε είναι το ενοίκιο, είτε είναι το δάνειό του, είτε είναι λογαριασμοί ρεύματος κ.λπ.; Για να μείνει κάπου, δηλαδή, ο άνθρωπος αυτός ξοδεύει από το διαθέσιμο εισόδημά του το 35%. Λύσετε αυτό και βοηθήστε τους ανθρώπους εδώ και μετά να στείλουμε όλοι μαζί δορυφόρους στο διάστημα που κόπτεστε σήμερα και το έχουν και πρώτη είδηση παντού ότι στέλνουμε δορυφόρους.

Προσπαθήστε να μειώσουμε λίγο το έλλειμμα τρεχουσών συναλλαγών που το πρώτο εξάμηνο στα 7,6 δισεκατομμύρια. Στο πρώτο εξάμηνο 7,6 δισεκατομμύρια έλλειμμα τρεχουσών συναλλαγών! Ε μα, βέβαια, αφού δεν παράγουμε ούτε καρφίτσα και εισάγουμε τα πάντα. Να το δουλέψουμε λίγο αυτό; Να το μειώσουμε και μετά στέλνουμε δορυφόρους στο διάστημα.

Ξέρετε ότι οι ελληνικές εξαγωγές στην Τουρκία υποχώρησαν κατά 16,3%, 1,5 δισεκατομμύριο το 2014 -οι δικές μας εξαγωγές στην Τουρκία- και έχουν αυξηθεί, εννοείται, από τους Τούρκους οι εισαγωγές που κάνουμε εμείς; Να το δούμε λίγο αυτό; Να ασχοληθούμε λίγο σοβαρά με τον πρωτογενή τομέα; Να ασχοληθούμε λίγο σοβαρά με την παραγωγή πλούτου, γιατί πάμε για χρεοκοπία σούμπιτοι πάλι; Μετά στέλνουμε και δορυφόρους στο διάστημα, εσείς, η Κυβέρνηση των αρίστων. Αυτά είναι πράγματα, τα οποία πρέπει να τα δούμε.

Τελειώνω, κύριε Πρόεδρε. Να ασχοληθούμε, κυρία Υφυπουργέ μας και κύριε Υφυπουργέ, λίγο με το δημογραφικό που διαβάζαμε πριν από λίγες μέρες σοκαριστικά στοιχεία. Τώρα που θα ανοίξουν τα σχολεία μας για να πάνε τα παιδάκια μας στο σχολείο, θα έχουμε σαράντα πέντε χιλιάδες λιγότερα πρωτάκια φέτος! Σαράντα πέντε χιλιάδες λιγότερα πρωτάκια, δηλαδή γύρω στις χίλιες επτακόσιες τάξεις. Καταλαβαίνετε τι λέμε τώρα; Να ασχοληθούμε λίγο με το δημογραφικό; Να δούμε λίγο τους ανθρώπους, να στηρίξουμε την ελληνική οικογένεια; Καλή είναι η γραμμή που ψηφίζετε με τους ομοφυλόφιλους, αλλά να στηρίξουμε λίγο την ελληνική οικογένεια, ε; Την Ελληνίδα τη μάνα; Να στηρίξουμε το ελληνικό νοικοκυριό; Να δώσουμε κίνητρα στα παιδιά μας να μείνουν εδώ, στα παιδιά τα δικά μας να κάτσουν να γεννήσουν, να κάνουν παιδιά, γιατί έχουν πάει τριάντα χρονών και δεν μπορούν να βγάλουν τον μήνα; Αφού τα λύσουμε αυτά, να στείλουμε και δορυφόρους στο διάστημα, που έστειλε ο Παπαστεργίου σήμερα.

Να δούμε λίγο την εξωτερική πολιτική, ότι δεν θέλουν τον Έλληνα Πρωθυπουργό; Προσέξτε, δεν είναι ο Πρόεδρος της Νέας Δημοκρατίας. Αυτό είναι δικό σας πρόβλημα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΚΩΝΣΤΑΝΤΙΝΟΣ ΧΗΤΑΣ:** Κλείνω σε ενάμισι λεπτό.

Το θέμα είναι ότι είναι Πρωθυπουργός. Δεν θέλει να τον βλέπει ο Τραμπ και οι Ηνωμένες Πολιτείες. Δεν θέλει να το βλέπει η Ρωσία και ο Πούτιν. Έκανε πόλεμο μόνος του με τον Πούτιν. Δεν μας υπολογίζει η Κίνα. Δεν μας υπολογίζει η Γαλλία, κάνει συμφωνία με τους Τούρκους. Δεν μας υπολογίζει η Αίγυπτος. Είδατε τι τραβάμε με την Αίγυπτο; Πριν από λίγο Τουρκία και Αίγυπτος ισχύς εν τη ενώσει, κίνδυνος για την Ελλάδα, για τη συμπαραγωγή πολεμικών drones. Κοιμόμαστε! Βγάζει γλώσσα η Αλβανία. Μας βγάζουν γλώσσα τα Σκόπια, η Λιβύη και εμείς κάνουμε αγκαλιές με Τούρκους και τους τζιχαντιστές της Συρίας και πανηγυρίζουμε γιατί στέλνουμε δορυφόρους στο διάστημα.

Δυστυχώς -και κλείνω- είστε χαμένοι στο διάστημα εσείς.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Χήτα.

Επόμενος ομιλητής ο κ. Αθανάσιος Σταυρόπουλος, Βουλευτής της Νέας Δημοκρατίας.

**ΑΘΑΝΑΣΙΟΣ ΣΤΑΥΡΟΠΟΥΛΟΣ:** Σας ευχαριστώ πολύ, κύριε Πρόεδρε.

Προτού ξεκινήσω την ομιλία μου, θα ήθελα να εκφράσω τα ειλικρινή συλλυπητήριά μου στην οικογένεια και τους οικείους του Απόστολου Βεσυρόπουλου.

Κύριοι Υπουργοί, κυρίες και κύριοι συνάδελφοι, συζητάμε σήμερα στην Ολομέλεια ένα εξαιρετικά σημαντικό νομοσχέδιο που φέρνει ριζικές και αναγκαίες αλλαγές στο πειθαρχικό δίκαιο των δημοσίων υπαλλήλων, ενισχύει την εξωστρέφεια της χώρας στον τομέα της διοικητικής μεταρρύθμισης και αντιμετωπίζει σειρά ζητημάτων που άπτονται της λειτουργίας της δημόσιας διοίκησης.

Το νομοσχέδιο αυτό αποτελεί ουσιαστική τομή, γιατί ταυτόχρονα ενισχύει τη λογοδοσία και την ταχύτητα στην απονομή πειθαρχικής δικαιοσύνης, διασφαλίζει την αποτελεσματικότητα του κράτους δικαίου και θωρακίζει την αξιοπιστία της δημόσιας διοίκησης. Πρόκειται για μία αναγκαία και ώριμη θεσμική αναδιάρθρωση που ανταποκρίνεται τόσο στις απαιτήσεις της κοινωνίας όσο και στις προκλήσεις της εποχής. Γιατί σε μια χώρα που θέλει να είναι ανταγωνιστική, δημοκρατική και κοινωνικά αξιόπιστη δεν μπορεί να υπάρξει ανοχή στη διοικητική αυθαιρεσία, στη διαφθορά και στη δυσλειτουργία.

Πυρήνας του νομοσχεδίου είναι η αναμόρφωση του πειθαρχικού πλαισίου. Για πρώτη φορά δημιουργείται ένα ενιαίο και εξειδικευμένο όργανο, το Πειθαρχικό Συμβούλιο Ανθρώπινου Δυναμικού Δημοσίου Τομέα στελεχωμένο αποκλειστικά από λειτουργούς του Νομικού Συμβουλίου του Κράτους. Απομακρυνόμαστε από τη διάχυση αρμοδιοτήτων, την καθυστέρηση και την αναβλητικότητα. Δημιουργούμε μια διαδικασία που εξασφαλίζει επαγγελματισμό, ταχύτητα και θεσμική σοβαρότητα. Ορίζονται σαφείς προθεσμίες, ενισχύονται οι ψηφιακές δυνατότητες και καταργείται η αναστολή πειθαρχικής διαδικασίας λόγω ποινικής εκκρεμοδικίας.

Σημαντική, επίσης, καινοτομία αποτελεί η πειθαρχική συνδιαλλαγή, ένας μηχανισμός που συνδυάζει την αποδοχή ευθύνης από τον υπάλληλο με την επιβολή ηπιότερης ποινής, χωρίς εκπτώσεις βέβαια στα σοβαρά παραπτώματα.

Προχωράμε με ρεαλισμό αλλά και αυστηρότητα. Προστίθενται νέοι λόγοι αεργίας, νέα ποινικά αδικήματα που συνιστούν κωλύματα διορισμού και αυξάνεται το πλαίσιο των ποινών για σοβαρά πειθαρχικά παραπτώματα. Δεν υπάρχει χώρος για ανοχή σε φαινόμενα κατάχρησης εξουσίας, διαφθοράς ή συγκάλυψης. Εισάγονται επιπλέον ποινικά αδικήματα ως κωλύματα διορισμού. Προβλέπονται όπως η στέρηση μισθολογικών κλιμακίων ή η απαγόρευση άσκησης καθηκόντων και ενισχύεται το πλαίσιο της αυτοδίκης και δυνητικής αργίας.

Η δημόσια διοίκηση οφείλει να λειτουργεί με γνώμονα τη διαφάνεια, την αξιοπιστία και τον σεβασμό προς τον πολίτη. Και αυτό ξεκινά από την εσωτερική της πειθαρχία.

Με το Μέρος Β΄ του νομοσχεδίου ιδρύεται το Ελληνικό Κέντρο Εμπειρογνωμοσύνης Διοικητικών Μεταρρυθμίσεων, Reform Greece, ένα νέο νομικό πρόσωπο ιδιωτικού δικαίου με δημόσιο σκοπό. Η Ελλάδα αποκτά επιτέλους έναν θεσμοθετημένο φορέα για να εξάγει διοικητική τεχνογνωσία, καλές πρακτικές και εμπειρογνωμοσύνη, ακολουθώντας το παράδειγμα της Γαλλίας, της Γερμανίας και της Σουηδίας. Πρόκειται για έναν σύγχρονο φορέα ευέλικτο, χρηματοδοτούμενο τόσο από τον τακτικό προϋπολογισμό όσο και από ευρωπαϊκούς και διεθνείς πόρους, με δυνατότητα παροχής τεχνογνωσίας, εκπόνησης έργων και διαχείρισης προγραμμάτων.

Με μητρώο εμπειρογνωμόνων εσωτερικού ελέγχου και ετήσια λογοδοσία, αυτό σηματοδοτεί μια νέα εποχή για τη χώρα μας. Από αντικείμενο τεχνικής βοήθειας γινόμαστε πλέον και πάροχος τεχνογνωσίας. Μια Ελλάδα που δεν αρκείται στο να παρακολουθεί τις εξελίξεις, αλλά συμμετέχει ενεργά στη διαμόρφωσή τους.

Επίσης, ρυθμίζονται θέματα ιθαγένειας, ληξιαρχικών πράξεων, υπηρεσιακών μεταβολών και ζητήματα των ΟΤΑ. Το σύνολο των διατάξεων εντάσσεται σε ένα ενιαίο όραμα, μια σύγχρονη ψηφιακή λειτουργική δημόσια διοίκηση, που αντιλαμβάνεται τον ρόλο της όχι γραφειοκρατικά, αλλά ως μοχλό εξυπηρέτησης του πολίτη και της ανάπτυξης της χώρας.

Κυρίες και κύριοι συνάδελφοι, επιτρέψτε μου στο σημείο αυτό να κάνω μια ειδική αναφορά στην ιδιαίτερη πατρίδα μου, τα Γρεβενά. Το παρόν νομοσχέδιο με τις ρυθμίσεις του για την επιτάχυνση των διαδικασιών, την ψηφιοποίηση και τη βελτίωση της λειτουργίας των ΟΤΑ, θα έχει άμεσα οφέλη για τις τοπικές κοινωνίες. Για τα Γρεβενά, σημαίνει έναν δήμο πιο αποτελεσματικό, πιο διαφανή και πιο κοντά στον πολίτη, με λιγότερη γραφειοκρατία και ταχύτερη εξυπηρέτηση.

Παράλληλα, με τις προβλέψεις για τη συνυπηρέτηση στηρίζονται οι οικογένειες δημοσίων υπαλλήλων που υπηρετούν σε απομακρυσμένες περιοχές, δίνοντάς τους τη δυνατότητα να μένουν ενωμένοι και να προσφέρουν καλύτερα στην κοινωνία μας.

Την ίδια στιγμή, οι ρυθμίσεις για τις μεταθέσεις φέρνουν ένα πλαίσιο πιο δίκαιο και διαφανές, ώστε να καλύπτονται πραγματικές υπηρεσιακές ανάγκες, χωρίς να διαταράσσεται η προσωπική ζωή των υπαλλήλων. Πρόκειται για παρεμβάσεις που θωρακίζουν την κοινωνική συνοχή και δίνουν στους ανθρώπους των Γρεβενών λόγους να μείνουν, να εργαστούν και να στηρίξουν τον τόπο τους.

Ερχόμαστε, λοιπόν, να απαντήσουμε σε ένα κρίσιμο και βασικό ερώτημα: Ποια Ελλάδα θέλουμε; Θέλουμε μια Ελλάδα που επιβραβεύει την ευθύνη και όχι την αδράνεια, που εκσυγχρονίζει το κράτος όχι θεωρητικά, αλλά πρακτικά, που αποδεικνύει ότι η αξιοκρατία, η λογοδοσία και η ταχύτητα δεν είναι αντίπαλοι της δικαιοσύνης, αλλά η προϋπόθεσή της.

Τέλος, κλείνω, λέγοντας ότι οι νέες ρυθμίσεις συνιστούν απτό δείγμα πολιτικής βούλησης για θεσμική πρόοδο. Η Κυβέρνηση της Νέας Δημοκρατίας συνεχίζει να νομοθετεί με συνέπεια, σχέδιο και ευθύνη απέναντι στο κράτος και στον πολίτη. Σας καλώ, λοιπόν, να το υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σταυρόπουλο.

Καλείται στο Βήμα η κ. Αρετή Παπαϊωάννου, Ανεξάρτητη Βουλευτής.

**ΑΡΕΤΗ ΠΑΠΑΪΩΑΝΝΟΥ:** Κυρίες και κύριοι συνάδελφοι, συζητούμε σήμερα το σχέδιο νόμου που αναφέρεται σε αναμόρφωση του πειθαρχικού δικαίου των υπαλλήλων του δημόσιου τομέα, σύσταση Ελληνικού Κέντρου Εμπειρογνωμοσύνης Διοικητικών Μεταρρυθμίσεων και λοιπές διατάξεις.

Παρά τον υποσχόμενο τίτλο, πίσω από τη λέξη «αναμόρφωση» κρύβεται μια βαθιά αυταρχική ρύθμιση. Πρόκειται για ένα νομοθέτημα που περιορίζει θεμελιώδη δικαιώματα, καταργεί θεσμικές ισορροπίες, εισάγει υπερβολικές και δυσανάλογες ποινές, καλλιεργεί φόβο και ανασφάλεια στους εργαζόμενους.

Δεν είναι τυχαίο ότι οι περισσότεροι φορείς που τοποθετήθηκαν, δεκατέσσερις στους δεκαεπτά, κατέκριναν το περιεχόμενό του, μιλώντας ακόμη και για αντισυνταγματικές διατάξεις. Δεν είναι τυχαίο ότι για σήμερα η ΑΔΕΔΥ προκήρυξε πανελλαδική απεργία και ότι οι δημόσιοι υπάλληλοι συγκεντρώθηκαν έξω από τη Βουλή, απελπισμένοι και εξοργισμένοι.

Το νομοσχέδιο αυτό δεν αναμορφώνεται η δημόσια διοίκηση, τη χειραγωγεί. Δεν ενισχύει τα δικαιώματα, τα υπονομεύει. Δεν βελτιώνει το κράτος, το γυρίζει πίσω σε μαύρες, σε σκοτεινές εποχές.

Το Μέρος Α΄ αφορά στο πειθαρχικό δίκαιο. Ας το δούμε λίγο. Η Κυβέρνηση ισχυρίζεται ότι το νέο πλαίσιο θα φέρει ταχύτητα και αποτελεσματικότητα. Στην πραγματικότητα, όμως, υπάρχουν πολλοί λόγοι για να υποστηρίξω ακριβώς το αντίθετο. Παραβιάζεται το τεκμήριο αθωότητας. Με το άρθρο 3 αποκλείεται κάποιος από τον διορισμό, ακόμη και αν βρίσκεται σε προδικασία χωρίς καταδίκη. Η απλή παραπομπή για ορισμένα αδικήματα, ακόμη και πλημμελήματα αρκεί για να χαθεί το δικαίωμα στην εργασία. Καταργούνται οι θεσμικές εγγυήσεις στα πειθαρχικά συμβούλια και στην ουσία, τα διαλύετε.

Με το άρθρο 20 συστήνεται νέου τύπου πειθαρχικό συμβούλιο, αποτελούμενο αποκλειστικά από μέλη του Νομικού Συμβουλίου του Κράτους. Διώχνετε τους αιρετούς εκπροσώπους των εργαζομένων. Διώχνετε τους δικαστικούς λειτουργούς και τα παραδίδετε όλα σε μέλη του Νομικού Συμβουλίου του Κράτους. Έτσι, χάνεται η πολυφωνία, η ισορροπία και η αμεροληψία. Υπάρχει μόνο αυτό που ζητάτε, κρατικός έλεγχος. Ο Συνήγορος του Πολίτη προειδοποιεί για σοβαρό πλήγμα στην ανεξαρτησία και τη διαφάνεια.

Δεν διασφαλίζεται η συνδικαλιστική δράση. Το άρθρο 10 διατηρεί επικίνδυνα αόριστες έννοιες, όπως αναξιοπρεπή συμπεριφορά ή κακόβουλη κριτική. Τέτοιες διατυπώσεις μπορούν εύκολα να χρησιμοποιηθούν για τη φίμωση και τη δίωξη των συνδικαλιστών, των απεργών, αλλά και των υπαλλήλων που αποκαλύπτουν σκάνδαλα, αν και υποτίθεται ότι προστατεύονται.

Επιβάλλονται σκληρές και δυσανάλογες ποινές για κακόβουλη κριτική. Διευρύνονται οι περιπτώσεις που επιβάλλονται πρόστιμα σωρευτικά της πειθαρχικής ποινής έως και 100.000 ευρώ σε κάθε εργαζόμενο. Σε έναν εργαζόμενο 100.000 ευρώ! Εδώ δεν μιλάμε για πειθαρχία, μιλάμε για καθαρό εκφοβισμό.

Δίνονται υπερβολικές εξουσίες στους προϊσταμένους, οι οποίοι συχνά κατέχουν θέσεις με ανάθεση και οι οποίοι μπορούν πλέον να επιβάλουν βαριές ποινές, χωρίς δευτεροβάθμιο έλεγχο, με κίνδυνο αυθαιρεσίας. Θεσπίζεται η αυτοδίκαιη αργία ακόμη και για πλημμελήματα, πριν υπάρξει η τελεσίδικη δικαστική κρίση. Το κράτος, δηλαδή, αντιμετωπίζει τον υπάλληλο σαν ένοχο, πριν αποδειχθεί η ενοχή του, παραβιάζοντας το τεκμήριο αθωότητας.

Εισάγεται ο θεσμός της πειθαρχικής συνδιαλλαγής, ένας θεσμός που θυμίζει παλιές σκοτεινές εποχές δήλωσης φρονημάτων. Μετατρέπει τον υπάλληλο σε κατηγορούμενο που μπορεί να παζαρέψει την ποινή του, πλήττοντας την αξιοπρέπειά του για διάφορους λόγους, για οικονομικούς, που δεν μπορεί να προσφύγει στη δικαιοσύνη, γιατί δεν έχει την ψυχική αντοχή να ξεκινήσει μια τέτοια διαδικασία, γιατί πιέζεται από το οικογενειακό και επαγγελματικό του περιβάλλον και έτσι, περιορίζονται τα δικαιώματα υπεράσπισης, όπου πιο κάτω έχουν οι υπάλληλοι μόνο πέντε μέρες προθεσμία για απολογία.

Έχουμε απαγόρευση ένστασης κατά αποφάσεων. Έχουμε ακόμη και περιπτώσεις όπου δεν επιτρέπεται καν δικαστική προσφυγή. Καταπατούνται ακόμη και στοιχειώδη δικαιώματα ενημέρωσης.

Με το άρθρο 40 οι επιδόσεις γίνονται μέσω e-mail. Τεκμαίρεται δε γνώση μόνο με την αποστολή του e-mail και αυτό με κίνδυνο να χαθούν δικαιώματα υπεράσπισης λόγω της τεκμαιρόμενης γνώσης. Άρα, οδηγούμαστε σε ένα συμπέρασμα: Το νέο πειθαρχικό δίκαιο δεν είναι εργαλείο βελτίωσης της δημόσιας διοίκησης. Είναι ξεκάθαρα εργαλείο εκφοβισμού, πειθαρχικής και κομματικής χειραγώγησης.

Με το Μέρος Β΄ ιδρύεται ένα νέο Κέντρο Εμπειρογνωμοσύνης Διοικητικών Μεταρρυθμίσεων, για να κάνει μελέτες, να εξάγει τεχνογνωσία, να αναθέτει έργα. Μα, αυτά τα κάνει εδώ και σαράντα χρόνια το Εθνικό Κέντρο Δημόσιας Διοίκησης και Αυτοδιοίκησης. Φτιάχνετε έναν νέο φορέα, με ασαφή αντικείμενα και με διοίκηση κομματικά ελεγχόμενη, με πρόβλεψη να μπει Γενικός Διευθυντής από τον ιδιωτικό τομέα, χωρίς καμία θεσμική εγγύηση αξιοκρατίας, με τις γνωστές υπέρογκες αμοιβές, την ώρα που αρνείστε στους δημοσίους υπαλλήλους τον 13ο και 14ο μισθό. Όσο για το Διοικητικό Συμβούλιο, θα είναι ένα όργανο ελεγχόμενο από την Κυβέρνηση, όχι ειδικοί, όχι επιστήμονες μέσα σε αυτό, όχι άνθρωποι με τεχνογνωσία, αλλά Γενικοί Γραμματείς, δηλαδή πολιτικά πρόσωπα.

Οι διαδικασίες ανάθεσης έργων είναι στο χέρι του Γενικού Διευθυντή -από τον ιδιωτικό τομέα, να μην ξεχνιόμαστε- και ενός προϊσταμένου, χωρίς διαφάνεια, χωρίς κανένα φίλτρο, δηλαδή νέες σπατάλες, νέος μηχανισμός κομματικής εξυπηρέτησης.

Η ουσία είναι μία. Δημιουργείτε έναν φορέα χωρίς λόγο ύπαρξης, μόνο και μόνο για να στήσετε έναν ακόμη μηχανισμό κομματικής επιρροής και διαχείρισης δημόσιου χρήματος. Σκορπάτε πόρους για να φτιάξετε πελατεία, όχι για να υπηρετήσετε τη δημόσια διοίκηση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δεν έχω χρόνο να μιλήσω για το τρίτο μέρος του νομοσχεδίου. Θα κλείσω, λοιπόν, λέγοντας ότι το νομοσχέδιο που συζητούμε σήμερα, υπηρετεί, κατά την άποψή μου, μόνο μία στόχευση: περισσότερος έλεγχος, λιγότερη διαφάνεια και αποδυνάμωση στην πράξη της δημόσιας διοίκησης προς όφελος κομματικών σχεδιασμών.

Καλώ την Κυβέρνηση να αποσύρει τις διατάξεις που καταργούν θεσμικές εγγυήσεις, να επαναφέρει τη συμμετοχή αιρετών και δικαστικών στα πειθαρχικά, να διασφαλίσει το τεκμήριο αθωότητας και να φέρει ένα πλαίσιο που να σέβεται το Σύνταγμα και την ΕΣΔΑ, καθώς και κυρίως το δικαίωμα των δημοσίων υπαλλήλων να εργάζονται χωρίς τον φόβο πολιτικών διώξεων.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Παπαϊωάννου.

Επόμενος ομιλητής είναι ο Βουλευτής του ΣΥΡΙΖΑ κ. Χρήστος Γιαννούλης. Θα ακολουθήσουν η κυρία Κτενά, ο κ. Σκυλακάκης και ο κ. Σπανάκης.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Καταρχάς, επειδή βλέπω λίγο στεναχωρημένο τον κ. Χρηστίδη από την κλήρωση του Ολυμπιακού στις διεθνείς διοργανώσεις, για να φύγει αυτή η αγωνία θα ήθελα να σας προτείνω να ανοίξετε στο διαδίκτυο και να δείτε φωτογραφίες από μία κωμικοτραγική σημερινή πολιτική εκδήλωση που έγινε στην πατρίδα μου, στη Θεσσαλονίκη. Ίσως να σας φτιάξει το κέφι. Γιατί μόνο ως σατυρικό κομμάτι επιθεώρησης μπορεί να το εκλάβει κανένας.

Κυρίες και κύριοι συνάδελφοι, κύριε Υπουργέ, κυρία Υφυπουργέ, κύριε Υφυπουργέ, έχει πει ο ποιητής κάτι πολύ απλό για αυτή τη χώρα: «Σε αυτόν τον τόπο όσοι αγαπούν, τρώνε βρώμικο ψωμί». Και συνεχίζει λέγοντας: «Οι πόθοι τους ακολουθούνε υπόγεια διαδρομή». Αυτό συμβαίνει σήμερα στην Ελλάδα. Όσοι δηλώνουν ότι αγαπούν την Ελλάδα, τρώνε με βρώμικο τρόπο γλυκό ψωμί της διαφθοράς, δίνοντας το παράδειγμα ότι οι υπόγειες διαδρομές είναι η λεωφόρος που οδηγεί στη δοξασία, τον παράδεισο και τη δικαιοσύνη.

Ζητώ την κατανόησή σας, κύριε Πρόεδρε, συνειδητά παραβαίνω την επιθυμία του νομοθέτη για τον Κανονισμό της Βουλής γύρω από το νομοσχέδιο. Και ο εισηγητής μας και οι συνάδελφοι που οι προηγήθηκαν πιστεύω ότι το εξάντλησαν το θέμα, και θέλω να μείνω σε αυτό που έγινε στη Θεσσαλονίκη σήμερα, που είναι και προσβολή και για τον πολιτικό μας πολιτισμό.

Περίπου εικοσιπέντε Υπουργοί προσπάθησαν να παρουσιάσουν μια εικόνα που δεν υπάρχει, με επικεφαλής τον Πρωθυπουργό της χώρας, ο οποίος χειροκροτούσε για τις ανακολουθίες, την αναποτελεσματικότητα, την αδράνεια και τις εκλογές που ο ίδιος είχε την ευθύνη. Έτσι φτάσαμε το ψωμί της διαφθοράς του ΟΠΕΚΕΠΕ, των απευθείας αναθέσεων και μίας σειράς άλλων παρασιτικών διαδικασιών, να αποτελούν μείζονος σημασίας ζήτημα και για το πολίτευμα και για τη δημοκρατία και για τη Βουλή και για το πολιτικό προσωπικό.

Βλέπω τα λουλούδια στο έδρανο που υπηρέτησε ο Απόστολος Βεσυρόπουλος, και θυμάμαι την τελευταία κουβέντα που είχαμε στις 15 Αυγούστου στην Παναγία Σουμελά ακριβώς για αυτό. Ήταν η τελευταία φορά που τον είδα πριν από λίγες ημέρες, μέσα σε μια εκκλησία, και συζητούσαμε για την αξιοπιστία της πολιτικής, των πολιτικών παραγόντων.

Πώς δεν επιτυγχάνεται η αξιοπιστία; Ο κ. Μητσοτάκης και το πλειοψηφικό κομμάτι του Υπουργικού Συμβουλίου είπαν πολλά σήμερα για τη Θεσσαλονίκη. Τα επανέλαβαν με την ίδια πιστότητα mot a mot, όπως έγινε και πέρυσι και πρόπερσι και πριν τέσσερα χρόνια και από το ’19.

Το 2019 θέλω να θυμίσω ότι εμείς ως νεοεκλεγέντες Βουλευτές αντικρίσαμε την πρώτη νομοθετική πρωτοβουλία της Κυβέρνησης από τον τότε Υπουργό Εργασίας τον κ. Βρούτση, αν θυμάσαι, Θεόφιλε. Ποια ήταν η πρώτη νομοθετική πρωτοβουλία της Κυβέρνησης; Ήταν η κατάργηση, η απελευθέρωση των απολύσεων, Ιούλιος του 2019.

**ΘΕΟΦΙΛΟΣ ΞΑΝΘΟΠΟΥΛΟΣ:** Και χωρίς αξιολόγηση.

**ΧΡΗΣΤΟΣ ΓΙΑΝΝΟΥΛΗΣ:** Χωρίς αιτιολόγηση! Με το που συγκροτήθηκε η Βουλή το 2019 η πρώτη νομοθετική πρωτοβουλία ήταν αυτή. Για να φτάσουμε μετά από έξι χρόνια να λέμε ότι η ποιότητα ζωής για έναν εργαζόμενο με ετεροβαρής σχέση με τον εργοδότη, οι δεκατρείς ώρες είναι κάτι ανώδυνο, και επιτυγχάνεται επειδή γράφουμε λέξεις σε ένα χαρτί.

Σήμερα, λοιπόν, ο κ. Μητσοτάκης και όσοι τον ακολούθησαν, υποσχέθηκαν για μία ακόμη φορά πράγματα για τα οποία ήταν ασυνεπείς. Όμως, το πιο σημαντικό είναι τι απέκρυψαν. Πρώτο και κύριο, στη σκιά και αυτού του σκανδάλου που συγκλονίζει και ακουμπάει το DNA των Ελλήνων και την αξιοπρέπειά τους, δεν είπε κουβέντα για το γεγονός ότι η Ευρωπαϊκή Εισαγγελία, που τείνει να γίνει ελληνικός θεσμός πλέον και όχι ευρωπαϊκός και που ασχολείται νυχθημερόν με υποθέσεις στην Ελλάδα, ερευνά πλέον και την Περιφέρεια Κεντρικής Μακεδονίας υπό την ηγεσία του σημερινού Επιτρόπου, του κ. Τζιτζικώστα, για απευθείας αναθέσεις και υπερκοστολογήσεις σε ζητήματα πρόνοιας και κοινωνικής πολιτικής. Το να βγάζεις λεφτά δηλαδή, ή να ερευνηθεί αν κάποιοι έβγαλαν λεφτά, από τα συσσίτια των φτωχών.

Αυτό με προσβάλλει ως πολίτη, ως πατέρα, ως άνθρωπο, ως δημοσιογράφος, ως πολιτικό. Όχι ότι δεν με προσβάλλει το να βγάζουν λεφτά από τις επιδοτήσεις τις αγροτικές, γιατί και αυτά λείπουν από τη χώρα μας και από τον τόπο μας. Αλλά το να έχεις την αναλγησία να βάλεις το χέρι στο μέλι με το συσσίτιο των ανθρώπων που έχουν άδειο το ψυγείο τους, είναι βαρβαρότητα, δεν είναι πολιτικό λάθος. Καμία αναφορά!

Στη Θεσσαλονίκη που σήμερα πανηγυρίζει μετά τις δηλώσεις του κ. Μητσοτάκη για εικοσιπέντε καινούργια σχολεία στον μητροπολιτικό ιστό, να θυμίσω ότι στην κεντρική Μακεδονία φέτος θα λειτουργήσουν εκατόν τριάντα τρία σχολεία. Δεν θέλω να κάνω τον εξυπνάκια και να σας πω αυτό που λέει ο λαός μας, ότι όταν κλείνει ένα σχολείο ανοίγει μια φυλακή, τις φυλακές που ονειρεύεται ο κ. Μαρινάκης, ίσως η πιο χυδαία μορφή κυβερνητικής εκπροσώπησης που τόλμησε –τόλμησε!- στον επικεφαλής της πιο έντιμης κυβέρνησης της Μεταπολίτευσης να απευθύνει μια τέτοια εξυπνάδα, θεωρώντας ότι κερδίζει σε ένα ακροατήριο που το έχει χαμένο, το έχουν πάρει ο Βελόπουλος, οι Σπαρτιάτες, η Νίκη, χαμένο το έχει και τζάμπα κουράζεται.

Εκατόν τριάντα τρία λιγότερα σχολεία…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ζητώ την ανοχή σας, κύριε Πρόεδρε, για δύο λεπτά.

Παρέλειψε να πει ότι το σχέδιο το οποίο ανακοίνωσε για τη Διεθνή Έκθεση -και είπε με στόμφο κιόλας ότι δεν υπάρχει θέμα ξενοδοχείου, ιδιώτη και ότι θα γίνει με 120 εκατομμύρια δημόσιους πόρους- είναι δικής του έμπνευσης, τα ξενοδοχεία και τα ΣΔΙΤ. Ο ΣΥΡΙΖΑ όταν ξεκίνησε με το χωροταξικό σχέδιο της έκθεσης, προέβλεπε πράγματα που ενώνανε την κοινωνία της Θεσσαλονίκης. Αλλά ο κ. Μητσοτάκης το πιο επικίνδυνο σημείο της ημέρας είναι όταν γυρίζει πλευρό στο μαξιλάρι του.

Έτσι γύρισε πλευρό και κατήργησε τον σταθμό της Βενιζέλου, τραυμάτισε ανεπανόρθωτα την ιστορία της πόλης με τις αρχαιότητες και είπε η κ. Μενδώνη ότι θα προστατεύσουμε ό,τι απέμεινε και δεν έχει ενταχθεί μέσα στο μετρό, το ημιτελές μετρό.

Ανοίγω μια παρένθεση. Πείτε μου μια ευρωπαϊκή χώρα που έχει μετρό τόσο ημιτελές που δεν ενώνει αεροδρόμιο με σιδηροδρομικό σταθμό. Πείτε μου μία κι εμείς πανηγυρίζουμε.

Δεν θα μειώσω καμία θετική πτυχή, το ότι ολοκληρώθηκε το έργο κ.λπ.. Δεν θα πω το τετριμμένο πόσο παραδώσαμε εμείς. Όμως, μετά από έξι χρόνια αυτό το έργο ανέκδοτο, που προσπαθούμε να είναι και η βιτρίνα της προόδου της χώρας μας, είναι το πιο ημιτελές μετρό στην Ευρώπη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Ένα λεπτό, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Όχι ένα λεπτό, κύριε συνάδελφε. Είπατε δύο, άφησα τα δύο. Άλλο ένα δεν γίνεται.

**ΧΡΗΣΤΟΣ ΓΙΑΝΝΟΥΛΗΣ:** Επιγραμματικά λέω ότι παρέλειψε να αναφερθεί στον κυκλοφοριακό εφιάλτη που προκάλεσε ένα τέτοιο έργο στο πρότυπο του μαξιλαριού, όπως ήταν ο Flyover. Φανταστείτε ότι έκαναν έρευνα κυκλοφοριακή για τις αντοχές της Θεσσαλονίκης την περίοδο του covid που απαγορευόταν η κυκλοφορία και έκαναν έρευνα για την κυκλοφοριακή πυκνότητα των δρόμων της Θεσσαλονίκης.

Για τα νοσοκομεία μην το συζητάμε. Όσον αφορά δύο έργα που ωρίμασαν και ξεκίνησαν ως πρωτοβουλία του ΣΥΡΙΖΑ, ξαφνικά έφυγε από το κάδρο η συνέχεια των μεγάλων έργων που ξεπερνά τη θητεία των κυβερνήσεων. Έγινε έργο Μητσοτάκη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν έχετε άλλο χρόνο. Σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Τελευταία κουβέντα: Το χειρότερο από όλα είναι ότι παρέλειψε να πει αυτό που πραγματικά συγκλονίζει την τοπική κοινωνία, τις αρνητικές επιπτώσεις του ότι στην πόλη μου αναπνέουμε δηλητήριο. Είναι η πόλη με τη μεγαλύτερη επιβάρυνση αιωρούμενων σωματιδίων και με ένα καρκίνωμα που λέγεται δυσοσμία στη δυτική Θεσσαλονίκη. Στέλνουμε το μετρό, αλλά δεν ξέρω αν θα βρούμε τρόπο να στείλουμε και καθαρό αέρα. Αυτά είναι λίγα από αυτά που ξέχασε να πει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, θα πρέπει να το πω πολλές φορές;

**ΧΡΗΣΤΟΣ ΓΙΑΝΝΟΥΛΗΣ:** Όμως, ούτως η άλλως, αγαπητέ συνάδελφε, πολύ εύκολα οι κακοί ηγέτες παραλείπονται από την ιστορία και μια τέτοια κυβέρνηση και ένας τέτοιος ηγέτης είναι ο Κυριάκος Μητσοτάκης. Αργά η γρήγορα ο χρόνος θα το δείξει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Καλείται στο Βήμα η κ. Αφροδίτη Κτενά, Βουλευτής του Κομμουνιστικού Κόμματος Ελλάδος.

**ΑΦΡΟΔΙΤΗ ΚΤΕΝΑ:** Κύριε Πρόεδρε, ευχαριστώ.

Θα ξεκινήσω με το άρθρο 103, κύριε Υπουργέ. Φέρνετε μια ρύθμιση σε θετική κατεύθυνση που ταυτόχρονα είναι και ομολογία της αδικίας που έχετε διαπράξει απέναντι στους επιτυχόντες του διαγωνισμού 2Γ/2022 του ΑΣΕΠ. Είναι ένα βήμα μετέωρο όμως, αφού έχει πάλι ημερομηνία λήξης και μάλιστα πολύ κοντινή.

Ξέρετε πολύ καλά ότι οι προκηρύξεις που έχετε βγάλει κατά καιρούς αφήνουν κάθε φορά απ’ έξω χιλιάδες επιτυχόντες και αφήνουν και ακάλυπτες θέσεις. Βέβαια, αυτό είναι αποτέλεσμα της ίδιας λειτουργίας του αστικού κράτους που λειτουργεί χωρίς κεντρικό σχεδιασμό και με μόνο κριτήριο την ελαχιστοποίηση δαπανών παρά τις διευρυνόμενες λαϊκές ανάγκες που σε ένα άλλο κράτος η κάλυψή τους θα απαιτούσε το σύνολο των επιτυχόντων για να λειτουργήσει αποτελεσματικά.

Γνωρίζετε, επίσης, ότι χρησιμοποιείτε τους επιτυχόντες του 2Γ/2022 ως μια δεξαμενή ανθρώπινου δυναμικού από την οποία αντλείτε κάθε τόσο -δεξαμενή προσοντούχων-, όπως θα κάνετε και με τους επιτυχόντες του τελευταίου διαγωνισμού, καθώς και όσων θα ακολουθήσουν.

Αυτό που ζητάμε είναι να ολοκληρώσετε αυτό το μετέωρο βήμα, να κάνετε το ελάχιστο, να επιτρέψετε σε όσους έχουν απομείνει στη δεξαμενή επιτυχόντων, γιατί πολλοί από αυτούς έχουν απογοητευτεί και τα έχουν παρατήσει μετά από τόσα χρόνια κοροϊδίας, να συμμετέχουν σε όποιες προκηρύξεις βγαίνουν από εδώ και πέρα χωρίς κόφτες και ημερομηνίες λήξης.

Τώρα για το νομοσχέδιο, όσες και όσοι στηρίζουν αυτό το νομοσχέδιο- και ακούσαμε αρκετούς και αρκετές εδώ μέσα- δεν έχουν απαντήσει πειστικά στο εξής: Ποιο είναι το πρόβλημα που πραγματικά αντιμετωπίζει αυτό το νομοσχέδιο; Λέτε ότι ο στόχος είναι η επικαιροποίηση των διατάξεων του πειθαρχικού δικαίου των δημοσίων υπαλλήλων, προκειμένου αυτές να ανταποκρίνονται στα σύγχρονα δεδομένα. Ποια είναι αυτά τα δεδομένα που έχουν αλλάξει από την τελευταία προσαρμογή του πειθαρχικού δικαίου των δημοσίων υπαλλήλων; Δεν μας έχετε πει ποια είναι τα δεδομένα που άλλαξαν. Αντίθετα, οι αλλαγές που φέρνετε είναι ακόμα πιο ασαφείς και γενικόλογες περιγραφές παραπτωμάτων που μπορούν να τυλίξουν τον καθένα σε μια κόλλα χαρτί, όπως έχετε κάνει και με το πειθαρχικό του ΔΕΠ και των φοιτητών στα πανεπιστήμια που ψηφίσατε πριν μερικές βδομάδες.

Τσουβαλιάζετε σοβαρά ποινικά αδικήματα, όπως πλαστογραφίες, διαφθορά και τέτοια, μαζί με το δημοκρατικό δικαίωμα του κάθε υπαλλήλου να ασκεί κριτική ακόμα και στον ανώτερό του. Τι σόι επικαιροποίηση είναι αυτή;

Επίσης, θα παραδεχθώ ότι φέρνετε κάτι καινούργιο. Θεσπίζετε καινούργιο ιδιώνυμο αδίκημα, τη μη υποβολή έκθεσης αξιολόγησης. Σας ενόχλησε πάρα πολύ η οργανωμένη αντίθεση του κλάδου στο θέμα της αξιολόγησης. Ομολογείτε την ήττα σας με αυτό το μέτρο και το κάνετε ιδιώνυμο αδίκημα.

Ακούσαμε την κυρία Υπουργό πριν να μιλά για επιτάχυνση, για ανάγκη επιτάχυνσης –μάλιστα- και το πώς σε αυτό έχει συμβάλει η πλατφόρμα e-peitharxika. Αλήθεια, χρειάζεται αναμόρφωση το πειθαρχικό δίκαιο για την πλατφόρμα; Όχι. Εξάλλου δεν χρειάστηκε. Μέχρι τώρα δούλεψε. Παινεύεστε ότι θα είναι πλήρους και αποκλειστικής απασχόλησης τα μέλη των πειθαρχικών, όταν, θα μου επιτρέψετε, για άλλες κρίσιμες λειτουργίες, που είναι εντελώς υποστελεχωμένες, χρόνια υποστελεχωμένες, ούτε καν το συζητάτε αυτό το πράγμα.

Αλήθεια, περιμένετε δουλειές με φούντες; Γι’ αυτό αυτή η επιλεκτική προθυμία να στελεχώσετε μια υπηρεσία με πλήρους και αποκλειστικής απασχόλησης μέλη;

Και ξέρετε δεν είναι το θέμα του αν τα μέλη του Νομικού Συμβουλίου του Κράτους είναι επαρκή ή είναι αμερόληπτα. Δεν θα μπούμε σε αυτό. Και μην κάνετε ότι δεν καταλαβαίνετε όταν σας λέμε ότι δημιουργείτε ένα μόνιμο μηχανισμό πειθαρχικών διώξεων και καταδικαστικών αποφάσεων με αυτό τον τρόπο. Το πρόβλημα δεν είναι η ποιότητά τους, είναι οι νόμοι, το δίκαιο που θα κληθούν να εφαρμόσουν.

Μιλάτε και λέτε ότι θα αντιμετωπίσετε τη διαφθορά και την ανάρμοστη συμπεριφορά ορισμένων υπαλλήλων. Το είπαν και άλλοι εδώ μέσα. Πραγματικά είναι πρόκληση όταν είναι πρόσφατες οι μνήμες από τον τρόπο που χειριστήκατε το σκάνδαλο του ΟΠΕΚΕΠΕ και όταν ο μόνος που έχει διωχθεί γι’ αυτό το σκάνδαλο είναι η υπάλληλος που ανέδειξε και τόλμησε να πάει κόντρα στην προϊστάμενη αρχή της και να αναδείξει το σκάνδαλο. Και ξέρετε ότι -δεν είναι μόνο το ΟΠΕΚΕΠΕ, είναι και το έγκλημα στα Τέμπη- σε ό,τι έχει γίνει το τελευταίο χρονικό διάστημα που εμπλέκει σε ένα βαθμό, σε οποιοδήποτε βαθμό κρατικούς φορείς ή φορείς του δημόσιου τομέα δεν έχει διωχθεί κανένα υψηλόβαθμο στέλεχος της Κυβέρνησης. Ίσα-ίσα παραμένουν ατιμώρητα και είναι αυτοί που θα αξιολογούν μεθαύριο τους υφιστάμενους. Και έρχεστε τώρα και απειλείτε τους υπαλλήλους και τους λέτε ότι πρέπει να το βουλώσουν, να κάνουν τη δουλειά τους ακόμα και όταν περνούν από μπροστά τους τα ακατονόμαστά.

Τα παραδείγματα που ακούστηκαν είναι πάρα πολλά ήδη. Δεν θα αναφερθώ στα ίδια. Ωστόσο, έχει μια αξία να δούμε τα παραδείγματα διώξεων που ήδη ακούστηκαν, όπως είναι των εργαζομένων στο Μουσείο της Αλεξανδρούπολης, όπως είναι των εργαζομένων σε σχολεία, σε νοσοκομεία που αναδεικνύουν ελλείψεις, τι κατηγορητήριο αντιμετωπίζουν. Οι εργαζόμενοι στο Μουσείο της Αλεξανδρούπολης, για παράδειγμα, διώκονται με την κατηγορία της παραβίασης υποχρέωσης εχεμύθειας γιατί διαφώνησαν με την επιλογή, με την απόφαση του Υπουργείου Πολιτισμού να ανοίξουν το μουσείο σε απογευματινές ώρες, όταν δεν το έχουν κάνει, δεν γίνεται αυτό για εσπερινά σχολεία και όταν είναι απλήρωτοι ακόμα οι υπάλληλοι οι οποίοι θα έπρεπε να στελεχώσουν εκείνες τις ώρες.

Όταν μιλούν για ελλείψεις στα νοσοκομεία και στα σχολεία, οι εργαζόμενοι διώκονται με την κατηγορία της κακόβουλης άσκησης κριτικής προς την προϊστάμενη αρχή. Αλήθεια, ο ελληνικός λαός δεν θέλει τους υπαλλήλους να καταγγέλλουν τα κακώς κείμενα από όποιον και αν διαπράττονται; Πού είναι το παράπτωμα να επισημαίνεις τα κακώς κείμενα;

Μιλάτε για αναξιοπρεπή και ανάρμοστη συμπεριφορά, έχετε αυτό το αδίκημα το φοβερό, «αναξιοπρεπής και ανάρμοστη συμπεριφορά». Αλήθεια, η δουλοπρεπής συμπεριφορά προς τους προϊσταμένους για θετική αξιολόγηση -δεν θα μπω στο θέμα της αξιολόγησης- ή το να κάνεις στραβά μάτια για να μην σε τυλίξουν σε μια κόλλα χαρτί, όπως έχει γίνει στις περιπτώσεις που αναφέρθηκαν, είναι αξιοπρεπής στάση; Τέτοιους υπαλλήλους θέλουμε;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ ένα λεπτό ακόμα, κύριε Πρόεδρε.

Και ξέρετε, όλες οι παραπάνω διώξεις έγιναν με το υφιστάμενο πειθαρχικό. Τι επικαιροποιείτε, λοιπόν; Να σας πω τι. Όλα τα παραπάνω θα τιμωρούνταν ακόμα πιο αυστηρά, ακόμα πιο γρήγορα, με κατάργηση του τεκμηρίου της αθωότητας και χωρίς τη δυνατότητα αμφισβήτησης της απόφασης. Αυτό φέρνετε.

Για εμάς είναι καθαρό, το νομοσχέδιο αυτό δεν στοχεύει στους επίορκους. Η επικαιροποίηση στα σύγχρονα δεδομένα την οποία επικαλείστε είναι μία και μόνο μία: Φοβάστε γιατί βλέπετε να αναπτύσσεται ένα ρεύμα αγώνα και αμφισβήτησης και στους δημόσιους υπαλλήλους και στο Δημόσιο. Θωρακίζετε, λοιπόν, έναν πειθαρχικό μηχανισμό που θα λειτουργεί ως φόβητρο για όσους τολμούν να σηκώνουν κεφάλι, να διεκδικούν, να αντιστέκονται και να μην σιωπούν. Θωρακίζετε, δηλαδή, το κράτος σας, ένα εχθρικό προς τον λαό κράτος, μπροστά στις επικίνδυνες πολεμικές εξελίξεις που έρχονται και τον κίνδυνο γενικευμένης ανάφλεξης. Γι’ αυτό και αυτό το νομοσχέδιο δεν αφορά μόνο τους εργαζόμενους στο Δημόσιο, αλλά ολόκληρο τον ελληνικό λαό, συνολικά τα εργατικά λαϊκά στρώματα. Ξέρετε τι λέτε με αυτό το νομοσχέδιο; Όποιος δεν είναι μαζί μας είναι εναντίον μας. Αυτό λέτε και αυτή είναι, όμως, η πολιτική κουλτούρα που φέρνετε τον 21ο αιώνα, είναι η πολιτική κουλτούρα που αρμόζει σε ένα σύστημα που σαπίζει και παίζει τα ρέστα του.

Γι’ αυτό εμείς λέμε ότι είναι μονόδρομος για τους εργαζόμενους η συσπείρωση στους συλλόγους και στα σωματεία τους. Είναι το μόνο που φοβάται κάθε κυβέρνηση που εξυπηρετεί συμφέροντα λίγων. Σε αυτόν τον μοναδικό αξιοπρεπή δρόμο, τον πραγματικά αξιοπρεπή δρόμο καλούμε τους εργαζόμενους σε συμπόρευση με το ΚΚΕ. Είναι ο μόνος δρόμος που δεν οδηγεί σε αδιέξοδα, σε απογοήτευση και ηττοπάθειες, μέχρι να γίνει ο λαός μας νοικοκύρης στον τόπο του.

Ευχαριστώ για την ανοχή, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κτενά.

Καλείται στο Βήμα ο κ. Θεόδωρος Σκυλακάκης, Βουλευτής της Νέας Δημοκρατίας. Θα ακολουθήσει ο Υφυπουργός και μετά η κ. Ακρίτα και ο κ. Καρασμάνης.

**ΘΕΟΔΩΡΟΣ ΣΚΥΛΑΚΑΚΗΣ:** Κυρία και κύριοι Υπουργοί, κυρίες και κύριοι συνάδελφοι, πριν αναφερθώ στο νομοσχέδιο του Υπουργείου Εσωτερικών, αισθάνομαι την ανάγκη να μιλήσω για τον αγαπημένο φίλο και συνάδελφο Αποστόλη Βεσυρόπουλο που τόσο πρόωρα και ξαφνικά έφυγε από κοντά μας. Ο Αποστόλης ήταν βαθύτατα καλός άνθρωπος και θα τον έχω για αυτό πάντα στην καρδιά μου. Ήταν επίσης ικανός και έντιμος πολιτικός και παρήγαγε αθόρυβα στο Υπουργείο Οικονομικών όπου συνυπηρετήσαμε σπουδαίο έργο. Τα θερμά μου συλλυπητήρια στην οικογένειά του!

Το νομοσχέδιο που σήμερα συζητούμε αποτελεί μία σημαντική μεταρρύθμιση, η οποία προ πολλού ήταν αναγκαία, γιατί για να είμαστε ειλικρινείς, κυρίες και κύριοι συνάδελφοι, τις τελευταίες δεκαετίες το Πειθαρχικό Δίκαιο στο Δημόσιο με εξαίρεση τις ακραίες και τις προφανείς περιπτώσεις ήταν –φοβάμαι- μάλλον απόν. Πόρους απασχολούσε και ανθρώπους και συνεδριάσεις γίνονταν και εργατολόγοι συνεισέφεραν, αλλά το πρακτικό του αποτέλεσμα ως αντικίνητρο πρόσθετο -ας πούμε- από τη δικαστική διαδικασία ήταν ελάχιστο, εν μέρει γιατί κάθε είδους ομάδες συμφερόντων -τυπικές και άτυπες, σημειώστε και τις άτυπες- προωθούσαν με ιδιοτελείς σκοπούς τη λογική της γενικευμένης ανοχής και εν μέρει γιατί οι πειθαρχικές διαδικασίες καθυστερούσαν τόσο πολύ, ώστε να προηγούνται πολλές φορές οι δικαστικές αποφάσεις, οπότε οι πειθαρχικές διαδικασίες ήταν στην ουσία τυπικές και διεκπεραιωτικές, αν είχε προηγηθεί δικαστική απόφαση.

Επίσης, στη σωστή κατεύθυνση είναι και η θέσπιση του Ελληνικού Κέντρου Εμπειρογνωμοσύνης Διοικητικών Μεταρρυθμίσεων. Πρόκειται για έναν τομέα στον οποίο πρέπει να κινηθούμε αφάνταστα πιο γρήγορα από ό,τι φανταζόμασταν καν πριν από μία πενταετία, καθώς επελαύνουν σήμερα τεράστιες παγκόσμιες αλλαγές στην τεχνολογία, αλλαγές που καθιστούν τον τρόπο που λειτουργεί το κράτος μας σήμερα όχι απλώς αναχρονιστικό -αυτό ίσχυε και πριν- αλλά καταστροφικό για την πιθανότητα να προσαρμοστεί η χώρα στην εποχή της μεγάλης ανατροπής. Θα το πω αγγλικά, για να καταλάβουν ίσως κάποιοι συνάδελφοι και θεατές που γνωρίζουν, μπαίνουμε σε αυτό που ονομάζεται «The Era of Great Disruption», στην οποία έχουμε εισέλθει.

Με αυτά τα δεδομένα μού κάνει μεγάλη εντύπωση η κριτική που ακούω σήμερα από την Αντιπολίτευση, η οποία αντί να ζητά πολύ ταχύτερες και βαθύτερες μεταρρυθμίσεις στο Δημόσιο, για να μπορέσουμε στοιχειωδώς να σταθούμε όρθιοι στη νέα αυτή εποχή που έρχεται, ασκεί μικροκομματική κριτική με επιχειρήματα που στέκονταν τη δεκαετία του 1980 και του 1990.

Μερικές αυτονόητες αλήθειες για τον τρόπο που λειτουργεί σήμερα το Δημόσιο και σας τις λέω έχοντας υπηρετήσει ως Υπουργός -αλλά όχι μόνο- και από άλλες θέσεις επί δεκαετίες και το κεντρικό κράτος και την τοπική αυτοδιοίκηση και ως επιχειρηματίας μικρός τον ιδιωτικό τομέα.

Με όλη αυτήν την πείρα, λοιπόν, τα μεγαλύτερα προβλήματα στη λειτουργία του κράτους δεν τα φέρνουν οι κακές αποφάσεις ή πράξεις που υπάρχουν δίχως άλλο και σε αφθονία. Τα δημιουργούν περισσότερο οι παραλείψεις και η αδράνεια, αυτή είναι η μεγάλη ασθένεια σήμερα του ελληνικού κράτους, η αδράνεια και προπαντός η αποφυγή της ευθύνης σε ένα σύστημα όπου η ακατάσχετη δημιουργία εκατομμυρίων σελίδων νομικών κειμένων, νόμων, υπουργικών αποφάσεων, προεδρικών διαταγμάτων, διοικητικών αποφάσεων, νομολογίας, έχει δημιουργήσει μια τεράστια ασάφεια δικαίου που στραγγαλίζει τη διοικητική πρωτοβουλία και οδηγεί στη στρατηγική της καθυστέρησης ή της άρνησης της υπογραφής να είναι βασική στρατηγική επιβίωσης του δημοσίου υπαλλήλου. Αυτό γίνεται σε συνδυασμό με τη γραφειοκρατικά αδυσώπητη υπεράσπιση μίας στενής αντίληψης του δημοσίου συμφέροντος -δήθεν δημοσίου συμφέροντος- εις βάρος των αυτονόητων δικαίων των απλών πολιτών, αλλά και αυτών που παράγουν και επιχειρούν. Αυτό γίνεται άλλοτε για λόγους αυτοπροστασίας των υπαλλήλων από την ασάφεια τη νομική και άλλοτε ως προπέτασμα καπνού για να επιτευχθούν απολύτως ιδιοτελείς σκοποί.

Αν, λοιπόν, δεν έχουμε ένα σύστημα πολύ ισχυρών κινήτρων -που κάναμε ένα πρώτο βήμα μικρό όταν ήμουν στο Υπουργείο Οικονομικών, αλλά είμαστε πολύ πίσω στα κίνητρα- και αντικινήτρων -που φέρνουμε σήμερα με αυτό το νομοσχέδιο που είναι σημαντικό- που να αφορούν αυτούς που λαμβάνουν τις διοικητικές αποφάσεις, καθώς και την αποτελεσματική προστασία αυτών που αναλαμβάνουν ευθύνη, περιλαμβανομένης και της ευθύνης να καταγγέλλουν τα κακώς κείμενα, το Δημόσιο δεν πρόκειται να ανταποκριθεί στις προκλήσεις που αντιμετωπίζουμε.

Έχοντας συνεργαστεί με το Νομικό Συμβούλιο του Κράτους ως Υπουργός, θεωρώ ότι μπορεί να σηκώσει σοβαρό μέρος του βάρους αυτής της αποστολής. Είναι ένα όργανο με εσωτερική πειθαρχία και με καλή λειτουργία, σπάνιο για την ελληνική δημόσια διοίκηση.

Τώρα για τις μελλοντικές προκλήσεις και προπαντός για τις προκλήσεις που φέρνει η αυτοματοποίηση και η τεχνητή νοημοσύνη, δυστυχώς, κανείς στον κόσμο –κανείς!- δεν έχει αρχίσει καν να προετοιμάζεται, την ίδια ώρα που οι τεχνολογικές αυτές αλλαγές καλπάζουν με την ορμή και την ταχύτητα των Ιπποτών της Αποκάλυψης, με τέτοια ορμή έρχονται. Προφανώς, δεν είμαστε προετοιμασμένοι και εμείς ούτε και το Δημόσιο το δικό μας. Είμαστε πολύ πίσω από αυτό που θα έπρεπε και θα μπορούσε να είναι για να αντιμετωπίσουμε αυτές τις προκλήσεις.

Ποια είναι η βασική αλλαγή που φέρνει η αυτοματοποίηση και η τεχνητή νοημοσύνη; Είναι η μεταφορά των θέσεων εργασίας από τον άνθρωπο στη μηχανή και η ταυτόχρονη τεράστια αύξηση της παραγωγικότητας των οικονομιών. Θα δημιουργηθεί τεράστιος νέος πλούτος, που χωρίς ενεργές πολιτικές παρεμβάσεις –αναφέρομαι και στο ΚΚΕ εδώ- θα καταλήξουν να τον απολαμβάνουν ελάχιστοι υπερπλούσιοι στη Δύση και εκεί όπου δεν υπάρχει δημοκρατία, αυταρχικές εξίσου ολιγάνθρωπες πολιτικοοικονομικές ελίτ. Οι χώρες και οι κοινωνίες που θα πετύχουν να ελέγξουν τη διαδικασία αυτής της μετάβασης και ταυτόχρονα να αξιοποιήσουν την τρομακτική οικονομική δυναμική που κινητοποιεί θα είναι οι μεγάλοι κερδισμένοι την επόμενη εικοσαετία.

Με τα δεδομένα αυτά, ο τρόπος και η λειτουργία του κράτους μας, όπως το ξέραμε, δεν έχουν κανένα μέλλον.

Χρειαζόμαστε σήμερα ένα Δημόσιο που όχι απλώς να λειτουργεί πολύ αποτελεσματικότερα σε σχέση με το παρελθόν, αλλά και να αρχίσει να αξιοποιεί μαζικά αυτά τα τρομακτικά και εκπληκτικά ταυτόχρονα εργαλεία και να προετοιμάζει και να καθοδηγεί την κοινωνία μας, ώστε η πατρίδα μας να μην βρεθεί στους μεγάλους ηττημένους της παγκόσμιας ανατροπής που έρχεται.

Ακούγοντας την Αντιπολίτευση αισθάνομαι ότι δεν συναισθάνεται τη βοή των επερχόμενων γεγονότων. Από την Κυβέρνηση, αντίθετα, βλέπουμε πρωτοβουλίες και μεταρρυθμίσεις που πιστεύω ότι θα πυκνώσουν όλο και περισσότερο, και πρέπει να πυκνώσουν όσο θα προχωρούμε στην τελευταία διετία της Κυβέρνησης, και θα αποτελέσουν για μένα το βασικό κριτήριο με το οποίο θα αποφασίσει ο ελληνικός λαός για το μέλλον του στις επόμενες εκλογές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σκυλακάκη.

Καλείται στο Βήμα ο Υφυπουργός κ. Βασίλειος Σπανάκης. Θα ακολουθήσουν η κ. Ακρίτα, ο κ. Καρασμάνης και ο κ. Μεταξάς.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε Πρόεδρε, κυρίες και κύριοι συνάδελφοι, επιτρέψτε μου κι εγώ από το Βήμα αυτό να εκφράσω τα ειλικρινή μου συλλυπητήρια στην οικογένεια του συναδέλφου, του φίλου, του Αποστόλη Βεσυρόπουλου, έναν άνθρωπο που έχουμε ξεκινήσει μαζί και την επαγγελματική αλλά και την πολιτική μας διαδρομή και να εκφράσω και τα συλλυπητήριά μου στον λαό της Ημαθίας διότι το κενό του Απόστολου Βεσυρόπουλου είναι μεγάλο.

Σήμερα καλούμαστε να ψηφίσουμε ένα μεταρρυθμιστικό νομοσχέδιο, ένα νομοσχέδιο που βάζει τα θέματα της πειθαρχικής διαδικασίας σε μια σειρά.

Όμως, κυρίες και κύριοι συνάδελφοι, άκουσα από την Αντιπολίτευση να μιλούν για ένα καθεστώς τιμωρίας, για ένα καθεστώς που θέλουμε να εναντιωθούμε απέναντι στη δημόσια διοίκηση κι αυτό δεν συμβαδίζει και δεν έχει καμία σχέση με την κουλτούρα, με τις πράξεις και με τη διαδρομή της Κυβερνήσεως του Κυριάκου Μητσοτάκη. Διότι, με το νομοσχέδιο αυτό, πρώτα απ’ όλα έχουμε και διεύρυνση των ποινών, άρα, δεν πάμε στον τελευταίο βαθμό, αλλά έχουμε και νέες ποινές που μπαίνουν εμβόλιμα μέσα στη διαδικασία. Και δεύτερον, η επίσπευση της διαδικασίας είναι προς όφελος όλων, πρώτα από όλα των ιδίων που έχουν παραπεμφθεί σε μια πειθαρχική διαδικασία, των υπηρεσιών που ξεκαθαρίζει το αν κάποιος είναι αθώος ή όχι και είναι προς όφελος και των υπηρεσιών.

Επιτρέψτε μου να καταθέσω στα Πρακτικά δύο στατιστικά τα οποία δεν μπορεί να τα αμφισβητήσει κανείς. Από το έτος 2021 μέχρι και σήμερα το 2025 έχουν εξεταστεί ακριβώς, σύμφωνα με τα πρόσφατα στοιχεία -και μπορεί κανείς να μπει στο «e-peitharxika.aead.gr»- 3.467 πειθαρχικές αποφάσεις. Από αυτές τις αποφάσεις, οι χίλιοι υπάλληλοι έχουν αθωωθεί, δηλαδή το 29% ή καλύτερα το 30%, ένας στους τρεις, για να το πούμε πολύ απλά, έχει αθωωθεί. Κι αν δούμε και τα έτη 2021 και 2025 το ποσοστό είναι ακόμα υψηλότερο. Άρα, βλέπουμε ότι η επιτάχυνση της διαδικασίας είναι προς όφελος των ίδιων των ανθρώπων που είναι σε μια πειθαρχική διαδικασία. Δηλαδή από τις 3.467 πειθαρχικές αποφάσεις, χίλιες αποφάσεις είναι απαλλακτικές.

Τα καταθέτω στα Πρακτικά.

(Στο σημείο αυτό ο Υφυπουργός Εσωτερικών κ. Βασίλειος-Πέτρος Σπανάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε συνάδελφε, είναι στη διάθεσή σας. Κι αυτά τα στοιχεία μπορείτε να βρείτε και στο «e-peitharxika.aead.gr».

Όσον αφορά τους στόχους, η Υφυπουργός τούς ανέλυσε πολύ ξεκάθαρα και με σαφήνεια και αργότερα ο Υπουργός θα αναφερθεί και σε συγκεκριμένες στρατηγικές που έχει το Υπουργείο Εσωτερικών, όσον αφορά τη δημόσια διοίκηση, αλλά και την αυτοδιοίκηση.

Το λέω αυτό διότι σήμερα στο νομοσχέδιο αυτό έρχονται και ρυθμίσεις που ενισχύουν στην πράξη την αυτοδιοίκηση τόσο σε πόρους, όσο και σε προσωπικό. Και πραγματικά θέλω να δω κατά τη διαδικασία της ψηφοφορίας η Αντιπολίτευση θα έρθει να καταψηφίσει, για παράδειγμα, τις ρυθμίσεις για τις μεταφορές των μαθητών, όταν έχουμε δεχθεί δεκάδες επίκαιρες ερωτήσεις στο Υπουργείο;

Θα έρθει η Αντιπολίτευση να καταψηφίσει διατάξεις που αφορούν τις περιφερειακές ενότητες Κεφαλληνίας, Λέσβου, για τον Δήμο Κω, για τον Δήμο Ηρακλείου Κρήτης, για την Ιερά Πόλη Μεσολογγίου, για τον Δήμο Παύλου Μελά, για το Μητροπολιτικό Πάρκο Παύλου Μελά στη Θεσσαλονίκη, που το Υπουργείο Εσωτερικών έχει χρηματοδοτήσει με τα διάφορα χρηματοδοτικά εργαλεία πάνω από 5,5 εκατομμύρια ευρώ, για τον Δήμο Ζηρού, που φέρνει συγκεκριμένη διάταξη;

Θα έρθει η Αντιπολίτευση, γιατί δεν αναφέρθηκε κανείς, να καταψηφίσει διατάξεις που αφορούν το προσωπικό της αυτοδιοίκησης, όπως ρύθμιση που έρχεται για τη δημοτική αστυνομία, ώστε χίλιοι διακόσιοι δεκατρείς δημοτικοί αστυνόμοι να είναι στη θέση τους για να ασκήσουν τα καθήκοντά τους προς όφελος των τοπικών κοινωνιών ή διάταξη που αφορά εκείνους που συνταξιοδοτήθηκαν λόγω συμπλήρωσης του 65ου έτους της ηλικίας τους, αλλά δεν είχαν τα σαράντα χρόνια και βγήκαν με μειωμένη σύνταξη και τώρα η Κυβέρνησή μας τους δίνει τη δυνατότητα με δική τους αίτηση να έρθουν ξανά στην εργασία, προκειμένου να βγουν με πλήρη σύνταξη;

Γι’ αυτά όλα εμείς είμαστε εδώ και ζητάμε να ψηφιστεί αυτό το νομοσχέδιο, αλλά έχει και άλλες διατάξεις, όπως για το Ειδικό Ληξιαρχείο που δίνει τη δυνατότητα πρωτογενής ληξιαρχική πράξη να εκδώσει και το Ειδικό Ληξιαρχείο, πέρα ​​από τα προξενεία και τις πρεσβείες. Και σας ανακοινώνω από αυτό το Βήμα ότι σε λίγες εβδομάδες, για να μην πω ημέρες, θα υπάρξει και ειδική εφαρμογή για τους πολίτες και για τους δικηγόρους, για να σταματήσει η ταλαιπωρία από το Ειδικό Ληξιαρχείο, ώστε να υπάρχει ένας προέλεγχος των δικαιολογητικών;

Επίσης, έρχονται ειδικές ρυθμίσεις στο νομοσχέδιο αυτό για την κινητικότητα, για τις κανονικές άδειες, για τον Έβρο, για τη Δυτική Μακεδονία, γιατί η καρδιά της Ελλάδας χτυπάει σε κάθε γωνιά της χώρας.

Ζητώ την ανοχή σας για ένα λεπτό, κύριε Πρόεδρε, για να μιλήσω και για μια άλλη διάταξη, πολύ σημαντική, που αφορά τις τρίτεκνες και πολύτεκνες οικογένειες, που έρχεται στην τροπολογία, που είναι κάτι πάρα πολύ σημαντικό, γιατί αυτή η Κυβέρνηση στην πράξη σέβεται την ελληνική οικογένεια.

Βιαστήκατε να σχολιάσετε το τι θα ανακοινώσει ο Πρωθυπουργός στη Θεσσαλονίκη. Όμως, περιμένετε λίγο να τα ακούσετε και μετά ​​να τα σχολιάσουμε είτε εντός του Κοινοβουλίου, είτε εκτός του Κοινοβουλίου. Όμως, να ξέρετε κάτι, ότι έχουμε μια βασική διαφορά. Η Κυβέρνηση της Νέας Δημοκρατίας και ο Κυριάκος Μητσοτάκης ό,τι εξαγγέλλει, το υλοποιεί και αυτό είναι που μας χαρακτηρίζει κι υψηλό βαθμό αξιοπιστίας στην ελληνική κοινωνία.

Κλείνοντας, θέλω να πω ότι είναι πάρα πολύ σημαντικό ότι η ημερομηνία έναρξης της επιβολής προστίμων για λήψη DNA ή για στείρωση στα δεσποζόμενα ζώα πάει από 1-1-2026 και έρχεται και μια σημαντική μείωση των παραβόλων, στα 20 ευρώ για όλους. Είναι κάτι το οποίο αφορά όλους τους ιδιοκτήτες ζώων συντροφιάς, τους κυνηγούς και μάλιστα για όσους είναι μέλη του Κυνολογικού Ομίλου Ελλάδος και για τις ελληνικές φυλές έχουμε απαλλαγή παραβόλου.

Από το Βήμα αυτό απευθύνω ανοιχτό κάλεσμα ουσιαστικού διαλόγου, και όχι συνδικαλιστικού, για να λύσουμε το θέμα των αδέσποτων ζώων σε κάθε γειτονιά, γιατί η Κυβέρνησή μας, μέσω της Ειδικής Γραμματείας Ζώων Συντροφιάς, κάνει μια εξαιρετική δουλειά τα τελευταία χρόνια για να λύσουμε τέτοια ζητήματα.

Νομίζω ότι το επόμενο διάστημα μπορούμε να κάνουμε αρκετά πράγματα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σπανάκη.

Καλείται στο Βήμα η κ. Έλενα Ακρίτα, Βουλευτής του ΣΥΡΙΖΑ.

**ΕΛΕΝΑ ΑΚΡΙΤΑ:** Θα ήθελα πριν ξεκινήσω, αν μου επιτρέπετε, να απευθυνθώ κατά κάποιον τρόπο στον Πρόεδρο της Βουλής, τον κ. Νικήτα Κακλαμάνη.

Είμαστε εδώ, κύριε Πρόεδρε, από τις 10.00΄ το πρωί. Προσωπικά ήρθα στις 10.00΄ και μιλάω μετά από έντεκα ώρες. Καταλαβαίνετε ότι είμαστε εκνευρισμένοι, ότι είμαστε πάρα πολύ κουρασμένοι και ότι, όπως το αισθάνομαι εγώ τουλάχιστον, δεν μπορούμε να υπηρετήσουμε τον ελληνικό λαό κάτω από αυτές τις αδιανόητες συνθήκες. Η Βουλή των Ελλήνων είναι ο φυσικός χώρος των Βουλευτών, είναι το δικό μας σπίτι, δεν είναι ούτε της Κυβέρνησης ούτε κανενός.

Κύριε Πρόεδρε, κάνω έκκληση πια, να δούμε τι θα κάνουμε ενδεχομένως με την τήρηση των χρόνων.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, αν μου επιτρέπετε, και εγώ από τις 10.00΄ το πρωί είμαι, όπως και πολλοί άλλοι. Τι να σας πω; Αυτός είναι ο Κανονισμός.

**ΕΛΕΝΑ ΑΚΡΙΤΑ:** Όχι, δεν είναι αυτός ο Κανονισμός. Ο ίδιος ο κ. Κακλαμάνης είπε ότι θα προβεί σε κάποιες αλλαγές, ναι ή όχι;

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, όταν μιλούν οι Πρόεδροι των κομμάτων, προηγούνται. Το ξέρουμε όλοι. Αυτό λέει ο Κανονισμός. Μίλησαν πολλοί Πρόεδροι σήμερα και γι’ αυτό υπήρξε αυτή η αργοπορία.

Τέλος πάντων, συνεχίστε. Συγγνώμη…

**ΕΛΕΝΑ ΑΚΡΙΤΑ:** Κύριε Πρόεδρε, εάν εσείς θεωρείτε φυσιολογικό να μιλάει ένας Βουλευτής στον χώρο τον φυσικό, που είναι η Βουλή των Ελλήνων, μετά από έντεκα, δώδεκα και δεκατρείς ώρες, εγώ δεν έχω να προσθέσω τίποτα. Αφαιρέστε όμως παρακαλώ αυτό από τον χρόνο μου.

**ΠΡΟΕΔΡΕΥΩΝ (Βασίλειος Βιλιάρδος):** Το έκανα ήδη.

**ΕΛΕΝΑ ΑΚΡΙΤΑ:** Επειδή έχουν ειπωθεί πια όλα, εμένα θα μου επιτρέψετε να εστιάσω στο θέμα των αναπληρωτών εκπαιδευτικών, αυτών οι οποίοι αναγκάζονται αυτήν τη στιγμή να μένουν σε σκηνές, αυτών οι οποίοι πολύ συχνά αναγκάζονται να κοιμούνται διπλωμένοι στα δύο στα αυτοκίνητά τους, αυτών που με την ανοχή της Κυβέρνησης οι ιδιοκτήτες όταν πλησιάζει η τουριστική σεζόν τούς πετάνε από τα σπίτια τους για να τα δώσουν για Airbnb στους τουρίστες, πράγμα που προφανώς συμφέρει πολύ περισσότερο οικονομικά. Αυτή η Kυβέρνηση δυστυχώς όχι μόνο απαξιώνει, όχι μόνο περιφρονεί, αλλά στην ουσία τιμωρεί κάποιους ανθρώπους, που επέλεξαν να μας μάθουν γράμματα. Τι πιο ιερό, τι πιο σημαντικό, τι πιο σπουδαίο, τι πιο υπέρτατο από αυτό το λειτούργημα;

Εγώ προσωπικά, κύριε Υπουργέ, είμαι βαθύτατα ευγνώμων στους ανθρώπους αυτούς που με πήραν από το χέρι και με κάνανε άνθρωπο, μαζί με τους γονείς μου, και το παιδί μου το ίδιο και είμαι βέβαιος ότι και εσείς και η δική σας οικογένεια και οι δικοί σας άνθρωποι.

Νομίζω ότι δεν υπάρχει ευγενέστερο λειτούργημα από αυτό του δασκάλου. Ο πατέρας μου, ο Λουκής Ακρίτας, όταν έκανε την εκπαιδευτική μεταρρύθμιση μαζί με τον Ευάγγελο Παπανούτσο τους έλεγε όλους δασκάλους, έλεγε ότι από το νηπιαγωγείο μέχρι και τον καθηγητή πανεπιστημίου είναι «ο δάσκαλος».

Αντί, λοιπόν, να τους σεβόμαστε, αντί να τους έχουμε στα «όπα όπα» κυριολεκτικά, τους φέρεστε σαν να είναι σκλάβοι σε μια εργασιακή γαλέρα ναυπηγημένη από τα χρυσά σας τα χεράκια.

Και αναρωτιέμαι αν ντρέπεστε ή όχι. Εγώ πραγματικά ντρέπομαι πάρα πολύ. Όταν βλέπω τις καταγγελίες της ΟΛΜΕ, νιώθω σαν να φταίω εγώ ως πολίτης. Και επειδή θεωρώ ότι εδώ στη Βουλή των Ελλήνων πρέπει να δίνουμε το Βήμα και στους πολίτες, θέλω να σας διαβάσω ένα πολύ μικρό απόσπασμα που έγραψε ο εκπαιδευτικός κ. Δημήτρης Καστρινός, 31 χρόνων. Το είδα χτες στο κανάλι «Open». Λέει: «Είμαι αναπληρωτής εκπαιδευτικός, οπότε το καλοκαίρι δεν πληρώνομαι. Η μόνη πληρωμή που περιμένω, είναι το επίδομα ανεργίας. Φέτος κάποιος φωστήρας αποφάσισε να πληρωνόμαστε μέσα από μια πιστωτική κάρτα, αλλά και από αυτήν μπορούμε να τραβήξουμε μέρος των χρημάτων».

Ανοίγω μία παρένθεση για να πω ότι έχει γίνει ένα μπάχαλο με αυτό το θέμα. Υπάρχουν, κύριε Υπουργέ, κάρτες που πιστώνονται τα χρήματα και δεν βρίσκουν την κάρτα. Θα ήθελα να το δούμε αυτό.

«Ταυτόχρονα» λέει ο κ. Καστρινός «βγαίνει η ανακοίνωση ότι θα μάθουμε τα σχολεία που βρισκόμαστε στις 8 Σεπτεμβρίου»! Γελάω για να μην κλάψω. Στις 11 είναι ο αγιασμός. Θα το μάθουν στις 8 και πρέπει να ξεριζωθούν, να φτιάξουν τα μπαγκάζια τους, να πάνε σε έναν χώρο που δεν τον γνωρίζουν, να πάνε σε μια πόλη που ενδεχομένως δεν έχουν ξαναπατήσει ποτέ το πόδι τους και να βρουν τι; Σπίτι, να βρουν ένα κεραμίδι να μείνουν, πράγμα που είναι επί της ουσίας, με τα νοίκια όπως ξέρετε στον Θεό, αδιανόητα δύσκολο.

Ο ΣΥΡΙΖΑ κατέθεσε στις 13 Ιουνίου του 2025 μία ερώτηση και στον παρόντα Υπουργό και στην κ. Ζαχαράκη με θέμα: «Αναπληρωτές σε τουριστική ομηρία χωρίς μέτρα ενόψει Σεπτεμβρίου». Το είχαμε δει εμείς, το επισημάναμε. Και τι έγινε; Τίποτα. Οι εξαγγελίες που έγιναν περί τριών αξόνων δράσης δεν έχουν υλοποιηθεί ακόμα και έτσι φτάσαμε στον Σεπτέμβριο και δεν έχει γίνει τίποτα. Η κόλαση αυτή της αναζήτησης ενός κεραμιδιού για να βάλουν το κεφάλι τους υπάρχει και ισχύει ακόμα.

Δυστυχώς σήμερα ο εκπαιδευτικός αντιμετωπίζεται σαν να είναι ένας χρήσιμος ηλίθιος, αντιμετωπίζεται σαν να είναι δάσκαλος, σαν να είναι γιατρός, σαν να είναι ψυχολόγος, σαν να είναι ψυχίατρος, σαν να είναι καθαριστής, σαν να είναι επιστάτης, σαν να έχει το κυλικείο, σαν να είναι τα πάντα. Καλείται να ζήσει στα όρια της φτώχειας. Καλείται να τραβολογάει την οικογένειά του από πόλη σε πόλη και από χωριό σε χωριό. Καλείται να ξεκόβει τους δεσμούς που έχει -και τους συναισθηματικούς, αλλά όχι μόνο- και, το χειρότερο, να ξεριζώνει κάθε τρεις και λίγο τα παιδιά του. Το ξέρετε και οι περισσότεροι από εσάς έχετε νιώσει πόσο άγριο που είναι για ένα παιδάκι, μόλις κάνει κάποιους φίλους, μόλις νιώσει μια θαλπωρή, να το παίρνεις και να το πηγαίνεις κάπου αλλού. Να πω επίσης ότι αυτά τα παιδιά είναι αυτά που γίνονται τα πρώτα θύματα του μπούλινγκ των άλλων παιδιών.

Πάμε λίγο στην αξιολόγηση. Είναι καλοί στη δουλειά τους; Δεν ξέρω. Εμείς, οι δημοσιογράφοι, είμαστε καλοί στη δουλειά μας; Εσείς, οι Υπουργοί, οι πολιτικοί είναι καλοί στη δουλειά τους; Οι καλλιτέχνες, οι μικροπωλητές, οι γιατροί, οι τορναδόροι, οι υδραυλικοί είναι όλοι καλοί στη δουλειά τους; Και να δούμε και κάτι ακόμα; Κάτω από ποιες συνθήκες θα τους αξιολογήσετε αυτούς τους ανθρώπους; Όταν αυτοί είναι απλήρωτοι, όταν είναι άυπνοι γιατί έχουν κοιμηθεί στο παγκάκι, δεν έχουν βρει σπίτι, όταν δεν έχουν πληρώσει τους λογαριασμούς και είναι χρεωμένοι μέχρι τον λαιμό, όταν κάνουν ακόμα και σε είκοσι οκτώ παιδιά μάθημα και το μάτι τους είναι πάνω μήπως τους πέσει ο σοβάς στο κεφάλι, όταν βρίσκονται σε αυτή την κατάσταση, τι σόι αξιολόγηση θα γίνει και από ποιον;

Κλείνοντας, να πω ότι δυστυχώς αυτή η Κυβέρνηση δεν είναι μόνο ανίκανη, είναι επικίνδυνη. Είναι μια κυβέρνηση που θυμόμαστε και από την εποχή της κ. Κεραμέως που το μόνο που την ενδιέφερε ήταν να τα έχει καλά με τους παπάδες και να φωτογραφίζεται με τους παπάδες. Τέρμα το μάθημα Κοινωνιολογίας. Το θυμάστε και αυτό. Είναι μια κυβέρνηση η οποία οδηγεί -και γι’ αυτό σήμερα αποφάσισα να εστιάσω την ομιλία μου στους εκπαιδευτικούς- έναν κλάδο φωτισμένων ανθρώπων που επέλεξαν αυτό το λειτούργημα στην ταπείνωση και στην ανυποληψία. Γιατί; Διότι έχει στόχο, διότι επιχειρεί να βυθίσει τα παιδιά μας στον σκοταδισμό και στην άγνοια, διότι θέλει να τα κάνει σαν τα πρόβατα του ΟΠΕΚΕΠΕ.

Όμως οι δάσκαλοι είναι ο φακός στο σκοτάδι μας. Εγώ τουλάχιστον, και ας μην ευθύνομαι, ντρέπομαι να τους κοιτάξω στα μάτια και ειλικρινά, κύριε Υπουργέ, ζω για τη στιγμή που οι εκπαιδευτικοί θα αξιολογήσουν εσάς. Στις κάλπες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ακρίτα.

Επόμενος ομιλητής ο κ. Γεώργιος Καρασμάνης, Βουλευτής της Νέας Δημοκρατίας.

**ΓΕΩΡΓΙΟΣ ΚΑΡΑΣΜΑΝΗΣ:** Θα μιλήσω από τη θέση μου, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Καρασμάνη, δεν επιτρέπεται από τη θέση σας, από το Βήμα πρέπει.

**ΓΕΩΡΓΙΟΣ ΚΑΡΑΣΜΑΝΗΣ:** Θα μιλήσω από το έδρανό μου, γιατί δεν θα πάρω όλο τον χρόνο μου. Θα επικεντρωθώ σε συγκεκριμένο θέμα.

**ΠΡΟΕΔΡΕΥΩΝ (Βασίλειος Βιλιάρδος):** Δεν επιτρέπεται από τη θέση σας σε ομιλίες των Βουλευτών.

**ΓΕΩΡΓΙΟΣ ΚΑΡΑΣΜΑΝΗΣ:** Ποιος το είπε αυτό; Τριάντα χρόνια είμαι στη Βουλή και έχουν μιλήσει συνάδελφοι πολλές φορές από τη θέση τους.

**ΠΡΟΕΔΡΕΥΩΝ (Βασίλειος Βιλιάρδος):** Μιλήστε, εντάξει.

**ΓΕΩΡΓΙΟΣ ΚΑΡΑΣΜΑΝΗΣ:** Θέλετε να ανέβω επάνω; Δεν έχω πρόβλημα, αλλά για την οικονομία του χρόνου.

Πρώτα-πρώτα θέλω να εκφράσω από το Βήμα της Βουλής τα συλλυπητήριά μου για τον αδόκητο θάνατο του Απόστολου Βεσυρόπουλου στην οικογένειά του, στη γυναίκα του, στα δύο παιδιά του, στους αγαπημένους του. Με το Απόστολο συνδεθήκαμε από την πρώτη στιγμή με μια ειλικρινή φιλία και μια στενή συνεργασία. Ήταν ένας άνθρωπος καλοσυνάτος, πράος και αποτελεσματικός. Ήξερε να ακούει και να δίνει λύσεις από όποιο μετερίζι κι αν πέρασε. Θα τον θυμόμαστε με αγάπη και σεβασμό.

Κι έρχομαι στο νομοσχέδιο. Έχω ακούσει την Εισηγήτριά μας, η οποία έχει αναφερθεί αναλυτικά στο νομοσχέδιο, τον Κοινοβουλευτικό μας Εκπρόσωπο, τους συναδέλφους Βουλευτές, την κ. Χαραλαμπογιάννη την Υφυπουργό, θα ακούσω και τον κύριο Υπουργό στο τέλος. Από το πρωί παρακολουθώ τη Βουλή, από την Αίθουσα 227.

Θα περιοριστώ στην τροπολογία 393, η οποία αναφέρεται στη συνυπηρέτηση, στην επανένωση των τρίτεκνων και πολύτεκνων οικογενειών, όταν ένας εκ των δύο συζύγων εργάζεται στον ιδιωτικό τομέα, είναι δηλαδή ο ένας αγρότης, είναι έμπορος, επαγγελματίας, ιδιωτικός υπάλληλος και ο άλλος εργάζεται στον δημόσιο τομέα.

Η τροπολογία έχει κοινωνικό πρόσημο και πιστώνεται στην ηγεσία του Υπουργείου Εσωτερικών. Λύνει ένα χρόνιο, πάγιο αίτημα-πρόβλημα και αυτό είναι αποτέλεσμα της καλής συνεργασίας που είχαμε το τελευταίο διάστημα, και με τον Υπουργό τον Θοδωρή Λιβάνιο και με την Υφυπουργό κ. Χαραλαμπογιάννη.

Η τροπολογία αυτή, όπως είπα, δίνει τη δυνατότητα της επανένωσης των οικογενειών στην ίδια εστία, στη μόνιμη κατοικία, εκεί δηλαδή που εργάζεται ο ιδιώτης εργαζόμενος, αλλά ταυτόχρονα αποτελεί και ανακούφιση, δίνει μια ανάσα στον οικογενειακό προϋπολογισμό και συντείνει στην καλή ανατροφή των παιδιών.

Η πολιτεία πρέπει να ενθαρρύνει με ελκυστικά κίνητρα τα νέα ζευγάρια να αποκτήσουν περισσότερα παιδιά. Η Κυβέρνησή μας έχει πάρει σημαντικά μέτρα και έχει πάρει σημαντικές αποφάσεις για την πολυμελή οικογένεια, πάνω από είκοσι πέντε. Μόνο τέσσερις τροπολογίες δικές μας έχουν ψηφιστεί και έχουν γίνει νόμοι με την συμβολή της Υφυπουργού κ. Χαραλαμπογιάννη.

Αλλά και μέσα στο προσεχές διάστημα έρχεται νομοσχέδιο από το Υπουργείο Κοινωνικής Συνοχής και Οικογένειας, που αναγνωρίζει το πάγιο αίτημα της ιδιότητας της τριτεκνίας ισοβίως, με τα αντίστοιχα δικαιώματα που απορρέουν από αυτήν, όπως επίσης και τα παιδιά, τα τέκνα αυτών των οικογενειών που έχουν μόνιμη πιστοποιημένη αναπηρία πάνω από 67% διατηρούν με το νομοσχέδιο αυτό τα ισόβια αυτά δικαιώματα.

Το δημογραφικό πρόβλημα είναι πραγματικά μια ωρολογιακή βόμβα στα θεμέλια του έθνους, του κράτους, είναι μια εθνική πληγή με ό,τι αυτό συνεπάγεται στο ασφαλιστικό, στην οικονομία, στην άμυνα, στην εκπαίδευση. Όλοι βλέπουμε να κλείνουν σχολεία, να αδειάζουν αίθουσες των δημοτικών σχολείων, των αιθουσών των πανεπιστημίων. Τα στοιχεία της ΕΛΣΤΑΤ είναι αμείλικτα, δραματικά. Αρκεί να αναφέρω ότι από το 2011 μέχρι και το 2024 μειώθηκαν κατά 724.000. Αντιλαμβάνεστε ότι το ζήτημα το δημογραφικό είναι καυτό και πρέπει να παρθούν γενναίες αποφάσεις.

Πιστεύω λοιπόν, κλείνοντας, ότι οι συνάδελφοι όλων των πτερύγων αναγνωρίζουν την αναγκαιότητα αυτής της τροπολογίας και πιστεύω ότι θα δώσουν ψήφο θετική, τόσο για λόγους κοινωνικής δικαιοσύνης όσο και για την ενίσχυση της αποτελεσματικότητας της δημογραφικής μας πολιτικής.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καρασμάνη. Κρατήσατε τον χρόνο, καθώς από τα έδρανα είναι για ομιλίες έως πέντε λεπτά, για παραπάνω από πέντε λεπτά από το Βήμα.

Επόμενος ομιλητής ο κ. Κωνσταντίνος-Βασίλειος Μεταξάς, Βουλευτής του Κομμουνιστικού Κόμματος Ελλάδος.

**ΚΩΝΣΤΑΝΤΙΝΟΣ-ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κυρίες και κύριοι, η Κυβέρνηση μάς έχει συνηθίσει το τελευταίο διάστημα στο αναποδογύρισμα της πραγματικότητας, στην επιμονή, μέσα από όλο τον προπαγανδιστικό μηχανισμό της, να βαφτίζει το κρέας ψάρι, φτάνοντας μάλιστα και σε σημείο αυτογελοιοποίησης από τα ανεκδιήγητα που ακούν οι εργαζόμενοι να ξεστομίζει η Υπουργός Εργασίας για το «δικαίωμα» στον εργασιακό μεσαίωνα με αφορμή το κατάπτυστο νομοσχέδιο για το δεκατριάωρο, μέχρι τα εξοργιστικά που διαλαλούν τα στελέχη του Υπουργείου Εσωτερικών για το σημερινό νομοσχέδιο, που λέει ότι στόχος του είναι η απλούστευση της απονομής δικαιοσύνης.

Όσο πιο καραμπινάτη είναι η αντιλαϊκή πολιτική τόσο μεγαλύτερη είναι η δυσκολία υπεράσπισής της. Και εκεί αναλαμβάνει δράση η συσκότιση, η λοιδορία, ο γκεμπελισμός, μέχρι και η επιστημονική φαντασία, όπως αυτά τα ωραία της κ. Κεραμέως για τον κόσμο που την σταματάει στον δρόμο και την εκλιπαρεί να του επιτρέψει να δουλεύει δεκατρείς ώρες.

Αντίστοιχα ωραία χρησιμοποιείται και στο παρόν νομοσχέδιο για το πειθαρχικό δίκαιο των δημοσίων υπαλλήλων, όπου στόχος σας είναι να κρύψετε τις πραγματικές προθέσεις σας και να διαμορφώσετε συνθήκες νομιμοποίησης της καταστολής, επιστρατεύοντας τον κοινωνικό αυτοματισμό, παίζοντας επικίνδυνα με το στερεότυπο του επίορκου δημοσίου υπαλλήλου, κρύβοντας όμως πάλι ότι αυτό το στερεότυπο με το οποίο παίζετε είναι συστατικό στοιχείο μέσα στο δικό σας, ολωνών σας, αστικό κράτος, το εχθρικό για τον λαό αστικό κράτος, το οποίο υπάρχει, λειτουργεί, οργανώνεται ταξικά, με πρωταρχικό στόχο τη διευθέτηση των υποθέσεων των μεγάλων επιχειρηματικών ομίλων, των μονοπωλίων, που ακριβώς επειδή έχει αυτή τη βάση, αυτό το DNA, είναι επακόλουθο μέσα εκεί να ανθίζουν αντικειμενικά όλα τα λουλούδια της διαπλοκής.

Και μην μας πείτε ότι οι διάφορες εταιρίες δεν θέλουν τους επίορκους για να κάνουν τη μπίζνα τους. Ξεχάσαμε τα διάφορα σκάνδαλα που έχουν βγει στη δημοσιότητα; Το γεγονός ότι μεγάλες πολυεθνικές έχουν ειδικά ταμεία στον προϋπολογισμό τους για τον χρηματισμό δημόσιων λειτουργών; Ή μήπως δεν βλέπουμε κάθε τόσο αυτά τα φιντάνια πόσο άμεση οργανική σχέση έχουν με τα κέντρα εξουσίας, κυβερνητικά κόμματα και ούτω καθεξής; Δεν χρειάζεται να ψάξετε πολύ μακριά. Ο ΟΠΕΚΕΠΕ είναι το πιο πρόσφατο από πολλά τέτοια παραδείγματα, που ακουμπούν όλα τα κόμματα που κυβέρνησαν.

Και για να σας προλάβω -επειδή το αξιοποιείτε ως επιχείρημα όλες αυτές τις ημέρες- με το παρόν νομοσχέδιο δεν προσθέτετε τίποτα που να αφορά την αντιμετώπιση των λεγόμενων επίορκων υπαλλήλων. Εξάλλου το νομικό πλαίσιο -και μάλιστα αρκετά αυστηρό- υπάρχει και υπάρχει μια χαρά για την τιμωρία τους, άσχετα αν ποτέ καμία κυβέρνηση δεν αξιοποιεί ολόκληρο αυτό το νομικό πλαίσιο και στη συντριπτική πλειοψηφία αυτοί οι επίορκοι πέφτουν και θα συνεχίζουν να πέφτουν στα μαλακά, ακριβώς επειδή έχουν τη δική τους χρησιμότητα μέσα σε όλο αυτό το σάπιο σύστημα του αστικού κράτους.

Δεν έχετε καμία πρόθεση με το παρόν νομοσχέδιο να ασχοληθείτε με αυτή την ισχνή μειοψηφία των υπαλλήλων του δημοσίου. Στο μάτι βάζετε την πλειοψηφία των υπαλλήλων του δημοσίου, κυρίως όσους αγωνιούν για την κατάσταση στο δημόσιο, διαμαρτύρονται, αγωνίζονται για τα δικαιώματά τους, συγκρούονται με τις αντιλαϊκές κυβερνητικές επιλογές.

Βλέπετε, ιδίως το τελευταίο διάστημα, ότι αυτό το ρεύμα μεγαλώνει, εκφράζεται σε αλλαγή συσχετισμού σε μεγάλες ομοσπονδίες στο Δημόσιο, σε πιο μαζικές κινητοποιήσεις, απεργίες και άλλες μορφές που επιλέγουν οι ίδιοι οι εργαζόμενοι. Κι όλα αυτά, προφανώς, είναι απαγορευτικά για εσάς σε συνθήκες πολεμικής προετοιμασίας, έντασης εκμετάλλευσης όπου το αστικό κράτος θα πρέπει να είναι θωρακισμένο, ώστε να είναι και πιο αποτελεσματικό για να προωθεί τις στρατηγικές επιλογές των κυβερνήσεων και των μεγάλων επιχειρηματικών ομίλων. Γι’ αυτό θεσπίζετε ως ιδιώνυμο πειθαρχικό αδίκημα την άρνηση ακόμα και της διευκόλυνσης της αξιολόγησης. Τόσο γενική και αξιοποιήσιμη, για την καταστολή, ορολογία χρησιμοποιείτε. Τώρα, που πλέον αποκαλύφθηκε ο χαρακτήρας της αξιολόγησης αφήνετε το καρότο και πιάνετε το μαστίγιο, θεσπίζοντας τελικά ως πειθαρχικό παράπτωμα παράβαση καθήκοντος τη συμμετοχή στην απεργία.

Προσθέτετε και διατηρείτε στην κατηγορία των λεγόμενων αδικημάτων την ανάξια, όπως λέτε ή αναξιοπρεπή συμπεριφορά εντός ή εκτός υπηρεσίας, την παράβαση, όπως λέτε, υποχρέωσης της εχεμύθειας και μάλιστα ως λόγο οριστικής παύσης-απόλυσης, παραπτώματα που έχουν αξιοποιηθεί κατά κόρον για να ποινικοποιηθεί η συνδικαλιστική δράση. Τα είπαν και οι υπόλοιποι βουλευτές του ΚΚΕ και ο Γενικός Γραμματέας με συγκεκριμένα παραδείγματα.

Στη βάση αυτή εισάγετε ένα διευρυμένο και αυστηρότερο πλαίσιο ποινών με νέες ποινές, όπως την αφαίρεση έως τεσσάρων μισθολογικών κλιμακίων, τη στέρηση μισθολογικής εξέλιξης έως και πέντε έτη, αυξάνοντας μάλιστα και τα πρόστιμα αποδοχών που μπορούν να επιβάλουν οι πειθαρχικά προϊστάμενοι, όπως την αύξηση του προστίμου του Υπουργού από αποδοχές τριών μηνών σε πέντε μήνες κ.λπ.. Ακόμα και το να θέσει σε αυτοδίκαιη αργία, στη διοίκηση, χωρίς τη γνώμη του πειθαρχικού συμβουλίου, δίνεται το δικαίωμα σε περιπτώσεις, όπως για παράδειγμα σύλληψη λόγω συνδικαλιστικής δράσης. Καθαρίζετε τα πειθαρχικά συμβούλια από κάθε εκπροσώπηση των εργαζομένων και τα φτιάχνετε αποκλειστικά με διορισμένους συμβούλους του Δημοσίου, ούτε καν δικαστές, σαν ένα άλλο σώμα πραιτοριανών που θα κάνει γρήγορα και αποτελεσματικά τη δουλειά.

Καταργείτε ακόμα και τη δυνατότητα άσκησης ένστασης κατά των αποφάσεων των πειθαρχικών συμβουλίων, δηλαδή ένα θεμελιώδες δικαίωμα νομικής προστασίας. Εισάγετε τον θεσμό της πειθαρχικής συνδιαλλαγής, δηλαδή τη σύγχρονη δήλωση μετανοίας, μια εξευτελιστική δήλωση, όπως λέτε μέσα, αποδοχής της πειθαρχικής τους ευθύνης, προκειμένου να αποφύγουν τα χειρότερα αφού η όλη διαδικασία είναι άμεσα ελεγχόμενη από την κάθε κυβέρνηση με τις διατάξεις που θεσπίζετε. Αυτά φέρνετε.

Καταλαβαίνουμε την απέλπιδα προσπάθειά σας να βρείτε έστω και μία σχέση όλων αυτών με την αντιμετώπιση των λεγόμενων επίορκων, αλλά, πού να βρεθεί; Ή να παρουσιάσετε στον υπόλοιπο λαό ότι αν τα φέρετε όλα αυτά, τότε το Δημόσιο, δήθεν, θα αποκτήσει ένα πιο φιλολαϊκό προσανατολισμό. Πώς; Με γιατρούς που θα υπερασπίζονται μαχητικά τα εγκληματικά κενά στο ΕΣΥ, σαν και αυτούς που θέλει ο Υπουργός εμπορίου της Υγείας και τους ψάχνει με το κιάλι κάθε φορά που πηγαίνει στα νοσοκομεία;

Με υπαλλήλους στην καθαριότητα που θα κρατούν το στόμα τους κλειστό στις θανάσιμες ελλείψεις σε μέτρα ατομικής προστασίας;

Με καθηγητές που θα προωθούν το κατηγοριοποιημένο σχολείο της αγοράς των ταξικών φραγμών για τα παιδιά των λαϊκών οικογενειών; Με δασκάλους που θα μπαίνουν στην τάξη και θα κάνουν μάθημα για τις ευεργετικές ιδιότητες της στρατηγικής συμμαχικής σχέσης με το κράτος-δολοφόνο Ισραήλ; Που θα υπερασπίζονται τη γενοκτονία του παλαιστινιακού λαού και θα διαπαιδαγωγούν τους σημερινούς νέους να ετοιμάζονται να χύσουν το αίμα τους στα πεδία των πολέμων για τα ιμπεριαλιστικά συμφέροντα, αφού αυτό αποτελεί, δήθεν, εθνικό καθήκον και ούτω καθεξής; Τέτοιους δημόσιους υπαλλήλους θέλετε και το νέο πειθαρχικό αυτό τον στόχο υπηρετεί ξεκάθαρα. Το ΚΚΕ θα δώσει όλες του τις δυνάμεις να μην εφαρμοστούν οι αντιδραστικές διατάξεις του.

Η ταξική πάλη δεν καταργείται με νομοσχέδια και διατάγματα. Το εργατικό λαϊκό κίνημα έχει ιστορική πείρα και κυρίως, έχει τη δύναμη να αχρηστεύσει την ποινικοποίηση των αγώνων και την καταστολή, βαδίζοντας στο δρόμο της ανατροπής.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μεταξά.

Επόμενος ομιλητής είναι ο κ. Ευστάθιος Κωνσταντινίδης, Βουλευτής της Νέας Δημοκρατίας και θα ακολουθήσει ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας. Μετά τον κ. Καζαμία έχουμε τον κ. Κατσιβαρδά και τον κ. Σταμάτη και ολοκληρώνεται η συνεδρίαση. Θα αρχίσουμε τις δευτερολογίες αντίστροφα.

Κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρία Υφυπουργέ, βαριά η ατμόσφαιρα σήμερα στην Ολομέλεια. Ενώνω κι εγώ την οδύνη μου, για την απώλεια του αγαπητού συναδέλφου, του Απόστολου Βεσυρόπουλου. Εκφράζω τα ειλικρινή μου συλλυπητήρια στην οικογένεια, στους φίλους και στο λαό της Ημαθίας. Καλό παράδεισο, καλό κουράγιο στους οικείους του.

Κυρίες και κύριοι συνάδελφοι, ειπώθηκε από πολλούς κατά τη συζητούμενη νομοθετική πρωτοβουλία ότι το Δημόσιο δεν είναι ακόμα αρκούντως προσβάσιμο και αποτελεσματικό και αυτό είναι πραγματικά το αίσθημα και της κοινωνίας.

Όμως, υπάρχει στα αλήθεια κάποιος που πιστεύει ότι φτάνουν επουσιώδεις πινελιές και βελτιώσεις, για να πετύχουμε ένα επιθυμητό επίπεδο ικανοποίησης από τους συμπολίτες μας, απλές λύσεις που θα καταστήσουν τον ίδιο τον Οργανισμό πιο λειτουργικό και ελκυστικό για τους ανθρώπους που τον στελεχώνουν και πιο φιλικό για τους πολίτες, τους αποδέκτες των υπηρεσιών του; Όχι, βέβαια.

Συνεπώς, χρειάζονται μεταρρυθμίσεις. Χρειάζονται, είναι η ομόθυμη απάντηση, η οποία συνήθως συνοδεύεται, υπονοεί ότι χρειάζονται να εφαρμοστούν, να υιοθετηθούν και να υλοποιηθούν από κάποιους άλλους και όχι από εμάς.

Κάνει τούτη η Κυβέρνηση μεταρρυθμίσεις; Όχι μας είπε η Αντιπολίτευση. Έφτασε μάλιστα ο ειδικός αγορητής του ΣΥΡΙΖΑ να μας πει: «Τι κάνατε; Μετατρέψατε το χειρόγραφο σύστημα σε ηλεκτρονικό, κάτι που δεν συνιστά μεταρρύθμιση, αλλά μια απλή αλλαγή».

Απλή αλλαγή λοιπόν, το να μην αναγκάζεται ο πολίτης να διανύει χιλιόμετρα, να μην επιβαρύνεται πλέον με το κόστος μετακινήσεων, να μη χάνει ώρες πολύτιμες από την οικογενειακή ή την επαγγελματική του ζωή στις ουρές των κισσέ. Απλή αλλαγή το να πιστοποιείται αμέσως ψηφιακά η παραλαβή ενός εγγράφου, να ιχνηλατείται η πορεία του, να μπορεί να εντοπιστεί ποιος το χειρίστηκε και να ελεγχθεί ενδεχομένως εκείνος, ο οποίος το καθυστέρησε. Απλή αλλαγή να διευκολύνεται στην επεξεργασία του ο υπάλληλος, να μπορεί υπό συνθήκες να παρέχει απομακρυσμένη εργασία ή εκπαίδευση. Απλή αλλαγή το να διαλειτουργούν μεταξύ τους βάσεις δεδομένων διαφόρων υπηρεσιών, να αντλούνται αυτόματα δικαιολογητικά και στοιχεία, να ελέγχονται ψευδείς δηλώσεις, πλαστά πιστοποιητικά. Απλή αλλαγή να μπορούν να σωθούν ζωές με μια ηλεκτρονική ειδοποίηση, να προστατεύονται παραλίες με μια ηλεκτρονική καταγγελία.

Απλή αλλαγή το gov.gr με τις αμέτρητες συναλλαγές, από συνταγές, πιστοποιητικά, μέχρι άδειες οδήγησης, ψηφιακούς βοηθούς AI, μητρώο διαδικασιών και αρμοδιοτήτων το γνωστό «Μίτος», απλή αλλαγή το panic button για την ενδοοικογενειακή βία, το «SAFE. YOUth» app για την προστασία των παιδιών. Απλή αλλαγή ο ηλεκτρονικός φάκελος ασθενών «My Health», τα ηλεκτρονικά ραντεβού και οι ενημερώσεις για προληπτικούς ελέγχους. Απλή αλλαγή η ψηφιακή επίδοση, η ηλεκτρονική κατάθεση δικογράφων και η απομακρυσμένη διεξαγωγή δικαστικών διαδικασιών. Απλή αλλαγή η ψηφιακή κάρτα για την προστασία των συμφερόντων των εργαζομένων.

Θα μπορούσε να μιλάει κανείς για ώρες και για μέρες για τις αμέτρητες εφαρμογές που κάνουν καλύτερη την καθημερινότητα των συμπολιτών μας.

Ας είμαστε όμως, δίκαιοι. Δεν είναι μόνο η ψηφιακή μετάβαση. Έχουν γίνει σημαντικά βήματα τα τελευταία χρόνια για την καλύτερη στελέχωση και τον εξοπλισμό των υπηρεσιών, την κατάργηση περιττών διαδικασιών, τη διευκόλυνση της οικογενειακής ζωής των υπαλλήλων, την προστασία της ακεραιότητας των εργαζομένων, την αποδοτικότητα με την παροχή κινήτρων και ανταμοιβών. Πολυάριθμες, μεγάλες και μικρές παρεμβάσεις για την ευελιξία, ανταγωνιστικότητα και βελτίωση ενός, ας είμαστε ειλικρινείς, δυσκίνητου οργανισμού.

Όμως, υπάρχουν από την άλλη και διαδικασίες που μάλιστα άπτονται ευαίσθητων δεικτών της νομιμότητας, της διαφάνειας, της λογοδοσίας, οι οποίες εξακολουθούν να εμφανίζουν πρόδηλες και ενοχλητικές καθυστερήσεις και τελικά τροχοπεδούν τη συνολική προσπάθεια, ίσως και να αδικούν τη συνολική εικόνα του Δημοσίου και πάντως πλήττουν τη σχέση κράτους πολίτη.

Μία από αυτές είναι σίγουρα η καθυστέρηση του πειθαρχικού ελέγχου των δημοσίων υπαλλήλων, όπου πολλές φορές λιμνάζουν υποθέσεις καταγγελιών, διαφθοράς και άλλες ελεγχόμενες πράξεις. Παρατέθηκαν τα σχετικά στοιχεία από την Εισηγήτρια της Πλειοψηφίας και νομίζω ότι κανείς δεν δικαιούται να τα παραβλέψει.

Έτσι, λοιπόν, το σχέδιο νόμου φέρνει σημαντικές αλλαγές, προκειμένου να γίνει πιο γρήγορη, δίκαιη και αποτελεσματική η πειθαρχική διαδικασία στον στενό δημόσιο τομέα και στους ΟΤΑ. Καταργούνται τα παλιά πειθαρχικά συμβούλια και δημιουργείται ένα ενιαίο, που θα αποτελείται μόνο από νομικούς του Νομικού Συμβουλίου του Κράτους, ένα όργανο που εξασφαλίζει την απονομή πειθαρχικής δικαιοσύνης, με γνώση, ταχύτητα, διαφάνεια και αμεροληψία, οι αποφάσεις του οποίου, φυσικά θα μπορούν να προσβληθούν και δικαστικά.

Επιπλέον, μπαίνουν αυστηρές προθεσμίες. Δημιουργείται μηχανισμός παρακολούθησης καθυστερήσεων. Εισάγεται ο νέος θεσμός της συνδιαλλαγής. Τα πειθαρχικά θα μπορούν να συνεδριάζουν με τηλεδιάσκεψη. Τα έγγραφα θα διακινούνται ηλεκτρονικά. Η πορεία των υποθέσεων θα παρακολουθείται από μία ηλεκτρονική εφαρμογή. Διατηρούνται, λοιπόν, οι υψηλότερες εγγυήσεις για όσους ελέγχονται. Συνεπώς, δεν αφορά το σχέδιο νόμου μόνο στην αυστηροποίηση των κυρώσεων, όπως νομίζω αδίκως το χαρακτηρίσατε, του αποδώσατε αυτή τη μορφή, στην οποία τελικά και μόνο επικεντρωθήκατε.

Περαιτέρω, δημιουργείται νομικό πρόσωπο ιδιωτικού δικαίου με την επωνυμία Reform Greece, που θα αποτελεί έναν εξειδικευμένο φορέα σε ζητήματα δημόσιας διοίκησης και ανθρώπινου δυναμικού και θα είναι επιφορτισμένος με την ανταλλαγή τεχνογνωσίας, εμπειρογνωμοσύνης και καλών πρακτικών με άλλα κράτη.

Το Μέρος Γ΄ έχει δύο υποκεφάλαια. Το πρώτο είναι οι βελτιωτικές ρυθμίσεις στο πεδίο της ιθαγένειας και το δεύτερο αφορά στο ανθρώπινο δυναμικό. Επιτρέψτε μου να αναφερθώ λίγο σε δύο διατάξεις, στα άρθρα 104 και 105. Το άρθρο 104 με την επέκταση των ρυθμίσεων του Έβρου και στη Δυτική Μακεδονία, κύριε Υπουργέ, αποτέλεσε αίτημα των εκπροσώπων της τοπικής αυτοδιοίκησης στην πρόσφατη συνάντηση με τον κύριο Πρωθυπουργό και αποδεχθήκατε αυτό το αίτημα στο πλαίσιο της εφαρμογής της ρήτρας δίκαιης μετάβασης. Εκφράστηκαν από τους εργαζόμενους της περιοχής κάποιες επιφυλάξεις σε σχέση με το 90% της απαιτούμενης πληρότητας για τη δυνατότητα φυγής από έναν κλάδο κάποιου υπαλλήλου. Θα παρακαλούσαμε να εξετάσετε τη δυνατότητα να παραμείνει το ποσοστό στα προηγούμενα επίπεδα για τις ενδονομαρχιακές μετακινήσεις.

Στο άρθρο 105, παρακαλώ να εξετάσετε τη δυνατότητα κάποιας αναδρομικότητας. Συζητούνται οι σχετικές διατάξεις εδώ και κάποιο διάστημα. Αν τυχόν έφυγε και επέστρεψε κάποιος στην υπηρεσία του ακριβώς τις προηγούμενες ημέρες, τους προηγούμενους μήνες, θα ήταν άδικο να χάσει αυτό το πλεονέκτημα.

Πρωτοποριακή και σημαντική είναι η ρύθμιση για τις τρίτεκνες και πολύτεκνες οικογένειες και για τη συνένωση αυτών των οικογενειών.

Κυρίες και κύριοι της Αντιπολίτευσης, όπως καταλαβαίνω, θα μείνετε για πολλοστή φορά θεατές των προβλημάτων και αρνητές κάθε κυβερνητικής προσπάθειας για την αντιμετώπισή τους. Φυσικά κρίνεστε για αυτό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωνσταντινίδη.

Καλείται στο Βήμα ο κ. Αλέξανδρος Καζαμίας, Κοινοβουλευτικός Εκπρόσωπος της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ήθελα και εγώ ξεκινώντας να εκφράσω τη θλίψη μου για την απώλεια του συναδέλφου Απόστολου Βεσυρόπουλου. Συνεργάστηκα μαζί του όταν ήταν Πρόεδρος της Επιτροπής Οικονομικών Υποθέσεων και υπήρξε πάντοτε ένας ευγενής συνάδελφος, ο οποίος προσπαθούσε να είναι δίκαιος με τους πολιτικούς του αντιπάλους. Θέλω να εκφράσω τα ειλικρινή μου συλλυπητήρια στην οικογένειά του.

Επίσης, θέλω να εκφράσω και τη συμπαράστασή μου στον Κοινοβουλευτικό Εκπρόσωπο του Κομμουνιστικού Κόμματος Ελλάδος Θανάση Παφίλη και να του ευχηθώ καλή ανάρρωση μετά από τη χειρουργική επέμβαση στην οποία υποβλήθηκε πρόσφατα.

Η συνεδρίαση που έχουμε σήμερα στην Ολομέλεια έρχεται μετά από μια σύντομη ανάπαυλα για το καλοκαίρι και λίγες μέρες προτού αρχίσει η διαδικασία των οικονομικών ομιλιών στη Διεθνή Έκθεση Θεσσαλονίκης. Θα πρέπει να μην ξεχνάμε τη στιγμή ακριβώς αυτή ότι, παρά το αφήγημα της Κυβέρνησης για τριγμούς ανάπτυξης και για βελτίωση της οικονομικής κατάστασης, ένας στους δύο Έλληνες δεν είναι σε θέση να κάνει διακοπές μίας εβδομάδας τουλάχιστον. Η Eurostat, με βάση τα στοιχεία της, δείχνει ότι η χώρα μας είναι στην προτελευταία θέση στην Ευρώπη των είκοσι επτά. Κατά μέσο όρο 27% των Ευρωπαίων δεν μπορούν να κάνουν διακοπές μίας εβδομάδας τον χρόνο. Η Ελλάδα βρίσκεται στο 46%, αμέσως κάτω από τη Ρουμανία. Αυτό είναι μία από τις πολλές ενδείξεις της κακής οικονομικής κατάστασης που βιώνει η πλειονότητα των συμπολιτών μας.

Επιπλέον, στη διάρκεια των ημερών που πέρασαν είχαμε και νέα στοιχεία, τα οποία πλέον επιβεβαιώνουν ότι υπάρχει εκτίναξη του πληθωρισμού στη χώρα. Ο πληθωρισμός και για τον μήνα Ιούλιο σε ετήσια βάση έφτασε το 3,7%, είναι διπλάσιος του μέσου όρου της Ευρωπαϊκής Ένωσης και αυτό συμβαίνει σε μία οικονομία και μία κοινωνία όπου το πρόβλημα της ακρίβειας παραμένει σταθερά για τρία χρόνια το υπ’ αριθμόν ένα πρόβλημα που απασχολεί τους πολίτες, σύμφωνα με τις δημοσκοπήσεις.

Επομένως, η πολιτική της Κυβέρνησης στο ζήτημα της πάταξης της ακρίβειας φαίνεται πως έχει αποτύχει παταγωδώς, γιατί παρά την περιοδική, αν θέλετε, κάμψη του πληθωρισμού την περασμένη άνοιξη, που άρχισε να προσεγγίζει τον μέσο όρο της Ευρωπαϊκής Ένωσης, τώρα έχει ξεφύγει και βεβαίως, έχει ξεφύγει ακόμη περισσότερο όσον αφορά τον πληθωρισμό στα είδη βασικής ανάγκης, στα τρόφιμα, στην ενέργεια και στο ρουχισμό. Εκεί έχουμε ακόμη πιο υψηλό ετήσιο πληθωρισμό και τη στιγμή που οι μισθοί είναι καθηλωμένοι, οι συμπολίτες μας αντιμετωπίζουν τεράστια προβλήματα να ανταπεξέλθουν στις καθημερινές τους ανάγκες. Υπενθυμίζω ότι έξι στα δέκα νοικοκυριά, σύμφωνα με τα στοιχεία της ΙΜΕ ΓΣΕΒΕΕ, δεν μπορούν να τα βγάλουν πέρα μετά τη δέκατη ένατη μέρα του μήνα και η κατάσταση αυτή δεν φαίνεται να ανατρέπεται.

Θα ήθελα εδώ να υπενθυμίσω ότι ενώ συμβαίνουν όλα αυτά, οι Υπουργοί της Κυβέρνησης, όπως ο κ. Σκέρτσος, έχουν το θράσος και να μιλούν για οικονομική βελτίωση, αλλά ο ίδιος σε ανάρτησή του ανέβασε φωτογραφίες από ειδυλλιακά ηλιοβασιλέματα, καλώντας τους συμπολίτες μας που δεν μπόρεσαν να πάνε διακοπές, να τα κλειδώσουν στο μυαλό τους και να περιμένουν μέχρι του χρόνου μήπως και καταφέρουν να πάνε διακοπές. Τόσο μεγάλη είναι η απόσταση που χωρίζει τους Υπουργούς της Κυβέρνησης από την πραγματικότητα που βιώνει ο λαός εδώ και αρκετά χρόνια πλέον υπό την διακυβέρνηση της Νέας Δημοκρατίας.

Το νομοσχέδιο που φέρνει το Υπουργείο Εσωτερικών για τους δημόσιους υπαλλήλους είναι ένα νομοσχέδιο προβληματικό. Δεν αντιμετωπίζει τα προβλήματα της δημόσιας διοίκησης με αποτελεσματικό τρόπο, δεν βελτιώνει τις συνθήκες εργασίας για τους δημοσίους υπαλλήλους και ταυτόχρονα, δεν επιφέρει καμία ουσιαστική μεταρρύθμιση, η οποία θα μπορέσει να καταστήσει πιο αποτελεσματική τη λειτουργία της κρατικής μηχανής.

Αντιθέτως, περιορίζεται σε μια σειρά από μέτρα, τα οποία συγκεντρώνουν τον μηχανισμό των πειθαρχικών ελέγχων στον δημόσιο τομέα, συστήνει ένα ενιαίο Πειθαρχικό Συμβούλιο Ανθρώπινου Δυναμικού και ταυτόχρονα, εντείνει τις ποινές για πειθαρχικά παραπτώματα. Στο άρθρο 10 του νομοσχεδίου έχουμε και την ακραία πλέον και πραγματικά οπισθοδρομική ρύθμιση που κάνει λόγο για ποινές σε δημόσιους υπαλλήλους οι οποίοι επιδεικνύουν -και διαβάζω από μέσα- αναξιοπρεπή ή ανάρμοστη συμπεριφορά εντός ή εκτός υπηρεσίας.

Δηλαδή, θα τους παρακολουθούμε και όταν παύουν πλέον να δουλεύουν, θα πρέπει και εκεί να υπόκεινται στον κώδικα της δημοσιοϋπαλληλικής δεοντολογίας

Αυτά, δυστυχώς, δεν αλλάζουν τίποτα. Δείχνουν τη συγκεντρωτική και αυταρχική νοοτροπία της Κυβέρνησης αναφορικά με τον κρατικό μηχανισμό και με τους δημοσίους υπαλλήλους.

Εμείς πιστεύουμε ότι θα έπρεπε να υπάρχει μια τελείως διαφορετική προσέγγιση, η οποία να αντιμετώπιζε ριζικά τα προβλήματα, πρώτον, των κακών συνθηκών εργασίας για τους δημοσίους υπαλλήλους, να αντιμετώπιζε το πρόβλημα της γραφειοκρατίας, που καθιστά τον κρατικό μηχανισμό αναποτελεσματικό. Θα έπρεπε, επίσης, να περιλαμβάνει ένα πρόγραμμα εκπαίδευσης και κατάρτισης για τους δημόσιους υπαλλήλους, ούτως ώστε να τους καθιστά περισσότερο αποτελεσματικούς μέσα από κίνητρα και όχι από ποινές.

Τέλος, η Πλεύση Ελευθερίας εδώ και ενάμιση χρόνο υποστηρίζει ότι πρέπει να επανέλθει ο 13ος και ο 14ος μισθός για τους δημόσιους υπαλλήλους, οι οποίοι αμείβονται πολύ χαμηλά τα τελευταία χρόνια, κατά βάθος από την περίοδο των μνημονίων.

Κλείνοντας, κύριε Πρόεδρε, θα ήθελα να κάνω και δύο σχόλια για το μεγάλο πρόβλημα της περιοχής μας, που είναι η γενοκτονία των Παλαιστινίων. Στη Γάζα, στις 22 του μήνα, πριν από έξι μέρες, ο ΟΗΕ, βασισμένος σε εκθέσεις εμπειρογνωμόνων, κήρυξε την περιοχή της Γάζας ως μια περιοχή που βρίσκεται σε έκτακτη ανάγκη και σε κίνδυνο λιμού, ο οποίος μπορεί να στερήσει τη ζωή σε μισό τουλάχιστον εκατομμύριο Παλαιστινίους. Από αυτούς οι εκατόν τριάντα χιλιάδες είναι παιδιά.

Πρέπει, επίσης, να συνειδητοποιήσουμε ότι αυτή -σύμφωνα με τον ΟΗΕ, όχι σύμφωνα με την Πλεύση Ελευθερίας- είναι μια εσκεμμένη πολιτική και ο Γενικός Γραμματέας του ΟΗΕ δήλωσε ξεκάθαρα ότι έχουμε μια αποτυχία της ανθρωπότητας να σταματήσει τη γενοκτονία που εκτυλίσσεται μπροστά μας εδώ και δύο σχεδόν χρόνια, από τον Οκτώβρη του 2023. Οι τελευταίες στατιστικές δείχνουν ότι έχουν μέχρι τώρα χάσει τη ζωή τους τριακόσιοι δεκατρείς Παλαιστίνιοι από την πείνα από την εσκεμμένη πολιτική της Κυβέρνησης Νετανιάχου να προκαλέσει λιμό στη Γάζα και από αυτούς τα εκατόν δεκαεννέα είναι παιδιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, η Κυβέρνηση Νετανιάχου συνεχίζει συστηματικά να βομβαρδίζει νοσοκομεία και να δολοφονεί δημοσιογράφους. Έχουμε παραπάνω από διακόσιους δημοσιογράφους νεκρούς από πυρά του ισραηλινού στρατού και η Κυβέρνηση, δυστυχώς, δεν κάνει απολύτως τίποτα για να καταδικάσει τη γενοκτονία, αλλά και για να αποστασιοποιηθεί από μια πολιτική που είναι ουσιαστικά πολιτική συνενοχής σε αυτά που διαπράττει ο Νετανιάχου στη Γάζα και σε όλη την περιοχή.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε, παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Κλείνω, κύριε Πρόεδρε. Ένα λεπτό θέλω.

Χθες, είχα την ευκαιρία μαζί με τη Ζωή Κωνσταντοπούλου και με τον Πρόεδρο της Νέας Αριστεράς, τον κ. Χαρίτση, να επισκεφτούμε δέκα μόνο οικογένειες τις οποίες έφερε το Υπουργείο Εξωτερικών εδώ, στην Ελλάδα, Παλαιστινίων των οποίων τα παιδιά έχουν είτε τραυματιστεί σοβαρά είτε πάσχουν από σοβαρές ασθένειες.

Ήταν θλιβερό να μάθουμε ότι υπάρχει κακή διατροφή για τις οικογένειες αυτές, υπάρχει ανεπαρκής ιατρική φροντίδα. Υπέγραψαν να λαμβάνουν εισόδημα όσο διάστημα διαμένουν εδώ -ήρθαν στις 26 Φεβρουαρίου και ακόμη δεν έχουν λάβει τίποτα- για να τους στηρίζει σε καθημερινή βάση και τώρα θα μεταφερθούν σε δομές, όπου θα βάζουν τέσσερα άτομα στο ίδιο δωμάτιο.

Αυτή είναι μια αισχρή πολιτική και δείχνει πόσο λίγο ενδιαφέρεται η Κυβέρνηση για την ανθρωπιστική καταστροφή που λαμβάνει χώρα στην περιοχή εκείνη.

Η Πλεύση Ελευθερίας συνεχίζει να υποστηρίζει ότι η Ελληνική Κυβέρνηση πρέπει να αλλάξει γραμμή απολύτως, να διακόψει τις διπλωματικές σχέσεις, να διακόψει τις εμπορικές και τις στρατιωτικές σχέσεις με το Ισραήλ μέχρις ότου σταματήσει η γενοκτονία και αναγνωριστεί ένα ανεξάρτητο παλαιστινιακό κράτος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Καλείται στο Βήμα ο κ. Χαράλαμπος Κατσιβαρδάς, Ανεξάρτητος Βουλευτής.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ πολύ.

Αξιότιμε κύριε Πρόεδρε, αξιότιμοι κύριοι Υπουργοί, προεχόντως και κυρίως να εκφράσω και εγώ τα ειλικρινή και βαθύτατα συλλυπητήρια στην οικογένεια του Γενικού Γραμματέα της Κοινοβουλευτικής Ομάδος της Νέας Δημοκρατίας για τον αιφνίδιο θάνατο, τον αδόκητο θάνατο, που πραγματικά μας δημιούργησε θλίψη και να ευχηθώ εκ βαθέων ψυχής και εξ όλης της καρδιάς μου Καλό Παράδεισο.

Επίσης, να ευχηθώ περαστικά -εξ όσων ήκουσα ότι ο κ. Παφίλης έχει ένα πρόβλημα υγείας- ταχεία ανάρρωση και καλή επάνοδο στις εργασίες της Βουλής.

Ως προς το διά ταύτα, επί της αρχής, όπως και τοποθετήθηκα, καθότι είμαι μέλος στην αρμόδια Επιτροπή, στην πολυτελή αυτή διαδικασία η οποία εδόθη θεωρώ, όπως είχα διατυπώσει ειδικά και εμπεριστατωμένα τη γνώμη μου, ότι το συγκεκριμένο σχέδιο νόμου βεβαίως μεθοδολογικά στηρίζεται σε αυτό το οποίο ονομάζουμε αμείλικτο ρεαλισμό, αφενός και αφετέρου, στη θεραπεία, στην ίαση χρόνιων παθογενειών, καθόσον αφορά δηλαδή τη δημόσια διοίκηση.

Αυτό, δηλαδή, τι σημαίνει; Η μεθοδολογία κατατείνει και αποβλέπει στο εθνικό και δημόσιο συμφέρον, χωρίς να περιορίζεται ή να προσηλώνεται σε ιδεοληπτικές αγκυλώσεις ή χωρίς να προτάσσονται κάποια κομματικά ματογυάλια, δηλαδή χωρίς να υπάρχει ένας χύδην αφορισμός ή να υπάρχει μια ιδεολογικοποίηση, δηλαδή η δεξιά, η αριστερά ή η κεντρώα δημόσια διοίκηση.

Και θέλω να πω ότι ο ρεαλισμός αυτός είναι μια μεθοδολογία, μια στρατηγική η οποία υποδηλοί και μαρτυρεί την αδιάλειπτη πρόοδο ουσιαστικά της Κυβερνήσεως και την εμμονή ακριβώς να επιλύσει κάποιες εκκρεμότητες επί τα βελτίω. Είναι πρόδηλον και εκ της εμπειρίας και όσων δεν είναι νομικών ότι υπάρχει μια σωρεία εκκρεμοτήτων καθόσον όσον αφορά τις πειθαρχικές υποθέσεις. Τοιουτοτρόπως, διαμέσου του πλέγματος των διατάξεων αυτών, επιτυγχάνεται η σύντμηση των διαδικασιών, η πάταξη της γραφειοκρατίας και εν ταυτώ, η αποδαιμονοποίηση ουσιαστικά της δημόσιας διοικήσεως, η οποία πρέπει να λειτουργεί εύρυθμα και κατ’ αναλογίαν ή κατ’ εικόναν και καθ’ ομοίωσιν, όσο και να φανεί αυτό ακραίο ή αιρετικό, του ιδιωτικού τομέα.

Η αύξηση της παραγωγικότητας, μεταξύ άλλων, είναι και μια παρεμπίπτουσα πτυχή, η οποία υποβόσκει στο συγκεκριμένο σχέδιο νόμου, πέραν δηλαδή της προώθησης των διατάξεων αυτών.

Είναι, επίσης, χειροπιαστό και εξάγεται εκ των πεπραγμένων ότι η δυσανάλογη καθυστέρηση ενός πλήθους πειθαρχικών δημιουργεί και φαλκιδεύει το δικαίωμα είτε μεταθέσεως, είτε μετατάξεως, είτε και γενικότερα μετακινήσεως των δημοσίων υπαλλήλων. Άρα, λοιπόν, υφίσταται ένα υπαρκτό πρόβλημα το οποίο έρχεται τελεσφόρως και λυσιτελώς, ουσιαστικά, να ρυθμίσει το συγκεκριμένο σχέδιο νόμου, μεταξύ και των άλλων λοιπών διατάξεων.

Άρα, θέλω να πω ότι το συγκεκριμένο σχέδιο νόμου εν τοις πράγμασι αναμορφώνει εκ βάθρων ορισμένες παθογένειες, ακριβώς επειδή ερείδεται στην προεκτεθείσα, στην προδιατυπωθείσα υπό εμού μεθοδολογία.

Εγώ ομιλώ εξ ονόματος του εαυτού μου, ως Ανεξάρτητος Βουλευτής, έχοντας εξακοντίσει οποιαδήποτε κομματική, αν θέλετε, ταυτότητα ή ιδεολογική προσέγγιση, γιατί θα μπορούσε να υπάρχει ιδεολογική προσέγγιση του δημοσίου τομέα, το οποίο είναι αρρήκτως συνυφασμένο με ιδεολογίες της νεωτερικότητας και της μετα-νεωτερικότητας.

Εδώ, όμως, έχουμε μια αντικειμενική πραγματικότητα που αφορά όλους τους Έλληνες και όλες τις Ελληνίδες. Άρα, λοιπόν, νομίζω ότι πρέπει να προσεγγίσουμε τα θέματα τα οποία συνάδουν και έχουν ληφθεί χειρουργικώς υπ’ όψιν τόσο η συνταγματική τάξη όσο και η Ευρωπαϊκή Σύμβαση Δικαιωμάτων του Ανθρώπου και κατ’ αντιστοιχία και κατά περίπτωση, η αναλογική εφαρμογή του Κώδικα της Ποινικής Δικονομίας, αλλά και η νομολογία. Δηλαδή, υπάρχουν κάποιοι φαινομενικά όροι στις νομικές έννοιες οι οποίες διαλαμβάνονται στη στοιχειοθέτηση των πειθαρχικών παραπτωμάτων τα οποία εξειδικεύονται. Δηλαδή, ενδεικτικά -και το λέω αυτό εκ πείρας, έχοντας αντιμετωπίσει πλειάδα τέτοιων περιπτώσεων στο δικηγορικό μου γραφείο- τι εστί ανάρμοστη και αναξιοπρεπή συμπεριφορά;

Δεν είναι μια στερεοτυπική φράση. Μάλλον, εις τον αντίποδα, είναι μια στερεοτυπική φράση η οποία χρήζει περαιτέρω ερμηνείας, εφόσον λάβουν χώρα βιοτικά πραγματικά γεγονότα και περιπτωσιολογικώς γίνει τελεσφόρως η υπαγωγή στην έννοια αυτή, και με βάση αυτό, στοιχειοθετείται ένα κατηγορητήριο, εφόσον τηρηθεί η προδικασία, κατ’ αναλογική εφαρμογή όλων των νομοθετικών εγγυήσεων, όπως προανέφερα.

Ως εκ τούτου, λοιπόν, αν δούμε υπό το πρίσμα και υπό το ρεαλιστικό αυτό φως το τι επιχειρεί η Κυβέρνηση αυτή, η οποία έχει εμβαθύνει ενδελεχώς τη συστηματική επεξεργασία της πραγματικότητας, της τρεχούσης πραγματικότητας, δημιουργώντας τις προϋποθέσεις για μια εξυγίανση εν τοις πράγμασι και τω όντι της δημόσιας διοίκησης, καθώς την αφορά δηλαδή, το ακανθώδες και το καίριο αυτό ζήτημα του πειθαρχικού δικαίου. Διότι κατ’ αυτόν τον τρόπο διασφαλίζονται τόσο τα δικαιώματα των ίδιων των δημοσίων υπαλλήλων, αλλά και ταυτόχρονα το κράτος αποτελεί μια ατμομηχανή η οποία λειτουργεί εν τω μέτρο του δυνατού διότι δεν είναι δυνατόν με ένα νομοσχέδιο ως διά μαγείας και από τη μία ημέρα στην άλλη να επιλυθούν χρόνια προβλήματα. Σε κάθε περίπτωση, όμως, η βούληση και η αποφασιστικότητα της Κυβέρνησης καθίσταται σαφής, να εκσυγχρονιστεί το κράτος και δη ο πολύπαθος δημόσιος τομέας και να τεθούν τα πράγματα στην ορθή σύννομη βάση.

Τώρα, πέραν όλων αυτών, υπάρχει και ο αντίποδας, ο αντίλογος έγερσης αντισυνταγματικότητας. Σεβαστό και σαφές. Υπάρχουν και νομικές προστασίες σε πολλά ζητήματα. Ο καθείς νομιμοποιείται εμπροθέσμως και προσηκόντως να προσφύγει στο αρμόδιο δικαστήριο. Αυτό, όμως, δεν συνιστά έναν σχετικό φραγμό, καθόσον αφορά τη νομοθετική αρτιότητα περί του επίμαχου και προς ψήφιση σχεδίου νόμου. Ως εκ τούτου, συντάσσονται αναφανδόν. Και θεωρώ ότι εκθύμως εξυπηρετεί το συμφέρον των δημοσίων υπαλλήλων.

Για όλους τους ανωτέρω λόγους θεωρώ ότι βρίσκεται στην ορθή κατεύθυνση και αποδεικνύει για άλλη μία φορά τα ενεργά αντανακλαστικά της Κυβερνήσεως στις δυσχερείς συνθήκες τις οποίες βιώνουμε.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσιβαρδά.

Θα ολοκληρώσουμε τον κατάλογο των ομιλητών με τον κ. Γεώργιο Σταμάτη, Βουλευτή της Νέας Δημοκρατίας. Και στη συνέχεια θα έχουμε τις δευτερολογίες, ξεκινώντας, όπως είπα προηγουμένως, αντίστροφα.

Κύριε Σταμάτη, έχετε τον λόγο.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, επιτρέψτε μου προφανώς και εγώ να ξεκινήσω εκφράζοντας τα συλλυπητήριά μου προς την οικογένεια του Απόστολου Βεσυρόπουλου. Στον δημόσιο διάλογο ακούστηκε ότι ήταν ένας καλός άνθρωπος. Ήταν άνθρωπος. Και νομίζω ότι σε μια πορεία μέσα στη ζωή, αυτό μετράει, να είσαι άνθρωπος είτε είσαι πολιτικός είτε όχι.

Και ήταν ένας άνθρωπος ο οποίος όχι μόνο αγωνίστηκε για τον τόπο του, και ο τόπος του τον τίμησε τόσες φορές, αλλά και ένας άνθρωπος ο οποίος ως Υφυπουργός Οικονομικών ήταν από αυτούς τους πρωτεργάτες της Κυβέρνησης το 2019 που άρχισε αυτό που λέμε να μειώνει τους φόρους. Και αυτό είναι πάρα πολύ σημαντικό, γιατί έτσι βελτιώθηκε και η ζωή των πολιτών. Ταυτόχρονα, όμως, ήταν και ένας άνθρωπος ο οποίος με δική του τότε εισήγηση συνέβαλε στο να μειωθεί ο φόρος για να μπορούν πλέον να έρχονται τα τροχόσπιτα και τα αυτοκινούμενα τροχόσπιτα στη χώρα μας. Και ήταν και αυτός ο ξεκίνησε αυτή την προσπάθεια με τους απινιδωτές. Διαβάζω και εγώ, όπως και πάρα πολλοί από εσάς, από εδώ από εκεί. Το ερώτημα είναι, κύριε Υπουργέ, ποιος τους χρησιμοποιεί και πώς εκπαιδεύονται.

Και κύριε Υπουργέ, αλλά και κυρία Υφυπουργέ, αξιότιμη πατριώτισσά μου εκ Λοκρίδος, είναι η ώρα, μιας και μιλάμε για ένα νομοσχέδιο του Υπουργείου Εσωτερικών, οι «πρώτες βοήθειες» να μπουν στο εθνικό βιογραφικό της χώρας. Εγώ θα σας καταθέσω κοινοβουλευτική ερώτηση με προτάσεις. Δεν νοείται αυτή τη στιγμή, όχι μόνο στον δημόσιο και στον ιδιωτικό τομέα -αλλά είναι σε άλλο Υπουργείο αυτό- ο δημόσιος υπάλληλος ο οποίος με εξετάσεις, με ΑΣΕΠ, μπαίνει στο Δημόσιο και του ζητάμε τον υπολογιστή, να μην είναι εκπαιδευμένος στις «πρώτες βοήθειες». Πρέπει να εκπαιδευτεί ως χρέος προς την κοινωνία και να επανεκπαιδεύεται, γιατί, αν μη τι άλλο, νομίζω ότι οι «πρώτες βοήθειες» θα αλλάξουν την κουλτούρα και θα αλλάξουν το πώς βλέπουμε τον συνάνθρωπό μας. Νομίζω ότι αυτό, με τον άδικο χαμό του Απόστολου Βεσυρόπουλου, θα είναι μια απαρχή για να δούμε το θέμα πολύ πιο ανθρώπινα, στη βάση που πρέπει να έχει η κοινωνία μας.

Να ευχηθώ περαστικά στον συναγωνιστή του Κομμουνιστικού Κόμματος τον κ. Παφίλη και σύντομα να είναι εδώ κοντά μας.

Πριν μπω στο νομοσχέδιο, θέλω να πω κάτι. Κυρίες και κύριοι συνάδελφοι, ήμουνα σε αποστολή της Βουλής μαζί με τη συνάδελφο από τον ΣΥΡΙΖΑ την κ. Νοτοπούλου στο Όσλο. Στο Όσλο συνέβη -μέχρι το Σάββατο θα είναι- το Παγκόσμιο Πρωτάθλημα Ποδοσφαίρου Αστέγων. Και εκπροσωπήσαμε και τη Βουλή. Και ευχαριστούμε τον Πρόεδρο που δείχνει και την κοινωνική του ευαισθησία, αλλά και την οπτική του περί του κοινωνικού αποκλεισμού. Εκεί η ομάδα η δική μας, όπως και όλες οι ομάδες -και ευελπιστούμε μάλλον το 2027 να διεκδικήσουμε και εμείς αυτόν τον θεσμό- ήταν άνθρωποι οι οποίοι είναι γύρω και βιώνουν τον κοινωνικό αποκλεισμό. Και άνθρωποι οι οποίοι βιώνουν τον κοινωνικό αποκλεισμό ήταν δίπλα ο ένας να αποδέχεται τον άλλον και κυρίως, όμως, μέσω της δύναμης που δίνει ο αθλητισμός και δη το ποδόσφαιρο.

Νομίζω ότι ήρθε και η ώρα και σε αυτό, και προσωπικά θα πάρω αρκετές πρωτοβουλίες -καλά τα μετάλλια, μπράβο σε όλους που παίρνουν μετάλλια και τους επιβραβεύει η χώρα- να κοιτάξουμε και πολύ πιο κάτω στους ανθρώπους οι οποίοι ούτε καν είναι ερασιτέχνες. Απλά ο αθλητισμός και ο πολιτισμός, αν θέλετε, είναι μέσο κοινωνικής ένταξης, ενσωμάτωσης και αποδοχής της διαφορετικότητας.

Και μιας και μιλάμε για τη διαφορετικότητα και την κοινωνική δικαιοσύνη, να πω ότι σαν σήμερα το ’63 ο Μάρτιν Λούθερ Κινγκ έκανε αυτήν την περίφημη ομιλία για το όνειρο, ένα όνειρο που ακόμα ενδεχομένως να μην έχει εκπληρωθεί. Θα μπορούσε ο ΟΗΕ τη συγκεκριμένη ημερομηνία να την κάνει και μια ημέρα, αν θέλετε, ανακωχής σ' ό,τι συμβαίνει στον κόσμο, τιμώντας αυτόν τον μεγάλο ανθρωπιστή, πάστορα υπέρ των κοινωνικών πολιτικών και ανθρωπίνων δικαιωμάτων. Και ελπίζουμε αυτό που συμβαίνει και στην Ουκρανία και στη Γάζα να σταματήσει και οι μεγάλες δυνάμεις επιτέλους να αποφασίσουν ότι σε αυτόν τον κόσμο δεν υπάρχουν μόνο αυτοί, υπάρχουν και οι άλλοι και μέσα στους άλλους είμαστε και εμείς που θα υπερασπιζόμαστε τη δημοκρατία, τα ανθρώπινα δικαιώματα, τη διαφορετικότητα και όποιον προσπαθεί να διεκδικήσει ένα καλύτερο αύριο.

Ήμουν στη Θεσσαλονίκη το πρωί και παρακολούθησα την εκδήλωση του Πρωθυπουργού. Κύριοι συνάδελφοι, αυτό που συμβαίνει στη Βόρεια Ελλάδα και στη Θεσσαλονίκη -και νομίζω ότι είναι χρέος της Κυβέρνησης να το επικοινωνήσει, οι Βορειοελλαδίτες συμπολίτες μας το βλέπουνε- είναι κάτι, επιτρέψτε μου να σας πω, το μοναδικό. Τα έργα υποδομής στα νοσοκομεία, όλα αυτά που έχει σχεδιάσει η Κυβέρνηση και με πόρους από το Πρόγραμμα Δημοσίων Επενδύσεων, αλλά και από το ΕΣΠΑ και από το Ταμείο Ανάκαμψης, είναι κάτι το οποίο θα ξαναβάλει τη Βόρεια Ελλάδα όχι σαν την συμπρωτεύουσα αν θέλετε, αλλά σαν συνβασιλεύουσα, θα έπρεπε να είναι, μέσα στον χάρτη τον οποίο πρέπει να έχει η περιφερειακή μας ανάπτυξη.

Και επειδή τέθηκε το θέμα της τροπολογίας, θέλω να πω το εξής. Να συγχαρώ την ηγεσία του Υπουργείου Εσωτερικών για την τροπολογία όσον αφορά τον δημόσιο και τον ιδιωτικό τομέα. Επειδή είμαι εισηγητής έκθεσης στο Συμβούλιο της Ευρώπης όσον αφορά το δημογραφικό και την πιο φιλική αν θέλετε στα κράτη μέλη του συμβουλίου της Ευρώπης έκθεση, όσο αφορά την οικογένεια, θέλω να πω το εξής.

Ως Πρόεδρος Κοινοβουλευτικής Φιλίας Ελλάδας-Κορέας είχα πάει στην Κορέα. Συναντήθηκα με τους αρμόδιους για το δημογραφικό. Η Κορέα είναι 0,8 γεννήσεις, η Ελλάδα 1,3. Δίνουν τον χρόνο 30 με 35 δισεκατομμύρια. Μια χώρα που, αν θέλετε, είναι και χριστιανική, είναι προτεστάντες. Οι άνθρωποι δεν γεννάνε. Δεν μπορούμε να πείσουμε κανέναν να γεννήσει. Αυτό που είμαστε υποχρεωμένοι, είναι να του δημιουργήσουμε τις συνθήκες να μπορέσει να κάνει την οικογένεια, όπως ο ίδιος τη θέλει, στο μέρος που τη θέλει, με τις παροχές που το κράτος είναι υποχρεωμένο να του κάνει.

Και επειδή γίνεται πολύς λόγος αυτή τη στιγμή και στην Ευρώπη και στην Ελλάδα για το δημογραφικό, να πω ότι τα έθνη δεν χάνονται τόσο εύκολα. Όλα κάνουν έναν κύκλο. Αυτή τη στιγμή είμαστε στην κάτω πλευρά. Όμως, αυτή τη στιγμή για πρώτη φορά έχουμε ένα εθνικό σχέδιο το οποίο αναμένουμε να βοηθήσει την ελληνική οικογένεια, τον οποιοδήποτε συμπολίτη μας να κάνει μια οικογένεια και η πολιτεία να του προσφέρει αυτά που πρέπει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τα έχει πει όλα η κυρία εισηγήτριά μας, αλλά νομίζω ότι πριν φτάσουμε στο πειθαρχικό δίκαιο των υπαλλήλων του δημόσιου τομέα και σε αυτό που κάνει –και αξίζουν συγχαρητήρια στην ηγεσία του Υπουργείου, και προσωπικά επιτρέψτε μου να πω στην Υφυπουργό, την κυρία Χαραλαμπογιάννη και στον Γενικό Γραμματέα- ας πάμε λίγο πιο πίσω.

Μας κατηγορείτε για κάποια νομοσχέδια και για το συγκεκριμένο. Να θυμίσω ότι αυτή η Κυβέρνηση ήταν η οποία αύξησε, μετά τα χρόνια της κρίσης, πρώτη φορά τους μισθούς των δημοσίων υπαλλήλων. Είναι αυτή η οποία, και μέσω του Ταμείου Ανάκαμψης, δίνει μπόνους στους ανθρώπους οι οποίοι εργάστηκαν για να έρθουν συγκεκριμένα πρότζεκτ στη χώρα μας, τα οποία βελτιώνουν. Και είναι αυτή η Κυβέρνηση η οποία προσπαθεί πραγματικά να αλλάξει το ότι η παθογένεια του δημοσίου τομέα δεν ήταν συνοδοιπόρος της εκάστοτε ανάπτυξης της ελληνικής οικονομίας και της ελληνικής κοινωνίας. Και τώρα με όλα αυτά, αλλά και με αυτό το νομοσχέδιο, έρχεται για να βελτιώσει όλες αυτές τις συνθήκες.

Και τώρα με όλα αυτά, αλλά και με αυτό το νομοσχέδιο, έρχεται στο να βελτιώσει όλες αυτές τις συνθήκες. Και μη μου πείτε ότι είναι παράλογα όλα αυτά που είναι για εμπόριο ναρκωτικών, για πλαστογραφίες και με βάση τα δεδομένα που έχουμε πόσες υποθέσεις είναι αυτή τη στιγμή που εκκρεμούν, οι οποίες λόγω όλης αυτής της μη αναμόρφωσης, δεν προχωράνε.

Νομίζω ότι αυτό είναι προς τη σωστή κατεύθυνση και είναι σημαντικό -και θα το πω ξανά ακόμα μια φορά- ότι 28 Αυγούστου η Κυβέρνηση είναι εδώ, νομοθετεί για το καλό των Ελλήνων πολιτών και οι πολίτες θα μας κρίνουν όταν έρθει η ώρα είτε αυτοί είναι καθηγητές που ακούστηκε είτε είναι γιατροί είτε είναι νοσηλευτές. Στο τέλος θα δουν ότι η Κυβέρνηση αυτή όχι μόνο έκανε το καλύτερο που μπορούσε να κάνει και προσπαθεί, αλλά ότι έχει βελτιώσει όλους τους δείκτες και οι δείκτες δεν είναι αριθμοί, οι δείκτες είναι συνυφασμένοι με την αξιοπρέπεια των Ελλήνων πολιτών που έχει βελτιωθεί.

Και μόνο οι δουλειές που έχουν δημιουργηθεί, κυρίες και κύριοι συνάδελφοι, με ό,τι συνεπάγεται να έχεις δουλειά σήμερα –δεν είναι μόνο το εισόδημα, είναι η κοινωνική σου υπόσταση, το πώς είσαι μέσα στην κοινωνία- και αυτό είναι θετικό. Τα έχουμε κάνει όλα καλά; Όχι, προσπαθούμε κάθε μέρα να βελτιωνόμαστε κυρίως όμως αναγνωρίζοντας τα λάθη που κάνουμε και έτσι νομίζω προχωράει και η Κυβέρνηση και η δημοκρατία μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σταμάτη. Συνεχίζουμε με τις δευτερολογίες.

Τον λόγο έχει η κ. Ελένη Καραγεωργοπούλου, ειδική αγορήτρια της Πλεύσης Ελευθερίας. Ο κ. Τσιρώνης δεν θα δευτερολογήσει, οπότε θα ακολουθήσει η κ. Φωτίου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Για επτά λεπτά νομίζω ότι έχω δικαίωμα, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Υπάρχει ανοχή, κυρία συνάδελφε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ.

Κύριε Υπουργέ, σήμερα έχω νιώσει βαθύτατα προσβεβλημένη για περισσότερους λόγους και θα ξεκινήσω από την τροπολογία που φέρατε, την οποία υποστήριξε ο κ. Δερμεντζόπουλος, ο νέος Υφυπουργός του Υπουργείου Ψηφιακής Διακυβέρνησης, μιλώντας με οίηση για το περίφημο ζήτημα ολοκλήρωσης του Ελληνικού Κτηματολογίου.

Πώς μπορείτε να μιλάτε για ολοκλήρωση του Ελληνικού Κτηματολογίου; Η παράταση αυτών των συμβάσεων δεν αφορούν την ολοκλήρωση του Ελληνικού Κτηματολογίου, αφορούν ένα πράγμα, την είσπραξη και δικαιολόγηση του υπολοίπου των χρημάτων από το Ταμείο Ανάκαμψης και γι’ αυτό θα πρέπει να σας ελέγξει επίσης η Ευρωπαία Εισαγγελέας. Αν ξεκινήσει να ασχολείται η ευρωπαϊκή εισαγγελία με το ζήτημα των κονδυλίων που έχουν κατασπαταληθεί στο Ελληνικό Κτηματολόγιο χωρίς αυτό ποτέ να ολοκληρωθεί, άσχετα από όσα ψευδή στοιχεία κατατίθενται σε αυτό το ελληνικό Κοινοβούλιο και σε αυτά στα οποία θα στηριχτεί ο Πρωθυπουργός της χώρας και ενίοτε στηρίζεται για να υποστηρίξει ένα αφήγημα που αφορά στο μεγαλύτερο έγκλημα που έχει γίνει ποτέ, στο ζήτημα του κτηματολογίου στην Ελλάδα που ζούμε σε βάρος της ακίνητης περιουσίας των Ελλήνων πολιτών.

Στην πραγματικότητα πρόκειται για βίαιη διακοπή της κτηματογράφησης σε όλη τη χώρα που θα δημιουργήσει ένα λαβύρινθο αντιφατικών στοιχείων ακινήτων, τα οποία ο πολίτης και ο κάθε ιδιοκτήτης δεν θα μπορεί να εκμεταλλευτεί. Θα χρειάζεται ένας κυκεώνας δικαστικών ενεργειών για να φτάσει στο δια ταύτα να μπορεί να κάνει μια συναλλαγή.

Δημιουργήσατε ακόμα και αυτή την περίφημη πλατφόρμα ΜΙΔΑ, το Μητρώο Ιδιοκτησίας και Διαχείρισης Ακινήτων, για να κάνετε τι; Να βρείτε τον λόγο.

Ο κ. Πιτσιλής της Ανεξάρτητης Αρχής Δημοσίων Εσόδων επιβάλλει πρόστιμα, γιατί τα τετραγωνικά μέτρα των ακινήτων, που το ίδιο το κράτος επιβάλλει δια του κτηματολογίου να μην καταχωρούνται στα φύλλα του κτηματολογίου επειδή είναι αυθαίρετα, αλλά έχει εισπράξει όλα τα πρόστιμα αυθαιρέτων, αυτά τα τετραγωνικά το ίδιο το κράτος επιβάλλει να δηλώνονται στο Ε9. Και τι έρχεστε και λέτε τώρα; Ότι θα επιβάλουμε πρόστιμα γιατί υπάρχει διαφορά τετραγωνικών μέτρων.

Μα, είναι νόμος του κράτους και το ένα και το άλλο. Και λέτε για δυο νόμιμες διαδικασίες που ακολούθησαν οι Έλληνες πολίτες ότι εσείς θα επιβάλλετε πρόστιμα για να αφαιμάξετε κι άλλο τους Έλληνες φορολογούμενους.

Και ταυτόχρονα μιλάτε για ολοκλήρωση με τη βοήθεια των μελετητών αναδόχων, των οποίων το παραδοτέο δεν ελέγχεται από δικηγόρους, δεν ελέγχεται από τον νομικό κόσμο γιατί δεν προλαβαίνουν να ελέγξουν για να τηρηθούν οι προθεσμίες που σας έχει θέσει το Ταμείο Ανάκαμψης;

Άρα, τι σημαίνει παραδοτέο από τον μελετητή-ανάδοχο; Σημαίνει ότι παραδίδει την εργασία του που δεν έχει ελεγχθεί και αν ποτέ ελεγχθεί, όπως στο παρελθόν έχει γίνει, θα προσπαθήσετε να κουκουλώσετε όλα τα λάθη, τα τιτάνια λάθη, που σημαίνει ότι οι αρχικές εγγραφές θα γίνονται στα βιβλία της κτηματογράφησης σε στοιχεία τα οποία είναι τελείως αναντίστοιχα με το πραγματικό και χωρίς να έχει επιλυθεί το ζήτημα των δασικών χαρτών -δεν τους έχετε ολοκληρώσει-, χωρίς να έχουν λυθεί ζητήματα που αφορούν τη δήλωση ακινήτων του ελληνικού δημοσίου;

Υπάρχουν ακίνητα που δηλώνονται στο Αιγαίο. Υπάρχουν ακίνητα που ανήκουν σε οικισμούς και τα όρια των οικισμών φαίνονται στους χάρτες του Κτηματολογίου ότι βρίσκονται αλλού. Μιλάμε σοβαρά; Μιλάτε για ολοκλήρωση του Ελληνικού Κτηματολογίου και δεν ντρέπεστε γι’ αυτό; Δεν ντρέπεστε που δεν θα μπορούν να γίνονται συναλλαγές αύριο-μεθαύριο, αλλά θα έχετε κατασπαταλήσει τα χρήματα του Ταμείου Ανάκαμψης;

Σας μιλώ ως συμβολαιογράφος. Το γνωρίζω πολύ καλά εκ των έσω τι συμβαίνει και αντί να ντρέπεστε γι’ αυτό, έρχεται ο κ. Παπαστεργίου σήμερα και μιλάει για χρήματα του Ταμείου Ανάκαμψης που βρήκατε ένα νέο τρόπο να αφαιμάξετε. Στο διάστημα, λέει, είναι ο πρώτος ερευνητικός δορυφόρος του ελληνικού δημοσίου με ελληνική σημαία και δεν ντρέπεστε που δεν έχουμε ολοκληρωμένες δασικούς χάρτες. Πήγατε στο διάστημα -αν είναι δυνατόν!- για να δικαιολογήσετε χρήματα του Ταμείου Ανάκαμψης. Ευρωπαϊκή εισαγγελία δεν υπάρχει εδώ;

Και, εν πάση περιπτώσει, υπάρχουν πολύ ζωηρές φήμες ότι οι ίδιοι οι ανάδοχοι, οι οποίοι θα κλείσουν και θα ολοκληρώσουν το κτηματολόγιο, έχουν δημιουργήσει προσχέδια συμβάσεων τα οποία ελέγχει το Ελεγκτικό Συνέδριο. Μπορείτε να μας απαντήσετε αν όντως το Ελεγκτικό Συνέδριο εξετάζει συμβάσεις με τους ίδιους αναδόχους, των οποίων τα παραδοτέα δεν έχουν ακόμα ελεγχθεί; Γιατί εξετάζουν συμβάσεις, προσχέδια συμβάσεων στο λειτουργών κτηματολόγιο με τους ίδιους αναδόχους, που θα παραδώσουν τις μελέτες υποτίθεται για να κλείσει το θέμα της κτηματογράφησης που δεν θα κλείσει ποτέ; Δεν κλείνει,

Κατ’ αρχάς, στην ψηφιοποίηση δεν εμφανίζεται ψηφιοποιημένο έργο το κτηματολόγιο. Έχετε καταργήσει τα υποθηκοφυλακεία, έχουν χαθεί, έχουν καταστραφεί τόμοι. Ζητούνται από συναδέλφους μου συμβολαιογράφους ολόκληρα αρχεία να σταλούν στο κτηματολόγιο, γιατί κατά τη μεταφορά τους οι ανάδοχοι έχασαν τους τόμους και δεν υπάρχουν τα συμβόλαια τα κατατεθειμένα που πλήρωσε ο κόσμος την περιουσία του για να καταθέτει τα συμβόλαιά του. Στα υποθηκοφυλακεία δεν υπάρχουν, χάθηκαν στη διαδρομή.

Ποιος ελέγχει ποιον; Έχετε εξασφαλίσει το ακαταδίωκτο όχι μόνο για τον κ. Πιτσιλή, αλλά για όλους σας. Γιατί τι κάνετε; Κυρανάκης, Σακαρέτσιος, Δερμεντζόπουλος στη συνέχεια εξαφανίζετε τα ίχνη σας. Αύριο-μεθαύριο ο καθένας που θα προσπαθήσει να εκμεταλλευτεί την περιουσία του και δεν θα μπορεί θα πρέπει να απευθύνεται στο δικαστήριο για να λύσει το πρόβλημα του ότι ο καθένας έκανε τη δουλίτσα του, σκέπασε τα ίχνη του, έκανε το πολιτικοοικονομικό του έγκλημα με την Ομάδα Αλήθειας, με τον ένα ή τον άλλο τρόπο και εξαφανίστηκε. Πού θα βρίσκεται ο κάθε ένας από αυτούς; Ποιος θα τους ελέγξει; Είναι φρικώδες αυτό που συμβαίνει σήμερα.

Για να μην πάω στο άρθρο 5 που αφορά στον ΟΠΕΚΕΠΕ. Πιτσιλής ακαταδίωκτο. Οι προηγούμενοι πρόεδροι του ΟΠΕΚΕΠΕ έχουν το ακαταδίωκτο; Πού είναι ο κατασταλτικός έλεγχος του Ελεγκτικού Συνεδρίου, που θα πρέπει να καταλογίσει τα ποσά τα οποία παρανόμως δόθηκαν σε επιδοτήσεις μη δικαιούχων δήθεν αγροτών και κτηνοτρόφων; Δεν θα καταλογίσει στους διοικούντες. Ποιοι ήταν οι διοικούντες; Δικοί σας. Πού είναι ο κατασταλτικός έλεγχος του Ελεγκτικού Συνεδρίου; Γιατί καθυστερεί; Θα γίνει; Αυτοί δεν έχουν το ακαταδίωκτο. Μήπως για να μην το έχει κανένας επόμενος που θα θέλει να ασχοληθεί με το θέμα; Μπαίνει εδώ πάλι το υδροκέφαλο τέρας της Ανεξάρτητης Αρχής Δημοσίων Εσόδων;

Και, τέλος, το σχέδιο νόμου για την αναμόρφωση του πειθαρχικού δικαίου δεν αποτελεί θεσμικό εκσυγχρονισμό. Είναι επικίνδυνη διολίσθηση προς ένα πειθαρχικό πλαίσιο αυταρχισμού, εκφοβισμού και υποταγής. Δεν στοχεύει στην κάθαρση ή την ενίσχυση, όπως λέτε, της χρηστής διοίκησης, αλλά στην εγκαθίδρυση ενός μηχανισμού απολύτως ελεγχόμενου από την εκτελεστική εξουσία, στον οποίο καταργούνται κρίσιμες εγγυήσεις δικαίου και παρακάμπτονται θεμελιώδη συνταγματικά δικαιώματα.

Η αυτοδίκαιη έκπτωση υπαλλήλων χωρίς προηγούμενη ακρόαση, η ποινικοποίηση της συνδικαλιστικής δράσης, η κατάργηση της ένστασης, η πλήρης εξάρτηση των πειθαρχικών συμβουλίων από το κράτος-εργοδότη συνιστούν μια βαθιά αντιδημοκρατική τομή. Η Κυβέρνηση επιχειρεί να εγκαθιδρύσει μία πειθαρχική τάξη που προστατεύει τους «ημέτερους» και εκκαθαρίζει κάθε φωνή αντίστασης, παραβιάζοντας κατάφωρα την αναλογικότητα, την ασφάλεια δικαίου, την έννοια της δικαιοσύνης στη δημόσια διοίκηση. Πρόκειται για ένα Πειθαρχικό Δίκαιο που δεν ρυθμίζει, αλλά απειλεί, δεν ελέγχει, αλλά εξουθενώνει, δεν διορθώνει, αλλά τιμωρεί στοχευμένα. Παραβιάζεται η αρχή της αναλογικότητας, συγκρούεται με αποφάσεις του Ευρωπαϊκού Δικαστηρίου Δικαιωμάτων του Ανθρώπου, συγκρούεται με την Ευρωπαϊκή Σύμβαση Δικαιωμάτων του Ανθρώπου, με τον Χάρτη Θεμελιωδών Δικαιωμάτων, εμπεριέχει ασαφείς διατυπώσεις που επιτρέπουν αυθαιρεσίες, φίμωση, πολιτική εργαλειοποίηση.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)

Και σε ό,τι αφορά τη δήλωση του Κοινοβουλευτικού σας Εκπροσώπου, του κ. Λαζαρίδη, που απέχει εδώ και αρκετές ώρες από τη συνεδρίαση -τελείωσε το κοινοβουλευτικό του έργο- τα παραπτώματα που ρυθμίζονται με το παρόν νομοσχέδιο είναι αυτά που τραυματίζουν, είπε, την εικόνα του κράτους. Η εικόνα σάς ενδιαφέρει και λυπούμαστε πολύ για αυτό. Αυτό το κράτος τραυματίζεται από μία τέτοια αδίστακτη Κυβέρνηση, η οποία υπηρετεί την αξία του χρήματος, την αξία της δικής σας φιλοδοξίας, προσωπικών φιλοδοξιών, την αξία που δεν συμπεριλαμβάνει τον πολίτη, δεν συμπεριλαμβάνει τα ατομικά δικαιώματα, την ελευθερία της έκφρασης, την αξιοπρέπεια στη ζωή, την αξιοπρέπεια στην εργασία.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Καραγεωργοπούλου.

Θα μου επιτρέψετε και εμένα να εκφράσω τη λύπη μου και τα θερμά μου συλλυπητήρια, μιας και τώρα αναλαμβάνω, για τον πολύ αδόκητο θάνατο του καλού μας συναδέλφου, του Απόστολου Βεσυρόπουλου. Και μάλιστα, θέλω να θυμηθώ ότι ήμουν αυτός που τον πρωτοϋποδέχτηκα στο Ελληνικό Κοινοβούλιο το 2012 με την ιδιότητά μου τότε ως Γενικού Γραμματέως της Κοινοβουλευτικής Ομάδος της Νέας Δημοκρατίας. Εκφράζω τη λύπη μου, τα θερμά μου συλλυπητήρια στην οικογένειά του και να ζούμε όλοι να τον θυμόμαστε για την καλοσύνη του, για την ανθρωπιά του, για τον καλό του λόγο και για την εν γένει πολιτική του και ανθρώπινη συμπεριφορά.

Και τώρα καλώ στο Βήμα την ειδική αγορήτρια της Νέας Αριστεράς, την κ. Θεανώ Φωτίου.

**ΘΕΑΝΩ ΦΩΤΙΟΥ:** Μπορώ να μιλήσω και από εδώ, ή όχι, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Από όπου θέλετε, αλίμονο, τι λέτε;

Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ πολύ, κύριε Πρόεδρε.

Κύριοι Υπουργοί, μετά από τόσες ώρες συζήτηση τι ακριβώς συμπέρασμα βγάλατε;

Στενοχωριέμαι που δεν σας άκουσα, κύριε Υπουργέ, ούτε διεξοδικά στις επιτροπές, αλλά ούτε και σήμερα. Υπομονετικά κάθεστε και ακούτε ομοβροντίες από όλη την Αξιωματική Αντιπολίτευση και δεν αισθανθήκατε καθόλου την ανάγκη, έστω κάποιες στιγμές, να απαντήσετε.

Εν πάση περιπτώσει, θα σας ακούσω στο τέλος, βέβαια, αλλά τι κατανοήσαμε εδώ σήμερα; Ότι βρισκόμαστε προφανώς σε μία νέα φάση, όπου η Κυβέρνηση βλέπει με δέος τα ποσοστά της να καταρρέουν και για να παραμείνει μέχρι τέλους στην εξουσία -τονίζω το «μέχρι τέλους», γιατί αυτός είναι ο στόχος της Κυβέρνησης, να παραμείνετε μέχρι την τελευταία ημέρα στην εξουσία- για να κάνει, λοιπόν, αυτό νομοθετεί με μία ταχύτητα τρομακτική το ένα νομοθέτημα μετά το άλλο, ακριβώς με γνώμονα τον αυταρχισμό, την καταστολή, την τρομοκράτηση των εργαζομένων τόσο του δημόσιου και του ευρύτερου δημόσιου τομέα, όπως το σημερινό νομοσχέδιο, όσο και του ιδιωτικού τομέα, όπως αυτό που ήδη επαίρεται ότι φέρνει η Υπουργός Εργασίας.

Ποια είναι τα μέσα, λοιπόν, εδώ που θα σας κρατήσουν στην εξουσία; Η πειθάρχηση και η αξιολόγηση; Πειθαρχικά συμβούλια και αξιολόγηση για τους δημόσιους υπαλλήλους;

Εμένα μου κάνει εντύπωση ότι ενώ τα επιχειρήματα υπέρ αυτού του νομοσχεδίου είναι πολύ σαθρά και κατέρρεαν και στην απλή λογική, δεν ενδιαφέρθηκε η Κυβέρνηση καθόλου για αυτό που συμβαίνει, καθόλου, να τα αντικρούσει ένα, ένα, καθόλου, γιατί ακριβώς έχετε κάνει διδακτορικό ή Doctorat d’ État, αν επιθυμείτε, στην αντιστροφή των λογικών επιχειρημάτων της καθημερινής πραγματικότητας. Αυτή η αντιστροφή έχει γίνει τόσο από κυβερνητικά στελέχη όσο και από τους Βουλευτές.

Παράλληλα, κάθε δημόσιο αγαθό συρρικνώνεται και παραδίδεται στο ιδιωτικό κεφάλαιο. Και σε αυτό το νομοσχέδιο έχουμε το ίδιο πράγμα. Το ενδιαφέρον είναι ότι εδώ συμβαίνουν δύο πράγματα: Ή η Κυβέρνησή σας είναι σε μεγάλο πανικό, ή βρίσκεται σε μεγάλη έπαρση. Και τα δύο επικίνδυνα είναι για την κατάστασή σας. Αλλιώς δεν εξηγείται πώς ενώ φέρνει αυτό το επαίσχυντο νομοσχέδιο για τους δημόσιους υπαλλήλους και για τον ευρύτερο δημόσιο τομέα, ταυτόχρονα φέρνει και την ενίσχυση με κάθε μέσο της εργοδοσίας, του μεγάλου κεφαλαίου -αν θέλετε- έναντι των εργαζομένων.

Πιστεύω ότι αυτή η στρατηγική ένταση του κυβερνητικού αυταρχισμού καταδεικνύει ότι βρίσκεται η Κυβέρνηση σε αποδρομή και επιχειρεί με κάθε τρόπο, όπως είπα, να κρατηθεί.

Τώρα, για το πόσο έμεινε έκθαμβος ο κ. Σταμάτης από αυτά που άκουσε στη Θεσσαλονίκη, δεν έχω καμία αμφιβολία, γιατί ο κ. Σταμάτης από τη μια πήρε, αφού κατάργησε πρώτα η Κυβέρνηση την Ελληνική Γραμματεία Ρομά στα χέρια του, τους Ρομά και τώρα μας λέει για ένα υποέργο του ΕΟΧ, ότι κάτι έκανε για δέκα, είκοσι οικογένειες Ρομά και άρα, μεγάλα επιτεύγματα έχουν γίνει, από την άλλη, μας λέει ότι πια έχουμε σχέδιο για την αντιμετώπιση του δημογραφικού. Και δεν το λέω τώρα για τον κ. Σταμάτη, η Κυβέρνηση το λέει, «έχουμε μεγάλο σχέδιο για την αντιμετώπιση του δημογραφικού».

Ποιο σχέδιο έχετε; Χειροτερεύουμε κάθε χρόνο από τότε που αναλάβατε την εξουσία, στις γεννήσεις, στα πάντα. Πώς θα κάνει ένας εργαζόμενος ένα παιδί σε αυτήν την κατάσταση; Ποιο σχέδιο έχετε, όταν έχετε την ευκαιρία να αγκαλιάσετε ανθρώπους κατατρεγμένους από όλο τον κόσμο, που έρχονται εδώ και αντί να τους αγκαλιάσετε, να τους εντάξετε την άλλη μέρα που έρχονται εδώ, μέσα στη χώρα, στο εργατικό της δυναμικό, εσείς δεν το κάνετε; Είναι πολλοί από αυτούς μορφωμένοι, που ξέρουν πράγματα, που μπορούν να δουλέψουν, ενώ εμείς δεν έχουμε χέρια και δεν έχουμε ανθρώπους για να εργαστούν, ας πούμε, διότι ακριβώς οι δουλειές δεν έχουν και κανονική αμοιβή και εξασφάλιση. Όμως, όλοι αυτοί οι άνθρωποι θέλουν να δουν ένα καλύτερο μέλλον από αυτό όπου βρίσκονται μέσα στους πολέμους, μέσα στην εξαθλίωση. Και αντί να τους αγκαλιάσετε όλους αυτούς, βάλαμε τον Πλεύρη για να τους θερίσει. Δεν καταλαβαίνω πραγματικά τι εννοείτε, όταν λέτε ότι εσείς αντιμετωπίζετε το δημογραφικό.

Και τελειώνω με την τροπολογία. Εδώ επαναλαμβάνεται η γνωστή τυπολογία, κάποια άρθρα με κοινωνικό θετικό αποτύπωμα, κάποια άλλα τα οποία είναι αδύνατον να τα υποστηρίξεις με κάθε τρόπο, με οποιονδήποτε τρόπο. Στη συγκεκριμένη περίπτωση, όσον αφορά το άρθρο 3, «Ελληνικό Κτηματολόγιο», νομίζω ότι τα είπε τόσο καλά η συνάδελφος από την Πλεύση Ελευθερίας που δεν χρειάζεται να επανέλθω και το άρθρο 5 για τον ΟΠΕΚΕΠΕ.

Υπάρχει επίσης ένα πρόβλημα των δημοκρατικών και προοδευτικών δυνάμεων, που έστω κι αυτήn την ώρα βρίσκονται μέσα σε αυτήν την Αίθουσα. Πρώτιστο καθήκον μας, αγαπητοί συνάδελφοι των δημοκρατικών και Aριστερών δυνάμεων, είναι να κάνουμε τα πάντα ώστε να επιταχύνουμε την πτώση αυτής της επικίνδυνης Δεξιάς Κυβέρνησης. Γιατί κάθε μέρα που περνάει και όσο παραμένει στην εξουσία, γιατί ακριβώς ισχυρίστηκα ότι θα παραμείνει με τα νύχια στην εξουσία μέχρι τελευταίας μέρας, είναι επικίνδυνη για τον τόπο. Μας ετοιμάζει καινούργιες μεγάλες καταστροφές και μνημόνια. Αν μη τι άλλο, αυτό πιστεύω ότι είναι ένα ισχυρό πλειοψηφικό κοινωνικό αίτημα.

Ξέρω ότι περπατάτε παντού, σε όλες τις περιοχές, και ξέρω ότι όλοι σας -μιλάω για τους Βουλευτές της Αριστερής και δημοκρατικής Αντιπολίτευσης- αντιμετωπίζουμε τα ερωτήματα: Τι θα γίνει; Θα φύγει ο Μητσοτάκης; Θα κάνετε κάτι για να φύγει ο Μητσοτάκης ή θα τον έχουμε άλλα τέσσερα χρόνια;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κυρία Φωτίου.

Μιας και δεν επιθυμούν οι άλλοι συνάδελφοι τον λόγο, θα δώσω τον λόγο στον ειδικό αγορητή του Κομμουνιστικού Κόμματος Ελλάδας κ. Ιωάννη Δελή.

**ΙΩΑΝΝΗΣ ΔΕΛΗΣ:** Ευχαριστώ πάρα πολύ.

Θα συνεχίσω από εκεί που σταμάτησα την πρωτολογία μου και θα πω δυο λόγια για το Β΄ μέρος, που προβλέπει τη σύσταση ενός νομικού προσώπου ιδιωτικού δικαίου με την επωνυμία «Ελληνικό Κέντρο Εμπειρογνωμοσύνης Διοικητικών Μεταρρυθμίσεων», το «Reform Greece».

Σας είπαμε και στην επιτροπή ότι ακούγεται πάρα πολύ λογική, δίκαιη και τεκμηριωμένη η κριτική που άσκησε ο Σύλλογος των Υπαλλήλων του Εθνικού Κέντρου Δημόσιας Διοίκησης και Αυτοδιοίκησης για τη συγκεκριμένη νομοθετική παρέμβαση, ενώ δεν ακούγεται, ούτε ακούστηκε ποτέ πειστική η επιχειρηματολογία της Κυβέρνησης ότι η επιλογή σύστασης ενός ακόμη νομικού προσώπου ιδιωτικού δικαίου -τώρα θυμάμαι πρόχειρα τα πέντε μεγάλα μουσεία της χώρας που έγιναν νομικά πρόσωπα ιδιωτικού δικαίου και έχουν έναν σωρό προβλήματα στη λειτουργία τους, για παράδειγμα το Βυζαντινό Μουσείο στη Θεσσαλονίκη ήταν για μέρες κλειστό- οφείλεται, όπως είπατε, στην ανάγκη δήθεν συμμετοχής σε διάφορα χρηματοδοτικά προγράμματα. Αν είναι έτσι όπως τα λέτε, τότε γιατί να κάνετε αυτό το νομικό πρόσωπο ιδιωτικού δικαίου, όταν αυτό το ζήτημα θα μπορούσε να διευθετηθεί εξαιρετικά εύκολα με ορισμένες προσαρμογές και τροποποιήσεις του υπάρχοντος νομοθετικού πλαισίου;

Προχωράω τώρα στη διάταξη που αφορά τις δημόσιες υπηρεσίες οι οποίες εδρεύουν στον Έβρο, εκτός της Αλεξανδρούπολης, αλλά και στη Δυτική Μακεδονία. Προστέθηκε και η Δυτική Μακεδονία σε αυτήν τη διάταξη. Για να υπαχθεί λοιπόν ένας υπάλληλος σε καθεστώς κινητικότητας προβλέπεται ποσοστό κάλυψης θέσεων στο 90% και όχι στο 65%, που ισχύει για την υπόλοιπη χώρα. Κι αυτό εσείς το εμφανίζετε ως θετικό. Συγγνώμη, αλλά είναι εξαιρετικά αρνητικό για το ποιος θα επιλέξει αυτές τις περιοχές, γιατί με την καταβαράθρωση των μισθών, με την περικοπή του 13ου και του 14ου μισθού, με την υποστελέχωση, με την εντατικοποίηση της εργασίας, αυτό δεν αποτελεί θετική διάταξη. Είναι μάλλον τιμωρητική γι’ αυτούς που ήδη υπηρετούν σ’ αυτές τις περιοχές.

Προχωρώ στο άρθρο 110, για το οποίο είχαμε εκφράσει την αντίθεσή μας και στην επιτροπή στη συζήτηση τότε. Να θυμίσουμε, λοιπόν, ότι με το άρθρο αυτό η Κυβέρνηση φτιάχνει μια εταιρεία δίπλα στην Αναπτυξιακή της Περιφέρειας και το Αναπτυξιακό Ταμείο είναι ένα ακόμα βήμα στην απαξίωση του Περιφερειακού Συμβουλίου. Η εταιρεία αυτή, όπως περιγράφεται στο σχετικό άρθρο, καλείται να λειτουργήσει φυσικά στο πλαίσιο της εμπορευματοποίησης, της ιδιωτικοοικονομικής λειτουργίας και ως εργαλείο προσέλκυσης τουριστών. Σε καμία περίπτωση φυσικά δεν πρόκειται, ούτε έχετε τέτοιον σκοπό, να λειτουργήσει αυτή η εταιρεία ως εργαλείο για την κάλυψη των λαϊκών πολιτιστικών αναγκών, ούτε καν εδώ που τα λέμε για τη στήριξη των δήμων από την Περιφέρεια.

Για το άρθρο 111 με το οποίο προβλέπεται πάρκο σκύλων στο Πάρκο Τρίτση και στο Πεδίον του Άρεως να πω κατ’ αρχάς ότι κανείς δεν μπορεί να υποστηρίξει ότι δεν υπάρχει χώρος για περιφραγμένα πάρκα σκύλων είτε στο Πεδίον του Άρεως, είτε στο Πάρκο Τρίτση, αλίμονο. Το θέμα είναι αυτά τα πάρκα με τι όρους θα γίνουν, σε ποια σημεία, με ποιες δικλείδες ασφαλείας για τους επισκέπτες των πάρκων και κυρίως με ποια χρηματοδότηση και με τι προσωπικό πρόκειται να λειτουργούν.

Όσο για το άρθρο 112, είναι ένα απαράδεκτο άρθρο. Το καταψηφίζουμε διότι μειώνει το παράβολο με προθεσμία, ενώ σαν στόχο έχει να πιέσει τους κτηνιάτρους που βρίσκονται σε απεργία-αποχή από το μέτρο λήψης γενετικού υλικού.

Το λέμε και από αυτό εδώ το Βήμα ότι πρέπει να καταργηθεί το μέτρο για τη λήψη γενετικού υλικού σκύλων. Είναι αντιεπιστημονικό, αν μη τι άλλο. Και άλλωστε, γι’ αυτόν τον λόγο έχει προκηρύξει και απεργία-αποχή ο Πανελλήνιος Κτηνιατρικός Σύλλογος.

Προχωρώ στην τροπολογία η οποία κατατέθηκε και η οποία αποτελείται από πέντε άρθρα. Τα τρία πρώτα φυσικά και τα ψηφίζουμε, στο τέταρτο λέμε «παρών», που αφορά τα νερά του Άρδα, του παραποτάμου του Έβρου, για όσους γνωρίζουν, στο τρίγωνο στον Βόρειο Έβρο. Δεν δίνει λύση στο πρόβλημα, ενώ και η σύμβαση που υπογράψατε δεν γνωρίζουμε τι είναι και τι ακριβώς προβλέπει.

Και βέβαια λέμε ένα μεγάλο «όχι» στο άρθρο 5 για τον ΟΠΕΚΕΠΕ.

Τούτων δοθέντων, καταλαβαίνετε ότι οδηγούμαστε στην επιλογή του «παρών», εφόσον η τροπολογία ψηφίζεται συμπαγής και αποτελείται από πέντε άρθρα.

Καταλήγω στο βασικό περιεχόμενο του νομοσχεδίου για το πειθαρχικό δίκαιο των δημοσίων υπαλλήλων, το οποίο φυσικά αποτελείται από τρία επιμέρους ζητήματα. Είναι, πρώτον, ποια ορίζονται ως πειθαρχικά αδικήματα και παραπτώματα. Κι εδώ έχουμε έναν εμπλουτισμό. Είναι συνολικά τριάντα πέντε τα πειθαρχικά αδικήματα και παραπτώματα που περιγράφονται στο άρθρο 10. Το ζήτημα δεν είναι ο αριθμός, το ζήτημα είναι ότι τσουβαλιάζονται αδικήματα, και μάλιστα ειδεχθή αδικήματα του κοινού ποινικού δικαίου όπως είναι η προσβολή της γενετήσιας ελευθερίας, μαζί με παραπτώματα διοικητικού χαρακτήρα, αλλά και με την ποινικοποίηση θεμελιωδών συνδικαλιστικών και πολιτικών δικαιωμάτων, όπως είναι το δικαίωμα της απεργίας-αποχής, ένα συλλογικό δικαίωμα, ένα συνδικαλιστικό δικαίωμα απέναντι στο ζήτημα της αξιολόγησης. Και, άρα, εδώ έχουμε όχι απλώς αυστηροποίηση, αλλά αυταρχικοποίηση την οποία βλέπουμε και στη διαδικασία, από τη στιγμή που καταργείται με το νομοθέτημα που φέρνετε σήμερα το δικαίωμα ένστασης των δημοσίων υπαλλήλων στην πειθαρχική τους δίωξη, άρα, αίρεται, καταργείται στην ουσία, το τεκμήριο της αθωότητας.

Και βεβαίως έρχεται ως τρίτο, δεν είναι το πιο σημαντικό, το ποιοι, κατά κάποιον τρόπο, θα διώκουν πειθαρχικά. Ποιοι είναι αυτοί; Μέχρι τώρα ήταν δικαστές και ορισμένοι εκπρόσωποι των εργαζομένων. Παραμερίζονται όλοι αυτοί, εκδιώκονται κυριολεκτικά, και αντικαθίστανται από τους Νομικούς Συμβούλους του Κράτους, για τους οποίους η Υπουργός, σε μια πρωτοφανή έκρηξη αμετροέπειας, είπε ότι διαθέτουν τα απόλυτα εχέγγυα αμεροληψίας. Αυτό είπατε ακριβώς. Συγγνώμη, αυτοί οι οποίοι υπάγονται απευθείας ως υπάλληλοι στον Υπουργό Οικονομικών διαθέτουν τα απόλυτα εχέγγυα αμεροληψίας; Νομίζω ότι είναι τουλάχιστον υπερβολικό αυτό που είπατε.

Σε κάθε περίπτωση, αυτό που θέλουμε να πούμε εδώ είναι ότι και άλλοι προσπάθησαν στο παρελθόν να φιμώσουν τους εργαζόμενους, να καταστείλουν τους αγώνες τους, με ιδιώνυμα, με απειλές, με διώξεις. Το προσπαθείτε κι εσείς με αυτό το νομοσχέδιο, αλλά δεν θα τα καταφέρετε ούτε αυτήν τη φορά, γιατί πολύ απλά, όπως σας το είπαμε και το πρωί, η ταξική πάλη δεν καταργείται με νόμους.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Δελή.

Τον λόγο τώρα έχει ο ειδικός αγορητής του ΣΥΡΙΖΑ-Προοδευτική Συμμαχία, ο συνάδελφος κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Κατ’ αρχάς να πω ότι προσυπογράφω μέχρι κεραίας την τοποθέτηση της συναδέλφου από την Πλεύση Ελευθερίας σε ό,τι αφορά το Κτηματολόγιο. Δεν είστε καθ’ ύλην αρμόδιοι, αλλά σας ενημερώνω ότι θα προσαράξει το εγχείρημα και θα δημιουργηθούν τεράστια προβλήματα. Η διοίκηση Κυρανάκη ουσιαστικά ενίσχυσε τα προβλήματα του Κτηματολογίου. Η διαχείριση των θεμάτων του έγινε με έναν εντελώς επιφανειακό, ιδιοτελή, θα έλεγα, τρόπο για την αποφυγή του πολιτικού κόστους. H τοποθέτηση του κ. Σακαρέτσιου, του διευθυντή του πολιτικού γραφείου του κ. Κυρανάκη ως επικεφαλής του Kτηματολογίου επέτεινε τα προβλήματα και είναι ένα θέμα το οποίο πραγματικά και ως πολίτης και ως νομικός δεν ξέρω σε τι περιπέτειες θα μας βάλει.

Σε ό,τι αφορά το corpus, το κυρίως νομοσχέδιο, θυμίζω ότι από την έκθεση του ΟΟΣΑ του 2012 καταγράφεται ότι η χώρα δεν έχει αυστηρή τεκμηρίωση των δημόσιων πολιτικών. Και έρχεται ένα νομοσχέδιο σήμερα μάλλον να επισημοποιήσει αυτήν την πρόβλεψη της έκθεσης του ΟΟΣΑ.

Λέτε ότι υπάρχουν 2.300 εκκρεμείς πειθαρχικές υποθέσεις στα 100 πρωτοβάθμια πειθαρχικά συμβούλια και πάνω σε αυτόν τον συλλογισμό στηρίζετε όλη την επιχειρηματολογία σας.

Βλέποντας, λοιπόν, τα Πρακτικά από την ακρόαση φορέων, μάθαμε ότι στο δευτεροβάθμιο πειθαρχικό στο πρώτο εξάμηνο του 2024 εξετάστηκαν 84 υποθέσεις, που αφορούσαν 67 διωκόμενους και επιβλήθηκαν οι εξής ποινές: 11 απολύσεις και 17 προσωρινές παύσεις. Μάθαμε επίσης πως το ίδιο δευτεροβάθμιο συμβούλιο δεν λειτούργησε σχεδόν ολόκληρο το δεύτερο εξάμηνο του 2024 λόγω αργοπορίας του Υπουργείου να ορίσει τη νέα σύνθεση. Δηλαδή εσείς που ευθύνεστε για την αργοπορία, έρχεστε να αλλάξετε το θεσμικό πλαίσιο, επικαλούμενοι την αργοπορία.

Ρωτάμε: Άλλα αναλυτικά στοιχεία δεν υπάρχουν που φωτίζουν πληρέστερα την κατάσταση που επικρατεί; Για παράδειγμα, πόσες ΕΔΕ διατάχθηκαν τα τελευταία χρόνια, πόσο χρόνο διαρκούν κατά μέσον όρο, με τι δικαιολογία αργοπορούν, πόσες πειθαρχικές ποινές έχουν επιβληθεί ανά έτος, πόσες απολύσεις, πόσες προσωρινές παύσεις, πόσα πρόστιμα, τι ποσό προστίμων έχει εισπραχθεί, τι ποσοστό προστίμων από αυτά ακυρώθηκε από το ΣτΕ. Όλα αυτά η Κυβέρνηση δεν τα προσκόμισε. Άρα με ένα στοιχείο ουσιαστικά, τις 2.300 εκκρεμούσες υποθέσεις σε 100 πειθαρχικά συμβούλια, έρχεστε να αλλάξετε όλο το θεσμικό πλαίσιο του πειθαρχικού δικαίου.

Σε ό,τι αφορά τον αριθμό των δημοσίων υπαλλήλων που κρίνονται ως άριστοι, πόσοι είναι τελικά; Ο κ. Βορίδης το 2022 μάς είπε άλλα πράγματα. Τώρα τελευταία άκουσα ότι η κυρία Υφυπουργός έδωσε 47%. Στην προηγούμενη συζήτηση άκουσα 90%. Ας μας πει κάποιος εν πάση περιπτώσει τεκμηριωμένα, με βάση το προηγούμενο καθεστώς, πόσοι κρίθηκαν άριστοι, για να μπορέσουμε να ξέρουμε για τι πράγμα μιλάμε.

Επί των τροπολογιών. Έχουμε καταθέσει μία τροπολογία ως Κοινοβουλευτική Ομάδα του ΣΥΡΙΖΑ για την επαναφορά των δώρων εορτών και αδείας σε εργαζομένους στο δημόσιο.

Προφανώς δεν είστε αρμόδιος, κύριε Υπουργέ, αλλά θέλω να το πω, ότι τα δώρα αποτελούν αναπόσπαστο κομμάτι των συνολικών αποδοχών των εργαζομένων και των συνταξιούχων του δημόσιου τομέα και δεν συνιστούν δωρεά ή φιλοδώρημα, αλλά δικαίωμα που απορρέει από την εργασία τους. Με αυτήν την έννοια ζητούμε την επαναφορά του 13ου και 14ου μισθού, ειδικά ακούγοντας την ηχώ και τα επιχειρήματα του κυβερνητικού επιτελείου για την άριστη κατάσταση της οικονομίας και την υπεραπόδοση του πλεονάσματος.

Τέλος, όσον αφορά την επίδικη τροπολογία, όντως τα τρία πρώτα άρθρα είναι θετικά και θα μπορούσαμε να τα ψηφίσουμε.

Στο άρθρο 4 έχουμε την προσωρινή συμφωνία για την παροχή νερών του Άρδα. Έγινε μία συμφωνία μεταξύ της βουλγαρικής εταιρείας και της Περιφέρειας Ανατολικής Μακεδονίας και Θράκης. Σας πληροφορώ, αν δεν το ξέρετε, ότι η σύμβαση αυτή κοστολογήθηκε με 2,120 εκατομμύρια ευρώ και δεν ξέρω αν είναι για έναν μήνα, για δύο μήνες. Έρχεστε να το καλύψετε με αυτόν τον τρόπο. Αδιανόητα υψηλό το κόστος, μία πρόχειρη ενέργεια.

Έχω καταθέσει ως Βουλευτής και ερώτηση για το τι θα γίνει για τη συμφωνία της διαχείρισης των νερών του Άρδα. Έμεινε η κατάσταση έτσι, εξαιτίας της ευθύνης του Υπουργείου Εξωτερικών, γιατί αυτό το διαχειρίζεται, και δευτερευόντως του Υπουργείου Περιβάλλοντος, και αναγκαστήκαμε εκόντες άκοντες να προχωρήσουμε σε μια συμφωνία περιορισμένη χρονικά, με ένα υψηλό κόστος, το οποίο πραγματικά έρχεται να καλύψει αυτή η τροπολογία.

Και βεβαίως σε ό,τι αφορά το άρθρο 5, που έχει σχέση με τον ΟΠΕΚΕΠΕ και την ένταξή του στην ΑΑΔΕ, έχουμε εκφράσει τη ριζική μας αντίθεση. Με την έννοια αυτή, λοιπόν, εφόσον σε μια τροπολογία εντάσσονται και θετικές και αρνητικές διατάξεις και επειδή οι αρνητικές έχουν ιδιαίτερη απαξία, ψηφίζουμε «ΚΑΤΑ».

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε και για την ακρίβεια στον χρόνο.

Καλείται στο Βήμα ο εισηγητής του ΠΑΣΟΚ - Κινήματος Αλλαγής, ο συνάδελφος κ. Παύλος Χρηστίδης.

**ΠΑΥΛΟΣ ΧΡΗΣΤΙΔΗΣ:** Σας ευχαριστώ πολύ, κύριε Πρόεδρε.

Οι συνεδριάσεις των Επιτροπών για το συγκεκριμένο νομοσχέδιο, με την τοποθέτηση όλων των συναδέλφων Βουλευτών οι οποίοι με πολύ καθαρό τρόπο τοποθετήθηκαν, αλλά κυρίως απ’ όσα ακούσαμε από τους φορείς, η συντριπτική πλειοψηφία των οποίων ήταν αρνητικοί προς αυτό το νομοσχέδιο, δείχνουν τον λόγο για τον οποίο και σήμερα σε αυτές τις ώρες τις οποίες συζητάμε εδώ αυτά τα οποία ακούγονται μπορεί να μην είναι πολύ αυστηρά στο κομμάτι των παραδοσιακών συγκρούσεων και εντάσεων που έχουμε στη Βουλή, αλλά είναι πολύ κάθετα και πολύ σαφή και πολύ αυστηρά, θα μου επιτρέψετε να πω, κύριε Πρόεδρε, στο κομμάτι των κινδύνων που εγκυμονεί το συγκεκριμένο νομοσχέδιο.

Εγώ δεν θα αμφισβητήσω ποτέ καμία πρόθεση κανενός πολιτικού αντιπάλου μου. Αυτό όμως το οποίο είναι προφανές είναι ότι η Νέα Δημοκρατία μετά από έξι χρόνια διακυβέρνησής της επιλέγει να βάλει σε μία σειρά τα πράγματα στο ελληνικό κράτος με έναν τρόπο ο οποίος είναι παντελώς ακατανόητος. Λέω ότι είναι ακατανόητος, διότι καταδείχθηκε σε μια σειρά από τα σημεία κριτικής τα οποία διαβάσαμε, τα οποία μελετήσαμε, τα οποία αναδείξαμε και σήμερα εδώ, ότι όχι μόνο δεν ακολουθεί καλές πρακτικές, αλλά η ίδια η Επιστημονική Επιτροπή της Βουλής έρχεται και αναδεικνύει κορυφαία ζητήματα αντισυνταγματικότητας και ζητήματα τα οποία νομίζω ότι θα μας απασχολήσουν με πολύ στραβό τρόπο όλα τα επόμενα χρόνια.

Οφείλω να πω ότι σε αυτήν εδώ την κουβέντα νομίζω ότι χάνουμε μια πολύ μεγάλη ευκαιρία για τον τρόπο με τον οποίο ενδεχομένως το ελληνικό κράτος θα μπορούσε να εξελιχθεί, να εκσυγχρονιστεί, να δει δομές και λειτουργίες του να πηγαίνουν προς τα μπρος. Αυτό το πράγμα όμως δεν μπορεί να το κάνει αυτή η Κυβέρνηση και νομίζω ότι είναι ξεκάθαρο ότι χρειάζεται μια πολύ μεγάλη πολιτική αλλαγή, η οποία θα κάνει πράξη και θεσμούς αξιοκρατίας, όπως είναι το «OpenGov», όπως είναι η «Διαύγεια», όπως ήταν το ΑΣΕΠ, και φυσικά μια Κυβέρνηση η οποία θα πιστεύει στην αξιολόγηση, δεν θα τη χρησιμοποιεί με τον τίτλο της αριστείας, αλλά όταν θα έρχεται η ώρα, θα ορίζει η ίδια το 80% των προϊσταμένων.

Μπαίνω στα ζητήματα τα οποία μας απασχολούν σε αυτήν τη συνεδρίαση μετά από δώδεκα ώρες συζήτησης. Για ακόμα μια φορά θέλω να πω με πολύ καθαρό τρόπο ότι το ΠΑΣΟΚ είναι υπέρ της αξιολόγησης, υπέρ ενός πλαισίου αξιολόγησης που στηρίζεται σε δίκαια και αντικειμενικά κριτήρια. Για εμάς η αξιολόγηση αποτελεί βασικό εργαλείο για τη βελτίωση της λειτουργίας του δημοσίου, για τη διαφάνεια και την ενίσχυση της λογοδοσίας. Δεν μιλάμε για μια διαδικασία τιμωρητικού χαρακτήρα. Μιλάμε για μια διαδικασία που δίνει τη δυνατότητα στους ίδιους εργαζόμενους να αναγνωρίζονται, να υποστηρίζονται, να εξελίσσονται.

Εφόσον γίνεται με μετρήσιμα και αντικειμενικά κριτήρια, χωρίς αποκλεισμούς, χωρίς πελατειακές λογικές, η αξιολόγηση μπορεί πραγματικά να συμβάλει στην αναβάθμιση των υπηρεσιών προς τον πολίτη και στη συνολική αξιοπιστία του κράτους.

Ωστόσο, κύριε Πρόεδρε, οφείλω να επισημάνω ότι το παρόν σχέδιο νόμου περιλαμβάνει ασάφειες, τις οποίες έχουμε επισημάνει διαρκώς και επισημαίνουμε μία ακόμη φορά και δημιουργούν και εύλογη ανησυχία. Χαρακτηριστικότερο παράδειγμα το άρθρο 10, όπου εισάγεται διεύρυνση των πειθαρχικών παραπτωμάτων.

Ανάμεσα στα νέα λοιπόν πειθαρχικά παραπτώματα περιλαμβάνονται η άρνηση συμμετοχής στη διαδικασία αξιολόγησης, η παραβίαση της αρχής της ισότητας, η εκδήλωση βίας, η παρενόχληση στον χώρο εργασίας και άλλα. Και είναι προφανές ότι σε αυτό δεν μπορεί να βρεθεί κάποιος ο οποίος να διαφωνήσει. Νομίζω ότι όλοι μπορούμε να πούμε ότι είμαστε σύμφωνοι.

Από την άλλη όμως, την ίδια στιγμή διατηρείτε ασάφειες και αόριστες έννοιες, όπως για παράδειγμα η αναξιοπρεπής ή ανάρμοστη συμπεριφορά και η έλλειψη αφοσίωσης στην πατρίδα. Ποιος θα το μετρήσει αυτό; Η δικιά σας Κυβέρνηση; Είναι χαρακτηριστικό ότι με τον ν. 4808/2021 ήδη προβλέπεται ότι με απόφαση του Υπουργού Εσωτερικών εξειδικεύονται μέτρα πρόληψης και αντιμετώπισης φαινομένων βίας και παρενόχλησης και κατ’ εξουσιοδότηση αυτού έχουν εκδοθεί και οι σχετικές υπουργικές αποφάσεις.

Συνεπώς, θεωρούμε απαραίτητο να υπάρχει σαφής παραπομπή και σε αυτές τις κατ’ εξουσιοδότηση αποφάσεις, ώστε να αποφεύγονται επικαλύψεις και αοριστίες. Διότι, όπως καταλαβαίνετε, οι αόριστες νομικές έννοιες και διατυπώσεις δημιουργούν ανασφάλεια δικαίου και καθιστούν δύσκολη την τυποποίηση της επιβολής ποινών, ειδικά σε περιπτώσεις που απαιτείται αξιολογική κρίση. Και εδώ ακριβώς εστιάζονται και οι επιφυλάξεις μας, στην ανάγκη για καθαρούς, και συγκεκριμένους, και εφαρμόσιμους κανόνες.

Ομοίως και στο άρθρο 12. Είναι προφανές ότι δεν θα βρούμε κάποιον να διαφωνεί ότι τα πειθαρχικά παραπτώματα της άσκησης εργασίας ή έργου με αμοιβή χωρίς προηγούμενη άδεια της υπηρεσίας ή άρνηση υπαλλήλου να λάβει μέρος σε μια αξιολόγηση για δύο συνεχόμενες περιόδους δύναται να επισύρουν ποινές.

Όμως η ποινή αυτή δεν μπορεί να επιβάλλεται για τα πειθαρχικά παραπτώματα που είναι διατυπωμένα με τις ασάφειες που σας ανέφερα προηγουμένως στο άρθρο 10.

Επομένως, το ΠΑΣΟΚ υπερασπίζεται την αξιολόγηση επί της αρχής. Παράλληλα όμως απαιτεί εγγυήσεις σαφήνειας, ισονομίας και αξιοκρατίας, διότι η αξιολόγηση πρέπει να γίνει πράξη ουσίας, όχι εργαλείο αοριστιών και αυθαιρεσίας.

Και έρχομαι πολύ σύντομα, κύριε Πρόεδρε, στις συγκεκριμένες τροπολογίες τις οποίες έφερε η Κυβέρνηση. Για ακόμα μία φορά, στο πλαίσιο μάλιστα όσων ο κ. Μητσοτάκης πριν τις εκλογές του 2019 κατηγορούσε την τότε κυβέρνηση των κ.κ. Τσίπρα και Καμμένου, φέρνει τροπολογίες με άσχετα μεταξύ τους άρθρα, ζητώντας μία και ενιαία συνολική ψήφο, παρόλο που άλλες ρυθμίσεις έχουν θετικά χαρακτηριστικά και άλλες αρνητικά χαρακτηριστικά.

Αυτό δημιουργεί τεράστιο ζήτημα, γιατί όπως κατέστη σαφές και από τους προηγούμενους συναδέλφους δεν μας αφήνει το περιθώριο να εκφραστούμε αυθεντικά, καθαρά, ιδεολογικά. Και παρόλο που και ο Πρόεδρος της Βουλής είχε δεσμευτεί ότι θα ρυθμίσει το θέμα αυτό, συνεχίζουν να κατατίθενται υπουργικές τροπολογίες με τον ίδιο τρόπο.

Επομένως, όπως έχουμε κάνει πολλές φορές στο παρελθόν, αναγκαζόμαστε να οδηγηθούμε στο παρόν στην τρέχουσα τροπολογία. Εάν όμως αυτά τα άρθρα ψηφίζονταν διακριτά, θέλω να πω ότι είναι προφανές ότι και στο κομμάτι του άρθρου 1 για τη συνυπηρέτηση με εργαζόμενο εκτός δημοσίου τομέα, η οποία είναι μια απαραίτητη προσθήκη, μια τροποποίηση που λειτουργεί θετικά υπέρ των τρίτεκνων και των πολύτεκνων οικογενειών, αφού επιτρέπει τη συνυπηρέτηση, ακόμη και αν ο σύζυγος ή η σύζυγος απασχολείται στον ιδιωτικό τομέα και είναι και κάτι το οποίο θα αποτελέσει ένα μικρό κίνητρο, εμείς θα ψηφίζαμε «ναι».

Το ίδιο πράγμα θα κάναμε και στο άρθρο 2 για τη δυνατότητα πρόσληψης υπαλλήλων ιδιωτικού δικαίου από ΟΤΑ για συγκεκριμένες περιπτώσεις.

Και το ίδιο ακριβώς θα κάναμε και στο άρθρο 4, με τα προβλήματα να είναι υπαρκτά, αλλά με δύο συναδέλφους Βουλευτές να έχουν αναφερθεί σε ζητήματα τα οποία έχουν προκύψει στον Άρδα, ακριβώς για τις ανάγκες τις οποίες έχουμε στον Βόρειο Έβρο, την ανησυχία και την αναστάτωση την οποία νιώθει ο αγροτικός κόσμος.

Προφανώς όμως είμαστε κατηγορηματικά αντίθετοι στην επιλογή την οποία κάνετε στο άρθρο 5, όπου αντί της θεσμικής εξυγίανσης, της αναδιοργάνωσης και της διαλεύκανσης του σκανδάλου του ΟΠΕΚΕΠΕ, έχετε επιλέξει τη συγκάλυψή του και την άρνηση της σύστασης μιας προανακριτικής επιτροπής, η οποία θα μας βοηθούσε να δούμε τι στην πραγματικότητα συνέβη, με βάση αυτά τα οποία λέει και η Ευρωπαία Εισαγγελέας.

Γι’ αυτό άλλωστε τον λόγο και στην πρώτη Επιτροπή είχα πει ότι αν σήμερα είχαμε το πειθαρχικό δίκαιο, αυτό το οποίο θα ψηφίσει η πλειοψηφία της Νέας Δημοκρατίας, η κ. Τυχεροπούλου δεν θα ήταν στη θέση της. Και αυτός είναι και ο λόγος ή ένας από τους λόγους, για τους οποίους όπως σας έδειξα και το πρωί έχουμε χάσει δέκα μονάδες στον τρόπο με τον οποίο λειτουργεί το κράτος μας στην αποτελεσματικότητά του. Γι’ αυτόν ακριβώς τον λόγο καταψηφίζουμε επί της αρχής το συγκεκριμένο νομοσχέδιο.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Χρηστίδη και θα κλείσουμε τις δευτερολογίες των εισηγητών και ειδικών αγορητών με την Εισηγήτρια της Νέας Δημοκρατίας συνάδελφο κ. Μαρία-Αλεξάνδρα Κεφάλα.

**ΜΑΡΙΑ-ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε. Θα χρειαστώ λιγότερο από ένα λεπτό. Έχουμε αρκετές ώρες εδώ μέσα και νομίζω ότι έχει γίνει μια εκτενής συζήτηση πάνω στα ζητήματα του νομοσχεδίου.

Επιτρέψτε μου όμως πολύ σύντομα και κλείνοντας να πω πως το ελληνικό δημόσιο αλλάζει και αλλάζει προς όφελος τόσο των πολιτών όσο και των εργαζομένων του. Για χρόνια συζητούσαμε για τις παθογένειες, συζητούσαμε για γραφειοκρατία, για αδιαφάνεια και έλλειψη κινήτρων.

Σήμερα μπορούμε με αυτοπεποίθηση να πούμε ότι περνάμε σε μια νέα εποχή. Σήμερα η καρδιά του δημοσίου είναι οι άνθρωποί του. Με νέα εργαλεία ενίσχυσης, με προγράμματα κατάρτισης, με ευκαιρίες εξέλιξης το κράτος δίνει το εξής μήνυμα: εμπιστευόμαστε τους δημοσίους υπαλλήλους και επενδύουμε σε αυτούς.

Με ένα σύστημα αξιολόγησης διαφανές και δίκαιο και όχι τιμωρητικό όπως ακούστηκε, με το μπόνους παραγωγικότητας, ενθαρρύνουμε την αποτελεσματικότητα και σπάμε τον φαύλο κύκλο της ισοπέδωσης, δίνοντας κίνητρο για καλύτερες υπηρεσίες προς τον πολίτη.

Αφήνουμε πίσω τις παθογένειες. Η εποχή της αδράνειας, της αναξιοκρατίας και της καχυποψίας για το ελληνικό δημόσιο ανήκει στο παρελθόν. Το δημόσιο δεν είναι πλέον συνώνυμο της στασιμότητας, αλλά ένα εργαλείο ανάπτυξης κοινωνικής συνοχής και εμπιστοσύνης.

Κυρίες και κύριοι συνάδελφοι, κύριε Πρόεδρε, το νέο δημόσιο είναι ένα δημόσιο σύγχρονο, δίκαιο, παραγωγικό και ανθρώπινο, ένα δημόσιο που ανταποκρίνεται στις ανάγκες των πολιτών και στηρίζει τους εργαζομένους του. Αυτή την αλλαγή τη χρωστάμε στην κοινωνία και αυτήν την αλλαγή την υλοποιούμε με συνέπεια.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τη συνάδελφο κ. Κεφάλα.

Τον λόγο έχει τώρα, προκειμένου να ολοκληρωθεί η συζήτηση αυτού του νομοσχεδίου, ο Υπουργός Εσωτερικών κ. Θεόδωρος Λιβάνιος. Κύριε Υπουργέ, έχετε τον λόγο, με άνεση, γιατί απ’ ό,τι βλέπω δεν έχετε ξαναπάρει τον λόγο και είναι κρίσιμα και χρήσιμα όσα θα πείτε.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ πολύ, κύριε Πρόεδρε.

Σας άκουσα όλους με προσοχή και άκουσα όλα τα κόμματα, όλους τους Βουλευτές που μίλησαν, είτε μίλησαν υπέρ είτε κατά του νομοσχεδίου. Θα έλεγα ότι θα συμφωνήσουμε ότι το νομοσχέδιο πράγματι έχει μια φιλοσοφία. Προφανώς διαφωνούμε στο πώς ερμηνεύετε τη φιλοσοφία του νομοσχεδίου, αλλά εγώ θα σας πω ότι το νομοσχέδιο έρχεται να επιβραβεύσει τους άξιους, τους ικανούς δημοσίους υπαλλήλους, αυτούς τους δημοσίους υπαλλήλους που δεν δέχονται περιπτώσεις λίγων, κάποιων, ελάχιστων, πολλών σε κάποιες περιπτώσεις, σε κάποιες υπηρεσίες -πολεοδομία Ρόδου να πω ένα παράδειγμα- οι οποίοι δεν τίμησαν τον όρκο που έχουν δώσει για να τηρούν τους νόμους, το Σύνταγμα, και βλέπουν οι διαδικασίες πειθαρχικές να σέρνονται για πάρα, πάρα πολύ καιρό.

Δεν είναι μόνο το πρόβλημα οι 2.300 εκκρεμείς πειθαρχικές διαδικασίες. Δεν είναι αυτό το πρόβλημα. Το πρόβλημα είναι ότι αυτές καθυστερούν πέντε, έξι, επτά χρόνια. Υπάρχουν περιπτώσεις που δημόσιοι υπάλληλοι έχουν εκκρεμότητες επί πολλά χρόνια για να αθωωθούν εν τέλει –και σωστά αθωώνονται- ακόμα και περιπτώσεις μελών και ανώτατων συνδικαλιστικών οργάνων για θέματα τα οποία είναι άσχετα με τη συνδικαλιστική οργάνωση, δράση τους, και πράγματι ταλαιπωρήθηκαν πάρα πολλά χρόνια μέχρι να αθωωθούν.

Και ξέρετε, η εκκρεμής πειθαρχική διαδικασία δημιουργεί μια ομηρία, καλώς ή κακώς, του εργαζόμενου, που δεν μπορεί να εξελιχθεί, που δεν μπορεί να προχωρήσει, που δεν μπορεί να ασκήσει χωρίς πρόβλημα τα καθήκοντά του.

Πώς, λοιπόν, λειτουργούσαν τα πειθαρχικά; Τα πρωτοβάθμια πειθαρχικά συμβούλια δεν λειτουργούσαν αποτελεσματικά. Γιατί; Τα είπαμε πολλές φορές. Είτε γιατί ο δικαστής τα έβλεπε ως πάρεργο είτε γιατί αργούσαν να τελειώσουν οι διαδικασίες, οι εξετάσεις μαρτύρων είτε για λόγους απόστασης των δικηγόρων, οι οποίοι έπρεπε να μεταβαίνουν στους χώρους των πειθαρχικών συμβουλίων. Υπήρχαν μεγάλες καθυστερήσεις. Και συμφωνούμε σε πολλά πράγματα.

Προφανώς, θεωρώ αδιανόητο ότι υπάρχει οποιαδήποτε πολιτική παράταξη, η οποία είναι υπέρ στο να μείνουν στο δημόσιο υπάλληλοι επίορκοι, οι σκληρές ποινικές, αν θέλετε, υποθέσεις. Όμως, επί της ουσίας άκουσα να διαφωνούμε για το άρθρο 7, για παράδειγμα και θέλω την προσοχή σας σε αυτό. Υπάρχει πραγματική διαφωνία στο άρθρο 7; Ειλικρινά ρωτάω. Τι λέει το άρθρο 7; Είναι αυτοδίκαιη αργία. Υπάλληλος ο οποίος προφυλακίζεται, να μην μπαίνει σε αργία; Διαφωνεί κάποιος σ’ αυτό; Υπάλληλος, στον οποίο έχει ασκηθεί δίωξη για κακούργημα, να μην μπαίνει σε αυτοδίκαιη αργία; Θα είναι, για παράδειγμα, ένας υπάλληλος, ο οποίος πραγματοποίησε ατασθαλίες στην πολεοδομία, σε μια οικονομική υπηρεσία και θα είναι μέσα στην υπηρεσία, ενώ του έχει ασκηθεί δίωξη για κακούργημα;

Άκουσα για τη δυνητική αργία. Δυνητική αργία τι είναι; Δυνητική αργία σημαίνει ότι σε ορισμένες περιπτώσεις συγκεκριμένες, ιδίως για το κομμάτι της παράβασης καθήκοντος που πρέπει να έχει οικονομικό αντικείμενο, μπορεί το αρμόδιο για διορισμό όργανο, να τον θέσει σε δυνητική αργία και να γνωμοδοτήσει ουσιαστικά το συμβούλιο αν θα διατηρηθεί αυτή η δυνητική αργία. Πολλές περιπτώσεις υπάρχουν, πάρα πολλές περιπτώσεις που έχουν απασχολήσει, αν θέλετε και με τρόπο απαξιωτικό προς τη δημόσια διοίκηση, χωρίς να το αξίζει η δημόσια διοίκηση. Θυμάμαι άτομο, το οποίο εργαζόταν σε δήμο και ζούσε σε πρωτόγνωρες συνθήκες. Αυτό συνέβη πριν ένα-δύο χρόνια, αν θυμάμαι καλά, κάπου εκεί ήταν αυτή η υπόθεση. Αυτός ο άνθρωπος δεν πρέπει να μπει σε δυνητική αργία, για παράδειγμα;

Άκουσα κριτική για τη σύνθεση του πειθαρχικού συμβουλίου. Λέει, βγάζουμε τους δικαστές. Και σας είπα το έβλεπαν σαν πάρεργο και δυστυχώς δεν είχαν τη δυνατότητα να αφοσιωθούν σε ένα αντικείμενο, το οποίο είναι πολύ εξειδικευμένο και δύσκολο, είναι πραγματικά ένα εξειδικευμένο αντικείμενο που θέλει και τη νομική επιστήμη και την ερμηνεία διατάξεων. Και όταν είχαν τις υποθέσεις στο κύριο έργο τους, πολλές φορές αυτά έμεναν πίσω.

Και έρχεται, λέει, το Νομικό Συμβούλιο του Κράτους και λέτε «διορισμένοι». Κατ’ αρχάς, είναι προσβλητικό να μιλάμε για διορισμένους λειτουργούς του Νομικού Συμβουλίου του Κράτους, οι οποίοι θα επιλεγούν με έναν από τους πιο δύσκολους διαγωνισμούς που έχει η χώρα. Γραπτό διαγωνισμό υπό την ευθύνη του Νομικού Συμβουλίου του Κράτους, η πιο δύσκολη διαγωνιστική διαδικασία που υπάρχει στο κομμάτι τουλάχιστον, της νομικής επιστήμης. Και πράγματι το Νομικό Συμβούλιο του Κράτους αποτελείται από πολλά άξια στελέχη. Και θα σας έλεγα και το είπε και η Πρόεδρος του Νομικού Συμβούλου του Κράτους ότι, πράγματι αυτό είναι ένα νέο αντικείμενο και ακριβώς γι’ αυτόν το λόγο για να γίνει και να φτάσει σε πέρας γρήγορα, αποτελεσματικά και αξιόπιστα, αυτή η νέα αρμοδιότητα του Νομικού Συμβουλίου του Κράτους, γι’ αυτό γίνονται οι εξήντα προσλήψεις.

Γι’ αυτό λοιπόν, δημιουργείται μια μαγιά, ένα σώμα, το οποίο θα έχει και την εξειδίκευση και εμένα με ενδιαφέρει πάρα πολύ και ένα κομμάτι, το οποίο δεν τέθηκε πάρα πολύ, η ομοιογένεια. Δεν είναι σωστό το χ σημερινό πρωτοβάθμιο πειθαρχικό συμβούλιο στα Γιάννενα να βγάζει μια άλφα απόφαση και για το ίδιο ακριβώς αδίκημα το πειθαρχικό συμβούλιο της Δράμας να δίνει μια άλλη απόφαση. Η εξειδίκευση αυτή είναι πάρα πολύ σημαντική.

Άκουσα -το είπε ο κ. Χρηστίδης- ότι υπάρχουν υποψίες αντισυνταγματικότητας, όπως το λέει η Επιστημονική Υπηρεσία της Βουλής. Στη σημερινή σύνθεση του πειθαρχικού συμβουλίου, σήμερα -αυτό που ισχύει σήμερα- ο παράγοντας έχει προσβληθεί το αν είναι οι λειτουργοί του Νομικού Συμβουλίου του Κράτους δημόσιοι υπάλληλοι. Και υπάρχει μια πρόσφατη Απόφαση του ΣτΕ -υπάρχουν πολλές αποφάσεις στο ΣτΕ- η Απόφαση 1190/2022 όπου λέει ξεκάθαρα: Τα μέλη του κυρίου προσωπικού του Νομικού Συμβουλίου του Κράτους απολαμβάνουν των ίδιων εγγυήσεων, οι οποίες θεσπίζονται από την προαναφερθείσα διάταξη της παραγράφου 4 του άρθρου 103 του Συντάγματος υπέρ των μόνιμων υπαλλήλων, συνεπώς, τα μέλη νομίμως μετέχουν ως απολαύοντα και αυτά της συνταγματικής προστασίας της μονιμότητας, στη συγκρότηση των υπηρεσιακών συμβουλίων που κρίνουν τους αξιωματικούς του Πυροσβεστικού Σώματος. Ήταν μια υπόθεση του Πυροσβεστικού Σώματος.

Άρα, λοιπόν, το ΣτΕ είχε απαντήσει σε αυτό το ερώτημα και το είχε απαντήσει πρόσφατα. Και κάποιες αποφάσεις και νομολογίες έρχονται και από πολύ μακριά. Το 1977 βρήκα -αν θυμάμαι καλά- υπόθεση που έχει πάγια νομολογία το ΣτΕ για τους λειτουργούς του Νομικού Συμβουλίου του Κράτους και το πώς αυτό λογίζεται ως μόνιμος δημόσιος υπάλληλος για να ικανοποιηθεί ουσιαστικά η προϋπόθεση που σωστά θέτει το Σύνταγμα στο άρθρο 103.

Έγινε αναφορά -και ήταν ένα από τα κυριότερα ζητούμενα- στο γιατί βγαίνουν οι συνδικαλιστές. «Τι φταίνε οι συνδικαλιστές και βγαίνουν από τα πρωτοβάθμια πειθαρχικά συμβούλια και τα δευτεροβάθμια;». Κατ’ αρχάς, δεν είναι η πρώτη φορά που βγαίνουν οι συνδικαλιστές. Και το 2012 με τον ν.4057 είχαν φύγει ξανά οι συνδικαλιστές. Υπουργός Διοικητικής Μεταρρύθμισης ήταν ο Δημήτρης Ρέππας, κυβέρνηση ήταν το ΠΑΣΟΚ. Με ξενίζει, σας το λέω ειλικρινά, ο αιρετός, το να μαζεύονται οι εργαζόμενοι και να εκλέγουν αυτούς που θα τους δικάσουν, όταν θα κάνουν πειθαρχικό παράπτωμα.

Θεωρώ ότι αυτό δεν είναι αντικείμενο μίας οποιασδήποτε εκλογικής διαδικασίας. Δεν ψηφίζουμε εμείς τους δικαστές, στους οποίους μπορεί κάποια στιγμή να βρεθούμε ενώπιόν τους και να μας δικάσουν. Άρα, θα έλεγε κάποιος ότι είναι προς το συμφέρον μου, αν τυχόν τύχει, να έχω κάτι με πιο μαλακή άποψη από το να βάλω κάποιον πιο σκληρό ή πιο αυστηρό.

Άκουσα για την πειθαρχική συνδιαλλαγή. Η πειθαρχική συνδιαλλαγή είναι ένα μέσο, το οποίο είναι στην αποκλειστική δυνατότητα, ευχέρεια του εργαζόμενου, εφόσον φαίνεται ότι υπάρχει αναντίλεκτο κατηγορητήριο πειθαρχικής διαδικασίας, να αποδεχτεί το κατηγορητήριο και να τύχει μιας ευνοϊκότερης ποινής υπό συγκεκριμένες προϋποθέσεις. Αυτό αποφορτίζει πάρα πολύ και τον όγκο των υποθέσεων που θα φτάνουν εν τέλει στα πειθαρχικά συμβούλια.

Και μάλιστα, επειδή είχαμε -μαζί με την Υφυπουργό και τον Γενικό Γραμματέα- την ευκαιρία να συναντήσουμε δύο φορές την ΑΔΕΔΥ, μία τον Απρίλιο και μία τον Ιούλιο για το πειθαρχικό, επιτρέψαμε, δώσαμε τη δυνατότητα -αν θέλετε- να συμμετέχουν ως παρατηρητές, ως συμπαραστάτες του εργαζομένου, τα μέλη της πρωτοβάθμιας ή δευτεροβάθμιας ή τριτοβάθμιας συνδικαλιστικής οργάνωσης, εφόσον το επιθυμεί ο εργαζόμενους.

Άρα λοιπόν, δίνουμε και τη δυνατότητα στους συνδικαλιστές να συμμετέχουν, εφόσον το επιθυμεί ο κατηγορούμενος, ο υπάλληλος, ο οποίος έχει μια υπόθεση στο πειθαρχικό. Απλά θα έχουν συγκεκριμένο ρόλο. Ο συνδικαλισμός είναι κάτι, το οποίο χτίστηκε με αίμα, χύθηκε πολύ αίμα για να φτάσει ο συνδικαλισμός να έχει τη σημερινή του λειτουργία και δεν έχει καμία απολύτως θέση να δικάζει, αλλά να διεκδικεί τα δικαιώματα των εργαζομένων.

Δεν χρειάζεται, αγαπητέ κύριε Ξανθόπουλε, να κάνετε τον ντετέκτιβ για να δείτε την υπόθεση των πειθαρχικών, πού βρίσκονται οι υποθέσεις των πειθαρχικών. Στο e-peitharxika υπάρχουν τα πάντα και είναι δημόσια διαθέσιμα, αναλυτικά ανά φορέα, ανά υπηρεσία, με την πορεία των υποθέσεων, ποιες έχουν γίνει ΕΔΕ, που έχουν καταλήξει οι ΕΔΕ, τι έχει παραπεμφθεί στο πρωτοβάθμιο πειθαρχικό, τι έχει αποφασίσει το πρωτοβάθμιο πειθαρχικό. Ποιες ποινές οδηγήθηκαν σε παύση, σε απόλυση, στα πάντα. Πιστεύω, πάρα πολύ, προσωπικά, θα δείτε τις επόμενες εβδομάδες μέσα στον Σεπτέμβριο, στον επόμενο μήνα που αρχίζει, πως τα δημόσια δεδομένα μπορούν να δώσουν πολύτιμη πληροφορία, ακόμα και για να υπάρχει πλήρης και καθαρή εικόνα, να επεξεργάζονται και βεβαίως, να δημιουργούν σε ορισμένες περιπτώσεις, άλλου είδους δεδομένα, ακόμα και δημόσιες πολιτικές.

Είναι μία μορφή αξιολόγησης από τους πολίτες για συγκεκριμένες λειτουργίες του κράτους, το δοκιμάσαμε πριν τρεις μήνες με την αξιολόγηση ορισμένων υπηρεσιών. Λειτουργεί σε επίπεδο υγείας με τους επισκέπτες, τους πραγματικούς χρήστες μιας υπηρεσίας υγείας και μαζεύουμε πολύτιμα στοιχεία για να δούμε ποια είναι τα προβλήματα που έχουμε να αντιμετωπίσουμε μπροστά μας.

Θα σας έλεγα ότι -και θα είμαστε ξεκάθαροι σε αυτό- δεν νοείται το 2025 να υπάρχει υπάλληλος ο οποίος δεν αξιολογείται. Για εμένα είναι απαραίτητο. Θέλετε να συμφωνήσουμε, να διαφωνήσουμε για τους τρόπους αξιολόγησης, για τη μέθοδο αξιολόγησης, για το πώς θα αξιολογηθεί κάποιος, αλλά δεν γίνεται το 2025 να μην υπάρχει αξιολόγηση. Να υπάρχει μια αξιολόγηση προφανώς με ένα εύρος, για να μπορεί να γίνει αξιολόγηση. Διότι αν το 97% των υπαλλήλων είναι άριστοι, προφανώς δεν μπορεί να υπάρξει αξιολόγηση αν είμαστε όλοι καλοί.

Εάν, όμως, με βάση συγκεκριμένα αντικειμενικά κριτήρια, μετρήσιμα αποτελέσματα, στοιχεία που υπάρχουν οδηγηθούμε σε μια αντικειμενική αξιολόγηση, αυτό μπορεί να δώσει πολύ μεγαλύτερη δυνατότητα και οι καλοί δημόσιοι υπάλληλοι να επιβραβεύονται, αλλά και όσοι υστερούν να κάνουμε αυτά που χρειάζονται για να βελτιωθούν. Διότι όταν θέλουμε να κοιτάξουμε κατάματα ένα πρόβλημα, που είναι το πρόβλημα της λειτουργίας του δημόσιου τομέα, το οποίο όσο θυμάμαι τον εαυτό μου ήταν ένα από τα μεγάλα ζητούμενα της χώρας, αν δεν έχουμε την πραγματικότητα, τα νούμερα, τα δεδομένα, δεν μπορούμε να χαράξουμε πολιτική.

Γι’ αυτό, λοιπόν, η αξιολόγηση, εφόσον είναι νόμος του κράτους -και ναι, θα το πω- και εφόσον δεν υπάρχει απεργιακή κινητοποίηση, προφανώς δημιουργεί την υποχρέωση στον εργαζόμενο, είτε είναι αξιολογητής είτε είναι αξιολογούμενος, να κάνει αξιολόγηση. Δεν υπάρχουν παιδιά και αποπαίδια μέσα σε ένα γραφείο. Η συμμετοχή των αξιολογούμενων υπαλλήλων είναι παραπάνω από 80%, αν θυμάμαι καλά. Άρα, λοιπόν, αξιολογούνται πλέον οι Έλληνες δημόσιοι υπάλληλοι. Και αξιολογούνται και υπάρχει και κλιμάκωση και υπάρχει και βαθμολογία και υπάρχουν και πολύτιμα στοιχεία.

Μου θυμίζει δημοσκοπήσεις υποθετικές που λένε «Θέλετε να πεθάνετε νέος και πλούσιος ή φτωχός και γέρος;». Άκουσα τον κ. Χρηστίδη να μιλάει για την αξιολόγηση, περιγράφοντας με μία σειρά επίθετα που κανείς δεν μπορεί να διαφωνήσει. Υπάρχει ένα μεγάλο, όμως, λογικό κενό: η υλοποίηση, πώς υλοποιούνται αυτά τα πράγματα. Θέλουμε αντικειμενική αξιολόγηση, να επιβραβεύονται οι δίκαιοι, να είναι σύντομη, εύκολη, απλή, οριζόντια. Εμείς φέραμε ένα σύστημα αξιολόγησης στην προηγούμενη θητεία, τρίτη χρόνια εφαρμόζεται, το οποίο προσπαθεί να κάνει αυτό. Το παρακολουθούμε, βλέπουμε πού χρειάζεται βελτιώσεις, όπως πάντα, αλλά υπάρχει ένα σύστημα αξιολόγησης αντικειμενικό.

Άκουσα -για να πάω λίγο στο Β΄ Μέρος- τη θεωρία για το καινούργιο νομικό πρόσωπο που φτιάχνεται για την εξωστρέφεια. Θα σας πω ένα πραγματικό παράδειγμα. Έχει τύχει, είτε όταν ήμουν στο Υπουργείο Ψηφιακής Διακυβέρνησης αλλά και τώρα, να έρχονται υπουργοί από άλλες χώρες, αξιωματούχοι από άλλες χώρες και να ζητάνε πώς κάναμε το gov.gr, για παράδειγμα. Άκουσα ότι το είπαμε και «ψηφιακή γραφειοκρατία». Νομίζω ότι αυτό είναι μια προσβολή στα εκατό εκατομμύρια υπεύθυνες δηλώσεις, για παράδειγμα, που έχουν εκδοθεί, που τέσσερις φορές κάθε Έλληνας ενήλικος δεν πήγε στο ΚΕΠ για να σφραγίσει ένα γνήσιο υπογραφής. Καταργούνται οριζόντια πλέον πιστοποιητικά σιγά-σιγά. Έρχεται, λοιπόν και λέει «Πώς κάνατε το gov.gr; Με ποιον να μιλήσουμε;». Κυρίως δημόσιοι υπάλληλοι έχουν κάνει το gov.gr. Δεν υπάρχει ένα κεντρικό σημείο επαφής. Αντιθέτως, όλοι είμαστε χαρούμενοι όταν ακούμε ότι έρχεται, για παράδειγμα, η Expertise France. Όλες οι κυβερνήσεις μετά το 2010 χρησιμοποίησαν τις υπηρεσίες της και λέμε «Έχεται η Expertise France».

Φτιάχνουμε μία δική μας, ένα δικό μας νομικό πρόσωπο, το οποίο θα είναι το κεντρικό σημείο επαφής για να μεταδώσουμε μία τεχνογνωσία, η οποία μπορεί να είναι καλή, μπορεί να είναι λίγο πρωτοπόρα, το Kids Wallet για παράδειγμα, για το οποίο ρωτάνε οι άνθρωποι «Πώς μπορούμε να συνεννοηθούμε; Με ποιον μπορούμε να μιλήσουμε; Ποιοι το σχεδίασαν, να τους πάρουμε σαν συμβούλους» και δεν υπήρχε αυτό. Και δεν είναι αυτό αρμοδιότητα του ΕΚΔΔΑ. Γιατί και η Γαλλία -για να πω το προηγούμενο παράδειγμα- έχει την ΕΝΑ. Είναι άλλος φορέας που δίνει την τεχνογνωσία και άλλος φορέας που κάνει την εκπαίδευση στο δημόσιο.

Άρα, λοιπόν, τι λέμε; Ότι επειδή το ΕΚΔΔΑ δεν γνωρίζει την τεχνική υλοποίησης, για παράδειγμα, των ψηφιακών έργων, το ΕΚΔΔΑ αυτή τη στιγμή είναι αναβαθμισμένο, έχουν εκπαιδευτεί εκατοντάδες χιλιάδες δημόσιοι υπάλληλοι και της αυτοδιοίκησης και του κεντρικού κράτους -αυτό είναι το ΕΚΔΔΑ, ένας βραχίονας, ένας πυλώνας για την εκπαίδευση-, φτιάχνουμε έναν δεύτερο πυλώνα που έχει την εξωστρέφεια, που έχει την εξαγωγή τεχνογνωσίας. Αδιανόητο ενδεχομένως πριν από μερικά χρόνια για μία χώρα σαν την Ελλάδα.

Στο τελευταίο κομμάτι του νομοσχεδίου υπάρχουν μία σειρά διατάξεων οι οποίες είναι πολύ σημαντικές και ενδιαφέρουσες. Θα σταχυολογήσω μερικές, απαντώντας και σε προβλήματα που έχουν δημιουργηθεί.

Δίνουμε τη δυνατότητα στο ειδικό ληξιαρχείο να κάνει τις πρωτογενείς ληξιαρχικές πράξεις για όποιον το επιθυμεί. Παράδειγμα, Έλληνες πολίτες που παντρεύτηκαν στο εξωτερικό, ζουν στο εξωτερικό, έρχονται το καλοκαίρι στην Ελλάδα, μπορούν να δηλώσουν τον γάμο τους, για παράδειγμα, στο ειδικό ληξιαρχείο.

Αναβαθμίζουμε την τελετή ιθαγένειας. Δεν είναι απλά μία κλειστή διαδικασία σε ένα γραφείο για όποιον πέρασε τις εξετάσεις, έχει τα εισοδηματικά κριτήρια, έχει τα υπόλοιπα κριτήρια του νόμου. Γίνεται πλέον μία τελετή, η οποία για εμένα είναι πολύ συγκινητική, βλέποντας ανθρώπους οι οποίοι ψέλνουν στο τέλος τον εθνικό ύμνο.

Επιταχύνουμε, αυξάνοντας τη δυνατότητα υπερωριακής εργασίας, τις άδειες διαμονής στη Διεύθυνση Αλλοδαπών.

Απαντάμε σε ένα αίτημα οκταετίας της ΚΕΔΕ για την πλήρη σύμφωνη γνώμη των δημάρχων και των περιφερειαρχών για την κινητικότητα. Μιλάμε για αυτοδιοίκηση. Αυτοδιοίκηση σημαίνει αυτοδιοίκηση. Άρα, λοιπόν, δίνουμε τον λόγο στον δήμαρχο ή στον περιφερειάρχη αν θα φύγει ένας υπάλληλος προς κάποια άλλη υπηρεσία.

ΑΣΕΠ. Η κ. Κτενά είχε την καλοσύνη να αναφέρει το ζήτημα των επιτυχόντων του γραπτού διαγωνισμού του 2023. Ο αρχικός σχεδιασμός, υπενθυμίζω, θα αφορούσε τη δεξαμενή προσλήψεων του 2023 και του 2024. Με τροπολογία που περάσαμε πέρυσι τον Οκτώβριο, πήγε και το 2025 και αυτοί που συμμετείχαν στον γραπτό διαγωνισμό του 2023, συμμετείχαν στις προσλήψεις του 2023, του 2024 και του 2025.

Τι καταφέραμε; Έγινε τον Ιούνιο και τον Ιούλιο γραπτός διαγωνισμός, ο δεύτερος, με 40.000 και πλέον υποψήφιους, οι οποίοι συμμετείχαν. Και δεν συμμετείχαν με χαρτί και μολύβι, αλλά συμμετείχαν με ηλεκτρονικό υπολογιστή στην Αθήνα και στη Θεσσαλονίκη. Και ξέρετε τι καταφέραμε; Βγήκαν τα αποτελέσματα από το ΑΣΕΠ μέσα σε δέκα ημέρες και αυτή τη στιγμή οι προσλήψεις, οι οποίες θα εγκριθούν από το Υπουργικό Συμβούλιο στο τέλος Σεπτεμβρίου του 2026 θα είναι από αυτή τη δεξαμενή. Είναι άνθρωποι οι οποίοι εξετάστηκαν και σε γνώσεις και σε δεξιότητες, αναβαθμίζοντας το επίπεδο των εξετάσεων και κυρίως, δίνοντας τη δυνατότητα να μπορέσουμε να κατηγοριοποιήσουμε καλύτερα τους υποψηφίους, προκειμένου το δημόσιο να αντλήσει τους καλύτερους που συμμετέχουν.

Δώσαμε την εντοπιότητα στα 3/5 -μπορεί και παραπάνω- των δήμων της χώρας, για να λύσουμε το πρόβλημα υποστελέχωσης στα νησιά, στους ορεινούς δήμους, στους παραμεθορίους δήμους, ακριβώς για να μπορέσει ο μαθηματικός ο οποίος είναι αυτή τη στιγμή στο Σουφλί να ξέρει ότι όταν ανοίξει μία θέση διοικητικού, για παράδειγμα, στον Δήμο Σουφλίου, θα έχει απόλυτη προτεραιότητα σε σχέση με όλη την υπόλοιπη Ελλάδα.

Για μένα, είναι πάρα πολύ σημαντικό να μπορούν οι άνθρωποι που τελειώνουν, που σπουδάζουν ή που είναι απόφοιτοι λυκείου, απόφοιτοι υποχρεωτικής εκπαίδευσης, να μπορέσουν να εργαστούν στον τόπο τους, στην ελληνική περιφέρεια.

Θα έλεγα ότι καταφέρνει το ΑΣΕΠ και θα γίνει ακόμα πιο αποτελεσματική η διαδικασία να βγαίνουν πλέον και πολύ πιο γρήγορα τα αποτελέσματα. Βγήκαν τα προσωρινά αποτελέσματα των υποχρεωτικής εκπαίδευσης παραμονές Δεκαπενταύγουστου.

Προσλήψεις, με την ευκαιρία, γιατί ακούστηκαν για την υποστελέχωση στην αυτοδιοίκηση. Θα εγκριθούν φέτος το σύνολο των αιτημάτων που αφορούν στις ανταποδοτικές υπηρεσίες της χώρας, καθαριότητα, ηλεκτροφωτισμό, ΔΕΥΑ, ΦΟΣΔΑ.

Άρα, λοιπόν, δεν έχει τον λόγο κανένας να μην πάρει προσωπικό τουλάχιστον για αυτές τις υπηρεσίες. Αν θέλει οποιοσδήποτε δήμος να πάρει εκατό, διακόσιους, τριακόσιους, μπορεί να τους πάρει. Ξέρετε, όμως, πόσοι ζήτησαν αιτήματα για τις ανταποδοτικές υπηρεσίες, για τον δημόσιο χαρακτήρα της καθαριότητας, για να χρησιμοποιήσω τη φράση του Κομμουνιστικού Κόμματος Ελλάδας; Επτακόσιοι πενήντα σε όλη την Ελλάδα. Αυτά είναι τα κενά, σύμφωνα με την αυτοδιοίκηση που αφορούν στις ανταποδοτικές υπηρεσίες. Αυτό είναι το νούμερο, αυτό είναι το προσωπικό που εκτίμησε η αυτοδιοίκηση ότι λείπει αυτή τη στιγμή από την αυτοδιοίκηση σε αυτές τις υπηρεσίες.

Υπάρχει άρθρο για να κλείσει μια εκκρεμότητα των πολύχρονων αποσπάσεων, να μπορούν οι υπάλληλοι οι οποίοι είναι αποσπασμένοι με αίτησή τους να μπορέσουν να μεταταγούν στον φορέα που υπηρετούν, για να ξέρει και ο φορέας που υπηρετούν ότι έχει κάποιον μόνιμα, αλλά και ο φορέας από όπου προέρχονται ότι δεν θα έχουν μια δεσμευμένη θέση για κάποιον ο οποίος δεν θα γυρίσει ποτέ.

Ολοκληρώνεται ο διαγωνισμός της Δημοτικής Αστυνομίας, πάνω από χίλιες διακόσιες θέσεις. Μέσα στη χρονιά θα αναλάβουν υπηρεσία χίλιοι διακόσιοι δημοτικοί αστυνόμοι…

**ΒΑΣΙΛΕΙΟΣ ΓΡΑΜΜΕΝΟΣ:** Ανεκπαίδευτοι.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Με εκπαίδευση, η οποία θα γίνει…

**ΒΑΣΙΛΕΙΟΣ ΓΡΑΜΜΕΝΟΣ:** Θα τους πάρετε ανεκπαίδευτους.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Κύριε Γραμμένο, δεν θα είναι ανεκπαίδευτοι. Πλέον έχει φύγει, τελειώνει η τουριστική περίοδος, οπότε μπορούμε να τους αξιοποιήσουμε παράλληλα με εκπαίδευση και καθημερινή υπηρεσία και να είναι πλήρως λειτουργικοί και πλήρως εκπαιδευμένοι, όταν αρχίσει η τουριστική περίοδος.

Θα κλείσω με ένα κομμάτι που αφορά τρία προβλήματα τα οποία κλείνουμε με αυτό το νομοσχέδιο. Δήμος Ηρακλείου, δημοσιονομική διόρθωση πάνω από 11 εκατομμύρια ευρώ. Για τον πολιτιστικό πολυχώρο δίνουμε λύση, σε συνεργασία με τον Δήμο Ηρακλείου, προκειμένου να μπορέσει να μην επιβαρυνθεί ο Δήμος Ηρακλείου και η Δημοτική Επιχείρηση αυτή τη δημοσιονομική διόρθωση.

Πάρκο Παύλου Μελά, ένα σημαντικό έργο για τη δυτική Θεσσαλονίκη, αλλά και για όλο το μητροπολιτικό συγκρότημα της Θεσσαλονίκης. Από εδώ και πέρα, ο Δήμος Παύλου Μελά θα επιχορηγείται ετησίως με 700.000 ευρώ για το κόστος λειτουργίας και συντήρησης του Πάρκου Παύλου Μελά σε μόνιμη βάση, όπως ακριβώς ο Εθνικός Κήπος και με βάση το αίτημα που είχε υποβληθεί.

Και βεβαίως, λύνεται και το θέμα με τις αποζημιώσεις στα θύματα των φονικών πυρκαγιών της Ηλείας του 2007, ώστε να μην επιβαρυνθεί ο Δήμος Ζαχάρως και η Περιφέρεια Δυτικής Ελλάδος, καθολικός διάδοχος της Νομαρχίας Ηλείας, από τις αποζημιώσεις που έχει ζητήσει το Ελληνικό Δημόσιο, γιατί ήταν εις ολόκληρη η απαίτηση.

Άρα, λοιπόν, προσπαθούμε να λύσουμε μια σειρά πράγματα τα οποία αφορούν και πολλές καθημερινές λειτουργίες της αυτοδιοίκησης.

Θα κλείσω, λέγοντας ότι έξι χρόνια που έχω την τιμή να είμαι μέλος αυτής της Κυβέρνησης, έχω τη χαρά να έχω μιλήσει σχεδόν με όλους τους Βουλευτές, γύρω στα τετρακόσια άτομα, αν υπολογίσουμε και την προηγούμενη θητεία. Θέλω να πω ότι άκουσα τον αείμνηστο Απόστολο Βεσυρόπουλο με την καλοσύνη του, το ήθος του, την εργατικότητα του που πολύ σπάνια είχα συναντήσει. Ας είναι ελαφρύ το χώμα της Ημαθίας που τον σκέπασε.

Σας ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών «Αναμόρφωση του πειθαρχικού δικαίου των υπαλλήλων του δημόσιου τομέα, σύσταση Ελληνικού Κέντρου Εμπειρογνωμοσύνης Διοικητικών Μεταρρυθμίσεων και λοιπές διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, εκατόν δεκαέξι άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ψηφοφορίας, το σχέδιο νόμου του Υπουργείου Εσωτερικών «Αναμόρφωση του πειθαρχικού δικαίου των υπαλλήλων του δημόσιου τομέα, σύσταση Ελληνικού Κέντρου Εμπειρογνωμοσύνης Διοικητικών Μεταρρυθμίσεων και λοιπές διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 23.07΄ λύεται η συνεδρίαση για αύριο, ημέρα Παρασκευή, 29 Αυγούστου 2025 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

Καληνύχτα σας! Πάντα με υγεία! Να συγχαρούμε και όλες τις ελληνικές ομάδες που σήμερα έδωσαν σημαντικό προβάδισμα στην Ελλάδα…

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Περιμένουμε και την Εθνική στο μπάσκετ!

**ΠΡΟΕΔΡΕΥΩΝ (Αθανάσιος Μπούρας):** …για την οποία όλοι εμείς, ο καθένας από τη σκοπιά του κάνει ό,τι μπορεί. Καληνύχτα σε όλους!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**